
Nota ediţiei electronice 


Începând cu capitolul XXVIII reîntâlnim 3 personaje pe care le-am 
cunoscut deja în volumul I ale acestui roman, mai concret în 
capitolele V şi XI. 

Din păcate, traducătorul - poate chiar autorul — le-a modificat 
numele în al doilea volum. 

Aceste 3 personaje sunt: 

— cămătarul Kotlatschek, numit în primul volum Şmil chelul şi 
Schmuhl chelul în al doilea volum; menţionez că se păstrează numele 
de familie Kotlatschek; 

— nepotul lui Kotlatschek, numit Faitl Iosl în primul volum, 
respectiv Veitel Ițic în al doilea volum; 

— nepoata lui Kotlatschek şi sora lui Faitl (Veitel), numită Rebeca, 
Rebecuţa în primul volum şi Marta în cel de-al doilea. 

Dacă la primele două nume poate fi o greşeală de redare din limba 
germană a numelor, în sensul că în volumul I s-a preluat în română o 
pronunție aproximativă, iar în volumul al II-lea s-a încercat păstrarea 
grafiei originale, ei bine, în cazul celui de-al treilea nume e posibil ca 
chiar autorul să fi uitat că a numit-o Rebeca pe fată în primul volum şi 
i-a dat numele Marta în cel de-al doilea. 

Deşi în mod obişnuit aş fi păstrat numele iniţiale, deci aş fi 
uniformizat numele personajelor în volumul al II-lea, în cazul de față 
am hotărât să informez cititorul despre această situaţie, dar să păstrez 
a doua variantă de nume nemodificată, dat fiind că numărul 
apariţiilor acestor nume în volumul 2 este foarte mare. Spre 
cunoştinţa cititorului, informez că numele Marta apare de 28 de ori, 
Schmuhl de 46 de ori şi Veitel de nu mai puţin de 284 de ori. 


Capitolul XXIV - Condamnată la moarte! 


„— Doamne Dumnezeule facă-se voia ta!” 
Eva. 


Primarul din Amsterdam, domnul van Dyk, care de obicei era aşa 
de blând, aşa de bun şi amabil, astăzi cu desăvârşire era rău dispus. 

Este o oră matinală şi primarul tocmai îşi isprăvise dejunul. 

Venerabila doamnă van Dyk îşi încinge braţul după umărul 
bărbatului ei şi uitându-se mirată şi neliniştită în ochii lui, îl întreabă: 

— Dar ce-ţi este, dragă bărbate? De vreo câtva timp eşti tare 
tulburat şi azi-noapte am auzit bine cum vorbeai în somn; spune-mi şi 
mie ce te chinuie, vreau să împărtăşesc grijile tale. 

Domnul van Dyk făcu un gest de impacienţă. 

— O, draga mea, e o afacere foarte neplăcută, e ceva teribil. 
Siguranţa publică în oraş e din ce în ce mai periclitată. Abia s-a comis 
acel atentat odios asupra fiului iubitului nostru amic van der Straaten, 
fără ca să se fi putut da de urma făptaşului, şi iată că s-a descoperit o 
crimă, care pare fabuloasă, de necrezut, pe care şi eu aş refuza să o 
cred dacă n-ar exista probe, probe palpabile. Închipuie-ţi că în centrul 
oraşului s-a descoperit un cuib de tâlhari, o vizuină unde se omorau 
oameni. Şi ştii pentru care scop? Pentru a se pune în vânzare carnea, 
cum se face cu orice carne de vacă, fabricându-se dintr-însa şi cârnaţi! 

Soţia primarului se înfioră. 

— Dar nu e cu putinţă una ca asta, nu e cu putinţă! exclamă ea. 

— Asta am spus-o şi eu la început când mi s-a adus ştirea şi nici nu 
mă îndoiam că se va constata că a fost numai produsul unei 
imaginaţiuni bolnave, dar din nenorocire dovezile au confirmat-o. Dar 
să nu mai vorbim despre asta până ce nu se va lămuri totul. Trebuie 
să trec în cabinetul rezervat pentru instrucţie şi probabil că o să fiu 
ocupat acolo până la amiază. Adio! 

Strânse mână soţiei sale şi ieşi repede din salon pentru a se coborî 
la catul de jos unde se afla cabinetul polițienesc. 

Primarul luă loc la o masă acoperită cu un postav verde şi 
numaidecât un aprod îi anunţă că prizonierii stau afară. 

Primarul ceru să i se trimită întâi ofiţerul de poliţie care a operat 
arestarea fetei şi ofiţerul poliţiei intră. Era acelaşi care făcuse lui 
Weigelt importantul serviciu în noaptea aceea care era cât pe aici să-l 
coste viaţa. 

— Dumitale ţi s-a anunţat întâi şi întâi ştirea despre această crimă 
oribilă? îl întrebă primarul. 

— Da, domnule primar; pe la miezul nopţii, un flăcău a venit într- 
un suflet la mine şi m-a înştiinţat că a fost atras într-un cuib de tâlhari 
pentru a fi măcelărit acolo. M-am deplasat cu tânărul în casa 
desemnată şi acolo am găsit confirmat toată denunţarea lui. 

— Şi ai câştigat impresia că în acea vizuină de tâlhari trebuie să se 
fi comis deja un mare număr de crime? 

— Cum se putea să fie altfel, domnule primar, dacă pretutindeni 
erau aruncate resturile nenorocitelor victime, degete, braţe, cranii şi 
alte părţi din corpuri omeneşti? 

— Aş dori mai bine să nu fiu primarul Amsterdamului, murmură 
domnul van Dyk; mai bine să nici nu fi ocupat vreodată această 
funcţie, căci voi fi acuzat de neglijență când se va auzi că a fost 
posibil ca asemenea orori să se petreacă în centrul oraşului. 

Şi adresându-se iar către ofiţerul poliţiei îl întrebă pe acesta: 

— Şi ai arestat atunci o fată, domnule ofiţer? 

— O tânără germană, anume Eva Fromm. Sunt grave bănuieli în 
contra ei că ar fi fost complice în săvârşirea acestor crime, având rolul 
de a atrage victimele în cursă. 

— Alte persoane n-ai găsit acolo în casă? 

— Atunci nu; dar m-am luat după urmele de sânge ce conduceau 
afară din pivniţă şi întâmplarea mi-a fost favorabilă. În aceeaşi zi 
după-amiază am fost înștiințat de unul dintre agenţii mei că în una 
dintre cele mai vestite gazde de hoţi din Amsterdam se ascund doi 
oameni, un bărbat şi o femeie care pot fi prea bine indivizii pe care îi 
căutam. Stăpâna casei unde s-au comis asasinatele se numea 
jupâneasa Frida Jansen. Mi-a fost uşor să aflu că găzduise la dânsa pe 
un cioflingar anume Tom, poreclit uriaşul. Fără îndoială că mama 
Jansen şi cu uriaşul Tom erau autorii crimelor neomenoase şi noi n- 
am întârziat de a ne pune pe urmăriri pentru a da de aceşti doi 
mizerabili. Cum am aflat de la confidentul meu ştirea despre ciudata 
pereche din localul cunoscut ca gazdă de hoţi, m-am deplasat la faţa 

locului, şi într-adevăr am găsit pe mama Jansen într-un pod şi se 
înţelege că am arestat-o. Ea şedea lângă Tom uriaşul, care deja trăgea 
de moarte. 

— Trăgea de moarte? Cum asta? 

— Dacă vreţi să aveţi bunătatea să mai recitiţi o dată raportul ce l- 
am înaintat privitor la această afacere, veţi vedea, domnule primar, că 
domnul Weigelt a înjunghiat cu un cuţit în piept pe Tom uriaşul, care 
voia să-l omoare cu lovituri de topor în cap. 

— Şi de rana asta a murit asasinul? 

— Da, însă mai trăia când noi am pus mâna pe el, şi când i-am 
expus că tot trebuie să moară şi că tăgăduirile nu-i pot folosi la nimic, 
a cedat şi a făcut mărturisiri complete. 

— Ce rezulta din mărturisirile lui? 

— Că el şi cu mama Jansen exploatau deja de vreo patru ani 
măcelăria în modul acesta, că se serveau de carne de om. Atrăgeau în 
casă pe oameni despre care ştiau că sunt străini şi n-au rude în 
Amsterdam şi îndată ce nenorocita victimă lua loc pe canapeaua roşie 
duşumeaua se scufunda şi nenorocitul cădea jos în beci. Acolo Tom îi 
dădea una în cap şi pe urmă îl tăia cum se taie o vită. 

— Şi în ce priveşte fata n-a făcut Tom nicio declaraţie, despre ea n- 
a mărturisit nimic? 

— Nu, n-a mai putut, fiindcă în momentul când tocmai l-am 
întrebat despre aceasta, s-a sculat deodată în sus, a oftat din greu, a 
scos un ultim şi suprem răget şi a căzut mort. 

— Păcat că nu i s-a putut prelungi viaţa încă cu câteva minute, 
murmură domnul van Dyk, astfel dar această parte a anchetei noastre 
s-a îngreuiat, fiindcă, cum ziceai, fata tăgăduieşte orice complicitate. 

— Plânge şi se jură că este nevinovată, că n-a avut nicio ştiinţă 
despre crimele înfiorătoare ce se săvârşeau acolo. 

— Asta e foarte greu de admis, zise primarul, fiindcă dacă trăieşte 
cineva o bucată de vreme într-o casă, ar trebui să fie orb ca să nu vadă 
ce se petrece acolo. Dar acum o să facem o confruntare între cele două 
prizoniere. Este afară şi studentul german care v-a pus pe urmele 
crimei? 

— Aşteaptă aici în camera de alături. 

— Fii bun şi cheamă-l încoace. 

Funcţionarul păşi spre uşa camerei de alături, o deschise şi îndată 

Heinrich Weigelt se află în prezenţa primarului. 

Acesta se sculă şi întinse mâna tânărului: 

— Domnule, zise el cu vocea înduioşată, vă suntem datori 
recunoştinţă, şi anume din două puncte de vedere; întâi fiindcă ne-ai 
dat concursul dumitale ca să descoperim şi să pedepsim crimele cele 
mai odioase ce s-au comis vreodată în Olanda, şi al doilea fiindcă 
până acum te-ai ţinut de cuvânt şi n-ai vorbit nimănui despre această 
întâmplare. Încă o dată, îţi mulţumesc în numele senatului orăşenesc 
din Amsterdam. 

Weigelt se înclină în mod respectuos şi răspunse: 

— Dacă am meritat într-adevăr oarecare recunoştinţă, apoi aceasta 
îmi dă curajul să vă fac o rugăminte, domnule primar. 

— Mă rog, să auzim. 

Şi domnul van Dyk privi cu atenţia încordată pe junele nostru, care 
din ce în ce îi devenea mai simpatic. 

— Din dosar veţi fi văzut deja desigur că şi o fată germană anume 
Eva Fromm este acuzată de a fi participat la săvârşirea crimelor ce cad 
în sarcina celor doi asasini. 

— Eu nu mă îndoiesc despre culpabilitatea fetei, răspunse primarul. 

— Eu însă, exclamă Heinrich Weigelt, eu cred că este nevinovată. 
Nu-mi pot închipui ca ea să fi participat într-un mod sau altul la acele 
crime sângeroase, ba merg şi mai departe şi afirm că este imposibil ca 
ea să fi avut măcar idee despre ceea ce se petrecea acolo în casă. 
Gândiţi-vă, domnule primar, că fata asta a venit de curând în 
Amsterdam, unde era străină de tot; criminalii au găsit-o pe când 
zăcea fără simţire şi au adus-o acasă la cârciumăreasa Jansen, după ce 
ca printr-o minune sărmana a scăpat cu viaţă din oribila catastrofă 
întâmplată pe drumul de fier lângă port. Pe urmă însă, când s-a trezit 
din leşin, n-a putut face altceva decât să primească propunerea 
cârciumăresei şi să stea la dânsa; fiindcă la cine vreţi să se fi dus într- 
un oraş unde era cu desăvârşire străină? Porunciţi să v-o aducă aici, 
domnule primar, uitaţi-vă în ochii ei şi sunt cu tărie convins că nu veţi 
mai putea să credeţi că Eva Fromm a fost tovarăşa unor asasini. 

— Toate astea sună foarte frumos, dar datoria unui judecător este, 
nu ca să asculte de vocea inimii, ci numai să cântărească cu sânge 
rece împrejurările sub care cineva a căzut în mâinile justiţiei. De 
altminteri, eu singur voi supune pe tânăra prizonieră la un 

interogatoriu. Domnule locotenent, introduceţi-o pe Eva Fromm. lar 
dumneata, domnule, — aceste cuvinte primarul le adresa către Weigelt, 
— retrage-te în firida aceea de lângă fereastră şi vei ieşi numai când te 
voi chema. Aici vei putea să auzi şi dumneata tot ce se va vorbi, fără 
ca prizonierele să se tulbure prin prezenţa dumitale. 

Weigelt făcu cum îi zisese domnul van Dyk şi un minut după aceea 
ofiţerul de poliţie o introduse pe Eva. 

Sărmana fată era palidă ca moartea, strălucirea ochilor ei se 
stinsese, dar cu toate astea Eva nu pierduse nimic din frumuseţea ei, 
ba din contră s-ar fi zis că nenorocirea o făcuse şi mai frumoasă. 

Ea înaintă cu paşi fermi către scaunul domnului van Dyk. 

Acesta fixă cu marii săi ochi albaştri pe tânăra şi frumoasa 
prizonieră şi vrând-nevrând el trebui să-şi mărturisească că la prima 
vedere fizionomia fetei inspira o nemărginită simpatie, că oricine o 
vedea trebuia să aibă dorinţa ca ea să reuşească a se justifica în faţa 
judecătorului. 

— Eva Fromm, zise primarul, eşti adusă înaintea mea pentru ca să 
te justifici de o acuzare monstruoasă. Te fac atentă ca să spui 
adevărul, nimic decât adevărul, totuna dacă printr-însul ai putea să 
pari vinovată sau nevinovată. 

— Am făcut deja declaraţiile mele, şi adevărul este aşa cum am 
spus, zise Eva cu un accent sonor. 

— Cu alte cuvinte, vrei să zici că te declari nevinovată? 

— Da, fiindcă niciodată n-am ştiut ce s-a petrecut la jupâneasa 
Frida în casă şi niciodată n-aş fi dat vreo mână de ajutor pentru 
comiterea unor crime aşa de sângeroase, aşa de monstruoase. 

— Şi ce probe vrei să aduci întru aceasta? întrebă domnul van Dyk 
înălţând din umeri; fiindcă doar singură vei admite că nimeni nu va 
crede cu una cu două atare aserţiune. Ai trăit destul de îndelungă 
vreme în casa aceea şi trebuie neapărat să fi auzit şi văzut ce se 
petrecea acolo. Sau vrei să tăgăduieşti că te-a frapat vreodată un lucru 
cât de mic în casa aceea? 

— Asta n-o tăgăduiesc, am povestit deja domnului ofiţer de poliţie 
că am auzit în noaptea aceea un țipăt, un geamăt de moarte şi că am 
alergat afară pentru a sări în ajutor nenorocitului. Atunci jupâneasa 
Jansen mi-a declarat că în pivniţă este închis un nebun care ţipă şi 
zbiară câteodată, şi explicaţia asta mi s-a părut satisfăcătoare. 

— Pari a fi foarte credulă, zise domnul van Dyk. Cum puteai să te 
mulţumeşti aşa lesne cu povestea că în pivniţă este închis un nebun? 
Pentru asta avem ospiciile de alienaţi, un nebun nu se ţine în pivniţă. 

— La toate astea nu m-am gândit atunci, zise Eva. Şi apoi chiar 
dacă aş fi bănuit ceva, dacă aş fi tăcut cea mai mică încercare să 
comunic cuiva descoperirea mea, cârciumăreasa m-ar fi omorât. 

Primarul îi făcu semn să tacă. 

— O să auzim îndată dacă eşti vinovată sau nevinovată; chiar fosta 
dumitale stăpână are să ne spună dacă aveai vreo ştiinţă despre 
crimele săvârşite în casa ei. Să se introducă cealaltă acuzată! 

Comisarul de poliţie ieşi; un minut domni o tăcere profundă, pe 
urmă se auzi deodată glasul gălăgios al bătrânei. 

— N-o să vorbesc nici un singur cuvânt, măcar să mă puneţi în faţa 
a zece judecători, striga jupâneasa Jansen pe care doi agenţi 
polițienești erau nevoiţi să o aducă înăuntru târând-o cu forţă. 

Primarul se sculă cu vioiciune de pe scaun şi merse de întâmpină 
pe femeia cea gâlcevitoare. 

Cu un ton aspru, cum niciodată poate nu-l mai întrebuinţase faţă de 
cineva, el zise: 

— Înainte ca să-ţi pun vreo întrebare notează-ţi un lucru. Legile 
țării noastre ne dau dreptul să aplicăm tortura, deşi numai în cazuri 
anumite şi de o importanţă excepţională, însă totuşi nu este esclus că 
am putea să recurgem la mijloace violente şi dureroase pentru a-ţi 
smulge o mărturisire. Să laşi la o parte încăpăţânarea şi nesupunerea, 
căci altfel nu vom şovăi de a-ţi aplica tortura. 

Mama Jansen izbucni într-un hohot de râs homeric: 

— Fie, că prea o luaţi repede, cinstite domnule primar, exclamă ea, 
o să mai aşteptăm o leacă până să ajungem la tortură; dar ia să aud 
întâi ce vreţi să mă întrebaţi. Vreţi poate să auziţi din gura mea că-s 
vinovată? Bine, mărturisesc din capul locului că am asasinat, am 
omorât şi carnea oamenilor măcelăriți am vândut-o. Bine, prea bine, 
ce vreţi mai mult? 

— Domnilor, aţi auzit, zise primarul emoţionat la culme, acuzata a 
mărturisit şi astfel şi-a pronunţat propria ei sentinţă. 

— Of, ce mai treabă mare, zise cârciumăreasa cu un ton de dispreţ, 
ce poate să mi se mai întâmple? Puteţi să mă osândiţi la moarte şi să 
mă şi executaţi; ei bine, destul am trăit peste şaizeci de ani, acum sunt 

gata să mor. 

— Ai avut tovarăşi la crimele dumitale? 

— Fireşte, cum aş fi putut să le săvârşesc eu singură? 

— Cine ţi-a dat ajutor? 

— Tom uriaşul, el i-a măcelărit pe toţi; halal de bărbat cum era 
Tom; la el frică şi milă nu încăpea. 

— Şi cum atrăgeaţi în cursă pe sărmanele victime ale cruzimii 
voastre? 

Pe când primarul făcea această întrebare, privirile bătrânei căzură 
asupra fetei. 

Eva stătea cu mâinile împreunate şi se ruga fierbinte la Dumnezeu 
ca să înduplece în acest moment pe oribila criminală de a spune 
adevărul. 

Jupâneasa Jansen zbieră răstindu-se la dânsa: 

— Ce stai, fă, acolo ca o uşă de biserică; te rogi desigur la 
Dumnezeu ca să fiu executată cu un moment mai curând. Ei bine, 
domnule primar, să vă spun cine a fost în înțelegere cu mine, cine mi- 
a ajutat. Ticăloasa pe care o vedeţi aici a fost tovarăşă la toate faptele 
pentru care stau azi înaintea dumneavoastră; ea momea pe bărbaţi, se 
punea la taifas cu câte un străin şi-l oprea lângă dânsa făcându-l să 
stea la noi mai târziu decât toţi ceilalţi, aşa că pe urmă noi puteam 
săvârşi omorul în cea mai mare linişte şi siguranţă. 

Un singur țipăt scăpă de pe buzele Evei. 

Domnul van Dyk rămase şi el ca trăsnit şi perdeaua sub care stătea 
ascuns Weigelt se mişcă tremurând încoace şi încolo. 

Primarul ridicase mâna şi cu un gest ameninţător la adresa 
bătrânei, zise: 

— Gândeşte-te bine, prin declaraţia ce ai făcut-o acum ai înfierat cu 
pecetea crimei pe fata asta; este ca şi când ai fi pronunţat sentinţa ei 
de moarte. 

— Am spus adevărul, strigă cârciumăreasa. De ce ea să scape pe 
când eu sunt condamnată? Nu strică să meargă cu mine la eşafod, să 
stea şi să privească cum călăul îmi retează mie capul, pentru ca să ştie 
cum o să i se facă apoi şi ei. 

— Ia ascultă-mă, zise primarul, dacă ai minţit, vei avea să răspunzi 
înaintea Celui de Sus pentru minciuna asta. 

— Lasă, că răspund eu, răspund eu, replică criminala cu cerbicie. 


— Şi eşti gata să juri că declaraţia ce ai făcut-o este adevărată? 

— Sunt gata să jur dacă vreţi, cu toate că în ochii mei jurământul 
nu e decât o comedie. 

Eva stătea acolo palidă şi nemişcată ca o statuie de marmură. 

— Şi dumneata ce ai de zis la toate astea? o întrebă primarul. 

— Zic că a minţit cu neruşinare! Sângele meu nevinovat de se va 
vărsa vreodată, asupra capului ei să cadă! 

— Dar noi nu putem face altceva decât să credem declaraţiile 
acestei femei, fiindcă niciun martor nu vorbeşte pentru dumneata, ci 
toţi în contra dumitale! 

— Iată martorul care se prezintă pentru dânsa, strigă deodată un 
glas bărbătesc şi Heinrich Weigelt ieşi de sub perdea şi sări în mijlocul 
camerei. 

Eva tresări la vederea lui. 

— Domnule primar, exclamă tânărul, vă rog să nu credeţi niciun 
cuvânt din tot ce-a spus mizerabila aceea. La ce altceva vă puteţi 
aştepta de la o criminală decât la minciuni şi neadevăruri? Ea se 
bucură că poate să tragă cu dânsa în prăpastie pe o nevinovată. Fata 
asta e nevinovată şi la nevoie garantez cu viaţa mea pentru 
nevinovăția ei! 

— Amicul meu, răspunse domnul van Dyk, despre asta n-avem 
nimic de vorbit noi amândoi, asta rămâne ca să o decidă judecătorii, 
membrii senatului orăşenesc. Să se scoată afară femeile arestate şi să 
nu mai fie introduse decât când voi porunci eu. 

Ofiţerul de poliţie se înclină. 

Mama Jansen ieşi râzând şi înjurând, însă primarul n-o mai auzi, 
căci era angajat într-o discuţie animată cu Weigelt. 

Dar când fu rândul Evei de a fi luată în primire de agenţii 
poliţieneşti, Weigelt veni la ea şi-i întinse mâna. 

— Nenorocită copilă, zise el cu un glas dureros, eu nu mai pot să-ţi 
ajut, am făcut tot ce puteam să fac. Pare că totul conspiră în contra 
dumitale, trebuie să-ţi împlineşti destinul. 

Şi deodată, înainte ca cineva să-l fi putut împiedica, el se plecă şi 
sărută mâna Evei. 

— Eva, întâmplă-se orice s-ar întâmpla, eu nu te părăsesc, îi şopti 
el. 

O privire recunoscătoare îl răsplăti pentru aceste cuvinte. 

Apoi Eva, cu fruntea sus, urmă pe agenţii poliţieneşti care o 
conduseră afară. 

— Şi puteţi să credeţi că fata asta e vinovată, domnule primar? 
exclamă Weigelt. N-aţi admirat această eroică resemnare cu care 
nenorocita îşi rabdă soarta? O astfel de atitudine o are numai 
inocenţa. 

— Tinere, zise primarul înaintând către Weigelt şi punându-i mâna 
pe umăr, prin multe încercări ai să mai treci în viaţa dumitale şi ai să 
ajungi încă până acolo încât vei deveni un sceptic. Odată am vorbit şi 
noi cum vorbeşti dumneata acum, dar decepţiile ce le-am întâmpinat 
au făcut din noi oameni mai liniștiți, mai chibzuitori, mai 
neîncrezători. Îţi mărturisesc sincer că şi mintea mea refuză a crede în 
vinovăția acestei fete. Dar cu toate astea... Asta nu se poate să nu fie 
aşa, fiindcă acea femeie mizerabilă a desemnat-o ca o complice şi 
această declaraţie a făcut-o cu prea mare linişte încât să nu fie 
întemeiată. 

— Nu trebuie să i se dea crezământ, femeia aceea minte. 

— Pleacă acum, tinere, pleacă, zise domnul van Dyk. Încă azi voi 
convoca senatul şi chiar diseară va avea loc şedinţa. Legea ne dă 
dreptul nouă părinţilor oraşului ca în afaceri extraordinare să ne 
constituim în instanţă judecătorească şi sentința noastră este 
executorie, rămâne definitivă, fără apel şi fără recurs, adică are mai 
mare putere decât a tribunalelor şi curților ordinare. 

— Şi ce poate să păţească fata dacă judecata o declară culpabilă? 
întrebă Weigelt cu un accent care manifesta profunda lui emoție. 

Primarul dădu din umeri, şi zise cu tristeţe: 

— Mă tem că sentinţa va fi foarte aspră, fata va fi condamnată la 
moarte. 

Weigelt se dădu în lături cu o exclamaţie de groază. 

— La moarte! strigă el. O, Dumnezeule, domnule primar, doar nu 
veţi fi având de gând să trimiteţi la eşafod pe fata asta nenorocită! 
Atâta bunătate îngerească să aibă un sfârşit aşa de oribil? 

— Dacă judecata o va găsi culpabilă sentinţa nu poate glăsui altfel, 
răspunse domnul van Dyk. Dar acum pleacă şi linişteşte-te. Pare-mi-se 
că simţi pentru fata asta un interes mai profund decât vrei să-ţi 
mărturiseşti. 

Pe obrajii tânărului student se aprinse o roşeaţă înflăcărată şi el 

exclamă: 

— Ei bine, da, fie, mi se pare că nu e o ruşine dacă vă mărturisesc 
că Eva Fromm nu-mi inspiră numai milă, dar şi amor. Din primul 
moment în care am văzut-o am simţit că la dânsa trebuie să se 
împlinească soarta mea, că nu voi mai putea să uit această figură 
îngerească. Când mi-a arătat apoi atâta complezenţă şi bunătate şi mi- 
a pus comprese la picior, îmi venea să o strâng în braţe şi să-i zic: 
„Hai, vino cu mine, fii a mea”. Acum puteţi să vă închipuiţi, domnule 
primar, cât de greu îmi vine să cred în culpabilitatea ei. Cu adevărat 
vă spun că nu voi putea să mai fiu fericit în toată viaţa mea dacă o 
veţi declara culpabilă pe Eva Fromm. 

— Vom judeca după cum prescrie legea, zise van Dyk. 

— Atunci mai există dar numai un singur mijloc, zise Weigelt, 
cunosc pe un om foarte influent şi puternic în Amsterdam; este amicul 
meu, i-am făcut odată un mare serviciu, la el mă voi adresa. 

— Cine e bărbatul de care vorbeşti? 

— Este domnul Pater van der Straaten. 

— Ah, domnul van der Straaten, ei bine, amice, află dar că domnul 
van der Straaten este primul dintre membrii tribunalului care o va 
judeca pe Eva. 

— Atunci îmi este permis dar să sper, exclamă Weigelt plin de 
bucurie, fiindcă domnul van der Straaten are să mă creadă dacă eu îi 
voi garanta pentru nevinovăția ei. Rămâneţi cu bine, domnule primar, 
alerg la domnul van der Straaten. 

Tânărul student mai strânse o dată cu respect mâna venerabilului 
bătrân, apoi ieşi. 


În seara aceleaşi zile în sala de justiţie a ospiciului comunal se 
adunară toţi membrii senatului orăşenesc din Amsterdam, care erau 
treisprezece la număr; luară loc la masa acoperită cu postav negru şi 
domnul van Dyk, primarul, se sculă şi luă cuvântul spre a comunica 
colegilor săi pentru ce i-a convocat. 

— Amici şi colegi, zise el, ştiţi că vă adun în această sală pentru 
scopuri extraordinare şi într-o oră aşa de neobişnuită numai atunci 
când e vorba de a înlătura un pericol de la iubitul nostru oraş, sau a-i 
evita o ruşine. Ei bine, acest din urmă caz s-a întâmplat astăzi. O 


ji e, 


ruşine nemărginită ameninţă oraşul nostru, o ruşine care, dacă ar fi 
dată în vileag, s-ar revărsa asupra noastră, părinţii oraşului. Nişte 
asasinate oribile au fost comise între zidurile noastre fără ca noi să le 
fi împiedicat, nenumărate victime au fost măcelărite şi niciun agent al 
forţei publice nu s-a opus mizerabililor asasini! 

Senatorii săriră în sus. 

— Cum se poate! 

— E ceva de necrezut! 

— S-a mai pomenit aşa ceva!? 

— Cum a fost cu putință ca asemenea fapte să se petreacă în 
centrul oraşului? 

— Ha, ce ruşine pentru întreaga administraţie, pentru noi înşine! 

— Tăcere, iubiții mei colegi, ascultați până la sfârşit, zise van Dyk. 

Şi descrise misterele acelei oribile vizuini de tâlhari unde fusese 
atras studentul german Heinrich Weigelt, descrise în culori aşa de vii 
teribilul abator unde se vărsa sângele victimelor omeneşti, încât 
senatorii se înfiorară şi se cutremurară de groază. 

După ce primarul isprăvi, domnul van der Straaten luă cuvântul. 

— Amicii mei, zise el, nu e mult de atunci de când aţi venit in 
corpore la mine pentru a-mi adresa cuvinte de condoleanţe în marea 
nenorocire ce mă lovise, dar şi pentru a mă soma totodată ca să 
răzbun crima ce fusese săvârşită asupra fiului meu. Onoraţi amici şi 
colegi, credeţi-mă că nimic nu s-a neglijat pentru urmărirea şi 
prinderea infamului asasin care a comis agresiunea asupra 
nenorocitului meu fiu şi l-a adus în starea de idioţie în care se găseşte 
astăzi. Dar toate cercetările au rămas fără rezultat, niciun succes n-am 
avut de înregistrat în această privință până acum. Se pare că s-a 
organizat în oraşul nostru o bandă mare de tâlhari care a comis toate 
aceste crime. Vă rog dar să ne împlinim misiunea cu cea mai mare 
rigoare, să lovim fără cruţare pe aceia care au încălcat în picioare 
legile în bunul nostru oraş. 

La o poruncă a domnului van Dyk poliţiştii introduseră în sală pe 
jupâneasa Jansen şi pe Eva. 

Frumuseţea acestei din urmă deşteptă numaidecât atenţia 
senatorilor. 

Începură a-şi şopti unul altuia, exprimându-și mirarea cum era cu 
putinţă ca o fată aşa de tânără şi de o frumuseţe îngerească să fi fost 

în stare a face cauză comună cu nişte bandiți aşa de monstruoşi. 

Pe urmă începu interogatoriul, care fu reluat încă o dată cu cea mai 
mare rigoare şi minuţiozitate. 

Interogatoriul acesta nou tinu două ore, pe urmă acuzatele fură 
conduse afară şi senatul intră în deliberare. 

Primarul le zise că după legile Amsterdamului jupâneasa Jansen a 
meritat moartea — moartea pe eşafod. 

Cât pentru Eva, este adevărat că nu putea să nu creadă că şi dânsa 
este vinovată, dar roagă pe amicii săi să fie mai indulgenţi în cazul 
acesta. 

— Este încă tânără, se poate corija încă, să facem încercare cu 
dânsa condamnând-o la zece ani de închisoare; asta e o pedeapsă 
aspră pe care cu greu o va supravieţui. Dacă însă totuşi, cu ajutorul şi 
sprijinul lui Dumnezeu va supravieţui termenul osândei, va ieşi din 
închisoare corijată şi purificată şi poate va mai deveni odată un 
membru folositor al societăţii. 

— Vă rog, iubiții mei colegi, zise van Dyk terminând, nu trimiteţi la 
eşafod pe această copilă. 

O tăcere adâncă domni după aceste cuvinte. 

Pe urmă fură aduse bilele albe şi bilele negre, şi se puse la vot 
sentinţa care trebuia să decidă între moarte şi viaţă. 

Întâi se hotărî despre soarta jupânesei Jansen. 

Fiecare dintre senatori se sculă şi merse de depuse o bilă într-o 
urnă aşezată pe o masă mică ce stătea într-un colţ al sălii. 

După ce au votat toţi, primarul numără bilele. 

Treisprezece bile negre erau în urnă. 

— Este condamnată la moarte, zise domnul van Dyk cu voce tare, 
să trecem la cealaltă! 

Iarăşi începu votarea sinistră, bilele căzură iarăşi cu zgomot surd în 
urnă. 

Scrutinul, era secret, fiecare senator arunca bila în aşa mod sub 
postavul negru ce acoperea urna, încât nu se putea vedea de către 
celălalt. 

În sfârşit, senatorii erau reîntorşi fiecare la locul său şi votarea era 
terminată. 

Primarul porunci aprodului să aducă urna pe masă. 

Cu mâna tremurătoare el înlătură postavul negru şi, pe când făcea 

aceasta, se ruga încet şi tainic la Dumnezeu ca sentinţa să nu iasă prea 
aspră de tot. 

Pentru ca să-i se fi putut acorda circumstanţe atenuante şi astfel să- 
şi fi mântuit viaţa, trebuia ca cel puţin trei senatori să fi votat pentru 
dânsa. 

Domnul van Dyk se dădu înlături îngrozit, după ce aruncase o 
singură privire asupra urnei; apoi numără cu mâinile tremurătoare. 

— Douăsprezece bile negre, una albă, zise el posomorât. Eu singur 
am fost contra condamnării la moarte. Amicii mei, menţineţi votul? Să 
proclam sentinţa conform acestui vot? 

— Menţinem votul, să se pronunţe sentința în conformitate cu 
rezultatul scrutinului! răspunseră mai mulţi senatori. 

Domnul Peter van der Straaten se sculă. 

— Indulgenţa n-ar fi la locul ei în cazul de faţă, nu putem fi 
indulgenţi. Sângele cere sânge; s-au comis asasinate, asasinii trebuie 
executaţi, aşa cere legea şi noi suntem servitorii legii. Vocea inimii, 
vocea compătimirii trebuie dar s-o înăbuşim şi să nu ascultăm decât 
de vocea raţiunii şi a datoriei, în niciun caz însă nu ne putem lăsa 
influenţa de o figură frumuşică. 

— Asta nici eu n-am zis-o şi nici n-am făcut-o, răspunse primarul. 
Dar un avertisment tainic îmi spune că facem o nedreptate fetei. Însă 
sorții au căzut, douăsprezece bile negre contra unei singure albe. 
Aşadar numai Dumnezeu poate să-i mai ajute nenorocitei. Aprod, să 
se aducă acuzatele. 

Cele două acuzate fură introduse, escortate de câţiva agenţi 
polițienești. 

Cu jupâneasa Jansen se operase o schimbare bătătoare la ochi. 

Acum nu mai avea acea atitudine insolentă ca numai cu o jumătate 
de oră mai înainte ci, cu priviri rătăcite şi cu genunchii bălălăind ea 
intră în sală, împleticindu-se. 

Acum trebuia să se hotărască dacă avea să moară sau nu. 

Eva însă era liniştită, avea înfăţişarea senină, paşnică, conştiinţa 
inocenţei. 

Intră în sală mergând cu fruntea sus şi se opri liniştită lângă masa 
judecătorilor. 

Domnul van Dyk se sculă. 

În sală domnea o tăcere religioasă, o tăcere sepulcrală. 

Făcu întâi semn bătrânei să înainteze. 

Jupâneasa Jansen făcu câţiva paşi, şi se opri scoțând un suspin 
adânc. 

— Ce vreţi, ce aveţi cu mine? bolborosi mizerabila. 

— Constituiţi în tribunal secret pentru a te judeca, am procedat la 
vot prin bile, răspunse primarul van Dyk. Rezultatul s-a proclamat şi 
el este următorul: noi, Senatul oraşului Amsterdam, am hotărât să 
pedepsim crima ce ai comis-o asupra atâtor nenorociţi. Ai omorât, şi 
deci trebuie să fii dată pe mâna călăului: eşti condamnată la moarte. 

Un urlet furios izbucni din pieptul jupânesei Jansen. 

— Condamnată la moarte! răcni mizerabila încercând să-şi desfacă 
cu forță mâinile-i puse în cătuşe. La moarte!? Vreţi să mă târâţi la 
eşafod... Ha, ha, ha... Sentința voastră nu e valabilă, fiindcă nu 
judecătorii legitimi au pronunţat-o, ci numai... 

— Taci! La noi suntem judecătorii supremi ai statului şi sunt unele 
afaceri pe care noi le putem judeca fără ca să fi avut loc mai întâi o 
instrucţie judecătorească. Te-am condamnat la moarte pe eşafod şi 
până în douăzeci şi patru de ore te vei afla în faţa unui judecător mai 
înalt căruia vei fi silită să-i dai seama de nelegiuirile tale. Nouă nu ne 
e milă de tine, nu ne inspiri nicio compătimire; fii mulțumită că nu-ţi 
dictăm şi torturi aspre înaintea morţii. 

— Fie-vă milă de mine, nu mă omorâţi, strigă bătrâna căzând în 
genunchi înaintea judecătorilor. Vreau să mai trăiesc, mai am zile să 
trăiesc, vai, nu mă lăsaţi încă să mor. 

— Ce mizerabilă, zise domnul van der Straaten, adresându-se către 
vecinul său. Aprod, să fie recondusă afară bătrâna, nu mai vrem s-o 
vedem. 

Jupâneasa Jansen fu luată pe sus, dar ea se opri într-un colţ al sălii, 
deoarece voiau să-i lase timp de a se reculege. 

Fu apucată de nişte adevărate convulsii zguduitoare. 

— Trecem la tine acum, fată nenorocită, zise domnul van Dyk 
adresându-se către Eva. Ne-am gândit mult şi am chibzuit matur ce să 
facem cu tine, dacă şi asupra ta trebuie să răzbunăm tot prin sânge 
crimele ce s-au comis în acel cuib de tâlhari. Sorţii au căzut şi sentinţa 
judecătorilor te condamnă şi pe tine la moarte prin mâna călăului. 

Eva tresări, dar rămase cu desăvârşire liniştită. 

Apoi împreună mâinile şi zise cu glas tare şi dureros: 

— Doamne Dumnezeule, facă-se voinţa ta!. 

Pe când zicea aceste vorbe, lacrimi groase îi picară de pe obraji. 

Senatorii fură cuprinşi de o emoție profundă. Toţi compătimeau pe 
această copilă, a cărei viaţă trebuia să se curme aşa de curând. 

Nu tot astfel jupâneasa Jansen. Cu un hohot de râs sălbatic ea se 
smuci din mâinile agenţilor polițienești şi se repezi la Eva. 

— Trebuie să vii cu mine, croncăni mizerabila, nu trebuie să mă 
cobor singură în mormântul rece şi umed, vii şi tu cu mine. Şi tu eşti 
mai tânără, mai frumoasă şi tot trebuie să dai ortul popii. 

—  Scoateţi-o afară, porunci primarul, aici se manifestă toată 
infamia sufletului că triumfă că şi altcineva trebuie să împărtăşească 
aceeaşi soartă cu dânsa. 

Agenţii o înhăţară pe mama Jansen şi mai mult o târâră pe jos 
decât o duseră, scoţând-o afară. 

Eva lăsă să cadă capul pe piept şi păşi încet spre uşă. 

— Stai, încă o vorbă, zise primarul van Dyk. 

Fata se întoarse cu faţa la el şi întrebă: 

— Ce porunciţi, domnule? 

— Până în douăzeci şi patru de ceasuri te vei înfăţişa înaintea 
judecătorului ceresc, zise primarul, şi poţi să-ţi închipui că ne-ar fi o 
uşurare dacă am şti că sentinţa noastră este întemeiată pe dreptate. De 
aceea te mai întreb o dată, aici în faţa tuturor martorilor, dacă te 
recunoşti vinovată de fapta ce ţi se aruncă în sarcina? 

— Nu, zise fata cu mare tărie. 

Primarul tresări. 

— Aţi auzit, prietenii mei? întrebă el apoi pe senatori. Însă oricum 
ar fi, adaugă el apoi adresându-se către Eva, sentința nu se poate lua 
înapoi, sentinţa s-a dat. Aşadar, spune-ne dacă să înştiinţăm niscai 
rude ale tale despre moartea ta, sau dacă mai ai vreo dorinţă înaintea 
morţii? 

Rude! 

La acest cuvânt Eva tresări, căci se gândi la nenorocitul ei frate. 

Îşi ascunse faţa în mâini şi începu să plângă amar. 

Să înştiinţeze oare pe frate-său, dacă el cumva într-adevăr mai trăia 
încă, să-l înştiinţeze oare că a murit pe eşafod ca o criminală, ca o 
fiinţă înfierată cu pecetea infamiei? 

Nu, nu, asta nu trebuia să se întâmple; mai bine voia să fie 

îngropată şi uitată în ţărână străină decât ca să afle cineva în 
Germania ce s-a întâmplat cu ea. 

Apoi se gândi şi la Baltzow, la omul pe care îl iubise odinioară, dar 
care nu crezuse într-însa. 

Să-i trimită o ultimă salutare, să-i dea de ştire ce a ajuns ea? 

Nu, nici aceasta nu voia. El o respinsese ca nedemnă şi acum ştirea 
morţii sale n-ar face decât doar să-i întărească reaua lui opinie. 

— N-am pe nimeni în lume, răspunse ea. 

Aceste cuvinte rostite cu un ton care-ţi sfâşia inima erau 
mărturisirea unui suflet tânăr care n-avea pe tot globul pământesc pe 
altcineva la care să se simtă atras cu iubire. 

— Doreşti un preot? întrebă primarul. 

— Nu, sunt împăcată cu Dumnezeu şi mă voi ruga noaptea asta la 
el ca să-mi primească sufletul. 

— Du-te dar, nenorocito, du-te şi facă Cerul ca în noaptea asta, cea 
din urmă ce o vei petrece pe pământ, să ai parte de pacea şi liniştea 
oamenilor buni. 

O privire recunoscătoare din ochii Evei îi fu răsplata pentru aceste 
cuvinte, apoi fata urmă pe agentul polițienesc care o conduse în celula 
ei singuratică. Senatorii se sculară, şedinţa se ridică. 

Toţi merseră acasă adânc mişcaţi. Cele auzite îi emoţionase şi-i 
pusese pe gânduri. 

Van der Straaten îşi luă şi el rămas bun de la domnul van Dyk. 

— Amice, zise domnul van Dyk, dragă van der Straaten, mi se pare 
că azi ne-am încărcat sufletul cu o teribilă răspundere, eu n-o consider 
ca vinovată pe fata aceea. 

Van der Straaten dădu din umeri. 

— Nu putem citi în inima unui om, zise el, suntem siliţi să judecăm 
după aparenţe, după condiţii exterioare. 

— Şi nu există niciun mijloc de a scăpa viaţa nenorocitei? 

— Niciun mijloc, eu nu cunosc niciunul. 

— Aşadar, voi asista mâine la o execuţie, şi pe când voi sta acolo, 
conştiinţa îmi va spune că sângele sărmanei fete se varsă pe nedrept. 
O, amice, asta e penibil. 

— Curaj, dragul meu, curaj; dumneata totdeauna ai făcut bine şi 
numai bine; dumneata eşti nevinovat, chiar dacă noi ne-am înşelat. 

Cei doi amici se despărţiră şi domnul van der Straaten coborî scara, 

adâncit în gânduri. 

În sfârşit, se opri pe peronul cel mare al primăriei municipale şi 
privi jos spre oraşul cufundat în întunericul nopţii. 

Numai slab ardeau felinarele, vântul sufla cu asprime şi nu le lăsa 
să-şi dezvolte întreaga lor putere de lumină. 

Domnul van der Straaten coborî scara şi îşi strânse mai tare pe corp 
mantia cu care era înfăşurat. 

Deodată un om sări repede şi se îndesă pe lângă el. 

— Ce vasăzică asta? bolborosi marele comerciant, ce vrei de la 
mine? 

— Dar ce, nu mă mai recunoaşteţi? zise celălalt cu vioiciune. Sunt 
eu, Heinrich Weigelt. 

— Dumneata eşti, zise domnul van der Straaten, şi m-ai aşteptat? 

— Deja de două ceasuri. 

— Aşa mare zor ai ca să-mi vorbeşti? Ce este? Ce vrei? Dar înţeleg 
deja tot, eşti strâmtorat de bani şi nu cunoşti pe nimeni afară de mine 
în Amsterdam la care ai putea să te adresezi. Apoi ţi-am mai spus că 
oricând vrei poţi să vii să-mi ceri parale. Ce sumă îţi trebuie? 

— Nu e chestie de bani, zise Weigelt, nu îmi trebuie nimic, mi-aţi 
dat deja destul, vin pentru altceva. Domnule van der Straaten, vă rog, 
spuneţi-mi, ce-a hotărât senatul despre cele două acuzate pe care le-a 
judecat chiar acum? 

— Ce fel? ştii că senatul şi-a pronunţat deja sentinţa? întrebă 
domnul van der Straaten uimit. 

— Ştiu tot, dar trebuie să aflu ce s-a făcut fata aceea care a fost 
adusă la bara justiţiei. 

Domnul van der Straaten avu un zâmbet ciudat. 

— Se vede că te interesezi mult de domnişoara Eva? întrebă el. 

— O iubesc, răspunse Heinrich Weigelt într-un mod simplu şi 
mişcător. Dar de ce mă mai torturați, prelungind nerăbdarea mea, 
adăugă tânărul, nu vedeţi cum teroarea mă zguduie? Ce s-a hotărât? A 
fost condamnată? 

— La întrebarea asta nu-ţi pot răspunde; datoria mă obligă să fiu 
discret; mâine abia se va publica sentinţa şi vei putea atunci s-o citeşti 
pe la toate răspântiile oraşului. 

— Şi să aştept până atunci, exclamă Weigelt mergând lângă domnul 
van der Straaten printr-o stradă pustie. Nu, nu pot să aştept, spuneți- 


mi ce este cu Eva. 

— Ei bine, tinere, în hatârul dumitale îmi voi călca discreţia 
profesională, dar sper că nu vei face uz către altcineva de 
comunicarea mea. O tristă ştire sunt silit să-ţi aduc: domnişoara Eva 
Fromm este a fost condamnată! 

— Condamnată? La ce pedeapsă? Doar numai la închisoare pe un 
timp scurt, sper. 

— Ba nu, condamnată la moarte. 

Weigelt se opri pe loc ca lovit de trăsnet. 

— La moarte, la moarte pe eşafod, exclamă el zguduit ca de un 
acces de friguri. O, domnule van der Straaten, dacă aţi şti cum mă 
doare această veste? 

— Nu trebuie să te miri, zise marele comerciant înălţând din umeri. 
O asasină nu putea să se aştepte la altă sentinţă. 

— Eva nu e o asasină, răspunse Weigelt cu multă siguranţă. Dar 
acum, domnule van der Straaten, spuneţi-mi, dacă nu cumva există 
vreun mijloc de a înlătura această sentinţă aspră sau cel puţin de a 
obţine o amânare? 

— Niciun mijloc, execuţia are loc mâine fără doar şi poate. 

Tânărul îşi ascunse faţa în mâini. 

— Curaj, îi şopti domnul van der Straaten, dacă te-ar vedea cineva 
aşa, s-ar putea să cadă asupra dumitale o urâtă bănuială. 

— Aş înfrunta orice, numai dacă aş putea să-i ajut eu cu aceasta, 
exclamă studentul german. O, domnule van der Straaten, sunteţi un 
bărbat influent în acest oraş, cu o singură vorbă puteţi să-i scăpaţi 
viaţa acestei nenorocite. 

— Nu pot; sunt dator să las curs liber justiţiei. 

— Şi astfel dar ea să moară pe eşafod, capul ei să cadă sub paloşul 
călăului? Nu, nu, asta nu se poate, şi ca să împiedic această faptă 
monstruoasă nu voi ezita nici chiar ca să mă reped mâine pe eşafod şi 
să smulg securea din mâna gâdelui. 

— Smintitule, îi şopti marele comerciant. Ce vrei să faci? 

— Sunt gata să fac orice pentru a scăpa pe Eva din mâna călăului, 
căci o iubesc, o iubesc! 

Domnul van der Straaten privi cu o expresie ciudată pe tânărul 
student în medicină. 

Deodată îi puse mâna pe umăr cu greutate şi într-un mod 

semnificativ. 

— Tinere, zise el, o iubeşti dumneata atât de mult pe fata asta încât 
pentru a-i scăpa viaţa ai putea să te decizi să faci ceva extraordinar? 

— Nu v-am spus că sunt gata la orice? 

— Ei bine, să intrăm dar colo în cafeneaua aceea; într-o odaie vom 
putea sta de vorbă fără să ne deranjeze cineva. Tinere, există un 
mijloc să salvezi pe fata pe care o iubeşti, dar trebuie că ai curaj şi 
energie. 

— Veniţi cu mine, zise Weigelt hotărât. 

Câteva minute mai târziu domnul van der Straaten şedea cu tânărul 
student în odaia din dos a unui stabiliment ce era jumătate cafenea şi 
jumătate cârciumă; după ce chelnerul aduse vin, van der Straaten se 
sculă şi încuie uşa cu cheia. 

— Ce înseamnă aceste preparative? întrebă Weigelt, oare un aşa 
mare secret aveţi a-mi comunica? 

Domnul Van der Straaten evită un răspuns la această întrebare, ci 
îşi reocupă liniştit locul lângă tânărul student. 

Apoi după ce trase o bună înghiţitură din paharul său, zise: 

— Tinere, mi-ai spus odată, dacă nu mă înşel, că ai studiat atât 
medicina cât şi chimia. 

— Aşa e; şi pot afirma că studiile mele chimice au fost tot aşa de 
considerabile ca şi cele medicale. 

Aceste cuvinte păreau că-l mulțumesc pe milionarul nostru. 

El se plecă peste masă aşa încât buzele lui se apropiată cu totul de 
urechea tânărului student. 

— Ia spune-mi, zise el, ai putea dumneata să compui o materie 
explozibilă care îndată ce s-ar apropia de ea o scânteie aprinsă să fie 
capabilă a face să sară în aer o casă întreagă? 

Weigelt se uită mirat la domnul van der Straaten. 

— Aş putea, nu e vorbă, răspunse el, dar n-aş face-o niciodată dacă 
n-aş şti pentru ce trebuie explozivul. 

— Se înţelege că poţi să întrebi, replică domnul van der Straaten, şi 
eu n-am niciun motiv ca să refuz de a-ţi răspunde. Dar mai trebuie să 
te rog să fii cât se poate de discret, căci ai putea să-mi strici una dintre 
speculaţiile mele comerciale cele mai mari dacă laşi să cadă un cuvânt 
în privinţa asta. 

— Pe cuvântul meu de onoare. 

— Află dar, că posed în Java nişte mine considerabile care după 
părerea mea conţin aur. Până acum nu mi-a fost cu putinţă să fac 
săpături pentru a da peste metalul cel preţios, fiindcă intrarea în 
galeriile unde zace aurul este închisă de nişte blocuri colosale de 
stâncă. Nu e vorbă, prin muncă stăruitoare şi cu ajutorul prafului de 
puşcă s-ar putea înlătura stânca încetul cu încetul, dar asta ar reclama 
prea mult timp şi eu nu mai pot aştepta, fiindcă unul dintre 
concurenţii mei a dobândit terenul vecin şi va începe dinspre acolo 
săpături. Trebuie dar ca dintr-o singură lovitură să destup galeriile şi 
aceasta se poate obţine numai dacă se aruncă în aer tot terenul 
stâncos cu ajutorul unei dinamite care să funcţioneze cu o deosebită 
energie şi siguranţă. Înţelegi, domnule Weigelt, adăugă van der 
Straaten, că sunt silit să păstrez secretul cel mai absolut în privinţa 
proiectului meu, căci dacă s-ar şti că am de gând să recurg la acest 
procedeu, mi s-ar putea pune piedici. 

— Înţeleg, zise Weigelt distrat, înţeleg. 

— Ei, şi eşti gata să-mi prepari explozivul? 

— Sunt gata, dacă îmi juraţi însă că nu-l veţi întrebuința pentru 
alte scopuri. 

Domnul Peter van der Straaten pufni în râs, dar se putea cunoaşte 
că era un râs artificial, un râs silit. 

— Dar la care alt scop aş putea oare să întrebuințez dinamita? 
întrebă el. Ha, ha, ha! doar nu vei fi crezând că proiectez vreun 
atentat? Nu suntem în Rusia unde dinamita ar putea să servească 
pentru a scăpa ţara de un despot. Dar acum hotărăşte-te la un fel: vrei 
sau nu vrei să-mi prepari acel exploziv? 

— Şi dacă o fac, ce recompensă mă aşteaptă atunci? 

— Atunci voi scăpa viaţa femeii pe care o iubeşti. 

Weigelt sări în sus ca electrizat. 

— Vreţi s-o salvaţi pe Eva? Şi îmi juraţi aceasta? 

— Îndată ce-mi vei fi satisfăcut cererea voi aduce la îndeplinire 
angajamentul ce-mi iau acum față de dumneata ca s-o scap. 

— Dar va fi oare în puterea dumneavoastră ca să o şi faceţi? căci 
nu ajunge numai a voi. 

Marele comerciant ridică capul cu mândrie şi zise: 

— Ceea ce vreau eu aici în Amsterdam, se face, măcar de mi-aş 
propune ţinta cea mai înaltă tot o ajung, de altminteri nu cred să fie 

tocmai aşa greu de realizat scopul la care năzuiesc de astă dată. 
Primarul van Dyk mi-a fost totdeauna foarte devotat, şi apoi e chiar 
silit să ţină cu mine şi să nu-mi facă opoziţie. Îl voi ruga să supună 
regelui cererea de grațiere şi voi stărui apoi la locul competent ca 
documentul să-şi obţină semnătura regală. Şi chiar de n-aş izbuti în 
demersurile ce le voi face, tot mai există încă un mijloc. 

— Şi în ce ar consista acest mijloc? întrebă Weigelt cu atenţia 
încordată. 

— Iubita dumitale poate să dispară din închisoare. 

Tânărul întinse mâna marelui comerciant şi zise: 

— Daţi mâna încoace, sunt gata să vă prepar explozivul. 

Domnul van der Straaten strânse mâna pe care i-o întindea 
protejatul său. 

— Aşadar, ne-am înţeles, zise el zâmbind, pune-te pe treabă chiar 
în noapte asta şi dimineaţă să fii gata, iar dacă cumva îţi trebuie ceva 
bani pentru materialul necesar, îţi... 

— Nu e de trebuinţă, răspunse Weigelt observând intenţia marelui 
comerciant de a-i înmâna un portofel bine garnisit; ingredientele ce- 
mi trebuie pentru acest preparat sunt ieftine, combinarea lor abilă este 
tot. 

— Şi pe când pot conta că-mi vei remite explozivul? 

— Mâine-dimineaţă la ora unsprezece, hotărî Weigelt. 

— Bine, îţi mulţumesc, dar te rog să nu uiţi că mâine spre seară are 
loc execuţia celor două persoane condamnate la moarte. 

— Dar nu va avea loc? Cel puţin Eva nu va urca treptele 
eşafodului? 

— Dacă te ţii de cuvânt, trebuie că nu, zise olandezul. Şi acum, să 
ne luăm rămas bun, fiindcă în orice caz trebuie să lucrezi toată 
noaptea la fabricarea dinamitei; adio, domnule Weigelt, mâine ne vom 
revedea. 

— Mâine, exclamă tânărul şi urmă pe marele comerciant, care ieşi 
repede cu el din cârciumă. 

Pe stradă ei se despărţiră şi Weigelt alergă repede acasă pentru a se 
pune numaidecât la lucru. 

Domnul van der Straaten însă, pornind înainte se înfăşură mai bine 
în mantia sa şi un zâmbet de mulţumire i se desenă pe obraz. 

— Aşadar, am în sfârşit ce-mi trebuie, şopti el, peste câteva zile voi 

fi liber, şi pe urmă numai vreo câteva săptămâni şi Adelaida va fi 
nevasta mea! 

Când numele de Adelaida alunecă pe buzele lui, olandezul începu 
să tremure de emoție, atât de adânc se înfipsese deja funesta pasiune 
pentru frumoasa femeie în sufletul său. 


Capitolul XXV - Execuţia 


„— Dacă nu vrei ca execuţia să fie îndoit de 
dureroasă şi să-ţi cauzeze chinuri îndoit de mari 
să fii de treabă şi să te porţi bine pe eşafod.” 

Călăul din Amsterdam 


Oricât de mult se silise domnul primar van Dyk ca să ţină secret 
ştirea despre acele întâmplări îngrozitoare, despre executarea celor 
două condamnate, silinţele lui totuşi fuseseră fără succes. 

Această tristă afacere era deja cunoscută de un prea mare număr de 
persoane şi primarul ar fi dat mult ca nimic despre dânsa să nu fi 
pătruns în public. 

Însă tot Amsterdamul ştia că în seara precedentă senatul avusese o 
şedinţă extraordinară, că iarăşi ţinuse o audienţă judiciară 
extraordinară, ceea ce se întâmpla foarte rar, poate o dată în cinci ani. 

Cu iuţeala fulgerului se răspândi apoi în oraş ştirea despre 
condamnarea la moarte a celor două acuzate şi că execuţia va avea loc 
după-amiază. 

În toate berăriile, în toate cârciumile, se vorbea despre aceasta, în 
fiecare familie acest proces forma obiectul discuţiei zilei şi domnul 
van Dyk avu chiar durerea de a citi toată afacerea până în cele mai 
mici detalii şi absolut exact cum se petrecuse ea, într-un ziar ce îi căzu 
în mână dimineaţa. 

Era natural ca poporul să fie surexcitat în cel mai înalt grad în 
urma celor întâmplate, fiecare se întreba cum e cu putinţă ca în 
mijlocul unui oraş mare şi atât de frecventat, care era păzit de mii şi 
mii de agenţi poliţieneşti, să se poată perpetua nişte crime aşa de 
nemaipomenite şi toată lumea găsea că nu era decât just şi natural ca 
făptaşii să fie condamnaţi la moarte. 

Aşadar, pe bunii locuitori din Amsterdam îi aştepta un spectacol ce 
deja demult nu mai văzuseră, o execuţie capitală! 

Căci domnul van Dyk evitase mulţi ani de-a rândul de a permite să 
se execute o sentință de moarte; era şi mult de când paloşul gâdelui 
din Amsterdam se ruginea într-o sală deosebită a primăriei 
municipale, unde era păstrat mai mult ca o curiozitate istorică decât 
ca potrivit pentru întrebuințare. 

Şi nu fără un motiv binecuvântat, judecătorii din Amsterdam şi 
primarul aveau repulsie de o sentinţă care trebuia să nimicească viaţa 
unui om nu fără o cauză bine determinată, evitau cu scrupulozitate de 
a pune în activitate paloşul gâdelui, şi tocmai din cauza asta n-a putut 
bătrânul primar să doarmă toată noaptea aceea, tot sculându-se mereu 
din pat în prada unei agitaţii neobişnuite. 

— Ar fi ceva oribil, exclamă van Dyk pe când se plimba neliniștit 
într-o cameră de lângă odaia sa de dormit, ar fi mai mult decât teribil 
dacă s-ar putea întâmpla ca pentru a doua oară să se comită o eroare 
judiciară, un asasinat în numele justiţiei! Căci parcă şi acum mai văd 
înaintea ochilor mei acea scenă îngrozitoare întâmplată cu ocazia 
execuţiei din urmă. 

Şi pe când primarul vorbea aceste cuvinte îşi reaminti o întâmplare 
curioasă care se prezenta spiritului său în nişte culori 
înspăimântătoare. 

Cu vreo douăzeci de ani mai înainte trăia într-o moară situată pe 
un deal, nu departe de Amsterdam, un morar cu tânăra sa femeie. 

Femeia era atât de frumoasă, încât rare ori călătorii de orice rang 
care treceau pe lângă moară, fie pe jos, fie călare neglijau de a arunca 
o privire spre fereastră pentru a o vedea pe frumoasa morăreasă. 

Morarul de asemenea ştia că nevasta sa e frumoasă şi că e plăcută 
de alţii şi de aceea era gelos, ursuz şi neprimitor. 

Era un om bogat şi luase în căsătorie pe fata asta, cu toate că era 
săracă lipită pământului; acum însă îşi păzea comoara cu gelozie şi 
ţinea închisă uşa morii oricărui om pe care nu-l cunoştea. 

Dar aceasta nu putu să împiedice ca într-o zi să primească în 
serviciu la moară pe un flăcău tânăr şi frumos, un german anume 
Conrad, care avea nişte certificate excelente. 

La început toate au mers bine, Conrad şi-a câştigat prin buna sa 
purtare încrederea stăpânului şi morarul îl lăuda ori de câte ori ocazia 

i se prezenta şi povestea mulţumit calităţile calfei sale. 

Dar şi morăreasa îl plăcu tare mult pe blondul german şi n-a trecut 
tocmai mult şi amândoi se şi înţeleseră pe deplin. 

De acum încolo bietul morar avea zile fripte, fiindcă îndată ce 
întorcea spatele, ei se furişau afară în frunzar şi plângeau lacrimi 
amare de ce nu s-au cunoscut mai dinainte, că era prea târziu pentru 
ca să se poată lua în căsătorie. 

Conrad - aceasta s-a constatat mai târziu — a făcut adeseori 
stăpânei sale propunerea ca să fugă cu el peste nouă mări şi nouă ţări 
şi să-şi lase bărbatul cu banii cu tot în voia Domnului. 

Îi zicea că e destul de harnic pentru ca să poată munci pentru doi şi 
chiar pentru mai mulţi, aşa că şi el va putea să-i procure un trai bun şi 
fără griji. 

Şi morăreasa nici n-ar fi fost câtuşi de puţin indispusă a primi 
propunerea frumosului ei adorator, dar era o femeie virtuoasă şi 
datoria o ţinea legată de cămin şi de bărbatu-său pe care nu-l iubea. 

Trecu iarna şi sosi vara. Primăvara consacră inimile amanţilor şi 
întări afecțiunea lor, iar în frunzarul din grădină, unde înflorea 
iasomia, se auzea mai des ca oricând şoaptele celor doi oameni care se 
simțeau atraşi din ce în ce mai puternic unul către celălalt. 

Morarul avea puţin de lucru şi în loc să ţină ca de obicei mai multe 
calfe, dăduse drumul la doi şi-l oprise numai pe Conrad, ca pe unul ce 
era mai destoinic, mai harnic şi mai deştept. 

Într-o zi spuse nevestei că trebuie să se ducă la târg în oraş pentru a 
vinde făină şi adăugă în acelaşi timp că desigur nu se va întoarce 
decât spre seară. 

Morarul plecă spre târg. Dar după o cale ca de vreo jumătate de 
ceas îşi aduse aminte că a uitat terfelogul în care îşi trecuse notițele 
relative la marfa pe care trebuia să o vândă în târg, în Amsterdam. 

Aceasta îl necăji mult, căci fără acest terfelog nu putea să încheie 
nicio afacere. 

Iute hotărât se întoarse repede cu căruţa îndărăt spre casă. 

Dar, când ajunse ca la vreo cincizeci de paşi înainte de moară 
încruntă din sprânceană, căci vedea că moara era oprită şi nu umbla, 
cu toate că era un vânt bun şi că poruncise lui Conrad să fie silitor la 
lucru. 

Morarul mirat îşi zise că trebuie să se fi întâmplat vreo nenorocire, 

altfel acest lucru i s-ar fi părut inexplicabil. 

Nu cumva l-o fi apucat roţile pe Conrad? 

— Să ne ferească Dumnezeu de o aşa nenorocire, murmură 
morarul. 

Intră în casă şi se urcă la moară, strigând pe Conrad, dar nu primi 
răspuns. 

În moară totul era în bună regulă, dar mecanismul nu umbla, 
probabil că fusese oprit dinadins. 

Pe urmă morarul trecu în mica sa locuinţă şi căută pe nevastă-sa, 
dar nici aici nu găsi pe nimeni, nu primi niciun răspuns. 

Acum începu să prindă o bănuială teribilă, deodată i se făcu lumină 
înaintea ochilor; impresiile ce le primise în săptămâna din urmă şi 
care trebuiau să-l pună demult pe gânduri i se redeşteptară în mod 
viu. 

Oare nu văzuse cum nevastă-sa şi Conrad schimbau priviri îndată 
ce se credeau neobservaţi? 

Oare nu observase mai deunăzi că-şi strânseseră mâna cu gingăşie 
când trecuseră unul lângă altul în magazie şi nu ştiau că el era pe 
acolo şi-i vedea? 

Nevastă-sa tăgăduise; când i-a reproşat-o, ea îl asigurase că asta nu 
se datora decât unei întâmplări şi el a fost aşa de prost să creadă că 
într-adevăr aşa o fi fost! 

Dar acum scoase o înjurătură oribilă, pe urmă îşi descălță cizmele, 
pentru ca să nu i se poată auzi paşii şi se îndreptă spre grădină. 

Pe drum când trecu prin tindă, privirile îi căzură pe un gârbaci. 

Îşi zise că va avea poate trebuințţă de acest gârbaci şi-l luă, 
ascunzându-l sub haină. 

Apoi, cu corpul plecat, pitulat, cu ochii înflăcăraţi, se strecură în 
grădină, mergând de-a lungul gardului de spini. 

Pe lângă frunzar el se opri şi întinse urechea la pândă. 

I se păru că aude pe cineva, şoptind acolo. 

Drace! era glasul nevestei sale, şi îndată auzi şi glasul lui Conrad, 
calfa lui în care avusese o încredere oarbă. 

Ei vorbeau amândoi, şi ceea ce vorbeau era de natură a face să i se 
urce sângele în obraz. 

El o ruga şi implora pe stăpână-sa ca să-şi lase în sfârşit bărbatul şi 
să fugă cu el. 


— Nu vezi că niciodată nu vei putea fii fericită cu omul ăsta? zicea 
necredinciosul servitor; e un om brutal şi oare nu mi-ai spus de o mie 
de ori că mă iubeşti şi că de o mie de ori ai vrea mai bine să mă ai pe 
mine decât pe el? 

Şi pe urmă morarul auzi pe femeia sa plângând; şi văzu prin 
frunzişul umbrarului cum ea îşi încinse braţele împrejurul gâtului lui 
şi-şi puse capul pe umărul lui. 

Apoi Conrad îi luă capul între mâinile lui şi-l ridică şi o sărută pe 
gură şi o sărută şi — asta era prea mult! 

Cu un răcnet turbat morarul se repezi înăuntru în frunzar şi apăru 
înaintea celor doi amanți care rămaseră ca trăsniţi. 

Urmă o scenă violentă şi în cele din urmă morarul îi croi câteva cu 
gârbaciul. 

— Domnule, strigă Conrad furios, să nu care cumva să mai 
îndrăzneşti să ridici mâna asupra mea, că te omor! 

Atât de tare strigase, încât aceste cuvinte fură auzite de trecătorii 
care se opriseră lângă uluci pentru a privi scandalul. 

Morarul se aruncă atunci ca un turbat asupra calfei, şi acum se 
încinse o încăierare care în cele din urmă se termină în dezavantajul 
maistrului. 

Calfa, un voinic şi jumătate, îl trânti jos, îi smulse gârbaciul din 
mână şi după ce i-a mai croit una pe obraz fugi în casă. 

Oamenii care stăteau lângă uluci, ştiau destul acum şi unii dintre ei 
dădeau chiar dreptate băiatului şi îşi şopteau că bine i-a făcut 
bătrânului şi zgârcitului morar. 

Un sfert de ceas după aceea Conrad porni pe drumul de la ţară. 
Purta în mână o legătură în care îşi strânsese lucrurile sale. 

Încă o dată mai aruncă o privire spre casa unde îşi lăsa tot ce avea 
mai scump pe lume, pe urmă o luă iute devale, spre pădure, şi se 
îndreptă cu paşi elastici spre oraşul cel mai apropiat. 

Asta era tot ce curioşii auziră şi văzură deocamdată, căci în moară 
se făcu tăcere şi totul reintră în ordinea de mai înainte. 

Se auzi umblând şi zornăind mecanismul, aripile morii se puseră în 
mişcare şi fiecare ştiu atunci că morarul se puse iar pe lucru. 

A doua zi dimineaţă, spre cea mai mare uimire a sătenilor, moara 
iar nu mai umbla; nimic nu se mişca, poarta era încuiată şi se auzea 
numai calul nechezând în grajd. 


Eli 


În curând începură să vină muşterii din sat pentru a lua făina; 
bătură în poartă, dar nu li se deschise. 

Şi în cele din urmă se aduse un lăcătuş pentru a pătrunde cu forţa 
în moară. 

Când oamenii intrară în moară li se înfăţişă o privelişte oribilă, 
zguduitoare. 

La piciorul scării pe care treceai din casă la moară zăcea morarul. 

Era îmbrăcat numai în cămaşă şi la cea dintâi aruncătură de ochi se 
vedea că era mort. 

O tăietură largă, o rană grozavă la gât arăta lămurit cauza morţii. 

Nu încăpea nicio îndoială: morarul fusese ucis. 

Acum începură oamenii să caute pe morăreasă şi o găsiră şi pe ea 
în curând. 

Nenorocita zăcea trântită de-a curmezişul patului, ea asemenea se 
afla în cămaşa de noapte, care era mânjită peste tot de sânge. 

Un cuţit mare îi era înfipt în inimă până la mâner. 

Trecură câteva ceasuri până ce fu adus un medic şi până sosi 
judecătorul de instrucţie din Amsterdam pentru a ancheta cazul la faţa 
locului. 

Medicul nu putu decât să constate că moartea celor doi nenorociţi 
trebuie să se fi ivit în primele ore ale nopţii şi anume fusese cauzată în 
mod violent. 

Acelaşi cuţit care era înfipt în pieptul morăresei servise a produce 
rana mortală ce o avea la gât morarul. 

Judecătorul de instrucţie stabili că morarul trebuie să fi fost atacat 
pe când dormea, fiindcă un om aşa de robust ca el s-ar fi apărat în 
contra asasinului. 

Cu toată rana sa teribilă el alergase jos pe scară, probabil pentru a 
chema ajutor sau a se refugia. 

La piciorul scării căzuse zdrobit şi nu mai putuse să se scoale, până 
ce-şi dădu sufletul. 

În acest interval asasinul avu o discuţie cu femeia, după care 
trebuie să fi urmat o luptă, căci în cameră domnea o mare dezordine. 

Probabil că asasinul omorâse pe biata femeie numai după un timp 
mai îndelungat, fiindcă nu i-a satisfăcut voinţa se vede. 

Parchetul căută îndată banii pentru a se asigura dacă mobilul 
crimei a fost furtul, dar în privinţa asta totul era în ordine. 

Într-un ciorap sub căpătâiul mortului se găsiră mai multe monede 
de aur şi de argint, iar în cartea de rugăciuni ce se afla sub oglindă 
fură găsite mai multe bilete de bancă în valoare de câteva mii de 
florini. 

Judecătorul de instrucţie nici n-a trebuit să-şi frământe mult 
creierii pentru a ghici cine putea să fie autorul crimei 
înspăimântătoare. 

Oamenii care în ajun după-amiază fuseseră martori oculari la scena 
petrecută acolo, se înfăţişară şi raportară cele văzute şi auzite şi 
magistratul deduse imediat — lucrul era evident — că lucrătorul Conrad 
trebuie să se fi mai întors pentru a se răzbuna în acest mod teribil 
asupra morarului. 

Pe urmă - aşa continua procesul-verbal - el voise probabil să 
înduplece pe tânăra femeie să fugă cu el şi a înjunghiat-o când ea s-a 
împotrivit. 

O oră după aceea telegraful a transmis în toate direcţiile; 
semnalmentele lui Conrad au fost comunicate tuturor autorităţilor 
polițienești, care au primit în acelaşi timp ordinul ca să-l aresteze pe 
acest om oriunde se va arăta el. 

Şi nici n-a fost nevoie de multă căutare. 

Într-un birt din Amsterdam Conrad fu arestat încă în aceeaşi zi, pe 
când şedea trist la masă şi mânca liniştit, parcă nici nu s-ar fi 
întâmplat nimic. 

Fu arestat şi depus în prevenţie. 

Judecătorul de instrucţie căpătă în curând convingerea că nimeni 
altul decât Conrad nu putea să fi comis omorul, fiindcă alţi vrăjmaşi 
n-avea morarul şi tâlharii ordinari nu se putea să fie autorii acestei 
crime, deoarece nici cel mai mic lucru nu fusese furat. 

Şi totuşi Conrad susţinea cu tărie că nu el este asasinul, că nici idee 
n-are cine poate să fie făptaşul, protesta despre inocenţa sa cu cele 
mai sacre jurăminte şi cu lacrimi fierbinţi. 

Atunci fu somat să probeze un alibi. 

Se ştie că alibiul constă în aceea că acuzatul e ţinut să probeze că 
pe vremea când s-a săvârşit crima el nu se afla la faţa locului, ci cu 
totul în altă parte şi a fost văzut acolo de cutare sau cutare martor. 

Conrad declară că imediat după ce-a fost gonit din casa morarului, 
el a plecat la Amsterdam pentru ca să rămână deocamdată acolo până 


E — 


ce are să-şi găsească slujbă în altă parte. 

— Şi de atunci n-ai mai călcat în sat? întrebă judecătorul de 
instrucţie. 

Conrad se încurcă, apoi răspunse cu un glas surd: 

— Nu. 

În ziua următoare Conrad fu scos din nou din închisoare. 

Adus iar înaintea judecătorului de instrucţie acesta îl întrebă: 

— Tot menţii aserţiunea dumitale că după cearta cu morarul n-ai 
mai fost prin sat? 

Conrad voi să răspundă că menţine declaraţia aceasta. 

Atunci judecătorul de instrucţie se sculă şi zise cu un glas sunător: 

— Ei bine, atunci îţi voi spulbera minciuna prin nişte martori 
irecuzabili. 

Făcu cu ochiul şi din camera de alături fu introdus văcarul satului 
precum şi un tâmplar şi amândoi afirmară în mod analog că încă în 
seara aceea l-au văzut pe Conrad ieşind din pădure şi mergând spre 
moară. 

Acum Conrad îngălbeni. 

— Ei bine, exclamă el, voi mărturisi dar că m-am întors o dată în 
sat. Ieri am tăgăduit-o fiindcă mă temeam că împrejurarea asta ar 
putea să-mi îngreuieze poziţia. M-am mai strecurat o dată în grădină 
în speranţa că femeia pe care o iubeam are să vină jos pentru a-mi 
spune ultimul adio, dar văzându-mă amăgit în această speranţă m-am 
întors numaidecât la Amsterdam. 

— Destul, zise judecătorul, de instrucţie. Ai mărturisit că ai mai 
fost seara încă o dată în sat, asta e o dovadă că nimeni altul decât 
dumneata ai comis crima. 

Conrad invocă pe Dumnezeu ca martor că i se face o nedreptate. 

Era pierdut. 

Judecătorii se adunară, cazul mai fu cercetat o dată, pe urmă el fu 
recunoscut cu unanimitatea voturilor ca fiind „culpabil.” 

Fu condamnat la moarte. 

Opt zile trecură până la execuţie şi mai în tot minutul Conrad 
protesta despre inocenţa sa şi ruga şi implora ca să se mai cerceteze 
încă o dată cazul său. 

Dar rugăminţile nenorocitului nu străbăteau dincolo de zidurile 
închisorii. Judecătorii îşi pronunţaseră sentința, nimeni nu putea să-i 

mai ajute. 

Şi ziua fatală sosi şi condamnatul fu scos dimineaţa din închisoare 
şi condus spre locul execuţiei unde se înălţase un eşafod. 

Publicul asedie teatrul execuţiei pentru a asista la oribilul 
spectacol. 

Când zăriră pe blondul flăcău, cu talia zveltă, cu figura leală şi 
deschisă, dar care fireşte că era deja acoperită de paloarea morţii, un 
murmur de compătimire străbătu rândurile privitorilor şi din toate 
părțile răsună întrebarea: „Dar dacă totuşi ar fi nevinovat?” 

Conrad se urcă pe eşafod, călăul îl luă în primire şi-i porunci să 
pună capul pe buştean. 

Pe urmă Conrad se mai întoarse încă o dată spre public şi ridicând 
mâna spre jurământ exclamă: 

— Jur aici înaintea lui Dumnezeu că mă omorâţi pe nedrept; sunt 
nevinovat, n-am pe suflet nicio crimă, mâinile mele sunt curate! 

Mai departe nu ajunse, fiindcă gâdele îl şi înhăţase şi în clipa 
următoare capul însângerat căzu în nisip. 

În acelaşi moment se produse un vuiet cumplit, se auziră nişte 
vociferări formidabile. 

Rândurile mulţimii adunate fură rupte într-un punct determinat şi o 
căruţă în care se aflau mai mulţi bărbaţi trecu cu o iuţeală 
vertiginoasă şi trase drept la eşafod, unde se şi opri. 

Erau nişte locuitori ai satului unde se afla moara cea fatală; între ei 
era şi primarul comunei. 

Acesta sări din căruţă şi ridicând o scrisoare în mână exclamă: 

— Mai trăieşte? Spuneţi, mai trăieşte ori ba? 

Magistratul care conducea execuţia întrebă pe primarul sătesc, cu 
ce drept face această întrebare. 

— Fiindcă omul pe care îl executaţi acum este nevinovat ca pruncul 
abia născut! 

Un țipăt de oroare ieşit din toate piepturile mulţimii fu răspunsul la 
aceste cuvinte. 

Toţi înconjurară cu vociferări sinistre pe ţărani, pe când judecătorul 
lua cunoştinţă de cuprinsul scrisorii. 

Şi cine era asasinul? 

Morăreasa singură comisese această faptă funestă. 

Îndată după descoperirea relaţiilor ei cu calfa, fu maltratată în mod 

brutal de bărbatu-său şi îşi jurase în taină să se răzbune. 

Voia să omoare pe morar, dar să moară şi ea însăşi. 

Această intenţie o exprimă într-o scrisoare în care declara că l-a 
iubit pe Conrad, că nu mai vrea să trăiască fără el, dar că îşi va 
răzbuna asupra bărbatului pentru existenţa ei nimicită. 

Această scrisoare atât de importantă alunecase apoi de pe masă în 
cursul luptei ce avusese loc între ea şi morar, pe care-l atacase pe când 
dormea, şi căzuse într-un sac cu făină care stătea lângă masă. 

După ce morăreasa a rănit de moarte pe bărbatu-său şi morarul a 
expirat la piciorul scării, ea se întorsese apoi în camera ei şi îşi 
împlântase cuțitul în gât. 

Scrisoarea însă nu fusese găsită; sacul cu făină fusese cusut şi când 
proviziile aflate în magaziile morii fură vândute apoi la licitaţie, 
primarul satului a cumpărat tocmai sacul acela cu conţinutul lui. 

Şi în ziua execuţiei, dis-de-dimineaţă, primarul satului deschise din 
întâmplare sacul şi cu această ocazie îi căzu în mână scrisoarea în 
chestiune. 

Acum inocenţa lui Conrad era dovedită în mod neîndoios, dar 
faptul împlinit nu se mai putea face nefăcut. 

Mortul fu înmormântat cu toate onorurile şi se mai odihneşte încă 
şi azi în cimitirul din Amsterdam unde o coloană de marmură pe care 
e săpat cu litere de aur numele victimei se înaltă pe mormântul său. 

Judecătorii însă care pronunţaseră sentința fură cuprinşi de o 
spaimă grozavă, mai ales van Dyk abia se putea linişti în urma acestui 
eveniment, şi porunci ca paloşul cu care Conrad fusese omorât să fie 
păstrat într-o anumită cameră a primăriei municipale, pentru ca 
justiția lumească să-şi aducă totdeauna aminte că este oarbă şi că 
poate să se înşele — să se înşele în mod funest. 

Aceste amintiri oribile îl frământau acum pe când se plimba prin 
cameră, şi deodată, frângându-şi mâinile, el se opri. 

— Şi dacă iar vărsăm sânge nevinovat? exclamă el, atunci ce ar fi? 

Imaginea nenorocitei Eva cu întreaga ei gingăşie, cu farmecul 
inocenţei de care era încinsă se înfăţişă înaintea lui; parcă vedea pe 
sărmana fată îngenunchind pe paiele închisorii şi rugându-se la 
Dumnezeu ca să facă să iasă la lumină nevinovăția ei. 

Dar totul era liniştit, nimeni nu-i răspundea; ea era singură, singură 
cu rugăciunea ei, cu disperarea ei. 


Şi dacă aceste gânduri îl preocupau pe van Dyk, apoi el presimţea 
adevărul. 

În realitate Eva, zăcea chiar pe vremea aceea în genunchi în 
închisoarea cu atmosfera înăbuşitoare unde o aruncaseră şi cu mâinile 
ridicate se ruga la Dumnezeu. 

Dar nu pentru sine însăşi se ruga. 

Ea biruise teroarea morţii; în pace şi linişte îi cuprinseseră sufletul; 
ştia că trebuie să moară şi nu se mai apăra contra acestei idei. 

Rugăciunea însă ce o înălța ea acum către cer era consacrată 
sărmanului ei frate. 

— Cerescule părinte, exclamă ea, de cumva mai este el în viaţă, 
poartă-i tu de grijă, căci acum e singur şi părăsit de tot, acum când eu 
nu mai exist. Apără-l de oameni răi, fereşte-l de trădare şi perfidie şi 
dă-i putere să reziste la orice ispită, pentru ca astfel să rămână bun, 
cinstit şi curat. 

Şi ca şi când cerul ar fi voit să-i trimită un răspuns la rugăciunea ei, 
în aceeaşi clipă soarele dimineţii răzbi prin vălul de nori care îl 
învăluise până atunci şi razele sublimului astru se revărsară în carcera 
în care Eva îşi petrecuse noaptea cea din urmă a vieţii. 

— Te salut, o soare ce răsari, exclamă ea întinzând braţele şi sărind 
în sus. Vreau să mă mai desfăt o dată în contemplarea ta, căci astăzi e 
cea din urmă oară că te văd. Mâine, când iarăşi vei răsări peste 
pământ, o astru sublim, şi vei goni noaptea întunecoasă, mâine vei 
putea să-mi luminezi şi încălzeşti doar numai mormântul. 

Lacrimi i se iviră în ochi şi-i curseră pe obraji. 

Că trebuia să moară aşa de tânără, acest gând tot o copleşea, tot o 
apăsa greu şi dureros... 

Ah, cât de bucuroasă ar mai fi vrut să trăiască, fie chiar în mizerie 
şi în nevoi de tot felul... 

Dar nu, niciun mijloc de scăpare, niciun ajutor nu mai exista pentru 
dânsa. Disperarea o cuprindea în cele din urmă când se gândea că pe 
ea o aşteaptă eşafodul, că este consacrată paloşului călăului!... 

Deodată auzi un zăngănit lângă uşa carcerei şi când întoarse capul 
şi se uită îndărăt spre prag, uşa se deschise şi un om înfăşurat într-o 
mantie largă intră. 

— Eva Fromm, îi şopti un glas tânăr, bărbătesc. 

— Cine e acolo? răspunse ea; — ce, deja vine călăul? O, 


Dumnezeule, credeam că mai am timp, şi când colo mă duceţi la 
mormânt chiar mai înainte de cum îmi închipuiam. 

— Eva, linişteşte-te, nu sunt călăul, ci un om care vrea să te scape. 

Mantia se desfăcu şi Eva se văzu spre uimirea ei în faţa lui Heinrich 
Weigelt. 

Tânărul era de o paloare neobişnuită, modul tainic în care îşi 
ticluise vizita în carcera ei putea să-i atragă o pedeapsă aspră dacă îl 
descoperea cineva. 

Închise repede uşa îndărătul său şi înaintă către Eva. 

— Eva, exclamă el întinzând amândouă mâinile, nu dispera: am 
venit pentru a-ţi aduce o veste fericită. Să ştii că nu trebuie să te temi 
că ai să te urci pe eşafod, paloşul gâdelui nu va atinge frumosul tău 
gât; vei trăi. 

— Voi trăi? întrebă Eva tresărind. Cine să fie acela care ar vrea şi 
ar putea să-mi ajute? 

— Un om influent, un om puternic mi-a jurat că va face pentru tine 
tot ce se poate face, că va întreprinde toate demersurile şi la nevoie 
nu va neglija nici mijloacele cele mai extreme. Va cere telegrafic 
regelui graţierea ta şi în caz de n-ar dobândi-o, apoi se va pune la cale 
evadarea ta în ultimul moment. 

Eva rămase ca în extaz. 

Închise ochii. 

Apoi exclamă: 

— Doar ştiam eu că Dumnezeu nu mă va abandona! Dar cui după 
dumneata datorez că mi se întinde o mână de ajutor, că mi se 
pregăteşte scăparea? 

— Mie, numai mie, zise Weigelt, căci m-am obligat către un om 
influent la un serviciu pe care îl împlinesc cinstit. 

Deodată el se repezi la Eva şi-şi încinse braţele împrejurul umerilor 
ei. 

— Dragă, oare într-adevăr ai putea să crezi că aş fi în stare să te las 
să mori de o moarte aşa de infamă, eu, care te-am iubit din primul 
moment în care te-am zărit? Şi, Eva, îţi mărturisesc sincer, că nişte 
scopuri egoiste m-au călăuzit când am stăruit pentru liberarea ta. Căci 
nu numai ţie voiam să-ţi păstrez viaţa, dar şi mie trebuie să-mi 
folosească aceasta. Când vei ieşi din închisoare şi vei fi liberă, fii a 
mea, fii soţia mea, aparţine-mi mie pentru toată viaţa, şi fii sigură că 

vom fi fericiţi, căci nefericirea ne-a împreunat şi acesta e cimentul cel 
mai puternic. 

Eva lăsă ochii în jos. 

Îşi mărturisea ea însăşi că Weigelt nu era străin inimii ei, că adesea 
s-a gândit la el în nevoie şi disperare; caracterul nobil al tânărului 
student o captivase din capul locului şi-i inspirase cea mai vie 
simpatie. 

Ideile astea nu puteau să aibă altă menire decât aceea de a-i 
deştepta iubirea în inimă. 

Totuşi dânsa făcu o mişcare de apărare şi răspunse: 

— Nu pot să fiu a dumitale pe câtă vreme va apăsa asupră-mi 
ruşinoasa bănuială. Poţi să-mi scapi viaţa, să înlături de deasupra mea 
securea călăului, însă ca să-mi înapoiezi onoarea nu poţi, acea onoare 
atât de mult călcată în picioare - până ce nu va ieşi la lumină 
nevinovăția mea. 

— Ai fost acuzată pe nedrept, continuă iute Heinrich Weigelt; de ce 
oare ai mai avea nevoie de judecători când dânşii nu mai au nicio 
putere asupră-ţi? Tu şi eu nu vom mai sta în Amsterdam; ne vom duce 
în ţară străină. 

O bătaie la uşă întrerupse pe tânăr. 

Temnicerul îşi băgă capul prin uşa întredeschisă şi şopti: 

— E vreme să pleci de-aici. Altfel îmi pierd pâinea de toate zilele. 

— Rămâi cu bine, Eva, exclamă Henri Weigelt încă o dată, 
adresându-se fetei, ceea ce ţi-ai spus trebuie să se îndeplinească; 
trebuie să fii a mea, cu orice preţ. Încă ceva; dacă graţierea va 
întârzia, să nu-ţi pierzi nădejdea; să priveşti toate cu nepăsare în juru- 
ţi; chiar de va fi să urci treptele eşafodului nu se va atinge nimeni de 
un fir de capul tău; îţi garantez. 

Fata aţinti asupră-i o privire de recunoştinţă; el îi duse încă o dată 
mâna la buze, i-o sărută apoi ieşi iute din celulă. 

Eva, rămânând singură, se culcă şi curând adormi gândindu-se la 
Henri Weigelt. 

Curios lucru, această condamnată la moarte dormea aşa de liniştită 
cum pot să doarmă numai aceia care au o conştiinţă împăcată. 

Cu totul altceva se petrecea într-o altă celulă a temniţei din 
Amsterdam, celulă depărtată numai de câţiva paşi de acea a Evei. Aici 
se afla baba Jansen. 

Nenorocita tremura de groază; în turbarea ei blestema pe 
judecători şi viaţa. 

Somnul nu s-apropiase încă de genele ei. 

I se luaseră lanţurile pentru ca să petreacă liberă ultima noapte; 
însă ar fi fost de trebuinţă să i se lege din nou mâinile şi picioarele, 
căci mizerabila alerga încoace şi încolo prin celulă, ţipând, urlând, 
înjurând şi afurisind. 

Trei soldaţi fuseseră rânduiţi în celula ei; câteşitrei stăteau la o 
masă de lemn şi la lumina slabă a unei lumânări de ceară, jucau cărţi, 
ca să-şi treacă de plictiseală, în vreme ce condamnata gesticula ca o 
nebună. 

— De ce n-ascultaţi ce vă spun, voi câini de oameni ce sunteţi? 
răcni bătrâna către soldaţi care păreau că n-au nici ochi nici urechi 
pentru dânsa. Sunt bani de câştigat, înţelegeţi? puteţi fi bogaţi îndată, 
ascultaţi-mă... nu vă pierdeţi vremea cu cărţile pentru nişte mizerabili 
de gologani. Ah! dacă m-aţi asculta, continuă dânsa sprijinindu-se de 
masă şi băgându-şi capul între cei trei soldaţi, aţi fi câteşitrei bogaţi şi 
fericiţi; eu am bani, am adunat mulţi de tot, i-am îngropat într-un loc 
sigur, unde nimeni nu poate să-i afle, această întreagă comoară o voi 
împărţi între voi, voi opri pentru mine numai câteva sute de florini, vă 
pun numai o condiţie: să mă lăsaţi să fug. 

Soldaţii râseră cu hohot. 

— Mie mi se pare că baba a înnebunit de groază, zise unul dintre 
ei. 

— Da, nebună de groază, zise baba Jansen; vă e de mirare oare ca 
cineva să înnebunească când ştie că peste câteva ceasuri totul va fi 
sfârşit pentru dânsul? Sau poate credeţi că totul nu se sfârşeşte 
niciodată? continuă dânsa cu figura ca împietrită, trăgându-şi 
scăunaşul de lemn lângă masă şi aşezându-se lângă soldaţi. Credeţi 
oare să fie adevărat ceea ce zic popii mereu, că sufletul trăieşte după 
moarte, în vreme ce trupul e demult putrezit? 

Unul dintre soldaţi dădu din umeri şi zise: 

— Să nu te prinzi deloc, bătrâno, că acolo sus n-o să mai fim 
judecaţi încă o dată şi încă poate mult mai aspru decât aici pe 
pământ. 

Lămurirea asta păru a nu place deloc babei, dânsa îşi tinu privirile 
fixate asupra mesei. 

— Şi credeţi, continuă dânsa pe urmă cu un glas nesigur, că în 
cealaltă lume se întâlneşte cineva cu oamenii cărora le-a făcut un rău 
pe pământ? 

— Şi asta e cu putinţă, şi în cazul acesta o să fie de tine foarte rău, 
bătrâno, căci tu trebuie să fi expediat atâţia oameni din viață câţi n-a 
ucis poate fiara cea mai însetată de sânge. Însă nu mai duce acum 
grijă de cum o să-ţi fie pe cealaltă lume, continuă soldatul râzând; 
pentru moment mai ai încă de lucru printre noi cu neplăcerile acestei 
văi a plângerilor. Într-adevăr, nu cred să-ţi fie ceva de petrecere când 
călăul o să te gâdile niţel cu toporul pe la gât. 

Baba se dădu îndărăt ţipând o dată tare. 

— De ce vorbiţi de asta? strigă dânsa. N-am simţit oare în tot cursul 
nopţii ceva aşa la gât ca şi cum aş fi fost atinsă cu un fier rece?* Nu 
vreau să mor, răcni dânsa sărind de pe scăunaş şi dând o dată cu 
pumnul în masă, aşa de tare încât cărţile soldaţilor săriră în toate 
părţile. Nu vreau să mor! Înţelegeţi? Şi nici n-am să mor! 

(* Iluzia asta o au toţi condamnaţii la moarte. În ultima noapte, 
dânşii au adesea un sentiment aşa ca şi cum li s-ar atinge gâtul cu un 
cuţit ascuţit. — nota autorului) 

— Cum ai să faci să împiedici de a ţi se tăia gâtul? 

Baba Jansen râse cu vicleşug şi în acelaşi timp cu o mare tâmpenie. 

— Am să scap din mâna gâdelui, strigă dânsa; când va crede că m-a 
pus cu gâtul pe butuc, că mă are în stăpânire şi când va ridica sabia 
deasupra capului meu, atunci am să-i lunec printre degete ca un 
vârtej. 

— Treaba asta o să-ţi fie foarte cu greu s-o faci, bătrâno, bolborosi 
unul dintre soldaţi, afară de nu vei fi în legătură cu dracul. 

— Ba am s-o fac, răspunse dânsa, deja pe jumătate nebună de 
spaimă; am să sfâşii cu dinţii mâinile acestui câine de călău dacă va 
îndrăzni să mă atingă. 

— Cu călăul să nu te pui. Puternicul Simon - aşa îl zic toţi în 
Amsterdam - nu ştie de glumă; cine se împotriveşte lui o păţeşte rău 
de tot. 

— Ei, aş! exclamă un alt soldat; cine ce poate să păţească altceva 
mai rău cu dânsul, decât să-şi piardă capul; el n-are altă putere decât 
să taie gâturi. 

— Te înşeli amarnic, reluă întâiul soldat care avea rangul de 

sergent. Un gât se poate tăia cu o lovitură sau cu două; înţelegi... ce 
petrecere trebuie să fie pentru cineva să aştepte puţin cu gâtul tăiat pe 
jumătate... 

— Asta n-are s-o facă, răcni bătrâna şi dădu încă o dată cu pumnul 
în masă; vă spun că voi fi liberă! 

Soldaţii râseră. Li se părea o neghiobie din partea bătrânei ca dânsa 
să se agaţe de o speranţă aşa de slabă şi să vorbească despre lucruri 
care ar fi avut crezare numai în evul mediu. 

— Acum să ne continuăm partida întreruptă, zise sergentul 
strângând cărţile; mi se pare că eu trebuia să fac cărţile. 

— Inimi de piatră ce sunteţi, murmură bătrâna; n-aveţi niciun pic 
de milă pentru mine; şi totuşi aţi putea să mă scăpaţi dacă aţi vrea. 

Oftând adânc, bătrâna căzu pe aşternutul de paie al celulei. 

Deodată soldaţii o auziră rugându-se tare; însă rugăciunea ei răsuna 
într-un chip aşa hulitor, cuprindea atâtea contraziceri ascunse încât 
părea mai mult o desfidere, o provocare obraznică la adresa cerului. 
Soldaţii fură cuprinşi de o mare scârbă. 

— Tacă-ţi fleanca, muiere bătrână, strigă subofiţerul; altfel ţi-o 
astup eu numaidecât. 

— Ce, nu cumva vrei să mă opreşti de a mă închina? 

Mai înainte ca soldatul să aibă vreme a mai zice ceva, uşa se 
deschise şi o persoană înaltă, subţire, slabă, îmbrăcată cu o haină 
lungă, largă, neagră, intră înăuntru. 

Era preotul care venea să pregătească pe condamnata la moarte 
pentru cea din urmă călătorie. 

Fl era însoţit de temnicer care zornăind un smoc de chei ce ţinea în 
mână, înaintă spre condamnată. 

— Iată şi venerabilul servitor al lui Dumnezeu, zise dânsul; el vine 
să te încurajeze pentru pasul cel greu ce ai să faci din lumea asta în 
cealaltă. 

Pe urmă făcu semn soldaţilor ca să iasă. 

— Slavă domnului c-a trecut şi noaptea asta, zise sergentul; mi se 
pare că scap din iad, să nu mai aud pe zgripţuroaica asta care a urlat 
toată noaptea. 

— Îi e frică? întrebă temnicerul. 

— Ce frică! şi-a pierdut aproape minţile de groază; însă dacă baba e 
un aşa monstru cum s-aude, atunci dânsa a meritat de trei ori 

moartea. 

Soldaţii ieşiră şi curând baba Jansen se află singură cu preotul. 

Acesta ţinea în mâinile sale împreunate o carte pe care şi-o apăsa 
tare pe piept; în ochi îi lucea zelul de a întoarce la calea cea dreaptă 
un suflet pierdut. 

Figura-i slabă era lipsită de barbă iar sprâncenele-i groase, arcuind 
doi ochi pătrunzători, arătau pe omul energic, neînduplecat. 

Condamnata se uita cu oarecare sfială la acest preot. 

— Vino mai aproape, nenorocito, zise servitorul lui Dumnezeu cu 
un glas înăbuşit. 

Baba nu se mişcă. 

— N-auzi? întrebă preotul. Vrei oare să fii nesupusă, să mă 
întâmpini cu încăpățânare, cu rea voinţă, pe mine care vin către tine 
ca un tată sau ca un frate iubitor, ca să te susţin să nu te clatini, acum 
când păşeşti spre groapă?... 

— Lasă palavrele astea, zise baba Jansen; vreau să fiu singură. 

— Nu vei putea fi singură, fiica mea, reluă preotul dând din cap, 
chiar dacă eu m-aş duce; cugetul tău cel rău rămâne cu tine; îţi ţine de 
tovărăşie, îţi povesteşte în tot momentul despre faptele tale cele rele, 
despre grozăviile ce ai comis. N-auzi şoptind în tine glasul conştiinţei? 
Nu-ţi spune el că în curând o să ai a răspunde înaintea supremului 
judecător despre faptele tale? 

Bătrâna se ridică încet; trăsurile feţei îi stăteau nemişcate într-un 
chip ciudat. 

Buza de deasupra-i se lăsase în jos; dânsa înaintă cu gura căscată 
spre preot. 

— Poţi tu să iei de la mine chinul care mă munceşte? întrebă dânsa 
cu un glas zdrobit. 

— Pot să te recomand bunătăţii şi milei nemărginite a lui 
Dumnezeu; asta e tot ce pot să fac pentru tine. 

— Nu poţi să faci aşa ca eu să rămân în viaţă, ca gâdele să mă 
cruţe, să nu-mi verse sângele? 

Cuvintele astea le pronunţă cu o pripă sălbatică. Preotul dădu din 
umeri. 

— Trebuie să mori, zise dânsul, însă moartea îţi va fi uşoară dacă- 
mi vei descoperi acum inima ta plină de căinţă, dacă nu-mi vei 
ascunde nimic. 

Un râs batjocoritor izbucni din pieptul femeii Jansen. 

— leşi afară! strigă dânsa. Ai venit să-mi spui aşa prostii când nu 
poţi să faci nimic ca să pot trăi? Haide, pleacă, n-am nimic a face cu 
tine. 

— Câtă îndărătnicie! murmură preotul; într-adevăr, de inima este 
împietrită se zdrobeşte şi blândeţea şi răbdarea mea. 

Bătrâna făcu o strâmbătură înfiorătoare; preotul se întoarse îngrozit 
şi alergă spre uşă. 

— Să-şi ia călăul rămas bun de la tine! exclamă dânsul de pe prag. 
Nenorocito, eşti cu desăvârşire pierdută, ai căzut în puterea demonilor 
nu numai cu trupul, ci şi cu sufletul. 

După ce popa se duse, bătrâna se trânti pe lespezile celulei, îşi 
smulse părul, bătu pietrele cu mâinile şi cu picioarele, până ce în 
sfârşit rămase nemişcată ca o moartă, sleită de atâta chin. Era 
cuprinsă de o oboseală nespusă, totuşi nu putu să doarmă, să găsească 
un moment de odihnă într-un somn fără de visuri. 

Întreaga viaţa îi trecu prin minte; mai întâi tinereţea sa pe care o 
petrecuse într-o casă ţărănească, la nişte rude oneste, până ce se 
mărită cu un măcelar bogat cu care se duse să locuiască în casa unde 
locuia încă în momentul arestării. 

Măcelarul era bogat însă era şi zgârcit; ei izbuti să bage sentimentul 
acesta şi în inima tinerei sale neveste, şi să-l nutrească, să-l întărească. 
Curând lăcomia ajunse aşa grozavă la amândoi soţii încât aduce 
dezbinare între dânşii. 

Bărbatul învinovăţea pe femeie că nu adună destul, femeia 
învinovăţea pe bărbat. 

Într-o zi muri măcelarul, de slăbirea organismului, a zis doctorul. 

Atunci femeia Jansen simţi o aplecare mai mare ca înainte să 
strângă mulţi bani; înființă lângă măcelărie o cârciumă şi începu acel 
comerţ îngrozitor de sângeros, ajutată fiind de uriaşul Tom. 

Pentru ca să nu se cheltuiască banii în cumpărarea de animale, fură 
ucişi oameni, care nu costau nici un ban, şi carnea nenorociţilor fu 
întrebuințată întocmai ca acea a vitelor. 

Pe câţi mai atrăsese baba în cursă şi-i amuţise!... 

Iar acum i se părea că ies târându-se, de prin toate colţurile, acele 
cadavre fără capete şi-şi întind spre dânsa braţele lor uscate, de 
schelet, şi mereu credea c-aude sfâşietoarele lor ţipete de ajutor de 

atunci când, în întunericul pivniţei, nenorociţii vedeau fără de veste 
stându-le înainte ucigaşul rânjitor. 

Tot mai tari deveneau strigătele astea şi tot mai înspăimântătoare 
pentru babă iar dânsa, stând jos pe lespezile celulei, în zadar îşi 
astupa urechile şi-şi închidea ochii pentru ca să nu vadă şi să nu audă. 

Aparițiile nu piereau şi nu se dădeau în lături şi blestemele lor 
deveneau tot mai lămurite. 

Deodată, — după trecere de multă vreme, — uşa celulei se deschise; 
baba răsuflă ca uşurată de chinuri de iad. 

Ea nici nu bănuia că pe când stătea lungită pe lespezile de piatră, 
se făcuse amiază şi că momentul execuţiei era aici. 

Ucigaşa se ridică clătinându-se, inundată de sudoare, şi privi în 
juru-i cu ochii zgâiţi. 

Ce nouă arătare mai era aceea care stătea acolo în prag?... 

O Doamne din cer! era — dar nu, nu putea fi cu putinţă, cel puţin 
aşa curând... o simplă închipuire desigur, o fantezie — era călăul de 
Amsterdam! 

Un om peste măsură de înalt, larg în spate, cu braţe vânjoase, cu 
ochii albaştri, în care lucea o mare mâhnire, se opri înaintea babei, 
trăgându-şi cam cu încurcătură poala hainei care-l arăta ca pe un om 
privat. 

— Cine eşti? bolborosi baba Jansen. 

Omul râse cu melancolie şi prin ochi îi trecu o lucire ciudată. Pe 
urmă zise cu glas înăbuşit: 

— Eu sunt călăul de Amsterdam. 

Bătrâna rămase înmărmurită; o expresie de spaimă trecu peste 
figura ei lăbărţată; pe urmă dânsa râse cu batjocură. 

— Aş! ce comedie, ce prostie! regele o să mă graţieze şi dumneata 
eşti tot aşa călăul de Amsterdam cum sunt eu bunica dracului. 

— Ai dat afară pe preot fără să-şi fi sfârşit treaba, reluă călăul, cu 
mine n-o să meargă tot aşa; eu nu mă voi duce până ce nu-mi voi 
îndeplini datoria. 

— Ce vrei să faci? 

— Am venit să-ţi fac toaleta pentru călătoria cea din urmă. 

Zicând aceste vorbe, Simon -— astfel se numea călăul — se întoarse 
spre uşă şi pronunţă un ordin scurt. 

Numaidecât uşa se deschise şi se repeziră înăuntru doi flăcăi 

zdraveni, ajutoarele călăului. 

— Aşezaţi-o pe scaun, ordonă acesta. 

În momentul de pe o urmă, baba Jansen, apucată de ajutoarele 
călăului, fu pusă cu sila pe scaun. 

Dânsa încercase să se împotrivească dar imediat observă, după 
ghearele de fier ce o apucaseră, că cu îndărătnicia n-o s-o scoată la 
niciun capăt. 

Începu să se jelească încet. 

— Foarfecele, porunci călăul. 

Unul dintre ajutoarele călăului întinse o pereche de foarfeci 
sclipitoare, foarte tare ascuţite. 

— Plecaţi-i capul pe piept! 

— Nu, nu! strigă condamnata lăsându-şi capul pe spate; ştiu eu 
bine că vrei să mă ucizi pe la spate, însă acesta e un omor nu o 
execuţie. 

Neluând în seamă ţipetele şi urletele babei, ajutoarele-i plecară 
capul iar călăul, cu o mare îndemânare, îl tăie pletele cărunte din 
ceafă, care rămase goală. 

De câte ori fierul rece al foarfecelor atingeau pielea condamnatei, 
aceasta se cutremura grozav ca şi cum paloşul călăului avea să-i taie 
atunci firul vieţii. Astfel dânsa suferea chinul a zece morţi, înaintea 
celei adevărate. 

— Cealaltă, din celula de-alături, s-a purtat mai bine, zise călăul 
către unul dintre ajutoarele sale; a venit înainte-mi blândă şi 
resemnată ca o porumbiţă şi când m-a rugat să nu-l tai părul 
făgăduind că va sta liniştită cu gâtul pe butuc şi-şi va ridica singură 
părul de la ceafă, n-am putut să nu-i acord favoarea asta... 

— Făţarnica! zise scrâşnind baba Jansen. Ha, ha! trebuie să fie o 
femeie numai tânără, atunci are toate hatârurile la bărbaţi. Desigur, 
călăule, că ţi-a dat o sărutare fiindcă i-ai lăsat părul? 

— Taci! şopti călăul; ascultă ce-ţi spun; am să-ţi dau un sfat pentru 
ca durerea să nu-ţi fie îndoită şi întreită în momentul în care ai să te 
desparţi de această lume; să fii liniştită pe eşafod; să nu te arăţi 
îndărătnică, să nu te împotriveşti, înţelegi? Altfel minutul acela îţi va 
părea lung ca o mie de ani. Ajutoarele mele au să te apuce de cap, au 
să-ţi pună gâtul pe butuc. Atunci să nu faci altceva decât să închizi 
ochii şi să-ţi recomanzi sufletul lui Dumnezeu. 

— N-am nevoie de sfatul ăsta al dumitale, răcni baba Jansen; am să 
fac ceea ce-mi va plăcea. Hei, aşteaptă, nu mă ai încă în puterea ta şi 
cine ştie dacă o să mă ai. Regele o să mă graţieze sunt sigură. 

De abia zisese baba vorbele astea când se auzi deodată bătaia unui 
clopot. 

Era un sunet jalnic, era ca un plâns pentru pierderea unui suflet. 

Călăul şi ajutoarele sale se retraseră cu câte un pas. 

— E vreme de plecare, zise călăul posomorât. 

În momentul acesta, uşa se deschise şi intrară câţiva senatori ai 
Amsterdamului. 

Dânşii veneau, precum le era datoria, să însoţească pe condamnată 
în ultimii ei paşi. 

Baba Jansen voi încă o dată să se răzvrătească, să tipe, să urle; însă 
călăul, printr-un singur semn îi închise gura. 

Tristul cortegiu se puse îndată în mişcare. Cele două ajutoare 
coborau scara înainte, cu baba, după ei venea călăul învăluit în 
mantia sa. 

Dinaintea uşii temniţei se afla o căruţă proastă cu coşul de 
scânduri, la care erau înhămate două mârţoage. 

La Amsterdam se păstrează încă obiceiul ca să se plimbe 
condamnaţii prin oraş până la locul unde se ridică eşafodul. 

În momentul când baba ieşea pe uşa cea mare cu însoțitorii săi, 
dânsa zări înainte-i pe Eva care fusese scoasă din celulă cu câteva 
momente înainte. 

Tânăra fată era foarte galbenă la faţă, însă nicio urmă de frică, de 
groază nu se putea distinge în trăsăturile ei; păşea într-un chip sigur, 
cu mâinile încrucişate pe piept, ţinând o cruce cu Crist răstignit, la 
care privea cu evlavie, cu adoraţie. 

Ticăloasa babă aţintea asupra fetei o privire drăcească; dânsa se 
bucura că nu se duce singură la pierzanie, că târăşte cu sine o tânără 
jertfă în mormântul negru. 

Amândouă condamnatele trebuiră acum să se urce în căruţă. Călăul 
luă loc îndărătul lor; ajutoarele călăului săriră pe capră ca să mâne 
caii. 

Senatorii, care până atunci observaseră toate procedurile, se urcară 
într-un cupeu ca să se deplaseze şi ei la locul execuţiei. 

Imensa mulţime însă, care se adunase în faţa închisorii, începu să 

strige când condamnatele se urcară în căruţă. 

Tot felul de afurisenii se auzeau, priviri de ură fulgerau atât pe 
babă cât şi pe Eva Fromm. 

Totuşi ivirea fetei provoca senzaţie pretutindeni. Prin rândurile 
poporului circulau şoapte cam astfel: 

— Aşa de tânără şi să trebuiască să moară!... Păcat! 

În momentul în care căruţă se punea în mişcare, Eva observă în 
primele rânduri ale privitorilor pe Henri Weigelt. 

EI îndreptă asupră-i nişte priviri în care era speranţă şi emoție; din 
aceste priviri dânsa nu putea să priceapă dacă el mai avea sau nu 
speranţă ca s-o scape. 

Căruţa se puse în mişcare şi înaintă foarte încet printre şirurile de 
oameni. Trecu o jumătate de ceas până să ajungă pe piaţa dreptăţii; 
jumătatea asta de ceas păru Evei o veşnicie; nenorocita se simţea 
străpunsă ca de mii de săgeți de privirile ce lumea îndrepta asupră-i. 

În sfârşit, sinistrul echipaj se opri pe locul înfiorător. 

Se ordonă femeilor să coboare; Eva ascultă cu supunere îngerească; 
baba însă nu voia să se mişte din căruţă; turbarea-i izbucni din nou. 

— Voi n-aveţi dreptul să mă ucideţi, strigă dânsa, nu! nici să mă 
atingeţi; aşteptaţi numai un ceas, o jumătate de ceas, un sfert de ceas; 
numai zece minute! Regele mă va graţia! Porunca o să sosească şi 
atunci va fi poate prea târziu. Staţi, staţi! O să vă pierdeţi şi voi 
capetele dacă vă grăbiţi aşa! Nu înţelegeţi că e vorba de o viaţă 
omenească? Credeţi că e glumă asta?... 

Mizerabila, care stinsese atâtea vieţi, făcea acum mare caz dintr-a 
ei. 

Ajutoarele călăului abia îi desprinseră mâinile de pe drugii căruţei 
Şi o traseră jos. 

La vreo zece paşi de eşafod era o masă lungă în jurul căreia se aflau 
senatorii şi cu primarul van Dyk. 

Amândouă condamnatele trebuiră să treacă încă o dată pe 
dinaintea acestei mese pentru ca să asculte sentinţa. 

Pe urmă, după obiceiul vechi, se rupse un băț deasupra capetelor 
lor în semn că dânsele erau acum căzute în puterea călăului. 

— Şi aşa, călăule de Amsterdam, zise primarul cu un glas solemn, 
eu îți predau ţie pe aceste două femei pentru ca să împlineşti asupră-le 
pedeapsa pământească pe care le-am dat-o noi judecătorii. Dânsele au 

vărsat sânge de om, oamenii trebuie să verse sângele lor; du-le pe 
eşafod şi fă cu ele ce porunceşte justiţia. 

Acum baba Jansen văzu că nu mai era niciun mijloc ca să-şi ţină 
viaţa; căzu în genunchi lângă masă şi exclamă cu glas tare ridicându- 
şi braţele uscate în sus în vreme ce ochii îi ieşiseră din orbite de 
păreau ca nişte cepe: 

— Lăsaţi-mă să trăiesc! aruncaţi-mă în temniţă, dacă vreţi; puneţi- 
mă într-o gaură pe viaţă, să nu mai văd niciodată lumina soarelui! 
vreau să trăiesc nu vreau să mor, nu vreau să mă duc în mormânt! 

— Hai duceţi-o d-aci! ordonă van Dyk scârbit. Atâta laşitate după 
atâta sete de sânge e într-adevăr ceva greţos. 

— Încă un moment, ordonă Peter van der Straaten care se afla între 
senatori. O să vorbesc puţin cu baba; poate că am s-o fac să-şi piardă 
îndărătnicia. 

Făcu semn bătrânei să vină la o parte cu el şi în vreme de câteva 
minute îi vorbi cu foc. 

— Te rog, scumpul meu Peter van der Straaten îi strigă van Dyk 
într-un moment, nu lungi vorba, nu e permis să se discute cu un 
condamnat la moarte mai înainte ca dânsul să se fi urcat pe eşafod. 

— Numai un moment încă. 

Peter se plecă spre babă şi-i şopti aruncând asupră-i o privire 
perfidă. 

— Fă aşa cum ţi-am spus; strigă în gura mare s-audă toţi, că fata 
nu-i vinovată, precum e şi adevărat, atunci fata nu va fi executată şi 
vei scăpa şi dumneata. 

— Crezi dumneata că o să fie aşa? întrebă baba. 

— Îţi jur că nu poate fi altfel, zise Peter; vei fi graţiată îndată ce vei 
fi stabilit nevinovăția fetei; însă declaraţia s-o faci când vei fi pe 
eşafod, pentru ca să audă tot poporul; vei vedea că îndată călăul va fi 
trimis acasă fără să fi făcut vreo treabă. 

— Am să fac asta, zise bătrâna, vreau să fac asta! 

— Acesta e singurul mijloc ca să scapi; altul nu mai ai; ia seama, 
adăugă Peter dând din umeri, ca şi cum interesul lui ar fi fost mai 
mult de babă decât de Eva. 

Călăul se repezi fără de veste şi apucă pe babă de braţ. 

O împinse în sus pe treptele eşafodului. 

După dânsa venea Eva. 

Trebuia ca întâi bătrâna să fie izbită de securea justiţiei. 

Ajutoarele călăului aşteptau numai momentul ca să se repeadă 
asupra babei. 

Momentul acesta veni. Dânşii năvăliră ca nişte fiare asupră-i şi îi 
sfâşiară hainele dintr-o mişcare, aşa că o lăsară goală până la mijloc. 

În momentul de pe urmă, un ajutor apucă capul babei şi-l plecă pe 
butuc. 

Baba se împotrivi. Voia să scape din ghearele lui; însă apăsarea ce 
se exercita asupră-i era aşa puternică încât criminala căzu în genunchi 
îndoindu-se ca o trestie. 

Acum ea era cu gâtul pe butuc şi o adâncă tăcere domnea în jur. 

În vremea asta, Eva strângea tare în braţe crucea cu Crist răstignit; 
lacrimi fierbinţi îi curgeau din ochi; era galbenă; însă altfel era tăcută 
şi resemnată. 

Henri Weigelt se apropie de Peter van der Straaten. 

— Aşa te ţii de făgăduială, Peter van der Straaten? şopti tânărul. Eu 
ţi-am adus materia explozibilă care ţi-a trebuit şi dumneata laşi să se 
omoare fata pe care o iubesc. 

— Taci, nenorocitule, răspunse senatorul; tu nu ştii ce-am lucrat; 
încă o dată îţi dau cuvântul meu că Eva va fi scăpată. 

— Scăpată? dar eu văd că e aproape sub păiosului călăului. 

— Se află pe eşafod, răspunse Peter cu nepăsare, însă capul îi e încă 
între umeri; deci tăcere; priveşte acolo sus. 

Publicul era cuprins de o adâncă emoție, deoarece acum trebuia să 
se petreacă ultimul act al înfiorătoarei drame. 

Călăul luase măsuri ca baba să fie îndată legată de butuc şi acum 
ordonă unuia dintre ajutoare să-i dea sabia. 

Această sabie era ascuţită ca briciul, era o armă înspăimântătoare 
aşa cum se întrebuința numai în evul mediu. 

O tăcere adâncă domnea împrejur; mulţimea îşi ţinea răsuflarea; s- 
ar fi putut auzi bâzâitul unei muşte. 

Eva închise ochii pentru ca să nu vadă ce se petrece. 

Dânsa nu mai era cu gândurile în lumea asta, ci în cealaltă, unde 
spera că n-o să găsească atâta nedreptate ca aici. 

Baba încetase cu răgetul ei răguşit; părea împăcată cu soarta sa. 

Călăul ridică sabia, o învârti de câteva ori în sus ca să-i dea mai 
multă forţă, era s-o izbească în jos când deodată, în tăcerea 

mormântală, răsunară aceste vorbe: 

— Staţi! vreau să fac încă o mărturisire! 

Cuvintele astea izbucniră ca un vulcan din pieptul babei şi avură 
drept urmare că sabia călăului căzu abătută, la o parte. 

Baba rămăsese neatinsă; călăul se uită întrebător în jos, spre 
primarul Amsterdamului. 

Van Dyk nu înţelesese vorbele bătrânei; îl întrebă deci pe călău de 
ce întârzie, prelungind chinul nenorocitei. 

— Vrea să facă încă o destăinuire, strigă călăul de sus. 

— O destăinuire! auziţi? o nouă destăinuire! nu trebuie s-o ucidă! 
poate că se vor descoperi noi fapte! 

Vorbele astea trecură ca fulgerul prin rândurile mulţimii. 

— Tăcere, prietenilor! strigă van Dyk ridicându-se şi făcând un 
semn spre popor; eu nu cred că bătrâna criminală are de spus ceva 
important; bănuiesc mai curând, că vrea numai să amâne execuţia. 
Totuşi o vom asculta. Călăule, dezleagă pe femeie, las-o să se ridice în 
picioare. 

Eva se cutremura auzind aceste vorbe. Ce grozăvenie prelungirea 
asta a torturilor ei! 

Mulțimea se afla într-o emoție nespusă; numai un om stătea rece, 
nemişcat, ca o stâncă în mijlocul mării agitate. 

Acesta era Peter van der Straaten care se rădicase de la locul lui şi 
observa mulţimea cu un zâmbet uşor. 

Baba Jansen se afla în picioare pe eşafod; figura-i era cenuşie, frica 
de moarte o transformase cu totul. 

— Ce mai ai de spus, nenorocito? întrebă van Dyk. 

— Am de spus, strigă baba întinzând mâna spre Eva, că fata asta e 
nevinovată. 

O  exclamaţie de bucurie, izbucnită din piepturile tuturor 
asistenţilor, fu răspunsul la aceste cuvinte. 

Nevinovată! 

Aşadar, acea tânără creatură, acea răpitoare fată nu făptuise nicio 
crimă! 

Tocmai asta fusese dorinţa care hărţuise toate inimile, rugăciunea 
care în ultimul moment se făcuse în adâncul sufletelor: să iasă la 
lumină nevinovăția Evei. 

Iar acum mărturisea aceea care ştia mai bine ca oricine dacă Eva 

este sau nu vinovată, că tânăra fată era aproape să fie ucisă pe 
nedrept. 

Van Dyk se îngălbeni, însă numaidecât îşi redobândi puterea şi 
energia. 

— Auziţi, prieteni, exclamă dânsul către senatori; e nevinovată! 
vasăzică presupunerea inimii mele nu m-a înşelat! Hai, iute, călăule, 
dezleag-o şi condu-o aici jos înaintea noastră. Pe urmă să-ţi săvârşeşti 
iute treaba cu cealaltă, căci a vărsat prea mult sânge şi nu trebuie să 
fie pentru dânsa niciun pic de milă. 

Auzind aceste vorbe, baba făcu o săritură grozavă ca şi cum ar fi 
voit să se repeadă ca o fiară asupra vorbitorului. 

Ajutoarele călăului o prinseră şi o traseră îndărăt. 

— Lăsaţi-mă, strigă bătrâna cu glas răguşit; eu nu trebuie să mor de 
vreme ce-am făcut mărturisirea asta... Şi dacă totuşi mă veţi ucide, 
atunci am fost înşelată! Uitaţi-vă, ăsta... exclamă dânsa arătând mereu 
cu degetul pe Peter van der Straaten; ăsta mi-a spus că dacă voi spune 
adevărul... 

— Isprăveşte mai iute, călăule, strigă Peter. 

Maistrul Simon apucă pe bătrână şi o trase spre butuc. 

Ce se petrecu atunci fu înfiorător. 

Nenorocita se zbătea cu ultimele forţe ale disperării; dânsa muşcă 
pe călău de mâini aşa de tare încât îi scoase sângele în şiroaie; îşi 
învârti pumni împrejur, voia să se libereze, însă toată împotrivirea nu- 
i folosi la nimic. 

Călăul furios, de rănile ce i se făcuseră, îşi izbi victima pe butuc cu 
aşa putere încât se auziră trosnind coastele babei. 

La un semn al lui, ajutoarele o legară din nou şi unul îi plecă capul 
pe butuc aşa că ceafa-i era cu totul liberă. 

În momentul de pe urmă, călăul apucă sabia, o ridică, o învârti o 
dată şi o repezi cu o mare putere. Capul criminalei căzu de pe butuc. 

Un sânge negru-închis ţâşni din trup care tremura convulsiv; 
picioarele se mişcară ca şi cum erau să ridice trupul, însă îndată 
căzură îndărăt inerte; nervii nu puteau să mai facă niciun serviciu; 
moartea pusese stăpânire pe acel corp. 

Călăul se plecă, apucă capul de pletele cărunte, cu mâna dreaptă, îl 
ridică şi-l ţinu sus, ca să-l vadă poporul. 

Era înspăimântătoare priveliştea acelui cap. 

Ochii criminalei se mişcau în orbite încoace şi încolo, buzele se 
deschideau şi se închideau ca şi cum era să iasă dintre ele un grai. 

— Destul! strigă van Dyk ordonând să se termine priveliştea 
înfiorătoare. 

Cu un zâmbet dispreţuitor, călăul aruncă capul în coşciugul pregătit 
dinainte şi unde corpul fusese deja aşezat. 

Eva era cât p-aci să leşine; se clătină pe picioare; era să cadă. Henri 
Weigelt se repezi la ea şi o susţinu. 

— Stai drept, iubito, îi şopti dânsul; eşti scăpată acum, scăpată prin 
mine. 

Şi sprijinind-o cu braţele sale puternice, o conduse spre masa 
senatorilor. 

Van Dyk o privea adânc emoţionat. 

Însă mai înainte de a-i adresa cuvântul, trebui să ordone să i se 
aducă un scaun, căci picioarele n-o mai ţineau. 

Eva se lăsă pe scaun oftând adânc şi închizând ochii. 

Tot ce văzuse, ce auzise era oare o realitate? Scăpase ea într-adevăr 
de moartea înspăimântătoare, de ruşinea groaznică? 

Nu era oare jucăria unui vis? 

Mulțimea se îngrămădea cu bucurie în jurul ei. 

Însă van Dyk făcu semn poporului să se retragă. 

— Ce o să facem acum cu fata? întrebă un senator. E cu neputinţă 
s-o trimitem din nou la închisoare. 

— Va fi condusă în casa mea, zise van Dyk; acolo va locui cât va 
vrea. 

Ordonă să i se apropie trăsura. 

Eva fu urcată pe perinele de atlas; primarul luă loc lângă dânsa; 
trăsura porni. Eva trebuia să găsească de-aici înainte în casa lui van 
Dyk o locuinţă statornică. 

În vremea asta, Peter van der Straaten se retrăsese la o parte cu 
Weigelt. 

— Eşti un vrăjitor curat, zise tânărul; cum dracu” ai făcut pe babă 
să declare nevinovăția Evei? 

— Foarte simplu, răspunse Peter râzând; nu sunt vrăjitor, ci un bun 
diplomat. Am spus bătrânei în şoaptă că va scăpa dacă va recunoaşte 
în public şi în chip solemn nevinovăția Evei, că fapta asta a ei va 
mişca pe judecători care o vor cruța. 

— Şi baba a căzut jertfă acestei viclenii? întrebă Weigelt gânditor. 

— Precum ai văzut, zise Peter. 

— Încă o dată, îţi mulţumesc din inimă! 

— N-ai niciun motiv pentru asta; mi-ai făcut şi dumneata un mare 
serviciu, în schimb. 

— Eşti mulţumit cu materia mea explozibilă? 

— Nu pot să ştiu; trebuie să-i văd întâi efectele. 

În vreme ce Peter pronunţa vorbele astea, un fulger îi trecu pe 
figură şi buzele i se încreţiră ca de un zâmbet ironic. 

Henri îi apucă mâna, înainte ca dânsul să-şi o poată retrage. 

— Pentru Dumnezeu, Peter, şopti tânărul, citesc în figura dumitale 
ceva ce nu-mi place. Ce vei fi având de gând să faci cu explozibilul?... 
Ah, nu mă nenoroci, te conjur... 

— Ce crezi, tinere, răspunse Peter cu glas aspru; îţi închipui oare că 
am să nimicesc o viaţă omenească cu acest explozibil? Dar uite, acum 
să plecăm, însoţeşte-mă la locuinţa mea; trăsura e aici, ne aşteaptă. 

— Şi ce o să se facă tânăra şi nenorocita fată pe care o iubesc şi 
fără de care nu pot să trăiesc? 

— Deocamdată o să locuiască la primarul van Dyk; mai pe urmă 
vom vedea ce este de făcut. De altfel, tinere, zise Peter van der 
Straaten după ce se urcase în trăsură cu Weigelt, aş vrea să-ţi fac o 
propunere. De ce vrei să te apuci aici în Europa? Oameni cu capete 
aşa inventive ca al dumitale sunt mai potriviţi cu Lumea Nouă; acolo 
pot fi bine întrebuinţaţi, pot fi bine plătiţi. În afară de asta, foarte greu 
ai s-ajungi să fii fericit cu fata, aici unde dânsa a făcut cele mai triste 
experienţe ale vieţii sale, unde pentru mulţi ea o să fie mereu un fel 
de criminală. 

Henri plecă trist capul. 

— Şi eu m-am gândit la astea, zise dânsul; şi dacă aş avea mijloace, 
n-aş mai sta la îndoială ca să plec în ţară străină. 

— Dar dacă ţi-aş pune eu mijloace la dispoziţie? 

— Ce, dumneata? exclamă tânărul ridicând iute capul. O! Peter van 
der Straaten, eşti un om bun, ai o inimă nobilă. 

Negustorul râse într-un chip ciudat. 

— Ascultă, zise dânsul, aşa sunt eu; când am prins odată simpatie 
pentru un om fac tot pentru el. Încotro ai pleca dacă ţi-aş da eu o 
sumă de bani? 

— M-aş duce în America, răspunse Henri; va fi poate şi pentru mine 
un mic loc acolo unde atâţia şi-au găsit norocul. 

— Şi cam când ai fi gata de plecare? 

Tonul cu care fură pronunţate aceste vorbe arăta o nerăbdare foarte 
interesată. 

— O! calabalâcul meu se împachetează foarte lesne, zise Henri; şi 
dacă Eva s-ar hotărî să mă însoţească, atunci am putea pleca chiar 
mâine. 

— Drace, ce potriveală frumoasă, reluă Peter van der Straaten; 
mâine trimit şi eu un vas în America; dacă vrei, Henri Weigelt, puteţi 
călători gratis pe acest bastiment, dumneata şi logodnica dumitale. 

O roşeaţă închisă trecu peste obrajii tânărului şi privirea i se 
posomori. 

— Numeşti pe Eva logodnica mea, zise dânsul; încă nu ne-am 
logodit; dânsa încă nu mi-a spus măcar dacă se învoieşte să se mărite 
cu mine. 

— Lasă, cât pentru asta, sunt sigur că n-o să stea mult la gânduri... 
Îţi va primi cu grăbire mâna îndată ce i-o vei oferi şi te va însoţi 
oriunde. N-are nimic de pierdut aici; peste ocean are de câştigat tot; 
aici toate-i amintesc de ruşine, de mizerie, dincolo va putea să înceapă 
o nouă viaţă. 

În momentul acesta trăsura se opri înaintea casei negustorului. 

Peter rugă pe tânăr să meargă cu el în cabinetul său privat. 

Îndată ce uşa se închise după dânşii, negustorul se apropie de casa 
de bani şi o deschise cu o cheie de o formă deosebită. 

Scoase dinăuntru mai multe fişicuri de aur şi un număr de 
bancnote; le aduse şi le puse înaintea tânărului uimit. 

— Iată, zise dânsul, sunt aici zece mii de florini pe care ţi-i dau 
dumitale, să te duci în Lumea Nouă, să-ţi croieşti acolo soarta. 

— Prin ce-am meritat asta? întrebă Henri făcând un pas îndărăt. Mi 
se pare că vrei să-mi răsplăteşti nişte servicii pe care nu ţi le-am făcut 
deloc sau despre care eu nu ştiu nimic. 

— De unde ştii, poate mi-ai făcut un mare serviciu, zise Peter 
atingând cu mâna umărul germanului. De altfel, vreau să te rog 
despre o altă îndatorire. Pe vaporul pe care ai să călătoreşti dumneata, 
se află şi nevasta mea. 

— Ce, călătoreşte şi nevasta dumitale la America? 

— Desigur, zise Peter, se duce cu tatăl său. Acest om bătrân, 
adaugă dânsul coborând glasul, e cam deranjat la creieri şi se poate 
cineva aştepta la orice din parte-i. E foarte cu putinţă ca în cursul 
călătoriei să încerce a se sinucide sau să se apuce de vorbit asupra 
vreunor lucruri ce trebuie să rămână secrete. În cazul acesta te rog, 
tânărul meu prieten, să închizi îndată pe bătrân într-o cabină unde să 
nu poată vorbi cu altcineva decât cu nevasta mea şi cu dumneata. 

— Îţi făgăduiesc să fac asta, zise Henri punându-și mâna într-a 
negustorului. 

— Aşadar, ia-ţi banii şi fii sigur că niciodată n-am să te pierd din 
vedere. 

— Cum se numeşte vaporul pe care vom călători? 

— Se numeşte „Pescarul”, răspunse Peter; e proprietatea mea; va fi 
comandat de un vrednic căpitan, domnul Henri Swendborg. Cred că ai 
văzut pe acest domn cu ocazia serbării ce am dat în onoarea prințului 
Balduin. 

Weigelt îşi aminti negreşit despre acel bărbat impozant, cu barba 
neagră, care purta numele de Henri Swendborg; nu numai că-l văzuse, 
dar îi făcuse şi cunoştinţa. 

— Ai să călătoreşti dar în cea mea bună şi amabilă societate, 
continuă van der Straaten; ceea ce îţi mai lipseşte acum pentru 
deplina dumitale fericire este învoirea Evei de a te însoţi. Vrei să te 
duci chiar acum la primarul van Dyk? 

— O să permită dânsul ca să discut cu Eva? 

— De ce nu, dacă-i voi scrie eu câteva vorbe. 

Se aşeză la masă şi trase câteva rânduri pe o bucată de hârtie. 

Puse biletul într-un plic pe care-l închise şi-l dădu tânărului. 

— Trebuie să te duci la Eva cât se poate mai curând, adăugă 
dânsul; chiar acum, până nu înserează, e mai bine. 

Henri se despărţi de negustor asigurându-l despre recunoştinţa sa. 
leşind din casă, porni iute spre casa primarului. 

Peter ridică puţin perdeaua de la fereastră şi se uită după tânăr 
râzând cu dispreţ. 

— Hai, du-te, aleargă către pierzania ta, nebunule, zise dânsul; 
seara zilei de mâine n-o să te mai găsească pe lumea asta! Tu însuţi ți- 
ai săpat groapa, dându-mi dinamită; nu stânci de mină am să arunc cu 
ea în aer, ci podelele acelui vas pe care ai să calci mâine. 


Se retrase de la fereastră şi se aruncă pe divan râzând sălbatic. 

— Ah! exclamă el, îi suprim pe toţi şi încă dintr-o lovitură. E o 
lovitură de meşter, e un joc înalt treaba asta în care mă aventurez; 
însă cărţile nu pot să cadă altfel decât în favoarea mea. Suprim pe 
nevasta mea căreia i-am insuflat convingerea că e de datoria ei să 
însoţească pe tatăl său în America pentru ca să nu ne facă aici de 
ruşine. Suprim pe tatăl nevestei mele şi pe acest neghiob de tânăr care 
ar putea să mă acuze că l-am pus să prepare un exploziv omorâtor. 
Călcând pe vapor, dânşii vor fi deja sortiţi să se înece. Dinamita e 
ascunsă într-un ceasornic rotund pe care l-am aşezat în cabina 
căpitanului. Arătătoarele sunt astfel aşezate încât trebuie să treacă 12 
ceasuri până să se producă explozia. Şi explozia asta va fi aşa teribilă, 
încât nimeni nu va scăpa cu viaţă. Pereţii vasului se vor desface, apa 
va pătrunde pretutindeni, şi cei ce nu se vor îneca, vor fi mistuiţi de 
focul aprins de dinamită. Însă cu victimele astea tot n-aş fi aşa 
mulțumit, continuă Peter, sculându-se de pe divan, încrucişând 
mâinile la spate şi plimbându-se prin cameră. Lovitura pe care o dau 
va izbi încă pe cel mai primejdios duşman al meu. Nebunul căpitan s-a 
lăsat a fi înduplecat să ia comanda vasului; el nu bănuieşte că asta va 
fi călătoria lui de moarte. Hai! lasă să se ducă toţi dracului, îngână 
criminalul, pentru ca să-mi pot apoi gusta fericirea în linişte! Desigur 
că îndată ce voi duce Adelaidei vestea că vasul pe care se afla nevasta 
mea s-a înecat, căsătoria mea cu dânsa nu va mai avea nicio piedică. 
Atunci femeia cea mai răpitoare din lume va fi a mea, o voi strânge în 
braţele mele; numai atunci bogăţiile mele îmi vor da fericirea după 
care suspin de atâta vreme. Ce viaţă de plăceri o să duc!... 


Henri Weigelt ajunse curând la casa primarului. 

El se anunţă bătrânului printr-un servitor şi fu primit prieteneşte. 

Van Dyk îi întinse amândouă mâinile în vreme ce o mare bucurie 
lucea în ochii lui blânzi, albaştri. 

— Ei bine, nu ţi-am spus, exclamă primarul, că Eva noastră e 
nevinovată? Iat-o scăpată! 

— Să mulţumim lui Dumnezeu, zise Henri, că în ultimul moment, 
când era aproape prea târziu, a deşteptat în inima babei sentimentul 
remuşcării. 

Primarul pofti pe musafir să şadă. 

— Da, zise dânsul, eu sunt încă nedumerit despre ceea ce-a putut să 
facă pe criminală a declara în ultimul moment nevinovăția Evei. 

— Însuşi Dumnezeu i-a insuflat căința, zise Weigelt; dar uite acum 
am venit ca să-ţi fac o rugăminte. 

— Spune despre ce e vorba; am să caut să-ţi îndeplinesc orice 
dorinţă. 

— O! dorinţa mi-e modestă. Vreau să am o discuţie cu Eva. 

— Înţeleg, zise van Dyk sculându-se; vrei să spui fetei câteva vorbe 
între patru ochi, nu-i aşa? 

— Da, aşa e, domnule primar, răspunse Weigelt; şi deoarece nu 
vreau să am niciun secret pentru dumneata, iată ce am să-i spun: am 
să-i ofer inima mea şi mâna mea şi am s-o rog să treacă cu mine peste 
ocean în Lumea Nouă, să ne stabilim o soartă nouă. 

— Şi eu cred, zise van Dyk, că tânăra fată n-o să stea la gânduri ca 
să-ţi primească oferta. Eşti un om vrednic, Henri Weigelt; îţi doresc 
toate fericirile. Mă duc să chem pe domnişoara. 

leşi din salon iar tânărul începu să se plimbe prin salon într-o mare 
emoție. 

Acum avea să se hotărască soarta vieții sale; de răspunsul Evei 
atârna viitorul său. 

Deodată uşa se deschise şi scăpata de la moarte păşi pragul. 

I se cunoşteau încă pe față urmele suferințelor îndurate; totuşi 
obrajii ei palizi începuseră să se coloreze cu o roşeaţă fugitivă, semn 
că viaţa se înviora în tânărul ei trup. 

— Ai dorit să-mi vorbeşti, zise Eva apropiindu-se cu sfială; însă mai 
întâi dă-mi voie să-ţi exprim adânca mea recunoştinţă pentru partea 
ce ai luat la durerile mele cât m-am aflat în cea mai neagră mizerie. 
Dumneata ai fost singurul care ai venit la mine în temniţă să-mi aduci 
mângâiere, să-mi arăţi o rază de nădejde în noaptea înspăimântătoare 
a nenorocirii! 

— Şi vezi că raza aceea n-a fost o iluzie, Eva, zise tânărul cu glas 
tremurător de emoție; eşti scăpată. 

— Scăpată! reluă Eva încet. Şi totuşi mi se pare că sunt într-un vis 
şi mă tem ca deşteptarea să nu fie teribilă. Tot cred că aud zornăitul 
lanțurilor de care braţele mele au fost încărcate şi nu-mi pot alunga 
gândul că deodată uşa o să se deschidă şi va intra călăul ca să mă ia să 


mă întoarcă pe acel eşafod stropit de sânge!... Ah! a fost ceva prea 
înspăimântător, mă mir că n-am înnebunit! 

— Lasă închipuirile astea de groază, zise Weigelt; gândeşte-te acum 
la ceva vesel, la tablourile viitorului pe care eu am să-l desfăşor 
înaintea ta. 

Deodată apucă de mână pe fată care tremura ca varga, şi o atrase la 
sine. 

— Eva, zise dânsul cu un ton în care-şi punea toată dragostea şi 
dorinţele, Eva, am venit să te iau din această casă. Vrei să fii a mea? 
Vrei să mă însoţeşti într-o ţară străină, unde să ne punem împreună pe 
lucru spornic, să ne clădim un cuib propriu al nostru? Vrei să fii 
nevasta mea? reluă dânsul cu o patimă absorbitoare, a mea pentru 
toată viaţa, credincioasa mea femeie, care să lupte alături de mine? 
Vrei să te fac eu să uiţi tot trecutul groaznic, prin credinţă, prin iubire 
devotată? Hai, vorbeşte, fată. O! Doamne, dar de ce te retragi. Nu 
cumva vrei să-mi dărâmi frumoasa clădire de speranţe? 

Din ochii Evei se rostogoleau lacrimi pe obrajii ei. 

— Fi bine, răspunde, reluă Weigelt, dacă mă poţi şi tu iubi, dacă 
mă vrei de soţ. Crede-mă că mă simt în stare să muncesc pentru doi, 
să ne facem o viaţă fericită. 

Eva dădu din cap. 

— Nu pot să te însoțesc, răspunse dânsa. Deoarece inima nu-mi mai 
este liberă: am iubit pe altul. Şi cu toate că iubirea asta e stinsă, simt 
că nu-ţi pot oferi o inimă curată, care să nu fi trecut prin tulburări. 

Henri se îngălbeni şi rămase posomorât cu privirea aţintită pe 
covorul de jos. 

— Zici c-ai iubit pe un altul, reluă dânsul pe urmă. Cine este acela? 

— E fiul unui om foarte bogat din Berlin; l-am iubit din tot sufletul 
şi m-am încrezut lui fără îndoieli. 

— Şi pentru ce v-aţi dezbinat? 

— Pentru că dânsul a luat de adevărate nişte clevetiri împrăștiate 
de duşmanii mei. 

— Cum a putut el să te creadă capabilă de o faptă rea? zise Henri 
apucând din nou mâna fetei. Atunci, Eva, el nu era vrednic de iubirea 
ta; smulge-ţi din inimă amorul pentru el, lasă-ţi sufletul liber şi apoi 
dă mi-l mie. Eu vreau să uit tot ce-a fost; sunt sigur că niciun moment 
n-ai uitat ceea ce datorezi virtuţii şi fecioriei tale. Eva, fii nevasta 


mea, aruncă de la tine toate amintirile ce vei fi având despre acel 
mizerabil. Nu mai sta la îndoială; cu o singură vorbă din parte-ţi faci 
un om fericit. Mâine pleacă vaporul, continuă Weigelt cu glas 
zbuciumat de emoție. Din bunătatea lui Peter van der Straaten, posed 
o mică avere în numerar, cu care sper să ne facem o existenţă în 
America. lată mâna mea Eva; dă-mi pe a ta. 

O lucire de speranţă trecu prin ochii fetei. 

— Merg cu tine, exclamă dânsa, voi suferi tot ce va decreta soarta 
asupră-ne. 

Din pieptul tânărului izbucni un strigăt de bucurie; în momentul de 
pe urmă dânsul ţinea pe fată în braţele lui puternice, o strângea la 
piept, o săruta fierbinte pe buze şi-i şoptea asigurând-o că în tot cursul 
vieţii sale o să-i fie recunoscător pentru aceste cuvinte: „Merg cu 
tine.” 

Uşa se deschise încet. 

— Vin tocmai la timp potrivit, zise glasul primarului îndărătul lor, 
pentru ca să vă prezint felicitările mele. 

— Da, felicită-mă, domnule primar, zise Weigelt, căci am izbutit să 
dobândesc pe cea mai bună, mai nobilă şi mai frumoasă femeie de pe 
pământ. 

— Aşadar, Eva s-a învoit să fie a dumitale? 

— S-a învoit şi mâine plecăm în Lumea Nouă. 

— Ah! aşadar o să călătoriţi pe vaporul „Pescarul”, al lui Peter van 
der Straaten care părăseşte mâine portul Amsterdamului? 

— Da, aşa am de gând. 

— Atunci e bine; bastimentul acesta e foarte solid iar comandantul 
său, căpitanul Henri Swendborg e considerat ca unul dintre cei mai 
vrednici marinari. Acum, ţin să-ţi dau un mic suvenir din parte-mi, să- 
l ai în depărtare. 

Zicând vorbele astea, primarul se apropie de masa de scris, scoase 
dintr-un sertar un ceasornic scump de aur cu lanţ de aur şi-l dădu lui 
Henri Weigelt. 

— lată, zise primarul, primeşte acest ceasornic din partea mea, şi el 
să-ţi amintească mereu că niciodată nu-i prea târziu pentru împlinirea 
uneia dintre dorinţele noastre scumpe. 

Tânărul mulţumi cu emotie pentru acest dar. 

— Acum lasă pe Eva singură, zise primarul; are nevoie de odihnă. 

— Şi la ce oră să vin mâine? 

— Dis-de-dimineaţă, îi şopti Eva. Ai să mă găseşti gata de călătorie. 

Weigelt îmbrăţişă încă o dată pe logodnica sa tremurătoare şi roşie 
de tulburare, întinse primarului amândouă mâinile şi părăsi casa 
foarte emoţionat. 

Îi era cu neputinţă să se întoarcă în mica sa locuinţă; trebuia să iasă 
undeva, la aer mai liber. 

Îşi îndreptă paşii spre port pentru a vedea vasul pe care a doua zi 
avea să întreprindă călătoria spre fericire. 


Capitolul XXVI - Ceasornicul infernal 


„— Toţi au să piară, şi nevasta mea, şi socrul 
meu şi nebunul căpitan, şi tânărul pe care l-am 
introdus în secretele mele... Să se ducă toţi 
dracului.” 

Peter van der Straaten. 


Adelaida Vanees locuia de puţin timp într-o vilă măreaţă, pe care o 
datora dărniciei nemărginite a lui Peter van der Straaten. 

Această casă elegantă, având o grădină frumoasă în faţă, era situată 
în una dintre cele mai distinse părţi ale Amsterdamului; privirile 
trecătorilor erau atrase de bogăţia perdelelor ce împodobeau 
ferestrele. 

Tot ce are mai bun arta modernă în aranjarea saloanelor fusese 
întrebuințat de Adelaida pentru a-şi face din noua locuinţă un mic 
paradis. 

Covoarele cele mai costisitoare, mobilele cele mai încântătoare, 
tablourile cele mai de preţ se aflau reunite în acea casă, unde se exala 
un aer de distincţie ce se potrivea foarte prost cu originea stăpânei. 

Această stăpână abia se sculase din pat. 

Îmbrăcată într-un neglijeu fermecător, dânsa stătea la o măsuţă 
aurită şi îşi sorbea ciocolata pe care servitoarea tocmai i-o adusese. 

Aceasta servitoare nu era alta decât Cati Niwenhus; ea se afla 
numai de câteva zile în serviciul frumoasei olandeze. 

— Cum ai dormit noaptea asta, doamnă? întrebă tânăra fată după 

ce pusese talerul de argint cu ceaşca de porțelan chinezesc înaintea 
stăpânei sale. Toată ziua de ieri te-ai plâns că nu poţi să dormi 
noaptea. 

— Vai, draga mea, nici astă-noapte n-am avut odihnă plăcută, 
răspunse Adelaida. Nu-i alt chip decât să chem doctorul să-mi dea un 
praf, să pot dormi. Dar ia spune-mi n-a venit azi factorul? n-a adus 
vreo scrisoare pentru mine? 

— A venit cuconiţă, n-a adus nimic... Ba nu, mă înşel, a adus... o 
mică scrisoare... dumneata dormeai încă. 

— Ei bine, adu-mi-o. Sper că nu eşti atât de curioasă ca să-mi 
deschizi scrisorile. Asta ar fi o crimă de care nu te-aş ierta niciodată. 

Cati se înroşi. 

— Doamnă, bolborosi dânsa; drept cine mă iei? Ca să deschid eu o 
scrisoare a dumitale, n-ar fi numai curiozitate, ci un abuz ruşinos de 
încrederea dumitale. 

— Foarte bine, micuţo; mă încred în tine; adu-mi scrisoarea. 

Servitoarea ieşi iute. 

— Aştept o scrisoare de la Peter van der Straaten, îşi zise tânăra 
femeie rezemându-se de spatele fotoliului; trebuia să mă informeze de 
plecarea vasului pe care călătoreşte nevasta sa. Ah! ce om bun pentru 
mine! Ce neghiob! continuă dânsa. E ca o păpuşă în mâinile mele, îl 
duc încotro vreau, de la o nebunie spre alta. Dar, în sfârşit, eu mi-am 
ajuns scopul ce mi propusesem, continuă drăceasca femeie. Peter van 
der Straaten se va curăţi de nevasta sa şi apoi mă va introduce pe 
mine în palatele sale şi voi fi eu stăpână pe bogăţiile sale. 

Se ridică şi se apropie de o măsuţă alăturată. Luă de acolo o ţigară, 
o aprinse şi suflă cu nespusă plăcere fumul albastru, parfumat, printre 
buzele-i subţiri. 

Deodată uşa se redeschise şi Cati se prezentă cu o scrisoare pe al 
cărui plic se cunoştea de departe o scriere groasă, bărbătească. 

Adelaida o apucă şi rupse iute plicul. 

Însă cum îşi aruncă ochii asupra iscăliturii, ridică iute capul şi făcu 
un semn servitoarei să se retragă. 

— Vreau să fiu singură, zise dânsa. 

Tânăra fată ieşi din nou. 

Adelaida păru atunci că se încrede în ea cu mult mai puţin de cum 
spusese cu câteva momente înainte; lăsându-şi pantofii, se apropie de 

uşă şi puse urechea la gaura broaştei. 

— Nu stă s-asculte, îşi zise dânsa; nu, desigur, fata asta nu mă 
înşală; e o ființă cu duhul curat; aşa mi s-a părut de la început şi 
tocmai de aceea am primit-o. Sunt mulțumită că nu mai am în juru-mi 
o spioană. Acum să citesc biletul acesta. El vine de la un om care mă 
interesează mai mult decât toţi oamenii din lume la un loc; ce-o fi 
având să-mi spună acest căpitan Swendborg? Ce, ce? curios lucru! 

Se apropie de o fereastră; ridică niţel perdeaua şi citi întâi încet 
apoi mai tare aceste rânduri: 


„Adelaida Vanees, 

Mâine întreprind o călătorie care o să mă ţină mai multă vreme 
depărtat de Amsterdam. 

Înainte de-a mă urca pe vas, vreau să am o discuţie cu dumneata; am a- 
ți a comunica lucruri importante. 

Te rog să-mi dai răspunsul, dacă pot fi binevenit, astfel: rezemând la 
fereastra camerei dumitale un evantai desfăcut. 

Henri Swendborg. ” 


— Ce lucru ciudat e acesta, continuă dânsa sprijinindu-se de o 
perină, mă tem de acest om pentru că ştiu că-mi stă înainte ca duşman 
şi cu toate astea mă simt atrasă spre dânsul; aş vrea parcă să-i apuc 
mâinile ca să nu săvârşească un omor asupră-mi şi totuşi parcă aş vrea 
să ţin acele mâini mereu, mereu... 

Căzu pe gânduri şi trăgea numai în chip mecanic fumul din ţigară. 

Deodată, venindu-i pe semne o idee, sări în sus ca electrizată. 

— Ei bine, să aibă răspunsul ce doreşte, zise dânsa. 

Se apropie de perete, luă un evantai scump chinezesc, îl desfăcu şi-l 
rezemă la fereastră. 

— lată, continuă dânsa, acesta e semnul, n-are decât să vină. Dar 
nu ştiu ce să fac acum, să-mi schimb costumul, să iau pe mine o haină 
potrivită cu această vizită?... Nu, nu, mai bine e să-l întâmpin aşa 
cum sunt... Cred că astfel sunt destul de frumoasă. 

Vorbele astea din urmă le pronunță cu un ton care-i arăta 
deşertăciunea femeiască, conştiinţa despre frumuseţea sa în care-i sta 
toată puterea. 

Îşi puse amândouă mâinile pe inimă care-i zvâcnea tare. 


— O tulburare neînţeleasă mă cuprinde de câte ori mă gândesc la 
acest om, îşi zise dânsa. Ce să fie oare? Sunt singură că nu mă 
iubeşte... ar trebui să-l urăsc. 

După trecere de câteva momente se auzi sunând clopotul. 

Adelaida tresări. 

— Fl trebuie să fie! exclamă dânsa şi făcând doi paşi spre oglindă 
îşi drese coafura. 

Cati Niwenhus reintră în casă şi anunţă: 

— Căpitanul Swendborg vă roagă să-i faceţi onoarea de a-l primi în 
vizită. 

— Pofteşte-l înăuntru, zise olandeza. 

Amândouă canaturile uşii se deschiseră şi căpitanul apăru pe prag. 

Era îmbrăcat cu un costum simplu de marinar: o jachete strânsă pe 
trup cu stele de aur la guler, pantaloni strâmţi care-i desenau 
picioarele puternice; în mână îşi ţinea căciula de marinar. 

— Sunt aşadar binevenit, doamnă, zise dânsul cu glasul adânc, 
moale, ce-i era obişnuit. 

— Da, binevenit, răspunse Adelaida. 

Uşa se închise după căpitan; acesta se apropie. 

Stăpâna casei îi făcu semn să se aşeza pe un scaun, ea luă loc în 
faţa lui. 

— Acum spune-mi, căpitane, începu dânsa, ce te aduce la mine, ce 
te-a făcut să-mi trimiţi acel bilet cu înţeles aşa tainic? Care sunt 
comunicările importante ce vrei să-mi faci? 

— Am venit, zise căpitanul cu un ton aproape aspru, ca să-ţi spun 
că ştiu tot, tot... 

Un moment dânsa îl privi cu mirare, apoi rezemându-şi capul de 
dosul scaunului, izbucni într-un râs argintiu. 

— Explică-te mai lămurit, zise dânsa; în ce constă ştiinţa dumitale? 

Căpitanul se ridică. Era aşa neliniştit ca şi cum şederea în acea casă 
i-ar fi fost incomodă. 

— Ştiu, zise dânsul plecându-se asupra femeii, că este o înţelegere 
secretă între dumneata şi van der Straaten, pentru ca vasul ce iese 
mâine din portul Amsterdamului şi pe care îl voi comanda eu, să 
depărteze de Europa pe soţia legitimă a senatorului. Plecarea asta nici 
nu are alt scop; tot ce se spune sunt numai pretexte. 

O adâncă răsuflare umflă pieptul Adelaidei. 


E CAS 


— Şi de ce vii să-mi spui mie astea? zise dânsa. De ce nu te-ai dus 
la Peter van der Straaten să-i taci reproşuri? 

— Nu poţi să tăgăduieşti, Adelaida Vanees, exclamă căpitanul, căci 
am văzut pe Peter van der Straaten ieşind din casa dumitale în acea 
noapte când s-a dat balul în casa lui. 

— Fi bine, dacă ştii toate astea, zise tânăra femeie sculându-se şi 
dânsa, atunci nu-i nevoie ca să-ţi mai spun eu ceva. 

— Şi ce ai zice dumneata, exclamă Henri Swendborg, dacă m-aş 
duce să comunic altora ceea ce ştiu? Ce-ar fi, Adelaida Vanees, dacă 
aş zice acelei nenorocite soţii: „Nu pleca din Amsterdam, căci nu te 
vei mai întoarce; îndată ce vei fi pornit, locul dumitale va fi luat de 
alta”. 

Dânsa evită de a răspunde la această întrebare; apropiindu-se de 
căpitan, îi puse amândouă mâinile pe umeri. 

— Henry Swendborg, zise dânsa cu un ton seducător şi smerit în 
acelaşi timp; de ce vii la mine ca duşman, de ce cauţi să-mi pui piedici 
la executarea planurilor, când cu adevărat noi am putea fi foarte buni 
prieteni? 

— Eu, prieten cu dumneata? zise căpitanul. Ar fi trebuit să nu fi 
fost mai întâi prietenul bărbatului dumitale pentru ca să-ţi pot aproba 
felul de viaţă ce duci... 

— Vorbeşti de purtările mele? zise demonica femeie încrucişându-şi 
braţele pe piept. Trebuie să nu le cunoşti bine, căpitane, sau poate 
crezi că de vreme ce ai văzut pe Peter van der Straaten ieşind din casa 
mea în acea noapte el este amantul meu? 

— Presupunerea asta ar fi făcut-o oricine, reluă căpitanul cu glas 
înăbuşit, altfel cu greu s-ar explica vizita lui la dumneata, la un aşa 
ceas neobişnuit. Şi pe urmă, ai avea îndrăzneală, privind în ochii mei, 
să tăgăduieşti că nu urmăreşti scopul de a deveni nevasta lui Peter van 
der Straaten? 

— Nu, căpitane Swendborg, n-aş tăgădui, răspunse Adelaida cu 
hotărâre; ascultă-mă. Cunoşti originea mea? Ştii ce eram înainte de a 
mă fi măritat cu Gregor Vanees, matrozul? Vezi că nu ştii, de vreme ce 
nu răspunzi. Ziceai că eşti amicul bărbatului meu, însă se pare că el 
nu te-a introdus în secretele sale. Dă-mi voie să mă port eu cu 
dumneata în chip mai intim. Te rog, şezi şi ascultă-mă câteva minute. 

Privirea ce femeia aţintise asupra căpitanului trebuie să fi fost 

fermecătoare. Swendborg nu se putu împotrivi; se lăsă pe un fotoliu. 

Adelaida Vanees nu luă loc, ci în vreme ce vorbea se plimba agitată 
de ici-colo, lăsându-se numai din când în când pe vreunul dintre 
numeroasele scaune sau fotolii ce umpleau salonul. 

— Primele mele amintiri, începu Adelaida, îmi înapoiază gândul la 
o cameră întunecoasă, situată în podul unei case. Când mă apropiam 
de fereastra acestei camere şi priveam în stradă, mi se părea că mă 
aflu pe vârful unui munte şi că privesc într-o prăpastie îngrozitoare. În 
cameră nu se aflau multe mobile; o masă hodorogită, un sac umplut 
cu paie, câteva scaune vechi erau tot ce se putea găsi, dacă nu se 
socoteau şi o sobă de gătit pe jumătate ruinată, şi câteva oale de 
bucătărie. O! căpitane Swendborg, de-ai putea să-ţi închipui cât am 
suferit în acea cameră!... Îmi amintesc de la vârsta de cinci ani. Văd 
parcă şi azi o bătrână mică, gârbovită, stând înainte-mi şi privindu-mă 
cu singurul ochi ce mai avea, un ochi scânteietor, îngrozitor de 
răutate; nasul acestei bătrâne era coroiat; figura ei avea zbârcituri 
adânci; părul îi era cărunt. Ea zicea că-mi este mamă, însă nu era 
adevărat; mai târziu am aflat că dânsa mă găsise pe stradă în vreme 
de iarnă; fusesem părăsită de părinţii mei adevăraţi, cărora le eram o 
sarcină prea grea. Şi acea femeie chioară şi scârboasă zicea că m-a 
luat şi m-a crescut de milă. Ah! dacă m-ar fi lăsat să îngheţ, aş fi 
scăpat de multe rele; viaţa mea în casa acestei babe a fost 
înspăimântătoare. Numele babei era Gerrit Gasbeek însă toţi acei cu 
care avea a face, criminali şi oameni decăzuţi, o porecliseră „Liliacul” 
şi nu-i ziceau altfel. Într-adevăr, bătrâna avea o mare asemănare de 
figură şi de viaţă, cu acest animal urât de noapte, care nu-i nici pasăre 
nici şoarece. Foarte rar ieşea baba din casă în cursul zilei; însă îndată 
ce se înnopta, când întunericul adânc ce favorizează furturile şi 
crimele se lăsa asupra oraşului, atunci dânsa îşi lua băţul şi traista şi 
pornea în excursie; rare ori se întorcea înainte de a se crăpa de ziuă. 
Era zgârcită, crudă, făţarnică în cel mai înalt grad; adesea mă bătea 
numai aşa de chef şi dacă ţipam şi alergau vecinii ca s-o ţină de rău, 
dânsa începea să le spună istorii care nu erau niciodată adevărate şi 
după care eu aveam aplecare să devin o fată criminală. Într-o zi, mi- 
aduc bine aminte că era o duminică, şi-a făcut plăcerea să-mi scoată 
un dinte sănătos; apoi a stat să se desfete de durerea şi de ţipetele 
mele. Trebui eu însămi să câştig pâinea, de când eram abia de cinci 

ani. Vara vindecam flori, iarna făceam negustorie cu ace şi cu aţă. Şi 
eram silită să caut a mă scăpa de marfă în cursul zilei, căci dacă seara 
nu duceam babei destui gologani, era vai de capul meu. Trebuia să 
câştig o sumă hotărâtă; de lipsea ceva din ea, baba năvălea asupră-mi, 
mă trântea jos, mă călca în picioare. E firesc că cu aşa creştere, chiar 
copilul cu cele mai frumoase aplecări naturale să devină rău, 
îndărătnic, mincinos, făţarnic. Nu spuneam babei niciodată adevărul; 
dacă se întâmpla să câştig bani mai mulţi decât trebuia să duc acasă, 
ascundeam prisosul, îmi cumpăram bomboane, prăjituri sau alte 
lucruri de mâncare. Într-o zi însă mi s-a înfundat şi am păţit-o rău de 
tot. O doamnă văzându-mă aşa rău îmbrăcată, tremurând de frig, a 
avut pe semne milă de mine. Mi-a dăruit o jumătate de florin; şi 
fiindcă mai câştigasem şi alţi bani în ziua aceea, m-am hotărât să 
cheltuiesc jumătatea de florin pentru plăcerile mele. Adesea treceam 
pe lângă un birt de unde ieşea un miros de friptură care îmi izbea 
nările. Ah! ce fericire, îmi ziceam atunci, să pot mânca şi eu odată 
ceva cald. Jumătatea de florin trebuia să-mi servească acum ca să-mi 
satisfac pofta. Ajungând la birt, mi-a fost ruşine să intru în sală cu 
coşul cu marfă; l-am lăsat jos într-un colţ al antreului; mi-am îndreptat 
părul, mi-am aranjat fusta şi am intrat. Un chelner veni mirat înainte- 
mi şi să părea că o să-mi facă semn să ies afară. I-am arătat banii, i-am 
spus că vreau să mănânc. După ce-a stat puţin la gânduri, mi-a arătat 
o masă într-un colţ şi m-a întrebat ce vreau să mănânc. l-am cerut 
supă, friptură şi prăjitură. Ah! căpitane Swendborg, niciodată în viaţa 
mea, bucatele cele mai scumpe nu mi-au plăcut aşa mult ca mâncarea 
ce-mi dădu chelnerul. E adevărat că multă vreme flămânzisem. După 
ce-am terminat masa pentru mine împărătească, am plătit şi am ieşit 
să-mi urmez negoţul. Însă în antreu am rămas înmărmurită de groază: 
coşul nu mai era acolo unde-l pusesem. Cineva mi-l furase. Am întins 
mâinile în sus, am izbucnit în suspine; oamenii se adunară în jurul 
meu, mă întrebară ce am; nu le-am răspuns nimic; am pornit iute pe 
străzi, am rătăcit până seara. Nu îndrăzneam să mă întorc acasă; ştiam 
că baba o să mă bată de moarte când mă va vedea fără coş. Ce puteam 
să-i spun, cum i-aş fi explicat pierderea coșului? Dânsa-mi spusese 
adesea să nu las niciodată coşul din mână. Două zile am rătăcit pe 
străzile Amsterdamului, flămândă, dârdâind de frig; noaptea o 
petreceam ghemuită în vestibulul unei biserici. Dar, în sfârşit, n-am 


putut să mai rabd viaţa asta; mi-am luat inima în dinţi şi m-am întors 
în camera întunecoasă a Liliacului. Când am deschis uşa şi bătrâna m- 
a văzut, dânsa a izbucnit într-un râs cu hohot, batjocoritor. Mi se păru 
că râsul acesta este sunetul de clopot pentru moartea mea. 

— „Unde ai fost atâta vreme?” mă întrebă dânsa răstit. 

N-am răspuns nimic; tremuram ca varga. 

— „Unde-ţi este coşul?” întrebă iar apropiindu-se mereu de mine. 

— „Coşul mi l-au furat”, răspunsei eu cu greutate. 

— „Ţi l-au furat!” strigă Liliacul şi strângându-şi pumnul, mă lovi 
aşa tare în figură, încât îmi dădu sângele pe nas şi pe gură. „Să-ţi spun 
acum cine ţi-a furat coşul, continuă dânsa; eu însămi l-am furat! Te- 
am văzut intrând în birt, căţea ce eşti, ca să te îndopi din banii pe care 
trebuia să mi-i aduci acasă...” 

Scena ce urmă atunci, căpitane Swendborg, este de nedescris. Baba 
mă trânti jos, mă pisă cu picioarele, mă bătu cu pumnii, apoi mă 
ridică zicând că vrea să mă spânzure cu o curea de un cui din perete. 
Mă rugai să mă ierte, să nu mă ucidă. Însă rugămintea mea, în loc să-i 
înmoaie inima, o turbă şi mai mult. Îmi trecu cureaua făcută laţ în 
jurul gâtului şi mă ridică spre cui. Atunci încă o dată, cu glasul stins, 
am rugat-o să-mi cruţe tânăra viaţă. Se vede că şi-a luat seama că un 
omor i-ar putea pricinui o mare neplăcere; m-a lăsat jos şi m-a aruncat 
cu piciorul într-un colţ, unde am rămas leşinată. Întâmplarea asta mi-a 
arătat că nu mai puteam să stau la babă, unde nu mai eram sigură de 
viaţa mea. Însă încotro mi-aş fi îndreptat paşii, unde aş fi găsit un 
adăpost, protecţie şi ajutor? Eram atunci în vârstă de zece ani, însă 
foarte dezvoltată pentru vârsta asta. Adesea, stând cu flori la colțurile 
străzilor, auzisem bărbaţii zicând că sunt o copilă frumoasă. M-am 
hotărât să mă folosesc de împrejurarea asta. 

Se afla atunci în Amsterdam un circ. M-am strecurat lângă director 
şi l-am rugat cu lacrimi în ochi să mă primească în trupa lui, să mă 
înveţe meşteşugul lui. Dânsul mă examină îndeaproape, apoi îmi 
ordonă să mă dezbrac pentru ca să vadă dacă membrele-mi sunt 
destul de mlădioase şi vânjoase. Rămase mulţumit de mine; îmi spuse 
să vin a doua zi dis-de-dimineaţă când şi trupa avea să plece ca să dea 
reprezentații în toate celelalte oraşe ale Olandei şi că dacă e adevărat 
ceea ce-i spusesem că n-am părinţi, nici rude, atunci mă va lua în 
trupa lui. Nu poţi să-ţi închipui, căpitane, emoția de care am fost 


stăpânită în tot cursul acelei nopţi; n-am închis ochii niciun moment; 
cum s-au ivit zorile am sărit din pat, m-am îmbrăcat, mi-am luat coşul 
spunând babei că mă duc cu flori de vânzare. leşind din casă, am 
alergat la circ unde artiştii se pregăteau de plecare. Calabalâcul fu 
aşezat în trei căruţe mari; deasupra se urcară artiştii; eu fui împinsă în 
colțul unei căruţe; şi aşa pornirăm spre un oraş mare, la o depărtare 
de mai multe zile. 

De-aici înainte începu pentru mine o epocă de învăţătură şi de 
muncă. Cum eram deşteaptă şi aveam o mare dorinţă de a deveni 
curând artistă, mi-am câştigat îndată iubirea profesorului meu, un 
clovn numit Adolphi, căruia mă încredinţase directorul; clovnul îmi 
prezise din primele zile un viitor strălucit. Am învăţat tot ce mi se 
cerea; curând mă învârtii prin aer la bara fixă şi pe trapez; sării pe un 
cal fără şa. În sfârşit, sosi ziua mult dorită a debutului meu. Îmbrăcată 
ca paj, cu un costum de mătase albastră, garnisit cu dantelă, am 
executat o figură care nu se mai văzuse. M-am urcat până la 
acoperişul circului pe o funie, m-am apucat cu mâinile de un trapez 
zburător. În sunetul trompetelor, un cal iute fu lăsat liber în manej. 
Acum venise momentul interesant despre care publicul fusese anunţat 
prin afişe colosale. Ţipând o dată tare, lăsai trapezul, mă rostogolii de 
două ori în aer şi izbutii să cad pe spatele calului care-şi continuă cu 
mine alergarea turbată. Aplauze detunătoare răsplătiră acest risc al 
vieţii mele; într-adevăr, căpitane, în figura asta riscam să mă ucid. 
Însă în momentele acelea nu voiam să ştiu de zilele mele, nu-mi păsa 
dacă moartea stătea alături de mine; eram însetată de aplauzele 
mulţimii, voiam să fiu o artistă sărbătorită, glorioasă. 

Cinci ani de-a rândul am colindat lumea cu acea trupă de circ; cinci 
ani mi-am căutat norocul. Într-o zi, o întâmplare neașteptată m-a 
smuls din cariera asta de speranţe mari. Sosisem cu circul într-un 
orăşel al Olandei, al cărui nume nu importă şi pe care nu trebuie să-l 
spun. De abia începuserăm reprezentațiile când iată-mă şi pe mine cu 
un curtezan care nu mă mai slăbea cu dragostea. Era fiul celui mai 
bogat şi considerat om din acel oraş; era asociat în afacere cu tatăl 
său; era un tânăr amabil. Se amorezase de mine şi-mi declară că 
trebuie să-i fiu soţie, în orice caz şi cu orice preţ. I-am spus că o să se 
izbească de împotrivirea tatălui său; el mi-a jurat că nu poate fi nicio 
piedică pe care să n-o înlăture, care să-l facă să nu-şi ţină cuvântul 


dat. Circul a stat mai multe săptămâni în acel oraş; logodnicul meu 
izbuti a face să fiu invitată în casa tatălui său; părinţii voiau să mă 
cunoască îndeaproape. Posedam pe atunci, scumpe căpitane, frumoase 
calităţi teatrale; izbânda mi-a fost lesnicioasă, am câştigat îndată 
iubirea bătrânilor. Cu încetul ei uitară că sunt o artistă, o aventurieră; 
păreau dispuşi să-şi dea învoirea de a mă avea de noră. Căsătoria asta 
mi-ar fi procurat o viaţă liniştită, regulată, fericită; toate ar fi urmat 
altfel atunci. 

Adelaida se opri deodată din povestire şi-şi aţinti în jos privirea 
posomorâtă. 

Pe urmă, părând a-şi recăpăta anevoie energia, continuă astfel: 

— Ziua logodnei noastre era hotărâtă. Încă o dată aveam să mai joc 
în circ apoi trebuia să nu mă mai arăt niciodată în manej; era condiţia 
expresă a logodnicului meu să părăsesc cariera artistică. Terminasem 
cea din urmă figură interesantă în aplauzele publicului, mă retrasei în 
cabinetul meu de toaletă ca să schimb pentru totdeauna haina de 
artistă cu rochia de femeie de lume. În cabinet găsii un ofiţer de 
poliţie cu mai mulţi subalterni. Cum mă văzu, polițistul se apropie de 
mine şi-mi declară că sunt arestată. 

— „Arestată! De ce?” 

— „Pentru că după declaraţia unei criminale arestată în Rotterdam, 
poreclită „Liliacul, ai luat parte cu dânsa la mai multe fapte rele.” 

Mă retrasei împleticindu-mă. 

— „Pentru numele lui Dumnezeu”, bolborosii eu, „sunt nevinovată, 
crede-mă, nu sunt criminală.” 

— „Asta o s-o arate instrucţia”, zise polițistul. 

Logodnicul meu, care mă aştepta să mă conducă în casa părinţilor 
săi, se apropie şi mă întrebă dacă am cunoscut vreodată pe o femeie 
criminală, numită „Liliacul”. Am căzut în genunchi şi i-am mărturisit 
ceea ce-i ascunsesem cu grijă până atunci: chipul în care-mi 
petrecusem copilăria. Dânsul îşi acoperi faţa cu mâinile, plecă capul şi 
fugi de mine; eu însă trebuia să-i urmez pe poliţişti la închisoare. A 
doua zi am fost trimisă la Rotterdam şi am lâncezit un an întreg, cât a 
ţinut instrucţia, în închisoarea preventivă. Baba ţesuse împotriva mea 
o pânză de minciuni pentru ca să mă tragă după dânsa la pierzanie. Ea 
nu putea să mă ierte că fugisem de la dânsa. Fusese arestată şi dată în 
judecată pentru că învăţa copii la pungăşii. Ticăloasa găsea mereu noi 


lucruri de spus, noi minciuni pentru ca să prelungească instrucţia. 

În sfârşit, după trecere de un an, fui eliberată. Se stabilise că toate 
declaraţiile babei în privinţa mea erau neîntemeiate. Însă ce folos, că 
acum eram însemnată cu dangaua ruşinii, petrecusem un an în 
prevenţie, nimeni nu mai voia să aibă de-a face cu mine. Cu toate că 
judecătorii mă recunoscură nevinovată, bănuiala exista încă asupră- 
mi. De ce era să m-apuc? La circ nu puteam să mă întorc, căci în 
închisoare avusesem nenorocirea să cad de pe scară, să-mi rup o venă 
de la piciorul drept. Acest picior şi-a pierdut mlădierea. Nu-l mai pot 
mişca cu aşa mare înlesnire. Eram aproape de disperare; atunci am 
simţit eu ce puţin învăţasem, ce lucruri mici puteam să produc. M-am 
prezentat în mai multe magazine şi stabilimente pentru ca să capăt un 
loc; însă mi se cereau certificate; toţi voiau să ştie ce treabă făcusem 
mai înainte, unde fusesem. Când le spuneam c-am fost artistă de circ, 
îmi închideau uşa în nas. 

În sfârşit am găsit un adăpost. Citisem într-un ziar că se caută o 
menajeră la un domn bătrân. Cu toate că mă pricepeam foarte puţin 
într-ale gospodăriei, m-am anunţat şi am fost primită. Bătrânul acesta 
făcea negustorie cu giuvaericale; n-avea prăvălie; toate afacerile le 
începea şi isprăvea într-o cameră mare care-i servea în acelaşi timp de 
cameră de locuit şi de dormit. O mulţime de oameni veneau şi se 
duceau, toată ziua şi curând am putut observa că treburile stăpânului 
meu nu erau tocmai curate; adeseori, ca să vorbească cu muşterii, 
încuia uşile, iar când avea să cumpere o piatră mai de preţ, se ducea 
de vedea dacă nu e cineva pe aproape ca să-l poată asculta. Cu timpul 
relaţiile noastre deveniră familiare; începu să-mi facă confidenţe; îmi 
spuse că câştigul îi venea astfel: cumpăra pietre preţioase de la 
marinarii sosiți din depărtări mari, pe un preţ mic de tot şi le desfăcea 
cum putea mai bine. Stăpânul meu era de origine italiană; sub numele 
de bătrânul Iacobo era cunoscut în toată mahalaua ca un excelent 
cunoscător de pietre scumpe. Iacobo îşi făcea cu deosebire treburile cu 
marinarii de pe vasele ce soseau din apele indiene. Pe acea vreme, 
olandezii se războiau crâncen cu India, ţara ce ascunde minunate 
obiecte de preţ; guvernul olandez oprise orice jaf; dar nu se ţinea 
seamă de acest ordin; se prăda îngrozitor. Marinarii, ca să-şi asigure 
părţile de pradă, se grăbeau să prefacă în bani diamantele pe care 
puseseră mâna cu japca, îndată ce se întorceau la Amsterdam. 

Bătrânul Iacobo avea totdeauna mulţi bani în casă căci când i se 
prezenta o piatră frumoasă, trebuia s-o poată plăti imediat în 
numerar. Asta nu-l împiedica însă de a coborî cât putea mai mult 
preţul pietrelor. Astfel odată a cumpărat numai cu o sută de florini o 
piatră care făcea cinci mii de florini. Deci bătrânul era bogat, totuşi 
era de o zgârcenie dezgustătoare; aşa mare lipsă domnea în juru-i, 
încât adesea mă culcam seara flămândă. 

Trecu astfel un an, vreme tristă, căpitane. Eu care eram însetată de 
plăcerile vieţii, de soare, de aer liber, trebuia să-mi petrec zilele între 
nişte ziduri posomorâte, alături de un calic care-mi număra 
îmbucăturile. 

Căpitanul îşi încrucişă braţele pe piept. 

— Bătrânul acesta, întrebă dânsul, n-avea ochi, era scurt la vedere, 
nu vedea ce frumuseţe înfloreşte lângă dânsul? Nu i-a venit niciodată 
poftă să întindă mâna spre răpitoarea floare de lângă el? 

Adelaida râse tare. 

— Cum nu, zise dânsa; mă persecuta aproape la tot momentul cu 
dragostea lui, cu focul ce zicea că-i roade inima. 

— „Toate pietrele mele preţioase vor fi ale tale”, îmi striga dânsul 
adesea prin uşă în vreme de noapte, căci nu voiam să-i deschid şi-l 
lăsam să scâncească la uşa camerei mele; „tot aurul, tot argintul meu 
ţi-l voi da ţie, te voi face bogată ca o prinţesă, numai, iubeşte-mă, 
iubeşte-mă!” 

Însă mie îmi era greață de el, veştejit, zgârcit cum era! Mai curând 
m-aş fi aruncat în râul din apropiere decât să-i îndeplinesc poftele. 

— Asta era o tărie de caracter, zise Swendborg; ştiai că poţi să devii 
bogată şi totuşi l-ai respins. Prin urmare n-ai fost totdeauna aşa cum 
eşti acum... 

Un fulger trecu prin ochii Adelaidei. 

— Ce vrei să zici cu asta? întrebă dânsa. 

Swendborg zâmbi ironic arătându-şi dinţii strălucitori de albeaţă. 

— Mă gândeam la Peter van der Straaten, zise dânsul. 

Tânăra femeie se îngălbeni; dânsa evită un răspuns la imputarea 
căpitanului şi-şi continuă povestirea. 

— Iubirea bătrânului creştea din zi în zi, făcându-mi nesuferită 
şederea în acea casă. Mă gândeam serios să scap prin fugă când fără 
de veste veni o întâmplare care-mi schimbă toate gândurile. Era într-o 

seară de iarnă; străzile erau pline de gheaţă şi de zăpadă. Era aşa de 
frig încât nimeni nu se afla pe afară. Deodată se auzi o bătaie 
puternică în uşa casei noastre; locuiam atunci noi singuri într-o casă 
deosebită. Pornii să deschid însă bătrânul se opri zicându-mi: 

— „Nu înţelegi că pot să fie niscai hoţi, tâlhari, care vor să-mi 
spargă lăzile, niscai ucigaşi care au de gând să mă omoare şi să-mi ia 
comorile în urmă? Aşteaptă, mai întâi s-auzim cine este.” 

Luă într-o mână revolverul pe care-l ţinea sub perină, în cealaltă 
mână lumânarea şi cobori scara. 

— „Cine-i acolo?” întrebă dânsul cu un glas piţigăiat. 

— „La dracu, deschide mai iute, ghijoiule”, răspunse de-afară un 
glas sonor, bărbătesc; „eu sunt Gregor Vanees.” 

Auzind glasul acesta, bătrânul puse revolverul la o parte şi 
tremurând din tot trupul, lăsă lanţul de siguranță de la uşă. Eu 
stăteam în capul de sus al scării şi am putut observa ce se petrece jos. 
Văzui deschizându-se uşa grea de stejar şi intrând înăuntru un tânăr 
marinar. Dânsul întinse bătrânului mâna; acesta i-o apucă cu bucurie. 

in sfârşit te revăd iar”, exclamă Iacobo; „demult lipseşti, fiul 
meu, credeam că te-a înghiţit oceanul.” 

— „Puțin a lipsit ca să se întâmple şi asta”, răspunse tânărul; „vasul 
nostru s-a spart în apele insulelor Filipine; cu mare greutate mi-am 
scăpat zilele.” 

— „Şi unde ai fost apoi?” 

— „În India şi acum mă întorc să fac cu tine un mic târg.” 

— „Hai sus”, zise bătrânul iute. 

Tonul bătrânului exprima o mare lăcomie; am priceput că se 
aştepta să facă o afacere minunată cu noul sosit. M-am retras încet şi 
cu prevedere în camera de lucru a stăpânului meu. În această cameră 
era un colţ despărţit printr-o perdea de restul odăii; în colţul acela îşi 
ținea bătrânul hainele. Ardeam de dorinţa de a şti ce au să-şi spună; 
m-am ascuns după perdea, m-am pitit sub haine. După câteva 
momente intrară italianul şi musafirul. Cel dintâi se uită cu grijă 
împrejur ca şi cum s-ar fi temut să nu fie cineva pe acolo să-i asculte. 
Privi chiar sub pat. Mă înfioram gândindu-mă că aş putea fi 
descoperită; în cazul acesta nu puteam fi sigură de viaţa mea deoarece 
bătrânul ţinea aspru ca tainele sale să nu fie auzite de urechi străine. 
Însă, slavă Domnului, nu m-a găsit. 


— „Ce-mi aduci?” întrebă dânsul încet pe marinar. 

— „Ceva ce n-ai mai avut în casa ta, aşa de scump lucru este.” 

— „Asta o spui pentru ca să capeţi un preţ bun.” 

— „Ba deloc; iată, vezi tu însuţi şi te convinge că nu mint.” 

Zicând aceste vorbe, îşi descheie haina, apoi vesta, îşi desfăcu 
cămaşa şi scoase din sân un lucru învelit într-o hârtie. Vedeam bine 
prin pânza după care mă aflam, cum bătrânul Iacobo tremura de 
emoție, urmărind cu privirea toate mişcările marinarului. Deodată 
dădu un țipăt de surprindere şi se retrase împleticindu-se de lângă 
masă. Trebuia să văd cu orice preţ ce era acel lucru pe care-l arătase 
tânărul; am izbutit şi asta: era o cruce de mare preţ făcută din 
diamante şi din alte pietre scumpe de toate culorile; un obiect rar care 
nu se obişnuieşte a se lucra în Europa. Diamantele scânteiau ca nişte 
stele. Bătrânul întinse amândouă mâinile ca să apuce crucea, însă 
Gregor Vanees îşi apără proprietatea cu mâna sa dreaptă, pârlită. 

— „Stai”, zise dânsul; „nu merge treaba aşa; mai întâi trebuie să 
ştiu cât dai pe ea.” 

— „E proprietatea ta într-adevăr?” întrebă Iacobo. 

Marinarul dădu din umeri. 

— „Asta e o întrebare prostească”, răspunse dânsul; „tu ştii bine că 
leafa pe vapor nu se plăteşte cu aşa scule şi că rudele mele, din moşi- 
strămoşi, au fost săraci lipiţi. E firesc dar ca podoaba asta să nu fi 
ajuns în stăpânirea mea pe o cale tocmai cinstită. Dar ce-are a face 
asta? De-aş căuta în lăzile tale giuvaierurile care au ajuns la tine în 
chip onorabil, n-aş găsi niciunul, sunt sigur. Prin urmare lasă deoparte 
marafeturile astea şi să venim la scop; îţi mărturisesc că scula e furată; 
ce-mi dai pentru ea?” 

Zicând aceste vorbe, dădu bătrânului crucea. Acesta o luă şi o privi 
încântat, extaziat. 

— „Ce briliante!” murmură dânsul, „ce focuri! ce curăţenie!... 
păcat că sunt furate.” 

— „Îţi repet că asta nu-i nimic; n-ai decât să scoţi diamantele din 
găoacele lor, să le pui la inele, la brățări sau să le desfaci aşa simple; 
nimeni n-o să ştie unde erau mai înainte, din ce parte au fost aduse. 

— „Ochii poliţiei sunt foarte pătrunzători”, zise Iacobo cu glas 
pătrunzător; „mi se fac acum o mulţime de greutăţi: trebuie să fiu 
mereu în pază. Totuşi, mai înainte de a vorbi asupra preţului, aş vrea 

să ştiu în ce chip ai ajuns în stăpânirea acestei cruci.” 

— „Vrei să-ţi spun istoria?” zise marinarul. „Foarte bine; află însă 
că sunt cu gâtul uscat; nu prea am gust de vorbă; dă-mi ceva udătură.” 

Frica mea era acum, continuă Adelaida oftând, ca nu cumva 
bătrânul să treacă în camera alăturată ca să-mi poruncească să aduc o 
sticlă de vin. Din fericire, s-a gândit că pentru un marinar romul face 
mai multe parale. A deschis dulapul, a luat o sticlă pântecoasă şi două 
păhăruţe, le-a pus pe masă făcând cu ochiul către marinar şi zicând: 

— „Acesta e rom de Jamaica; să vezică o să-ţi placă, n-o să mă dea 
de ruşine. Ştiu eu ce se cuvine unui lup de mare ca tine.” 

— „Hai, toarnă, unchiaşule”, zise Gregor. 

Paharele fură umplute şi marinarul suflă fără de veste în fundul 
unuia. 

— „Ei, acum vorbeşte, băiete”, zise Iacobo; „spune tot ce-a fost; 
cum ai pus mâna pe sculă?” 

— „Ah! e o istorie afurisită”, zise Gregor sprijinindu-şi capul pe 
mână; „crede-mă că nu-mi face deloc plăcere să-mi amintesc de 
întâmplările acele; dar fiindcă ţii aşa mult, hai, să-ţi fac hatârul. După 
ce-am scăpat din valuri, am ajuns cu bine în India, unde nu mi-a mers 
tocmai bine, căci trebuia să mă port cinstit; englezii au stricat toate 
treburile; europenii sunt rău priviţi. După multă trudă, am găsit, în 
sfârşit, un adăpost într-un orăşel din apropierea Calcuttei, am intrat 
chelner la un hotel german. Meseria asta e foarte neplăcută pentru un 
matroz; dar n-aveam ce să fac; nu pusesem nimic la o parte ca să mă 
pot întoarce în Europa; trebuia s-aştept. Însă în oraşul în care mă 
stabilisem clocea de multă vreme nemulțumirea între indigeni şi se 
spunea că o să fie în curând o năvală asupra europenilor. Eram în 
total vreo 50 de europeni în oraş, în vreme ce indienii se aflau acolo 
în număr de 40 de mii. Poţi să-ţi închipui, unchiaşule, în ce poziţie 
critică ne aflăm; mereu eram cu frica-n spate. Şi de ce ne-a fost frică 
n-am scăpat. Într-o zi potopul a pornit asupră-ne. Indienii străbătură 
străzile oraşului ucigând pe toţi care nu credeau în Dumnezeul lor. 
Hotelul în care mă aflam fu înconjurat de asemenea; ne-am apărat 
însă cu vrednicie. Eram zece europeni în hotel şi aveam toţi puşti 
bune. Am împuşcat cât am avut muniții; o mulţime de duşmani au 
căzut muşcând pământul. Însă pe urmă n-a mai mers; uşa cea mare a 
hotelului a fost spartă; turbaţii au năvălit pe scară, în sus şi atunci a 

început un măcel de groază. Am văzut cum un indian uriaş a apucat 
în braţe pe stăpânul meu şi l-a aruncat pe scări; bietul om până s- 
ajungă jos şi-a rupt nasul, gâtul şi a rămas mort; câţiva colegi ai mei 
au fost tăiaţi în câte opt şi în câte zece părţi; bucătarul, care gătea în 
bucătărie, a fost băgat de viu în sobă şi a ars. Trei indieni se repeziră 
şi la mine ca să mă facă în mai multe bucăţi. Nu ştiu cum dracu am 
făcut că am scăpat. Fugind din cameră în cameră, am dat peste o uşă 
necunoscută mie încă; am deschis-o, am dat de o scară încolăcită, m- 
am coborât pe ea izbindu-mă de ziduri; m-am trezit în sfârşit în 
grădină; pe lângă grădină trecea râul; o barcă era legată de mal; am 
sărit în barcă, am luat o lopată şi am vâslit din răsputeri la vale pe 
râu. Astfel am ajuns până aproape de Calcutta; am tras la mal, căci nu 
mă mai temeam de urmărire; am intrat în pădure ca să caut fructe şi 
rădăcini. N-aveam altă armă decât un cuţit scurt, bine ascuţit; poţi să- 
ţi închipui dar, unchiaşule, că nu era o excursie tocmai plăcută, aceea 
pe care o întreprindeam; pădurile Indiei sunt pline de fiare, de 
monştri de tot felul; trebuia să m-aştept ca la zece paşi să mă aflu în 
faţa vreunui şarpe sau a vreunui tigru. Am avut însă noroc; un ceas 
am mers şi n-am dat peste nimic; am găsit ce căutam: banane 
minunate şi un fel de nuci conţinând un lapte dulce, răcoritor;, mi-am 
astâmpărat şi foamea şi setea şi am căpătat noi forţe. Am luat cu mine 
fructe cât mi-au încăput în buzunare şi în sân, apoi am pornit îndărăt 
spre luntre. Am mers iute un ceas, pe urmă altul; degeaba, n-am mai 
regăsit luminişul în care lăsasem luntrea; mă rătăcisem. Deodată 
rămăsei ca împietrit; auzisem lămurit un glas omenesc care, cu un ton 
slab, plângător, chema ajutor. Intrai în desiş şi văzui stând jos pe iarbă 
o femeie de o frumuseţe extraordinară, strângând în braţe un copil.” 

Adelaida se opri deodată şi privi mirată pe căpitan; acesta se 
schimbase fără de veste; în locul liniştit de până atunci, o mare 
tulbure îl cuprinse. Sărise de pe scaun şi se uita la femeie cu ochii 
zgâiţi, cu buzele întredeschise, ca şi când voia să-i soarbă vorbele, ce 
mai avea să pronunţe. 

— Ce-ţi este, căpitane? întrebă dânsa; ce te agită în aşa chip 
ciudat? 

— Nimic, nimic, răspunse iute căpitanul; vorbeşte, zi înainte. Ce s-a 
făcut femeia cu copilul care s-a găsit în pădurile Calcuttei?... aşa ai 
zis, aproape de Calcutta. 

— Desigur, zise Adelaida, mi-aduc bine aminte că Gregor a trecut 
prin aventura asta aproape de Calcutta. 

Adelaida înţelese că Swendborg trebuia să fi găsit în povestirea ei 
ceva în legătură cu viaţa lui. Ea era însă destul de şireată ca să nu mai 
pună întrebări. 

— După ce Gregor mai sorbi un pahar de rom, continuă dânsa, a 
spus lui Iacobo cum s-a aplecat asupra femeii şi cum, la apropierea 
lui, dânsa îşi strângea convulsiv copilul. 

— „Nenorocita avea friguri, aiura”, zise Gregor; „când am încercat 
să-i iau copilul, dânsa a strigat cu un ton înfiorător. «Tigrul! vine 
tigrul!» Nu ştiam ce să fac”, continuă Gregor. „Să fi luat pe femeie şi 
pe copil cu mine, mi-ar fi fost cu neputinţă; emoţiile prin care 
trecusem, silințele ce-mi dădusem ca să scap de ucigaşi, mersul prin 
desiş mă sleiseră de puteri. Am lăsat câteva fructe lângă femeie cu 
gând că-i vor prinde bine când îşi va veni în fire. Atunci zării deodată 
o cruce pe pieptul ei; e crucea asta; mă plecai şi i-o luai. Crucea era 
prinsă de gâtul femeii cu o panglică de culoare lila; copilul se juca cu 
ea; acest copil era un băiat...” 

— Un băiat! exclamă căpitanul Swendborg, un băiat! 

Se repezi la Adelaida şi-i apucă amândouă mâinile. 

— Adelaida, zise dânsul cu un ton aproape rugător pe care tânăra 
femeie nu i-l mai auzise; răspunde te rog la întrebarea mea, desluşit, 
fără rezervă. Avea crucea în mijloc o piatră mare, verde, de smarald, 
de o frumuseţe extraordinară? 

— Da, avea în mijloc o piatră de smarald, răspunse Adelaida fără să 
stea să-şi amintească. 

— Atunci era crucea ei, exclamă căpitanul şi căzu pe un fotoliu. Şi 
nenorocita a fost găsită lâncezind într-o pădure şi n-a fost ajutată, şi 
eu o căutam, ah!... 

— Pentru Dumnezeu, căpitane, zise Adelaida, ce-ţi este? Ţi-ai ieşit 
din fire? Ce-ai putut să ai a face cu femeia aceea din India?... 

Ca atins de un băț magic, căpitanul îşi redobândi într-o clipă 
răceala. Se ridică şi zise: 

— Nu pune nicio întrebare; termină-ţi povestirea. Aşadar, Gregor 
Vanees a furat crucea de la acea femeie, nu-i aşa? 

— Da, a furat-o şi a vândut-o bătrânului Iacobo. 

— Şi ce i-a plătit italianul? 

— S-au tocmit multă vreme; marinarul ţinea la preţ; unchiaşul s-a 
jurat că nu dă mai mult de o mie de florini. 

— Crucea făcea de douăzeci de ori atâta, exclamă căpitanul. 

— Vasăzică cunoşti crucea, cunoşteai pe femeie? Doamne, ce 
amestec vei fi avut dumneata în toate astea? 

— Lasă, lasă! sunt acum sigur că femeia nu mai trăieşte. Singură, 
într-o pădure indiană, înconjurată de tigri, de şerpi, nu se poate să fi 
scăpat. E moartă, moartă! 

Zicând aceste vorbe care răsunau aşa sfâşietor, ca strigătul unui 
suflet rănit, fugi într-un colţ al odăii ca şi cum voia să nu mai vadă pe 
femeia care-i dădea o veste aşa de tristă. 

Adelaida se duse la dânsul şi-i puse mâna pe umăr. 

— Vasăzică nu vrei să mă mai asculţi, căpitane Swendborg, 
exclamă dânsa, nu vrei să cunoşti întâmplările mele de până azi? 

— Ba da, da... Vorbeşte înainte, zise căpitanul. 

Şi se întoarse pe scaunul său. 

— Din ziua aceea, continuă Adelaida, Gregor Vanees a venit mereu 
la stăpânul meu; am făcut şi eu cunoştinţă cu el şi deoarece îl ştiam de 
om îndrăzneţ, nefricos, am simţit că mă interesam de dânsul. Cu 
încetul, s-a stabilit o înţelegere secretă între noi. Într-o zi Gregor, 
folosindu-se de un moment potrivit, mi-a declarat că mă iubeşte şi că 
are cea mai fierbinte dorință să mă ia de nevastă. M-am uitat la el cu 
pătrundere apoi i-am răspuns că persoana lui mi-ar putea plăcea, dar 
că sunt hotărâtă să nu intru într-o căsnicie în care să trag pisica de 
coadă, deoarece niciunul dintre soţi n-avea vreo avere cât de mică. 
Gregor îmi spuse atunci că din cei o mie de florini luaţi pe cruce, 
pusese 500 la o parte şi că suma asta era îndestulătoare pentru 
stabilirea unei gospodării; afară de asta el avea să câştige alţi bani, 
întreprinzând o nouă călătorie pe oceane. I-am replicat că eu aştept de 
la viaţă cu totul altceva decât zile posomorâte de lipsă, de griji, de 
aşteptare. Pe urmă am adăugat: 

„Fi, dacă am avea comorile bătrânului Iacobo, atunci aş 
înțelege... s-ar face treaba îndată...” 

Ne privirăm şi ne înţeleserăm. După câteva zile, bătrânul italian se 
îmbolnăvi pe când stăteam la masă cu toţii; dânsul fu cuprins de o 
durere tare; leşină şi de abia putu să-şi vină în fire. Zgârcit cum era, 
nu voi să cheme un doctor; câteva săptămâni zăcu pe picioare; simţea 

un rău în el, cu atât mai primejdios că nu se declara sigur şi era lăsat 
să-i distrugă măruntaiele. Gregor Vanees venea la noi în toate zilele; 
acum stăteam la masă împreună şi la amiază şi seara. Palavrele lui 
glumeţe erau singurul lucru ce putea să mai însenineze un moment 
figura bătrânului. Însă acesta slăbea din zi în zi. Într-o dimineaţă nu se 
mai putu scula din pat. 

Adelaida pronunţă vorbele astea cu o sfială oarecare; ce o fi simţit 
atunci, nu se ştie; în tot cazul ea ar fi voit să treacă uşor peste acest 
episod al vieţii sale. Dar iată că deodată căpitanul aţinti asupră-i, într- 
un chip expresiv, întrebător, privirile ochilor săi negri. 

— Aşadar, zise dânsul rar, în acea zi în care bătrânul nu s-a mai 
putut scula, otrava pe care dumneata şi Gregor Vanees i-o dăduserăţi, 
începuse a-şi arăta efectele. 

—  Căpitane, exclamă frumoasa femeie, pentru Dumnezeu, nu 
pronunța cuvântul. Nu cumva vei fi crezând că Gregor şi cu mine... 

— Ceea ce cred eu este lucru secundar. Te rog termină povestirea. 

— În noaptea aceleiaşi zile, continuă Adelaida, bătrânul Iacobo 
muri în tremurători şi zvârcoliri înspăimântătoare; fusese lovit de 
apoplexie şi în momentele de pe urmă nu mai putea să vorbească. 
Aduseserăm un doctor care examinase pe bolnav cu mare băgare de 
seamă, fără să observe ceva de bănuit. 

— „E slăbiciunea bătrâneţii”, zisese doctorul. 

După ce scrise o reţetă, ieşi din casă şi afară îmi şopti că bolnavul 
n-o s-ajungă ziua următoare. Pe la miezul nopţii, eu şi Gregor stăteam 
lângă bătrân; el ne ţinea mâinile într-ale lui. Când începură să bată 12 
ore, Iacobo se întinse o dată tare, pieptul i se umflă pentru ultima 
oară într-o răsuflare lungă; după asta stăpânul meu rămase nemişcat, 
tăcut şi ochii îi deveniră sticloşi. Îşi dăduse sufletul. Şi acum, căpitane 
Swendborg, să-ţi povestesc încă o faptă a mea care ţi se va părea 
poate criminală; dar nu face nimic; ţi-am făgăduit să-ţi vorbesc sincer 
şi mă ţin de cuvânt. După ce unchiaşul şi-a dat sufletul, eu şi Gregor i- 
am luat cheile şi am căutat comorile. Eram hotărâți să luăm toţi banii, 
toate bijuteriile şi să fugim; ştiam că omul n-are moştenitori şi că 
colosala lui avere avea să rămână oraşului şi să se întrebuinţeze în 
binefaceri. Am căutat peste tot, în casă, în pod, în pivniţă; n-am găsit 
nimic. Niciun colţişor n-am lăsat nescormonit; am stricat chiar pereţii 
ca să găsim vreo casă de bani secretă; toate degeaba; eram turbaţi de 


necaz. Zgârcitul trebuise să-şi fi îngropat banii, sau să-i fi dat în 
păstrarea cuiva. Din toată munca ne-am ales cu câţiva pfenigi 
mizerabili. Mortul a fost îngropat pe socoteala primăriei. Gregor şi cu 
mine am mers după coşciug la cimitir şi când ne-am întors acasă eram 
pe deplin învoiţi să ne cununăm. 

— Un moment, întrerupse căpitanul, crucea aceea de pietre scumpe 
n-aţi găsit-o? A rămas de asemenea nedescoperită? 

— Tocmai crucea o căutam noi, răspunse Adelaida, însă era ca şi 
cum ar fi intrat în pământ; n-am găsit-o. 

— Şi atunci te-ai măritat cu Gregor Vanees? 

— Da, ne-am cununat îndată; mi-a luat cu chirie o locuinţă aici în 
Amsterdam, apoi a plecat în călătorie pe mare, ca să câştige parale. 

— Fost-a fericită căsnicia dumneavoastră? 

Femeia dădu din cap. 

— Deloc, răspunse dânsa. Gregor n-a întârziat a-şi da arama pe 
faţă. Mă bătea pentru un lucru de nimic, îndată ce i se năzărea că am 
făcut vreo greşeală. Şi în afară de asta, cum ar putea să fie fericită 
căsnicia unui marinar? Un an întreg, uneori şi mai mult, dânsul 
lipseşte, e dus în depărtări; pluteşte pe deasupra prăpăstiilor;, nevasta 
lui nu ştie măcar dacă mai trăieşte; scrisorile-i vin cu foarte mare 
greutate; banii lăsaţi acasă pentru întreţinerea familiei se termină. 
Atunci nevasta trebuie să caute să-şi câştige ea însăşi hrana; şi când o 
ispită oarecare se prezintă, trebuie ca dânsa să aibă un caracter foarte 
tare pentru ca să rămână cinstită. 

— Dumneata ai avut un caracter aşa tare? întrebă căpitanul. 

Adelaida se îndreptă mândră şi răspunse cu un ton de sinceritate: 

— Pot să jur, căpitane Swendborg, că am fost întotdeauna 
credincioasă bărbatului meu Gregor Vanees, cu toate că nu-l iubeam, 
ci din contră, îl uram şi dispreţuiam. 

— Curios lucru. 

— Deloc. I-am fost credincioasă numai pentru că n-am găsit un om 
pe care să-l cred vrednic a primi inima mea. Cunosc oamenii foarte 
bine şi-i dispreţuiesc pe toţi, pe toţi! 

Pronunţând ultimele cuvinte, glasul îi tremura; se sculă şi se duse 
de se puse pe un scaun în faţa lui Swendborg. 

Lacrimi fierbinţi îi şiroiau din ochi. 

— Ah! Swendborg, exclamă dânsa, dacă în cursul vieţii mele aş fi 


E e (1 


găsit un singur om de care să mă fi putut lipi, pe care să-l fi putut 
iubi, crede-mă că ar fi fost cu totul altceva... ar fi fost bine, mult mai 
bine. Însă fiindcă inima mea n-a fost niciodată mulțumită, bucuroasă, 
fiindcă în iubire n-am găsit un ideal frumos, un îndemn către o 
străduinţă curată, nobilă, fiind c-am fost mereu singură, ah! singură, 
părăsită şi tristă, de aceea mi-am călcat pe inimă, mi-am smuls din ea 
aspiraţiile de dragoste şi am pus în locul lor ambiția şi dorinţa de 
mărire. Ducă-se naibii înjosirea în care am trăit până acum! exclamă 
Adelaida Vanees, ridicându-se şi întinzând braţul ca şi cum era gata 
de luptă crâncenă; nu vreau să mai trăiesc în lipsuri, nici să mai ştiu 
de remuşcările de care am atârnat până acum. Vreau să gust din 
plăcerile vieţii; am un drept sfânt pentru asta. Nu m-a făcut natura 
destul de frumoasă? Priveşte-mă, Swendborg, nu sunt în stare eu să 
cuceresc lumea cu frumuseţea mea? 

— Frumoasă eşti, ce-i drept răspunse căpitanul; n-ai de ce să te 
plângi; natura nu s-a purtat cu dumneata ca o mamă vitregă; totuşi îţi 
zic să iei seama. Eşti pe cale de a-ţi da inima lui Peter van der 
Straaten. 

— Inima mea? răspunse dânsa cu dispreţ. O! te înşeli. 

— Poate că am întrebuințat o expresie falsă; eşti pe cale de a-ţi 
pune mâna într-a lui Peter van der Straaten deoarece crezi că el e un 
om bogat şi puternic şi poate să-ţi clădească puntea de aur pe care să 
treacă la fericirea ce doreşti. Însă caută să nu te înşeli, Adelaida 
Vanees; am să-ţi fac o prorocie care o să te pună poate pe gânduri. 

— Şi prorocia asta priveşte pe Peter van der Straaten? întrebă iute 
femeia, ţinându-şi apoi răsuflarea ca s-asculte răspunsul. 

— Da, priveşte pe marele şi prea stimatul comerciant al 
Amsterdamului, pe omul cu virtute de fier, pe copilul răsfăţat şi 
adorat al poporului, pe neatinsul Peter van der Straaten. 

Pronunţând aceste cuvinte, căpitanul se apropie de Adelaida şi o 
apucă de braţ cu o mână de fier. 

— Acest idol al Amsterdamului stă pe picioare de lut, continuă 
dânsul cu glas înăbuşit; o singură lovitură şi cade şi se sfărâmă. Dar 
acum e destul în privinţa asta; nu pot vorbi aici mai mult; nu ştiu dacă 
în momentul acesta nu sunt pândit sau chiar ascultat; trebuie să mă 
păzesc. Însă dacă vrei să afli ceva mai mult, Adelaida, vino la noapte, 
pe la ora 12 în biserica olandeză cea veche de lângă port. Acolo ai să 

mă găseşti şi am să-ţi spun tot. 

Adelaida voi să-l oprească, să-l facă să-i spună îndată secretul. Fu 
degeaba. Căpitanul îi strânse încă o dată mâna şi se duse. 

Când uşa se închise în urma lui, Adelaida exclamă cu o patimă 
sălbatică: 

— Acesta e omul către care mă împinge soarta. El este acela de 
care ar trebui să mă-nlănţui căci simt, ah! simt prea mult încă că-l 
iubesc şi că o să-l iubesc până la cea din urmă suflare. 


În seara aceleaşi zile, în acelaşi salon în care s-a petrecut scena 
descrisă mai sus, se aflau stând faţă în faţă Peter van der Straaten şi 
Adelaida. 

Marele comerciant trebuia să fi vorbit mult tinerei femei, căci acum 
se rezemă obosit în fotoliu zicând: 

— Am făcut tot ce-am putut pentru noi, Adelaida; un mic noroc la 
întreprindere încă, şi iată-mă eliberat de legăturile plicticoase. 

— Eşti sigur, Peter, întrebă femeia, că treaba o să iasă aşa cum 
prevezi? Crezi că ceasornicul infernal pe care l-ai construit o să-şi 
săvârşească menirea? 

— Sunt sigur, sunt convins, răspunse marele comerciant olandez. 
Ceasornicul este construit cu aşa meşteşug încât arătătorul care va 
provoca explozia va apăsa aprinzătorul numai după ce va fi trecut 
timpul hotărât de mine. 

— Şi cât timp ai dat vasului ca să înainteze pe mare? 

— Douăsprezece ceasuri, răspunse Peter van der Straaten cu glas 
răguşit; pe urmă o să izbucnească dinamita; pereţii vasului vor sări în 
țăndări; apa va pătrunde în vapor şi tot ce va fi cu viaţă acolo va pieri, 
malul fiind prea departe. Toţi au să piară, reluă dânsul cu exaltare. Să 
se ducă toţi dracului, nevasta mea, socrul, căpitanul şi acel tânăr 
neghiob pe care-l introdusesem în secretul meu pentru a-mi putea 
procura explozivul. 

— Ceasornicul e deja pe vapor? 

— E aşezat în cabina căpitanului. 

— Vasăzică ai condamnat la pieire şi pe căpitan; mi se pare că el nu 
ţi-a făcut niciun rău; de ce să moară aşa de tânăr? 

— Ştie prea multe, murmură Peter van der Straaten şi poate să-mi 

fie primejdios. În afară de asta mi se părea demult că prietenia lui e 
numai o mască şi că în fundul inimii sala îmi pregăteşte un război. 

— Dacă-i aşa, zise Adelaida, eu cred că tocmai pentru asta ar trebui 
să-l cruţi. 

Pronunţă aceste vorbe cu un ton din care nu putea înlătura expresia 
unei temeri. 

— Mi se pare, continuă dânsa, că omul acesta trebuie să fie un 
adversar înspăimântător care, odată întărâtat, nu va mai vrea să ştie 
de iertare. 

— De aceea şi eu vreau să-l nimicesc, zise marele comerciant sărind 
din fotoliu. Da, da, căpitanul trebuie să moară, să se înece, şi 
niciodată nu mi se va prezenta o ocazie mai bună decât asta. Iar acum 
spune-mi, Adelaida, dacă eşti mulţumită de mine. N-am făcut eu tot ca 
să te dobândesc? Nu sunt gata să jertfesc sute de vieţi omeneşti? 
Spune tu singură; poţi să pretinzi o mai mare dovadă de iubirea mea? 

— Nu, nu se poate o mai mare dovadă, răspunse Adelaida plecând 
ochii. 

— Şi totuşi îmi stai în față ca o străină, continuă Peter van der 
Straaten cam cu smerenie fixând minunatul corp al femeii cu nişte 
priviri arzătoare de patimă. N-ai veni oare în braţele mele dacă ţi le-aş 
întinde? Adelaida! exclamă dânsul apropiindu-se şi încercând a-şi 
trece mâna pe după mijlocul ei, lucru de la care femeia îl împiedică 
printr-o mişcare dibace; Adelaida, mă iubeşti tu oare? Nu vrei să fii a 
mea? 

— Voi fi a ta, răspunse văduva lui Gregor Vanees. 

— Dar ce ai de eşti azi aşa tăcută, gânditoare? Mi se pare aşa ca şi 
cum tu ai fi ridicat între noi un zid care să ne despartă. 

— Te înşeli, sunt azi ca totdeauna; atâta numai că mă doare capul 
îngrozitor. De aceea te rog, Peter, să te duci acasă ca să mă pot 
retrage la culcare. 

— Lucrul e limpede, zise negustorul râzând cu o turbare ascunsă; 
vrei să te scapi de mine. 

— Îţi spun că vreau să mă pun în pat; nu-i nimic altceva. 

— Ei bine; du-te şi te culcă, zise dânsul plecându-se aşa mult 
asupra ei încât îi atingea obrazul cu suflarea; dă-mi voie însă să stau 
pe pragul camerei tale de dormit şi să-ţi priveghez somnul. O 
Adelaida, tu nici nu bănuieşti cât de mult te iubesc! Gândurile mele 

zboară mereu spre tine, din orice loc m-aş afla. Nu mai sunt ceea ce 
am fost, un om de afaceri, cu voinţă de fier, liniştit, înţelept, chibzuit, 
nu, acum sunt o jucărie a patimii mele... 

— Prost te lauzi cu vorbele astea, zise Adelaida. Eu nădăjduiam că 
o să devii şi mai tare şi mai chibzuit când mă vei avea alături de tine. 

— Poate că liniştea o să mi se întoarcă când vei fi a mea, însă 
acum, starea de suspiciune, de temere, de îndoială în care mă aflu, îmi 
răpeşte toate minţile, am mereu friguri, nu mă mai pot ocupa de 
nimic, iar tu te arăţi aşa rezervată faţă de mine! Îţi mărturisesc că din 
împrejurarea asta îmi vine bănuială că iubirea ta nu-i sinceră... O! nu, 
nu! pe toţi dracii infernului, asta nu e cu putinţă, nu trebuie să fie, n- 
ai să faci aşa ceva, să nu mă părăseşti, să nu mă trădezi... căci altfel, 
ține minte una şi bună: Peter van der Straaten e în stare să-ţi 
jertfească viaţa sa; el te adoră acum în genunchi, dar va deveni teribil, 
se va răzbuna îngrozitor de-l vei înşela. 

— Despre asta să n-ai nicio teamă, zise femeia. 

— Azi nu-mi placi deloc, Adelaida, reluă van der Straaten. 
Gândurile-ţi sunt în altă parte, e ceva secret în tine. Ia spune-mi drept 
la ce te gândeşti sau poate că aveai vreo întâlnire cam pe vremea asta 
şi eu îţi sunt o piedică? 

Îi apucă braţul şi i-l strânse aşa de tare încât femeia ţipă de durere. 

— Nebunule, exclamă dânsa respingându-l de la sine, cum poţi să 
faci prepuneri aşa ofensatoare, fără niciun temei? 

— Bine, vreau să te cred, zise Peter van der Straaten respirând 
adânc; mă bazez pe onestitatea ta şi mă duc. Mâine însă am să mă 
întorc şi voi aştepta câteva ceasuri numai, apoi am să-ţi spun că sunt 
liber şi că nicio piedică nu se mai opune la unirea noastră. Până 
atunci rămâi cu bine şi gândeşte-te la mine. 

Îi strânse mâna încă o dată apoi porni spre uşă şi dispăru. 

Îndată după plecarea lui, frumoasa văduvă făcu o mişcare de 
nerăbdare. 

— Începe să mă plictisească cu dragostea lui, zise dânsa; credeam 
că mi-am ales un bărbat în vârstă, în a cărui inimă nu mai prinde 
pasiunea şi că vrea să mă aibă ca pe o tovarăşă sfătuitoare... şi când 
colo, iată cum ieşiră lucrurile... Ah! dar vom vedea noi ce se va mai 
întâmpla... Deocamdată trebuie să iau măsuri contra gelosului turbat, 
care m-o fi pândind pe afară, cine ştie... Şi eu trebuie să mă duc acum 

la biserica de lângă port unde mă aşteaptă Swendborg. 

Aruncă o privire spre ceasornicul de pe cămin şi văzu că mai era 
numai o jumătate de ceas până la miezul nopţii. 

— Nu trebuie să pierd niciun moment, îşi zise dânsa; astfel 
căpitanul m-ar aştepta în zadar. 

Sună şi Cati apăru. 

Îi porunci să-i aducă o mantie lungă în care să se poată învălui 
peste tot. 

Deghizată în acea haină lungă, cu capişonul tras până peste ochi, 
ieşi din casă şi se depărtă iute. 

Cati nu-şi exprimă în niciun fel mirarea, văzând pe stăpână-sa 
pornind la plimbare în puterea nopţii; ea era obişnuită cu gusturile 
ciudate ale Adelaidei; ştia asemenea că dânsa da crezare tuturor 
bazaconiilor şi născocirilor. 

Adelaida mergea iute spre acea biserică, situată la depărtare de un 
sfert de ceas de casa ei; nu se uita deloc împrejur. 

Astfel ea n-a putut să observe că îndărătul său venea o umbră, 
ţinând întocmai acelaşi drum. Umbra asta era Peter van der Straaten 
care, împins de gelozie, stătuse la pândă în jurul casei ca să vadă cine 
intră, cine iese. 

Scrâşnind din dinţi, stăpânindu-şi turbarea, urmărea cu cea mai 
mare băgare de seamă pe viitoarea lui nevastă. Voia să capete 
siguranţă dacă dânsa-l înşală, avea trebuinţă să ştie cu cine sau, în 
orice caz, avea interes să afle unde umblă noaptea. 

— Desigur, se duce la o întâlnire de dragoste, îşi zise Peter 
strângând pumnii. Ah cum am să iau acuşi mizerabilei masca de pe 
faţă... Dar nu, nu-i cu putinţă, nu-mi foloseşte asta la nimic. O iubesc 
foarte mult; nu m-aş putea despărţi de dânsa chiar văzându-i crima cu 
ochii. Ah! dar ce e asta? 

În momentul acesta dânsul văzuse pe Adelaida intrând în bisericuţa 
din apropierea portului. 

— Se duce la biserică! îşi zise marele negustor, acum la miezul 
nopţii! Ce o mai fi şi asta? Desigur că nu se duce să se închine. 

Se opri până ce Adelaida intră; apoi ocoli biserica şi intră şi el pe o 
uşă de din dos. 

Înăuntru era întuneric beznă; trebui să înainteze pe bâjbâite, să 
bage de samă să nu coboare de-a berbeleacul câteva trepte. 

Ajunse în sfârşit lângă altar şi se ascunse după o coloană de 
marmură care susţinea statuia unui sfânt. 

Nu putea să fie văzut acolo; el însă putea să observe tot ce se 
petrecea în biserică. 

Sângele-i îngheţă în vine şi apoi îi porni în valuri arzătoare, când se 
convinse că în biserică se afla nebunul căpitan Swendborg. 

Acesta stătea pe treptele altarului, cu mâinile încrucişate la piept, 
cu privirea-i posomorâtă aţintită în jos. 

Nenorocitul se lupta iar cu demonul nebuniei de care era hărțuit de 
obicei pe la miezul nopţii şi contra căruia căuta scăparea în biserici. 

Căpitanul, stând cu capul plecat, plânsese în tăcere; dânsul nu 
observase pe Adelaida care intrase în biserică cu paşi uşori şi se 
aşezase pe o bancă. 

Treaba lui cea mare era să respingă de la sine fantomele ce se 
oglindeau în creierul său bolnav. 

— Aşadar, tu nu vrei să mai încheiem pace împreună, lordule? 
exclamă dânsul deodată. Ţii să ne luptăm mereu pentru acea femeie 
care nu mai e în viaţă? Tu o ceri pentru tine; o iubesc însă şi eu, chiar 
moartă, şi nu, ţi-o las. Ştiu că a fost nevasta ta, proprietatea ta, dar eu 
nu ţi-am furat-o. S-a adus în casa mea cadavrul ei; eu i-am dat o a 
doua viaţă şi aşa fu a mea. Şi dacă ea ar veni acum înaintea noastră, 
lordule, ea, femeia pe care amândoi o iubim şi o adorăm, creatura cu 
figură de Madonă, cu farmece robitoare, şi dacă ar fi s-aleagă între 
tine şi mine, cu adevărat îţi spun că m-ar alege pe mine, măcar că 
fusese legată de tine pentru viaţă. 

O furtună mare se iscase afară şi urla înfiorător, s-ar fi părut că 
bătăile furtunii aduceau căpitanului răspunsuri din sferele înalte. 

— Ce, dacă aş putea să smulg această nefericită iubire din inima 
mea? exclamă Swendborg lovindu-se cu pumnul în frunte; dacă mi-ar 
ieşi înainte o altă femeie care să te alunge pe tine, înger răpitor, ce te 
văd în veghere şi în visuri?... O altă femeie? reluă dânsul cu alt ton. 
Dar n-am găsit-o deja? nu mi-a tulburat deja inima chiar azi când, 
aflându-mă singur cu ea, mi-a povestit întâmplările sale? Cum, dacă 
Adelaida m-ar iubi? Ei, atunci!... Da atunci aş uita, demonul nebuniei 
ar pieri, aş fi scăpat. 

— Eşti scăpat, căpitane Swendborg! exclamă deodată un glas ca un 
ecou din fundul bisericii. 

Swendborg rămase uimit şi aţinti o privire de cercetare în 
întuneric. Pentru întâia oară i se întâmpla să primească răspuns la 
fanteziile sale de miez de noapte. 

În vremea asta, urca treptele altarului o formă drăgălașă, 
fermecătoare, o femeie aşa frumoasă cum dânsul nu mai văzuse încă. 

Această femeie avea figura Adelaidei, la care dânsul se gândise cu 
un moment înainte, figura acelei femei care singură putea să fie 
primejdioasă pentru dânsul. 

— Visez oare? exclamă Swendborg ducându-şi mâinile la cap şi 
apăsându-şi tâmplele, sau eşti tu aidoma? 

— Eu sunt, răspunse Adelaida cu glasul tremurător de patima 
dragostei, eu sunt şi am venit să-ţi aduc răspunsul din lumea 
spiritelor. Aceea pe care o cauţi pe pământ, căpitane Swendborg, nu 
se mai află în viaţă; demult s-a întors în veşnicul nimic. N-ai s-o mai 
poţi îmbrăţişa. Dar dacă vrei să vezi o femeie vie, dacă vrei să înăbuşi 
glasul inimii într-o patimă care nu poate fi altceva decât o grămădire 
de fericiri nespuse, atunci priveşte-mă aici la picioarele tale şi ascultă 
mărturisirea mea că te iubesc din tot sufletul meu, te iubesc precum n- 
am iubit încă pe niciun om în lumea asta. 

Cuvintele astea izbucniră dintre buzele văduvei ca lava dintr-un 
vulcan; pe urmă dânsa căzu tremurătoare la picioarele lui. 

După stâlpul de piatră, deasupra căruia era statuia sfântului, se 
mişca ceva aşa ca şi cum ar fi fost un tigru ascuns în tufiş, așteptând 
momentul potrivit să se repeadă asupra prăzii. 

Peter van der Straaten auzise, înțelesese toate vorbele pronunţate 
de Adelaida. Fiecare cuvânt fusese pentru el ca o izbitură de pumnal 
în inimă. 

Tocmai acum simţea dânsul cu adevărat ce iubire fără margini avea 
pentru acea femeie. 

Căpitanul se plecă şi atrase pe văduvă pe trepte, în sus, la sine. 

— Adelaida Vanees, zise dânsul, de ce vii după mine în casa lui 
Dumnezeu ca să-mi tulburi liniştea? 

— De ce vin? întrebă femeia rezemându-se de dânsul. Tu m-ai 
chemat. Nu mi-ai spus că o să-mi destăinui oarecare lucruri? 

— Să-ţi destăinui eu? Cum aşa? 

— Ziceai c-o să-mi vorbeşti despre Peter van der Straaten. 

— Am spus eu asta? exclamă Swendborg ale cărui gânduri păreau a 


noS 


rătăci atunci în mari depărtări. Da, adevărat, mi-aduc aminte; tu eşti 
femeia care vrea să se dea lui Peter van der Straaten, deoarece el este 
regele de aur al Olandei şi crezi că bogăţiile lui nu se pot măsura. 

În cuvintele sale era o adâncă amărăciune, un oarecare dispreţ. 

— Henri Swendborg, zise Adelaida cu ton solemn, încingând cu 
braţele ei pline, moi, albe pe căpitanul care-şi ţinea capul cu mândrie 
în sus, spune-mi numai o vorbă, că mă iubeşti, şi voi lăsa pe Peter cu 
toate bogăţiile lui şi te voi urma pe tine oriunde vei voi. Să mă duci în 
sărăcie, în lipsuri, să mă duci într-un codru des, într-o pustie necălcată 
încă de picior de om şi te voi urma, vom fi a ta. Însă spune-mi că mă 
iubeşti, că singur chipul meu umple sufletul tău. 

— Cum mai ştie să se roage, să ceară, să implore iubire această 
muiere mândră! se gândea după stâlp Peter van der Straaten, ea care 
cu mine s-arăta aşa rece, retrasă, supărăcioasă! 

El şi-ar fi dat toate avuţiile pentru ca să fie în locul căpitanului, să i 
se spună lui aşa vorbe. Dar nu se putea; iubirea nu se cumpără, nu se 
vinde. Ah! acum simţea marele comerciant ce ură imensă avea pentru 
Swendborg şi câtă nevoie era să-l şteargă cât mai curând de pe faţa 
pământului. 

— Răbdare! îşi şopti dânsul; mâine îl voi fi învins; mâine nu va mai 
fi între vii, nu-mi va mai pune beţe-n roate. 

Căpitanul privise mult pe Adelaida drept în ochi. 

— Adelaida, zise dânsul cu un ton de mare simpatie, ceea ce-mi 
oferi, iubirea, persoana dumitale, nu le pot primi. Oricare altul ar fi 
fericit să posede aceste comori, pentru că eşti frumoasă, Adelaida, mai 
frumoasă decât toate femeile ce am văzut; din inima mea însă eşti 
alungată de o umbră, de o amintire. Adelaida, nu pot să uit pe femeia 
pe care am iubit-o; mă voi hrăni cu amintirea fericirii trecute până voi 
intra în mormânt; şi chiar după asta, de va fi dat sufletului meu să-şi 
exprime ultima dorinţă, el se va uni cu acel al dragei mele de 
odinioară. 

— Nu poţi să mă iubeşti, zise Adelaida; cu toate astea eu m-am 
umilit înainte-ţi, ţi-am căzut la picioare, căpitane, gândeşte-te ce 
adânc ai rănit mândria mea! 

— Chiar cu primejdia de a-mi face din tine duşmană, trebuie să-ţi 
spun că n-aş putea niciodată să-ţi întorc iubirea. Nu, Adelaida, vreau 
să fiu tare; mi-am jurat odată că numai chipul ei să-l port în inimă. Nu 


te duce ca duşmană de la mine, ci ca prietenă pentru toată viaţa. 

Întinse Adelaidei mâna; însă dânsa nu voi să i-o dea pe-a sa. 

Se întoarse şi începu să plângă şi să suspine cu aşa tărie încât i se 
zbuciuma frumosul corp. 

— Adelaida Vanees, zise căpitanul atingând cu mâinile spatele 
femeii, ce faci, plângi? 

— Da, plâng, răspunse văduva matrozului; însă nu crede că refuzul 
tău mi-a adus lacrimi în ochi, ci mândria mea călcată în picioare. Eu 
ţi-am oferit iubirea mea, căpitane, m-am aruncat în brațele tale, şi tu 
m-ai respins. Asta n-o iartă o femeie niciodată, căpitane Swendborg şi 
să ştii că din momentul acesta suntem duşmani. Când vei da în viaţă 
peste vreo primejdie, peste o mare nenorocire, sau când mizeria te va 
apăsa cu ghearele ei cioturoase, să-ţi aduci aminte că Adelaida 
Vanees, care nu uită niciodată ofensa ce i se face, îţi este duşmană. 

Se ridicase în picioare şi lumina lunii, care cădea acum pe o 
fereastră a bisericii, îi lumină palida figură cu lumina ei vrăjită. 

O fericire nespusă inundase inima lui Peter van der Straaten în 
momentul când dânsul auzise că aceste două fiinţe care veniseră să se 
împreuneze în iubire, stăteau deodată duşmane una în faţa celeilalte. 

— Toate merg de minune, îşi zise dânsul frecându-şi palmele; asta e 
o bună doctorie pentru Adelaida, care o va ţine minte cât va trăi. 
Femeile nu iartă niciodată că sunt respinse; asta e adevărat; însă 
Adelaida e cea din urmă care ar putea să treacă cu vederea peste o aşa 
injurie. 

Adelaida privi încă o dată lung pe căpitan, apoi cobori iute treptele 
altarului şi i se auziră paşii pe lespezile bisericii, ajungând la uşă o 
deschise şi dispăru. 

Peter ieşi asemenea de după stâlp; ştia acum că cel mai prost lucru 
de care avea să se teamă, n-o să i se mai întâmple. 

Nebunul căpitan mai stătu încă câtva timp nemișcat, în locul unde 
se afla, lângă altar; apoi deodată se îndreptă, ca şi deşteptat dintr-un 
vis adânc. 

— Poate că am făcut o neghiobie, îşi zise dânsul. N-ar fi fost oare 
mult mai bine să apuc în braţe şi s-o ţin strânsă la pieptul meu, pe 
această răpitoare femeie, atunci când ea însăşi s-a aruncat în braţele 
mele? Însă nu puteam, nu puteam! Al tău sunt, Edith, al tău am 
rămas; ce-mi pasă că vei fi trăind sau că te vei fi aflând în domeniul 

umbrelor?!... Ție ţi-am jurat credinţă şi o voi ţine. 
Ridică degetele de jurământ în sus şi stătu aşa nemişcat, 
nenorocitul om, singur cu durerea sa. 


„Pescarul”, falnicul bastiment al lui van der Straaten se legăna încet 
în portul Amsterdamului, gata de plecare. 

O mulţime de oameni se adunaseră pe chei ca să-l vadă plecând şi 
aşteptau cu nerăbdare sunarea clopotului. 

Peter van der Straaten tocmai îşi adusese nevasta pe bord. 

Doamna Wally se retrăsese cu tatăl său într-o cabină elegantă. 

Dânsa se păzea de a intra în vorbă cu oameni străini sau măcar de a 
fi privită de dânşii. Gândul despre scopul în care întreprindea 
călătoria, apăsa greu asupra sufletului ei. 

Bărbatul său îi spusese că voiajul ei în America era de neapărată 
trebuinţă. 

Tatăl ei nu putea să stea în Amsterdam unde nu le făcea decât 
ruşine la amândoi; trebuia aşezat în străinătate. 

De-ar fi fost lăsat să călătorească singur, ar fi fugit poate la cea 
dintâi ocazie sau s-ar fi apucat de vreo altă năzbâtie. 

Astfel dânsa se hotărâse să-l însoţească pe bătrân. 

Acesta se-nvoise fără nicio greutate la strămutare, deoarece i se 
făgăduise să i se dea în New York o sumă de trei mii dolari, să facă cu 
ei ce va pofti. 

Se despărţise până şi de tânărul său tovarăş cu care vagabondase 
prin ţară şi acum stătea liniştit tăcut, gânditor într-un colţ al cabinei; 
fiică-sa îi stătea în faţă. 

— Făgăduiala ce mi s-a dat, zise dânsul deodată cu un glas răguşit, 
va fi ţinută negreşit, nu-i aşa? Îndată ce vom ajunge în New York mi 
se vor număra banii. 

— Îţi garantez despre asta, tată, răspunse doamna Wally cu grijă. 

Ea se temea ca nu cumva în ultimul moment bătrânul să se 
hotărască să nu mai plece. 

— Voi avea grijă ca bancherul nostru din New York să-ţi dea îndată 
trei mii de dolari. 

— Atunci, dacă îţi ţii cuvântul, e bine. Cât trebuie să se fi bucurând 
bărbatul tău că a izbutit, în sfârşit, să mă expedieze din Olanda. Acum 

n-o să se mai plângă că-i fac ruşine. 

Pe când se ţinea conversaţia asta în cabina soţiei negustorului, 
căpitanul şi Peter aveau şi dânşii o conferinţă în cabina celui dintâi. 
Această cabină era mobilată cu un lux deosebit; privirea era atrasă de 
un ceasornic frumos cu resort, ce se afla pe un dulăpior de lemn. 

Peter întinse căpitanului mâna pentru a-şi lua rămas bun. 

— Îţi urez călătorie bună, vechi prieten, zise negustorul cu glas 
sigur în care nu s-ar fi putut observa nici cea mai mică tremurare; 
îndată ce veţi ajunge în New York, înştiinţează-mă prin telegraf. 

— Foarte bine, răspunse căpitanul; poţi să-ţi laşi nădejdea pe mine 
în orice privinţă; doar eu bine ştiu ce te-a împins să hotărăşti pe soţia 
dumitale la călătorie aşa de grea. 

— Ce anume? întrebă Peter cam nesigur. 

— Dorinţa de a urma nesupărat o aplecare a inimii dumitale, zise 
Swendborg cu ironie. 

— Ce vrea să zică asta? Ce vrei să zici? 

— Adu-ţi aminte de Adelaida Vanees, continuă căpitanul cu o 
linişte deplină. 

Peter se dădu îndărăt speriat. Tot sângele i se urcă la cap; voi să 
răspundă cu niscai vorbe tari, însă îşi luă seama să se stăpânească. 

— Numai 13 ceasuri vor trece, îşi zise dânsul în gând, şi apoi nu 
voi avea a mă mai teme de nimic din parte-i. 

Apoi urmă cu voce tare: 

— Ce ştii despre Adelaida Vanees? întrebă dânsul pe căpitan, 
silindu-se să-şi aducă pe buze un râs artificial; ce am eu în cârd şi 
mânecă cu văduva matrozului? 

— Pe mine nu mă poţi înşela, Peter van der Straaten, răspunse 
nebunul căpitan, ştiu tot şi sunt convins că femeia asta va fi şi 
demonul vieţii dumitale. De altfel trebuie să-ţi mărturisesc că eu o să 
veghez asupra soţiei dumitale, continuă căpitanul cu ton uşor; poate o 
trimiţi în America cu speranţă să nu se mai întoarcă; cine ştie, poate 
ai luat încă şi măsuri ca dânsa să nu se mai întoarcă. 

Van der Straaten se îngălbeni şi respirând adânc se rezemă de 
peretele cabinei. 

— Cu vorbele astea mă învinovăţeşti de omor, zise dânsul. 

— Scumpe prietene, reluă căpitanul băgându-şi amândouă mâinile 
în buzunar, pe mine nu mă înşeli cu masca de onorabilitate pe care 

obişnuieşti a o purta; ştiu că dumneata n-ai fi făcut pasul acesta dacă 
nu ai fi vrut să te eliberezi de legături supărătoare; pentru ca să poţi 
poseda deplin pe Adelaida, recunosc că nu era alt chip decât să 
înlături pe soţia dumitale. 

— Neruşinatule! exclamă Peter. 

— Linişte, linişte, continuă căpitanul; fii mulţumit că ţin numai 
pentru mine cunoştinţele mele, că nu trec dincolo, în cealaltă cabină, 
ca să încunoştinţez pe soţia dumitale de neplăcerile ce-i pregăteşti. 
Nu, nu, scumpe prietene, nu trebuie să se sperii, eu sunt discret; 
amândoi suntem legaţi de interese comune. 

În momentul acesta, un matroz se arătă pe pragul cabinei şi spuse 
căpitanului că fochistul vrea să se înțeleagă cu dânsul asupra forţei cu 
care trebuie să călătorească vaporul. 

— Vin îndată, zise căpitanul către matroz şi se îndreptă spre uşă. La 
revedere, scumpe van der Straaten, continuă Swendborg, la revedere. 

Dispăru pe uşă; marele comerciant al Amsterdamului rămase 
singur. 

Într-o agitaţie nespusă se plimba prin cabină întocmai ca un tigru. 

— Ah! de n-aş fi cunoscut niciodată pe omul acesta! îşi zise dânsul 
strângând pumnii, ce bine ar fi fost! De ce l-am atras eu în secretele 
mele? De ce nu m-am păzit de dânsul? Ce nevoie aveam să-i dau 
puterea de a-mi face rău? Ah! şi duşmanul acesta să mai trăiască 
încă?! 12 ceasuri încă să fie în stare de a-mi dărâma clădirea de 
planuri cu o singură vorbă! Cine ştie dacă peste un ceas, peste un sfert 
de ceas, nu şi-o lua de seama şi nu s-o duce să spună tot nevestei 
mele, s-o facă să nu mai plece. O! nu, asta nu trebuie să se întâmple! 
Sfârşitul acestui om trebuie grăbit. 

Ceasornicul infernal arăta ora zece de dimineaţă; peste zece ceasuri 
explozia avea să se producă, adică la ora opt seara, când întunericul 
nopţii se va fi lăsat pe tăcutul ocean. 

Însă Peter nu putea s-aştepte atâta vreme; el simţea nevoia ca 
treaba să se facă îndată, peste un ceas; şi atâta era prea mult; peste o 
jumătate de ceas... de ce nu peste un sfert de ceas? 

Se repezi la uşă şi o încuie. Se apropie de ceasornic şi cu mâna 
tremurătoare, puse minutarul în mişcare. 

— Trebuie să fiu cu prevedere, pe toţi dracii, îşi zicea dânsul; dacă 
mai dau acum minutarul numai de trei degete înainte, urmează o 

explozie înspăimântătoare care mă prăpădeşte şi pe mine. 

Respiră uşurat după ce isprăvise treaba şi descuiase uşa. 

După un minut, căpitanul se întoarse în cabină. 

— Trebuie acum să-mi iau ziua bună de la dumneata, zise Peter 
întinzând căpitanului amândouă mâinile; e vreme să se ridice ancora. 

— Tocmai începe şi maşina să lucreze, răspunse Henry Swendborg. 

— Astfel îţi doresc sănătate deplină şi cu toate că m-ai supărat 
adineauri, îţi urez călătorie fericită! La revedere! 

— La revedere! răspunse Swendborg. 

Peter părăsi iute vasul; se părea că-l urmăresc demonii iadului, aşa 
de grabnic alerga pe scară în sus şi pe scândura ce unea vasul cu 
cheul. 

Se amestecă în mulțimea îngrămădită pe mal, urmându-şi drumul; 
nu voia să fie martor la catastrofa inventată de el însuşi; avea de gând 
să se ducă la contuarul său şi să aştepte acolo până i se va aduce ştirea 
sinistră. 

O singură pereche de ochi negri urmăreau din mijlocul mulţimii 
toate mişcările lui Peter. 

Îndată ce negustorul apucă pe una dintre străzile laterale, o femeie, 
învăluită într-o mantie lungă, ieşi iute din mulţime şi păşi pe scândura 
ce servea de pod de trecere pe bastiment. 

— Pot să vorbesc cu căpitanul? întrebă dânsa pe unul dintre 
matrozii ce stăteau acolo. 

— Căpitanul nu mai poate să primească acum vizite, răspunse 
marinarul; ancora se ridică şi vasul va porni îndată. 

— Trebuie să vorbesc numaidecât cu căpitanul, exclamă femeia. 

— O, o! domnişoară, în ceasul acesta nu se capătă intrare la noi; 
sau poate ai poftă să călătoreşti cu noi în lumea nouă? 

— Cheamă pe căpitan! exclamă Adelaida Vanees căci dânsa era; e 
chestie mare la mijloc. 

Matrozul bolborosi ceva însă n-avea încotro; trebui să se supună. 

Se coborî în cabina căpitanului şi spuse acestuia că o femeie voia 
să-i vorbească îndată. 

Întâia mişcare a căpitanului fu de a refuza vizita. 

Însă deodată îi trecu prin minte că poate era Adelaida Vanees care 
venea să-i zică drum bun. 

— O aştept aici în cabină, zise Swendborg; spune maşinistului să 

întârzie plecarea până voi da eu semnalul. 

După câteva momente, Adelaida intră în cabina lui. 

— Dumneata aici! exclamă el cu mirare. Vii în ultimul moment; 
pentru ce vii? 

— Ca să te vestesc de o primejdie. 

— De o primejdie? 

— Da, dumneata pleci acum spre pierzanie; ai să dai de o catastrofă 
pe care n-o bănuieşti, o catastrofă aşa înspăimântătoare încât nici 
dumneata şi niciunul dintre cei ce se vor afla pe acest vas nu veţi 
scăpa. 

— Aiurezi, Adelaida; durerea de a mă vedea plecând te face să vezi 
primejdii ce nu există. 

— Deloc, răspunse femeia cu hotărâre; primejdia există, şi eu pot să 
te scap, căpitane, însă numai pe dumneata singur, lasă vasul să plece; 
dumneata însă fugi de pe aceste scânduri condamnate să s-afunde. 

— Propunerea ce-mi taci nu poate fi serioasă, răspunse Henry 
Swendborg aţintindu-şi ochii expresivi într-ai frumoasei femei. Nu 
poţi să-mi ceri să părăsesc ca un soldat mişel câmpul de bătălie. Ar fi 
o fugă mişelească, o dezertare; dacă nu vrei să-mi spui care anume e 
primejdia, atunci nu mă mai îndemna la nimic; lasă-mă sorții mele. 
Însă bănuiesc că primejdia ce mă ameninţă vine de la Peter van der 
Straaten, nu-i aşa? 

Dânsa plecă ochii şi zise cu un glas aşa slab, că de abia s-auzea: 

— Aşa este; Peter ţi-a jurat moartea. 

— Şi unde am să găsesc moartea? 

— Pe ocean. 

— Când? 

— Peste 12 ore. 

— Cum se poate una ca asta? În ce chip o să s-afunde vasul? Fi-va 
găurit de vreo torpilă, sau cum altfel? Spune, Adelaida, cum am să cad 
victimă? 

— Într-un chip rafinat şi înspăimântător. O, căpitane, o să-ţi spun 
tot; însă dă-mi cuvântul dumitale de onoare că n-ai să tragi niciodată 
pe Peter la răspundere. 

— Îţi dau cuvântul meu, zise căpitanul deşi se vedea că-i vine cam 
greu să facă asta. 

— Fi bine, reluă femeia ridicând braţul; vezi ceasornicul acela de 

acolo, de pe dulăpior? 

— Ceasornicul? zise căpitanul; ce are a face? 

— Are a face că ceasornicul acesta e infernal; e umplut cu dinamită 
şi când arătătoarele vor ajunge în dreptul unui oarecare număr, se va 
produce o explozie care vă va nimici pe toţi. 

— Şi la ce număr trebuie s-ajungă arătătoarele? întrebă căpitanul 
uimit de această descoperire. 

— La numărul opt, zise Adelaida. 

— Dumnezeule! exclamă Swendborg; dar iată că sunt aproape opt 
ore; mai lipsesc câteva minute; ce mână criminală va fi dat 
arătătoarele înainte? 

Un țipăt de groază izbucni din pieptul nenorocitei femei. 

— Pentru numele lui Dumnezeu! exclamă dânsa, ce mizerabil va fi 
grăbit catastrofa? Credeam că o să se producă când veţi fi ajuns în 
largul oceanului; însă ai dreptate; câteva minute încă şi vasul o să sară 
în aer. 

— Nu câteva minute, ci numai un minut avem de pierdut, zise 
Swendborg. 

Adelaida apucă cu amândouă braţele sale pline, moi, pe căpitan şi 
voi să-l târască afară. 

— Hai, vino, exclamă dânsa; nu pierde nicio secundă; nu înştiinţa 
pe nimeni; ce-ţi pasă dacă ceilalţi vor pieri de vreme ce tu eşti scăpat, 
tu adoratul meu. 

Cu mare greutate Swendborg se putu desface din braţele ei. 

— Lasă-mă, zise dânsul, sau mor, sau scap pe toţi. 

Se repezi la dulăpior, luă ceasornicul şi strângându-l cu amândouă 
mâinile la piept, alergă pe scară în sus. 

Adelaida venea în urmă-i. Dânsa părea o nebună, aşa îi ardeau 
ochii. 

Toată noaptea ea nu închisese ochii; se gândise în tot felul, dacă 
trebuia sau nu să vestească pe Swendborg despre existenţa 
ceasornicului infernal. Interesul său îi zicea să tacă, să lase vaporul să 
plece cu maşina sinistră; amorul ei pentru căpitan o sfătuia altfel; în 
sfârşit dragostea învinsese. 

Ajungând pe puntea vasului, căpitanul se repezi la balustradă, 
ridică ceasornicul în sus apoi îl izbi în mare. 

Pasagerii se îngrămădiră miraţi în jurul căpitanului uitându-se la el 

în chip întrebător. 

Ce găsise oare aşa fără veste pe acel om liniştit să arunce în mare, 
ca un nebun, un ceasornic scump? 

Henri Weigelt care precum ştim se afla pe bord cu Eva, se apropie 
de căpitan şi punându-i mâna pe umăr, întrebă: 

— Pentru Dumnezeu, domnule, ce te-ai apucat să faci? Ai aruncat 
în valuri un ceasornic de mare preţ. 

— Am făcut eu asta? zise căpitanul ca deşteptat dintr-un vis. Da, 
într-adevăr, am găsit din nou în cabina mea un afurisit de ceasornic, 
cu toate că spusesem să nu mi-l mai pună acolo. Trebuie să ştii, 
domnule, că eu sunt foarte superstiţios; nu vreau să am pe vasul meu 
un ceasornic de masă sau de perete; mi se pare că o să-mi aducă 
nenorocire. 

— Ce inimă nobilă! se gândi Adelaida, nu vrea să denunțe pe Peter. 

— Aşadar, e vorba de o superstiție? zise Weigelt; atunci e altceva, 
lucrul e lesne de înţeles. 

Abia pronunţase tânărul aceste cuvinte când deodată se auzi o 
detunare înăbuşită sub valuri. În acelaşi timp se ridică în sus un val 
mare de apă care se sfărâmă de pereţii vasului. 

— Explozia s-a produs acolo în fundul apel, şopti Swendborg către 
Adelaida. Mulțumită lui Dumnezeu, catastrofa a fost înlăturată la 
timp. lar acum, rămâi cu bine, Adelaida; trebuie să ridic ancora; e 
vremea. 

Atrase pe tânăra femeie la scândura de comunicaţie cu uscatul şi-i 
strânse amândouă mâinile. 

— Îți mulţumesc, zise el simplu, că mi-ai scăpat viaţa; îţi 
mulţumesc şi te asigur că n-am să uit asta niciodată; o să ne revedem. 

Dânsa îl privi cu ochii înecaţi în lacrimi. 

— Aşa lesne îţi este dumitale să te desparţi de mine, şopti dânsa, să 
mă laşi singură aici! Ei bine, căpitane Swendborg, ţi-am arătat că 
chiar o femeie mânioasă poate să se învingă când e la mijloc viaţa 
omului ce iubeşte; însă află că voinţa mea este să nu ne mai revedem 
de-aici înainte, să fim străini unul pentru altul; nu pot să am a face cu 
un bărbat care-mi dispreţuieşte amorul, îl calcă în picioare. 

— Nu puteam să fac altfel, răspunse căpitanul cu glas înăbuşit. 

Adelaida se smulse de lângă el şi se întoarse pe mal. 

Scândura fu rădicată, aburul începu să-şi dezvolte puterea, clopotul 


=o S 


sună, „Pescarul” se puse în mişcare. 

Adelaida stătu mult pe mal, privind vasul ce se depărta formând 
nori de fum. 

„Pescarul” îşi urma iute ca o săgeată calea spre Lumea Nouă, spre 
țara aurului. 

Adelaida făcu semn unui birjar, se urcă în trăsură spunându-şi 
adresa. Îndată ce se aşeză pe perinele de atlas, lacrimi fierbinţi îi 
izbucniră din ochi. 

— Du-te cu bine, iubite, exclamă dânsa; iar tu, ambiţiosule, bucură- 
te că sunt numai a ta de vreme ce n-am putut să fiu a lui! De aici 
înainte nu mai e în lume pentru mine nicio atracţie decât aceea a 
aurului; pentru aur voi trăi, pe el singur îl voi iubi. Peter van der 
Straaten nu va mai avea să se teamă de rivalitatea căpitanului... 
Adelaida îşi smulge chipul lui din inimă pentru totdeauna, pentru 
vecie. 


Capitolul XXVII — Lăsat să moară de foame 


„— Tatăl meu? O! el e om rău, e criminal, 
comerțul lui s-ar pedepsi cu moartea. El fură 
fetele, le vinde.” 

Hans van der Straaten. 


În noaptea în care Adelaida se întâlnise în biserică cu căpitanul, 
nici Cati Niwenhus nu dormise. 

După plecarea stăpânei sale, fata umblase prin toate odăile; o 
tulburare ciudată o cuprindea ori de câte ori voise să adoarmă. 

O putere magică o împingea parcă mereu spre o casetă în care 
stăpâna sa îşi ţinea scrisorile ce-i veneau. 

Cati ştia că Peter van der Straaten scria adesea Adelaidei şi 
deoarece gândul ce o hărțuia mereu era să afle de soarta nenorocitului 
fiu al comerciantului, Hans van der Straaten, de locul unde se afla, îşi 
închipui că poate în una dintre scrisorile lui Peter s-o fi vorbind de 
astea. Însă stăpână-sa îşi ţinea scrisorile în acea casetă a cărei cheie a 
purta mereu la dânsa. 

În noaptea în care ne aflăm, Cati se apropie gânditoare de casetă; o 

surprindere de bucurie îi zgudui tot trupul, văzând că Adelaida, în 
graba şi emoția cu care plecase, uitase cheia în broasca lădiţei. 

Cati nu stătu mult la gânduri, deschise caseta şi avu înainte-i o 
grămadă de scrisori, de toate mărimile şi de toate formele. 

Luă câteva şi le citi. 

Toate secretele frumoasei femei la care servea îi fură astfel 
cunoscute; cu cât citea mai mult, cu atât roşeaţa ruşinii i se arăta mai 
lămurită pe obraji. 

O Doamne! cum putuse să se înşele dânsa aşa amarnic asupra 
caracterului Adelaidei?!... Crezuse pe stăpână-sa iubitoare de plăceri, 
cochetă, ambițioasă... Chiar cam intrigantă, dar n-ar fi crezut-o 
niciodată capabilă de crimele de care se vorbea în acele scrisori şi de 
care Adelaida nu era desigur străină. 

Într-o altă scrisoare fata citi că Adelaida întreținea relaţii cu Peter 
van der Straaten, marele milionar al Amsterdamului, şi că dorinţa lor 
cea mai fierbinte nu era alta decât să suprime pe nevasta acestuia. 

Cati se ruşină grozav. 

La o astfel de femeie ajunsese dânsa să servească, să fie supusă! 

Se hotărî să plece îndată din acea casă, chiar în noaptea aceea. 

— Niciun ceas nu mai stau cu această femeie, zise dânsa ducându-şi 
mâna la inimă care-i zvâcnea tare. O! cât de vrednică de dispreţ mi se 
pare acum această femeie pe care cu câteva ceasuri înainte o 
pizmuiam pentru frumuseţea şi mândria ei. Să se dea dânsa pe bani?! 
să se vândă milionarului?! O! ce ruşine... ruşine pentru tot genul 
femeiesc! 

Începu din nou a citi scrisorile cu speranță să găsească vreun 
cuvânt despre Hans. 

Deodată un țipăt pe care nu-l putu stăpâni, izbucni din pieptul ei. 

Dăduse peste ceea ce căuta. 

Într-o scrisoare Peter încerca să alunge Adelaidei temerea că rudele 
lui s-ar împotrivi la căsătoria cu dânsa. Îi vorbea de fiii săi. 


„Cel mai mare, Berndt van der Straaten, îi scria dânsul, se află la 
Londra unde-i pun sume mari la dispoziţie şi-şi petrece timpul numai în 
chefuri; cu timpul, viciile vor pune stăpânire asupră-i. 

Celălalt mai mic, Hans, se află închis în turnul unei vile ce posed la o 
oră de Amsterdam pe malul mării. 


Dânsul, trecând într-o seară prin port, a fost rănit grav de un ucigaş; a 
doua zi a fost găsit ca şi mort; doctorii l-au vindecat de rană, însă 
nenorocitul a rămas nebun. Pentru ca să nu i se poată înapoia mintea cum 
i s-a redat sănătatea, l-am închis în turnul acelei vile unde sper că mult n-o 
s-o ducă cu viaţa; are ca paznic pe un cocoşat malaez care îmi este foarte 
devotat. Vila se află pe o stâncă unde nimeni nu se poate urca decât pe o 
potecă ascunsă. 

Vezi, iubita mea, îţi spun toate cum sunt, nu-ţi ascund nimic, ştiind că 
nu tu mă vei trăda, deoarece interesele noastre sunt comune. ” 


Cati sfârşind de citit această scrisoare, o scăpă jos şi-şi acoperi faţa 
cu amândouă mâinile. 

— Nu, nu poate să fie aşa, exclamă dânsa; e cu neputinţă ca un tată 
să se poarte astfel cu fiul său!... şi cu toate astea, aşa se scrie aici, 
nenorocitul e închis într-o odăiţă strâmtă, e condamnat la pieire! Şi 
legea permite asta! exclamă făta sărind de pe scaun şi plimbându-se 
furioasă prin odaie. Ea permite ca bogăţia să apese dreptatea cu mână 
de fier! Nu, nu, tot mai e justiţie în Amsterdam, eu însămi am să fac 
denunţ. Mă duc îndată la primar, continuă dânsa; el e un bătrân 
cinstit şi se zice că e blând şi bun. O să mă asculte şi o să tragă la 
răspundere pe Peter van der Straaten, măcar că milionarul are o mare 
putere chiar şi asupra senatorilor. 

Apucase deja mânerul uşii când deodată se opri gânditoare. 

— Nu-i bine să fac asta, îşi zise dânsa; poate că Hans nu vrea să dea 
pe tatăl său pe mâna judecătorilor; ar trebui mai întâi s-aud vorba din 
gura lui dacă vrea sau nu să se răzbune pe mizerabil în chipul acesta. 
Am să mă duc la el chiar îndată; sunt în stare să trec prin toate 
primejdiile, ca să-l scap. 

Se duse în camera sa şi-şi făcu pachet puţinele bulendre pe care le 
avea, după ce-şi alesese dintre ele o haină ruptă, cea mai proastă. Se 
îmbrăcă cu această haină, stinse lumânarea şi ieşi din casă. 

Străbătu străzile tăcute ale Amsterdamului. 

Dădu peste mai mulţi visători nocturni sau beţivani; trebui să 
meargă pe lângă ziduri ca să nu fie văzută şi hărţuită. 

Un om beat în sfârşit o văzu, se duse la dânsa, o apucă şi o ţinu în 
loc. 

— Hei, puicuţo, exclamă bătrânul, aşa târziu noaptea, singură încă? 


Vino cu mine, vreau să te conduc. În privinţa asta nu-mi pasă de bani. 
Îţi plac haine frumoase? am să-ţi cumpăr. Sau vrei să mănânci ceva? 
Uite, acolo la felinarul acela e o cârciumă. Hai, vino, frumoasă fată, 
vino. 

Cati trebui să întrebuinţeze forţa spre a scăpa din mâna omului, și- 
şi urmă calea. 

Curând ajunse la marginea oraşului şi ieşi prin poarta ridicată în 
onoarea lui Wilhelm de Orania. Apucă la vale spre portul tulburat de 
furtună. 

Apa-i stătea înainte ca o prăpastie întunecoasă, însă Cati Niwenhus 
păşea cu siguranţă; cunoştea foarte bine locurile pe acolo, nu-i era 
teamă să se rătăcească. 

Căută din ochi casa de ţară a lui Peter van der Straaten. Zări în 
sfârşit o lumină de depărtare; era fereastra luminată a turnului vilei. 

Şi acolo, după acele gratii, lâncezea nenorocitul căruia dânsa îi 
dăduse inima sa, pe care-l iubea, deşi credea că mintea lui e învăluită 
în noaptea nebuniei. 

Ajunse la poalele stâncilor, pe care se ridica clădirea şi se uită în 
sus la înălțimea ameţitoare, neştiind ce să facă. 

Cum avea s-ajungă ea la turn? Prin ce şiretlic să facă a i se deschide 
poarta ferecată? Cum să înşele pe paznici ca să poată schimba câteva 
vorbe cu prizonierul? 

Gândurile astea treceau prin capul fetei în momentele acelea. 

Alta în locul ei s-ar fi întors, însă Cati avea un caracter de fier; când 
se hotăra să facă ceva, făcea cu orice preţ. 

— Trebuie să intru numaidecât înăuntru, zise dânsa, chiar dacă 
asta m-ar costa viaţa. 

În stâncă erau săpate trepte; şezu pe una dintre ele aşteptând ca 
vreo întâmplare să-i vină în ajutor, întâmplarea veni. 

După vreo jumătate de ceas zări o lumină, auzi un glas şi zgomot 
de paşi. Un om mic, cocoşat, cu un felinar în mână, venea spre dânsa 
vorbind singur. 

— E cineva acolo? zise deodată un glas cârâitor. 

În acest moment, toată lumina felinarului, care era dintre cele 
oarbe, căzu asupra fetei. 

Dânsa se ridică de pe treapta de piatră. Acum venise momentul 
hotărâtor. 

— Oho! cine-i acolo? întrebă acelaşi glas; mi se pare că e o femeie. 

— Da, o femeie fără sprijin şi apărare, răspunse Cati Niwenhus cu 
un ton plângător, o femeie care te roagă să-ţi fie milă de dânsa. 

Cocoşatul malaez se apropie de fată, ridicând felinarul cât putea 
mai sus, şi o privi în faţă. 

— Cine eşti? întrebă dânsul atunci cu un ton ursuz, cum ai ajuns 
aici? 

— Trebuie să mă fi rătăcit, răspunse Cati; vin din satul vecin ca să 
caut un serviciu în Amsterdam şi fiindcă n-aveam bani să mă urc în 
tren, am pornit pe jos. 

— Şi de ce tocmai aici la noi ai căutat adăpost? 

— Am văzut de departe o lumină aici, răspunse fata. Ah! dacă mi- 
aţi da un adăpost pentru noaptea asta, v-aş rămânea recunoscătoare. 

— Recunoscătoare! repetă malaezul cu un ton ciudat. 

Cati se înfioră. 

Dânsa văzu patima necurată strălucind în ochii lunguieţi ai 
cocoşatului, înţelese din tonul lui că dânsul o găsea frumoasă, 
vrednică de dorit; totuşi stătu în loc deoarece ştia că tot ce face este 
pentru Hans van der Straaten. 

— Aşadar, vrei să te duci la Amsterdam, drăguță? reluă cocoşatul. 
Dar ştii dumneata că oraşul acesta e un oraş de păcate şi că fete 
frumoase şi tinere ca dumneata, dau lesne în cursă? 

— Da, ştiu, răspunse Cati plecând ochii; se vorbeşte adesea în satul 
nostru că cutare fată care a plecat la oraş nu s-a mai întors, căci a 
apucat pe drumul ruşinii. Însă n-am ce face; sunt orfană şi de tată şi 
de mamă, sunt singură în lume, trebuie să-mi câştig pâinea. 

— Pentru asta se pot găsi şi alte mijloace, zise cocoşatul Jim; de 
pildă, dacă ai vrea să intri aici la mine în serviciu ţi-ai câştiga foarte 
lesne pâinea. Eu tocmai am trebuinţă de o fată cinstită şi harnică care 
să-mi caute de casă, căci bătrâna Margo, care e azi, nu mai poate să 
meargă, i s-au înţepenit picioarele. Ei, drăguță, ce-ar fi dacă ai veni la 
mine? 

— Dacă-mi plăteşti o leafă bună, răspunse Cati, sau cel puţin atâta 
cât să-mi ajungă pentru o haină, o gheată şi ce trebuie unei fete, 
atunci aş încerca. 

Cocoşatul începu să tremure de dorinţe. 

Ştia foarte bine că ceea ce voia să facă acum era un păcat de 

moarte în faţa stăpânului său Peter van der Straaten. A introduce în 
vila de pe stâncă o străină care să afle secretele acelui locaş, să le 
trădeze, era lucru grav. Însă malaezul, care de altfel reprezenta foarte 
bine interesele stăpânului său, era acum de tot zăpăcit, lovit de orbire. 

Se amorezase de figura fetei. Cati îi plăcea mai mult ca oricare altă 
femeie ce văzuse până atunci; natura lui foarte senzuală biruia acum 
în el toate celelalte calităţi. 

Luă pe Cati dă mână şi o conduse pe o scară din apropiere, ale cărei 
trepte erau tăiate în stâncă. 

— Înainte de toate, hai înăuntru, zise dânsul, să te întăreşti cu 
mâncare şi băutură şi pe urmă vom mai vorbi despre afacerea noastră. 
Am să-ţi dau şi un loc de dormit pentru ca să nu fii nevoită să-ţi 
urmezi drumul pe negura asta afurisită care a căzut iar peste câmp. 

Cu inima zvâcnind, Cati îl urmă pe cocoşat, cu toate că-i era scârbă 
şi groază de dânsul. Deşteaptă, pătrunzătoare cum era, ghicise că 
malaezul trebuia să fie un demon de cruzime şi răutate, totuşi se lăsă 
să fie introdusă în acea casă singuratică unde în vreun caz oarecare n- 
ar fi avut alt ajutor decât de la Dumnezeu. Ba încă chiar se bucura că 
viclenia ei a izbutit şi că se afla acum foarte aproape de Hans van der 
Straaten. 

Intrând în casă, rămase uimită de eleganța ce domnea acolo; Jim o 
făcu să treacă prin mai multe odăi luxoase până la camera ce-i servea 
lui de locuinţă. 

Aici pe masă ardea o lampă şi mai multe farfurii cu fripturi, 
cârnaţi, brânză erau încă pe pânza albă. Cocoşatul cinase de curând şi 
masa nu se strânsese încă. 

Într-un colţ al odăii bătrâna Margo împletea. 

Dânsa nu se sculă când Cati intră, ci numai întoarse capul şi privi 
pe fată cu mirare. 

Cocoşatul rămase cam încurcat în fața bătrânei; cum i-ar fi putut 
explica introducerea unei străine în casă? 

E adevărat că baba era sub ordinele lui, dar dânsa spunea tot lui 
Peter van der Straaten. 

— Cine-i asta? întrebă baba cu glas aspru. 

— O fată săracă care se duce la Amsterdam să caute slujbă însă a 
căzut pe drum de oboseală şi de foame. O să-i dăm ceva mâncare şi un 
loc ca să doarmă în noaptea asta, ce zici, Margo? 

Pronunţând aceste vorbe cocoşatul făcea din ochi babei cu un 
înţeles oarecare. 

Margo crezu atunci că fata era menită pentru petrecerea lui Peter 
van der Straaten. Bogatul comerciant nu putea decât să fie 
recunoscător credincioşilor săi servitori pentru că-i prinseseră în laţ o 
fiinţă aşa drăgălaşă. 

Gândindu-se astfel norul dispăru de figura babei; dânsa veni 
înaintea fetei. 

— Dumnezeule! zise cepeleaga, căci nu mai avea niciun dinte în 
gură, aşa singură şi părăsită pe drumul de ţară! Ar fi fost într-adevăr 
un păcat al nostru înaintea lui Dumnezeu dacă nu te-am fi primit în 
gazdă. O, desigur mare păcat. Ia poftim şezi aici la masă şi îmbucă 
ceva; dar ştii, ca la dumneata acasă. 

Cati Niwenhus îşi jucă bine rolul; făcu toate aşa ca şi cum ar fi fost 
cu adevărat o ţărancă ieşită pentru întâia oară în lume. Se arătă 
sfioasă, stângace, necioplită, întărind prin asta părerea cocoşatului şi a 
babei că dânsa e o fată nevinovată, neprimejdioasă. 

Cocoşatul se aşeză la masă în faţa fetei, îşi rezemă capul de mână şi 
se uita cu nişte ochi sălbatici de dorinţe la răpitoarea figură a lui Cati. 

Margo ieşi din odaie ca să aducă ceai. Jim se folosi de momentele 
în care era singur cu fata, ca să facă niţică curte. Se sculă şi-şi puse 
braţul pe umărul ei în vreme ce aţintea asupră-i o privire ridicolă şi 
scârboasă. 

Cati ar fi voit să sară în sus şi să dea un brânci amorezatului. Însă 
îndată îi veni în gând că era mai bine să se ţină de viclenie până-şi va 
ajunge scopul, şi că era de datoria ei să se stăpânească, să sufere 
atingerea dezgustătoare până la urmă. 

Întoarse capul deci şi se uită cu ochi mari, întrebători, la cocoşat. 

— Ei bine, drăguță, nu-mi eşti multumitoare că te-am adus într-o 
odăiță aşa plăcută, ce zici? 

— Îţi sunt foarte recunoscătoare, zise Cati. 

— Şi n-ai vrea să-ţi arăţi recunoştinţa asta printr-o sărutare? 

— Nu, nu, aşa lesne nu se capătă de la mine sărutări, exclamă Cati 
sărind de pe scaun şi fugind într-un colţ al odăii. Eu sărut numai pe 
acela pe care-l voi lua de bărbat. 

Cocoşatul înţelese că numai vorbind fetei de căsătorie va putea să 
capete o favoare de la ea. 

— Şi de unde ştii, murmură dânsul apropiindu-se iar de fată, că n- 
am de gând să mă însor cu tine? Tu eşti cea mai frumoasă fată pe care 
am văzut-o vreodată, şi deoarece am un loc bun, căci sunt îngrijitorul 
acestei case, vezi bine că pot să mă gândesc la căsătorie. Ce ar fi oare 
dacă ai rămâne pentru totdeauna aici la noi şi mi-ai deveni nevastă? 

— Aşa-mi mai vine socoteală, zise dânsa. Pe făgăduiala asta, pot să- 
ţi dau mâna. 

Cum îi apucă mâna, cocoşatul trase la sine pe fată şi cu toate că ea 
se zbătea, izbuti s-o sărute pe obraz. 

I se păru fetei că o atinse o broască râioasă. 

— Aşadar, ne-am înţeles, zise cocoşatul; să nu-ţi pese deloc că eu 
sunt galben la faţă; aşa sunt toţi fiii ţării mele; se pare că soarele ne 
luminează prea tare în faţă când ne naştem. Şi bani am destui, fată, 
înţelegi? Ei pot să ne facă fericiţi pe amândoi, când vei fi nevasta mea. 

— Trebuie înainte de toate să ne cunoaştem mai bine, zise Cati. 

— Desigur, reluă cocoşatul, în scopul acesta îţi propun să rămâi 
aici; am să te bag în slujba bogătaşului care e stăpânul acestei case. 

— Cine e omul acesta? 

— Se numeşte Peter van der Straaten, e unul dintre cei mai mari 
comercianţi ai Olandei, are mai multe milioane, şi pe lângă astea e 
stimat şi respectat de toată lumea. 

Cati se prefăcu că aude pentru întâia oară acest nume. 

— Toate bune şi frumoase, zise dânsa întorcându-se pe scaun; dar 
oare îi voi plăcea şi domnului, voi fi primită în slujbă aşa deodată? 

— Oho! recomandarea mea e mai mult decât trebuie, exclamă 
malaezul triumfător; numai un cuvânt am de zis; stăpânul face tot ce 
zic eu. 

Cati observă că dacă ar izbuti să ia pe Jim cu vicleşug, ar putea să 
afle de la el multe lucruri ce i-ar fi de folos. 

— Aşadar, e un om bogat acesta, zise dânsa. E tânăr? 

— Nu, a trecut de 50 de ani. 

— Are copii? 

— Are doi fii, însă nu stau cu el; unul e în Londra, celălalt... hm, 
celălalt călătoreşte şi dânsul. 

— Şi la ce serveşte stăpânului vila asta frumoasă? întrebă Cati, 
desigur el vine vara de locuieşte aici cu nevasta sa. 

Cocoşatul râse cu hohot. 


Ei A E 


— Casa asta de ţară, zise dânsul, e ţinută de stăpân numai aşa în 
glumă; e o casă de porumbiţe în care se aduc păsărele blânde cărora li 
se taie aici aripile. 

Cati Niwenhus n-ar fi fost o fată deşteaptă şi vicleană dacă n-ar fi 
străbătut înţelesul acestor vorbe, un înţeles adânc, înspăimântător 
poate. 

Înainte ca dânsa să mai facă vreo întrebare, uşa se deschise şi 
Margo intră. 

Puse pe masă ceaiul care mirosea plăcut. Cati se prefăcu că-şi bea 
pe al său, în realitate, folosindu-se de un moment în care era 
neobservată, îl vărsă sub masă. 

Bănuia că i s-a pus în ceai vreo substanţă care s-o adoarmă adânc, 
s-o facă supusă neştiutoare. 

Era deja cam târziu când baba se ridică, în sfârşit, şi declară că e 
vreme de odihnă. Făcu semn lui Cati s-o urmeze şi o conduse într-o 
odaie în catul al doilea al casei, ale cărei ferestre dădeau spre mare. 

Cocoşatul se despărţi de tânăra şi frumoasa fată strângându-i mâna 
şi şoptindu-i încă câteva vorbe de dragoste, la care Cati răspunse 
printr-o privire mult îngăduitoare. 

În sfârşit, Cati fu singură... singură într-o cameră a vilei străine. 

Se duse la fereastră şi văzu că avea gratii din drugi groși de fier; jos 
spuma şi mugea marea; avu deodată sentimentul că dânsa era 
prizonieră acolo. 

— Uşa camerei să fie oare încuiată? se întrebă dânsa şi alergă la 
uşă îndărăt. 

Însă o uşoară apăsare pe mâner fu destul ca uşa să se deschidă; nu 
fusese încuiată. 

Cati se aruncă pe pat, care era foarte curat, aşa îmbrăcată cum era. 

Nu închise ochii, ci se luptă cu putere contra oboselii. 

Vreo trei ceasuri trebuie să fi stat aşa; apoi se sculă încet şi aprinse 
lumânarea. 

Deschise uşa şi ieşi în coridor. 

Stătu s-asculte; o adâncă tăcere domnea împrejur, nimic nu se 
mişca. 

Strânse bine în mână sfeşnicul în care ardea lumânarea şi porni pe 
scara ce începea din coridor şi ducea, în formă de melc, în turnul 
casei. 

Din când în când se oprea spre a se asigura dacă nu era urmărită. 

De-ar fi venit atunci cocoşatul, cu drept ar fi luat-o de spioană şi ar 
fi ucis-o poate, temându-se ca dânsa să nu dea în vileag secretul acelei 
case. 

Fata n-avea nicio armă, afară numai dacă nu s-ar fi considerat ca 
atare, în caz de luptă, sfeşnicul ce ţinea în mână. 

Cu cât se urca mai sus, scara se strâmta şi aerul devenea tot mai 
neplăcut. 

În sfârşit, se opri înaintea unei uşi mari de fier dincolo de care 
lâncezea nenorocitul Hans. 

Însă niciun mâner, nicio broască nu era, ca s-arate chipul în care se 
deschidea acea uşă. 

Cati începu să se îndoiască dacă se află în faţa camerei pe care o 
căuta. 

Poate că era în turn o altă cameră şi în aceea se afla Hans. 

Însă îndoiala îi dispăru curând. 

Deodată se auziră dincolo de uşă gemete, vaiete încete şi ele ieşeau 
dintre buzele lui Hans. 

Nu era vreme de pierdut. 

Vaietele tăiară ca şi nişte cuțite inima fetei; ele erau astfel ca şi cum 
veneau de la un om ce moare. 

Cati se uită încă o dată împrejur. 

Să strige oare nenorocitului câteva vorbe de mângâiere prin uşă? 

Asta ar fi fost o mare nesocotinţă; dacă vorbele i s-ar fi auzit de jos, 
dânsa ar fi trebuit să-şi facă ultima rugăciune. 

Cu toate astea era nevoie să vestească pe nenorocit de apropierea 
unui prieten, a scăpării. 

Bătu uşor în uşă. 

— Cine-i acolo? întrebă un glas slab dinăuntru Ah! desigur, eşti tu, 
cocoşatule, demon crud care mă torturezi. 

Ochii fetei se umplură de lacrimi. 

Câte suferințe îngrozitoare trebuia să fi îndurat acolo fiul 
milionarului! 

— O tată denaturat, exclamă Cati, blestemat să fii, de trei ori 
blestemat, că pe propriul tău fiu, carnea şi sângele tău, îl ţii aici să 
piară; mâna răzbunătoare a lui Dumnezeu te va ajunge, sunt sigură; 
asta e dorinţa mea în acest ceas îngrozitor în care mă încerc să-ţi scap 

fiul... 

— Mi-aduci în sfârşit mâncare şi băutură? zise Hans dinăuntru; ah! 
mor de foame! Ce înspăimântătoare e moartea prin foame. Fie-ţi milă, 
demone; nu mă chinui atâta; bagă-mi un cuţit în inimă ca să se 
isprăvească odată... 

Cati fu cuprinsă în acelaşi timp de durere şi de bucurie. 

Durerea era pentru chinurile la care nenorocitul fusese supus. 

Bucuria pentru că dânsa înţelegea din vorbele lui Hans că el nu e 
deloc nebun. 

— Hans van der Straaten! zise dânsa deodată cu glas moale, bătând 
din nou în uşă. 

În cameră se auzi un foşnet de paie. 

Cati ascultă şi-şi dădu cu socoteală că nenorocitul tânăr încerca să 
se ridice. 

— A cui e glasul acesta dulce? întrebă dânsul dinăuntru. 

— Eu sunt, zise Cati, eu fata care am vegheat la căpătâiul tău când 
aiurai cuprins de friguri. Am venit să-ţi vestesc scăparea. 

— Scăparea! exclamă Hans cu un ton de îndoială. 

— Da, scăparea; am venit să-ţi răscumpăr libertatea cu sângele 
meu, de va trebui. Dar spune-mi, cum pot să deschid uşa asta. Nu văd 
nici mâner, nici broască. Trebuie să fie un resort secret care trebuie 
apăsat. Sfătuieşte-mă cum să pătrund la tine. 

— Îţi mulţumesc, îngerule, că ai venit; acum ştiu cine eşti; adesea 
am văzut în visurile mele încurcate drăgălaşa ta figură plecată asupră- 
mi. Însă uşa asta se deschide numai printr-un resort secret, caută locul 
resortului, apasă în jos şi uşa se va deschide. 

Sfatul acesta era de foarte puţin folos; în toată întinderea uşii nu se 
vedea urmă de resort. 

Însă iubirea nu se dă îndărăt de la nimic. 

Cati pipăi uşa cu mâna un ceas întreg fără să găsească ceva şi 
tocmai când era descurajată, când credea că n-o să facă nimic, atinse 
din întâmplare o vână a plăcii metalice şi deodată uşa se deschise 
scârţâind. 

O exclamaţie de bucurie izbucni deodată din pieptul fetei, un 
strigăt de fericire care în momentul de pe urmă deveni pentru dânsa 
obiect de groază, căci strigătul răsunase pe scară în jos până în casă şi 
se putea să fi fost auzit. 

Acum nu mai era nicio secundă de pierdut. 

Ridicând lumânarea sus, ca să vadă bine înainte, fata trecu pragul. 

O privelişte înfiorătoare avu înainte; pe un maldăr de paie putrede 
stătea o fiinţă omenească devenită aproape schelet. 

Un țipăt de spaimă ieşi din pieptul fetei care rămase în uşă ca 
împietrită. 

Acel tânăr pe care-l cunoscuse în floarea tinereţii şi a sănătăţii, era 
acum îmbătrânit cam cu douăzeci de ani; şi nu erau decât zece 
săptămâni de când îl cunoscuse. Carnea îi atârna moale pe obraji, 
puterea de viaţă dispăruse. În colţul acela, pe paie nu se mişca un 
tânăr, ci un om bătrân. 

Cati închise uşa şi se repezi înainte. 

— Hans van der Straaten, exclamă dânsa, tu eşti într-adevăr? 

— Eu sunt, răspunse nenorocitul. 

— Şi mă recunoşti? Ştii cine sunt? 

— Da, te cunosc, nu după nume, ci după figură; adesea te-am văzut 
în cursul vieţii mele, în vremea bolii lungi prin care am trecut şi de 
care am scăpat. 

— Ai scăpat, eşti dar deplin sănătos la trup şi la minte? 

— Aşa cred... Însă nu ştiu ce s-a petrecut în vremea din urmă; mi se 
pare că zece ani au dispărut din viaţa mea, s-au şters, fără să-mi lase 
nicio urmă de amintire. 

— Nu zece ani, ci poate vreo zece săptămâni au trecut de când s-a 
comis asupră-ţi atentatul de omor... 

— Un atentat de omor! exclamă Hans uitându-se uimit la fată. 

— Ce, nu ştii nimic? întrebă Cati; nu-ţi aduci aminte de acela care a 
ridicat cuțitul asupră-ţi, punându-te în pat pentru mai multe 
săptămâni, afundându-te în noaptea spiritului? 

— Nu ştiu nimic şi nu-mi pot explica în ce chip am venit aici. De 
trei zile abia mi-am venit în fire; până atunci trebuie să fi avut friguri. 

— Ştii unde te afli? 

— Nu, n-am văzut altceva aici decât zidurile acestei camere, 
răspunse Hans încercându-se să se scoale, însă nu izbuti. 

Căzu iar jos cu un oftat înăbuşit. 

— Ei bine, o să-ţi explic eu toate, reluă Cati Niwenhus; însă nu 
acum; minutele sunt scumpe. Află deocamdată că ai un duşman 
puternic şi primejdios; el a ordonat să fii adus în această casă şi închis 

în această carceră murdară. M-am strecurat aici ca să te scap, însă 
dacă Dumnezeu nu ne va veni în ajutor, nici eu, nici tu nu vom scăpa 
cu viaţa din această casă. Duşmanii dumitale sunt deja pe urma 
noastră. N-auzi un zgomot uşor de paşi pe scări? Ei sunt. Hai! adună-ţi 
puterile, rădică-te, să fugim. 

Emoţia îl cuprinse pe Hans, auzind aceste vorbe, îi îndoi forţele ce 
mai avea; izbuti să se ridice în picioare şi porni spre uşă sprijinit de 
braţul fetei. 

Cati deschise uşă şi ascultă afară. 

— E tăcere adâncă, zise dânsa; poate m-am înşelat când am crezut 
că aud paşi pe scări. Hai, vino, ţine-te de mine; ne vom coborî jos 
încet şi pe urmă vom căuta o ieşire. 

Braţ la braţ, umăr, la umăr începură să coboare scara. Ajunseră la 
etajul al doilea. Cati respiră uşurată, sperând că baba şi cocoşatul 
dormeau adânc. Deodată îi îngheţă tot sângele în inimă şi din piept îi 
izbucni un țipăt de groază. 

După un stâlp se vedea figura pocită a cocoşatului. Văzându-se 
descoperit, malaezul ieşi la iveală cu lampa în mână; ridică încet un 
revolver şi zise: 

— Niciun pas mai mult; sau trag şi sunteţi amândoi morţi. 

Hans van der Straaten făcu un gest ca şi cum voia să se arunce 
asupra asupritorului său, însă Cati, mai chibzuită ca dânsul, îl reţinu. 

— Stai, zise dânsa iute, cu puterea nu-i nimic de făcut aici; de ce 
vrei să te duci în glonţul mizerabilului? 

Pe urmă, întorcându-se spre cocoşat, reluă: 

— Suntem prizonierii dumitale; hotărăşte ce să facem! 

Cocoşatul lăsă arma în jos. 

— Îmi pare bine, zise dânsul, că sunteţi cuminţi, altfel s-ar fi vărsat 
sângele a doi oameni. Nu cer nicio explicaţie, am înţeles tot. Tu voiai 
să-l scapi, pentru asta te-ai introdus în casa asta prin şiretlic; însă te-ai 
înşelat, porumbiţa mea; omul acesta o să se întoarcă la locul lui şi tu 
ai să-l însoţeşti. Hai, sus! strigă dânsul şi arătă cu braţul scara îndărăt. 

Cati susținu pe nenorocit la întoarcerea înapoi. 

Jim îi urma, având ochii aţintiţi la cele mai mici mişcări ale lor. 

Se aflară din nou înaintea uşii de fier; Cati târî înăuntru pe 
tovarăşul său de nenorocire. 

— Ai să stai şi dumneata aici, deocamdată, zise Jim râzând cu 

batjocură, până ce marele olandez va hotărî asupră-ţi. N-ai grijă, 
porumbiţo, că o să mai vorbim noi amândoi, între patru ochi. 

Cati Niwenhus îi aruncă o privire dispreţuitoare. 

Malaezul îşi strânse pumnii şi figura lui se poci şi mai mult încă de 
mânie. 

— O! ghicesc eu toate, zise dânsul; omul acesta îţi era amant şi 
voiai să-l scapi; însă te-ai împiedicat de supravegherea credinciosului 
Jim. Cât o să se mai bucure stăpânul meu, marele olandez, când îi voi 
spune istoria; el o să-mi răsplătească deşteptăciunea; o să mă întrebe 
ce să-mi dea; eu o să-i răspund: „nimic nu vreau decât să-mi laşi mie 
fata asta”. 

— Afară, mizerabile, exclamă Cati Niwenhus; ascultă şi ţine minte 
una şi bună: când vei îndrăzni să te apropii vreodată de mine cu 
iubire, când vei întinde mâna să mă atingi, eşti mort, să ştii. De n-aş 
avea nimic pe lângă mine, te strâng de gât cu mâinile goale. 

Zicând aceste vorbe, cu braţul întins, într-o poză maiestuoasă, avea 
în ochi un foc teribil care spunea destul cocoşatului că nu-i glumă la 
mijloc. 

Acesta ieşi înjurând şi încuie uşa. 

Hans van der Straaten care privise în tăcere scena, se apropie acum 
de Cati şi-i întinse amândouă mâinile. 

— Cine eşti tu, creatură nobilă, care ca o zână, ca zeiţă, te-ai urcat 
în închisoarea mea şi ai curajul să respingi cu dispreţ de la tine pe 
omul acesta în a cărui putere ne aflăm? 

Cati privi pe Hans cu ochii plini de lacrimi. 

— Cine sunt? răspunse dânsa. O! eu nu sunt decât o fată săracă, 
care n-ar trebui nici să ridice ochii la dumneata, dar care printr-o 
întâmplare, a avut ocazia să-ţi facă un mic serviciu. Află că eu sunt 
aceea care te-am găsit întins pe cheiul Amsterdamului, fără 
cunoştinţă, rănit de mâna ucigaşă. Te-am dus în casa tatălui dumitale, 
am vegheat la căpătâiul dumitale şi pe urmă când ai dispărut din 
societatea oamenilor într-un chip neexplicabil, eu nu te-am uitat, te- 
am căutat; voiam să te regăsesc, să ştiu ce te-ai făcut. Am izbutit să 
pătrund taina sorții dumitale, am aflat unde erai, am venit să te scap 
şi în loc de asta, am rămas prizonieră cu dumneata; suntem amândoi 
pierduţi, împreună vom muri. 

— Crezi într-adevăr că ne aflăm într-o situaţie aşa de primejdioasă? 

întrebă tânărul. Crezi că duşmanii se ocupă serios să ne ridice viaţa? 

— Da, da, sunt sigură că nu vom părăsi casa asta decât după ce 
vom fi devenit cadavre, răspunse fata. Omul care te-a adus aici nu ştie 
de milă, nici de cruţare. Interesul lui este să nu ne mai întoarcem în 
lume, căci ce-ar fi dacă te-ai duce să-l arăţi judecătorilor şi să le spui: 
„lată acesta e cel care m-a pus într-o închisoare, care şi pentru cei mai 
mari criminali e prea aspră.” Şi când vei fi dat dovezi despre cele ce 
vei spune atunci înţelegi, scumpe Hans, că omul acela îşi pierde 
puterea, bogăţiile şi capul. Interesul lui este dar să nu ieşim vii de-aici. 

— Şi cine e acest om de care vorbeşti? întrebă Hans. Cu ce i-am 
greşit ca să devină duşmanul meu? Spune-i numele, ca să-l cunosc, să 
ştiu cel puţin de cine trebuia să mă tem, să mă păzesc. 

— Vrei să-ţi spun numele lui, Hans van der Straaten? zise fata cu 
amărăciune; nu-i nevoie să-l repet căci l-am pronunţat chiar acum. 

Hans se împletici; îi venise ameţeală; trebui să se ţină cu mâinile de 
pereţi. 

— Ai pronunţat numele van der Straaten, bolborosi dânsul cu 
greutate. Să fie el oare, el?! Ah! acum înţeleg tot; o rază de lumină 
străbate întunericul în care zac de atâtea săptămâni. Ştiu cine-mi este 
duşman, ştiu cine a ridicat cuțitul asupră-mi: e tatăl meu, el, el are 
interes să mă nimicească. 

— Da, e tatăl tău, zise Cati. 

Hans îşi acoperi faţa cu mâinile şi lacrimi fierbinţi îi curseră printre 
degete. 

— Tatăl meu, repetă dânsul. O! el e rău, e criminal şi face un 
comerţ pe care legea l-ar pedepsi cu moartea. El e un hoţ de fete, un 
vânzător al lor, un tâlhar. 

— Adevărat; ştii bine? întrebă fata tremurând de groază. 

Tânărul dădu din cap în semn afirmativ. 

— Şi tu ai aflat tot, tu, fiul lui? 

— Da, răspunse dânsul, am aflat şi el a simţit că ştiu. De aceea a 
voit să mă omoare. Însă Dumnezeu a voit ca să trăiesc; acum simt mai 
mult ca oricând care-mi este datoria, ce am de făcut îndată ce mă voi 
întoarce în Amsterdam. Voi merge înaintea judecătorilor şi lumea va 
avea priveliştea rară, a unui fiu care acuză pe tatăl său. 

— Nenorocitule, exclamă fata, tu vorbeşti de lucruri cu neputinţă 
de săvârşit. Niciodată nu te vei întoarce la Amsterdam, vii nu vom 

mai ieşi d-aci; după ce vom fi murit de foame sau vom fi fost ucişi, ni 
se vor scoate cadavrele şi vor fi aruncate într-o groapă, acolo pe malul 
mării. 

— Ai dreptate, zise Hans respirând adânc, la asta nu m-am gândit, 
suntem acum în puterea lui şi nu putem nici să încercăm a fugi; nu 
putem face altceva decât să ne pregătim a muri împreună. O! 
nefericită copilă, exclamă el apoi cu un ton de durere sfâşietoare, ce 
nevoie era să te jertfeşti pentru mine? Nu era destul să pier eu singur? 
Nu era destul stingerea unei tinere vieţi? De ce-ai venit, de ce-ai 
venit? 

— Să nu ne mai plângem, zise fata; să ne aşteptăm sfârşitul cu tărie 
de inimă. Mie nu-mi e frică de moarte, căci fără tine, Hans, viaţa mea 
ar fi fost o pustie jalnică. 

Cuvintele acestea ale fetei întăreau sentimentul de care se 
condusese dânsa pentru a încerca să scape pe nenorocitul tânăr. 

Hans se uită la ea ca la un mesager ceresc. 

— Acum înţeleg tot, zise dânsul în şoaptă, iubirea te-a adus la mine 
în carceră, iubirea te-a făcut să îndrăzneşti şi să pierzi tot, iubirea! 

Cati nu răspunse; se întoarse şi lacrimi fierbinţi îi şiroiră pe obraji. 

— Nu, nu, răspunde, spune cuvântul prin care mă vei face cel mai 
fericit dintre muritori, re rugă fiul lui van der Straaten punându-și 
mâinile pe umerii fetei. Spune-mi că amorul te-a adus la mine, asta ar 
fi o mângâiere în mizeria noastră, o rază de lumină în noaptea 
posomorâtă a vieţii mele. 

— Da, amorul ce simt pentru tine m-a adus aici, răspunse fata 
căzând pe pieptul lui; te iubesc, Hans van der Straaten, din momentul 
în care te-am găsit fără simtire pe cheul Amsterdamului, şi mai târziu, 
când vegheam la căpătâiul tău şi mă luptam contra frigurilor ce-ţi 
rătăciseră spiritul, simţeam că dragostea mea merge întărindu-se. 

O exclamaţie de bucurie răsună în trista cameră din turn. 

Hans ridică capul fetei şi-şi lipi buzele lui ofilite de gura ei roşie şi 
fragedă. 

— Dacă-i aşa, zise dânsul, vom muri împreună, de vreme ce nu ne 
este dat să trăim împreună, exclamă dânsul. 

Ea se lipi de el în braţele lui întocmai ca iedera de copacul ce-i 
serveşte de sprijin şi apărare. 

— Dulcea mea copilă, şopti Hans, îmi vine parcă în momentul 


— 112 — 


acesta să binecuvântez vremea de suferinţă prin care am trecut, să 
binecuvântez şi această temniţă înăbuşitoare şi pe ticăloşi oameni, 
duşmani noştri, căci numai lor, lor le datorez negrăita fericire de a te 
fi cunoscut pe tine, înger de bunătate, şi de a te ţine acum în braţele 
mele. Să suferim acum ce-a dat peste noi. Dumnezeul amorului ne va 
fi întru ajutor când ceasul din urmă va suna. Atâta milă cred că vor 
avea aceste bestiile cu chip de om, exclamă Hans, să ne îndeplinească 
ultima dorinţă ce vom exprima... 

— Şi care e acea dorinţă? întrebă Cati. 

— Să ne pună pe amândoi într-o groapă, nu-i asta şi dorinţă ta, 
iubito? 

— Da, exclamă fata, asta e şi dorință mea; a fi cu tine într-o groapă 
este tot ce mai vreau! 


Capitolul XXVIII — Veitel Ițic în Amsterdam 


„— Cu bani se deschid toate uşile, se pătrunde 
în palate regale se despart soți care au trăit mulţi 
ani fericiţi; banii pot să provoace o explozie mai 
grozavă ca a prafului de puşcă sau a dinamitei; 
banii sunt o armă mai puternică decât o sabie cu 
două tăişuri, sunt mai primejdioşi decât otrava. 

Cine are bani, are putere.” 

Chelul Schmuhl. 


Într-un han mizerabil, căruia era cu neputinţă să i se dea numele de 
hotel, se afla de câteva ceasuri pleşuvul Schmuhl din Berlin şi Veitel 
Ițic, şmecherul tânăr cu plete negre, crete, care îşi pusese în gând să 
ajungă şi el ceva mare în lumea asta. 

Sosiseră noaptea cu trenul şi trăseseră în acea dărâmătură pentru 
economie. 

Şi încă şi aici se aşezaseră tocmai la catul al cincilea, într-o cameră 
mică, cu o singură fereastră şi rugaseră pe antreprenor să le dea voie 
să doarmă într-un pat. 

În momentul în care-i găsim, îşi încheiaseră odihna de noapte, se 

sculaseră şi-şi făceau toaleta. 

Însă ce toaletă! 

Pentru un observator ar fi fost o nespusă plăcere să asiste nevăzut 
la spălarea şi îmbrăcarea lor. Schmuhl se spălă cu aşa puţină apă şi cu 
o cantitate de săpun aşa de mică, încât s-ar fi crezut că articolele astea 
sunt tot aşa de scumpe ca aurul şi diamantul. 

Veitel Ițic nu ceru altă apă şi alt săpun, ci se mulţumi cu ceea ce 
unchiul său binevoise să-i lase. 

Deosebit de asta însă, dânsul îşi vărsă în palmă o picătură de unt- 
de-lemn, dintr-o sticluţă ce o avea la el, şi-şi frecă părul cu aşa iuţeală, 
încât se părea că a dat un vârtej peste o mocirlă şi vrea să facă acolo 
pustiiri. 

După ce se îmbrăcară cu cele mai bune haine ce-şi aduseseră, se 
coborâră în birt pentru a lua cafeaua. 

Când li se aduseră în sfârşit ceştile cu băutura aromatică, Schmuhl 
îşi puse mâna pe braţul drept al nepotului său şi zise cu ton blând: 

— Veitel Ițic, am fost totdeauna pentru tine un unchi bun; însă ceea 
ce vreau să fac acum pentru viitorul tău e ceva aşa de admirabil cum 
nu s-a mai văzut vreodată în lume. O să te aşez în cea dintâi casă de 
comerţ din Europa, într-un post pentru care te-ar pizmui şi fiii de 
prinți. Vei fi, dragul meu, în contuarele vestitului Peter van der 
Straaten ale cărui vapoare plutesc pe oceanele întinse şi care are mai 
multe monede de aur decât au alţii boabe de grâu, de mazăre sau de 
fasole. 

Ochii lui Veitel scânteiară. 

— Dar unchiule, zise dânsul, eşti sigur că o să mă primească? Poate 
că îndată ce m-o vedea o să zică: „Nu-mi trebuie”. 

Schmuhl râse cu mândrie. 

— Cât despre asta să fii liniştit, zise dânsul; uite-te la mine; sunt 
numai un cârpaci şi nu mă pot măsura cu negustorii mari; însă cu 
Peter van der Straaten sunt o inimă şi un suflet. Când îi voi zice fă 
asta, dânsul va da din cap şi va zice: „s-a făcut”. 

Veitel îşi frecă mâinile cu bucurie. 

— Unchiule, zise dânsul cu un glas care-i arăta emoția, pe cât e de 
adevărat că mă voi duce odată în sânul lui Abraham, tot aşa să fii 
sigur că voi fi harnic de dimineaţa până seara şi voi căuta să prind 
toate firele afacerii pentru ca să ajung şi eu negustor mare, bogat şi 


-m4 


vestit. 

— Ştiu că eşti un băiat bun şi vrednic; altfel nu m-aş fi deranjat eu 
să călătoresc cu tine aici în oraş străin, să te bag pe garanţia mea într- 
o casă aşa de respectabilă. 

Veitel începu deodată să fluiere melodia unei rugăciuni evreieşti 
într-un chip aşa ciudat, cu un înţeles aşa ironic încât pleşuvul 
Schmuhl rămase uimit. 

— De ce mă priveşti într-un chip aşa batjocoritor? întrebă dânsul 
pe nepot; de ce fluieri? Eu ştiu că atunci când fluieri ai ceva deosebit 
în glăvăţână. 

— Scumpul meu unchi, şopti Veitel plecându-se peste masă aşa că 
gura lui era lângă urechea lui Schmuhl. Îţi închipui oare că poţi să-mi 
înşiri mie verzi şi uscate fără să pricep nimic? Îmi spui că toate le faci 
din iubire către mine; eu ştiu altfel. Nu din iubire către mine m-ai 
adus la Amsterdam, ci din iubire faţă de sora mea Marta. 

Un blestem înăbuşit izbucni de pe buzele pleşuvului Schmuhl. 

Dânsul sărise de pe scaun ca şi cum l-ar fi muşcat un şarpe veninos. 

— Ai înnebunit, Ițic? exclamă dânsul uitându-se de jur-împrejur şi 
asigurându-se că nimeni nu aude discuţia. Te-a lovit deodată 
neghiobia? 

— Dacă aş fi fost neghiob, răspunse Veitel Ițic, n-aş fi putut observa 
ce se petrece în casa noastră în Berlin, de câtva timp încoace. Am să-ţi 
spun eu, unchiule, pentru ca să vezi că nepotul tău este copt pentru 
lume şi că are darul observaţiei printre oameni. Ai urmărit pe sora 
mea cu propunerile tale amoroase, însă Marta s-ar arunca mai curând 
în gârlă decât în braţele tale. Şi fiindcă tu eşti un om din aceia care 
iau cu puterea tot ce vor să aibă, ţi-ai zis că Veitel Ițic trebuie 
înlăturat din Berlin pentru ca jocul să-ţi fie în urmă lesnicios. 

Pleşuvul stătea în picioare înaintea nepotului său ca un şcolar prins 
într-o greşeală. 

— Veitel Ițic, începu dânsul cu glas apăsat, văd bine că nu mai eşti 
un băiat, ci un om bătrân în privinţa înţelepciunii. Vino, Veitel, să 
vorbesc cu tine două vorbe. 

Apucă pe nepotul său de mână şi-l atrase în scobitura unei ferestre 
a sălii. 

— Veitel Ițic, zise dânsul plecându-se spre tânăr, ce ai face dacă ți- 
aş spune că bine ai ghicit, că o iubesc pe sora ta şi că vreau să fie a 

mea? 

Veitel dădu din umeri. 

— Ce să fac, răspunse dânsul; dacă-mi găsesc norocul aici în 
Amsterdam, am să închid amândoi ochii şi am să-mi astup urechile 
pentru ca să nu văd nimic şi să nu aud ţipătul de scârbă a surorii 
mele. 

Chelul zâmbi mulţumit. 

Acesta era răspunsul pe care voia să i aibă. 

— Eşti un băiat cuminte, zise dânsul trecându-şi degetele prin părul 
stufos ai lui Ițic; ai să-ţi faci o carieră frumoasă, dragul meu; îţi 
prorocesc că ai să devii bogat ca Rothschild şi puternic ca un principe. 
Şi pe urmă, ce pofteşte sora ta? continuă pocitania dând din umeri; de 
ce-mi respinge dragostea, de ce nu vrea să mi-o dea pe a ei? N-am 
rugat-o în genunchi să primească a-mi fi nevastă? Nu i-am spus că 
sunt bogat, că am s-o îmbrac numai în mătăsuri şi am s-o gătesc cu 
diamante? Dar o să trebuiască să se înduplece, exclamă chelul cu 
mânie strângând pumnii în vreme ce pe frunte i se făcură o sută de 
creţuri; va înţelege că sunt destul de puternic ca s-o silesc la iubire. 
Tu, Ițic, ai să intri în casa lui Peter van der Straaten; o să-ţi meargă 
bine acolo, ai să ajungi negustor mare, dă-mi mâna şi făgăduieşti-mi 
în chip formal că nu te vei amesteca în afacere, că vei lăsa pe 
încăpăţânata în puterea mea. 

Veitel stătu puţin pe gânduri; se părea că se da o luptă în el. 

Deodată ridică capul şi apucă mâna unchiului său: 

— Târgul e făcut, zise dânsul; fă cu Marta tot ce vei crede bine. 

Chelul îmbrăţişă pe nepotul său cu o mare căldură, apoi amândoi 
puseră mâna pe pălării şi ieşiră din han. 

Curând se aflară înaintea colosalei clădiri a lui Peter van der 
Straaten. 

— Ei, ce zici de aşa casă? întrebă chelul cu un ton triumfător. 

— Să intrăm iute, unchiule zise Veitel care nu avea răbdare să 
aştepte momentul în care avea să i se hotărască soarta. 

Tot se temea că marele negustor îl va respinge, că recomandarea 
unchiului său n-o să fie de niciun folos. 

Schmuhl trecu înainte pe uşa cea mare arcuită şi păşi încet pe scara 
largă de stejar lustruit, care ducea la contuare. Ițic mergea mai în 
urmă. 

Portarul îi opri. 

— Unde vreţi să mergeţi? întrebă dânsul; cu cine aveţi a face? 

— Vreau să vorbesc cu domnul Peter van der Straaten, răspunse 
chelul hotărât. 

— Ce, chiar cu stăpânul vreţi să vorbiţi? exclamă portarul, a cărui 
figură largă, cu o barbă foarte mare, era de natură să inspire îndată un 
mare respect. Nu ştiţi că stăpânul nu vorbeşte aşa cu oricine? 

— Eu nu sunt orişicine, răspunse chelul făcând cu mâna gestul 
respectiv; te rog, scumpe prietene, du-te şi spune lui Peter van der 
Straaten că un amic de afaceri din Berlin vrea să-i vorbească. 

Portarul nu se mişcă din loc. 

Atunci Schmuhl băgă mâna în buzunar şi scoase o piesă de cinci 
florini. 

În momentul următor piesa dispăru în mâna portarului. 

Imediat omul îşi schimbă atitudinea; se înclină şi întrebă: 

— Cu ce nume să vă anunţ domnului Peter van der Straaten? 

— Mă numesc Kotlatschek şi vin din Berlin. 

— Bine, zise uriaşul portar şi dispăru în interiorul casei. 

Pleşuvul se întoarse către nepotul său care privise scena cu o mare 
grijă. 

— Ai văzut, fiul meu, zise dânsul, în ce chip am făcut blând pe 
acest antisemit? L-am uns. 

— L-ai uns? 

— Desigur; nu sunt oare banii cea mai bună unsoare, ce alungă 
toate suferinţele? Îndată ce i-am dat cinci florini, a devenit în mâna 
mea ceară moale. Bagă de seamă, Veitel, cu bani se deschid toate 
încuietorile, se pătrunde în palate regale; banii pot despărți pe soţii 
care au trăit mulţi ani bine; banii pot să provoace explozie mai 
groaznică decât a prafului de puşcă sau a dinamitei; banii sunt o armă 
mai rea decât o sabie cu două tăişuri, banii sunt mai primejdioşi decât 
otrava cea mai tare; cine are bani, are putere. 

Veitel îşi întipări în minte toate cuvintele astea. 

În momentul acesta portarul se întoarse. 

— Poftiţi, intraţi, zise dânsul, deschizând uşa. 

Musafirii fură conduşi printr-o mulțime de birouri în care lucrau 
vreo sută de amploiaţi. Niciun zgomot nu se auzea; toţi stăteau plecaţi 
pe registrele lor şi făceau condeiele să scârţâie. 

Un domn în vârstă, bine îmbrăcat, veni înaintea musafirilor şi le 
făcu semn să-l urmeze. În sfârşit, ajunseră la uşa dincolo de care se 
afla prea sfântul Peter van der Straaten. 

Portarul deschise uşa şi musafirii trecură pragul poticnindu-se. 

Acum se aflau înaintea lui Peter van der Straaten care stătea la 
masă şi scria iute. Însă marele comerciant nu ridică capul măcar să 
vadă pe noii sosiți. În zadar chelul tuşi uşor de mai multe ori. 
Negustorul părea surd. 

În ultimele 12 ceasuri dânsul trecuse prin chinuri nespuse. Nu-i 
sosise nicio ştire că vaporul său „Pescarul” s-a înecat sau măcar că a 
dat peste vreun accident. 

În vremea asta cu toţi oamenii era rău; vai de acela care s-apropia 
de dânsul; nimic nu-l mulțumea; toate şi toţi îl supărau, oricât de 
blând ar fi vorbit. În sfârşit, după trecere de multă vreme, Peter ridică 
capul şi văzând pe chelul Schmuhl, sări de pe scaun, se repezi la uşă, 
o încuie şi întorcându-se, fulgeră pe evreu cu privirea, apoi strigă: 

— Ticălos neruşinat ce eşti, cum ai îndrăznit să vii la mine în casa 
asta? Nu ştii că pentru tine eu am alte ceasuri şi un loc cu totul altul? 

Chelul dădu din umeri cu nepăsare. 

— N-am venit să-ţi ofer marfă, răspunse dânsul, ci să-ţi prezint pe 
nepotul meu, un tânăr cu calităţi extraordinare, cu cap mare, un om 
harnic, care nu doarme decât foarte puţin. 

Van der Straaten bătu din picior cu mânie. 

— Ce-mi pasă de nepotul tău? Nu vreau să am nimic a face cu tine; 
nu te cunosc. Hai, cărăbăniţi-vă d-aci. 

Vorbele astea fură destul chelului să-şi tragă un scaun şi să se aşeze 
comod pe el. Veitel Ițic se uita înmărmurit, plin de cea mai adâncă 
consideraţie, la unchiul său. Răceala ce arăta Schmuhl în faţa marelui 
comerciant îi înconjura tivga goală, în ochii nepotului, cu o aureolă 
luminoasă, cu o cunună nevăzută, cuvenită altfel numai eroilor. 

Peter van der Straaten văzu că pe calea asta n-o scotea la capăt cu 
aceşti oameni. Schimbă deci tonul şi punându-se pe un scaun în faţa 
lui Schmuhl, îl întrebă: 

— Ce vrei cu tânărul acesta? De ce mi-l aduci? 

— Îţi spusei, răspunse cămătarul berlinez, că e nepotul meu şi 
recomandarea asta cred că este de ajuns. Tânărul vrea să înveţe 
negustoria şi m-am gândit că Peter van der Straaten îmi va face 

hatârul, să-l primească în contuarul său, să-l pună să-nveţe tot ce este 
de învăţat. 

Veitel Ițic se plecă adânc şi-şi aruncă o dată privirile neliniştite 
asupra marelui comerciant şi a contuarului. 

Chelul se apropie mai mult de negustor şi continuă: 

— Peter van der Straaten, primeşte pe tânărul acesta; el e viclean 
ca o vulpe, sprinten ca o căprioară, stăruitor ca o pisică, credincios ca 
un câine şi harnic ca o albină. 

Pe rând, la fiecare numire de animal, Veitel se ploconea. 

— Ei bine, eu cred în gândul meu prostesc, reluă Schmuhl văzând 
că Peter tăcea mereu, că un om aşa mare, aşa puternic ca dumneata, 
are nevoie de un om mic care să-i stea în urmă în ajutor în orice 
moment, în care să-şi poată pune toată nădejdea. 

Peter îşi întoarse acum privirea spre Veitel Ițic. 

— Aş putea să-mi pun nădejdea în dumneata? întrebă dânsul, 
oricând, pentru orice treabă? 

Acum era rândul lui Veitel Ițic ca să deschidă gura, să vorbească. 

— Domnul poate să nădăjduiască în mine, răspunse dânsul, tot aşa 
sigur precum mă va plăti. 

Răspunsul acesta era obraznic. Schmuhl se sperie să nu se fi stricat 
toată treaba. Însă Veitel Ițic, oricât era de tânăr, cunoştea lumea; ştia 
că asigurările josnice de credinţă către oameni puternici sunt ridicole 
şi că mai bine este să-şi dea cineva cu dânşii gândul pe faţă. 

Peter van der Straaten rămase nespus de mulţumit de răspunsul 
acesta. 

— Foarte bine, zise dânsul, văd deja că tânărul acesta a înţeles pe 
oameni; nu se poate cineva bizui pe oricine decât atâta pe cât timp îi 
plăteşte; răspunsul acesta îmi place. Şi ce treabă poţi să faci? 

Veitel Ițic ridică capul cu o mare încredere în sine. 

— Pot să fac tot ce mi se va da, răspunse dânsul. Mai bune servicii 
însă aş putea face domnului în caz când ar avea un duşman. Eu aş fi 
mereu după acel duşman ca umbra lui. Stăpânul meu ar şti totdeauna 
când duşmanul său deschide ochii, când îi închide ca să doarmă şi 
când i se poate izbi fără primejdie un cuţit în inimă. 

— Eşti un ştrengar dintre cei mari, exclamă Peter van der Straaten 
mulțumit. 

Chelul Schmuhl îşi băgă triumfător amândouă mâinile în buzunar şi 

privi pe marele comerciant cu mândrie. 

— Ei bine, exclamă dânsul, erau gogoşi vorbele mele de adineauri? 
Nu e nepotul meu un om care se poate întrebuința la orice treabă? 

— Cam aşa mi se pare, răspunse marele comerciant sculându-se. 

Dânsul se hotărâse la un fel. 

Veitel Ițic îi plăcea; n-avea să-l mai lase de lângă sine. Din ochii 
acestui tânăr izbucnea ceva ce semăna a neînduplecare, a ambiţie, a 
cruzime. Tocmai un aşa om trebuia lui Peter. 

— În mâinile mele o să devină un instrument ascultător, excelent, 
îşi zise dânsul. 

Se apropie de Veitel, îi puse mâna pe umăr şi zise: 

— Tinere, poţi să rămâi la mine, ai să intri în serviciul meu 
personal. Slujba asta e să duci cât se poate mai curând la locurile 
destinate, ştirile ce-ţi voi da. Contez pe discreţia dumitale căci aceste 
ştiri sunt tainice de cele mai multe ori. 

Veitel se înclină frecându-şi mâinile cu mulţumire. 

— În privinţa asta, zise dânsul, domnul să n-aibă nicio grijă; o să 
fiu mult ca peştele în apă. 

Peter dădu din cap. 

— În ce priveşte leafa, zise dânsul, ai să fii mulţumit; grija asta o 
iau asupră-mi, precum iau asemenea în mâini şi viitorul dumitale. 
Pentru ca să fii mereu pe lângă mine, ai să locuieşti în casa mea. E sus 
în mansarde o cameră liberă; cred că o să-ţi fie îndestulătoare. 

Veitel Ițic ar fi primit să doarmă şi într-o cotineaţă de găini sau 
într-o colivie de papagali; chelul asigură de asemenea că nepotul său 
se mulțumea cu camera din pod. 

Târgul era făcut; Veitel trebuia să intre în serviciu în după-amiaza 
aceleiaşi zile. 


Capitolul XXIX - O răscoală de robi în Louisiana 


„— Ai să mori, câine; cu aur nu se răscumpără 
chinurile la care ne-ai supus.” 
Un rob. 


În zonele temperate, ca a noastră, era toamnă; pământul se 

acoperea de frunze îngălbenite; însă în Louisiana, unul dintre Statele 
Unite ale Americii de Nord, ardea soarele ca în toiul verii. 

Marele agricultor Blakborne, stabilit de multă vreme în Louisiana, 
stătea în balconul casei sale şi se ocupa cu răcirea unei sticle mari de 
vin spaniol din care tot umplea două pahare. 

Cu dânsul în balcon era şi doctorul Quenton, din localitate; discuţia 
lor fusese asupra băuturii şi a emoţiilor; doctorul sfătuia pe plantator 
să bea cu moderație vinul şi rachiul şi să se păzească de supărări dacă 
nu voia să fie izbit de un nou atac de apoplexie, cum mai fusese. 

— Ah! doctore, zise Blakborne, mai curând m-aş păzi de vin şi de 
rachiu, — cu toate că-mi e cu neputinţă, — decât să mă apăr de 
supărări. 

— Mă mir ce-ţi lipseşte; ai tot ce poate să facă mulţumirea unui 
om; eşti singurul stăpân; nimeni nu te poate împiedica de a te bucura 
de averea dumitale. 

— Să mă bucur? Ha, ha! da, aşa ar fi dacă ar merge toate cum 
trebuie. Însă, pe toţi dracii, eu sunt o jucărie în mâna altora. 

— Şi cine sunt aceşti alţii? 

Plantatorul se uită împrejur ca şi cum i-ar fi fost teamă să nu-l audă 
cineva. 

— Cine sunt? Hm! Ei bine, am să-ţi spun, dar te rog să ţii vorba 
pentru dumneata. Mai întâi este mulatra Hetty, menajera mea. Ştii că 
femeia asta are asupră-mi o autoritate oarecare; de nenumărate ori am 
voit să scutur jugul, dar nu mi-a fost cu putinţă. Însă cu ea tot ar fi 
mai mers lucrurile... Însă cu nepotul meu... 

— Ce, te supără şi nepotul dumitale, acel tânăr căruia i-ai făcut 
atâta bine?... 

— Doctore, cu băiatul acesta m-am înşelat amar. Credeam să fac 
din el un american respectabil care să nu aibă alt gând decât să adune 
dolari şi să se priceapă în alegerea robilor vrednici. El însă visează 
altceva; toate silințele mele au rămas zadarnice. M-am convins acum 
că în venele lui curge sânge german; zăpăceala sentimentalismului îl 
ţine întruna; închipuie-ţi că ori de câte ori vreau să pedepsesc un rob, 
se apucă să-mi dea lecţii de omenie. Auzi, omenie, în pădurile astea 
ale Americii, unde nimeni nu se poate bizui decât pe propria sa 
putere. Dar iubitul meu nepot are pretenţii şi mai ridicole. Închipuie-ţi 
că el doreşte şi prevede vremea când negrii nu vor mai fi robi, ci 


— 121 — 


simpli servitori şi vor putea să se plimbe de ici-colo după placul lor. 
Auzit-ai încă de aşa bazaconie? adăugă Blakborne sorbind un pahar de 
vin şi trăgând apoi cu furie din pipă. 

Doctorul Quenton râse. 

— Nepotul dumitale e dar un adevărat visător german, zise dânsul; 
însă slavă Domnului, dumneata doar o să stai departe de astfel de 
prostii; te cunosc bine; ştii admirabil să te porţi cu robii. 

— Ştiu eu şi mai ştie şi altcineva; un om pe care l-am tocmit acum 
de curând vechil peste robi; e un creol anume Colin. Ah! ce pui de 
drac! De când a venit el, merg lucrurile strună; i-am dat casă bună dar 
el doarme afară între colibele negrilor şi e vai şi amar de acela care va 
încerca să fugă. Cu omul acesta mă mai mângâi de neajunsurile pe 
care mi le face nepotul meu. Ah! dar să afli ceva deosebit ce s-a 
petrecut zilele astea între mine şi nepotul meu. 

— Ce anume? 

— Ştii, doctore, că eu nu mă mulţumesc numai cu roabe negre, îmi 
trebuie şi albe şi încă frumoase. 

Zicând aceste vorbe, plantatorul făcu un semn cu înţeles. 

— Fireşte, răspunse doctorul, eşti văduv, eşti bogat, neatârnat. 

— Ei bine, am acum la fermă, continuă Blakborne cu o lucire 
bestială în ochi, am o femeie de o frumuseţe extraordinară, o 
germană, pe care am primit-o printr-o relaţie veche de afaceri. Natural 
că dânsa se zborşeşte de câte ori vreau să m-apropii de ea, nu vrea să 
ştie că sunt domn, că e proprietatea mea... 

— Se zborşeşte? zise doctorul râzând; dar mi se pare că dumneata 
ai destule mijloace ca să-i tai pofta de împotrivire. 

— Am mijloace, dar la ce-mi folosesc dacă blestematul de nepot se 
pune între mine şi acea femeie declarând că preferă să moară decât să 
permită a se atinge cineva de Leonora, — aşa se numeşte femeia. 

— Leonora? frumos nume, zise doctorul sorbind din pahar; mă mir 
cum a ajuns nepotul dumitale la atâta îndrăzneală. Vezi ce rău este 
dacă-i permite azi una, mâine alta; îşi lungeşte nasul. 

Plantatorul voia să răspundă, însă în momentul acela se ivi de după 
copacii ce înconjurau casa nepotul despre care vorbea, un tânăr 
frumos; numele lui era Richard Frohold. Dânsul se apropia încet de 
casă; figura lui arăta o emoție pe care cu greu şi-o stăpânea. 

Intrând în balcon adresă doctorului o salutare, apoi vorbi lui 

Blakborne. 

— Unchiule, eu nu pot să cred că tu ai dat ordin să se biciuiască 
unul dintre negrii tăi în chipul cel mai crud. Aici jos în curte se 
pregăteşte o privelişte aşa îngrozitoare cum noi europenii nu credem 
că există decât în închipuirea scriitorilor care ne-o descriu. 

— Care negru este să fie biciuit? întrebă Blakborne. 

— Negrul Sam, răspunse Richard, cel mai bun dintre lucrătorii tăi, 
care până acum n-a dat niciun motiv de nemulțumire. Precum ştii, 
unchiule, nenorocitul s-a însurat acum un an cu o negresă şi amândoi 
soţii trăiau fericiţi. Acum patru săptămâni femeia a născut un copil 
însă facerea a fost nenorocită aşa încât sărmana a rămas vătămată 
pentru toată viaţa. 

— Tu unchiule, ai vândut pe femeie unui alt plantator, zicând că nu 
vrei să ai la fermă femei vătămate. 

— Da, am făcut asta, răspunse Blakborne, şi sper că n-ai să mă ţii 
de rău. Ştii bine că nu-mi place critica... 

— Nu te ţin de rău, continuă Richard; îmi pare mie rău numai că a 
fost în inima ta atât de puţină milă ca să te hotărăşti a despărţi două 
fiinţe care se iubeau. 

— Se iubeau? zise doctorul râzând: crezi că bestiile astea negre ştiu 
ce este iubirea? 

Richard aruncă doctorului o privire dispreţuitoare. 

— Mi se pare, domnule doctor, zise dânsul, că nu ţi-am adresat 
dumitale cuvântul. Eu vorbesc cu unchiul meu. 

Doctorul strânse din dinţi, aruncând lui Richard o privire plină de 
ură. 

— Hai, sfârşeşte, zise Blakborne; am o conversaţie cu doctorul şi tu 
mă deranjezi. 

— E vorba de o viaţă de om, exclamă Richard; nenorocitul negru a 
fost deja legat de par şi neomenosul vechil, creolul, se pregăteşte să-l 
biciuiască de moarte. 

— De ce? 

— Pentru că a voit astă-noapte să-şi vadă nevasta. 

— Hm, pentru asta? Fi bine, lasă să i se dea o lecţie bună pentru ca 
altă dată să nu mai încerce a pleca noaptea din fermă. Crezi că o să fie 
omorât în bice? Te-nşeli, vechilul meu nu-i capabil să-mi aducă aşa 
pagubă în avere. 

— Aşadar, tu ai dat ordin de pedeapsă? 

— Eu nu, dar mă învoiesc bucuros cu felul de a proceda al creolului 
meu. Hai, doctore, să privim şi noi execuţia. 

— De ce nu, cu plăcere, răspunse doctorul, frecându-şi palmele; e o 
petrecere pentru mine să privesc zvârcolirile dobitocului negru sub 
loviturile vechilului. 

În acel moment se auzi un răget îngrozitor care nu avea nimic 
omenesc. 

Richard se îngălbeni şi se trase îndărăt împleticindu-se. 

— O, Doamne! exclamă dânsul, execuţia a început; hai iute, 
unchiule, şi ordonă să i se pună capăt. 

Plantatorul făcu un semn doctorului. Dânsul nu răspunse nepotului, 
ci braţ la braţ cu omul ştiinţei, se duse jos în curte să privească de 
aproape bătaia. 

Richard plecă după dânşii, tremurând din tot trupul, ducându-şi din 
când în când mâna dreaptă, în chip mecanic, spre buzunarul în care 
avea un cuţit de vânătoare. 

Intrară în curtea imensă cu gard de pământ, în care se ridicau 
micile colibe ale negrilor. 

În mijlocul curţii era un par şi în jurul lui se mişca un corp negru. 

Era omul ce trebuia pedepsit. 

La câţiva paşi de par stătea un individ puternic, îmbrăcat cu haine 
albe de vară, având pe cap o pălărie mare de paie. 

Trăsăturile acestui om nu erau deloc atrăgătoare; ele nu arătau 
decât şiretlic, prefăcătorie, perfidie şi cruzime. 

Individul acesta era creolul Colin, şeful negrilor. 

În mână ţinea un bici scurt, din şapte curele; în capătul fiecărei 
curele era o bucată de plumb; nu se mai putea numi bici, ci un 
instrument de tortură. La fiecare lovitură plumbul trebuia să intre în 
cărnuri, să ajungă oasele, să le zdrobească. 

Bietul negru se uita cu groază ca de moarte la acel bici. Deja 
primise o lovitură când se ivi Blakborne şi doctorul. 

Vechilul merse înaintea acestor din urmă, salutându-i uşor. 

— Ce, încă o execuţie, mister Colin? întrebă stăpânul. 

— E trebuincioasă, domnule, răspunse vechilul îndreptând o privire 
de ură spre Richard; câinele ăsta de negru a ieşit noaptea din casă fără 
permisiune şi fapta asta nu trebuie trecută cu vederea; altfel banda de 

dobitoace se va crede nesupravegheată în vreme de noapte. 

— Însă acesta e negrul meu cel mai bun, şopti Blakborne, nu vreau 
să capete vreo vătămare prin execuţie şi astfel să-l pierd... Animalul 
m-a costat o mulțime de bani... 

— N-ai nicio grijă domnule, răspunse iute creolul; am să-l bat până 
va rămâne leşinat, însă nu atâta până să-şi sufle afară din trup negrul 
lui suflet. 

Blakborne dădu din cap în semn de aprobare. 

În momentul când biciul se ridică pentru a doua lovitură, se iviră 
din casă mulatra Hetty şi Leonora de Ilmenau. 

Hetty făcu semn de departe stăpânului său că are să-i spună ceva 
important. 

Blakborne merse încet înaintea lor şi întrebă: 

— Ce vrei? De ce vii cu nemţoaica în curte? 

— Pentru ca să privească şi dânsa cum o să fie biciuit robul, şopti 
mulatra; sunt sigură că priveliştea o să facă asupră-i o impresie care o 
să-i schimbe gândurile; nu căuta că nu te mai respinge acum de lângă 
ea; sunt ca şi sigură că intenţia ei este să fugă. 

— Ai dreptate, Hetty, răspunse plantatorul; eşti înţeleaptă ca 
totdeauna. Hei, vino-ncoace. 

Cuvintele din urmă erau adresate Leonorei care, cu sprâncenele 
încruntate se apropie de plantator. 

— Să stai aici lângă mine, îi şopti Blakborne, pentru ca să vezi cum 
pedepsesc pe neascultători. Robul pe care-l vezi legat acolo de par n-a 
făcut altceva decât că a încercat să se ducă să-şi vadă nevasta, fără 
învoire. Şi să vezi ce-o să poată acum; o să fie biciuit cu plumbi până 
va rămâne jos ca mort. 

Leonora îşi acoperi faţa cu mâinile ca să nu vadă. Blakborne îi 
apucă mâinile şi i le lăsă în jos cu brutalitate. 

Richard se oprise la câţiva paşi de par şi tremura din tot trupul; îi 
trebui o mare energie ca să se stăpânească, să nu se repeadă la 
unchiul său să-i dea o lecţie. 

Blakborne se întoarse lângă doctor. 

Richard se folosi de momentul acesta ca să treacă pe lângă Leonora 
şi să-i şoptească: 

— Răbdare, suferă toate. În curând o să sune ceasul scăpării. 

Leonora de Ilmenau se uită împrejur şi privirea i se lumină zărind 

pe tânăr. 

De la el aştepta scăpare, prin el spera să se elibereze din jugul 
sclaviei înainte de a se fi petrecut catastrofa. 

Căci până atunci nu pătimise nimic, izbutise să ţină pe plantator 
departe de ea; se părea că Blakborne aşteaptă ca porumbiţa să devină 
blândă. 

— Ei bine, cum îţi place femeia asta? întrebă Blakborne pe doctor 
care se uita cu băgare de seamă la Leonora. 

— Trebuie să mărturisesc, răspunse doctorul cu zâmbetul lui 
obişnuit urâcios, că fata asta e o frumuseţe care în America nu se 
poate găsi curând. 

— Nu-i aşa? Hei, eu am gusturi bune, zise Blakborne împăunându- 
se; frumuseţea asta e a mea, nimeni nu poate să mi-o răpească. 

Dânsul nu observă că în vreme ce vorbea, Richard ţinea aţintită 
asupră-i o privire ciudată. 

Vechilul robilor se apropie de stăpân, se înclină şi întrebă: 

— Pot să încep? 

— Începe, exclamă Blakborne. 

Nenorocitul Sam făcu o ultimă încercare ca să scape din legături. 

— Fie-ţi milă stăpâne, strigă dânsul când văzu că cu puterea nu-i 
nimic de făcut; nu lăsa să mă bată, să mă omoare poate. Nu te rog 
pentru mine, adăugă nenorocitul negru, dar mă înspăimânt gândindu- 
mă că am să zac mai multe luni după bătaie şi n-am să mă pot duce 
să-mi văd nevasta. Fă-ţi pomană, stăpâne, am să muncesc din zori de 
zi până noaptea târziu, am să lucrez cât zece negri, numai scuteşte-mă 
de bătaie. 

— Să nu-l ierţi, domnule, şopti vechilul; blestemaţii de negri nu 
mai sunt de multă vreme aşa umili cum ar trebui să fie. Ia uite-te cum 
scot capetele din colibe, cum se adună cete-cete. Ce crezi că au în 
gândul lor canaliile astea? La nimic altceva nu se gândesc decât la 
trădare şi răscoală. E nevoie să dăm un exemplu straşnic, altfel vom 
păţi-o rău într-o zi. 

Doctorul Quenton auzise cuvintele astea. 

El aprobă pe vechil printr-un semn din cap şi adăugă: 

— Mister Colin are dreptate, prietene Blakborne; n-ai auzit ce s-a 
petrecut la ferma amicului nostru Walmington? Negrii s-au adunat 
într-o noapte, au spart casa, au ucis pe fermier. Fiul lui a scăpat cu 

fuga trecând prin mii de primejdii. 

— Hai, loveşte, strigă Blakborne care, pe când ascultase povestirea, 
trecuse prin răceli şi fierbinţeli;, vreau ca dobitoacele să vadă ce le 
aşteaptă când vor face un semn de nesupunere. 

Vechilul alergă lângă parul de care era legat negrul, făcu vânt 
biciului şi-l izbi cu toată puterea pe pielea goală a nenorocitului. 

Sam sări în sus urlând de durere; ochii îi ieşiseră din orbite; buzele 
i se roşiseră de păreau cărbuni aprinşi, muşchii largului său piept se 
suceau în chip convulsiv. 

Urmă a doua lovitură, apoi a treia; o rană mare se formă pe umăr; 
sângele şiroia în picături mari. 

— Porunceşte să fie destul, unchiule, te rog, te conjur, zise Richard 
apropiindu-se de Blakborne. 

— Hai, înainte! ordonă plantatorul cu asprime. 

Colin reîncepu să lovească cu o turbare oarbă. Se părea că e o mare 
plăcere pentru dânsul să vadă chinul negrului. S-ar fi zis că petrecerea 
lui cea mai aleasă era să producă noi răni şi cât mai adânci în carnea 
nenorocitului. 

Sam stătu deodată liniştit; nu se mai zvârcoli, nu mai ţipă. Primea 
cu o nepăsare sfâşietoare lovitură după lovitură. 

Leonora închise ochii să nu mai vadă scena de spaimă. Blakborne se 
apropie de dânsa şi apucându-i braţul cu mâna lui de fier, îi zise: 

— Priveşte bine să ţii minte cum pedepsesc pe neascultători; aşa ai 
să păţeşti şi tu dacă te vei mai împotrivi. Notează-ţi bine, femeie, că 
eu nu ştiu de milă. Slăbiciunea asta n-am avut-o niciodată. Voi 
porunci să te lege goală de par tot aşa ca şi pe negru şi să te biciuiască 
ca şi pe dânsul, îndată ce vei face o încercare ca să fugi. 

— A leşinat! strigă Richard în momentul acesta. 

Era adevărat. Nenorocitul Sam nu putu să mai rabde durerile. Căzu 
deodată jos ca şi cum ar fi fost lovit de trăsnet. Capul i se lăsă pe 
piept, ochii i se închiseră. Cu un suspin adânc îşi pierdu cunoştinţa. 

— Dezlegaţi-l! ordonă fermierul. 

— Nu vrei să vezi, domnule doctor, se rugă Richard, dacă 
nenorocitul mai trăieşte, dacă i se mai poate da vreun ajutor? 

— Să n-ai nicio grijă, răspunse Quenton. Văd de-aici că trăieşte. 
Sufletele animalelor negre nu ies aşa cu una cu două. 

— Aduceţi spirt, strigă vechilul robilor cu un glas ce răsuna ca 

tunetul. 

Niciun negru din cei de primprejur nu se mişcă spre a executa 
această poruncă. 

Ei ştiau pentru ce se cere spirtul;, nu pentru ca să se aline durerile 
camaradului lor, ci pentru ca să i se înteţească chinul. 

— N-aţi auzit? strigă din nou Colin şi glasul îi semăna cu mugetul 
unui taur. 

În clipa asta, toţi negrii dispărură. 

— Vezi, domnule, ce nevoie mare avem de asprime? zise dânsul. 
Deja negrii au început să nu mă asculte. 

Hetty se duse fuga în casă şi aduse o sticlă cu spirt. 

Vechilul apucă sticla, tremurând de emoție, şi începu să verse spirt 
peste corpul zvâcnitor al negrului, fără să bage de seamă unde cade 
lichidul arzător. 

Spirtul pătrundea în răni iar Sam, venindu-şi în cunoştinţă, se sucea 
pe pământ. 

În sfârşit, la un semn al vechilului, se apropiară câţiva negri, 
rădicară pe nefericitul lor tovarăş şi-l duseră într-o colibă. 

Blakborne întinse vechiului mâna. 

— Te-ai purtat admirabil, zise dânsul, sunt foarte mulţumit de 
dumneata. N-am să uit la sfârşitul anului să-ţi exprim recunoştinţa 
mea mărindu-ţi leafa. 

Colin se înclină. 

— Ţin de datoria mea, zise dânsul, să te vestesc că negrii dumitale 
sunt nărăviţi. Sunt numai de câteva săptămâni aici, n-am avut vreme 
să-i aduc la buna rânduială. Sper că în curând o să vină şi asta. Însă 
un lucru e hotărât: nimic n-am să pot face dacă nu mă vei lăsa să 
procedez cum înţeleg eu. 

— Eşti liber să faci ce ţi-o plăcea, zise Blakborne; atâta să nu uiţi că 
nu vreau să-mi pierd averea. 

— Să n-ai grijă, domnule, răspunse Colin. Ai să rămâi mulţumit de 
mine. 

Buzele creolului se încreţiră de un râs drăcesc. 

În momentul când vechilul se întorcea ca să plece, păşi înainte 
Richard Frohold şi-i strigă: 

— Aşteaptă puţin s-asculţi ce am să spun acum unchiului meu; te 
priveşte foarte mult şi pe dumneata. 

— Cum pofteşti, răspunse Colin, întorcându-se. 

Doctorul se apropie şi el curios. 

Hetty şi Leonora erau destul de aproape ca să audă tot. 

— Unchiule, zise tânărul, a dat voie acestui om să facă cu negrii tot 
ce-i va plăcea. Să-ţi spun eu că nu un păstor, ci un lup băgat în turmă, 
un lup care nu-şi va da răgaz până ce nu va face din nenorociţii 
oameni nişte cadavre sau nişte stropşiţi. 

— Şi ce-ţi pasă ţie asta, băiete, strigă Blakborne cu furie, cu figura 
roşie. Tu ai să ordoni aici, tu eşti stăpân aici sau eu? Fac cu averea 
mea ce-mi place. Şi dacă mi-ar veni acum poftă să leg pe toţi negrii 
mei şi să-i arunc în râu, nimeni n-ar avea dreptul să-mi ceară 
socoteala. 

— Te înşeli amar, unchiule, zise Richard. Negrii aceştia pe care îi 
dispreţuieşti sunt tot aşa de oameni ca tine şi ca mine, şi aceşti 
oameni au un drept la viaţă şi la fericire ca şi tine. Însă ştii demult că 
de surda ţi-aş îndruga vorbe de astea. N-ai să te corijezi, căci în 
această practică americană ţi s-a întărit de tot inima pe care o aveai 
înainte, când locuiai în Germania. Vreau să-ţi vorbesc de altceva, să-ţi 
fac o prorocire înainte de a pleca, căci de azi nu mai stau aici. Ascultă 
bine: cruzimile astea au să-ţi iasă cu rău. Între negrii tăi cloceşte 
planul de răscoală. Să nu te miri dacă într-o noapte te vei trezi cu 
dânşii dând năvală în casă. Atunci nu vor avea milă cum n-ai avut nici 
tu. Asta voiam să-ţi spun. Datoria mea de nepot era să te prevestesc de 
primejdie. Eu mă duc acum, deoarece nu vreau să fiu martor la o 
scenă sângeroasă, nu vreau să văd cum unchiul meu va fi măcelărit de 
o hordă dezlănţuită de robi şi ceea ce e mai rău - cu drept... 

Richard îşi terminase vorbirea. 

Se întoarse şi porni spre casă. 

Blakborne se repezi după el ca un vârtej şi-l opri zicându-i cu 
asprime: 

— Stai, băiete. 

— Doreşti încă ceva, unchiule? 

— Da, răspunse plantatorul cu un glas răguşit în vreme ce muşchii 
tâmplelor şi ai gâtului i se mişcau într-un chip ciudat. Vreau să ştiu în 
ce chip ai aflat despre pregătirea răscoalei. 

— Cu alte cuvinte, doreşti să afli numele oamenilor care mi-au 
descoperit urzirea complotului pentru ca să te apuci apoi să chinui pe 

acei nenorociţi spre a afla de la dânşii celelalte nume, nu-i aşa? 

— Da, aşa este. 

— Atunci îmi pare rău că nu pot să-ţi dau răspuns la întrebarea 
asta. Nu e în firea mea să fiu trădător. 

Richard porni din nou. 

De astă dată Blakborne îl apucă pe dindărăt cu o putere 
supraomenească şi-l trânti la pământ. 

— Hai, vino aici, mister Colin, strigă dânsul cu un glas care nu mai 
avea nimic omenesc. Leagă ţeapăn pe nepotul meu. Îţi ordon eu să 
faci asta şi să-l închizi undeva, sub pază bună, şi să nu-i dai mâncare 
decât pâine şi apă până se va hotărî să spună numele negrilor săi 
prieteni care i-au anunţat o răscoală. 

Tânărul căzuse jos de grozava violenţă a izbiturii unchiului său. 

Însă după un sfert de minut, dânsul era din nou în picioare, 
învârtind pe deasupra capului său cuțitul de vânătoare şi fulgerând cu 
privirea pe cei din jurul său. 

— În lături de lângă mine, strigă dânsul cu un glas metalic 
ameninţător, sau sunteţi ai morţii! M-aţi împins la disperare, faptele 
mele vor fi ale unui disperat. 

Blakborne şi doctorul se uitară unul la altul înmărmuriţi, neştiind 
ce să facă. Richard li se părea capabil în momentul acela de orice 
crimă. nici unul, nici altul nu îndrăzneau să se apropie de cuțitul lui. 

Nu fu tot aşa cu creolul Colin. El crezu să facă o mare plăcere 
stăpânului, dezarmând şi legând pe Richard. Se repezi asupra acestuia 
cu un avânt sălbatic. 

Richard se cutremură de turbare. Ridică cuțitul şi în momentul de 
pe urmă se petrecu ceva înspăimântător. Vechilul se repezise înainte 
cu pieptul neapărat. tânărul îi izbi cuțitul până la plăsele în 
măruntaie. 

— Sunt rănit! bolborosi creolul. M-a omorât! 

Un val de sânge îi ţâşni pe gură, apoi căzu în genunchi tremurând. 

În momentul acesta răsunară deodată strigăte de bucurie de jur- 
împrejurul locului dramei; negrii ridicară mâinile în sus ca şi cum 
mulțumeau lui Dumnezeu că i-a scăpat de duşmanul lor de moarte. 

Plantatorul stătea mut, înlemnit. Doctorul îşi veni cel dintâi în fire. 

— Prindeţi pe ucigaş! strigă dânsul. 

Blakborne se repezi la Richard. 

— Ai vărsat sânge, băiete, îi zise dânsul, ai omorât, acum să nu te 
mişti din loc, căci altfel... 

— N-ai nicio grijă, unchiule, răspunse Richard lăsând cuțitul în jos. 
Ştii că trebuie acum să mă predau justiţiei şi să trec pe dinaintea curţii 
cu juraţi. Sunt gata. Nu încerc să fug, vezi bine. Depun arma, întind 
mâinile şi zic: leagă-mă. 

— Ai să fii legat, zise plantatorul şi făcu semn unuia dintre 
servitorii albi care alergă cu o frânghie şi legă mâinile tânărului. 

Pe urmă Blakborne ordonă ca nepotul său să fie închis într-un grajd 
ce servea pentru caii musafirilor ce veneau la fermă şi care acum era 
gol. 

Richard se lăsă să fie dus fără nicio împotrivire. 

Dânsul aruncă o singură şi lungă privire Leonorei care asistase la 
cele petrecute. Prin această privire el îi zicea: 

„Nu te teme de nimic, toate au să iasă cu bine; am să mă întorc şi 
am să te scap”. 

Leonora înţelese privirea şi inima i se umplu de noi speranţe. 

Doar cu câteva momente înainte dânsa văzuse că nu lipsea 
tânărului nici curajul, nici hotărârea. 

Doctorul Quenton alergase la rănit, îngenunchease lângă el şi se 
căznea să oprească cu batista curgerea sângelui din rană. 

— E mort? întrebă Blakborne. 

— Nu-i mort, dar nu se ştie de n-o muri mai târziu. Vremea nu-i 
trecută. Primejdia sigură însă este pentru nepotul dumitale. Juraţii 
pedepsesc totdeauna foarte aspru astfel de fapte. Noi toţi care am fost 
aici nu putem spune decât adevărul, adică că vechilul a fost lovit 
atunci când voia să îndeplinească ordinul stăpânului său. Şi ştii, 
mister Blakborne ce pedeapsă o să se dea vinovatului? 

— Pedeapsa cu moarte, răspunse Blakborne, însă Dumnezeu să mă 
ierte, prietene, mi-ar părea bine ca blestematul să fie spânzurat. Prea 
mult m-a supărat, prea urât mi-a devenit. 

Ţipetele mulatrei Hetty la vederea sângelui ce ţâşnea din pieptul lui 
Colin atrăseseră mai mulţi servitori albi. Aceştia ridicară pe rănit şi-l 
duseră în casă. 

— Te rog, doctore, zise Blakborne, fă toate chipurile să scapi pe 
rănit. Omul acesta îmi e de mare trebuinţă. Nu mă pot lipsi de 
hotărârea lui, de caracterul lui de fier tocmai în momentele astea. 

— De ce tocmai în momentele astea? zise doctorul. Oare crezi că o 
să se adeverească ceea ce auzişi despre o răscoală a robilor? 

— Nu cred să aibă vitele îndrăzneală de a se răscula, dar se poate 
ca să încerce a da cu picioarele de dindărăt. Pentru aşa caz e de mare 
trebuinţă un om care ştie să mânuiască biciul. 

— Ce, dumneata ai uitat poate mânuirea biciului? întrebă Quenton. 

— Nu n-am uitat, exclamă Blakborne râzând. Să vezi doctore ce 
bine ştiu să lovesc! mi-e greu până m-apuc de treabă. Însă, uite, acum 
să vorbim în altceva; mergem în camera mea; trebuie să bem azi 
împreună o sticlă de rachiu... să nu mă refuzi. 

— Dar sănătatea dumitale, mister Blakborne? zise doctorul. 

— La naiba cu sănătatea, trebuie mai întâi să mă liniştesc şi nu pot 
izbuti asta până nu voi simţi rachiul în stomac. 

După câteva minute plantatorul şi doctorul se aflau faţă în faţă la o 
masă într-o cameră comod aranjată. Hetty trebui să aducă rachiul şi 
şampania răcite în gheaţă. Începu atunci o orgie care se termină cu 
căderea sub masă a plantatorului, unde începu să sforăie de se 
cutremurau pereţii. Doctorul Quenton se ridică, îşi lua pălăria şi 
bastonul şi privind lung pe beţivan, zise în sine: 

— Omul acesta n-o să sfârşească bine. Într-o zi o să-l găsesc mort 
de beţie. Pentru mine o să se prezinte atunci o afacere minunată, 
continuă omul ştiinţei cu un zâmbet drăcesc, Hetty o să moştenească 
toată averea, cu ea m-am înţeles deja; o voi lua de nevastă şi voi 
deveni stăpân pe aceste câmpuri, pe case, pe robi: 

leşi din casă frecându-şi palmele. 

După un minut sosiră servitori trimişi de doctor. Ei ridicară de sub 
masă pe Blakborne şi-l puseră în pat. 


Era noaptea adâncă, tăcută. Numai din când în când răsuna în 
pădure urletul unei fiare care căuta pradă. Nori negri treceau iute pe 
deasupra munţilor. 

În casa lui Blakborne toţi dormeau. 

Uşa unei colibe din jurul casei plantatorului se deschise încet; un 
negru ieşi afară, se uită de jur-împrejur, se lungi cu burta pe pământ şi 
începu să se târască pe mâini şi picioare până ieşi din curte şi intră în 
pădure. 

Pe urma lui veni în acelaşi chip un alt negru, apoi un altul. Curând 
se deschiseră uşile tuturor colibelor. Negrii mişuiră pe pământ. Se 
părea că s-a deschis iadul şi că spiritele necurate îşi dăduseră întâlnire 
în pădurea vecină. 

La vreo zece minute de colibe se afla în pădure un luminiş în 
mijlocul căruia se ridica un singur copac mare. 

Negrii, în număr de două sute, se adunară în jurul acestui copac. 

Un negru bătrân, cu părul alb ca zăpada, păşi în mijlocul cetei şi se 
aşeză la rădăcina copacului. Ceilalţi se puseră jos în jurul lor şi 
aşteptară în tăcere ca dânsul să vorbească. 

O rază a lunii pătrunse prin frunziş şi lumina acest sfat ciudat... 

— Fraţii mei, zise bătrânul în sfârşit, v-am deşteptat din somn în 
noaptea asta prin semnul ştiut ca să vă adunaţi în jurul acestui copac, 
pentru că am să vă vorbesc despre lucruri mari. Vă întreb, fraţii mei, 
vreţi să mă ascultați sau să tac? Căci cea ce vrem să facem, poate să 
ne coste viaţa sau cel puţin să ne pricinuiască chinuri crude ca acelea 
la care a fost supus azi nenorocitul nostru tovarăş de jug Sam... 

Bătrânul trebui să se oprească. Negrii săriră de la pământ şi un 
urlet de turbare făcu să răsune pădurea până departe. 

Bătrânul se ridică. Şi dânsul şi întinse braţele. 

— Linişte, zise dânsul, vă ordon să fiţi liniştiţi. Credeţi oare că 
paznicii noştri dorm în noaptea asta? Vă închipuiţi că dacă câinele de 
Colin nu mai doarme în mijlocul curţii ca să ne pândească, suntem 
neobservaţi? Nu fraţilor, ceea ce o să facem trebuie să rămână tainic 
până după ispravă. Vă întreb dar: vreţi să spun ce gândesc sau vă- 
nvoiţi să ne despărțim, să ne întoarcem la jugul greu, la pâinea amară, 
la traiul de vite? 

— Vorbeşte, bătrâne John, exclamară negrii; vrem să-ţi ştim 
gândul. 

— Ei bine, nefericiţilor, reluă bătrânul, eu zic că a venit vremea să 
scuturăm jugul care ne-a ros grumajii până la os. Aţi văzut azi cum 
acel tânăr curajos, nepotul stăpânului, a luat partea noastră. Şi care i- 
a fost plata? A fost legat şi aruncat într-un grajd; va merge la judecată 
şi desigur va fi condamnat. Fraţii mei, puteţi voi suferi şi privi ca un 
om care a ţinut cu noi, să piară în chipul acesta? 

— Nu, nu! nu putem să suferim! exclamară negrii. 

— Ei bine, timpul de lucru a sosit, şopti bătrânul John. Înainte de 

toate trebuie să eliberăm pe Richard. Pe urmă vom pătrunde la 
plantator în casă, îl vom lega şi-i vom declara că nu putem fi mai mult 
dobitoacele lui. Atâta va fi destul. Vom fugi apoi în pădure, ne vom 
ascunde în văgăuni până ce vom găsi ocazia să călătorim ca New 
York. Aici vom găsi locuri de servitori, de muncitori cu ziua; lesne ne 
vom dobândi pâinea de toate zilele. Cred că e bine să nu ne atingem 
de averea stăpânului, să cruţăm viaţa lui căci dacă el a fost cu noi 
crud, fără milă, noi nu vrem să fim ucigaşi şi tâlhari. 

Bătrânul isprăvise de vorbit şi aştepta răspuns. 

Un negru uriaş păşi înainte şi dând din cap, răspunse bătrânului: 

— Ai vorbit cu înţelepciune, tată; noi toţi suntem gata să ascultăm 
de semnalul tău, să ne scuturăm de lanţurile robiei, căci şi noi suntem 
oameni şi avem aceleaşi drepturi ca aceia care ne bat şi ne pun la 
munci neauzite. Însă aşa blânzi cum vrei tu, bătrân împăciuitor, nu 
putem fi. Trebuie să răzbunăm asupra plantatorului pe tovarăşii noştri 
înnebuniţi de chinuri. Albul nu trebuie să scape cu viaţă din această 
mişcare a noastră, altfel va face alte nenorociri. Credeţi-mă, 
prietenilor, că dacă-l vom ucide, nu vom fi urmăriţi cu aşa furie ca 
atunci când el trăind, va conduce singur urmărirea. Spuneţi, nu 
vorbesc drept? 

— Foarte drept vorbeşti, strigară negrii. Aşa vom face; vom ucide 
pe plantator. 

— Casa asta blestemată, continuă uriaşul arătând acoperişul casei 
plantatorului, care se vedea printre frunziş, trebuie să ardă mai 
înainte de a-i întoarce spatele. 

— Da, da, să-i dăm foc, să se prefacă în cenuşă, strigară negrii 
întărâtaţi. 

Bătrânul John dădu din umeri cu durere. El văzu că nu era nimic 
de îmblânzit în tovarăşii săi. Prea mari fuseseră chinurile lor, prea 
adânci rănile ce li se făcuseră, pentru ca să mai poată fi vorba de 
iertare. 

— Ei bine, exclamă dânsul în sfârşit, să fie aşa cum vreţi. Însă 
trebuie să ne punem îndată pe lucru. Sunteţi gata să mă urmaţi? 

— Suntem gata, răspunseră negrii. 

— Îmi trebuie şase din voi ca să eliberez pe nepotul stăpânului; 
cine vrea să mă însoţească, să iasă din rânduri. 

Numaidecât se apropiară de bătrân şase negri zdraveni. 

— Ceilalţi, continuă John, întoarceţi-vă în colibele voastre, spuneţi 
nevestelor că a sosit ceasul de fugă, de libertate. Strângeţi-vă iute 
calabalâcul şi să băgaţi de seamă să nu uitaţi în urmă vreun copil 
pentru ca albii să se poată răzbuna asupră-i. Îndată ce veţi face asta, 
daţi foc casei şi fugiţi în pădure, tot mai adânc, pe poteci unde să nu 
vă poată urmări nici cei mai dibaci vânători. Aţi înţeles? 

— Da, da! 

Negrii se aruncară din nou la pământ şi se întoarseră la colibe aşa 
cum veniseră, târându-se pe pântece. 


Richard Frohold, nepotul plantatorului, petrecea în vremea asta, o 
noapte înspăimântătoare. Strâns legat cum era, aruncat pe podele 
grajdului, bântuit de tot felul de gânduri sinistre, îi era cu neputinţă 
să închidă ochii. 

Încercase să-şi desfacă legăturile; muncă zadarnică. Se apucase apoi 
să roadă frânghia cu dinţii; se părea că astfel o s-ajungă la o ispravă, 
însă i-ar fi trebuit mai multe zile până să fie complet liber. 

O disperare neagră îl cuprinse. 

— Pentru asta am venit eu la America, îşi zise dânsul, am părăsit 
frumoasa şi scumpa mea ţară Germania, pentru ca să fiu persecutat de 
propria mea rudă, să fiu ucis chiar?! 

Richard nu-şi putea ascunde că unchiul era hotărât împotriva sa la 
cele mai extreme mijloace de pedeapsă. Plantatorul n-ar fi fost poate 
aşa rău, însă cei din jurul lui, perfidul doctor şi criminala mulatră, îl 
îndemnau tot la cruzimi, îl ţineau într-o continuă iritare. 

— Au să mă ducă în pădure, îşi zicea tânărul, au să-mi trântească 
un glonte în inimă, apoi îmi vor arunca trupul într-o groapă unde 
oasele îmi vor putrezi fără nicio cruce, fără niciun semn de mormânt. 
Ah! nenorocit moment al vieţii mele a fost acela în care m-am 
îmbarcat să trec oceanul. Blestemat să fie ceasul în care... 

Deodată se opri, cutremurându-se. 

— Ce prostii vorbesc, relua dânsul. Dacă n-aş fi venit în America, aş 
fi putut eu să cunosc pe femeia ce mă face să-mi văd viaţa înainte 
plină de farmec? Cum m-aş fi întâlnit cu Leonora, ursita vieţii mele? 

Pe când uitase durerea ce-i pricinuiau legăturile, gândindu-se la 
Leonora, auzi deodată şoapte la uşa grajdului. 

Ce era oare? 

— Desigur, vin să mă ia să mă ucidă, se gândi Richard; treaba asta 
se face noaptea. Ah! dar am să mă apăr, îmi voi vinde scump viaţa. 
Voi muşca cu dinţii ca un turbat pe cel ce se va apropia de mine! 

Deodată se auzi o trosnitură; lacătul cu care fusese încuiată aşa se 
rupsese. Uşa se deschise. Înăuntru, razele lunii străbătură în grajd. 

Richard văzu cu mirare că oamenii ce veneau la el nu erau albi, ci 
negri. Inima i se uşură, furia i se potoli; ştia doar că negrii nu sunt aşa 
de răi ca albii. 

În momentul de pe urmă se văzu înconjurat de şase negri puternici. 

— Ce vreţi? întrebă dânsul. 

— Nu te speria, massa, îl şopti un negru. 

— Ce vreţi să faceţi? Nu ştiţi că stăpânul o să se răzbune asupră-vă 
îngrozitor? 

— N-o să se mai poată răzbuna. Vai de el, vai de el! 

— Hai, întinde iute braţele, zise un alt negru, ca să-ţi tăiem 
legăturile. 

Un cuţit luci în întuneric, iar în clipa de pe urmă Richard îşi simţi 
mâinile libere. După un alt moment picioarele îi fură de asemenea 
slobode. 

Negrii se repeziră pe urmă afară. 

Richard ieşi în curte. 

Aici dădu peste bătrânul John care-l privi cu tristeţe. 

El apucă pe tânăr de mână şi-i şopti: 

— Fugi, mister Richard, fugi în pădure; nu mai sta aici; o să se 
petreacă ceva înspăimântător; însă nu-i vina mea; eu mă spăl pe 
mâini. 

— Ce o să se petreacă? 

— Nu vezi că s-au răsculat negrii? Nu mai vor să fie vite; vor să-şi 
dobândească drepturile de om. Acei şase negri pe care i-ai văzut 
intrând în casă au să apuce pe stăpân în somn şi vai de el, vai de el 
dacă Dumnezeu nu-i va fi într-ajutor. 

Richard se cutremură. 

— Pentru Dumnezeu! exclamă dânsul, ce vor să-i facă? 

— Au să-l omoare, au să dea foc casei, au să jefuiască tot. 

— Asta nu va fi, strigă tânărul, sângele lui nu trebuie să curgă, 
trebuie să scap pe unchiul meu. 

Voi să se repeadă în casă, însă bătrânul îl opri. 

— Nenorocitule, ce vrei să faci? Nu ştii că negrii, odată ce au văzut 
sânge, nu mai pot fi stăpâniţi? Vrei oare să fii ucis şi dumneata? Nu te 
duce, nu te duce, lasă pe plantator în soarta lui. Nu-ţi mai fie milă de 
el, căci nici lui nu i-ar fi fost milă de dumneata văzându-te murind. 

— Oricât de rău s-a purtat cu mine, exclamă Richard, el e unchiul 
meu, trebuie să-mi fac datoria faţă de dânsul. 

— Nu, nu, să nu te duci, nu vreau să fii ucis. 

Se încinse o târnuială între Richard şi bătrânul negru. 

— Hai, săriţi, alergaţi la mine, strigă John la cei din curte, să-l 
ținem, căci altfel nu mai vedem răzbunare. 

Câteva femei negre ieşiră de prin colibe şi înconjurară pe Richard. 

În momentele următoare sosiră şi alte femei şi curând Richard se 
găsi în mijlocul unui cerc tare compus din 60 de negrese voinice; el 
încercă să iasă la larg; îi fu peste putinţă. Cercul se strângea tot mai 
mult în juru-i. 

Femeile îi ziceau: 

— Nu te teme, massa, n-o să păţeşti nimic, însă nu-ţi dăm voie să te 
amesteci în lupta care o să se desfăşoare acum, aici. Stai la o parte, o 
să-ţi fie bine; chiar de te vei amesteca n-o să faci nimic. 

Deja cei şase negri care eliberaseră pe tânăr pătrunseseră în casă şi 
se opriseră dinaintea uşii camerei în care se afla plantatorul. 

Mister Blakborne nu putea să aibă nicio idee despre ceea ce-l 
aştepta. 

El îşi alunga beţia prin somn. Cu câteva momente înainte se 
deşteptase cu gâtlejul ars de sete, se dădu jos din pat, se duse la o 
măsuţă unde erau totdeauna o carafă cu apă şi câteva pahare. După ce 
dăduse pe gât o cantitate de apă ca să stingă focul intern şi când să se 
întoarcă la pat, tresări deodată şi se opri s-asculte. 

Auzise în coridor mai multe şoapte. 

— Ce vrea să zică asta? îşi zise dânsul. Cine are îndrăzneală să vină 
acum noaptea în casa mea? Mă duc să văd. 

Aprinse iute lumânarea, smulse iute din perete un revolver încărcat 
şi deschise uşa. 

Sări îndărăt zărind la uşa principală pe şase dintre cei mai puternici 
negri ai săi. Pricepu îndată că semnul acesta era rău de tot. 

— Ce vreţi? le strigă dânsul de departe cu glas răguşit. Cum 

îndrăzniţi să vă strecuraţi aşa în casa mea, pe când dorm? 

Negrii crezuseră că-l vor surprinde pe stăpânul lor în somn şi să-l 
omoare într-un chip comod. 

Găsindu-l în picioare, cu revolverul în mână, se cam zăpăciseră, nu 
ştiau ce să facă. 

Plantatorul nu mai făcu nicio întrebare. Ridică arma şi trase; negrul 
care era înainte fu izbit şi căzu cu un geamăt prelung. Îşi dădu sufletul 
pe loc. 

Pe urmă plantatorul se retrase în odaie şi îşi aşteptă agresorii. 

Negrii, văzând sângele tovarăşului lor, deveniră fiare turbate. Cu 
un urlet înfiorător se repeziră în casă. 

Răsună atunci a doua detunătură; un alt negru căzu lovit în frunte. 

Al treilea foc şi al patrulea, cel din urmă, n-atinseră pe nimeni. 

Blakborne apucă atunci arma de ţeavă şi o învârti cu o furie 
înspăimântătoare; un al treilea negru fu izbit în cap şi căzu jos cu 
ţeasta crăpată. 

Mai rămăseseră trei agresori. În inima fermierului pătrunse un pic 
de nădejde. 

În vreme ce învârtea mereu revolverul, se tot trăgea spre fereastră; 
ajungând acolo, ridică mâna stângă şi cu o lovitură puternică, sparse 
geamurile. Se gândea că, odată în curte, va striga pe servitorii lui albi, 
care se vor grăbi să-i vină în ajutor. 

Deja îşi scosese trupul pe jumătate afară când, aruncând ochii în 
jos, îi îngheţă tot sângele în vine; curtea era plină de negri care 
gesticulau arătând fereastra. 

La lumina faclelor, zări pe nepotul său înconjurat şi ţinut de 
negrese. O trupă mare de negri pătrundea în acelaşi moment în casă 
pe uşa principală. 

După un minut, Blakborne fu înconjurat de o ceată de turbaţi, care- 
] traseră îndărăt de la fereastră, îl legară strâns şi-l coborâră în curte. 

Fl fu primit cu strigăte de bucurie sălbatică când cei trei inşi care-l 
aduseseră pe sus, îl trântiră la pământ. 

Nenorocitul rămase lungit jos, pe jumătate leşinat, însă cu destulă 
conştiinţă ca să poată observa un fapt înfiorător. O fereastră de la 
rândul al treilea al casei, se deschise şi câţiva negri scoaseră afară şi 
ţinură suspendat în aer pe vechilul rănit; îi dezlegară rana şi sângele 
creolului curgea pe pereţii casei. 

Un negru scoase deodată un cuţit, îl învârti în aer şi cu o singură 
lovitură tăie un braţ al rănitului, apoi îi tăie o ureche şi în sfârşit 
nasul. Se părea răzvrătiţilor că moartea simplă e lucru prea mic 
pentru chinuitorul lor. 

Toate bucăţile astea de trup căzură asupra mulţimii care le primi cu 
urlete de fanatism. 

În sfârşit, căzu întreg trupul, viu încă, mişcându-se în aer, şi rămase 
pe pământ o masă informă. 

Blakborne privise scena asta şi tremura de groază că o să-i vină şi 
lui rândul. 

În privinţa asta nu se înşela. 

Negrii se retraseră la sfat. 

Vorbeau toţi în gura mare. Richard ascultându-i fu scuturat de fiori. 
Dânşii hotărâseră să ardă de viu pe plantator. 

În zadar bătrânul John se căzni să le inspire sentimente de 
blândeţe, spunându-le că sfânta Scriptură opreşte răzbunarea. Negrii 
nu voiră să-nţeleagă nimic; prea mult suferiseră; cuțitul ajunsese la os. 

Femeile aduseră în grabă lemne şi surcele şi formară un rug. 

John crezu de datoria sa să înştiinţeze pe Blakborne despre ceea ce 
îl aştepta şi să-l invite să-şi facă ultima rugăciune. 

Plantatorul fu dezlegat. 

Îndată ce el îşi simţi membrele libere, se hotărî să facă o ultimă 
încercare că doar va scăpa. 

Se târî lângă nepotul său şi-i căzu în genunchi. 

— Richard, ascultă-mă, exclamă dânsul, nu mă lăsa să fiu ucis de 
dobitoacele astea; eşti creştin, Richard, eu sunt unchiul tău. 

Tânărul îl privi cu dispreţ. 

Nu era însuşi Blakborne creştin? Richard nu-i era nepot? De ce 
voise dar să-l ucidă cu câteva ceasuri mai înainte? 

Însă tânărul n-ar fi avut o inimă nobilă dacă dimpreună cu 
disprețul n-ar fi simţit şi milă. 

— Ridică-te, unchiule, zise dânsul. Stai lângă mine; am să fac tot 
ce-mi stă în putinţă. 

Apoi adresându-se mulţimii, strigă tare: 

— Ascultaţi-mă, fraţi negri, şi o să vedeţi că am dreptate. Aţi fost 
torturați, e adevărat; aţi avut drept să vă răzbunaţi. Însă deja aţi 
vărsat sângele unui om, al aceluia pe care aveaţi motiv să-l urâţi mai 

mult. La ce vă va folosi un nou omor? Dărâmaţi casa, nimiciţi 
semănăturile, sfărâmaţi tot, faceţi pe omul ce stă lângă mine să umble 
mâine la cerşit; asta va fi pentru el o pedeapsă mult mai mare decât 
dacă-l veţi ucide. 

— Are dreptate, strigă bătrânul John; faceţi aşa cum zice; 
răzbunarea va fi deplină şi totodată vom fi ascultat şi de învăţătura lui 
Christos. 

Negrii tăcură; se vedea că nu le place propunerea. 

În sfârşit, se auziră exclamaţii: 

— Să moară, să moară! E un drac, trebuie să meargă în Iad. 

Negrii înfierbântaţi de vederea sângelui, se repeziră din nou asupra 
plantatorului, îl smulseră de lângă nepotul său şi-l înconjurară. 

— Fie-vă milă, strigă Blakborne; ascultați, să vă spun câteva vorbe, 
înainte de a mă ucide. 

Pronunţa vorbele astea cu un glas aşa puţin asemănător cu cel 
omenesc, încât se făcu tăcere. 

— Vreau să vă fac o propunere, continuă plantatorul tremurând de 
frica morţii; luaţi tot ce am; vă dau în scris la mână că tot e al vostru. 
Iscălesc îndată. Împărţiţi între voi aur, câmpurile, productele, vitele; 
fiecare dintre voi va avea cu ce să trăiască multe luni fără se 
muncească ceva. Numai lăsaţi-mi viaţa! Îmi voi cerşi pâinea, lăsaţi-mă 
să trăiesc. 

Planul lui Blakborne era minunat. Dânsul ştia că negrii sunt lacomi 
de avere într-atâta numai ca să aibă ce le trebuie fără să muncească. 

Câteva momente fu tăcere; negrii se chibzuiau vorbind încet; o rază 
de speranţă se întoarse în inima plantatorului. 

Însă iată că deodată ieşi dintre rânduri un negru înalt, se repezi la 
Blakborne, îl apucă de piept şi zguduindu-l îi strigă: 

— Tu trebuie să mori, câine ce eşti; cu aur nu se şterg chinurile la 
care ne-ai supus, ci numai cu moartea ta. 

Apucă pe plantator în braţe şi-l târî spre movila de lemne căreia 
deja i se dăduse foc. 

Patruzeci de negri jucau în jurul focului. 

Blakborne gemea şi se văita într-un chip sfâşietor. 

Richard voi să se repeadă în ajutorul unchiului său, însă un val 
puternic de negri îl opri. 

— O! ucigaşi ce sunteţi, strigă tânărul frângându-şi mâinile, 

mizerabili omorâtori! 

Însă exclamaţia asta a lui fu înăbuşită de ţipetele lui Blakborne 
care, ridicat în sus de mai multe braţe, fusese aruncat în mijlocul 
focului. 

Nenorocitul fu imediat cuprins de flăcări care se împreunară 
deasupra capului lui. 

Strigătele de ajutor, de iertare şi blestemele i se mai auziră puţin, 
apoi încetară;, se văzu un corp zbătându-se tot mai încet; aerul se 
umplu de un miros greu de carne friptă. 

Acum negrii alergară de aduseră vase cu apă şi stinseră focul; 
dânşii voiau să mai vadă încă o dată pe duşmanul lor de moarte. 

Însă în locul lor găsiră un corp prefăcut în scrum ale cărui oase şi le 
smulseră şi le împrăştiară prin curte. 

De abia se potolise flacăra rugului când izbucni în curte, o alta mult 
mai mare. Ardea casa. 

Richard, zărind coloana de fum negru, înroşită de flăcări, se apucă 
cu amândouă mâinile de frunte şi exclamă îngrozit: 

— Leonora! Leonora! 

De data asta dânsul răsturnă toate piedicile; nimeni şi nimic nu-l 
mai putea opri; alergând ca un nebun, dispăru în casă, unde ştia că se 
află iubita lui. 

Rătăci în întuneric prin odăile pline de fum înăbuşitor, izbindu-se 
de ziduri, de mobile; nimic nicăieri, decât trosnetul podelelor şi 
pereţilor înfierbântaţi. 

Abia nimeri scara ce ducea la caturile de sus. 

În caturile întâi şi al doilea iarăşi nu găsi nimic. Tocmai în al treilea 
cat, după ce rătăci prin mai multe camere, izbit de tăciuni, de scântei, 
se opri înaintea unei uşi încuiată pe dinăuntru. 

Cu o lovitură de picior o făcu să sară în ţăndări. 

O privelişte de spaimă avu înainte. 

Leonora stătea lungită jos, abia se mişca. Strigăte slabe de ajutor îi 
ieşeau din gâtlej, figura-i era ca de moartă. 

Mulatra Hetty însă alerga iute prin cameră râzând cu hohot, 
chiuind, făcând tot felul de strâmbături, nebăgând de seamă la foc, la 
fum: spaima morţii îi smintise fără de veste creierii. 

Când Richard ridicase pe Leonora şi voia să iasă cu ea afară, 
nebuna se repezi la dânsul, îl apucă în braţe şi-i strigă: 

— Tu eşti, Blakborne? Ai venit să mă scapi? Foarte bine, îţi 
mulţumesc. Hai să fugim; câinii negri ne urmăresc. Unde-i sunt banii? 
Hai iute! Hetty merge cu tine în pădure, departe. 

Richard îşi întrebuinţă toate forţele ca să scape din strânsoare, însă 
îi fu peste putinţă. Trebui s-o târască până la scară. Aici, printr-o 
scuturătură violentă, rămase liber în sfârşit şi izbuti să iasă afară cu 
Leonora. În acelaşi moment se auzi o zguruitură de geamuri şi un corp 
căzu jos şi rămase nemişcat; Hetty spărsese o fereastră şi se aruncase 
de la al treilea cat. 

Negrii dădură la o parte cu picioarele trupul mizerabilei. Dânşii 
ştiau că multe dintre chinurile lor veniseră de la ea. 

Pe urmă, ca şi nişte lupi înhăitaţi la pradă, negrii pătrunseră în casa 
incendiată ca să jefuiască ce era de jefuit. 

Nimeriră în pivniţă şi curând se văzu în curte rânduri-rânduri robii 
stând jos, având înainte-le sticle, butoiaşe de vin, de rachiu, de coniac, 
din care beau pe rând, fără încetare. 

Se văzu încă o dată, cu ocazia asta, că negrii nu pot să suporte 
multă vreme libertatea, că îndată ce se văd liberi de lanţurile sclaviei, 
comit prostii peste prostii ca nişte copii rău crescuţi. 

În vreme ce goleau butoaiele, cântau tare cântece de-ale lor, se 
îmbrăţişau, se sărutau reciproc; capetele li se înfierbântau tot mai 
tare, limbile li se legau, mişcările le deveneau tot mai dezordonate. 

În vremea asta, Richard izbutise să readucă pe Leonora în 
cunoştinţă. 

Dânsa stătea cu mâinile la piept şi asculta ce-i spunea Richard. 

— Vino cu mine, Leonora, zicea aceasta cu un glas adânc rugător. 
Încrede-te în mine. Prin pădurea asta ce se întinde până departe, te 
voi întoarce la civilizaţie, la oamenii care simt şi cugetă ca noi. Sunt 
sărac, e adevărat; ceea ce avea unchiul meu şi trebuia într-o zi să-mi 
lase, s-a nimicit, s-a prefăcut în cenuşă. Însă eu voi munci pentru doi; 
Leonora, dă-mi voie să-ţi spun în ceasul acesta solemn că te iubesc din 
primul moment în care te am văzut. Leonora, spune-mi şi tu o vorbă, 
una singură care să mă facă fericit; spune-mi că mă iubeşti. 

Leonora nu răspunse, ci privi tăcută în pământ. 

— Da, înțeleg, continuă tânărul, atins în chip dureros, că în 
momentele astea teribile nu-ţi e spiritul destul de liber ca să pronunţi 
o hotărâre asupra sorții dumitale. Înţeleg asta şi ai dreptate poate; 

trebuie să ne gândim acum la altceva. Hoardele bete de sânge şi de 
vin, au să caute noi victime. Să nu pierdem niciun moment, să fugim 
în pădure. Vom căuta să ajungem la drumul cel mare de poştă; acolo 
ne va lua diligenţa şi ne va duce la Louisiana. Ne vom urma apoi 
călătoria spre New York unde voi găsi o ocupaţie. Cum ţi-am spus, 
sunt sărac, Leonora, însă am braţe puternice, am inteligenţă pentru 
multe lucrări; tot ce am voi întrebuința pentru tine din zori până în 
noapte şi sunt sigur că voi izbuti să ne stabilim o vatră şi o masă. 

De-abia pronunţase vorbele astea când iată şi bătrânul John, cel 
mai înţelept dintre negri şi care nu se gândise la jaf şi beţie; dânsul 
era din contră foarte trist. 

Sfătui pe tânăr să se depărteze cât mai iute, deoarece furia şi 
destrăbălarea tovarăşilor săi nu mai avea nicio margine. 

— De ce m-ar ucide şi pe mine? întrebă tânărul. Ce le-am făcut eu? 
Nu i-am apărat mereu, pe cât am putut? 

— Aşa e, dar vezi ei se tem să nu fii martor la judecată în procesul 
omorârii unchiului dumitale; paza bună trece primejdia rea; nu 
pierdeţi nicio clipă. 

Tânărul ceru atunci lui John o armă pe care o primi îndată. 

Leonora se declară gata de plecare. 

Îşi luară rămas bun de la bătrânul negru, făgăduindu-şi să nu se 
uite, şi porniră. 

La distanţă de vro două minute auziră îndărăt o trosnitură 
înăbuşită. 

— lată, s-a dărâmat casa unchiului, zise tânărul către Leonora; 
răzbunarea e desăvârşită acum. 

În momentul de pe urmă, Richard se opri deodată speriat, apucă 
mâna femeii şi ascultă. 

— Ce e asta? bolborosi dânsul. Auzi acele strigăte, acele urlete care 
par ale unei cete de mâncători de oameni? 

Leonora le auzise bine venind din locul pe care tocmai îl părăsiseră. 

— Acesta e strigătul de război al negrilor, zise Richard, şi ştiu la a 
cui adresă sunt... Ele sunt la adresa noastră, Leonora; am fost văzuţi 
plecând şi suntem urmăriţi. 

— Dacă-i aşa, lasă-mă pe mine aici, zise tânăra femeie cu glas 
rugător;, eu nu pot să te urmez iute pe poteca pădurii; ţi-aş fi o 
greutate, ţi-aş pricinui pieirea. Lasă-mă, du-te, fugi înainte. 

Un râs amar izbucni din pieptul tânărului. 

— Mă crezi capabil de una ca asta? zise dânsul. Să te las în voia 
acestor negri beţi şi turbaţi, să-mi caut singur scăparea în fugă? Nu, 
nu, sau murim împreună sau scăpăm împreună. 

O lucire de nobleţe trecu prin ochii tânărului, iar Leonora se uită la 
el mirată. 

Cât cavalerism, cât curaj, ce sentimente nobile arăta purtarea 
acestui om! 

— Ei bine, zise dânsa, dacă-i aşa, să păşim mai iute. Fii convins că 
ai să ai în mine o tovarăşă credincioasă. 

— O tovarăşă credincioasă? repetă Richard emoţionat. Ah! 
Leonora, de ce nu aplici vorbele astea la cursul întregii noastre vieţi 
iar nu numai la timpul ieşirii noastre din pădure? Sau poate îmi dai 
voie să înţeleg expresia aşa cum o doresc eu? întrebă tânărul după 
câteva secunde, văzând că Leonora tace. 

Dânsa plecă capul, mereu mută, iar Richard luă tăcerea asta drept o 
învoire. 

Se afundară iute în pădure. Richard mai mult ducea pe Leonora 
decât mergea dânsa. Se opriră în sfârşit lângă un copac bătrân. 

— Aici trebuie să ne hotărâm, zise dânsul; sunt trei drumuri care 
duc în aceeaşi parte unde vrem să ieşim noi; două dintre ele sunt cu 
totul lipsite de primejdii, cel de al treilea însă e plin de monştri, de 
animale de pradă, care pot să ne răpună viaţa. În schimb însă, dacă 
vom apuca pe unul dintre cele două drumuri, sunt sigur că într-un 
sfert de ceas vom fi ajunşi de negri; pe cel din urmă drum, dânşii, 
superstiţioşi cum sunt, nu ne vor căuta. Şi ascultă, strigătele de război 
se aud tot mai aproape. Hotărăşte singură, Leonora, pe care drum să 
apucăm? 

— Să apucăm pe cel de al treilea drum, răspunse dânsa; mai bine să 
avem a face cu fiarele decât cu negrii beţi. 

Porniră din nou braţ la braţ pe calea cu monştri. 

Cărarea se strâmta tot mai mult; adesea era întreruptă de tufe dese 
şi mărăcini;, Richard trebuia să-şi întrebuinţeze toate puterile ca să 
înlăture spinii cu patul puştii, pentru ca Leonora să poată trece. 

Noaptea era întunecoasă de tot; copacii dintr-o parte şi din alta, 
unindu-şi sus ramurile, formau o boltă continuă ce împiedica vederea 
stelelor care ar fi luminat puţin calea. 

Înaintară astfel un ceas cu greutăţi neauzite. Leonora arăta un curaj 
eroic; nebăgând de seamă la sângele ce-i curgea din rănile făcute de 
spini, se ţinea de braţul lui Richard şi călca la întâmplare în 
întunericul înspăimântător. 

Curând însă dânsa simţi că i se sfârşiseră puterile Nu mai putea să 
meargă înainte; trebuia să se odihnească. 

— E cu neputinţă să te odihneşti acum, zise Richard; nu observi că 
nu ne aflăm pe pământ tare, ci pe un fel de mlaştină, deasupra căreia 
piciorul nu poate sta mai mult de o secundă fără să se afunde? Aici nu 
se poate nimeni opri. 

— Vreau să mă arunc pe iarbă numai câteva minute, zise femeia cu 
ton rugător. 

— Însă eu nu permit, replică Richard cu hotărâre; ne-am afunda 
împreună, ne-am găsi pieirea; la adâncime de câteva degete, mocirla e 
aproape lichidă şi nu i s-a dat încă de fund. Să înaintăm! Puțin curaj 
încă. 

Trase pe Leonora de braţ, de mijloc; văzând că dânsa nu mai poate 
merge, o luă în braţe şi porni iute înainte. 

Ajunseră în sfârşit pe pământ mai tare. Leonora ceru să fie lăsată să 
meargă singură. 

— În întunericul acesta nepătruns, lesne ne putem pierde, zise 
Richard; de aceea te mai rog, ţine-te bine de braţul meu; nu trebuie să 
ne despărţim deloc; altfel se poate să apuci dumneata într-o parte şi 
eu în alta. 

— O, doamne, ce e asta? exclamă deodată Leonora. 

Tropăituri, mugete, sforăituri înspăimântătoare se auziră în 
apropiere. 

Richard ştia ce înseamnă zgomotul acesta. 

— Lasă-te jos, şopti dânsul Leonorei. 

Fl însuşi le lăsă în genunchi. 

Amândoi îngenuncheaţi alături, păreau că se află într-o biserică şi 
că voiau să-şi facă rugăciunea. 

Trosniturile ramurilor şi mărăcinilor se auzeau tot mai aproape. 
Deodată se iviră în întuneric o mulţime de ochi de foc şi se zăriră 
siluete de corpuri mari, mişcându-se cu o mare iuţeală. 

Era o cireadă de bivoli sălbatici care alergau pe semne să caute apă. 

Călătorii avură noroc că la vreo zece paşi de dânşii bivolii se 

abătură la dreapta. 

De-ar fi dat peste dânşii, trebuie că i-ar fi zdrobit cu picioarele, i-ar 
fi amestecat cu pământul. 

Fură grozave momentele ce trecură, până ce întreaga ceată se 
depărtă; când Richard ce ridică acoperit de sudoare, zise tovarăşei 
sale îngălbenită ca de moarte: 

— Am scăpat de moarte, Leonora. 

Într-adevăr, foarte rar se întâmplă ca un om să scape cu zile, când 
are nenorocirea să se întâlnească în codrii Americii cu aceste animale. 

Călătorii porniră din nou în întuneric şi înaintară pe cărări 
întortocheate, poate necălcate încă de picior de om. Richard nu-şi mai 
ascundea că rătăcise drumul; ţinea şi el cum putea mai bine direcţia în 
care i se părea că se află Louisiana. 

În fârşit, cerul începu să se lumineze. 

— Iată şi zorile, zise Richard. Slavă Domnului, acum o să ne putem 
odihni puţin. Lesne vom găsi apoi o cărare care să ne scoată la 
locuinţe omeneşti. 

— E şi vreme de odihnă, răspunse Leonora: mă ustură picioarele ca 
şi cum aş fi călcat pe ciulini şi urzici; nu pot să merg mai departe; cu 
orice preţ trebuie să mă odihnesc, cu orice preţ. 

— Numai puţin încă, Leonora, se rugă tânărul. Vezi acolo înainte 
ceva alb? Mă prind că e un luminiş în pădure; acolo vom putea să ne 
punem jos cu siguranţă că nu vom fi surprinşi de vreun monstru. Vom 
găsi poate fructe, ne vom reîntări pentru drum. Încă o mică silinţă şi 
am ajuns. 

— Bine, zise Leonora, să mergem acolo. 

Însă dunga albă trebuia să fi fost mult mai departe de cum crezuse 
Richard, căci mersul ţinu încă un ceas până la luminişul dorit. 

Călătorii văzură că se aflau pe malul unei gârle. 

Cât se vedea cu ochii înainte, gârla asta, în formă de lac, era 
acoperită cu stuf şi papură verde, aşa că un călător, în vreme de 
noapte, ar fi luat apa drept o livedă verde şi s-ar fi înecat. 

Richard salută pârâul cu o exclamaţie de bucurie. 

— Să mulţumim lui Dumnezeu, zise dânsul, că avem acum şi apă; 
numaidecât o să-ţi redobândeşti puterile, Leonora. 

Alese un loc în mijlocul luminişului; cercetă prin iarbă cu patul 
puştii să vadă de nu sunt acolo niscai insecte vătămătoare sau chiar 

şerpi. 

Invită apoi pe Leonora să se pună jos. 

— Îţi e mai bine acum? întrebă dânsul. 

— Da, e o mare plăcere să şezi jos după o oboseală aşa de teribilă. 
Ah! dacă aş putea să-mi scot ghetele din picioare! Dar mă tem că asta 
nu e cu putinţă, picioarele fiindu-mi umflate. 

— Atunci să tăiem ghetele şi le vom lega pe urmă cu iarbă de asta 
lungă. 

Leonora voia să facă câteva observaţii în privinţa asta; însă deja 
Richard scosese un cuţit în formă de pumnal şi îngenunchease 
înaintea iubitei sale. Încet şi cu mare îndemânare, dânsul tăie pielea 
de deasupra a ghetelor, procurând astfel o mare uşurare picioruşelor 
femeii. 

O! ce formă fermecătoare aveau acele picioruşe! Richard nu se mai 
sătura privindu-le. Apoi deodată apucă cu amândouă mâinile unul 
dintre ele, privind ţintă în ochii Leonorei. 

— Pentru Dumnezeu, ce faci? exclamă tânăra femeie. 

— lartă-mă, zise Richard, că-ţi cer voie să sărut acest picior. 

— Te rog, ridică-te, zise Leonora roşindu-se, şi nu-mi vorbi aşa, 
altfel va trebui să mă despart de dumneata. 

— Să te desparţi de mine, aici în codrul acesta sălbatic, unde ai fi 
pierdută dacă nu m-ai avea de tovarăş? 

— Nu m-aş gândi la nimic, reluă Leonora de Ilmenau; dacă-mi 
impui iubirea dumitale, îmi voi urma singură drumul. 

— Să-ţi impun iubirea mea! zise tânărul german cu tristeţe. Vai! ce 
vrei să zici oare cu vorbele astea? Că nu vei putea niciodată să mă 
iubeşti!... Însă destul am vorbit despre asta, continuă dânsul; uitasem 
că eşti sleită de puteri şi că înainte de toate ai nevoie de puţină apă. 
Dar uite o să trebuiască să te mulţumeşti cu un vas ciudat pentru că 
afară de pălăria mea n-am altceva ca să-ţi aduc apă. 

— Nu face nimic, întâmpină Leonora; îţi mulţumesc pentru delicata 
dumitale atenţie; adu apă în pălărie şi vei vedea că o să beau cu poftă. 

Richard mai aruncă o privire lungă asupra tinerei femei, apoi 
coborî malul înalt şi râpos. 

Chiar lângă mal, apa era plină de buruieni, era murdară, noroioasă. 

Richard se afla destul de demult în America ca să ştie că o mulţime 
europeni care băuseră apă murdară de pe lângă malurile râurilor şi 

gârlelor, se îmbolnăviseră de tifos, de friguri rele, şi unii dintre ei 
muriseră. 

Fl tinu deci să aducă Leonorei apă curată din mijlocul gârlei. Intră 
în apă aşa îmbrăcat, căci tot simţea o mare căldură în corpul lui. 

Gârla nu era adâncă; când tânărul făcuse vreo zece paşi, apa-i 
venea până la piept. Aici lichidul era limpede ca cristalul. Tânărul 
spălă pălăria, o clăti pe dinăuntru de câteva ori, o umplu cu apă şi 
porni îndărăt. 

Abia doi paşi făcuse când deodată rămase înţepenit şi un ţipet de 
groază îi izbucni din piept. 

Între dânsul şi mal răsărise o formă înspăimântătoare, un corp lung, 
solzos, înfricoşător de văzut, care se urcase încet din fundul apei la 
suprafaţă. 

Avea un cap oribil, cu fălci lungi, puternice, gura-i pe jumătate 
deschisă, era mărginită de două şiruri de dinţi lungi, ascuţiţi ca nişte 
pumnale. 

Ţipătul de spaimă al lui Richard alarmase pe Leonora care se sculă 
de unde era şi alergă la mal. 

— Pentru Dumnezeu, exclamă dânsa, ce este? Ce ai? De ce stai pe 
loc şi nu te întorci? 

— Sunt pierdut, bolborosi Richard, priveşte acolo. 

Figura tânărului se strâmbase ca de paralizie; părul i se zbârlise pe 
cap. Leonora crezu că a fost izbit fără de veste de nebunie. 

— Nu văd nimic, zise dânsa; hai, vino la mal. 

— Priveşte aici, aici, îngână Richard. 

Acum Leonora descoperi obiectul fricii lui. 

— Dumnezeule puternice, exclamă dânsa; ce e acolo, un şarpe sau 
un peşte? 

— E un aligator, zise Richard. 

Într-adevăr, era unul dintre acei înspăimântători crocodili 
americani, care obişnuiesc a locui în apele pădurilor Americii şi care 
sunt mult mai primejdioşi şi setoşi de sânge decât crocodilii Egiptului. 

Aligatorul îşi tinu câtva timp ochii aţintiţi asupra duşmanului său, 
nescăpându-i din vedere nici a mişcare. 

— Ce trebuie să fac? întrebă Leonora abia respirând. 

— Adu puşca, sloboade un glonte asupra monstrului. Însă ai să vii 
prea târziu, prea târziu! 

Leonora se întoarse ca un fulger în locul unde poposiseră şi găsi în 
iarbă puşca încărcată. 

Când fu iar pe mal, era prea târziu. 

Singurul moment în care lipsise, fusese de ajuns pentru a se petrece 
o scenă oribilă. 

Richard se retrăsese mereu din apropierea dușmanului său 
periculos. 

Aligatorul păru a observa intenţia asta şi înaintase repede spre 
victima sa. 

Tânărul ridică picioarele şi se lungi în apă căutând să scape înot. 
Însă de-abia făcuse vreo două mişcări puternice cu braţele şi 
picioarele, când aligatorul se afundă. 

Acum Richard ştia că e pierdut. Chipul de atac al aligatorilor e 
adesea astfel: se afundă şi-şi apucă victima pe dedesubt. 

Tânărul se gândi încă o dată la Leonora. Îşi trecu încă o dată prin 
minte chipul ei dulce, în momentul acesta suprem. 

Un singur țipăt scurt răsună pe suprafaţa apei; o durere groaznică 
făcu pe nenorocit să se zbuciume; aligatorul îşi săvârşise lucrarea 
distrugătoare. Repezindu-se de jos în sus cu gura deschisă, smulsese 
amândouă picioarele tânărului chiar de lângă trup. 

Richard îşi azvârli încă o dată braţele în sus; ochii îi ieşiseră din 
orbite; monstrul se repezi din nou asupră-i pentru ca să-i sfâşie şi 
partea de sus a trupului. 

În momentul acesta reapăru Leonora cu puşca. 

Dânsa ochi pe crocodil şi trase; detunătura făcu pădurea să vuiască; 
crocodilul se repezi afară din apă cu jumătate trup, având încă între 
fălci corpul nenorocitului care tot se mai zbătea încet. 

Leonora văzu că tovarăşul său era pierdut. 

Simţi un val de sânge fierbinte năvălindu-i în inimă; apoi o răceală 
de gheaţă îi cuprinse membrele; i se păru că se-nvârteşte. 

Ţipând o dată încet, căzu jos. 

Un leşin binefăcător îi răpise conştiinţa. 

Şi astfel nefericita rămase ca moartă şi singură singurică în acea 
nesfârşită pădure, plină de fiare şi de monştri. 

Capitolul XXX - Noul contabil 


„..„.Bagă de seamă să nu sufere marfa pe care 
mi-o aduci.” 
Peter von der Straaten. 


— Marfa asta era nevasta mea, nefericita! 
Herbert 


În aceeaşi stradă în care se afla colosala casă a lui Peter van der 
Straaten, era chiar peste drum o casă mică cu patru caturi care se 
părea din depărtare o cutie pe lângă marele edificiu. 

Într-o cameră curăţică de la al patrulea cat al acestei case se aflau 
stând la o masă doi bărbaţi, trăgând din ţigări şi vorbind încet. 

— Aşadar, a fost primit ca contabil la firma Peter van der Straaten, 
zise unul dintre ei răsucindu-şi mustaţa lungă. Acum putem fi siguri 
că vom izbuti în atingerea scopului ce urmărim. 

— Să dea Dumnezeu, răspunse celălalt bărbat a cărui faţă, rasă 
peste tot, era de o tăietură nobilă şi ai cărui ochi arătau o adâncă 
melancolie. Să dea Dumnezeu scumpul meu baron; dar ia spune-mi, ce 
impresie a făcut asupră-ţi Peter van der Straaten, cum te-a primit, ce 
ţi-a vorbit, cum crezi că ai să trăieşti cu dânsul? 

— Prea multe întrebări deodată, răspunse baronul. Însă am să 
încerc să-ţi dau răspuns la toate; mai întâi dă-mi voie să-ţi amintesc 
despre câteva fapte ale timpului din urmă. O întâmplare a făcut să ne 
întâlnim amândoi în Londra, lordule Osborne, şi ne-am făcut îndată 
prieteni. Sunt convins că n-avem a regreta că ne-am comunicat 
durerile vieţii noastre; dumitale ţi s-a furat nevasta şi mie asemenea, 
după o căsnicie de câteva ceasuri numai. Ne-am legat în Londra să 
descoperim pe răpitori nevestelor noastre, însă a trecut oarecare timp 
până să dăm de o urmă. Urma aceasta ne-a adus aici în Amsterdam; 
pare aproape sigur că Leonora a fost adusă şi ea aici. Criminalistul din 
Berlin, care a întreprins aceste cercetări pentru mine, pretinde hotărât 
că Leonora a trecut prin Amsterdam, dar că de aici i se pierde urma. 

— Şi cum ţi-ai îndreptat atenţia tocmai asupra lui Peter van der 
Straaten? întrebă lordul Osborne. 

— Iată cum, reluă Herbert de Markenstein; făcându-se o percheziţie 
amănunţită la castelul Runeck, s-a găsit o hârtie în grajdul în care 
cocoşatul malaez petrecuse noaptea; îţi este cunoscut că acest cocoşat 
pe care-l luasem de milă, a dispărut odată cu Leonora. Hârtia era 
acoperită cu o scriere în cifre, cu semne tainice, şi la început credeam 
că niciodată nu vom izbuti să-i dăm de înţeles. Însă şi de data asta, 
criminalistul Böllert a procedat cu izbândă; dânsul a descoperit cheia 
scrierii misterioase. Şi ce crezi, că conţinea biletul? 

Lordul se plecă înainte. 

— Sunt foarte interesat să aflu, zise dânsul. Niciodată nu m-ai 
lămurit asupra motivului care te face să te apropii de Peter van der 
Straaten. 

Un fulger trecu prin ochii lui Herbert de Markenstein. 

— Milord, reluă acesta, coborând glasul, acest Peter, acest milionar 
cu vază, mult stimat, sărbătorit în Olanda, ştie unde este nevasta mea. 

Lordul Osborne căzu pe un scaun. 

Sângele englez, ce-i curgea rece prin vene, nu-l împingea deloc să 
arate prin vreun gest efectul ce produsese asupră-i vorbele din urmă 
ale baronului. 

Însă pe figura lui se zugrăvise o uimire nespusă. 

Încrucişă braţele pe piept şi se uită lung la prietenul său. 

— Herbert de Markenstein, zise dânsul, poţi să crezi dumneata cu 
adevărat că Peter van der Straaten, un om care dispune de o avere 
colosală, care se bucură de consideraţia lumii cum rari muritori s-au 
bucurat, să fie în legătură cu răpirea unei femei? 

— Cred asta cu tărie, răspunse Herbert. Deşi am în mână numai o 
mică dovadă materială, e însă în mine un glas care-mi strigă că acest 
Peter poartă o mască cu care înşală toată lumea. 

— Ah! ce lucru grozav spui dumneata. 

Lordul se ridică şi se plimbă cu paşi mari prin odaie. 

— Şi care e dovada materială de care vorbeşti? continuă dânsul 
după câteva momente. 

— Biletul acesta, răspunse baronul scoțând din buzunarul de la 
piept o bucată de hârtie care trebuia să fi fost a treia parte dintr-o 
coală de hârtie de epistole. Vezi scrisoarea asta cu cifre? 

Lordul luă hârtia şi se apropie de fereastră. 

— la seama, zise Herbert, să nu te vadă de peste drum. 

— Şi de m-ar vede cineva, răspunse lordul, n-ar putea bănui ce este 
biletul acesta. Din parte-mi îţi spun că nu găsesc aici nimic deosebit; e 
o simplă scriere cifrată de care se folosesc diplomaţii şi tâlharii. 

— Cum ţi-am spus, continuă Herbert, biletul acesta a fost găsit în 
grajdul în care a dormit malaezul; după multă trudă s-a găsit în sfârşit 
cheia scrierii, aşa că eu sunt în stare să citesc biletul! 

— Şi ce se zice în el? 

— lată traducerea. 

Herbert scoase o altă hârtie şi o dădu lordului. 

Acesta o citi şi exclamă: 

— Pe toţi dracii, biletul acesta e foarte compromiţător pentru Peter 
van der Straaten, presupunând că cheia găsită este cea justă. 

— Justă este, răspunse Herbert. Spune dumneata acum, nu e de 
mare preţ pentru mine biletul acesta? 

— O, da. Te rog, dă-mi voie să-l citesc încă o dată, tare, să-i 
cuprind bine înţelesul. 

Lordul citi: 


„Observă bine pe extravagantul căpitan; nu am încredere în el. Când vei 
crede că e ceva de bănuit, telegrafiază-mi cu vorbele ştiute, direct la adresa 
mea, adică firmei Peter van der Straaten. 

Bagă de seamă că marfa pe care mi-o aduci să nu sufere. Treaba asta e 
cea mai importantă din câte ţi-am încredinţat până acum.” 


— Însă biletul nu-i iscălit, zise lordul. 

— Fireşte că scriitorul lui se va fi păzit ca de foc să-şi pună numele 
acolo. Însă nu reiese din cuvintele astea că Peter van der Straaten este 
acela ce a dat cocoşatului o însărcinare? Şi ce poate să fi fost acea 
marfă altceva decât sărmana, nenorocita mea nevastă? 

Lordul se rezemă de peretele acoperit de un tapet simplu şi stătu 
câtva timp cu privirea aţintită în pământ. 

— Şi cum ai aflat, întrebă dânsul în sfârşit, că Peter van der 
Straaten locuieşte în Amsterdam? 

— O! asta mi-a fost lesne, răspunse tânărul baron german. Am pus 
în mişcare toate birourile de informaţie din lume şi n-a trecut multă 
vreme la mijloc şi am primit din toate părţile scrisori în care mi se 
spunea că Peter van der Straaten este unul dintre cei mai bogaţi 

olandezi, onorat în Amsterdam ca un al doilea rege. Şi ştiu, adaugă el 
apucând amândouă mâinile lordului, că poţi să mă ajuţi, că am în 
dumneata un prieten în care pot să-mi pun toată nădejdea, nu-i aşa? 

— Asta se înţelege de la sine, răspunse englezul. Credinţa între noi 
e jurată; niciunul n-are s-o calce în picioare. Însă nu ţi-ai terminat 
povestirea. Explică-mi cum ai izbutit să intri contabil la firma lui Peter 
van der Straaten. 

— Şi asta mi-a fost lesne, zise Herbert. Când am ştiut unde să caut 
pe răpitorul fericirii mele, am văzut îndată şi calea pe care trebuia s- 
apuc. Am rugat pe un prieten al tatălui meu, un bancher bogat din 
Berlin, să mă recomande primarului de Amsterdam, van Dyk. Acesta e 
foarte bun prieten cu Peter van der Straaten, e un bătrân cinstit care 
nici nu bănuieşte cui şi-a încredinţat prietenia. Fireşte, m-am 
prezentat lui sub nume schimbat; i-am spus că sunt german, că mă 
numesc Franz de Stein, că familia mea e dintre cele mai distinse ale 
Germaniei, dar că aflându-mă lipsit de mijloace de trai sunt silită mă 
fac comerciant. L-am rugat să-mi dea ajutor ca să-mi găsesc un loc aici 
în Amsterdam. Bătrânul s-a gândit puţin şi apoi a exclamat trecându-şi 
degetele prin barba lui albă: 

— „Ai să întri la prietenul meu Peter van der Straaten; lasă pe 
mine; să vezi că au să iasă toate bine.” 

Îmi scrise şi-mi dădu un bilet de recomandare. Ah! cum îmi 
zvâcnea inima când m-am aflat în sfârşit în faţa omului pe care-l 
bănuiesc şi pe care vreau să-l pândesc ca vânătorul pe bestie. Peter fu 
amabil cu mine şi îndată ce citi biletul primarului, mă angajă ca 
contabil cu o leafă destul de mare. Pe acum o să am liberă intrare în 
casa lui, o să pot să-i observ toate apucăturile, să-i ghicesc şi să-i 
scormonesc toate secretele. 

Osborne întinse prietenului său amândouă mâinile. 

— Nu pot decât să te felicit, zise dânsul, că ai pornit pe o cale aşa 
de bună pentru atingerea scopului dumitale. Şi scopul dumitale este şi 
al meu. Dumneata vrei să-l găseşti pe cocoşatul malaez, răpitorul 
fericirii dumitale. Eu sunt în aceeaşi situaţie însă mai puţin norocit în 
întreprindere; eu caut încă pe omul care mi-a furat nevasta, care m-a 
alungat din inima ei aşa că nenorocita m-a uitat cu desăvârşire după 
ce înviase din morţi; caut pe ticălosul care m-a jefuit de iubirea soţiei 
mele, îl caut pe el şi în acelaşi timp şi pe femeia mea. 

— Fii stăruitor, zise Herbert, va suna şi pentru dumneata ceasul 
răzbunării. 

— Da, al răzbunării, exclamă lordul cu glas apăsat, cu ochii 
încruntaţi. Voi nimici pe tâlhar îndată ce-l voi descoperi, fie el oricine. 

— Să ne ajute Dumnezeu, reluă Herbert, acum vreau să-ţi arăt 
altceva. Pe lângă toate mijloacele ce le am în vedere pentru a face 
cercetări asupra vieţii ascunse a lui Peter van der Straaten, am să 
întrebuinţez şi astea. 

Se duse la un scrin şi scoase de acolo un ochean şi un aparat 
fotografic. 

— La ce-ţi pot servi instrumentele astea? întrebă lordul mirat. 

— Ai să vezi îndată; vreau să fac o probă. 

Ascuns după pierdea, îndreptă ocheanul asupra uneia dintre 
ferestrele casei lui Peter van der Straaten, anume asupra aceleia a 
cabinetului de lucru al marelui comerciant. 

— Ah! am nimerit bine, exclamă Herbert; iată Peter stând la masa 
lui de scris şi înainte-i se află cineva în picioare... e un om tânăr, 
aproape un băiat... se pare a fi evreu... vorbeşte, face gesturi repezi. 

Englezul se uită la rândul prin ochean. 

Pufni deodată în râs. 

— Ce figură caraghioasă are tânărul acesta, zise dânsul. 

— Mai bine zi o figură de viclean, de om prefăcut. Îţi repet că 
suntem pe urma cea bună, căci cine se înconjură cu astfel de oameni 
n-are gânduri bune şi nu merge pe căi descoperite. Acum să-mi iau 
clişeul pentru album, continuă Herbert. 

Puse în legătură ocheanul cu aparatul fotografic şi procedând ca cel 
mai isteţ fotograf, arătă curând lordului mirat o fotografie 
reprezentând pe Peter van der Straaten răsturnat pe un fotoliu şi pe 
noul lui servitor Veitel Ițic. 


Între marele comerciant şi tânărul evreu se stabiliseră curând relaţii 
intime. Cu instinctul ce au marii comandanți şi criminalii învechiţi de 
a-şi alege oameni, Peter observase că tânărul îi va fi de mare folos la 
orice treabă. 

Îl întrebuinţă deci în serviciul său personal, destăinuindu-i relaţiile 
sale cu Adelaida Vanees. 

Veitel primi descoperirea amorului stăpânului său ca cel mai firesc 
lucru. El nu arătă nici cea mai mică mirare, pe când în realitate faptul 
îl interesa în cel mai înalt grad. 

În ziua în care ne aflăm fusese din nou chemat de stăpânul său. 

— Ce ordonaţi domnule? întrebă dânsul, plecându-se până la 
pământ. Cu ce vă pot sluji? 

—  Veitel Ițic, zise Peter după ce încuiase uşa, multe ţi-am 
încredințat şi sper că n-ai să mă dezamăgeşti. Aştept de la tine o 
desăvârşită muţenie în privinţa micilor mele secrete. Ce zici? 

— Domnule, răspunse Veitel plecându-se din nou, să mă taie cineva 
în patru bucăţi, să arunce fiecare bucată într-un ocean diferit ca să mă 
mănânce peştii, tot n-are să scoată de la mine o singură vorbă. Îţi sunt 
devotat, domnule, poţi să faci din mine orice vei voi; sunt în mâinile 
dumitale ceară moale. 

— Ei bine, am să-ţi pun credinţa la încercare. Cunoşti pe doamna 
Adelaida Vanees, nu-i aşa? 

— O cunosc. 

— Te-ai aflat de mai multe ori în casa ei; cunoşti locurile... 

— Da, domnule. Îndată ce am observat că te interesezi de casă şi de 
stăpâna casei, m-am apucat de studiat poziţiile. Poţi să mă laşi legat la 
ochi în vila doamnei Vanees, voi şti încotro să fac orice pas ca să nu 
mă izbesc de mobile şi să găsesc colţul în care se poate ascunde 
cineva. 

— Colţul? ei, bravo; tocmai de asta voiam să îţi vorbesc. Îmi 
trebuie un spion care să supravegheze pe acea văduvă, să n-o piardă 
din ochi. Crezi tu, Veitel, că ai să poţi face treaba asta? 

— O, da, exclamă tânărul luând o poză de triumf, cred asta; vei 
vedea că n-are să se petreacă nimic în casa acelei femei fără ca 
dumneata să ştii. Dă-mi voie însă să-mi spun şi eu părerea. Dacă ai 
putea să mă bagi servitor în casa doamnei Vanees, treaba ar fi mult 
mai lesnicioasă. 

Peter râse. 

— Trebuie să înţelegi, Veitel, că Adelaida e tot aşa de şireată ca 
noi. Un servitor recomandat de mine ar pune-o la bănuieli; ea s-ar 
păzi, n-am şti nimic. Trebuie să căutăm altceva. 

Veitel se gândi puţin apoi zise: 

— Atunci nu-mi rămâne decât să recurg la mijlocul cheilor false. În 

fiecare noapte mă voi strecura în casă şi sub patul femeii şi voi sta 
acolo. 

— Drace, exclamă Peter, de-ai putea să faci asta, te-aş acoperi cu 
aur... 

Ochii lui Veitel străluciră tare. 

— Da, da, pot s-o fac, reluă dânsul; nu degeaba doar am învăţat 
lăcătuşeria. 

— Şi meseria asta o ştii? 

— Da, am învăţat-o de la un profesor, un om de mare talent, care 
acum a murit, sărmanul. 

— Sunt foarte curios să aflu ceva din viaţa ta, zise Peter. 

Veitel se înclină iar şi începu să-şi spună pe scurt istoria vieţii. 

Părinţii săi ţinuseră cârciumă într-un sat al Rusiei, făcuseră ceva 
parale; într-o bună dimineaţă tatăl fu jefuit şi ucis; mama, având pe 
Marta în braţe şi pe Veitel Ițic în burtă, fu alungată peste graniţă, în 
Prusia. 

Aici dânsa născu pe Ițic într-un grajd pe gunoiul cailor, şi muri de 
facere. Orfanii fură crescuţi de comună. La vârsta de şase ani Veitel fu 
pus să păzească gâştele satului. Stând pe câmp, în mijlocul gâgâitului 
gâştelor, învăţă aproape singur să scrie şi să citească, făcându-şi 
planuri mari de viitor. 

Într-o zi dispăru din sat după ce-şi luase rămas bun de la sora sa 
Marta pe care o asigură că n-o va uita, că o va lua îndată ce va găsi un 
loc în oraş. 

Cerşind prin sate, băiatul ajunse la Berlin unde auzise că are un 
unchi care se numeşte chelul Schmuhl. 

Unchiul primi cu bucurie pe nepot, îi dădu de lucru, îl învăţă 
negustoria. 

— Şi Schmuhl te-a adus la mine, zise Peter. Eu nu înţeleg încă cum 
ai învăţat lăcătuşeria. 

— Să vezi cum, reluă Veitel; la unchiul meu venea mereu un om 
bătrân căruia îi zicea Profesorul orb. El suferise odată de albeaţă, i se 
făcuse operaţie însă fără ochelari tot nu vedea. Avea afaceri cu 
unchiul meu; se încuiau amândoi în casă şi vorbeau mult. Eu ascultam 
la uşă. 

— Ai şi obiceiul acesta? întrerupse Peter, asculţi la uşă? 

— Se înţelege; cum aş fi putut să devin un om de afaceri dacă n-aş 

fi ascultat vorbele acelora care ştiau mai mult decât mine. Într-o zi, 
când profesorul orb ieşise de la unchiul meu, mă luai după dânsul, îl 
ajunsei pe stradă şi-l trăsei de haină. Bătrânul se sperie crezând că e 
vreun poliţist; îndată însă mă recunoscu şi se linişti. 

— „Ce vrei?” îmi zise. „Nu eşti tu băiatul de sus de la Schmuhl?” 

— „Eu sunt nepotul lui Schmuhl”, răspunsei, „şi am venit să te rog 
să mă înveţi şi pe mine tot ce ştii, să mă faci un om învăţat ca şi 
dumneata.” 

Vorbele astea trebuie să fi plăcut profesorului, căci dânsul râse, îmi 
trecu degetele prin păr şi mă întrebă: 

— „Vrei într-adevăr să devii în lume un om solid, băiete?” 

— „Da, da.” 

— „Dacă-i aşa, vino cu mine.” 

Am străbătut multe străzi până ce am ajuns într-o mahala depărtată 
a Berlinului, unde seara nu se opreşte niciodată un om cumsecade. Ne 
coborârăm într-o pivniţă umedă. Vreo 15 sau 20 de oameni tineri 
stăteau acolo la nişte mese lungi, ocupându-se cu lucrări ciudate. Unii 
însemnau ceva într-un registru mare; alţii rădeau ceea ce însemnaseră 
dânşii. Un altul încerca să şteargă cu un lichid o scriere de pe o hârtie; 
un altul în sfârşit se căznea să pilească o cheie. 

— „Vezi tu, fiul meu”, îmi zise orbul profesor, „acesta e contuarul 
meu şi toți domnii aceştia sunt şcolarii mei; dânşii vor să afle de la 
mine ştiinţa de a deveni bogaţi.” 

Din seara aceea, continuă Veitel, m-am dus mereu în pivniţa 
orbului profesor şi am fost unul dintre elevii lui cei mai sârguitori. 
Astfel am învăţat încă multe lucruri pe lângă fabricarea de chei false 
şi prefacerea scrierii de mână; ştiu să golesc un buzunar fără să fiu 
simţit; ştiu să amestec prafuri cu care să ucid un om fără ca doctorul 
să poată cunoaşte de ce boală a murit. 

— Aţi fost dar învăţaţi şi la omoruri? exclamă Peter. 

— Numai în chip teoretic, răspunse Veitel; în practică n-am tăcut 
niciodată vreo încercare. Acum, domnule, ţi-am spus tot ce pot să fac; 
rămâne ca dumneata să-mi dai treburile cele mai potrivite cu mine. 
Vrei să ştii ce fel de viaţă duce Adelaida Vanees; ai să fii mulțumit de 
mine; voi fi după femeie ca şi umbra ei; nimic nu va întreprinde fără 
ca dumneata să ştii după un ceas. 

— De voi fi mulţumit de tine, exclamă marele comerciant, am să-ţi 

răsplătesc în chip princiar. Acum du-te, Veitel Ițic, pentru ca să nu se 
observe în contuare că stăm prea mult de vorbă. 

Veitel se înclină tot aşa de adânc ca la sosire şi se duse. 

Peter se plimbă puţin prin contuarul său şi se opri la fereastră. 

— Cred, îşi zise dânsul, că băiatul acesta o să-mi fie de mare folos; 
e tâlhar, e ucigas; însă tocmai astfel de oameni sunt necesari când e 
vorba să mergi pe căile întunecoase ale vieţii. 

Peter nu fu multă vreme singur; curând intră servitorul şi-i spuse că 
un om mic, cu părul alb, voia să-i vorbească îndată. 

— Ce vrea? întrebă comerciantul. 

— Asta nu vrea s-o spună decât dumitale. 

— Bine, să vină înăuntru. 

Peter era obişnuit să primească musafiri care nu-şi spuneau numele 
afară; ştia că atunci are de-a face cu o cunoştinţă deghizată. 

De data asta fu tot aşa. 

Curând uşa se deschise şi intră un om scurt, gârbov, sprijinindu-se 
de un băț. 

Peter încuie iute uşa, apoi întorcându-se spre vizitator, îl privi 
mirat şi-l întrebă: 

— Cine eşti şi ce vrei cu mine? 

— Ce, nu mă recunoşti, domnule? exclamă cocoşatul malaez cu 
glasul răguşit. 

Şi în acelaşi moment îşi smulse de pe figură barba albă, falsă. 

— Ah! tu eşti, cocoşatule? zise Peter; într-adevăr, de data asta te-ai 
mascat bine; ai fi putut să dai de ruşine pe un actor. Însă trebuie să fie 
un lucru mare la mijloc de te-ai hotărât să vii să mă găseşti aici. Ți- 
aduci bine aminte că te-am oprit sub pedeapsă de moarte să calci în 
casa mea. 

— Am fost silit, domnule. Nu puteam s-aştept; e la mijloc chestie de 
viaţă sau de moarte pentru mine şi pentru dumneata. 

Figura lui Peter se întunecă. 

— Ne ameninţă vreo primejdie? întrebă dânsul iute. 

— O mare primejdie, răspunse Jim; deja am fi dat peste dracu, — 
într-adevăr, domnule, sunt silit să mă laud eu însumi — dacă n-aş avea 
în capul ăsta o pereche de ochi aşa deştepţi. 

— Spune-mi iute ce s-a întâmplat? 

— Fiul dumitale, domnule, pe care-l ţinem închis sus în carcera din 

turn, era cât p-aci să scape. 

— Să scape! Stai, ce vorbeşti! Nu era doar să rupă drugii groşi de 
fier de la fereastră, să se arunce în prăpastie, în mare, şi să iasă apoi la 
mal ca un bun înotător, ce-mi cânţi palavre, cocoşatule, sau poate ţi-a 
sărit o doagă. 

— Nu mi-a sărit nimic, îţi spun adevărul; fiul dumitale era să scape 
cu ajutorul unei persoane care s-a strecurat în casă, în vreme de 
noapte. 

— Cine e persoana asta? 

— O fată, domnule; îţi vine greu să crezi şi totuşi nu s-ar putea 
înţelege să aibă cineva aşa mare îndrăzneală decât numai o femeie 
împinsă de dragoste. 

Peter de abia izbuti să se scuture de uimirea ce-l cuprinsese. 

Merse la uşă în vârful picioarelor, îşi puse urechea la broască să 
afle dacă nu asculta cineva la uşă sau dacă nu se afla vreun amploiat 
prin apropiere. 

Încet nu putea vorbi, căci atunci ar fi dat şi mai mult de bănuit. 

Se întoarse asigurat şi întrebă zgâlţâind de umăr pe cocoşat: 

— Cum se numeşte fata? 

— Nu ştiu; n-am întrebat-o, nu mi-ar fi spus. E o fată înaltă, 
frumoasă; se pare că e amorezată la nebunie de fiul dumitale. Sub un 
pretext oarecare a intrat în casa de pe stânci. În cursul nopţii s-a urcat 
în turn, a găsit resortul secret al uşii, a apăsat, uşa s-a deschis; 
perechea pornise deja... 

— Unde sunt dânşii acum? 

— Unde să fie?! răspunse cocoşatul frecându-şi palmele cu 
mulţumire; sunt împreună aşa cum au dorit, în camera din turn... Te 
asigur că n-au să mai încerce a doua oară să fugă, însă nu ne putem 
culca pe o ureche decât atunci când atât fiul dumitale cât şi fata nu 
vor mai fi în viaţă. Trebuie să pronunţi sentința lor de moarte, să-mi 
dai dreptul s-o execut, înţelegi altfel nu putem şti cum şi ce fel taina 
voastră poate să iasă la lumina zilei. 

Peter tresări; se dădu îndărăt împleticindu-se. 

— Îmi ceri un lucru cu neputinţă de făcut, cocoşatule; să dau o 
sentință de moarte asupra fiului meu? Nu, cocoşatule, asta nu se 
poate... 

— Şi cu toate astea trebuie să se poată, continuă cocoşatul cu 

hotărâre. Sau poate voieşti ca într-o zi fiul dumitale sau amanta lui să 
iasă în lume să te acuze de crime? Te sfătuiesc, domnule, să nu stai la 
îndoială a comite încă o crimă prin care să acoperi pe toate celelalte. 
Ţine minte că oameni mari ai timpului acestuia n-au pierit pentru că 
au mers prea departe, ci pentru că n-au ştiut să meargă destul de 
departe. 

— Însă fiul meu e cu totul neofensiv, zise Peter; cu mintea 
întunecată, idiot cum este, ce acuzare ar putea să-mi aducă? 

Cocoşatul râse. 

— Tocmai aici e încurcătura, reluă dânsul; se pare că toate s-au 
unit ca să ne dea de pocinog. Fiul dumitale, domnule nu mai e nebun; 
singurătatea şi lipsa l-au vindecat; dânsul e azi tot aşa de sănătos la 
cap ca şi mine şi ca şi dumneata. 

— Mii de trăsnete! exclamă Peter. 

Se repezi la cocoşat şi apucându-i amândouă mâinile întrebă: 

— Spune-mi, Jim, a vorbit fiul meu despre acela care a încercat să-l 
ucidă pe cheiul portului şi care a izbutit numai să-l rănească? Hai, 
vorbeşte!... 

Un zâmbet ironic lunecă pe figura cocoşatului. 

— Despre asta n-a vorbit, răspunse dânsul, cel puţin de faţă cu 
mine; dar se poate foarte bine să-şi ascundă gândurile de mine şi să le 
comunice fetei cu care se află acum închis. Eu îţi spun să nu mai stai 
mult la gânduri, vino cu mine, pronunţă sentința de moarte şi dă-mi 
voie s-o execut eu în tăcere şi întuneric. 

Peter stătu un moment la îndoială, pe urmă ridică capul şi pe când 
îşi ştergea cu o batistă de mătase fruntea plină de sudoare, zise: 

— Ai dreptate, Jim, trebuie să înainteze cineva destul de departe 
dacă vrea să ajungă la ceva; am să merg cu tine. 

Cocoşatul îşi puse iar barba falsă şi-şi reluă atitudinea umilă de 
bătrân cerşetor. 

— Să mă duc înainte? întrebă dânsul. 

— Da, du-te şi mă aşteaptă la marginea oraşului. Am să trec cu 
trăsura şi am să te iau. 

După un sfert de ceas, elegantul echipaj al marelui comerciant 
străbătea străzile Amsterdamului; pe şosea, la marginea oraşului, se 
opri deodată şi falsul cerşetor, după ce se uită de jur-împrejur, sări 
înăuntru. 

Puțin mai târziu Peter intră în casa sa de ţară şi trase de-a dreptul 
în cabinetul său. 

Aici se transformă ca de obicei; îşi puse o barbă mare roşie, se 
îmbrăcă cu haine proaste. 

— Acum adu pe prizonieri, porunci dânsul cocoşatului care-l 
asistase la deghizare. 

Malaezul ieşi iute. 

Peter se plimbă prin cameră neliniştit. 

Inima-i zvâcnea tare; doar acum avea să stea dânsul pentru prima 
oară în faţa fiului său întregit la minte, de când îl exilase în camera 
din turn. 

În ce chip să vorbească cu fiul său? 

— Îl am în puterea mea, îşi zise dânsul; am să-l nimicesc; voi 
sfărâma tot, tot, în calea mea pentru ca să pot lega alături de mine pe 
Adelaida. 

Uşa scârţâi în ţâţâni. Cati Niwenhus şi Hans păşiră înăuntru. 
Îndărătul lor se ivi malaezul care după ce încuie uşa, stătu ca de 
gardă. 

Peter îşi aşezase mai bine barba, îşi îndesase peruca pentru ca să 
evite de a fi recunoscut. Cu un glas prefăcut, răguşit, brutal, zise mai 
întâi fetei: 

— Apropie-te! 

Fata nu se mişcă. 

Atunci sări roşcatul şi strigă cu un glas sălbatic: 

— N-ai auzit? Păşeşte înainte, scroafă neruşinată, sau pun acum să- 
ți dea 20 de bice. 

Cati Niwenhus făcu câţiva paşi înainte. 

— De ce încerci să-ţi ascunzi faţa de noi, Peter van der Straaten? 
zise dânsa încet, cu îndrăzneală. 

Peter înlemni; se văzu bine cum pieptul său se umfla de o respirare 
grea. 

— Cine sunt sau cine nu sunt, zise dânsul cu acelaşi glas, nu-i 
nevoie să ştii; află atâta că eşti în faţa judecătorului tău... 

— A judecătorului meu? zise Cati, şi ce crimă am făptuit, ca să fiu 
judecată? 

— Te-ai strecurat în casa asta ca să eliberezi un prizonier. 

— Da, într-adevăr, un prizonier, exclamă fata cu amar; frumos 

lucru ca un tată să-şi ţină fiul într-o temniţă care ar fi prea aspră 
pentru un criminal dintre cei mai răi. Ah! şi e crimă fapta mea că am 
încercat să eliberez pe un nevinovat? 

— O crimă pentru care ai să fii pedepsită cu moartea, răspunse 
roşcatul. 

Hans nu se mai putu stăpâni acum. Se smuci din mâinile 
cocoşatului care-l ţinea într-un colţ şi se repezi înainte. 

— Să nu-ndrăzneşti, tată, să te atingi de fata asta, strigă dânsul. 
Acum, în sfârşit, te am în faţa mea, acum voi putea să-ţi arăt ura şi 
disprețul ce am pentru tine. 

— Taci! răcni Peter, ţie o să-ţi vină rândul pe urmă. 

— Al meu e rândul acum, reluă Hans; ştii că ai să mă omori, pentru 
că eşti crud, n-ai inimă şi că nu acesta va fi întâiul omor pe conştiinţa 
ta. Însă am să-ţi prorocesc un lucru, Peter van der Straaten, eu, fiul 
tău, care simte o ruşine nespusă că-ţi datorează naşterea şi viaţa sa. 
Tu grămădeşti crime peste crime însă va veni odată ziua când nu o să 
poţi să mai duci sarcina; vei cădea doborât şi edificiul mândru de 
mărire ce ai ridicat se va prăbuşi. Şi când vei vedea că totul e pierdut 
şi te vei dispera, când te vei afla demascat înaintea judecătorilor, 
atunci să te gândeşti la mine, la nenorocita ta victimă. Deja ai ridicat 
o dată asupră-mi mâna-ţi ucigaşă şi numai mila lui Dumnezeu a făcut 
ca flacăra vieţii mele să nu se stingă atunci. Ştiu că acum, după ce ți- 
am spus astea, ai să mă omori; sunt gata să mor. Pentru fata asta însă, 
continuă Hans cu un glas adânc mişcat, pentru ea care nu ţi-a făcut 
nimic, te rog de iertare. Las-o să trăiască, nu fi aşa crud, tată, nu tăia 
firul tinerei ei vieţi... 

O mişcare poruncitoare a lui Peter îi tăie vorba. 

— Am să hotărăsc îndată, strigă comerciantul, ce este de făcut eu 
voi amândoi. Până atunci, întoarceţi-vă în carcera de unde aţi ieşit. 
Fiţi blânzi căci numai aşa se poate să renunţ de a vă răpune zilele. 
Însă ţineţi minte că la cea dintâi încercare de fugă ce veţi face, veţi fi 
împuşcaţi fără milă, ca nişte fiare. 

Cocoşatul deschise uşa şi prizonierii zăriră afară doi găligani care 
stăteau gata să-i ia în primire. 

Hans van der Straaten se apropie încă o dată de tatăl său. 

— Tată, te rog, te conjur, exclamă dânsul, dă drumul fetei; ea îţi va 
jura că nu va scoate niciodată o vorbă despre cele petrecute. 

— Hai, plecaţi, strigă Peter cu un glas ca tunetul. 

Găliganii de-afară se repeziră la nenorociţi, îi apucară de spate şi-i 
împinseră pe scări în sus cu brutalitate. 

Cocoşatul merse după dânşii frecându-şi palmele. 

Pe urmă, după ce îi puse în siguranţă, se întoarse la stăpânul său. 

— Domnule, miorlăi dânsul în dosul scaunului lui Peter, eu în locul 
dumitale aş fi făcut altfel. 

Peter îl privi cu mânie. 

— l-aş fi ucis, reluă cocoşatul;, pentru că pe cât timp ei sunt în 
viaţă, noi ne aflăm în primejdie. 

Marele olandez sări deodată de pe scaun ca turbat şi arătându-i uşa, 
strigă: 

— Afară, fiinţă ticăloasă! nu-mi trebuie sfaturile tale. Să nu cumva 
să te împingă dracul să chinui, să maltratezi pe nenorociţi. Ai înţeles? 
să nu uiţi că Hans e fiul meu. 

— Fiul dumitale care o să te îmbrâncească în nenorocire, zise 
cocoşatul cu îndrăzneală. Să te păzeşti de dânsul, să te păzeşti de 
amanta lui, mi-am făcut datoria, te-am înștiințat. 

— Afară! strigă din nou Peter. 

De data asta cocoşatul n-aşteptă să i se repete porunca; o tuli pe uşă 
fără să mai zică ceva. 

Peter stătu multă vreme cu coatele pe masă, cu capul sprijinit în 
mâini, cu privirea posomorâtă aţintită în jos. 

— Mi se pare, îşi zise dânsul, că un nor negru stă deasupra capului 
meu, că au să izbucnească din el fulgere asupră-mi. Simt că cocoşatul 
are dreptate; nenorocitul meu fiu îmi va pregăti prăpastia în care-mi 
voi găsi pieirea; însă sunt prea slab ca să-l ucid; ar fi trebuit să-i 
nimicesc îndată pe amândoi, pe el şi pe fata aceea; însă n-am avut 
curaj. Ah! cât de greu apasă asupră-mi viaţa criminală! Sunt îngrozit 
de ea, exclamă nenorocitul sărind de pe scaun şi începând să umble 
prin cameră ca un turbat. Aş vrea să şterg tot ce-am făcut rău, să mă 
întorc îndărăt, însă nu pot, nu pot!.. Şi steaua care mă călăuzeşte spre 
pieire este Adelaida, ştiu foarte bine; oricât mă zbat contra dragostei, 
nu pot să mi-o smulg din inimă; ce am să devin peste o lună, două, 
poate mult mai încoace, nu prevăd, dar bine n-o să fie; şi cu toate 
astea vreau pe acea femeie, o doresc, nu mă pot lipsi de ea; prea 
pustie, prea nesuferită mi-ar fi viaţa fără dânsa. Hai, întâmplă-se 

orice; am s-o iau; nevasta mea nu se mai întoarce din America; voi 
găsi mijloace să-mi procur actul ei de moarte... Însă iute trebuie să 
lucrez, iute... 

Îşi smulse de pe el barba, peruca, hainele cu care se travestise. Se 
îmbrăcă cu hainele de oraş, părăsi casa de pe stânci. 

Ajungând în Amsterdam trase de-a dreptul la Adelaida Vanees, 
parcă-l împingea o putere de vrajă. 

Şi nu putea să alunge de la sine sentimentul că acea femeie îi va fi 
pieirea. Nu-i păsa, se ducea orbeşte. Se schimbase, devenise un altul 
de când aflase că e pe lume o Adelaida Vanees. 


Capitolul XXXI - Duşmani primejdioşi 


„Tu eşti Hans? lartă-mă; nu sunt eu ucigașul 
tău... 

... JOS, fiu blestemat, ai să mori.” 

Peter von der Straaten. 


Era noapte târzie; pe străzile Amsterdamului domnea tăcere 
adâncă; trecătorii erau rari, grăbiţi. Într-o stradă de lângă port însă se 
vedeau nişte umbre înaintând în chip ciudat; făceau câte 10 sau 15 
paşi ferindu-se a se apropia de felinare, şi când auzeau cel mai mic 
zgomot se trăgeau iute lângă ziduri, aşa că se făceau totuna cu umbra 
acestora. 

Erau indivizi şi individe, păsări de noapte şi de pradă, şi se 
îndreptau spre unul şi acelaşi punct: o pivniţă având la intrare un 
felinar în forma unui cap de om şi care răspândea în juru-i o lumină 
verzuie. 

În pivniţa asta a cărei firmă era „La capul tăiat” nu putea să intre 
aşa orişicine; la uşă stătea un zăplan ciufulit care întreba pe musafiri 
despre un cuvânt secret; cine spunea cuvântul, vedea uşa 
deschizându-i-se îndată; cine nu, trebuia să se întoarcă. 

Între umbrele de care vorbim era şi o pereche deosebită; un om 
înalt, uscat, cu haină lungă până în glezne, cu ochelari pe nas, şi o 
babă cu o mie de zbârcituri pe faţă, cu spatele încovoiat de ani, însă 
cu nişte ochi foarte strălucitori încă; ea mergea rezemându-se de un 

băț noduros. 

— Numai dacă s-ar ţine de învoială, zise deodată individul care nu 
era altul decât profesorul orb despre care Veitel Ițic vorbise lui Peter 
van der Straaten şi care venise în Amsterdam să-şi caute norocul. 
Totuşi trebuie să-ţi mărturisesc, scumpe Liliacule, că eu nu prea am 
încredere în acest Thomson; nu prea mă trage inima să întreprind 
afaceri cu el. 

Baba, cunoscută nouă sub numele de „Liliacul” aceea care, 
torturase pe Adelaida Vanees în copilărie şi care de curând se 
eliberase din temniţă, clătină capul şi murmură: 

— Nătărău ce eşti, eu sunt mai şireată decât Thomson. N-o să las să 
ne tragă pe sfoară, n-ai grijă. De altfel, o să avem martori la învoială 
şi vai de dânsul de va încerca să ne înşele; martorii l-ar snopi. 

— La ce oră trebuie să se afle la „Capul tăiat?” 

— La miezul nopţii. 

— Atunci trebuie să ne fi aşteptând căci sunt deja zece minute de 
când au bătut ora 12. 

— O să vedem îndată. lată c-am ajuns, răspunse Liliacul şi bătu în 
uşa pivniţei cu mâna ei de schelet. 

Uşa se crăpă. 

— Cine-i acolo? întrebă zăplanul de gardă cu un glas parcă ar fi 
ieşit dintr-un butoi. 

— Noi suntem, profesorul orb şi Liliacul, răspunse baba. 

— Şi ce vreţi? 

— Vrem să strângem şapte picături de sânge, zise baba. 

Aceasta era parola ce se dăduse pentru săptămâna aceea şi pe care 
trebuia s-o pronunţe orice criminal dacă voia să intre în pivniţă. 

Acum ciudatul portar nu mai stătu la îndoială. Făcu semn cu mâna 
şi profesorul şi Liliacul intrară înăuntru. 

— Încet, bărbăţele, bagă de seamă, zise baba, să nu cazi. 

Orbul profesor se sprijini de dânsa la coborârea scărilor. 

— Nu-i aşa că-ţi pare bine că m-ai găsit? Ce te-ai fi făcut tu fără 
mine? 

Profesorul dădu din cap, însă pe figura lui nu se văzu măcar o urmă 
de aprobare la vorbele babei. 

Amândoi se întâlniseră ca doi fulgi de zăpadă bătuţi de vijelie. 

Profesorul simţise că în Berlin i se înfierbântase prea de tot 

pământul sub picioare. Poliţiştii căutau dând în brânci pe maistrul 
care scotea în fiecare an un număr de calfe în meşteşugul de a prăda 
şi omorî. 

Într-o bună dimineaţă, profesorul îşi luă catrafusele şi se duse la 
Londra. Însă lucru curios, în ziua plecării lui s-a scos din râul Spreea 
cadavrul unui individ având semnalmentele orbului criminal, 
îmbrăcat întocmai ca dânsul. 

Poliţiştii făcând cercetări, crezură că maistrul îşi făcuse singur sama 
şi încetară cu cercetările. 

În vremea asta dânsul opera în Londra cu noroc schimbăcios. 

Acolo făcu cunoştinţă cu un jefuitor de cadavre, anume Thomson, 
unul dintre cei mai primejdioşi bandiți ai capitalei engleze. După 
câteva operaţii foarte îndrăzneţe, tovarăşii trebuiră să spele putina. 

Veniră în Olanda şi anume la Amsterdam, marele port universal 
unde, oricâţi criminali s-ar afla, tot mai e loc şi pentru alţii. 

Profesorului însă îi merse rău în acest oraş. Boala de ochi de care 
suferea, deveni tot mai rea, aşa că omul nu putea să se apuce de nicio 
treabă. 

Atunci făcu cunoştinţă cu baba poreclită Liliacul care tocmai ieşise 
din temniţă şi dezgropase dintr-un loc ascuns câteva mii de florini pe 
care îi avea economisiţi. 

Liliacul, ca orice babă, simţea trebuinţă să aibă un tovarăş şi aşa se 
înhăitase cu orbul profesor pe care-l găsise la ananghie. 

Pivniţa era plină de muşterii, bărbaţi şi femei. Aerul înăuntru era 
infect; fumul de tutun era aşa de gros încât de abia îşi vedea cineva 
mâna înainte. Mesele prăvăliei erau cioplite din topor. De fiecare 
masă erau prinse cu lanţuri câte patru linguri şi patru furculiţe; cuțitul 
se aducea numai pentru momentul întrebuinţării şi stăpânul cârciumii 
îl lua îndată îndărăt. 

La o masă stătea un om singur, tot sorbind dintr-o oală cu bere, tot 
uitându-se spre uşă. 

Acesta era Thomson, un individ roscat, cu fruntea mică, larg în 
spate şi fără nas. În locul acestui organ de podoabă şi de miros avea 
două găuri, atâta tot. 

Cum văzu pe Profesor şi pe Liliacul, făcu o mişcare pe scaun şi un 
semn din mâini ca şi cum ar fi zis: 

— Ce dracu, de când v-aştept! Unde aţi zăbovit? 

Apoi se sculă, merse înaintea lor, întinse mâna Liliacului în chip 
cavaleresc şi strânse mâna Profesorului pe furiş. 

— Aţi ajuns în sfârşit? le şopti dânsul. Mă plictisisem al dracului; 
din disperare am băut mai mult decât trebuia. Aţi avut poate niscai 
afaceri importante de aţi întârziat? 

Liliacul luă loc pe scaun şi-şi puse pe masă o pungă mare în care 
avea un ghem de aţă, undrele şi o bucată de ciorap început, poate de 
când fusese fată mare. 

Purta punga asta aşa de formă ca să creadă lumea că e femeie 
gospodină. 

— Ne gândim acum la altă afacere, răspunse dânsa omului fără nas; 
aceea despre care am vorbit nu ni se pare aşa de folos. Ce zici, 
Thomson, crezi că putem vorbi aici fără să fim auziţi de cineva? 

— Da, da, putem vorbi în toată voia, răspunse cârnul. Aici nu se 
discută altceva decât chestii ca ale noastre. Fiecare are afacerea lui, 
altfel nici n-ar veni aici. Nimeni n-are zor s-asculte ce spune vecinul. 

— N-or fi pe-aici niscai spioni poliţieneşti? întrebă Profesorul 
scoţându-şi ochelarii şi ştergându-i deoarece prinseseră ceaţă la 
intrare. 

— Spioni poliţieneşti sunt oriunde, zise Thomson. Însă cred că 
dânşii n-au încă nimic a face cu noi. Acum te poftesc să-mi spui ce-ai 
aflat despre omul căruia voiam să-i facem o vizită? 

Liliacul îşi deschise punga cu ghemul şi scoase o hârtie învălătucită. 

Desfăcu hârtia şi dădu la iveală un plan de casă, făcut cu creionul. 

— lată planul casei, zise dânsa; am să-ţi dau acum explicaţii 
amănunțite. Aici în primul etaj sunt odăile de locuinţă; aici doarme 
milionarul. Din camera asta de noapte porneşte o scară îngustă, în 
formă de melc, şi ajunge în pivniţa cu comorile. 

— Înţeleg, răspunse cârnul observând cu băgare de seamă liniile 
planului. Desigur că spre a putea călca pe scară, trebuie să treci 
printr-o uşă secretă a cărei cheie o ţine la el Peter van der Straaten. 

— Aşa e Thomson; însă te rog să nu pronunţi nume, căci se poate 
să fim auziţi; zi numai milionarul. 

— Foarte bine, spune înainte. 

— Scara asta dar duce la tezaurul milionarului, continuă baba; în 
pivniţă sunt case mari de oţel vârâte în zid şi n-o să fie aşa lesne de 
spart uşa unei astfel de case. 

— Ah! cât pentru asta, la pe mine, exclamă Profesorul. Noi 
suntem cei mai mari spărgători din lumea asta; nu-i aşa Thomson? 
Putem lua pentru noi renumele acesta fără să ne arătăm lipsiţi de 
modestie. 

Jefuitorul de cadavre dădu din cap în semn afirmativ. 

— Da, zise dânsul, nu s-a făcut încă în lume niciun fel de placă de 
oţel care să ne poată rezista. Totuşi, continuă dânsul scărpinându-se 
după ureche, o să dăm de mari greutăţi în jefuirea milionarului. Cum 
vom ajunge la uşa secretă a scării? 

— Pentru ca să ajungem la acea uşă, zise Liliacul, n-avem decât o 
cale: să trecem prin odaia de culcare a negustorului. 

— Asta nu se poate, exclamă Thomson cu hotărâre. Îndată ce s-o 
deştepta, scandalul e gata. Mai mult ca sigur că nu doarme fără armă. 
Cum ne-o zări ne salută cu o detunătură. Servitorii aleargă şi iată-ne 
în capcană. 

— Noi însă trebuie să ne îngrijim, zise Thomson să n-aibă vreme să 
apuce arma. Ne repezim la el şi-l amuţim dintr-odată. 

Thomson clătină capul gânditor. 

— Cu alte cuvinte, zise dânsul, aveţi de gând să vărsaţi sânge, să 
comiteţi un omor. Asta nu-mi place, vă spun drept. Eu mi-am făcut 
totdeauna afacerile fără să ating pielea cuiva şi de aceea vedeţi că 
albaştrii n-au fost aşa răi cu mine; mereu am trecut lin prin temniţă. 

— E adevărat, zise bătrânul, un omor e totdeauna fatal. În afară de 
asta, pentru adevărații spărgători e o mare prostie să s-apuce de ucis 
oamenii. Însă în cazul nostru n-avem ce face. Ca s-ajungem la scara 
secretă trebuie să trecem peste milionar. 

— Poate că va fi destul, reluă Thomson, să tăbărâm asupra omului, 
să-i punem căluş şi să-l legăm. 

— Poate da, poate nu, zise profesorul. Eu din parte-mi zic atâta că 
obiceiul meu este să răcesc pe acei pe care-i cred primejdioşi, căci 
numai răciţi dânşii nu vor putea să mă acuze. 

— Stt! taci bărbate, zise baba deodată. 

Profesorul se opri mirat şi îndreptă asupra femeii sale o privire 
întrebătoare. 

Thomson voia de asemenea explicaţie. 

Liliacul făcu semn tovarăşilor să-şi apropie capetele şi arătând cu 
ochii spre dreapta, şopti: 

— Vedeţi pe tânărul acela cu părul negru care stă la masa a doua 
lângă noi? Se uită mereu aici parc-ar vrea să ne citească în creieri. Şi 
mai cu seamă la tine se uită, Profesore. Nu cumva o fi un spion? 

— De care tânăr vorbeşti? întrebă maistrul încercându-se să 
străbată cu privirea fumul gros ce umplea pivniţa. 

— Tu nu-l poţi vedea, răspunse Liliacul, însă Thomson l-a observat 
deja. 

— Ah! vrei să vorbeşti de puiul ăla de evreu? zise cârnul. L-am 
văzut deja de mai multe ori aici la „Capul tăiat”, trebuie să fie tot de- 
ai noştri. 

— Poate să fie orice, nu vreau s-asculte ce vorbim, bolborosi 
Liliacul. Ah! dar uite, ce vrea să zică asta? Se scoală, porneşte încoace, 
vine la noi... 

Era adevărat; de la o masă vecină se ridicase un tânăr, cu părul 
creţ, negru şi uitându-se ţintă la profesor, pornise spre dânsul. 

Orbul se ridică gata de răspuns la atac. Dânsul credea acum cu tărie 
că are de-a face cu un albastru. 

Mirarea însă-i fu nespusă când tânărul, oprindu-se lângă el, îi apucă 
deodată mâinile, i le strânse cu iubire şi strigă cu un glas simpatic: 

— Ce, tu eşti într-adevăr, scumpul meu profesor sau mă înşel? Se 
poate oare să fie în lume aşa asemănare sau poate că morţii au 
început să-şi părăsească gropile? 

Profesorul îşi aşeză ochelarii şi atrase pe străin mai aproape de 
sine. 

— Glasul acesta, îngână el, este... dar nu, nu-i cu putinţă... 

— De ce să nu fie cu putinţă? întrebă tânărul gudurându-se. Eu 
sunt Veitel Ițic, în carne şi oase, şi simt o bucurie nebunească că revăd 
pe scumpul meu maistru. Da Profesore, maistru mi-ai fost; m-ai 
învăţat o mulţime de lucruri; cum ţi-aş exprima vreodată toată 
recunoştinţa de care sufletul meu e plin? 

Liliacul şi Thomson se priveau uimiţi; nu înțelegeau deloc ce 
vorbeau aceşti doi inşi. 

Profesorul le dădu curând explicaţii. 

— Acesta nu e spion, zise dânsul arătând cu degetul pe Veitel Ițic. E 
un tânăr pe care l-am cunoscut în Berlin şi l-am cioplit niţel după 
calapodul nostru. Avea atunci un talent deosebit pentru tot felul de 
lucruri, şi de va fi mers tot pe calea aceea, trebuie să fie azi un om 

vrednic. Hei, Veitel Ițic, aşa e sau mă-nşel? 

— Nu te-nşeli deloc, bătrâne, răspunse Veitel, dar ia spune-mi, nu 
vrei să m-ajuţi a face cunoştinţă cu prietenii dumitale? 

Zicând aceste vorbe, luă loc pe al patrulea scaun ce se afla la masă. 

Orbul arătă pe babă. 

— Asta e nevasta mea, zise dânsul. E o femeie vrednică, înţeleaptă, 
bună în toată puterea cuvântului. Nu suntem cununaţi, dar trăim aşa 
ca şi cum am fi. 

— Urâtă babă, se gândi Veitel, dar cine ştie ce talente o fi având! 

Apoi zise tare: 

— Dar domnul? 

— Domnul acesta, răspunse Profesorul, e un prieten al meu; este 
englez, se numeşte Thomson. Îţi doresc, scumpe Veitel, să ajungi în 
lume măcar pe jumătate din ceea ce este omul acesta. 

— Ce? e un artist aşa de mare? 

— Nu-ţi aduci aminte că ţi-am vorbit odată în Berlin despre marele 
Thomson, jefuitorul de cadavre? Ţi-am povestit fapte minunate de-ale 
lui. A despuiat prinți morţi de podoabele lor înainte de a fi îngropaţi. 
A pătruns în mormintele bogătaşilor trăgând pe sfoară paznicii cei mai 
aspri. A fugit încărcat de lanţuri dintr-un turn din Scoţia unde fusese 
închis, şi câte nu ţi-am spus despre el; adu-ţi bine aminte! 

Veitel se uită lung la roşcat. 

— Thomson, jefuitorul de cadavre! zise dânsul. Dumneata eşti cu 
adevărat? Ah! de câte ori nu te-am visat noaptea adormind cu gândul 
la planurile mele. Totdeauna te-am considerat ca pe un om mare. 

Thomson dădu din cap în semn de mulţumire şi-şi schimbă pipa din 
colţul drept al gurii în cel stâng. 

— Şi tu ce faci acum? întrebă maistrul pe Veitel. 

— Ce să fac, mă aflu într-un post de încredere la o mare casă de 
comerţ de-aici din Amsterdam. 

— Un post de încredere? 

— Desigur, am devenit băiat cinstit în aparenţă. În inima mea însă, 
maistre, sunt tot ce-am fost. Ambiţia mea cea mai arzătoare în lume 
este să-ţi fiu vrednic urmaş, să devin spaima oamenilor. 

— Şi cum se numeşte casa la care funcţionezi? 

Tânărul luă un aer de mândrie. 

— Sunt la Peter van der Straaten, răspunse dânsul. Dacă nu ştii cine 

e omul acesta, întreabă pe cel dintâi individ de pe stradă şi-ţi va spune 
că dânsul este omul cel mai bogat din Olanda. 

Profesorul se rezemă uimit pe spatele scaunului. Liliacul şi 
Thomson schimbară o privire cu înţeles. 

Câteşitrei avuseseră acelaşi gând. 

Dăduseră peste o ocazie minunată care să-i servească în a ieşi la 
bun capăt cu planul lor. 

— Să fie cu putinţă? exclamă Profesorul. Tu eşti la Peter van der 
Straaten, la milionarul Amsterdamului? 

— La el sunt, răspunse Veitel, şi pot să mă laud că am dobândit 
încrederea stăpânului meu. Dânsul nu face nimic fără să se servească 
de mine. În micile lui afaceri private şi secrete tot eu sunt 
comisionarul. 

— Asta e bine, zise Profesorul, e foarte bine. 

Tonul cu care pronunţase aceste vorbe deşteptă băgarea de seamă a 
evreului. 

— De ce zici că-i foarte bine? întrebă acesta uitându-se ţintă la 
bătrân. Nu cumva v-aţi pus vreun gând asupra lui Peter van der 
Straaten? 

Urmă o pauză de încurcătură. 

Cei trei criminali se priveau în tăcere. Se părea că fiecare 
chibzuieşte în sine dacă e bine sau nu să destăinuie evreului planul de 
jaf, luându-l bineînţeles ca tovarăş. 

Tot baba trebui să ia întâi cuvântul. 

— Chiar să fie aşa, tinere, zise dânsa, n-ai avea şi dumneata poftă 
să câştigi o sumă de bani albi pentru zile negre? Ai dori oare să 
trăieşti mereu în atârnare, mereu să trebuiască s-asculţi de poruncile 
altuia? 

Veitel începu să-şi frece iute palmele. 

— Să câştig o sumă de bani? zise dânsul. Hm, astea sunt vorbe 
frumoase şi aş vrea să le mai aud. Cine dracu nu caută azi să câştige 
ceva parale? Şi de ce n-aş face şi eu ca toţi ceilalți? Însă un lucru 
vreau să-ţi spun deschis, scumpe Profesore, pentru că mi-ai fost 
învăţător şi-ţi datorez recunoştinţă; Peter van der Straaten nu e numai 
un om putred de bogat şi stimat în toată ţara, ci e şi un om înțelept. El 
poate fi un duşman primejdios, Profesore. N-aş vrea să am cu el nici în 
clin, nici în mânecă pe calea asta. Duşmănia lui e ca otrava rozătoare; 

e pierzătoare, ucigătoare. 

— Prostii! mugi Thomson; ne putem apropia noi de el ca de oricare 
altul. Întrebarea este dacă vrei să fii şi tu din partidă, Veitel Ițic. Acum 
ţi-am destăinuit planul nostru, continuă fostul jefuitor de cadavre. 
Adineauri, când stăteai la masa cealaltă, noi nu vorbeam aici de 
altceva decât cum să jefuim pe Peter van der Straaten, făcând o vizită 
tezaurului de sub camera lui de culcare. Acum ştii tot şi poţi să te duci 
să ne trădezi. Însă să-ţi fie frică, băiete, să te gândeşti cu cine ai a 
face, pentru că noi, şi dacă nu suntem aşa bogaţi şi puternici ca Peter 
van der Straaten, suntem cel puţin tot atât de primejdioşi ca şi dânsul. 
Ţi-ai găsi îndată sfârşitul zilelor, tinere, dacă ai încerca să faci cu noi 
pe Iuda... 

Veitel sări deodată în sus. 

— Ce stai de înşiri palavre? întrebă dânsul. Crezi c-aş avea eu aşa 
inimă să dau pe mâna albaştrilor pe iubitul meu profesor, ca să-l 
închidă, să-l ducă poate la eşafod? Niciodată! Şi pe urmă, ia spune-mi, 
de ce n-aş fi eu din partidă? continuă evreul plecându-şi capul spre 
masă. Vă zic atâta: Bine, puteţi să vă puneţi nădejdea în mine şi iată 
mâna mea spre semn că mă învoiesc. 

Profesorul îi apucă mâna. 

— Gândeşte-te bine, Veitel Ițic, zise dânsul, cu mine nu-i de glumit. 
Te-ai dat acum nouă cu trup şi suflet şi aşteptăm de la tine să ne ajuţi 
ca să pătrundem la comorile milionarului. 

— Voi face tot ce stă în puterea mea, zise Veitel. Dar când o să 
faceţi treaba? 

— Cât se poate de curând, murmură Thomson cu nerăbdare. 

— Acum nu e cu putință, reluă Veitel, pentru că Peter van der 
Straaten se păzeşte prea bine. 

— Se păzeşte prea bine? Nu doarme singur în odaia lui? 

— În odaie doarme singur, e drept, zise Veitel, însă dumneavoastră 
nu ştiţi ce este jos în pivniţa unde se află casele de bani... 

— Hei, Liliacule, asta n-ai aflat-o? întrebă Thomson uitându-se lung 
la babă. 

Liliacul dădu din umeri. 

— Ştiu, răspunse dânsa, că un om doarme în toate nopţile în 
pivniţă, dar asta nu înseamnă nimic; ucidem omul şi trecem înainte. 

— Afară de paznic, reluă Veitel, mai sunt în pivniţa stăpânului meu 

patru câini mari danezi. nişte zăvozi îngrozitori, care ar sfâşia pe 
oricine s-ar apropia de casele cu bani. 

— Mii de trăsnete! exclamă Profesorul dând cu pumnul în masă; 
asta schimbă cu totul situaţia. Eu cunosc, prietene, animalele astea, 
adăugă dânsul adresându-se lui Thomson; mai bine aş vrea să am a 
face cu cinci oameni decât cu un aşa dulău care când pune gura pe 
cineva nu-l mai lasă până nu-l sfâşie de tot. 

— Şi nu s-ar găsi nimic de făcut contra câinilor acestora? întrebă 
Thomson supărat şi temător ca planul lui să nu rămână baltă. 

Veitel se uită cu viclenie împrejur. 

Apoi zise plecându-şi mai mult capul şi uitându-se în vârful nasului 
său: 

— Domnilor şi doamnă, viaţa câinească este ca şi cea omenească; 
azi eşti mâine nu. Aşadar, nimic mai firesc ca un câine să se 
îmbolnăvească şi să moară. Dacă li s-ar da aşa o amestecătură cum m- 
a învăţat să fac venerabilul meu Profesor... ce ziceţi? 

— Aha! iată un băiat deştept, exclamă Liliacul bătând cu palma, 
într-un chip binevoitor, obrazul lui Veitel. Bravo ţie, calendroiule 
(ştrengarule), aşa să faci, să otrăveşti câinii. 

— Vrei să iei asupră-ţi treaba asta, Veitel Ițic? întrebă Thomson. 

Evreul clătină capul. 

— O iau bucuros, răspunse dânsul, însă până să vin să vă spun că 
zăvozii sunt morţi, trebuie să treacă cel puţin opt zile. Înţelegeţi foarte 
bine că treaba asta nu se poate face aşa îndată. Câinii trebuie să se 
îmbolnăvească, să zacă, ca de o epidemie şi apoi să moară pe rând. În 
sfârşit, toate au să iasă cu bine, adăugă dânsul trecându-şi mâna pe 
frunte. O singură lămurire vreau să am: cu ce o să mă folosesc eu din 
întreprindere? Ca oameni practici ce sunteţi, pricepeţi că nimeni nu s- 
apucă de lucru aşa în vânt. 

Zicând vorbele astea, Veitel îşi aţinti privirea asupra jefuitorului de 
cadavre. 

— Ei, o să ai cât fiecare dintre noi, răspunse Thomson, a patra 
parte din pradă. 

Veitel rămase tăcut, rozându-şi o unghie cu dinţii. 

— Ce, vei fi vrând mai mult? întrebă profesorul. 

— Ba nu, mă mulţumesc cu a patra parte, zise Veitel. Însă cine şi 
cum îmi garantează că voi primi dreptul meu? 

— Onoarea noastră de criminali e o garanţie destul de mare, 
exclamă Thomson. Sau poate crezi, băiete că noi am căuta să ne 
îmbogăţim pe socoteala ta, pocitură ce eşti cu picioare strâmbe?! 

— Şi când o să se facă împărțeala? întrebă Veitel. 

— La două zile după ce vom fi pus mâna pe prăjitură. 

— Şi unde? 

— Hm, unde? Uite, chiar aici la „Capul tăiat”... 

— Asta ar fi o prostie, zise Liliacul tăind vorba lui Thomson. Cum 
am putea noi sta cu banii grămadă două zile? După două zile cum ar 
putea fiecare dintre noi să plece din Olanda? Împărţeala trebuie să se 
facă chiar în noaptea aceea când vom lua în stăpânire capitalul. 

— Aşa zic şi eu, reluă Veitel, şi propun apoi ca împărţeala să se 
facă în locuinţa mea. 

Jefuitorul de cadavre se scărpină după ureche. 

— În locuinţa ta? zise dânsul, asta nu-mi place mie. 

— O! o! dacă e vorba să n-avem încredere unul în altul, atunci 
ducă-se dracului tovărăşia. Eu mă retrag. Faceţi ce vă place; să văd, 
cum o să ieşiţi la capăt cu zăvozii. 

Veitel se sculă şi se întoarse ca de ducă; Profesorul îl opri. 

— Stai, zise dânsul, nu te supăra aşa lesne. Nici mie nu-mi place ca 
împărţeala să se facă în locuinţa ta. Totuşi, dacă nu se poate altfel, 
primesc. Ţine minte însă lucrul acesta: de-ţi va trăsni în gând să ne 
trădezi, vom avea destulă vreme să te răcim înainte de a fi arestaţi. 

Pe figura lui Veitel se zugrăviră semnele unei emoţii ciudate. 

— Aşadar, ne-am înţeles? întrebă evreul întinzând amândouă 
mâinile, lui Thomson şi Profesorului. 

Aceştia îi apucară mâinile şi răspunseră într-un glas: 

— Da, ne-am înţeles. 

— Acum eu trebuie să plec, reluă Veitel ridicându-se. Mâine-seară 
însă am să vin aici ca să vă informez în ce chip am să omor câinii. De 
asemenea am să-mi fac de-aici înainte ochii în patru ca să văd şi să 
găsesc tot ce ne poate fi de folos în întreprindere. 

— Aşa să faci, Veitel, zise Profesorul. Fii vrednic şi să vezi că n-o 
să-ţi fie spre pagubă. 

Evreul porni şi în momentul de pe urmă dispăru pe uşa pivniţei. 

— Putem noi oare să ne încredem orbește în băiatul acesta? întrebă 
atunci Thomson cu glas aspru. Din parte-mi, zic că ar fi fost mai bine 

să ţinem secretul pentru noi, ce crezi tu, Liliacule? 

Baba dădu din umeri. 

— Plăcut lucru nu-i, e adevărat, răspunse dânsa. Dar tot e de 
oarecare folos să avem un complice în casă. Şi pe urmă ce-am fi putut 
noi face cu blestemaţii de zăvozi?... 

— Aş! palavre! întrerupse Thomson; eu nu cred să fie în pivniţă 
niciun zăvod, mai curând mi se pare că băietanul, care se vede că e un 
şiret şi jumătate, ne-a minţit ca să-şi mărească meritul în ochii noştri 
şi să-şi atragă astfel mai mult câştig. Tu ce gândeşti orbule Profesor? 
adăugă dânsul, împingând cu cotul pe bătrân care stătea gânditor cu 
capul între mâini. 

Bătrânul le făcu semn să-şi plece capetele. 

— Mă gândesc, şopti dânsul, că am făgăduit evreului a patra parte 
din pradă şi că am fi nişte gogomani dacă i-am da-o. 

Liliacul pufni de râs în punga sa cu ghemul şi undrelele. 

— Bărbatul meu are dreptate, zise dânsa; da, aşa să facem, cum am 
făcut totdeauna de altfel. Să nu dăm nimic ţopârlanului. 

— Pe toţi dracii exclamă Thomson, dând cu pumnul în masă aşa că 
paharele zornăiră, iată o idee minunată. Cum vom pune mâna pe 
capital, răcim pe câinele de evreu ca să nu poată lătra pe urmă, şi ne 
căutăm liniştiţi de treabă. 

— Însă treaba asta o vom săvârşi în cea mai adâncă tăcere, reluă 
profesorul. Şi ştiţi când? atunci când ne vom duce în locuinţa lui 
pentru împărţeală. 

— Mie nu-mi vine la socoteală să mă duc în locuinţa lui, zise 
Thomson. De unde ştii că nu ne va întinde o cursă în care să cădem 
fără nicio putere? 

— N-ai nicio grijă, şopti orbul. Chiar aşa să fie, am eu mijloace să 
ieşim din încurcătură. 

Criminalii mai stătură încă mult împreună vorbind despre afacere. 

În vremea asta Veitel îşi urma drumul în noapte, îndreptându-se 
spre locuința sa care, precum ştim, se afla la al patrulea cat al 
palatului stăpânului său. 

Acea odaie avea foarte puţine mobile, totuşi i se părea lui Ițic mai 
frumoasă şi mai comodă ca cel mai elegant budoar, căci era numai a 
lui, putea să facă acolo ce-i plăcea. El însuşi o curăța, o mătura. 

Cum ajunse, aprinse lumânarea şi încuie uşa pe dinăuntru. 

Apoi se tologi pe o canapea îmbrăcată cu piele. 

— Azi am făcut o treabă de meşter, îşi zise dânsul. Am aflat un 
secret care pentru stăpânul meu are tot atâta preţ cât a treia a parte 
din averea lui. Crede oare profesorul că eu îi sunt tot şcolarul supus de 
odinioară, că poate să mă întoarcă şi să mă sucească ca pe ceară 
moale? Se-nşeală amar. Nu eu voi fi acela care să dau ajutor la 
jefuirea stăpânului meu de la care aştept bani mulţi şi poziţie. 
Presupunând că treaba ar ieşi cu bine, că aş avea aur, aur mult. Ei, ce 
scofală am făcut dacă va trebui să stau cu frica-n sân ca să nu fiu 
descoperit? Nu, nu! Mai bine este să trădez pe profesor, pe cârnul 
englez şi pe babă. Am să comunic stăpânului planul lor şi aşa am să 
câştig mare încredere şi mare răsplată. Cum adică, ambiția mea să fie 
de-a ajunge la bogăţie şi mărire prin furt şi omor? Ha! ha! ce 
dobitocie! 

Sări de pe canapea şi începu să se plimbe iute prin odaie. 

— Da, aşa e, continuă dânsul, nu trebuie să fie cineva cinstit dacă 
vrea s-ajungă bogat. Cinstea e o prostie; dar iarăşi nu-i bine să se 
întrebuinţeze crima ca o meserie. Cine lucrează mereu tot cu chei 
false şi cu drugi de fier, rămâne tot cârpaci. Nu mă uit eu la Profesor? 
Cu tot talentul lui, a rămas tot sărac, tot prăpădit, tot rătăcitor. Ah! eu 
vreau altceva; vreau să fiu bogat şi stimat; atunci chiar să fac ceva rău 
tot bine va fi. 

Făcând filosofia asta, Veitel se lungi din nou pe canapea şi rămase 
cu ochii aţintiţi într-un punct. 

Încetul cu încetul ochii i se închiseră. Natura îşi recâștiga drepturile 
asupră-i. 

În vis, ani mulţi trecură pentru el ca minute; se văzu deodată ajuns 
la ţinta dorințelor sale. Era milionar şi locuia în aceeaşi casă în care 
Peter van der Straaten era acum stăpân. 

N-avea decât să bage mâna în buzunar şi torente de aur îi curgeau 
printre degete; numai o vorbă de zicea, se făcea îndată tot ce 
ordonase. Bastimentele lui străbăteau oceanele. Era, în sfârşit, un om 
bogat şi puternic. 

Deodată răsări înainte-i o formă albă şi auzi un glas tremurător 
zicându-i: 

— Toate bogăţiile astea le-ai câştigat prin mine, Veitel Ițic. M-ai 
vândut ca s-ajungi la mărire. O! ticălos ce eşti, ai să te căieşti amar. 

Şi recunoştea figura şi glasul. Erau ale surorii sale, Marta, pe care o 
vânduse lui Schmuhl cel chel. 

El îi dădu aur; dânsa râse şi-l lovi peste mână. Aurul căzu jos, 
forma se depărtă. Ambiţiosul fu cuprins atunci de sentimentul 
sfâşietor al singurătăţii, al părăsirii, al pustiului. 

Deodată Marta se întoarse şi începu să-i povestească cum chelul o 
împinsese la moarte. Ca să-şi pună capăt disperării, dânsa alergase la 
gârlă şi... 

Din pieptul adormitului ieşi un gemăt. 

Apoi ridică mâna şi pipăi ca să apuce mâna nenorocitei sale surori. 
Deodată i se păru c-a apucat într-adevăr acea mână şi o ţinea într-a sa. 

Deschise ochii şi un țipăt de groază îi izbucni din piept. 

Nu mai era o arătare de vis ceea ce avea înainte-i, ci era o realitate 
înspăimântătoare. 

La un pas de el se afla forma albă, cu mâna întinsă spre dânsul. 

Veitel sări de pe canapea. 

— Cine-i acolo? bolborosi dânsul. 

Razele lumânării îi căzură în ochi. Dânsul începu să distingă 
obiectele. Văzu atunci că figura acelei forme nu semăna cu a surorii 
sale, ci aducea aidoma - o ciudăţenie! — cu a lui Peter van der 
Straaten. 

— Am înnebunit, se gândi Veitel în primul moment. Văd lucruri şi 
fiinţe ce nu pot fi. E oare cu putință ca Peter van der Straaten să se 
strecoare aşa târziu noaptea în camera mea? Iertare, domnule, 
gângăvi dânsul; dumneata eşti într-adevăr? 

— Eu sunt, Veitel Ițic, răspunse Peter cu glas răguşit, strângându-şi 
pe sine halatul cu care era îmbrăcat. Am venit să te rog ca să mă 
însoţeşti în camera mea. 

Acum tânărul evreu îşi redobândi toată prezenţa de spirit; înţelese 
că trebuia să fie ceva important la mijloc, pentru ca marele 
comerciant să se deranjeze la acea oră. 

Pe figura lui nu zări acea măreție cu care Peter vorbea de obicei cu 
funcţionarii săi. Din contră, i se părea că observă în ochii lui spaimă, 
pe fruntea lui umilință. 

— Vino cu mine, reluă Peter apucând mâna lui Veitel. Hai să 
mergem în camera mea; nu vreau să fiu singur. 

— Da, domnule, merg; dar ce este, ce s-a întâmplat? 

— Ce să se întâmple? Nimic. Am avut un vis grozav... ah! visurile 
astea!... Mergi alături cu mine, Veitel, chiar alături... 

Veitel începu să tremure. 

Ce era oare ciudăţenia asta ca în acelaşi timp el şi stăpânul său să 
aibă câte un vis rău? 

— Ce te-a găsit, stăpâne? De ce eşti aşa înfricoşat? Ce s-a petrecut? 

— Las că-ţi spun jos. Hai acum, să nu mă vadă cineva în camera 
ta... 

Veitel nu mai stătu la gânduri. 

Luă sfeşnicul din mâna lui Peter şi se coborâră împreună la etajul al 
doilea al casei. Aici negustorul îl duse în camera sa de dormit, unde 
ardea o lampă a cărei lumină trecea printr-un abajur verde deschis. 

Veitel nu călcase până atunci în acea odaie. 

Se uită uimit împrejur; mobilarea era strălucită. 

— Vasăzică aşa e camera de dormit a unui om care are mai multe 
milioane, îşi zise fostul păzitor de gâşte. Ah! într-adevăr, e frumos; 
nici prinții n-ar putea să locuiască în lux mai mare. 

Peter, cum ajunse, se trânti într-un scaun cu rezemătoare înaltă ce 
era lângă patul său, şi-şi acoperi faţa cu mâinile. 

Veitel pricepu că minutele astea erau de mare importanţă pentru 
sine. 

— Omul acesta are un secret care-l chinuie noaptea, îşi zise dânsul. 
Ah! dacă aş putea să aflu secretul acesta, m-ar găsi norocul. Aş putea 
să strâng pe milionar în chingi ori de câte ori mi-ar veni bine. 

Se hotărî deci să se poarte cu înţelepciune. 

Se dădu încetişor alături de stăpânul său şi-i puse mâna pe umăr. 

Peter tresări, îşi descoperi faţa şi-şi aţinti ochii zgâiţi, sticloşi, 
asupra tânărului. 

— Ce, tu eşti, Hans? întrebă dânsul zguduit de friguri. Ce vrei cu 
mine? Ai venit să mă tragi la răspundere? 

Veitel se înfioră. 

Îi era grozav de frică; voia să fugă şi totuşi stătea pe loc; dorea să 
afle secretul de care să se poată folosi. 

— Nu sunt eu ucigaşul, strigă Peter sărind de pe scaun. Nu, nu eu 
ţi-am dat lovitura care te-a făcut nenorocit!... Şi iarăşi nu sunt eu 
acela care te ţine închis, care ţi-a răpit libertatea... Nu, nu, eu nu 
vreau să vă ucid, pe tine şi pe fata aceea, care a încercat să te scape. O 

să vă iert... lartă-mă şi tu!... iartă-mă!... 

Veitel se piti jos lângă scaun ca să nu fie văzut de stăpânul său şi 
să-i tulbure astfel iluziile înspăimântătoare. 

Deodată Peter fu cuprins de furie. 

— Afurisit copil! strigă dânsul, vrei să îmbrânceşti în nenorocire pe 
tatăl tău! Vrei să-l târăşti înaintea judecății pentru crime pe care nu 
le-a făcut, pe care nu putea să le facă? Zici că sunt vânzător de suflete, 
negustor de fete? Ei bine şi dacă sunt, nu tu trebuie să mă trădezi. 

În momentele astea de nebunie i se părea că acela care stătea pitit 
acolo jos lângă scaun, este fiul său. Se aplecă şi apucând pe Veitel cu 
putere, îl ridică în picioare. 

Bietul băiat credea că i-a sunat acum ceasul cel din urmă; tremura 
din tot trupul; o gălbeneală ca de moarte îi acoperise faţa; cu gura 
căscată, cu ochii zgâiţi, aştepta să vadă ce o să mai păţească. 

— Tu trebuie să mori, strigă din nou Peter gâfâind; am să te strâng 
de gât eu însumi. Şi când vei fi mut şi rece, am să-ţi sap o groapă în 
cel mai singuratic loc de pe pământ şi am să te îngrop acolo, eu 
singur, numai eu... şi voi îngrămădi apoi pe mormântul tău ramuri 
uscate pentru ca niciodată oasele să nu-ţi mai iasă la iveală. Hai, jos! 
fiu blestemat şi mori!... 

Cum ţinea pe Veitel de piept, îl trânti deodată pe covor. 

Cu asta însă frigurile îşi atinseră gradul cel mai înalt; începură să 
scadă. 

Veitel se prefăcu leşinat. 

Peter văzându-l că nu mai mişca, îşi veni deodată în fire. 

Îşi apucă cu amândouă mâinile fruntea plină de sudoare şi exclamă: 

— Ce-am făcut? Nu este el... nu-i Hans!... 

Îngenunche lângă Veitel şi făcu tot ce putea ca să-l readucă în 
cunoştinţă. 

Acesta îşi ţinea ochii închişi şi-şi lăsa răsuflarea uşoară. 

Voia să mai afle încă ceva. 

Secretul teribil pe care milionarul i-l descoperise fără să ştie, într- 
un acces de friguri, avea să devină în mâinile lui un izvor de aur. 

Pentru moment însă dânsul trebuia să-şi joace bine rolul până la 
capăt. Era nevoie ca Peter să nu bănuiască deloc că servitorul său 
aflase ceva. 

Veitel se ridică deci de jos numai după trecere de câteva minute; îşi 

dădu în lături de pe frunte pletele negre şi uitându-se mirat împrejur, 
întrebă: 

— Ce-a fost oare, ce mi s-a întâmplat? Mi se pare că mi-a venit rău 
aşa deodată. Ah! te rog, domnule, iartă-mă. N-o să se mai întâmple 
una ca asta. 

— Lasă, lasă, nu-i nimic, rădică-te, zise Peter trăgându-se 
împleticindu-se îndărăt spre scaun. Pe semne că ai leşinat; asta se 
întâmplă adesea, băiete, acelora care veghează mult. 

Făcu semn lui Veitel să se apropie şi să ia loc lângă dânsul. 

Câtva timp stătură unul lângă altul tăcuţi, ocupați fiecare cu 
gânduri deosebite. 

Deodată milionarul se sculă, se plimbă prin cameră apoi zise: 

— Hai cu mine, Veitel Ițic; ia lumânarea. 

El însuşi luă un revolver încărcat, se apropie de perete, apăsă un 
resort secret şi deodată se deschise o uşă într-un loc unde oricine ar fi 
jurat că peretele e mai masiv ca oriunde. 

— Am avut adineauri o presimţire ciudată, continuă Peter. Mi se 
părea c-au intrat spărgătorii la comorile mele. 

Veitel îngălbeni. 

Nu cumva Peter avea o bănuială despre atentatul ce se proiectase 
asupra averii lui? 

— Hai, mergi înainte, Veitel, luminează scara; niciodată, nimeni, 
afară de mine, n-a pătruns în pivniţa asta; asta e cea mai mare dovadă 
de încredere ce pot să-ţi dau. 

Coborâră 90 de trepte şi ajunseră în pivniţă care era luminată în 
permanenţă de lămpi cu ulei. Aceste lămpi erau astfel făcute încât se 
turna ulei în ele la o lună o dată. 

Peter deschise cu una şi aceeaşi cheie trei case mari de fier. 

Veitel rămase înlemnit de bogăţiile ce văzu aici; de teancuri de 
bancnote, de grămezi de aur şi de diamante, erau pline acele trei case. 

Peter rămase mulţumit de starea averii sale; conduse apoi pe Veitel 
într-o altă despărţitură a pivniţei şi aici tânărul evreu trebui să treacă 
prin noi fiori. 

În acea despărţitură cu pereţi plini de apă, era un morman de lut, 
având deasupra o cruce neagră de lemn. 

— lată, îi zise Peter, aici se odihneşte un om căruia îi dădusem 
încrederea mea, Veitel, ca şi ţie, şi care m-a trădat. Ţine minte, Veitel, 

aşa va păţi oricine se va încerca să umble în faţa mea pe căi piezişe. 
Acum să ne întoarcem. 

Porniră îndărăt şi ajungând în camera din care plecaseră, 
milionarul luă de pe o masă un inel de aur cu un diamant scump şi 
dându-l lui Veitel, zise: 

— Primeşte această sculă în amintirea nopţii acesteia în care ţi-am 
dat încrederea mea. De mă vei sluji cu credinţă, averea ta este ca şi 
făcută. Iar de nu... adu-ţi aminte de crucea neagră din fundul pivniţei. 
Acum du-te şi te culcă. Am şi eu mare trebuinţă de odihnă. 


Capitolul XXXII — Ambiţia biruită de dragoste 


O, dacă Veitel ar fi putut atunci să-şi lipească 
buzele arzătoare de gura ei, ar fi vândut de zece 
ori pe sora sa. 


Era o zi urâtă de iarnă. Adelaida Vanees se afla singură acasă. I se 
anunţă vizita unei femei. 

— Să vină, zise dânsa. 

Uşa se deschise şi intră în casă o femeie bătrână care mirosea a 
peşte cale de-o poştă. 

— Ce vrei, cu ce te pot servi? întrebă Adelaida. 

Femeia îşi puse mâna în şolduri şi zise cu un ton obraznic: 

— Ce, te faci că nu mă cunoşti? eu sunt pescăreasa Ana Niwenhus 
şi am venit să te întreb unde este fiica mea Cati, ce-ai făcut-o? 

— Eu aş avea mai curând dreptul să-ţi fac întrebarea asta, zise 
Adelaida. Fiica dumitale a dispărut într-o seară când lipseam de-acasă, 
după ce mi-a răscolit prin caseta în care-mi ţin scrisorile. 

— Fata mea să facă aşa lucru? răcni pescăreasa, fata mea care-i de 
o mie de ori mai bine crescută decât tine, femeie neruşinată care te 
dai pe bani! 

Adelaida simţi că-i vine leşin la astfel de injurii pe care nu le mai 
auzise încă. De abia avu puterea să facă doi paşi ca să sune. 

Doi servitori îmbrăcaţi în fireturi, apărură. 

— Daţi afară pe femeia asta, strigă Adelaida. 

Servitorii apucară pe pescăreasă şi o târâră afară. 

Asta însă nu împiedică pe femeie de a răcni, de a înjura cu tot ce 
ştia mai tare, atât cât străbătu îndărăt scara casei, cât şi după ce 
fusese depusă în stradă. 

Adelaida fu teribil impresionată de această scenă. Deschise iute un 
dulap, luă o sticluţă cu un lichid pe care răposatul său bărbat i-l 
adusese din China, vărsă şapte picături într-un păhăruţ de vin şi dădu 
amestecătura pe gât. 

Era un lichid dătător de putere, de tinereţe şi al cărui compoziţie o 
cunosc numai mandarinii chinezi. 

Pe etichetă era dată această instrucţie în limba chineză: 


„Şapte picături se iau în apă sau în vin; cine va greşi de va lua opt, 
moare. Numai de şapte ori poate să ia cineva în viaţa lui, picături de astea, 
şi la fiecare luare puterile şi frumuseţea se vor întoarce; sângele îi va curge 
fierbinte prin vene, plăcerea de viaţă o va avea mai tare ca în orice alte 
împrejurări. De va lua a opta oară va muri.” 


Adelaida luase acum a doua oară din lichidul de viaţă. Simţea un 
fel de amorţeală cuprinzându-i membrele; se lungi pe o canapea şi 
stătu un sfert de ceas. 

Atunci licoarea începu să-şi arate efectele; sângele începu să curgă 
fierbinte prin corpul femeii; obraji i se colorară; creţurile i se şterseră 
de pe faţă; ochii îi străluciră; gândurile i se înseninară; aspirații de 
fericire îi umplură inima. 

Adelaida se simţi cu totul alta. I se părea că are atâta putere, încât 
să dărâme o casă, atâta energie sufletească încât să sfărâme toate 
piedicile ce i s-ar fi pus în calea ambițiilor ei. 


Se făcuse demult noapte. Adelaida se retrase în camera sa de 
culcare. A doua zi avea să primească pe Peter van der Straaten. 

Aprinse o lumânare de culoare roză şi care, când ardea, răspândea 
în cameră un miros îmbătător. 

Începu să se dezbrace. 

Îşi descheie corsetul încet şi visătoare. Pieptul ei tare, tremurător, 
alb ca marmura, îi rămase liber. Îşi desfăcu părul ca să şi-l aşeze 
pentru noapte şi pletele-i nebunatice, unduioase, parfumate îi căzură 

pe umerii de o tăietură admirabilă. Îşi puse un capot de noapte de 
mătase albă, se descălță de ghete şi de ciorapi, apoi băgându-şi 
picioarele goale în pantofi de atlas, se apropie de o oglindă mare ca să 
se privească. 

Se găsi frumoasă. 

Se întoarse mulţumită la pat şi voi să se lungească. 

Când era să ridice pe pat al doilea picior, se opri deodată ţinându-şi 
răsuflarea. 

Semnele unei spaime grozave se zugrăviseră pe figura ei. 

Ce să fi fost oare? 

Auzise lămurit respiraţia unei ființe omeneşti care e aproape să se 
înăbuşe. 

Era o înşelăciune sau o realitate? 

Frumoasa femeie începu să tremure. 

Trăia mereu cu frica în sân că într-o zi o să năvălească cineva în 
casa ei şi s-o omoare. Avea doar destui duşmani. 

Stătea aşa cu un picior jos şi cu unul pe pat, neîndrăznind să-şi 
schimbe poziţia. 

Însă înţelegea că trebuie să se hotărască la un fel. 

Auzi a doua oară respiraţia grea. 

Ce să facă? Să strige după ajutor? Să fugă spre uşă? 

Cu neputinţă. Individul ascuns acolo ar fi ajuns-o până la prag şi i- 
ar fi tăiat gâtlejul. 

Trebuia să procedeze astfel, într-un chip energic, dacă voia să 
scape. 

Întinse mâna pe masa de noapte şi apucă revolverul pe care-l ţinea 
mereu acolo. 

Apoi lăsând iute piciorul de pe pat, apucă sfeşnicul cu mâna stângă. 

Făcu un pas îndărăt, se plecă şi lumină sub palat. 

Ce grozăvenie! Un om stătea lungit acolo, pe burtă, cu capul puţin 
ridicat; nu făcea nicio mişcare, deşi ochii scânteietori îi erau 
îndreptaţi asupra picioarelor Adelaidei. 

Dânsa, privindu-l puţin, redobândi puţin curaj. Din privirea omului 
se vedea foarte bine că dânsul nu era acolo cu gânduri de a vărsa 
sânge. 

Era o privire ciudată, de dragoste, de uimire, de zăpăceală. 

— Ei, prietene, zise femeia întinzând revolverul spre omul de sub 

pat, ieşi de acolo sau de unde nu, trag şi eşti mort. 

Individul nu răspunse, nu se mişcă. 

— Iată, am să număr până la trei, reluă femeia, ca să-ţi dau vreme 
să-ţi faci rugăciunea din urmă. Unu... hai ieşi până nu-i prea târziu. 

Nicio mişcare, niciun răspuns. 

— Doi!.. reluă Adelaida. Iată, acum apăs piedica... 

În momentul acesta individul se repezi afară de sub pat şi femeia 
dădu o exclamaţie de uimire. 

Recunoscuse pe Veitel Ițic, purtătorul de informaţii al lui Peter. 

Nu putu să facă altceva decât să izbucnească într-un râs argintiu. 

Veitel se uita la ea cu ochii zgâiţi ca şi cum s-ar fi aflat înaintea 
unei arătări cereşti. 

— Vasăzică dumneata eşti? exclamă Adelaida. Într-adevăr, dacă aş 
fi ştiut una ca asta, nu m-aş fi deranjat să pun mâna pe revolver, căci 
de dumneata nu mă tem câtuşi de puţin, Veitel Ițic. Însă te rog 
deocamdată, să fii atât de galant, să te întorci niţel cu faţa spre uşă ca 
să-mi pun o altă haină. Înţelegi bine că nu-i cuviincios ca eu să stau în 
capot de noapte în faţa dumitale. 

— O! te rog, iartă-mă, doamnă, bolborosi Veitel. Eu sunt... eu am 
fost... Stai, că am să-ţi spun tot. 

Adelaida se retrase după pologul patului şi se îmbrăcă cu un halat 
de mătase chinezească. 

Veitel, tremurând de emotie, stătea ca pironit în locul unde se afla. 

Dânsul se introdusese în casă, conformându-se ordinului stăpânului 
său, ca să spioneze pe Adelaida, să vadă ce face ea, ce drege, pe cine 
primeşte, cu cine vorbeşte, în lipsa lui Peter van der Straaten. 

El nu pusese la socoteala dinainte impresia ce avea să producă 
asupră-i farmecele femeii pe care trebuia s-o pândească. 

Se ascunsese la început după polog; pe urmă, spre mai mare 
siguranţă, se băgase sub pat şi se întinsese cu burta pe pământ. 

De acolo putuse să vadă corpul de zână al femeii. 

Şi fusese îmbătat; un sentiment pe care nu-l mai avusese, îl 
cuprinse cu încetul, în vreme ce Adelaida se dezbrăca. La urmă evreul 
se simţi înăbuşit, îi lipsea aerul. I se părea că o să crape pe loc; scoase 
atunci acele două oftaturi. 

— Vasăzică, dumneata eşti, Veitel Ițic, reluă Adelaida apropiindu- 
se de tânăr, după ce se îmbrăcase. Dumneata care te strecori în casa 

mea şi te ascunzi sub pat ca un tâlhar? Ia spune-mi drept; cu ce 
intenţie te-ai introdus aici? Voiai să mă omori? 

În loc de răspuns Veitel îşi duse mâna la inimă. 

— Să te omor?! gângăvi dânsul după ce Adelaida îşi repetase 
întrebarea. Mai curând aş ucide pe tatăl meu decât pe dumneata!... 

Adelaida râse iar. 

— Ceea ce-mi spui e o galanterie, Veitel Ițic, pe care niciodată n-aş 
fi aşteptat-o de la dumneata. Însă să nu stăm mai mult de vorbă aici. 
Ce-ar zice lumea auzind că am stat cu dumneata în camera mea de 
dormit lângă patul meu făcut, de care cu toate astea nici nu m-am 
atins? Te rog, treci în camera alăturată, ia loc pe un fotoliu; vin şi eu 
îndată. 

Veitel porni împleticindu-se şi intră în camera alăturată. 

N-avu mult de aşteptat. 

Adelaida veni la dânsul şi-i puse mâna pe umăr. 

Un torent de sânge fierbinte ţâşni din inima lui Veitel şi-i trecu prin 
tot corpul. 

O putere ascunsă îl împingea parcă la picioarele acelei femei. O, cu 
ce vorbe frumoase i-ar fi spus ce simţea pentru ea! Însă dânsul era atât 
de deştept să ştie că făcând asta, şi-ar fi aruncat din mână toate 
armele.. 

Se hotărî deci să se silească a se arăta cât de rece. 

— Vreau să-l fac să-şi dezlege limba, să-mi spună tot, îşi zise şireata 
femeie. Sunt sigură că evreul n-a venit aici de capul lui. Aş paria zece 
contra unu că a fost trimis. Am destule mijloace să-l fac să-mi fie rob. 

— Veitel Ițic, reluă dânsa cu un ton dulce care i se păru lui Veitel o 
muzică îngerească, ia spune-mi, cine te-a trimis ca spion în casa mea? 

Veitel dădu din umeri. Îşi zise că mai bine să fie spânzurat decât să 
pronunțe numele stăpânului său. 

— Nimeni nu m-a trimis, răspunse dânsul; am venit eu singur. 
Voiam... credeam... Adică de ce n-aş fi venit din propria mea 
voinţă?... 

Dânsa îi astupă atunci gura cu mâna-i albă, moale, parfumată. 

— Taci, Veitel, şopti ea cu gingăşie. De ce vrei să mă minţi? Ia uite- 
te la mine odată... A! dar nu aşa, altfel... nici aşa... Priveşte-mă aşa ca 
şi cum m-ai iubi puţin. Aşa, da, aşa-mi place. 

Într-adevăr, Veitel se uitase la Adelaida nu ca şi cum ar fi iubit-o 

puţin, ci ca şi când întreaga lui inimă ar fi fost a ei, ca şi când el n-ar 
fi fost în mâinile ei decât un lucru, un instrument lipsit de orice 
voinţă. 

— Şi acum, Veitel, reluă Adelaida, spune-mi drept, fără înconjur, 
dacă nu vrei să pierd toată simpatia ce am pentru dumneata: cine te-a 
trimis aici? 

O luptă mare se dădu acum în pieptul evreului; deoparte era 
datoria, ambițiile de mărire, de bogăţie, de alta amorul. 

În sfârşit acesta din urmă învinse. 

Veitel întinse mâinile şi exclamă: 

— Ei! pot să mă numească toţi cum vor vrea, ticălos, mişel, 
trădător... nu pot să mă mai împotrivesc... nu pot... e mai presus de 
puterile mele. Am să-ţi spun adevărul, doamnă. 

— Da, adevărul vream şi eu. Cine te-a trimis? 

— Stăpânul meu. 

— Stăpânul tău? Vasăzică Peter van der Straaten? 

— Da, el, numai el. 

— Ce gând avea cu asta? 

— Voia să ştie dacă-i eşti credincioasă. 

Adelaida se sprijini pe spatele fotoliului şi râse. 

Se uita în tavan ca şi cum voia se citească acolo ce avea să facă 
acum şi ce să zică. 

În vremea asta Veitel se uita la corpul ei cu ochii scânteietori. 

Ah! de-ar fi putut el în momentul acela să se repeadă la dânsa, să-şi 
depună buzele arzătoare pe gura ei! De zece ori ar fi vândut pe sora sa 
pentru o sărutare de la acea femeie. N-o jertfise doar o dată pentru 
bogăţie? 

Şi ce era bogăţia pe lângă posesia acelei drăcoaice tulburătoare de 
simţuri, pe care o iubea, pe care voia s-o aibă cu orice preţ? 

Gândul acesta i-a dat ca o lovitură de cuţit în inimă. 

Cum ar putea el, evreul umilit, disprețuit, călcat în picioare să 
ajungă vreodată acolo ca să poată avea drepturi asupra acelei femei? 

Nu umbla după dragostea ei gloriosul milionar al Olandei, Peter 
van der Straaten? 

Momentul acesta hotărî despre viaţa viitoare a lui Veitel. 

El îşi zise acum că nu mai vrea să fie slugă batjocorită. Se hotărî să 
răstoarne pe milionar, să-i ia locul în avere şi pe lângă femeie. 

Când aceste idei îndrăzneţe îi trecură prin minte, îi veni un fel de 
ameţeală. 

Adelaida îi citi gândurile pe figură. 

Dânsa avusese ocazie să cunoască deşteptăciunea evreului; ştia de 
ce e capabil să facă, atunci când cineva ar fi izbutit să-l tragă în partea 
sa. 

— Peter van der Straaten, îşi zise dânsa, crede că a găsit în evreu 
un instrument prin care să poată a mă ţinea în cătuşe. Ei bine, eu 
primesc jocul, atâta că vârful suliţei va fi întors spre dânsul, iar eu voi 
ține coada. Toate secretele lui îmi vor fi cunoscute, iar dânsul nu va 
afla nimic dintr-ale mele. Hai, merg pe calea asta... Am să pun pe 
urmele lui un spion primejdios şi din înşelător va deveni înşelat. 

Veitel îşi simţi deodată gâtul încins de două braţe pline, moi, albe 
iar în momentul de pe urmă văzu figura Adelaidei la câteva degete de 
dânsa. 

Îi venea să înnebunească, nu altceva. Îşi simţea sângele când cald, 
când rece. Să fi avut averile din toată lumea le-ar fi dat fără tocmeală 
pentru astfel de momente; şi-ar fi dat partea din rai; ar fi vândut pe 
Dumnezeu. 

— Veitel Ițic, îi şopti dânsa, ce ţi-am făcut eu ca să-mi fii duşman? 

În zadar Veitel îşi întindea gâtul căutând să respire; nu izbutea; 
voia să vorbească şi nu putea; gâtlejul îi era ca astupat. 

În sfârşit, după o sforţare grozavă, trase o dată aer mult în piept. 

— Eu duşmanul dumitale?! exclamă dânsul. Nu, să nu crezi asta... 
eu sunt numai... eu voiam... 

— Voiai să ajuţi pe Peter van der Straaten în şiretlicuri? Voiai să 
joci pe lângă mine rolul lui Iuda vânzătorul... 

— Am vrut, dar acum nu mai vreau, exclamă dânsul sărind de pe 
scaun. Eu să te trădez pe dumneata? Mai bine îmi pun ştreangul de 
gât, înţelegi? Mai bine să sufăr munci grele şi mii de morţi... Nu, nu, 
eu vreau fericirea dumitale. 

Deodată căzu în genunchi la picioarele ei. 

Adelaida îl privi zâmbind. 

Evreul era zguduit de frigurile teribile ale dragostei. 

Se prefăcuseră în fum planurile lui ambiţioase, deşteptăciunea lui 
în afaceri, tot. 

— Ce vasăzică asta, domnule Veitel? întrebă şireata, prefăcându-se 


— 187 — 


surprinsă de purtarea tânărului evreu. Rădică-te iute; ce ar gândi 
cineva văzându-te în poziţia asta? 

— Nu, eu vreau să stau astfel, bolborosi dânsul. Nu ştii ce arde aici 
în pieptul meu! Ah! când ai şti ţi-ar fi milă. Vreau să-mi plec fruntea 
în ţărână înaintea dumitale. De mă vei alunga din casa asta, nu-i nicio 
supărare; mă voi duce şi nu voi mai trece acest prag!... Ştiu că eo 
nebunie dragostea mea pentru dumneata, o prostie, dar o am, nu pot 
s-o ascund, nu pot s-o stăpânesc. Acum după ce ţi-am spus asta, poţi 
să mă izgoneşti, sunt gata să plec... 

— De unde ştii că vreau să te alung? şopti femeia plecându-se mai 
mult spre el. 

Veitel o privi cu o uimire ciudată, de nedescris. 

— Să fie cu putinţă? întrebă dânsul cu glas tremurător; ai putea să 
mă iubeşti şi dumneata? 

Adelaida îi apucă capul între mâini. 

— Crezi oare, zise dânsa, că o femeie iubeşte pe un om numai 
pentru că e frumos? Nu-l poate ea oare iubi pentru înţelepciunea, 
pentru deşteptăciunea lui? Veitel Ițic, eu ştiu că în pieptul tău arde un 
foc sfânt, focul ambiţiei; eu mă încălzesc bucuroasă la focul acesta, 
oriunde-l găsesc... 

Zicând aceste vorbe, dânsa-i atrase capul şi se petrecu atunci un 
lucru pe care niciun om din Amsterdam nu l-ar fi crezut cu putinţă. 

Veitel simţi două buze moi, calde, lipindu-se şi apăsându-se de gura 
lui. 

Evreul nu era deloc frumos; era slab ca un schelet; corpul îi era 
dezmăţat, picioarele îndoite; deosebit da asta era murdar. 

Adelaida simţise un fel de dezgust, însă îl biruise. 

Era doar vorba aici de un scop mare. 

Prin sărutarea asta Veitel era cu totul transformat. Toată mintea i 
se dusese dracului. Se ridică, apucă pe Adelaida în braţe şi începu s-o 
strângă sărutând-o. 

— Veitel Ițic, zise dânsa căutând să se desfacă din braţele lui, vrei 
tu să-mi serveşti mie de azi înainte, să nu spui lui Peter ce fac eu, ci 
să-mi spui mie ce face şi ştie dânsul? 

— Vreau, îţi jur. 

— Şi ai să-mi spui totdeauna adevărul? 

— Numai adevărul, îţi jur, aşa să trăiesc. 

— Foarte bine, zise Adelaida. Bagă de samă ca acea flacără la care 
țin atât de mult, să nu se stingă niciodată în pieptul tău; şi acum 
noapte bună. Trebuie să te duci; deja ai stat prea mult la mine. 

Ea suferi ca Veitel să depună încă o sărutare fierbinte pe mâna sa, 
apoi îl împinse blând spre uşă. 

Veitel porni împleticindu-se ca un om care iese de la o orgie; era 
beat, năuc, zăpăcit. După ce trecu strada, se rezemă de zidul unei case 
şi privi lung spre fereastra Adelaidei unde lumânările se stingeau. 

În imaginaţia lui aprinsă văzu aidoma pe femeie lepădând încet de 
pe dânsa, haina cu care se îmbrăcase în grabă, descoperindu-şi astfel 
comorile de o mie de ori mai ameţitoare decât ale lui Peter van der 
Straaten; o văzu întinzându-şi în pat picioarele albe, şi un oftat 
prelung îi umflă pieptul. 

Îşi îndesă pălăria pe frunte ca să-şi umbrească ochii şi se repezi 
înainte spre casă. 

Astfel Peter van der Straaten era vândut... vândut pentru dragoste, 
pentru dorințe amoroase! 

Fără ştirea lui avea acum un spion în casă, care mai curând sau mai 
târziu avea să-i fie primejdios. 

Ajungând acasă, Veitel se aruncă pe pat, însă somnul nu se prinse 
de genele lui. 

Multă vreme se suci, se încolăci, îngropându-şi în perine capul 
arzător şi gândindu-se la dânsa, numai la dânsa. 


Capitolul XXXIII — Între indieni 


„— Dacă nu vrei să mă ierţi, Tigrule, hai, 
ucide-mă dintr-odată. ” 
Leonora 


Am lăsat pe Leonora de Ilmenau leşinată în mijlocul codrului 
sălbatic, după ce Richard fuse mâncat de crocodil. 

Cât o fi stat astfel, ea însăşi n-ar fi putut spune mai târziu. 

La deşteptare însă dădu cu ochii de un tablou înfiorător. Era 
înconjurată de o mulţime de sălbatici, roşii la piele, cu capetele 
împodobite cu pene, cu şoldurile încinse de câte o bucată de stofă 

îngustă. 

Ca arme aveau lănci şi arcuri puternice; la coapsă purtau tolbe 
pline cu săgeți ale căror vârfuri trebuiau să fi fost înveninate. La brâu 
aveau securi cu coada scurtă. 

Dânşii stăteau în jurul nenorocitei femei şi o priveau într-un chip 
triumfător. 

Văzând-o mişcând, unul dintre ei zise către un tovarăş de statură 
uriaşă: 

— Se deşteptă, Şarpe-mare; nu era dar moartă cum credeam, ci 
numai leşinată. 

Acela dintre Pieile roşii, căruia i se zisese Şarpe-mare, îngenunche 
în iarbă lângă Leonora. 

— Fată albă, zise dânsul într-o englezească stricată, eşti prizoniera 
noastră acum. Te-am găsit aici în iarbă pe când umblam la vânătoare. 
O să te ducem în satul nostru. Şi acolo se va hotărî despre soarta ta. 

— Fie-vă milă de mine, zise Leonora, să nu-mi faceţi niciun rău. 
Sunt o femeie nenorocită, am trecut prin grele încercări şi printr-o 
întâmplare ciudată am căzut aici în pădure... 

— Să ne fie milă? răspunse Şarpe-mare cu un glas înspăimântător. 
Da, fată, poate am fi avut milă în alte vremuri, dar acum află că 
suntem în război cu oameni albi, care nu s-au ţinut de făgăduieli. 
Până mai acum câteva săptămâni, am trăit cu dânşii în pace adâncă, 
pentru că în cetate domnea un comandant înţelept care ne apăra de 
duşmani şi ne lăsa să vânăm. Însă acel comandant a murit şi în locul 
lui a venit un tânăr care prin faptele lui a amărât pe indienii Sioux. 
Află, fată, că dânsul a prins pe trei dintre războinicii noştri cei mai 
viteji, i-a băgat în cetate, i-a tăiat şi le-a înfipt capetele pe ziduri. 
Atunci am dezgropat şi noi securile de luptă şi am rugat pe Marele 
Spirit să ne dea biruinţă. Când pieile roşii se apucă de război, nu mai 
au milă de oamenii albi sau de femeile albe care ar cădea în mâinile 
lor; dânşii trebuie să moară. 

— Atunci omorâţi-mă uite pe loc, zise Leonora: ce mai aşteptaţi? Ia 
lancea şi străpunge-mi inima. 

Şarpe-mare dădu din cap. 

— Acesta nu e dreptul nostru, răspunse dânsul. O să te ducem la 
căpitanul nostru şi el va hotărî ce e de făcut, căci numai el e luminat 
de Spiritul Mare şi ştie ce-i drept şi ce-i strâmb. 

Apoi acesta se întoarse la indieni şi le dădu în limba lor câteva 
ordine. 

Îndată unul dintre ei alergă în desişul pădurii şi se întoarse după 
câteva minute cu mai mulţi cai puternici. 

— Hai, scoală-te, ordonă Şarpe-mare. 

Leonora se supuse tremurând. Ce-i rămânea altceva de făcut decât 
să asculte de indian? 

Era doar în puterea lui. 

Şarpe-mare încălecă pe un cal şi ridicând pe Leonora, o aşeză 
înaintea sa pe şa. 

Ceilalţi indieni încălecară şi dânşii. Pădurea răsună de o fluierătură 
puternică şi caravana porni în goană pe o cărare a pădurii. 

În tot timpul călătoriei Şarpe-mare se purtă cavalereşte cu Leonora; 
îi dădu să mănânce diferite fructe şi să bea un fel de rachiu făcut din 
lapte de nuci de cocotieri. 

Totdeauna când vedea că dânsa e obosită de mişcările călăriei, 
oprea calul la pas sau chiar de tot. Astfel caravana trebui să facă mai 
multe popasuri din cauza Leonorei. 

După o călătorie de trei ceasuri se zări fum printre copaci. 

— Iată satul nostru, zise Şarpe-mare. Acuşi o să te afli înaintea 
marelui căpitan al indienilor Sioux. 

După câteva minute erau în mijlocul satului. 

O ceată mare de femei roşii, pe jumătate goale, le ieşiră înainte cu 
copii; toţi ţipau a mare jale. 

— Iată, şopti Şarpe-mare la urechea Leonorei, toate stricăciunile 
astea ni le-au făcut albii. Au dat foc pădurii şi livezilor pentru ca să 
alunge animalele cu care ne hrăneam şi noi să murim de foame. 

Când femeile roşii zăriră pe femeia albă pe cal, dădură un urlet de 
triumf. 

— Să trăiască Şarpe-mare! strigară ele, că ne-a adus o prizonieră 
albă. 

Strigătul acesta se întinse de la o colibă la alta aşa că tot satul fu în 
picioare. Curând se aflară 200 de indieni în piaţa din mijlocul satului. 

Şarpe-mare coborî pe Leonora de pe cal şi se puse înaintea ei ca s-o 
apere de atacuri. 

Indienii şi femeile lor voiau s-o bată, să sfâşie hainele de pe dânsa, 
însă Şarpe-mare îşi scoase securea de la brâu şi strigă: 

— Să nu îndrăzniţi să v-atingeţi de ea, căci am luat-o sub apărarea 
mea. Marele căpitan, perfidul Tigru, căreia toţi şi toate i se închină, o 
să judece şi o să hotărască. Am s-o duc la el. 

— Da, da, strigară indieni, du-o la Tigru. El va hotărî în ce chip să 
fie ucisă. 

— Să nu te temi de nimic, şopti Şarpe-mare la urechea Leonorei. O 
să te duc la căpitan, al cărui nume este Tigru. El e crud, fără milă, însă 
dacă-i vei răspunde cu îndrăzneală, dacă nu vei arăta niciun pic de 
frică, n-o să-ţi facă nimic. 

Leonora porni cu Şarpe-mare spre o colibă de ale cărei streşini erau 
atârnate o mulţime de piei de căpăţâni omeneşti; acesta era semnul 
prin care se arăta locuinţa şefului. 

Perdelele de la uşa cortului se dădură în lături şi Leonora intră 
înăuntru numai cu Marele-şarpe. 

Mulţumea de indieni stătu afară, tăcută, nemişcată, aşteptând 
hotărârea şefului. 

Într-un colţ al colibei se afla ghemuit jos un indian îmbrăcat 
europeneşte şi cu podoabe de război indiene. 

În spate avea o haină cu nasturi de metal galben care la început 
trebuie să fi fost purtată de vreun lacheu; peste haina asta avea 
obişnuita cingătoare de pene; picioarele-i goale şi le ţinea băgate în 
cizme cu turetci lungi. 

Perfidul Tigru avea o figură înspăimântătoare; din ochii lui 
izbucnea răutatea, cruzimea, prefăcătoria. 

Privirea cu care primi pe Leonora nu anunţa nenorocitei nimic bun. 

— Ce aduce Şarpe-mare? 

— O prizonieră, Tigrule, răspunse acesta. Am găsit-o pe femeia asta 
leşinată în pădure. Spiritul Mare o doborâse pentru a o face să cadă în 
mâinile noastre. 

— Fratele meu vorbeşte adevărul, reluă Tigrul. Să ne rugăm 
Spiritului Mare să doboare astfel pe toţi albii, dându-i în mâinile 
noastre. Apropie-te, femeie! 

Vorbele astea erau poruncitoare. 

Însă Leonora îşi aminti de sfatul ce-i dăduse Şarpe-mare să fie 
îndrăzneață, să nu arate deloc frică. 

— Ce vrei cu mine, Tigrule? zise dânsa înaintând cu siguranţă. 

— Ce vreau de la tine? răspunse şeful indienilor ridicându-se în 

picioare şi arătându-şi toată colosala înălțime; am să-ţi spun îndată. 
Pregăteşte-te de moarte, căci trăim cu fraţii tăi oameni albi, în lupte 
crâncene, şi oricine din neamul tău cade în mâinile noastre nu trebuie 
să mai trăiască. 

— Aşadar, vrei să mă ucizi? întrebă Leonora, însă gândeşte-te că eu 
sunt o femeie slabă, fără apărare şi nu m-aţi prins cu arma în mână 
contra voastră, ci m-aţi găsit leşinată în pădure în voia fiarelor. Însă 
animalelor sălbatice le-a fost milă de mine, dânsele au trecut fără să 
mă atingă. Pieile roşii n-au făcut tot aşa; nu, nu, ei sunt mai răi decât 
fiarele. M-au ridicat spunându-mi că-s prizoniera lor, şi m-au adus aici 
în satul tău, Tigrule. Rămâne acum să hotărăşti ce mă aşteaptă. Vei 
vrea oare să-mi răpui zilele numai pentru că sunt de culoarea albă, că 
nu fac parte din seminţia ta? Ce rău v-am făcut?... 

Tigrul o întrerupse printr-un gest poruncitor din mână. 

— Taci, strigă dânsul şi ascultă ce spun. Oamenii roşii nu făcuseră 
nimic oamenilor albi. Trăiam cu ei în pace deplină. Cu toate astea 
războinicii noştri au fost prinşi şi omorâţi. Atunci ne-am jurat că 
oricând şi oriunde vom găsi un bărbat alb sau o femeie albă, să-i 
ucidem fără milă, aşa cum fac aceia care vorbesc mereu de iubirea 
aproapelui şi de civilizaţie. Ai să mori, femeie albă. Nici trei ceasuri n- 
ai să stai cu zile în satul nostru. Pregăteşte-te să-ţi dai sufletul; fă-ţi 
rugăciunea după cum vă e obiceiul. Ţie îţi poruncesc, Şarpe-mare, să 
duci pe femeie în piaţă, s-o legi de copacul cel mare şi să pui apoi pe 
tinerii noşti războinici să-şi încerce asupră-i îndemânarea în aruncarea 
cu lancea şi cu securea. O jumătate de ceas au să facă exerciţiul 
acesta, fără s-o omoare; pe urmă am să vin eu şi am să spun ce mai e 
de făcut. 

Leonora se cutremură gândindu-se că o să fie chinuită. Vasăzică 
nici atât lucru nu-i acordau sălbaticii, o moarte grabnică. 

Se pare că Şarpe-mare avusese acelaşi gând. 

Dânsul făcu un pas spre căpitan şi-i zise: 

— Perfidule tigru, de ce vrei să chinui pe femeia asta? Gândeşte-te 
că e nevinovată, că nu ne-a făcut niciun rău. Dacă trebuie să moară 
pentru că e de culoarea albă, atunci s-o ucidem îndată. Iată, eu sunt 
gata s-o omor aici pe loc. 

Zicând aceste vorbe, scoase de la brâu un cuţit lung şi ascuţit şi-l 
ridică asupra Leonorei. 

Însă Tigrul sări înaintea lui cu o iuţeală şi o putere ce făcea onoare 
numelui ce purta. 

— Nu te bizui pe popularitatea pe care o ai între indieni, strigă 
dânsul. Lasă-te de îndrăzneala de a-mi contrazice poruncile. Ştiu că 
nu-ţi place să mă vezi pe mine pe scaunul de căpitan, loc pe care l-au 
ocupat tatăl şi bunicul tău. Ştiu, Şarpe-mare, că ai gânduri de răscoală 
şi am să te pedepsesc. 

Indianul ridică capul cu mândrie. 

— Tigrule, zise dânsul, nu degeaba ţi s-a dat acest nume, pentru că 
în inima ta nu e altceva decât cruzime. Eşti căpitan, eşti iluminat de 
Spiritul Mare; n-am ce să fac, trebuie să te ascult. Hai, vino la moarte, 
nenorocito. 

leşi cu Leonora din colibă. 

Fură salutaţi de mulţimea de-afară cu un urlet de bucurie. 

Cearta dintre Tigru şi Șarpe fusese auzită. Toţi ştiau acum că 
femeia albă fusese osândită la moarte. 

Înconjurată de femei, de copil, de bărbaţi, Leonora înaintă spre 
copacul lângă care trebuia să moară. 

Ajungând acolo i se smulseră hainele de la gât până la mijloc. Ar fi 
fost lăsată de tot goală dacă Şarpele nu s-ar fi împotrivit. 

Pe urmă nenorocita tu legată de copac. 

Şarpele făcu şi acum ca dânsa să nu fie strânsă tare. 

Pe când o lega îi şopti: 

— Să nu te mişti, nenorocito. Să suferi toate; am să stărui eu ca 
moartea să te scape cât se poate mai curând. 

Vreo zece indieni tineri se depărtară cu vreo 30 de paşi de copacul 
de care Leonora era legată. 

Tânăra femeie închise ochii şi murmură ultima rugăciune. 

Ştia că de data asta e cu desăvârşire pierdută, că nicio putere 
omenească nu mai putea s-o scape. 

Exerciţiul pe care indienii îl începură acum, era de natură să facă a 
îngheţa sângele chiar în venele privitorilor. 

Pieile roşii îşi aruncară pe rând lăncile şi securile asupra copacului. 

Tema era asta: să arunce armele cât se poate mai aproape de capul 
condamnatei, fără să atingă însă capul sau corpul, ceea ce ar fi fost o 
mare greşeală. 

Dibăcia războinicilor era aşa de mare, încât lăncile şi securile se 

înfigeau totdeauna la un deget sau cel mult la un lat de palmă în jurul 
capului Leonorei. 

Nenorocita, auzind zbârnâitul unei lănci sau vuietul securii prin 
aer, credea că de data aceea i s-o termina tortura şi-şi recomanda 
sufletul lui Dumnezeu. 

Însă nădejdea asta îi rămase mereu zadarnică. 

Urmă o pauză în exerciţiu. 

Bărbaţii şi femeile se adunaseră în jurul copacului şi începură să 
sară şi să se strâmbe ca nişte draci, la bătaia unei tobe. 

Exerciţiul începu din nou şi continuă până ce Tigrul ieşi din coliba 
lui. 

Se făcu atunci tăcere adâncă. 

Căpitanul venea încet spre copacul din mijlocul pieţei. Dânsul voia 
să se bucure de ţipetele şi suciturile de groază ale victimei. Uimirea îi 
fu mare găsind pe femeie tăcută, liniştită, cu resemnarea întipărită pe 
faţă. 

Tigrul se întoarse spre Şarpe-mare. 

— Ciudat lucru, zise dânsul. Femeia asta n-are nicio frică, nici nu 
tremură. Şi cu toate astea eu ştiu că feţele albe se strâmbă de spaimă 
la apropierea morţii. 

— Vezi, Tigrule, răspunse Şarpele, că sunt şi între albi tot felul de 
oameni. Femeia asta e hotărâtă pentru moarte; nu va tremura s-o 
chinui cât de mult. 

— Să vezi că o să tremure acuşi, reluă Tigrul. 

Zicând aceste vorbe, îşi scoase securea de la brâu şi strigă să i se 
facă loc. 

Imediat se formă deoparte şi de alta garduri vii. 

— Am să-i crap acum capul, reluă Tigrul cu un glas puternic aşa ca 
Leonora s-audă. Securea mea o s-o lovească în frunte şi o să-i desfacă 
capul în două. 

Căpitanul se apropie la vreo 20 de paşi de copac. 

Ridică securea şi de trei ori o învârti pe deasupra capului fără să-i 
dea drumul. 

Văzând că Leonora tot nu arată nicio frică, scoase o înjurătură în 
limba indiană. 

— Hai, mori, femeie blestemată, strigă dânsul. 

Şi ridică securea a patra oară, de astă dată hotărât să sfărâme capul 

nenorocitei. 

În momentul în care făcea vânt securii, se petrecu ceva 
extraordinar. O şuierătură de glonte se auzi pe deasupra capetelor 
indienilor şi totdeodată securea căzu din mâna Tigrului, care se 
împletici şi căzu jos. O gălbeneală de moarte îi acoperise figura 
totodată. Trăsăturile i se strâmbaseră de groază, ochii i se zgâiseră. Nu 
ştia dacă glontele l-a rănit de moarte sau numai uşor; simţea parcă o 
mare durere în mâna dreaptă. 

Şarpe-mare se apropie de dânsul şi-i strigă: 

— Pe femeia aceea n-am văzut-o tremurând în faţa morţii, dar văd 
un războinic indian prăpădit de spaimă pentru că un glonte a trecut 
pe lângă capul lui. 

Căpitanul indienilor sări atunci în sus, turbat de furie. 

— Cine a făcut asta are să primească pedeapsă, strigă dânsul cu un 
glas detunător. 

— Eu am dat cu puşca, Tigrule, se auzi un glas din desiş şi în 
momentul de pe urmă ieşi la iveală un uriaş de om alb, cu barba 
căruntă, până la brâu, îmbrăcat în costum de vânătoare. În mâna 
dreaptă ţinea o puşcă mare, mâna stângă şi-o ţinea sprijinită de cuțitul 
lung ce avea la brâu. 

Indienii văzându-l, se traseră îndărăt cu sfială şi se făcu o adâncă 
tăcere. 

Tigrul însă, înaintă spre dânsul privindu-l cu o nespusă ură. 

— Ştiu ce gândeşte acum fratele meu roşu, zise omul cu barba 
mare. Inima lui e plină de ură şi de dor de răzbunare. Însă datoria lui 
era să cunoască pe Pumn-de-fier şi să ştie că Pumn-de-fier nu suferă 
nicio nedreptate. 

Tigrul făcu o mişcare de mânie. 

— De ce vii cu rău în satul nostru, Pumn-de-fier? întrebă dânsul; de 
ce, când ştii că te-am primit totdeauna aşa de bine, făptuieşti un lucru 
duşmănos? Sau poate zici că nu tu ai slobozit glontele care mi-a răpit 
din mână securea, tocmai când voiam să omor pe acea femeie? 

— Ţi-am spus că eu am dat cu puşca, răspunse Pumn-de-fier, 
vânătorul codrilor americani, şi să-ţi pară bine de asta căci ar fi fost 
vai şi amar de tine şi de indienii tăi dacă ai fi ucis pe aceea femeie 
care stă legată acolo de copac. 

Indienii se grămădiră curioşi ca să asculte ce vorbeşte Pumn-de-fier 

cu şeful lor. 

— Ascultaţi-mă, fraţi roşii, zise Pumn-de-fier cu glas puternic. Cu 
căpitanul vostru nu-i chip de vorbit astăzi, căci văd că i s-a umflat pe 
frunte vena mâniei şi n-aş vrea să intru în ceartă cu dânsul. Ascultaţi 
ce vreau să spun, căci e binele vostru la mijloc. 

— Binele nostru? exclamară indienii. Ascultaţi, fraţilor, Pumn-de- 
fier, vorbeşte, vorbeşte. 

— Da, am să vă vorbesc, zise Pumn-de-fier; dar ia spuneţi, voi copii 
roşii ai codrului, de când aţi luat obiceiul să faceţi întrebări 
musafirilor înainte de a-i fi ospătat sau cel puţin înainte de a fi fumat 
cu ei din pipa păcii? 

Indienii se priviră surprinşi. 

Şarpele-mare fu cel dintâi care luă cuvântul în locul căpitanului. 

— Ai dreptate, frate alb, zise dânsul, omul roşu nu e curios; el nu te 
va grămădi cu întrebări înainte de a te fi odihnit puţin, de a te fi 
ospătat şi a-ţi fi dat să tragi din pipa păcii. Te poftesc să vii la mine în 
coliba mea şi să fii oaspetele meu. 

Pumn-de-fier se întoarse pentru a merge după Şarpele-mare. Tigrul 
se puse atunci în drumul lui. 

— Staţi, strigă dânsul învârtindu-şi cuțitul; eu sunt căpitanul 
acestui trib şi cred că numai eu am dreptul să dau ordine. Tu ai venit 
la noi ca duşman, Pumn-de-fier. Ne-ai împiedicat de a ucide pe acea 
femeie albă, din seminţia trădătorilor care au prins pe fraţii noştri, i- 
au chinuit şi i-au ucis. Şi ca răsplată pentru această faptă, Şarpele- 
mare vrea să te ia, să te ospăteze, să-ţi dea să tragi din pipa păcii? Nu, 
nu, e cu neputinţă. Ascultaţi voi toţi; declar de trădător, de vânzător 
al neamului nostru pe acela care va primi în coliba sa pe omul acesta! 

Pumn-de-fier se înfurie. Se văzu asta după figura lui tremurătoare şi 
devenită albă, însă se stăpâni. Rămase tot liniştit ştiind că numai cu 
răceală poate fi cineva impunător asupra indienilor. 

— Perfidule Tigru, zise dânsul cu glas aspru, ştiu că Spiritul Mare 
nu te-a iluminat îndestul, că n-a pus în inima ta darul ospitalităţii. 
Însă eu, Pumn-de-fier, sunt obişnuit să fiu primit prieteneşte în toate 
satele indiene. De aceea nu vreau să bag în seamă cuvintele tale şi 
cred că n-o să le asculte nici Şarpe-mare. Înainte însă de a mă duce să 
trag din pipa păcii, cer să se dezlege femeia aceea albă, legată de acel 
copac. Nu trebuie s-o omori, Tigrule. N-ai niciun drept să-i iei viaţa. 

— N-am niciun drept? scrâşni Tigrul. Dar fraţii albi întrebat-au de 
aveau un drept când au prins şi ucis pe războinici noştri? 

Pumn-de-fier privi cu durere în pământ. 

— Asta a fost rătăcirea unuia singur, răspunse dânsul; nu toţi pot fi 
traşi la răspundere. Răzbună-ţi asupra acelui comandant al cetăţii, iar 
nu asupra unei seminţii, a unui întreg popor de care ar trebui să te 
alipeşti mai mult. Oricum ar fi însă, Tigrule, e o neomenie să ataci o 
femeie. De aceea te rog încă o dată, Tigrule, să ordoni ca femeia să fie 
dezlegată. 

— Şi dacă nu vreau? 

— Dacă nu vrei, Tigrule, atunci îţi prorocesc nenorocire, ţie şi 
tribului tău. 

Un râs ironic fu răspunsul la aceste vorbe. 

— Tu proroceşti nenorocire, frate alb? replică dânsul ridicând capul 
cu mândrie. De când oare ai început să citeşti în viitor? Eu ştiu că tu 
vrei numai să ne înspăimânţi, dar pentru treaba asta, căută-ţi niscai 
mişei, iar nu oameni ca noi. 

Pumn-de-fier se uită împrejur ca şi cum ar fi căutat pe cineva în 
rândurile indienilor. 

— Ei bine, zise dânsul, dacă nu mă credeţi, întrebaţi pe omul- 
doctor. El poate să cunoască viitorul. Unde este omul-doctor? 

Indienii se uitară împrejur. Deodată înaintară câteva femei şi 
spuseră că omul-doctor s-a dus în pădure să culeagă nişte buruieni, 
căci sunt în sat mai mulţi bolnavi. 

Omul-doctor e un personaj care nu lipseşte din niciun sat indian. El 
e medic, e reprezentantul Marelui Spirit, e vrăjitor şi proroc. Toţi 
indienii cred ce spune dânsul, de aceea el are o putere oarecare chiar 
în faţa căpitanului şi oricine se păzeşte de-a intra în ceartă cu dânsul. 

— Omul-doctor e în pădure, zise Pumn-de-fier, îmi pare rău. 

— lată-l că se întoarce, exclamară mai multe glasuri. 

Într-adevăr ieşi din pădure un indian înalt, îmbrăcat cu o haină 
fantastică. Haina asta era făcută numai din pene şi ca podoabe avea o 
mulţime de pietre false. 

După sine târa de un lanţ un urs domesticit. 

Pe cap avea o căciulă, tot de pene, în mână un toiag cu sculpturi 
ciudate; de gât îi atârna un coşuleţ în care strânsese buruieni. 

Omul-doctor se opri mirat văzând în sat mişcarea aceea 

neobişnuită. 

Cum zări pe Pumn-de-fier, se duse la dânsul şi-i întinse mâna. 

— Bine ai venit, frate alb, zise dânsul; primeşte salutarea lui 
Wanitu. E totdeauna un semn de fericire pentru tribul nostru când tu 
vii şi stai printre noi. 

Pumn-de-fier îi apuca mâna şi i-o scutură cu bucurie. 

— Şi eu mă bucur că te văd iar, Wanitu, zise dânsul. Într-adevăr în 
momentul acesta ai sosit la vreme ca să împiedici pe tovarăşii tăi de a 
face o prostie. Priveşte pe această frumoasă femeie albă, legată de acel 
copac. Dânşii vor s-o omoare. Ei bine, eu te rog să citeşti în semnele şi 
scripturile tale, în murmurul frunzelor şi în pâlpâiala focului, dacă 
trebuie să se verse sângele acelei nenorocite. Hai, citeşte, şi să spui pe 
urmă cu glas tare ceea ce vei fi văzut. 

Wanitu se uită ţintă în ochii lui Pumn-de-fier. Acesta îi făcu un 
oarecare semn, de nimeni observat. 

Atunci omul-doctor zise cu glas tare aşa ca toţi s-audă: 

— Foarte bine, frate alb. Am să fac ceea ce-mi ceri şi rog pe Marele 
Spirit să mă lumineze ca să pot găsi şi spune adevărul. 

— Ce te-apuci de prorociri? strigă Tigrul cu glas aspru către omul- 
doctor. Du-te mai bine de caută bolnavii, vindecă-i, pune-i pe 
picioare. Lasă că hotărăsc eu singur ce e de făcut cu femeia asta albă. 

Omul-doctor dădu din umeri. 

— Dacă dorinţa Tigrului este să nu caut în semne, atunci mă retrag, 
zise dânsul. Însă, Tigrule, gândeşte-te că poate pe urmă o să-ţi pară 
rău că m-ai oprit. 

— Vrem s-ascultăm pe omul-doctor, strigară indienii. Să citească în 
foc, în apă, să spună ce e de făcut. El e un om înţelept; prorocirile lui 
s-au adeverit totdeauna. 

O mare emoție cuprinsese pe toţi indieni. O mişcare deosebită se 
produse între ei. 

Tigrul respinsese pe omul-doctor, îi vorbise aspru - asta nu le 
plăcea deloc. 

— Ascultaţi, copii strigă Wanitu. Vreau să întreb pe Spiritul Mare 
ce este de făcut cu femeia albă. Aduceţi-i un ficat de cerb şi sânge de 
COCOŞ. 

Mai multe femei se repeziră din rânduri şi peste puţin timp se 
întoarseră cu ficatul şi sângele. 

În fiecare zi indienii împuşcau mai mulţi cerbi; cu un ceas înainte 
fusese adus în sat un cerb mare şi nu fusese încă împărţit. Ficatul 
acestui animal fu depus la picioarele omului-medic. 

Acesta îl făcu în zece părţi şi aruncă bucăţile într-un foc pe care 
deja îl aprinseseră tinerii războinici, după porunca omului-doctor. 
După asta dânsul aruncă în flăcări sângele cocoşului. 

Apoi începu să joace în jurul focului aşa de iute încât de-abia i se 
zăreau picioarele; în acelaşi timp zicea un cântec. 

Toţi se uitau la el cu evlavie, numai Tigrul îi privea isprăvile cu o 
duşmănie crescândă. 

Deodată omul-doctor se opri, căzu în genunchi, ridică mâinile 
deasupra capului şi rămase cu privirea aţintită într-un chip ciudat 
asupra focului. 

Începu deodată să strige aşa de tare, încât trebuie să fi fost auzit şi 
de babele de prin colibe: 

— Copii roşii, fugiţi de femeia albă! Nu v-atingeţi de ea, pentru ca 
Spiritul Mare să nu se mânie pe voi! De veţi omoriî-o, va cădea asupră- 
vă mare nenorocire! Fugiţi! Nu v-apropiaţi! Daţi-i drumul, alungaţi-o 
să se ducă de unde a venit... O! ce grozăvie! adăugă medicul ducându- 
şi înainte mâinile împreunate. 

— Daţi-i drumul! Dezlegaţi-o! strigară toţi indienii învârtindu-şi 
lăncile în mâini. 

Tigrul însă porni ca o săgeată spre copacul de care era legată 
Leonora, şi cum ajunse acolo, scoase şi ridică cuțitul deasupra 
nenorocitei. 

Gândul lui era lesne de înţeles. Dânsul voia să ucidă pe femeie 
înainte ca indienii s-o dezlege. 

Pumn-de-fier însă, îi ghicise gândul de cum îl văzuse mişcându-se. 

Puse puşca la ochi şi strigă cu un glas de tot schimbat şi aşa de tare 
că s-ar fi auzit şi prin zgomotul valurilor oceanului: 

— Tigrule, dacă vei lăsa mâna în jos numai de un deget, eşti mort. 
Ştii că glonţul meu se duce totdeauna acolo unde-l trimit. 

Şeful indienilor rămase ca împietrit cu cuțitul ridicat. 

El doar ştia bine că Pumn-de-fier era vestit în lume ca ţintaş şi ca 
om de cuvânt; tot ce zicea, făcea. 

În vremea asta, războinicii, tremurând de frica Spiritului Mare, 
tăiau cu cuţitele legăturile Leonorei. 

Nenorocita, cum se văzu liberă, căzu jos grămadă. Atâtea emoţii o 
sleiseră de puteri, o înnebuniseră aproape. 

Dânsa leşinase. 

Pumn-de-fier ajunse la timp ca s-o ridice. 

— Vreau s-o duc într-o colibă, zise dânsul către Şarpe-mare care se 
afla lângă dânsul. O duc în coliba ta, însă trebuie să-mi dai mai întâi 
cuvântul tău de cinste că mai curând vei muri decât să accepţi ca să-i 
facă cineva vreun rău. 

— Jur, zise indianul ridicând mâna în sus, că mai curând mă voi 
duce în câmpiile de vânătoare ale Spiritului Mare decât să rabd a se 
atinge cineva măcar de un fir de păr din capul florii albe. 

Atunci indianul luă pe Leonora din brațele lui Pumn-de-fier şi o 
duse în coliba sa strângând-o cam prea tare la pieptul său. 

Coliba lui se deosebea de toate celelalte printr-o oarecare bogăţie. 

Pumn-de-fier făcu semn omului-doctor să meargă la o parte, în 
desişul pădurii. 

În vremea asta indienii discutau cu vioiciune asupra faptelor 
petrecute. 

— Îți mulțumesc, Wanitu, zise omul pădurii întinzând mâna 
omului-doctor. Îţi voi fi mereu recunoscător că ai ştiut să scapi o fiinţă 
nevinovată din ghearele dracului roşu. Dacă tu n-ai fi fost aici, îţi spun 
drept că aş fi întrebuințat forţa ca s-o scap pe acea femeie; ar fi curs 
sânge. 

Omul-doctor îşi puse mâna pe gură, făcând prin asta semn lui 
Pumn-de-fier ca să nu vorbească aşa tare. 

— Aş fi ucis negreşit, şopti dânsul, dacă cineva ar bănui că am... 

— Bine, bine, am înţes, întrerupse Pumn-de-fier, ştiu tot şi mă 
bucur că voi putea să raportez ceva bine despre dumneata marelui 
tată* din Washington; sunt sigur că darurile ce ţi-a destinat, n-au să 
întârzie. 

(* Indienii Americii zic mare tată preşedintelui republicii Statelor 
Unite — nota autorului.) 

Omul-doctor dădu din umeri. 

— Nu-i vorba aici de daruri, zise dânsul. Nici nu mă gândesc la ele. 
Ştiu atâta că fac bine ori de câte ori izbutesc să împiedic pe tovarăşii 
mei de la cruzimi. Dar ia spune-mi, Pumn-de-fier, sunt oare Pieile roşii 
aşa de vinovaţi că ucid albii pe unde-i găsesc? Albii n-au făcut tot aşa 

cu războinicii noştri? N-ai auzit de faptele astea? 

— Am auzit, răspunse vânătorul de codru. Şi nu am aprobat deloc 
purtarea comandantului cetăţii. Dânsul are o s-o păţească rău cu asta, 
şi nu de la Pieile roşii, ci de la mai marii lui. Oricum ar fi însă, ce o să 
se facă acum femeia aceea care se află între voi? 

— Trebuie să plece cât mai curând din satul nostru, zise omul- 
doctor. Dacă am putut s-o scap azi de moarte, nu garantez că am s-o 
scap mâine. Tu cunoşti foarte bine pe Tigrul perfid, continuă indianul 
cu glas înăbuşit. Ştii că nu e un şef de indian mai răzbunător, mai 
răutăcios, mai setos de sânge ca dânsul. De aceea te rog ca tu însuţi, 
prietenul meu, să te depărtezi cât mai curând de satul nostru. Nu se 
ştie ce se poate întâmpla. 

— În privinţa mea să n-ai nicio grijă, răspunse vânătorul. Am scos-o 
eu la capăt cu altfel de tigrii nu ca Tigrul vostru. Întrebarea este cum 
facem cu femeia, căci eu vreau ca dânsa să nu se mai afle mâine în 
zori în satul vostru. Vreau s-o scap cu orice preţ şi apoi să plec şi eu. 
Aştept de la tine un sfat, ba încă chiar ajutor. Tot aşa aştept şi de la 
Şarpe-mare. 

Omul-doctor dădu din cap cu grijă. 

— Mie nu-mi place deloc, zise dânsul, că Şarpe-mare s-a amestecat 
în afacerea asta. Deja de multă vreme este duşmănie între dânsul şi 
Tigru. M-aş mira foarte mult dacă de data asta unul dintre ei nu va 
vărsa sângele celuilalt. 

— Despre asta puţin ne pasă, zise Pumn-de-fier cu răceala unui 
adevărat vânător american. Trebuie să ne gândim acum să scăpăm pe 
femeie. Eu mi-am făcut deja un plan, însă nu-l pot executa până nu-mi 
vei veni fi în ajutor. 

Se plimbară încă puţin prin pădure şi Pumn-de-fier îşi expuse 
planul. 

La urmă indianul întinse mâna şi zise: 

— Bine, am să fac ce-mi ceri. Cu toate că am să dau tribului meu o 
lovitură dureroasă, însă omenia mă obligă; sunt dator să te ascult. 

— Da, omenia, răspunse Pumn-de-fier, mai bine e să crape câteva 
animale decât să se stingă vieţi omeneşti. Să te afli desigur acolo unde 
ţi-am zis. Acum du-te în coliba ta şi apucă-te de pregătiri. 

Leonora nu stătu mult în coliba Marelui-şarpe. 

Din ordinul Tigrului, dânsa fusese transportată într-o altă colibă. 

Aici era aspru păzită. 

Tigrul trebuise să-şi întrebuinţeze toată autoritatea ce avea printre 
indieni pentru ca să i se execute ordinul în privinţa tinerei femei. Şi 
poate că nici de data asta indienii nu i s-ar fi supus dacă dânsul n-ar fi 
declarat că a renunţat de a o mai ucide şi vrea s-o considere numai ca 
prizonieră. 

Astfel nenorocita stătea acum trântită în mijlocul unei colibe, pe o 
piele de urs, cu mâinile şi picioarele strâns legate. În juru-i stăteau de 
pază cinci indieni uriaşi, trăgând din pipe, nepronunţând nicio vorbă. 

Desigur că Tigrul le spusese că se va face poate în noaptea aceea o 
încercare pentru eliberarea Leonorei şi că în aşa caz dânşii trebuiau să 
dea de veste ca să le alerge în ajutor. 

Leonora nu mai era aşa de resemnată asupra sorții ei ca cu câteva 
ceasuri înainte. 

Mântuirea neaşteptată ce-i venise de la omul alb cu barba mare, îi 
redeşteptase speranţa în inimă, plăcerea de viaţă. Voia să fie scăpată 
cu desăvârşire şi deci o mare durere o cuprinse când se văzu 
strămutată din coliba lui Şarpe-mare. 

Acum, stând pe pielea de urs, se ruga fierbinte lui Dumnezeu să-i 
trimită din nou pe mântuitorul său. 

Însă în ce chip scăparea mai putea să fie cu putinţă, cine şi cum ar 
fi putut să tragă pe sfoară pe acei indieni care nu voiau să închidă 
ochii deloc, cu toate că noaptea era târzie? 

Şi ce noapte! 

Prin uşa colibei, rămasă deschisă, se zărea şesul imens, tăcut. 

Cerul era presărat de o mulţime de stele; aerul cald al sudului 
năvălea în valuri continue în colibă, aducând mirosurile pădurii. 

Toate se uniseră parcă spre a chema pe Leonora afară, la libertate, 
şi dânsa era legată, aşa că nu putea să mişte o mână sau un picior. 

Vai! vai! şi Tigrul stătea poate la pândă în jurul colibei, aşteptând 
momentul potrivit să intre să-i crape capul cu securea. 

Deodată zări la uşa colibei un indian. Nenorocita se zgudui până în 
măduva oaselor. Era oare Tigrul? Prea încet s-apropia. O, doamne, ce 
bucurie, după aşa spaimă! Nu era Tigrul, ci acel tânăr indian cu care 
călărise pe acelaşi cal, era Şarpe-mare. 

Doi dintre paznici, cum îl zăriră, săriră în sus şi merseră înaintea 
lui. 

Şarpe-mare le şopti ceva. Indienii făcură la început semne de 
împotrivire, apoi se părură că se învoiesc. 

Dânşii plecară cu Şarpele. 

Mai rămăseseră trei paznici. 

Unde se duseseră ceilalţi doi, Leonora nu-şi putea da cu socoteala. 

De-ar fi trăit mai mult între indieni ar fi ştiut că e de ajuns să se 
pronunţe înaintea acelor fii ai codrului un singur cuvânt magic pentru 
ca dânşii să dea dracului orice datorie. 

Cuvântul acesta fermecător este apa-de-foc, cum îi zic ei, adică 
rachiul. 

Şarpe-mare le spusese că Pumn-de-fier adusese un butoiaş cu rachiu 
şi-i poftea să-i cinstească. 

Într-adevăr aşa era; vânătorul se afla în stăpânirea unui butoiaş de 
rachiu, însă nu-l adusese el, ci-l luase de la omul-doctor. 

Cei doi indieni, cum ajunseră în coliba în care se afla Pumn-de-fier, 
şi văzură butoiaşul într-un colţ al colibei, se aşezară în jurul lui şi 
începură să bea cu atâta lăcomie, încât curând îşi pierdură minţile. 

Şarpe-mare nu stătu pe loc. Se întoarse la coliba Leonorei şi veni cu 
un al treilea indian. 

— Ceilalţi doi nu vor să se mişte de la postul lor, şopti dânsul lui 
Pumn-de-fier. 

— Nu vor? zise vânătorul; ei bine, ceea ce vor păţi va fi din vina 
lor. 

Se întoarse spre omul-doctor care tocmai sosise şi-i şopti vreo 
câteva vorbe. 

Acesta îi dădu un obiect moale care avea un miros ciudat. 

— Eşti sigur de efect? întrebă dânsul pe omul doctor. 

— Foarte sigur, frate alb. Fă numai o încercare şi ai să vezi că 
niciun cal n-o să se mai scoale. 

— Bine, acum tu să stai aici să priveghezi pe aceşti trei care trebuie 
să adoarmă în curând. lată deja doi au închis ochii. Celorlalţi doi din 
colibă o să le venim de hac, eu şi Şarpele. 

Făcu semn lui Şarpe-mare şi amândoi ieşiră din colibă îndreptându- 
se spre coliba Leonorei. 

Era în sat o adâncă tăcere. Înaintea colibelor se aflau caii Pieilor 

roşii, bunul lor nepreţuit. 

De asemenea în coliba Tigrului nu se auzea nicio mişcare. 

— Mi se pare că doarme, şopti Pumn-de-fier la urechea Şarpelui. 

— Mie nu-mi vine să cred, răspunse indianul. Vai de el de ne va ieşi 
acum înainte; l-aş ucide pe loc... 

— Taci, şopti Pumn-de-fier. Iată c-am ajuns; nu-i asta coliba în care 
se află femeia? 

— Asta e. 

— Să intrăm dar. Tu taberi pe unul, eu pe celălalt. Însă vreau să te 
mai întreb încă o dată: eşti într-adevăr hotărât să ucizi un indian? Nu 
uita că-i fratele tău şi că se poate să te căieşti amar în urmă. 

— N-am să mă căiesc deloc, răspunse Şarpe-mare. Femeia asta m-a 
fermecat; chiar de va trebui să mor pentru ea, nu-i nimic, vreau s-o 
eliberez. 

— Bravo, băiete, vorba asta-mi place. Să ştii că n-am s-o uit. Acum 
scoate-ţi cuțitul şi ţine-l între dinţi. Să intrăm în colibă târându-ne pe 
burtă pentru ca dracii roşii să nu ne observe decât atunci când îi vom 
apuca. 

Îşi scoaseră cuţitele, le luară între dinţi, se lăsară pe brânci şi 
porniră târându-se ca nişte fiare. 

— Drace, drace! şopti din nou vânătorul; iată că răsare luna; mai 
bine era să fi fost întuneric adânc. 

Cel dintâi care intră în colibă fu Pumn-de-fier. 

Dânsul văzu pe Leonora întinsă în mijlocul colibei şi cum dânsa 
ridică capul speriată. 

Îi făcu un semn cu mâna să tacă. Dânsa îl înţelese; ştiu astfel să 
acum avea să i se hotărască soarta, că era aproape de scăpare sau de 
pierzanie. 

Cei doi indieni adormiseră. Natura îşi ceruse asupră-le dreptul şi le 
închisese ochii. Pumn-de-fier se ridică şi adresă un semn Şarpelui să 
facă tot aşa. 

Amândoi stăteau cu cuţitele ridicate asupra paznicilor adormiţi. 

În clipa din urmă Pumn-de-fier fu cuprins de milă. 

— Nu, nu, să nu-i ucidem şopti dânsul. Poate că ieşim la capăt 
numai legându-i şi punându-le căluşi în gură. Hai, acum odată pe ei. 

Tăbări asupra unul indian şi se încinse atunci o luptă grozavă. Doi 
oameni, încolăciţi unul de altul, se rostogoliră prin colibă ca şi cum ar 

fi format un singur cocoloş. Indianul se zbătea ca un taur înaintea 
tăietorului; un strigăt înăbuşit izbucni din pieptul lui; acesta fu cel din 
urmă căci Pumn-de-fier, scoțând o cârpă mare de la brâu, i-o băgă şi 
îndesă în gură până la gâtlej; apoi dânsul legă ţeapăn mâinile şi 
picioarele indianului cu o frânghie pe care o adusese. 

În vremea asta Şarpe-mare se lupta cu celălalt indian. Era cât p-aci 
să fie biruit; în primul moment, până să găsească o cârpă, dânsul îi 
băgase pumnul în gură, iar indianul i-l strângea cu dinţii de părea că 
vrea să-i reteze mâna. 

Şarpele suferea durerea fără să crâcnească, în vreme ce se tăvălea şi 
el cu duşmanul ca să-l împiedice de a se ridica. 

Pumn-de-fier veni la timp în ajutorul Şarpelui. 

Amândoi băgară atunci o bucată de haină în gura paznicului şi-i 
legară strâns mâinile şi picioarele. 

Leonora privise scena tremurând; ea îngenunchease şi se ruga lui 
Dumnezeu ca prieteni săi să fie biruitori. 

— Tăcere, tânără lady, îi şopti la urmă Pumn-de-fier. Cel mai mic 
zgomot poate să ne piardă. Am făcut treaba numai pe jumătate; acum 
vine partea cea mai grea. Trebuie să fugim din sat fără să fim simţiţi şi 
urmăriţi. Rămâi aici cu Şarpe-mare care e un băiat atât de cinstit cum 
nu se mai găseşte altul în codrii Americii. Eu am de făcut încă vreo 
două pregătiri. 

Şarpe-mare apucă mâna femeii care tremura ca o ramură bătută de 
vânt. 

— Încrede-te în mine, femeie albă, îi şopti dânsul. Şarpe-mare mai 
curând va muri decât să sufere să-ţi facă cineva rău. 

Pumn-de-fier ieşi din colibă, având în mână obiectul ce primise de 
la omul-doctor. Era un fel de pastă moale. 

Dânsul merse plecat printre colibe, şi ajungând la o pereche de cai, 
legaţi de un copac, rupse două fărâmituri din acea turtă şi le dădu 
cailor care le mâncară cu mare lăcomie. Imediat caii începură să 
tremure şi căzură jos lungindu-şi gâturile fără măcar să geamă. 

Pumn-de-fier merse înainte la ceilalţi cai, rupând mereu din turtă, 
împrăştiind pretutindeni moartea. 

Mai rămăseseră în picioare numai trei cai, legaţi aproape de coliba 
Tigrului. 

— Aceia vor fi pentru noi, îşi zise dânsul şi se întoarse tiptil la 

coliba unde se afla Leonora. 

Femeia şi Şarpe-mare stăteau lungiţi pe pământ de frică să nu-i 
observe vreun indian care ar fi ieşit din întâmplare afară. 

— Toate sunt gata, le zise Pumn-de-fier. Hai să plecăm iute. 

Se apropiară încet de cei trei cai rămaşi zdraveni şi încălecară, 
fiecare pe câte unul. 

Şarpe-mare, spre mai mare siguranţă că Leonora să nu cadă, o legă 
cu nişte curele pe care le trecu pe sub burta calului. 

Apoi o luară la goană. 

N-apucaseră să iasă din sat când auziră îndărătul lor strigăte de 
ajutor. 

— Mii de trăsnete, exclamă Pumn-de-fier; cine dracu m-a îndemnat 
să am milă de dobitocii de indieni. Dacă le-aş fi băgat cuțitul în inimă, 
am putea acum să fugim în linişte; aşa iată că au să asmută toată 
banda după noi. 

Vânătorul ghicise bine ce se petrecuse; unul dintre indienii legaţi şi 
încăluşaţi cu un sfert de ceas înainte, izbutise să-şi scoată cârpa din 
gură şi alarma acum tot satul prin strigătele lui. 

Cel dintâi care se repezi afară fu Tigrul. El învârtea toporul în 
mână. 

— Hai, săriţi piei roşii, strigă dânsul. Am fost jefuiti; s-a petrecut 
ceva grozav; sculaţi să alergăm după tâlhari. 

Indienii săriră de prin colibe şi când se dezmeticiră şi aflară despre 
ce e vorba, alergară să încalece. 

Caii stăteau lungiţi; încercară să-i scoale; îi bătură, îi târnuiră; 
muncă zădarnică. Caii erau morţi. 

Ţipete şi spaimă, blesteme şi înjurături făcură pădurea să vuiască. 

— Caii sunt morţi, ne-au ucis caii! strigară pieile roşii smulgându-şi 
părul. 

Încurcătura fu de nedescris. Indieni alergau încoace şi încolo ca şi 
cum ar fi înnebunit cu toţii deodată. 

Într-adevăr, calul este singura avere a indianului; fără cal el e ca şi 
mort. 

Tigrul căzuse pe un butuc: era disperat; spaima îl biruise. 

— Şarpe-mare, zise dânsul. Chemaţi pe Şarpe-mare. 

Câţiva indieni alergară la coliba lui Şarpe-mare şi se întoarseră 
strigând: 

— Nu-i nici el; au fugit câteşitrei şi nu putem măcar să alergăm 
după dânşii. 

— Căutaţi pe omul-doctor, porunci din nou Tigrul. El trebuie să fi 
fost părtaş la această faptă. 

Câţiva indieni pătrunseră în coliba lui Wanitu. Acesta ieşi afară şi 
când văzu caii morţi, păru cuprins de o durere tot aşa de mare ca a 
indienilor care-l înconjuraseră făcând mişcări sălbatice. 

— Într-adevăr, fraţii mei, întrebă dânsul cu rătăcire, caii noştri au 
fost ucişi? 

— Tigrul te învinovăţeşte că tu ai pus la cale pe duşmanii noştri să 
ne omoare animalele. 

— Şi eu învinovăţesc pe Tigru, strigă Wanitu, că a adus nenorocire 
asupra noastră. Care om ar fi putut să omoare astfel toţi caii? Dacă ar 
fi murit un cal, doi, trei, aş zice că e faptă de om. Dar toţi caii 
deodată?... Nu, nu, fraţilor, demonii de câmp au fost la noi în noaptea 
asta. Marele Spirit i-a trimis ca să ne pedepsească că am ridicat mâna 
asupra femeii albe!... 

Superstiţioşii indieni se uitară la prorocul lor. 

— Să fie cu putinţă? murmurară unii. 

— Da, da, omul-medic are dreptate, strigară alţii tremurând de 
frica demonilor de câmp; asta nu poate fi treabă de om. 

— Şi Tigrul, numai el este vinovat de asta, continuă Wanitu care 
voia să se folosească de aprinderea pieilor-roşii ca să-i răzvrătească 
asupra căpitanului. De-l veţi mai ţine multă vreme căpitan, demonii 
de câmp au să ne prăpădească pe toţi. 

Tigrul înţelese intenţia lui Wanitu. 

Cu un muget groaznic, îşi scoase cuțitul de la brâu şi se repezi 
asupra omului-sfânt. 

— Vânzătorule! strigă dânsul cu spume la gură, trădătorule, trebuie 
să mori. 

Însă mai înainte ca cuțitul să fi atins pieptul gol al lui Wanitu, 
indienii năvăliră între adversari. 

O mare emoție cuprinse pe toţi. 

— Tigrul a ameninţat cu cuțitul pe omul-doctor, ziseră dânşii. Vai 
de noi; mare nenorocire ne aşteaptă. 

— Da, mare nenorocire, strigă Wanitu: deja caii noştri sunt morţi; 
cine ştie ce demoni va mai trimite mâine asupră-vă Spiritul Mare. 

Poate copii noştri vor flămânzi şi vor muri în leagăne; poate femeile 
voastre vor pieri şi ele; poate voi înşivă nu veţi mai găsi vânat cu care 
să vă ţineţi zilele, vă veţi lungi la pământ leşinaţi de foame şi vă veţi 
da sufletele. 

— Omul-doctor are dreptate, strigară indienii. Tigrul nu trebuie să 
mai fie căpitanul nostru. 

Tigrul, cum auzi vorbele acestea, se repezi în coliba lui şi se 
întoarse cu o puşcă. 

Aceasta era singura armă de foc ce se afla în acel sat, şi fusese dată 
Tigrului în schimbul a o sută de piei de urşi. 

Având puşca în mână, crezu că are o mare putere asupra indienilor; 
se înşela amar. 

Pieile roşii, cum îl zăriră cu puşca, începură să strige: 

— Vrea să ne omoare acum! Vrea să trimită trăsnetul asupra 
noastră din acea ţeavă lungă. 

Îl înconjură pe dată şi-i smulseră puşca din mâini. 

După asta îl târâră la copacul de care fusese legată Leonora, şi-l 
legară strâns de tulpină cu funii făcute din scoarță de copac. 

Tigrul turba, nu altceva; făcea sforțări neauzite ca să scape, însă 
toate-i fură degeaba. 

Indienii începură să joace în jurul lui într-un chip sălbatic, în vreme 
ce căpitanul nu putea să facă nicio mişcare. Fusese legat aşa de strâns, 
încât funiile îi intraseră în carne. 

Omul-doctor făcu semn pieilor-roşii să se oprească şi să tacă. Apoi 
ridicând pușca în sus, strigă: 

— Cu arma asta a voit să ne ucidă, de ea să moară. 

Se uită ţintă în ochii Tigrului. Acesta pricepu atunci că i se 
pronunţase sentința de moarte. 

Omul-doctor puse puşca la ochi. 

Tigrul încercă încă o dată să rupă legăturile, să scape. 

Însă era prea târziu. 

Se auzi o detunătură; Tigrul, şeful crud al pieilor-roşii, gemu o dată 
lung şi-şi dădu ochii peste cap; glontele îi străpunsese inima. Capul i 
se lăsă pe piept, sângele îi ţâşni la mare distanţă, formând un arc prin 
aer. 

Indienii înconjurară pe omul-doctor jucând de bucurie. 

Dânşii credeau că Wanitu, prin fapta lui, săvârşită în grabă, l-a ferit 

de o mare nenorocire. 

— Şi acum cine să ne fie căpitan? strigară mai mulţi. 

— Omul-doctor să fie căpitanul nostru, răspunseră alţii. 

— Da, da, strigară femeile, Wanitu să ne fie căpitan. El e înţelept, 
el stă de vorbă cu Marele Spirit; sub el vom trăi bine. 

Puseră mâinile şi ridicară în sus pe omul-doctor proclamându-l de 
şef al indienilor Sioux. 

Însă Wanitu, făcând cu mâna semne de refuz, strigă: 

— Nu, nu, eu rămân ceea ce sunt, om-doctor şi proroc; voi veghea 
totdeauna ca să fiţi apăraţi de rele; însă căpitan nu vreau să fiu, 
alegeţi un războinic mai bun ca mine. 

Indienii se priviră întristaţi; toţi speraseră că omul-doctor va primi 
să le fie căpitan. 

Wanitu continuă astfel: 

— E printre voi un om mult mai vrednic de a vă povăţui în 
războaie, de a vă guverna în vreme de pace. Acesta e Şarpe-mare, cel 
mai înţelept dintre pieile roşii din câmp şi din codri. El nu este acum 
aici, dar desigur cu gândul e între noi. Alegeţi-l pe el şi o să vă fie 
bine. 

— Da, da, Şarpe-mare, să ne fie căpitan, strigară toţi indienii şi 
femeile. 

— Foarte bine, strigă Wanitu; de-acum să ştiţi că o să vă meargă 
bine. Hai acum după Şarpe-mare să-l ajungem şi să-l întoarcem. 

După câteva minute războinicii, având în cap pe Wanitu, porniră în 
pădure ca să caute pe Şarpe-mare. 

Satul rămase din nou tăcut, în întuneric; numai lângă cadavrul 
Tigrului licărea un foc şi se vedea oarecare mişcare. Rudele fostului 
căpitan se adunaseră în jurul copacului osândiţilor şi ziceau încet 
rugăciunile obişnuite pentru morţi. 


Cei trei călăreţi ţinură caii tot în galop şi nu se opriseră până nu 
lăsaseră în urma lor o distanţă de o jumătate de zi. 

Se făcuse ziuă. Era o dimineaţă frumoasă; soare strălucitor, cer 
senin peste tot. 

Călăreţii descălecaseră, lăsaseră caii să pască, se aşezaseră în iarbă 
pe un dâmb, spre mai multă siguranţă în contra şerpilor. 

Leonora era obosită de tot. 

Sărmana, ea nu ştia acum unde se duce, ce o să facă. 

După ce stătuse puţin pe iarbă, îndrăzni să întrebe pe Pumn-de-fier 
în privinţa asta. 

Însă vânătorul nu-i dădu niciun răspuns. 

— Lăsă, tânără lady, zise dânsul. Acum nu ne ocupăm cu lucruri 
de-astea; trebuie să ascultăm întâi de pretenţiile stomacului. Nu ştiu 
cum ţi-o fi dumitale, dar mie, pe legea mea, mi-a slăbit cureaua. O să 
îţi dau acuşi un prânz cum obişnuiesc vânătorii de codru, simplu dar 
gustos. Nu-i aşa, Şarpe-mare, că tu ai luat parte de multe ori la 
prânzurile mele şi că le-ai găsit pe plac? 

Indianul afirmă din cap; lui nu-i plăcea vorbă multă. De cele mai 
multe ori spunea ceva sau răspundea prin semne. De astă dată era şi 
mai tăcut ca de obicei. 

Îşi ţinea mereu privirea aţintită asupra Leonorei, se uita la ea ca la 
Dumnezeu. Se simţea parcă nespus de fericit că o scăpase de duşmani. 

Pumn-de-fier făcu numaidecât un foc bun. Scoase din desagii ce 
avea pe cal o cutie de bob conservat şi o bucată de pâine, le aduse şi 
le dădu pe seama lui Şarpe-mare. Îşi luă apoi puşca şi intră în pădure. 

Curând se auzi o detunătură. 

Leonora sări speriată. 

Numaidecât se linişti însă, văzând pe Pumn-de-fier întorcându-se cu 
o bibilică durdulie pe care o împuşcase. 

— lată, asta o să ne dea prânzul cel gustos, zise dânsul. 

Smulse penele păsării, îi scoase maţele; treaba merse aşa pe strună 
ca şi cum Pumn-de-fier n-ar fi fost în toată viaţa lui decât bucătar. 

Înfipse pasărea în sulița indianului şi o ţinu deasupra jarului. 

Curând un miros plăcut de friptură se răspândi în aer. În acelaşi 
timp bobul se încălzea pe o foaie lată ruptă dintr-un copac. 

Pumn-de-fier încercă friptura cu degetul şi văzu că era gata; atunci 
el trimise pe Şarpe-mare să mai aducă frunze şi întinse masa. 

Niciodată Leonora nu mâncă cu aşa poftă ca acum. Într-adevăr că 
era flămândă şi apoi şi friptura era suculentă şi de un gust excelent. 

Câteşitrei se îndopară cu mare grabă, aşa că după un sfert de ceas 
nu se mai afla nimic pe frunze. 

Leonora voi din nou să pună întrebări lui Pumn-de-fier. 

Acesta zise: 

— Încă nu-i timp, lady. Un vânător care se respectă nu dă niciun 
răspuns înainte de a simţi niţică cafea în burtă. 

Dânsul se întoarse iar la desagi;, aduse cafea, amestecată cu zahăr, 
un ibric şi o ceaşcă de lemn. 

După ce Leonora bău şi cafea, înţelese ce mare trebuinţă avusese ca 
să mănânce o dată bine. 

Sângele îi curgea fierbinte în vine, o mare oboseală îi cuprinse 
membrele. Nu mai putu să se ţină, se lăsă pe iarbă şi adormi. 

Şarpe-mare luă loc la capul ei ca s-o păzească. 

Pumn-de-fier adormi şi dânsul curând, aşa că indianul trebui să 
privegheze asupra amândurora să nu li se întâmple ceva. 

După vreo două ceasuri vânătorul se deşteptă. Leonora se 
deşteptase mai înainte şi se afla în conversaţie vie cu indianul care 
tăia şi el englezeşte cum putea. 

— Sărmanul băiat, murmură Pumn-de-fier, s-a amorezat de ea; îmi 
pare foarte rău căci niciodată n-o s-o poată duce în coliba lui. De 
aceea nici n-am să-l iau mai departe; am să-i zic să se întoarcă. Ei, dar 
cu femeia ce să fac eu? 

Se gândi puţin şi-şi zise: 

— Desigur, acesta e cel mai bun lucru de făcut; am s-o duc la New 
York şi am s-o las acolo. Ah! dacă aş fi mai tânăr, continuă dânsul cu 
un oftat de regret, ştiu eu unde aş duce-o. 

Se sculă şi se apropie de Leonora. 

— Ai rude în America? întrebă dânsul. 

— N-am pe nimeni, răspunse ea. Am trecut silită oceanul şi aş vrea 
să plec din America cât mai curând. 

— Ai bani? 

— N-am niciun gologan. Însă dacă m-aş afla în New York, aş 
trimite acasă o singură telegramă şi mi s-ar pune la dispoziţie sume 
mari, vreau să zic orice sumă de bani. 

— Orice sumă? zise Pumn-de-fier. Cuvântul e cam tare. Se vede că 
dumneata ai acasă bogății? 

— Poate că am, răspunse Leonora de Ilmenau. Dar se poate iarăşi 
să nu mai am. În orice caz, eu te voi răsplăti că m-ai scăpat, dacă mă 
vei conduce până la New York. Îţi făgăduiesc... 

— Nu făgădui nimic, întrerupse Pumn-de-fier, ceea ce am făcut n-a 
fost pentru bani, ci pentru umanitate. 

Leonora îi întinse amândouă mâinile. 

— Atunci nu-mi rămâne decât să-ţi mulţumesc fierbinte, zise dânsa. 
Totuşi nu primesc în serios respingerea răsplăţii. Vom mai vorbi 
despre asta. Acum, spune-mi, amicul meu, când plecăm de-aici? 

— Chiar îndată, zise Pumn-de-fier. Aici nu ne putem simţi în 
siguranţă. E adevărat că indienii nu obişnuiesc să urmărească mult pe 
cineva, dar se poate ca Tigrul, turbat de necaz, să fi înfierbântat într- 
atâta pe războinicii săi, încât să-i hotărască a face prostii. Le va fi greu 
să ne ajungă deoarece noi am venit călări şi ei merg pe jos; totuşi mie 
îmi place totdeauna să fac socoteli pe cifre sigure. Tu însă, Şarpe- 
mare, adăugă dânsul întorcându-se spre indian care ascultase discuţia 
în tăcere, întoarce-te îndărăt la tribul tău. 

Indianul dădu din cap fără să răspundă. 

— Cum să înțeleg semnul acesta? întrebă Pumn-de-fier. Nu vrei să 
te mai întorci îndărăt în satul tău? 

— Nu pot, bolborosi indianul. 

— De ce nu poţi? 

— Pentru că voi fi disprețuit, dacă nu ucis, zise dânsul. 

— A! înţeleg, pentru că ai luat parte la omorârea cailor. Însă 
nimeni nu ştie şi dacă te vor întreba, atunci poţi să spui că eu... 

— Şarpe-mare nu minte niciodată. De mă vor întreba, voi spune 
drept, că eu şi dumneata am ucis caii... Acum înţelegi, frate alb, de ce 
nu pot şi nu vreau să mă mai întorc în satul meu? În afară de asta, 
simt şi altfel ca n-o să mai trăiesc fericit între tovarăşii mei. 

— N-o să mai trăieşti fericit? Şi de ce? Nu te înţeleg. Eu din parte- 
mi îţi prezic că n-o să treacă mult şi ai să fii ales căpitan în locul 
Tigrului. Tu meriţi să fii şeful indienilor Sioux. 

Indianul clătină capul ţinându-şi privirea mereu aţintită asupra 
Leonorei care, şi dânsa, se uita cu mirare la tânărul războinic. 

— Şarpe-mare, zise indianul făcând din mână un semn de apărare, 
n-o să domnească niciodată peste vreun trib, nu-şi va mai găsi 
fericirea printre indieni. Tot ce cere este să fie robul acestei femei 
albe, care i-a furat inima. 

Leonora se apropie emoţionată. 

— Ce zice? întrebă dânsa pe Pumn-de-fier. 

— Ce să zică, şopti Pumn-de-fier, s-a îndrăgostit de dumneata şi nu 
vrea să se mai întoarcă. Vă las singuri; spune-i cum vei crede mai cu 

cruţare că e o prostie amorul lui. 

Pumn-de-fier dispăru după copaci. 

Leonora se apropie de Şarpe-mare. 

— Ce ai tinere războinic? întrebă dânsa. De ce cauţi aşa mâhnit în 
pământ? Revarsă-ţi inima către mine, spune-mi tot. 

— Da, am să-ţi spun tot, femeie albă, exclamă indianul biruit de 
emoție. Trebuie să ştii că te ador aşa precum până azi am adorat 
numai pe zeiţa tribului nostru. Trebuie să ştii că te iubesc precum n- 
am iubit încă nicio femeie şi că nu voi putea să trăiesc dacă-mi vei 
lipsi, dacă mă vei părăsi. Şi nu trebuie să mă părăseşti, continuă 
dânsul căzând în genunchi, nu, să nu fugi de mine, lasă-mă să-ţi fiu 
rob, numai să stau aproape de tine. Mi se pare că aş fi dat pradă 
demonilor de sub pământ dacă ţi-ai întoarce faţa de la mine. Şarpe- 
mare a fost totdeauna un războinic viteaz, însă de mă vei respinge, voi 
deveni mişel, mizerabil. Voi trece cu tine peste mare şi e ştiut că 
timpul aduce toate. Poate va veni vremea să pătrundă în inima ta o 
scânteie de iubire pentru mine. O! spune-mi dacă pot să am nădejdea 
asta sau dacă sunt nebun; spune-mi adevărul. 

Leonora plecă capul pe piept. 

Ce durere mare simţea să distrugă speranţele sărmanului băiat! 

— Sarpe-mare, zise dânsa, tu nu eşti nebun! Eşti din contră un 
viteaz războinic, un om cu minte şi cu judecată. De aceea zic că o să 
ai curajul să afli că niciodată nu voi putea să te iubesc ca pe un 
bărbat, însă ca pe un frate te iubesc deja şi te voi iubi întotdeauna. 

— Ca pe un frate? exclamă Şarpe-mare. Înţeleg, femeie albă, asta 
nu e iubirea pe care o vreau eu; asta nu-mi trebuie. Îți mulţumesc că 
mi-ai spus adevărul. Dă-mi voie să-ţi sărut mâinile... 

Căzu deodată jos, apucă mâinile femeii şi i le sărută fierbinte. 

Pumn-de-fier se ivi din pădure. 

— Ei bine, a trecut tot? întrebă dânsul. 

— Tot a trecut, răspunse Şarpe-mare ridicându-se. 

În momentul acesta se petrecu ceva înspăimântător. 

Şarpe-mare îşi scoase cuțitul de la brâu şi, mai înainte ca Pumn-de- 
fier şi Leonora să-i poată opri, şi-l băgă în piept până la mâner. 

Un vaiet scurt răsună în poiană. 

Leonora începu să ţipe, Pumn-de-fier alergă în ajutorul 
sinucigaşului. 

— Nenorocitule, ce-ai făcut? exclamă vânătorul. 

Şarpe-mare horcăia; grozava durerea ce suferea, i se zugrăvise pe 
faţă. 

Leonora se căznea să-i astupe rana cu o batistă. Pumn-de-fier adună 
în grabă nişte buruieni ca să i le pună pe rană. 

Toate fură în zădar. 

Şarpe-mare nu primi nicio legătură; o smulgea îndată ce Pumn-de- 
fier i-o aşeza. 

— Vreau să mor, şopti indianul; lăsaţi-mă să mă duc în câmpul de 
vânat al Spiritului Mare; acolo voi fi fericit. Tu, femeie albă, continuă 
dânsul încercând să apuce mâna Leonorei, ai să mă însoţeşti pe 
drumul lung pe care am să-l fac, după cum mi-a spus omul-doctor, 
până în câmpul de fericire. Când mă voi poticni, tu ai să mă susţii, tu 
şi amintirea despre tine, femeie albă. 

Îşi plecă încă o dată capul şi-şi lipi buzele de mâna Leonorei; apoi 
nu-l mai ridică. 

Leonora simţi deodată că buzele lui se răciseră. 

Atunci dânsa aclamă cu un ton sfâşietor: 

— O, Doamne, viteazul a murit. 

— Şi-a dat sufletul, zise Pumn-de-fier, aşezând cadavrul pe pământ; 
încă un brav a pierit din lume. 

Leonora îşi împreună mâinile şi se rugă fierbinte. 

Pumn-de-fier nu se ruga, însă gândul lui era sus la Dumnezeu. 

Deodată se auziră în apropiere strigăte sălbatice. 

— Ce este oare? exclamă Pumn-de-fier. Sau mă înşel foarte, sau 
într-adevăr aceştia sunt copiii codrului, care ne urmăresc. Hai lady, 
vino lângă mine şi să căutăm să ne vindem cât mai scump viaţa. 

Îşi pregăti puşca pentru foc. 

Curând ramurile se desfăcură şi apărură indienii. 

— Îndărăt! strigă Pumn-de-fier, cel dintâi care va mai face cinci 
paşi, e mort. 

Însă numaidecât vânătorul observă că indienii aveau în mâini şi 
între dinţi ramuri verzi. Ştia că acesta e semnul păcii. 

— Aşadar, veniţi ca prieteni? zise dânsul. Sper că nu vreţi să mă 
înşelaţi. 

Omul-doctor ieşi înainte şi Pumn-de-fier puse îndată puşca pe 
umăr. 

— Frate alb, strigă Wanitu, am venit să-ţi aducem o ştire de 
bucurie. Tigrul nu mai e în viaţă; o fost osândit şi omorât de tribul 
său. 

O exclamaţie de bucurie izbucni din pieptul lui Pumn-de-fier. 

— Asta e într-adevăr o ştire fericită, zise dânsul. Tigrul era acela 
care întreținea ura între oamenii roşii şi oamenii albi. El era şeful cel 
mai setos de sânge din codrii Americii. Şi aţi venit după mine numai 
ca să-mi aduceţi ştirea asta? 

— Nu, răspunse omul-doctor;, am venit să întoarcem îndărăt pe 
noul nostru căpitan. 

— Pe noul nostru căpitan? 

— Da, pe Şarpe-mare; el a plecat cu tine. 

Pumn-de-fier făcu un semn de adâncă durere. 

Se întoarse şi arătă cadavrul lui Şarpe-mare care era îndărătul său. 

Indienii se grămădiră şi când văzură că noul lor căpitan e mort, un 
urlet de groază şi de furie izbucni din piepturile lor. 

— Ce e asta? exclamă omul-doctor,; să fie cu putinţă? L-aţi ucis? 

Pumn-de-fier făcu din mână o mişcare de apărare. 

— Nu l-am ucis noi, răspunse dânsul; şi-a curmat singur zilele. 
Sărmanul, prinsese dragoste pentru femeia asta albă şi când a aflat din 
gura ei că n-o să poată fi iubit niciodată, şi-a trimis sufletul în câmpul 
fericiţilor. 

Omul-doctor se întoarse spre indieni. 

— Pumn-de-fier n-a minţit niciodată, zise dânsul; nu e niciun 
indian de pădure care să spună că a auzit un neadevăr din gura 
acestui om alb. Hai, fraţilor, ridicaţi pe căpitanul vostru mort ca să-l 
îngropăm după cum porunceşte Spiritul Mare. 

Cadavrul fu ridicat şi indienii începură să zică cântecele de morţi. 

Curând dispărură printre copaci. 

Omul-doctor strânse mâna lui Pumn-de-fier. 

— Să umbli cu bine, îi zise dânsul. Mie mi se pare că de-acum 
indienii Sioux sunt ca şi pierduţi. Şarpe-mare era cel din urmă 
membru al marii familii care a domnit multă vreme peste tribul 
nostru; cu el familia s-a stins. 

Pe urmă îşi luă ziua bună de la Leonora strângându-i mâna şi urmă 
pe tovarăşii săi. 

Pumn-de-fier se întoarse spre Leonora şi-i zise: 

— Acum să plecăm. Ştiu că diligenţa spre New York trece mâine 
sau poimâine prin părţile astea. Vom căuta să-i ieşim înainte. 


Capitolul XXXIV - A doua nevastă 


„— Da scumpul meu Peter, să-mi dai un înscris 
de un milion de florini pentru cazul când te vei 
despărţi de mine...” 

Adelaida Vanees. 


Trecuseră trei luni de la întâmplările ce am povestit. În casa lui 
Peter van der Straaten se făcuseră schimbări mari. 

Aproape necontenit milionarul făcuse lumea să vorbească de el şi 
de viaţa lui de familie. 

Mai întâi se împrăştie un zvon care mâhni adânc pe prietenii lui 
Peter. 

Din America venise o depeşă care anunţa că soţia milionarului, 
doamna Wally, murise fără de veste la trei zile după sosirea sa la New 
York, de o boală de tifos. 

Peter păru zdrobit de durere. 

La început dânsul vorbi să aducă în Europa cadavrul soţiei sale; pe 
urmă declară că, după sfatul unor prieteni care-i reprezentaseră 
greutăţile mari ale unui aşa transport, renunţase la asta. 

Trăia retras, singuratic. 

Nu se mai lua cu prieteni, foarte rar era întâlnit la plimbare pe 
malul mării; şi atunci era tot singur şi pe jos. 

Se părea că o să cadă în melancolie. 

Trecuseră astfel zece săptămâni. 

Deodată Amsterdamul fu surprins de o ştire cu totul de altă natură 
ca cea dintâi. 

Se zicea că Peter van der Straaten se logodise şi că o să se însoare a 
doua oară. 

— S-a logodit? cu cine? cine e fericita aceea? se întrebau toţi. 

Uimirea fu mare când se află că Peter îşi alesese ca a doua tovarăşă 
a vieţii pe frumoasa doamnă Adelaida Vanees, la picioarele căreia 
căzuseră mai toţi cavalerii Amsterdamului, însă fără niciun rezultat. 

Şi Peter van der Straaten ştiuse să cucerească inima acelei femei 
răpitoare de simţuri? Asta era o nouă dovadă a puterii banilor. Nimeni 
nu credea ca Adelaida să fi avut un sentiment cât de puţin dulce 
pentru Peter care era deja cărunt. 

Nu-i păsa însă milionarului de ceea ce credea şi vorbea lumea. El îşi 
vizita regulat logodnica, așteptând cu nerăbdare ziua în care să poată 
apuca în braţe pe Adelaida şi să-i zică: „Scumpa mea nevastă”. 

Sosi şi această zi mult dorită. Peter tocmai se îmbrăca spre a se 
duce la biserică; părea mai tânăr; îşi cănise părul, se spălase cu un fel 
de apă care-i ştersese din creţuri. 

Deodată intră servitorul. 

— Domnule, zise acesta, a sosit un vizitator care vrea să-ți 
vorbească îndată. 

— Un vizitator? întrebă Peter încruntând din sprânceană. 

— Tocmai vizitator nu, reluă servitorul, căci se ţine de casa 
noastră. E fiul dumitale, domnule. 

— Fiul meu? strigă Peter. Care fiu? 

— Domnul Berndt care stă la Londra. 

Negustorul bătu furios din picior. 

— A sosit Berndt, zise dânsul, tocmai în momentul acesta când 
trebuie să mă duc cu mireasa la biserică? Spune-i că nu pot primi pe 
nimeni; să vină altă dată; ştiu pentru ce vine. 

— Nu cred să le ştii pe toate, zise un glas bărbătesc şi în acelaşi 
timp un tânăr apăru pe prag. 

Era îmbrăcat după ultima modă; era un om frumos, gras, ras, cu 
mustăţi groase. 

Întinse tatălui său mâna apoi se lăsă pe un scaun. 

— Din parte-mi, am aflat cu ce te ocupi în timpul din urmă. Mi s-a 
spus că vrei să te însori a doua oară. E adevărat? Vrei să-ţi atârni de 
gât lanţul dulce al căsniciei. Adevărat? Ei bine, mie-mi pare foarte rău 
că nu m-ai anunţat, ci m-ai lăsat să aflu prin alţii despre un aşa mare 
eveniment. Nu ţi-a dat în gând că avem ceva de vorbit între noi 
înainte de a te lăsa să faci acest pas? 

— Nu înţeleg ce am avea de vorbit, răspunse Peter, şi mai cu seamă 
acum îmi lipseşte cu desăvârşire timpul de stat la vorbă. Te rog, 
scumpul meu Berndt, să te întorci zilele viitoare. Până atunci poţi să 
iei de la casă o sumă mai mică de bani, dacă te vei fi aflând în lipsă. 

Berndt făcu un gest de refuz. 

— Ah! tu crezi, tată, că am venit să cerşesc o sumă mai mică de 
bani? Te înşeli amar. Am cu tine o socoteală lungă pe care vreau s-o 
reglăm înainte ca tu să introduci în casa noastră o a doua nevastă... 

Peter rămase ţeapăn de mânie. 

— Neruşinatule! strigă dânsul păşind spre tânăr, aşa vorbeşte un fiu 
către tatăl său? Crezi c-ai ales momentul potrivit ca să-mi ceri orice şi 
eu să mă execut numai ca să nu fiu împiedicat de a mă duce la 
cununie? Fi bine, am să-ţi dovedesc că sunt aşa neînduplecat cum 
trebuie să fie orice părinte către un fiu risipitor ca tine. Ah! numai a 
mea este greşeala că ai acum îndrăzneala să te prezinţi înainte-mi într- 
un chip aşa obraznic!... 

— Ai isprăvit, tată? întrebă Berndt. 

— Da, am isprăvit şi cred că acum ai să mă laşi în pace. Du-te şi 
aşteaptă liniştit câteva zile până te voi chema eu, în casa mea. 

— Nu mă duc, tată. 

— Vrei să rămâi aici? 

— O! dar ce crezi că am să mă las să fiu scos afară din casa 
părintească de femeia ta a doua? Eu sunt fiul tău şi am aici mai multe 
drepturi decât o aventurieră care a ştiut să te prindă în mrejele ei. 

Auzind cuvântul de aventurieră, Peter dădu o exclamaţie de turbare 
şi se repezi la fiul său. 

— Nenorocit destrăbălat ce eşti, strigă dânsul, vrei să insulţi pe 
mama ta vitregă? 

— Nu-mi este mamă vitregă şi niciodată nu-i voi recunoaşte această 
calitate. Te-ai lăsat să fii îmbrobodit, tată. Cu tot părul tău cărunt, faci 
nebunii care sunt permise numai tinerilor! Crezi oare că această 
Adelaida Vanees care precum am auzit, a fost nevasta unui cârmaci de 
vapor, crezi oare că te iubeşte, că te va iubi? Ar fi o nebunie, o 
slăbiciune bătrânească să-ţi închipui aşa lucru. Dânsa te ia bărbat 
numai pentru că eşti bogatul comerciant al Amsterdamului. Să fii 
sărac, nici nu s-ar uita măcar la tine, ar trece înainte dând din umeri. 
Dar iată, asta e slăbiciunea atâtor oameni bătrâni; dânşii se lasă să fie 
orbiţi de femei tinere şi apoi jefuiţi. Tu nu vei fi soţul acelei femei, nu 
crede-mă,; tu vei fi numai casa ei de bani, pe care o va deschide după 
dorinţele ei de lux. 

Van der Straaten se îngălbinise şi se roşise de câteva ori pe rând. 

Stătea cu pumnii strânşi; într-un moment era cât p-aci să se repeadă 
să cârpească pe fiul său; acesta avea o atitudine amenințătoare. 

Marele comerciant se gândi la vreme că ar fi dezastros un scandal 
cu fiul său, în ziua nunţii. Ce-ar zice lumea? Servitorii erau pe lângă 
uşi, ascultau tot şi aveau să dea zvon. 

Peter se mulțumi deci să întoarcă spatele către fiul său. 

— Mizerabile, zise dânsul cu un glas înăbuşit, n-ai să insulţi pe 
mama ta vitregă. Tu nu meriţi ca măcar să-şi arunce ochii asupră-ţi. 

Berndt izbucni de râs. 

— Poate ţi-e frică, tată, zise dânsul cu linişte, ca doamna Adelaida 
Vanees să nu mă găsească mai de dorit ca pe dumneata?... 

Acum răbdarea lui Peter era isprăvită. 

Dânsul se repezi la cordonul clopotului şi sună. 

Un servitor se arătă pe prag. 

— Dă afară pe omul acesta, strigă marele comerciant. 

Bătrânul servitor se uită dând din cap la Berndt şi se apropie de el 
nehotărât. 

Berndt nu dădu nici cel mai mic semn că o să se mişte din loc. 

— Să nu îndrăzneşti, zise dânsul servitorului, să mă atingi pentru 
că s-ar putea să mori aici pe loc. 

— Domnule, zise servitorul, gândeşte-te că el e fiul dumitale. 

— Nu-mi este fiu, strigă Peter. S-a arătat nevrednic de acest nume. 

— Dar tu ne-ai fost nouă tată vreodată? întrebă Berndt. Găsit-am 
vreodată în inima ta iubirea pe care un fiu o aşteaptă şi e în drept s-o 
ceară de la tatăl său? Nu, nu, tu ai fi fost mereu rece ca de gheaţă cu 
noi şi chiar mama noastră a avut să sufere mult din asta, sărmana 
noastră mamă pe care ai împins-o la pierzanie. 

Peter se cutremură. 

— Ce vrei să zici? întrebă dânsul. Am împins eu pe mama ta la 
pierzanie? 

— Desigur, trimiţând-o în călătorie în America. Ce nevoie era să se 
ducă la America? Şi dacă era vreuna, de ce nu te-ai dus tu însuţi? Ah! 
dar să nu crezi că eu sunt atât de mărginit să nu ghicesc planurile tale 
subţiri, să nu ştiu să le opresc în executare. 

— Ce să ghiceşti? Ce vrei să opreşti? 

Berndt făcu un gest către servitor. 

— Du-te de-aici, îi zise dânsul, lasă-ne singuri; nu te amesteca între 

tată şi fiu. 

Bătrânul porni şi dispăru. 

Berndt încuie uşa după el. 

— Aşadar, am să-ţi spun acum tot ce cred şi lucrurile despre care 
sunt convins, zise dânsul întorcându-se către tatăl său. Pe când mama 
trăia încă, tu aveai relaţii cu Adelaida Vanees. Să nu tăgăduieşti; ştiu 
bine asta. Tu ai trimis pe mama la America spre a te curăța de ea, spre 
a rămâne liber. 

Peter făcu un pas îndărăt. 

— Nebunule, strigă dânsul, vrei să acuzi pe tatăl tău despre o aşa 
crimă? 

— Te acuz numai între patru ochi, răspunse Berndt, că dacă m-aş 
duce la tribunal să fac plângere în contra ta, aş fi pierdut. Sunt sigur 
că aş fi închis într-un balamuc ca şi fratele meu Hans. Căci ar fi o 
nebunie să acuze cineva de aşa faptă pe mult stimatul, virtuosul şi 
ireproşabilul Peter van der Straaten. 

— Da, într-adevăr, ar fi o nebunie, o dovadă de sminteală, exclamă 
Peter. Dar ştii ce, uite, am vorbit destul împreună; cu tine am să mă- 
nvoiesc. Ce sumă ceri de la mine? 

Berndt îşi băgă mâinile în buzunar. 

— Ei, aşa-mi placi, tată, zise dânsul. Pe tonul acesta vreau să te 
ascult. Însă eu nu ţin ca să termin azi afacerea. O să vin mâine. Atunci 
vom aşterne pe hârtie şi convenţia. 

— Nicio convenţie, zise Peter. Îți dau suma care crezi că ţi se 
cuvine şi te duci în lume să-ţi cauţi norocul. Niciodată nu vei mai 
călca în casa mea. 

— Şi aşa, tată, zise Berndt cu nepăsare, primesc şi asta. Acum îţi 
urez drum bun spre biserică şi fericire în căsnicie. Să dea Dumnezeu 
să nu te căieşti niciodată de pasul pe care-l faci acum. 

Zicând aceste vorbe, se duse. 

Peter era foarte emoţionat de scena asta. 

— O, mizerabilul, murmură dânsul, a insultat-o pe Adelaida; însă 
iarăşi bine că n-am auzit decât eu. Cu o sumă mare de bani am să fac 
pe blestemat să plece în străinătate, să nu se mai întoarcă. Am să-i iau 
obligaţia scrisă că n-o să mai calce nicio dată în casa mea. Vreau să-l 
ţin cu orice preţ departe de Adelaida. Acum e vreme să plec, căci 
frumoasa mea mireasă trebuie să mă fi așteptând. 

Jos la scara casei îl aştepta un echipaj strălucitor. 

Se urcă în trăsură şi porunci feciorului să spună vizitiului să mâne 
spre vila Adelaidei. 

Ajungând aici trebui s-aştepte câteva minute în anticameră până să 
fie primit. 

Adelaida stătea în mijlocul luxoasei sale camere, îmbrăcată deja în 
rochia albă de mireasă care arăta şi mai răpitoare frumuseţea şi 
bogăţiile corpului ei zvelt. 

Peter nu-şi putu stăpâni o exclamaţie de admiraţie. 

— Adelaida, zise dânsul, eşti frumoasă, eşti într-adevăr o zână; eu 
sunt omul cel mai de pizmuit din lume. 

Dânsa clătină capul cu un zâmbet de mândrie. 

— Îţi mulţumesc pentru cuvintele astea, zise dânsa. Eşti galant 
înaintea nunţii. Dar trebuie să ne grăbim să nu facem pe preot să ne 
aştepte. 


La cununie nu fusese nimeni invitat; mirii cum intrară în biserică, 
îngenuncheară şi preotul se grăbi să-i cunune. 

Peter era aşa nerăbdător, încât chiar în biserică încercă de mai 
multe ori să strângă în braţe pe Adelaida. 

Aceasta îi zise: 

— Stai, aşteaptă; nu suntem încă acasă. 

Cununia era săvârşită; noii căsătoriţi ieşiră din biserică. Pe scara 
edificiului sfânt dădură peste o cerşetoare, îmbrăcată în zdrenţe; era o 
babă chioară de un ochi, cu nasul coroiat, cu mii de zbârcituri pe faţă. 
Într-o mână ţinea o pungă cu lucruri de împletit, în cealaltă un băț cu 
noduri. 

Dânsa întinse mâna la miri. 

— Miluiţi-mă cu ce v-o lăsa inima, miorlăi dânsa; sunt o biată 
bătrână care duc lipsă de toate. 

Adelaida, cum auzi glasul babei, scoase o exclamaţie de spaimă şi 
ca şi cum era să leşine, căzu în braţele lui Peter. 

Acesta rămase încremenit; se uita când la nevastă-sa, când la 
cerşetoare care zâmbea cu ironie. 

— Ce înseamnă asta? zise în sfârşit milionarul; cunoşti baba asta, 
Adelaida? 

— Nu, n-o cunosc, şopti femeia. 

Cerşetoarea însă îşi puse mâna osoasă pe umărul ei. 

— Te-nşeli, drăguță, cum nu mă cunoşti? zise Liliacul, căci dânsa 
era. Ia adu-ţi aminte, cine te-a îngrijit atunci când n-aveai nimic alt 
decât tânărul tău corp? Cine te-a învăţat meşteşugul de a place la 
bărbaţi? Văd că învăţăturile mele au dat fructe frumoase şi ar fi cu 
cale să-mi răsplăteşti azi cu ceva. 

— Hai de-aici, Peter, te rog, de conjur, exclamă Adelaida. 

Însă cerşetoarea li se pusese în cale şi nu se mişca din loc. 

Peter ar fi avut poftă să dea un brânci babei, însă îi era teamă de 
gălăgie. 

— Hai, pleacă de-aici, îi zise dânsul cu glas poruncitor; altfel chem 
poliţia. 

— Poliţia? exclamă bătrâna; hai, cheam-o; îmi va părea bine; ea va 
recunoaşte şi pe nevasta dumitale căci şi dânsa a făcut cunoştinţă cu 
albaştrii. Nu-i aşa, puicuţa mea? Îţi aduci aminte, când ai fost închisă 
din pricina mea? Cât timp ai stat atunci în închisoarea celulară? 

— Pentru Dumnezeu, nu crede ce spune, şopti Adelaida către soţul 
său. Nu-i nimic adevărat din ceea ce spune. 

— Aşadar, o cunoşti pe baba asta? întrebă Peter căruia îi venise în 
gând să se folosească de ocazie spre a ridica vălul ce acoperea 
originea Adelaidei. 

— Ei bine, da, o cunosc, răspunse tânăra femeie o să-ţi spun tot. 
Baba asta m-a găsit pe stradă, părăsită de părinţii mei denaturaţi; m-a 
crescut, dar de chinurile, de bătăile ce am suferit de la dânsa o să dea 
odată seamă lui Dumnezeu. M-a învăţat să fiu hoaţă, criminală, şi cine 
ştie ce aş fi ajuns dacă într-o zi n-aş fi fugit din casa ei. 

— Da, adevărat, ai fugit, zise iar baba. Pentru asta n-am să te uit 
niciodată. Am să-ţi cer socoteală, măcar că eşti acum milionară. 

— Mizerabilo! strigă Peter îmbrâncind pe babă la o parte! 

— Du-te, Peter van der Straaten, zise criminala, dar să nu te miri 
dacă mâine toţi locuitorii din Amsterdam, aflând viaţa nevestei tale, te 
vor arăta cu degetul că ai băgat în casa ta pe o aventurieră, pe o 
destrăbălată de stradă. 

Asta ar fi fost prea mult pentru mândrul comerciant. 

Într-adevăr, femeia aceea putea să-i fie primejdioasă; trebuia să-i 
cumpere tăcerea. 

— Încă o vorbă, strigă dânsul după babă care plecase. 

Liliacul se întoarse. 

— Apropie-te, uite, ia punga asta; e plină cu aur. Vino mâine la 
mine şi am să-ţi dau încă o sumă mai mare. Însă îţi cer tăcere adâncă 
asupra nevestei mele; să nu spui nimănui că o cunoşti, că ai cunoscut- 
o vreodată. Hai, acum du-te, ca să nu ne vadă cineva împreună. 

Liliacul se înclină cu ironie. 

— Îi mulțumesc. Domnule, zise dânsa; să vă fie calea 
binecuvântată; la revedere, am să vin, desigur. 

Peter ajută Adelaidei, pe jumătate leşinată, să se urce în trăsură, 
care porni şi străbătu cu iuţeală străzile până la casa milionarului. 

Aici soţii vizitară apartamentele destinate Adelaidei, aranjate din 
nou cu un lux regal. Apoi Peter, care dorea să se afle cât mai curând 
fără martori cu nevasta sa, zise: 

— În altă zi, scumpa mea, ne vom coborî în pivniţă unde sunt 
tezaurele. Vei vedea atunci ce bogății are soţul tău, bogății ce sunt 
acum şi ale tale. Pentru moment, să nu mai întârziem aici. Trăsura ne 
aşteaptă; vreau să te conduc în camera ta de mireasă. 

Adelaida era destul de şireată ca să se folosească de fierbinţeala 
asta de la început a dragostei lui Peter. 

— Amicul meu, îi zise dânsa apucându-i mâinile, ai să mă iubeşti tu 
mereu ca acum? Ah, tu nu-ţi închipui ce fericită mă fac vorbele tale de 
dragoste; fiecare cuvânt e pentru mine o dovadă că eşti al meu, numai 
al meu. 

— Da, numai al tău, şopti Peter îmbrăţişând din nou pe răpitoarea 
femeie. 

— Adevărat? zise Adelaida cu o intonaţie energică. Dar dacă va 
veni momentul, continuă dânsa cu o tărăgănare vicleană, dacă va bate 
ceasul nenorocit pentru mine în care inima ta să se dea altei femei?... 
Ah! Peter, simt că atunci n-aş putea să trăiesc mai mult!... 

— Acel ceas nu va bate, niciodată n-o să vină acel moment, zise 
milionarul; mai curând s-ar prăbuşi lumea. 

— Credinţa bărbaţilor este schimbăcioasă, reluă Adelaida care nu 
se lăsa să fie abătută de la scopul ce urmărea. Şi tu, ca mulţi alţi, Peter 
van der Straaten, poţi să găseşti într-o zi o femeie care să-ţi răpească 
inima, chiar contra voinţei tale... Pentru cazul acesta trebuie să fiu 
asigurată. N-aş vrea să trec de la bogăţia ce mă înconjoară la o 

mizerie neagră. Prin urmare, ai vrea tu să-mi dai un înscris că în 
momentul în care te vei despărţi de mine voi avea dreptul la un 
milion de florini din averea ta? 

Fruntea lui Peter se încreţi. 

Vorbele Adelaidei îl scoseseră din farmecul amorului. 

— Vrei aşadar un înscris că n-am să te părăsesc, zise dânsul, ceri 
oarecum dreptul la o moştenire, eu fiind încă în viaţă? 

— Cum poţi să vorbeşti astfel? exclamă Adelaida. Ceea ce-ţi cer nu 
e pomană, ci e dreptul meu, în calitate de soţie a ta. Ai putea oare 
suferi să mă vezi în lipsă şi întinzând mâna la ajutorul străinilor? 

— Nu, nu, asta n-o să se întâmple niciodată, exclamă Peter biruit 
de sentimentele sale. Am să-ţi asigur viitorul, Adelaida; mâine o să 
vină notarul. 

— Îmi dai cuvântul tău de bărbat? 

— Da, îţi dau cuvântul meu de bărbat. 

Atunci dânsa îşi sprijini capul de pieptul lui şi-l privi aşa lung şi 
dulce, încât Peter fu zguduit ca de friguri. 

Cu privirea asta dânsa se părea că-i zice: 

— Hai curând, iubitul meu, hai în singurătate. 

Se coborâră şi curând se aflară în trăsura care-i ducea spre vila 
Adelaidei. 

Aici se pregătise un prânz numai pentru ei amândoi. Ca şi la 
cununie, Peter nu invitase pe nimeni nici la masa mare. Dânsul voise 
de la început să nu se prea lăţească în lume zvonul despre această 
căsătorie. 

Dacă era sau nu adevărat că prima sa nevastă murise, asta vom afla 
pe urmă. Lucru sigur este că dânsul se grăbise să apuce fericirea la 
care visa de atâta vreme fără să se prea gândească la urmări. 


Să lăsăm pe noii căsătoriţi şi să ne întoarcem în casa milionarului 
unde se desfăşurau fapte ciudate. 

De-abia plecase Pater şi iată pe Veitel Ițic umblând ca o fantomă 
prin toate odăile. Se uita prin colţuri, pe sub paturi, pe după poloage, 
spre a se convinge că n-a rămas cineva pe acolo. 

Se încredinţă curând că era singur în locuinţa stăpânului său. 

Se puse şi aşteptă liniştit să se facă seară. 


— 225 — 


Aprinse atunci o lumânare şi se duse de o puse la o fereastră 
anumită. 

Acesta era un semnal. 

Nu trecu mult şi ieşiră din întuneric trei umbre; erau orbul 
Profesor, Liliacul şi hoţul de cadavre. 

Criminalii hotărâseră pentru noaptea asta jefuirea tezaurul lui Peter 
van der Straaten. Dânşii ştiau că milionarul trebuia să fie foarte mult 
ocupat cu dragostea lui. 

Veitel Ițic le ieşise înainte. Îi introduse în casă. 

Cel dintâi care urcă scara fu orbul Profesor. 

— E curat aerul înăuntru? întrebă el cu glas înăbuşit. 

— Foarte curat, răspunse Veitel; hai, urcaţi-vă să nu vă zărească 
cineva. 

Câteşipatru urcară mai multe etaje, aşa de iute şi tot deodată cu 
îndemânare, încât nu trosni nicio treaptă. 

Veitel băgă pe criminali în camera sa. Lăsă perdele şi aprinse 
lumânarea. 

Hoţul de cadavre se lăsă pe canapeaua lui Veitel. Era tăcut, 
gânditor, posomorât. 

Lui i se părea prea ciudat lucru ca evreul să ia o parte atât de largă 
la prădarea stăpânului lui; nu-i mirosea deloc a bine. 

Orbul profesor şi Liliacul luaseră loc pe scaune la masă. 

Veitel Ițic stătea înaintea lor şi-i observa cu mare băgare de seamă. 

— Iată-ne ajunşi la cuib, zise orbul Profesor. Mai avem de coborât 
scara pivniţei. N-am putea să ne apucăm îndată de lucru? 

— Cu neputinţă acum, exclamă Veitel; ne-am expune la primejdii 
mari; mai sunt încă câţiva contabili jos în contuare, bătrânul servitor 
nu s-a retras încă la culcare. Trebuie să mai aşteptăm până ce se vor 
duce toţi amploiaţii. Vă voi conduce atunci în pivniţă şi veţi vedea 
comori cum n-au nici prinții. 

Hoţul de cadavre dădu din cap. 

— Mie mi-ar fi părut mai bine, zise dânsul, să începem treaba 
îndată. Şederea în camera asta nu-mi place deloc. Mi se pare că m-aş 
afla aici într-o temniţă. Poate că am făcut foarte rău de am intrat aici 
aşa prosteşte, ca şoarecele într-o cursă. 

Veitel se apropie de Thomson şi voi să-i pună prieteneşte mâna pe 
umăr, însă banditul îl respinse cu brutalitate. 


— 226 — 


— Ce ai, Thomson? întrebă Veitel. Eşti supărat? Poate crezi că o să 
vă trădez? Te înşeli amar. De altfel, orice grijă e de prisos; vedeţi 
foarte bine că nu vă rămâne decât să vă încredeţi în mine. O să vedeţi 
la urmă dacă nu v-aţi pus bine încrederea. 

Thomson îl privi cu pătrundere. 

— Până nu voi ieşi de-aici, zise dânsul, nu pot să fiu sigur de nimic 
în privinţa ta. 

— Toate bune, dar ce-o să facem până va veni momentul de 
coborât în pivniţă? întrebă Profesorul. Eu deja simt plictiseală. 

— M-am îngrijit eu de ceva băutură, zise evreul şi se apropie de un 
dulap. 

Scoase de acolo o sticlă burtoasă, plină cu un lichid limpede, şi o 
întinse lui Thomson. 

— Ce-i în sticla asta? întrebă Thomson cu neîncredere. 

— Stai că-ţi spun eu îndată, exclamă Liliacul. Am un nas subţire de 
tot; numaidecât o să aflu ce ne dă să bem cățelul de evreu. 

Destupă sticla şi-şi băgă nasul coroiat, pocit, în gâtul ei. 

— Acesta e rachiu foarte bun, asigură dânsa. Să n-aveţi nicio 
teamă. lată, beau eu întâi. 

Trase câteva înghiţituri şi dădu sticla Profesorului care fără să stea 
la gânduri, o făcu şi el să gâlgâie de câteva ori. Veni rândul lui 
Thomson, apoi al lui Veitel. 

Criminalii prinseră la limbă şi începură să-şi povestească 
întâmplări, glume şi boroboaţe din viaţa lor trecută. 

Thomson trebui să spună şi el ceva. 

Începu astfel: 

— Îmi aduc bine aminte de vremea în care mă ocupăm cu jefuirea 
cadavrelor sau chiar cu răpirea lor. Ah! atunci erau vremuri bune; se 
câştigau numaidecât banii. Într-o noapte însă era să-mi pierd viaţa; 
până la urmă m-am ales cu un mic capital. 

— Povesteşte întâmplarea asta, exclamară orbul Profesor şi Liliacul. 

— Da, da, pot s-o spun, reluă roşcatul. Nu mă tem că o să mă mai 
trădeze cineva. A crescut demult iarbă peste afacerea asta. Într-o 
noapte, zic, m-am strecurat într-un cimitir din Scoţia şi am furat 
cadavrul unei tinere şi frumoase lady care tocmai fusese îngropată. 
Dracu ştie ce avusese; murise pe neaşteptate; soţul ei, lordul - stai să 
văd cum îl chema pentru că-i ştiu şi numele, da, adevărat, se numea 

lordul Osborne, -— soţul ei, zic, îi făcuse o înmormântare pompoasă. Eu 
luasem cunoştinţă despre istorie printr-un spion al meu şi numaidecât 
mi-am zis: „Thomson, tizule, să pun mâna pe cadavrul tinerei lady că 
o să fie bine de tine”. Moarta era frumoasă şi ştiţi că pentru astfel de 
cadavre se capătă bani mulţi. În afară de asta, cadavrul fusese 
îngropat cu o mulţime de giuvaericale. Foarte lesne am pătruns în 
cimitir şi în cavoul familiei. Am aruncat moarta într-un sac şi am luat- 
o la spinare. Copii, de mă credeţi ori nu, vă spun curat, nu credeam 
atunci în draci şi în stafii cum nu cred nici azi. Şi totuşi vă mărturisesc 
că în momentul când am luat sacul la spinare, mi s-a părut că aud un 
geamăt lung şi slab ieşind din sac. De-aş fi pe mâna călăului, sub 
securea lui, pe eşafod, şi dacă călăul mi-ar zice: „te iert numai să juri 
că n-ai auzit niciun zgomot în sac” ei, credeţi-mă, eu n-aş jura. Mi s-a 
părut că moarta a pronunţat un nume. Am simţit groaza în spate; îmi 
venea s-arunc cadavrul şi să fug, dar îndată mi-am zis: „Prietene 
Thomson, ce eşti aşa nătărău? Se poate ca morţii să vorbească?” 
leşisem la larg cu cadavrul când iată altă belea. De după o movilă se 
ivi o umbră şi o simţeam mergând tiptil pe urmele mele. Am croit-o 
de fugă şi am tinut-o tot una până la râu. Aici luntrea mea era legată 
de mal, am sărit în ea, apucai lopeţile şi mână înainte, în josul apei. 
Vâslisem ca vreo jumătate de ceas când iată un nor negru stătu 
deasupra capului meu. Izbucni o furtună aşa groaznică din acel nor 
încât de o sută de ori am crezut că mă duc dracului. 

Thomson se opri aici. 

— Şi cum ai ieşit la capăt? întrebară Profesorul şi Liliacul. 

— Iată cum, continuă Thomson. Mă aflam cu luntrea între munţii 
cei mari ai Scoției. Râul era plin acolo de stânci; obosisem de tot, aşa 
că nu mai puteam să-mi mişc mâinile. Mi-am zis: „ce o fi, să fie,” am 
luat cadavrul în spate şi când furtuna mă izbise de o stâncă, aşa că 
luntrea trosni de mai multe ori, am sărit pe acea stâncă. Am pornit 
apoi în munţi. Deodată zării o casă singuratică; furtuna încetase; luna 
răsărise. Am pus cadavrul jos, l-am despuiat de pietrăriile şi aurăriile 
ce-avea pe el, apoi am bătut la uşa acelei case. Locuia acolo un singur 
om; dânsul m-a primit; a dezvelit moarta, s-a uitat la ea, a găsit-o 
foarte frumoasă. Mă veţi crede oare, tovarăşi? Omul acela s-a 
amorezat într-atâta de moartă, încât stătea lângă dânsa şi se uita în 
faţa ei ca şi cum ar fi fost vie. Îmi făcu propunere să i-o vând lui şi i- 

am vândut-o, mulţumit că m-am ales cu atâta. Am părăsit munţii 
înainte de a se face ziuă. Moarta a rămas acolo; ce s-o fi făcut cu ea nu 
ştiu. Desigur că lordul o fi căutat-o, o fi oferit mulţi bani ca să i se 
înapoieze; cine ştie, poate munteanul acela o fi azi un om bogat. Iată, 
asta e o întâmplare a mea dintre cele frumoase. 

Thomson îşi terminase istoria. 

Veitel Ițic ascultase fără să clipească. 

Auzise numele de lordul Osborne şi îl ţinea minte. 

Drace, drace! dar el mai auzise de acest nume cu câteva zile 
înainte! 

Unde şi în ce ocazie îl auzise? 

Îşi munci crierii ca să-şi amintească. 

Gândul i se duse la noul contabil, însă numele acestuia era Franz de 
Stein. Cititorii îşi amintesc că numele acesta ascundea pe acela de 
Herbert de Markenstein, fiul ministrului de stat. 

— A! da! exclamă deodată în sine Veitel Ițic; Osborne se numeşte 
persoana care vizitează adesea pe noul contabil. 

Rămânea lui Veitel să afle dacă Osborne acesta era acelaşi de care 
vorbise Thomson. 

Criminalii mai vorbiră încă câtva timp şi pe urmă trebuiră să tacă, 
aducându-şi aminte că nu se află acolo la cârciuma „Capului tăiat”. 

Deodată orbul Profesor scoase un joc de cărţi din buzunar. 

— Dar dacă am face câte o partidă? întrebă dânsul. 

— Da, da, exclamă Liliacul cu bucurie. Să jucăm în cărţi, să ne 
vedem norocul. 

Veitel lipi o lumânare în mijlocul mesei şi musafirii se aşezară în 
jur pe scaune. 

Jocul urmă într-o adâncă tăcere; numai din când în când Thomson 
nu putea să-şi stăpânească câte o înjurătură; el pierdea mereu; 
gologanii îi dispăreau pe rând din buzunare. 

— Eu văd că ai să mă laşi golaş, zise dânsul către Profesor care 
încasa mereu. 

— Nu te mâhni, îi zise orbul în chip de mângâiere; lasă că ai să 
întorci acuşi aurul cu lopata. 

— Da, adevărat, zise Liliacul; n-ar fi oare timp să ne apucăm de 
treabă? 

Veitel îşi scoase ceasornicul de argint. 

— Şi eu cred că e timpul, zise dânsul. E aproape miezul nopţii. Hai, 
pregătiţi-vă să ne coborâm în pivniţă. 

Criminalii se rădicară dintr-odată, se descălțară, rămânând numai 
în ciorapi, îşi scoaseră instrumentele de spargere şi le ascunseră în 
mâneci. 

Porniră toţi spre etajul întâi; intrară în camera de culcare a 
milionarului. 

Veitel apăsă resortul uşii secrete care se deschise fără zgomot. 

Câteşipatru coborâră scara. Veitel mergea înainte cu lumânarea. 

Se opriră, în sfârşit, înaintea uneia dintre cele trei colosale case de 
oţel. 

Veitel o arăta şi zise: 

— lată, aici e bogăţia; hai acum la lucru; să vă văd ce puteţi. 

Dânsul puse sfeşnicul jos şi se retrase la o parte. 

Profesorul şi Thomson îşi scoaseră instrumentele şi se apucară de 
lucru. 

Sfredele, dălţi, drugi de fier, treceau pe rând şi cu o mare iuţeală 
prin mâinile lor. Munceau aşa îndesat, încât le curgea sudoarea pe 
frunte. Baba ajuta când unuia când altuia să apese o pârghie. 

După trecere de un ceas, Profesorul şopti aruncând instrumentele 
din mână: 

— Degeaba, nu ieşim la niciun capăt; desigur că uşa are un resort 
secret. 

— Da, are un resort secret, zise Veitel. 

— Atunci să căutăm resortul, reluă orbul; stai, Thomson, aşteaptă, 
nu te mai chinui. 

Începu să pipăie placa de oţel; treaba asta ţinu un sfert de ceas; 
deodată orbul dădu un strigăt de bucurie. 

— Am aflat, zise dânsul; acum afacerea e ca şi terminată. 

Apăsă resortul şi casa de oţel se deschise deodată. 

Liliacul păşi înăuntru înaintea tuturor şi nu-şi stăpâni o exclamaţie 
de uimire, văzând atârnate pe pereţi, trântite pe jos, o mulţime de 
obiecte de aur, de argint. Erau pahare, amfore, urcioare şi alte vase 
antice şi din evul mediu. Milionarul era mare amator de antichităţi şi 
cheltuise sume mari de bani pentru ca să şi le procure. 

— Hai, puneţi tot în sac, strigă Liliacul. Iute, iute, până nu ne 
prinde cineva. 

În graba lor nu băgară de seamă că Veitel pierise. 

În sfârşit, sacul fu plin aşa că nu rămânea decât să fie legat la gură. 

— Păcat, zise Liliacul, ar fi trebuit să luăm mai mult, să luăm tot, 
însă nu putem duce. 

— Însă noi n-am venit aici să ne-alegem cu fleacuri de-astea, zise 
Thomson cu dispreţ. Ia fă socoteală, cât pot să preţuiască lucrurile 
astea? 

— O! astea fac mulţi bani, exclamă Profesorul. 

— Da, dacă le vindem ca antichităţi, mugi Thomson; însă noi nu ne 
putem prezenta pe la muzee; o să trebuiască să topim vasele şi atunci 
nu iei mai nimic. Toate la un loc pot să ne dea o sută de mii de florini; 
atâta nu-i destul; nu. Pentru asta m-am deranjat eu să pătrund în 
pivniţa milionarului, trecând prin primejdii aşa de mari?! 

— Dar n-a spus evreul să sunt trei case mari de bani? zise Liliacul. 
Ele trebuie să se afle pe-aici pe alături. Să spargem una de-alea. 

Făcură câţiva paşi şi dădură peste altă casă mare de oţel. Rămaseră 
înlemniţi de tăria pereţilor acestei case. 

— Aici e aici, zise Thomson. 

— Fără trudă nu se face nimic, şopti Profesorul. Hai la lucru. 

Dânsul încercă să găsească şi aici mecanismul, însă pipăitul îi fu 
degeaba. 

— O să ne apuce ziua aici, murmură dânsul. Mai bine punem mâna 
pe sfredele şi pe dălţi şi să facem o gaură. Sunt sigur că aici se află 
bani şi hârtii de valoare, iar nu jucării. 

Criminalii se apucară de lucru. 

— Tu să stai de pază la scară, porunci profesorul Liliacului. 

— Da, da, mă duc să păzesc, răspunse baba scoțând din sân un cuţit 
lung şi ascuţit. Vai de acela căruia îi va da în gând să vină acum în 
pivniţă. 

— Dar unde e câinele de evreu? întrebă Thomson uitându-se 
împrejur. 

Nezărindu-l rămase încremenit, scoțând o înjurătură groaznică. 

— Nu v-am spus eu, continuă hoţul de cadavre, câinele e vânzător. 
S-a dus desigur sus să cheme poliţiştii care poate stăteau ascunşi prin 
colţuri pe când noi beam rachiu. Ah! ticălos evreu! mugi dânsul 
strângând pumni şi scrâşnind din dinţi. 

— Însă aşa lesne n-au să pună mâna pe noi, bolborosi Liliacul cu 

spume la gură. 

— Vai de-acela care ne va ieşi înainte sau va veni să ne supere, 
adăugă Thomson. 

— Să fie acum evreul aici, l-aş strânge de gât. 

— L-am răci; ar fi lucrul cel mai bun; ce prostie că nu l-am amuţit 
cum am sosit aici în pivniţă. 

Profesorul făcu semn de tăcere. 

— Încă nu-i dovedit, zise dânsul, că Veitel Ițic ne-a trădat. Vă 
mărturisesc că mie îmi vine cu greu să cred că ne va trăda. Nu doar că 
evreul nu-i capabil de aşa faptă; pentru aur ne vinde pe toţi, oricât de 
prietene i-am fi; însă nu cred să se lepede de partea ce i s-ar cuveni 
din pradă; prin urmare să aşteptăm urmarea în linişte; să nu pierdem 
vremea; la lucru. 

Se apucară de găurit peretele casei de fier. Izbutiră să facă o gaură 
mică apoi începură s-o lărgească. 

Într-un moment Profesorul şopti: 

— Stai. 

Şi-şi băgă mâna pe gaură. 

Scoase un pachet de hârtii. Amândoi criminalii începură să le 
examineze de aproape. 

— Aţi găsit ceva? întrebă Liliacul care stătea mereu de gardă cu 
cuțitul în mână. 

— De data asta am găsit ce căutam, răspunse profesorul. Până 
acum numărai 40 de mii... iată 50 de mii... iată 70 de mii de florini... 
Şi cât mai e încă!... îndoit, întreit, numai în pachetul acesta. Ei, bravo, 
iată-ne în sfârşit şi bogaţi! De vom izbuti să schimbăm hârtiile astea în 
bani sunători ne facem oameni cinstiţi... 

Thomson atinse cu mâna umărul Profesorului. 

— Mai întâi, vorbeşte mai încet, şopti dânsul, şi pe urmă ascultă- 
mă. Crezi că se pot schimba aşa iute hârtiile astea în bani? Cel dintâi 
lucru ce o să se facă mâine, o să fie acesta: se va publica în toate 
părţile că s-a spart casa de bani a lui Peter van der Straaten, se vor da 
numerele hârtiilor la toţi bancherii, şi noi când ne vom duce să le 
schimbăm, hop, cădem în capcană. 

Orbul Profesor râse. 

— Prostule! zise dânsul. Poţi să fii un bun spărgător, însă aici în 
privinţa asta n-ai nicio cunoştinţă. Nu ştii nici atâta lucru că sunt 

bancheri care nu se ocupă decât cu schimbarea de hârtii furate? 

— Sunt într-adevăr astfel de bancheri? 

— O! eu cunosc în mai toate oraşele câte unul, care-şi va face 
plăcere să ne cumpere hârtiile... 

— Oprindu-ne o mare parte din bani... 

— Ei, desigur, trebuie să câştige şi el ceva. Înţelegi că el îşi închide 
banii pentru mai mulţi ani; hârtiile furate nu se pot scoate îndată la 
iveală. 

— În Amsterdam este un aşa bancher? 

— Sunt mai mulţi; însă eu sunt de părere să nu facem nimic aici; ne 
urcăm pe un vapor şi ne ducem la Londra; de la Londra călătorim la 
Liverpool; acolo am un cunoscut care ne va primi cu braţele deschise. 
Vom pierde ceva, dar ne va rămâne destul. Acum să văd dacă mai pot 
să scot ceva. 

Profesorul îşi băgă din nou mâna pe gaură şi curând dădu o 
înjurătură. 

— Pe toţi dracii, nu mai dau de nimic cu degetele; trebuie să mărim 
gaura. 

— Nu se poate, răspunse Thomson; ar mai trece încă un ceas. Ce, 
crezi că nu suntem în siguranţă ca să mai putem lucra un ceas? 

— Ah! dacă afurisitul de evreu ar fi aici, n-aş avea nicio teamă. Dar 
unde este el acum? Ce face? De ce nu stă lângă noi? 

— Ascultă, zise Profesorul, evreul e fricos. Ne-a adus în pivniţă, e 
drept; a avut curajul acesta şi numai atâta; ca să ia parte la spargere 
n-a îndrăznit; se temea poate să nu vină cineva să-l prindă aici şi a 
dispărut; asta trebuie să fie pricina. Dă-l dracului, las că facem noi 
treaba şi singuri. Află că nu un ceas, ci trei ceasuri mai avem înainte, 
ca să ducem isprava la capăt bun. Nu trebuie să ne mulţumim cu trei 
sute de mii de florini, nici cu jumătate de milion; aici se află multe 
milioane. Tu ia bine seama la scară, Liliacule; înţeapă pe oricine va 
voi să intre. 

— Şi pe Veitel Ițic? întrebă baba. 

— Nu, pe el să-l laşi să intre. 

— Foarte bine, căutaţi-vă acum de treabă. 

Criminalii se apucară din nou de lucru şi lărgiră gaura. Într-un 
moment Thomson scoase din buzunar o sticlă de rachiu şi invită pe 
Profesor să tragă un gât. 

Acesta n-aşteptă să fie mult poftit. 

Ştergându-şi buzele zise: 

— Cred că gaura e acum destul de mare; ia să-ncercăm o dată să 
văd dacă am s-ajung departe cu degetele. Stai aici, aşa drept: eu am să 
mă urc pe umerii tăi, dar să nu te mişti. 

Făcu aşa cum zisese; dădu cu mâna de un pachet mare. N-apucase 
să se lase când se petrecu ceva extraordinar. 

Se auzi fluierătura ascuţită a Liliacului. 

Thomson lăsă pe Profesor cu braţul în gaura casei şi alergă lângă 
babă, pronunţând o afurisenie groaznică. 

— Ce este? întrebă dânsul. 

— Primejdie! 

— Primejdie? Crezi că suntem surprinşi? 

— Nu cred, sunt sigură. 

— Ce-ai auzit? Ce-ai văzut? 

— Am auzit şoapte, aici sus pe scară. 

Profesorul, care de-abia scosese braţul din gaură, se apropie 
asemenea. 

— Dacă Veitel Ițic ne-o fi trădat trebuie să moară, zise dânsul cu 
figura strâmbată de turbare. Ce rău îmi pare că n-am strivit în picioare 
broasca aceea râioasă! Trebuia să-i dau maţele afară, să-i împrăştii 
creierii pe pereţi. 

— 'Tăcere, zise Liliacul. Vorbele astea nu ne mai folosesc acum la 
nimic; numai cu chibzuială putem scăpa din primejdie. Să ascultăm, 
poate că şoaptele se vor repeta. 

La un semn al ei, se aruncară toţi cu burţile pe pământ şi stătură 
aşa nemişcaţi, ţinându-şi răsuflarea, ca să asculte. 

La început fu o tăcere adâncă; nimic nu se mişca — se părea că 
Liliacul s-a înşelat. 

Însă deodată se auzi un pas uşor pe scară. Criminalii aveau urechi 
foarte bune. 

Profesorul îşi apropie gura de urechea lui Thomson şi şopti: 

— Eu aud foarte bine că cineva se coboară pe scară numai în 
ciorapi. 

— Şi eu aud, zise Liliacul. 

— Trebuie să fie Veitel Ițic. 

— O să-i facem o primire frumoasă, mă jur. 

— N-o să-l omorâm, zise Profesorul; dacă într-adevăr ne-a trădat, 
atunci o moarte grabnică e prea mică pedeapsă pentru dânsul. Trebuie 
să-l chinuim. 

— Dacă vom avea vreme, întâmpină Liliacul. Mă tem că dacă 
evreul ne-a vândut, ni se va face proces scurt; jandarmii, poliţiştii 
trebuie să fie sus; ne vor înconjura; abia vom avea vreme să amuţim 
pe evreu, necum să-l chinuim. 

— Tăcere, zise Thomson; acum aud şi eu şoapte. 

Criminalii rămaseră din nou tăcuţi, lungiţi la pământ, așteptând să 
afle ce se hotărâse în privinţa sorții lor. 


Veitel Ițic, ieşind din pivniţă, se încălţase în grabă, ieşise din casă şi 
o rupse de fugă pe străzi, uitându-se mereu îndărăt. Se temea ca nu 
cumva unul dintre criminalii cărora le jurase credinţă, să se fi luat 
după dânsul. În cazul acesta n-avea decât să-şi recomande sufletul lui 
Dumnezeu. 

Fugi neîntrerupt până la vila Adelaidei; aici bătu în uşă, gâfâind. 
Bătu de mai multe ori; nu primi niciun răspuns, n-auzi nimic. 

Părul i se zburli pe cap gândindu-se că poate Peter se dusese să 
petreacă noaptea în altă parte, cu tânăra sa nevastă. 

Atunci el nu putea să-l găsească, să-i facă serviciul pentru care 
aştepta o mare răsplată; atunci spărgătorii ar fi putut să scape cu banii 
şi lucrurile furate. 

O! Dumnezeule! în cazul acesta Veitel era pierdut. 

Bătu încă o dată tare. 

Se auzi în sfârşit un zgomot înăuntru. Uşa se deschise şi bătrânul 
portar, sărit din somn, stătu pe prag. 

— Vreau să vorbesc cu stăpânul meu, zise dânsul. 

— Ce, ai înnebunit fără de veste? răspunse portarul. Vrei să scoli 
din somn pe stăpânul tău în noaptea nunţii? Ha, ha! tinere, se 
cunoaşte că nu eşti însurat. Altfel nu ti-ar fi venit astfel de idei. 

Bătrânul voi să-nchidă uşa în nasul lui Ițic, însă acesta îşi trecu iute 
piciorul peste prag. 

— Pentru Dumnezeu, omule, lasă-mă să intru; e vorba de bani, de 
bani mulţi. 

Împinse uşa; bătrânul nu se putu împotrivi; îl lăsă să intre. 

Veitel se află curând în vestibulul iluminat; era plin de sudoare, 
ochii îl erau zgâiţi de spaimă. 

Portarul, văzându-l la lumină, se dădu îndărăt. 

— O, Doamne, exclamă el, dar ce veste rea aduci? 

— O veste de groază. Cheamă pe stăpânul meu. 

— Să-l deştept eu? Asta ar fi frumos; eu n-am poftă să-mi pierd 
locul. 

— Atunci mă urc eu sus. 

— Fă ce-ţi place; dar să vezi că ai s-o păţeşti. 

Deja Veitel era pe scară. Ajungând la catul al doilea, bătu la uşa 
camerei de culcare a Adelaidei; doar el cunoştea casa. 

Deodată răsună înăuntru un țipăt de spaimă. 

— Doamna n-are conştiinţă curată, de tipă aşa din somn, se gândi 
Veitel în sine. 

Apoi zise tare fără să-l fi întrebat nimeni: 

— Eu sunt. 

— Cine-i acolo? întrebă tocmai acum glasul gros al lui Peter. Cine 
îndrăzneşte să ne strice odihna? 

— Stăpâne, miorlăi Veitel prin gaura broaştei, nu mă recunoşti 
după glas? 

— Drace! tu eşti Veitel? 

— Eu, stăpâne şi trebuie să-ţi vorbesc îndată, cu orice preţ. 

— Să-mi vorbeşti? Trebuie să fie la mijloc o nenorocire; iată, vin 
îndată. 

Până să se deschidă uşa trecură mai multe minute care părură lui 
Veitel o veşnicie. 

În sfârşit, milionarul chemă înăuntru pe evreu. 

Acesta intră cu speranţă să vadă pe Adelaida într-un costum mai 
seducător. Se înşelase amar căci perdelele patului erau trase, nu se 
vedea nimic. 

Peter îi ieşi înainte cu un revolver în mână. 

Îl apucă de piept şi zgâlţâindu-l îi şopti: 

— Te-ai apucat să mă trădezi? Ai venit poate să introduci pe altul 
în odaia asta, neştiind că eu sunt aici? Am să te împuşc; n-ai să te 
bucuri de preţul trădării! 

— Dumnezeule drept! Dar eu am venit în interesul dumitale, 
stăpâne. Nu-i vreme de pierdut; îmbracă-te iute şi hai cu mine acasă. 

— Ce s-a petrecut? 

— O spargere. 

— O spargere! Cu neputinţă! unde, în casa mea? 

— Nu numai în casa dumitale, dar în pivniţa dumitale, acolo unde 
îţi ţii averile. 

— Minţi, băiete, zise Peter pe ai cărui obraji trecu o roşeaţă uşoară. 

O emotie grozavă îl cuprinsese. 

Nu numai că în casele de oţel din pivniţă îşi avea toate bogăţiile, 
dar mai erau acolo şi oarecare hârtii, foarte compromiţătoare pentru 
dânsul, hârtii care de-ar fi ieşit la lumină, l-ar fi trimis în temniţă, pe 
el, marele milionar. 

— Stăpâne, nu pierde vremea, zise Veitel, momentele sunt 
preţioase. 

— Hai să mergem, zise Peter; să-mi iau o haină şi sunt gata. 

Adelaida voi să-l oprească. 

— Ce, vrei să te ducă înaintea hoţilor, zise dânsa, să te omoare şi 
eu să rămân văduvă chiar în prima zi a căsniciei noastre? 

Peter simţi o mare bucurie la vorbele astea. 

Dânsul strânse pe Adelaida la piept cu frăgezimea unui tânăr de 20 
de ani, şi zise: 

— N-ai nicio grijă, n-au să mă omoare! Am să-i întâmpin cu 
revolverul în mână. 

Se desfăcu din braţele ei şi porni iute cu Veitel după dânsul. 

Ajungând în stradă, Veitel trase de haină pe Peter şi-i zise: 

— Stăpâne, eu cred că n-ai să te iei la harţă cu criminalii aşa singur 
fără ajutorul poliţiei? 

— Dar dacă m-aş lua? 

— Atunci ar fi moartea, ferească Dumnezeu. 

— Lasă, tu nu mă cunoşti: mie nu-mi lipseşte curajul şi pot să 
ochesc bine; am în sân un revolver bun cu şase focuri. Pe şase inşi pot 
să culc la pământ. Ia spune-mi, câţi tâlhari sunt? 

— Trei, domnule... 

— Oameni voinici? 

— Sunt doi bărbaţi şi o femeie. 

— Numai atâţia! Sunt bine armaţi? 

— Foarte bine. Au nişte cuțite lungi pe care le învârtesc cu mare 
dibăcie şi le bagă totdeauna până în plăsele în pieptul acelora pe care 

îi cred duşmanii lor. 

— Ei bine, să vezi că de mine n-au să îndrăznească să s-apropie cu 
cuţitele. 

— Domnule, exclamă Veitel, gândeşte-te să nu faci o mare greşeală; 
îmi permit să-ţi dau un sfat; trimite-mă la poliţie; eu dau o fugă şi mă 
întorc cu ajutorul autorităţii. 

Era să şi o croiască de fugă. Peter îl chemă îndărăt printr-un ordin 
formal. 

Veitel se uită la Peter cu o mare mirare 

De ce nu voia dânsul să se cheme poliţia? 

— Desigur, trebuie să se fi aflând în pivniţa niscai lucruri de care 
nu trebuie să ştie poliţia, îşi zise tânărul evreu în deşteptăciunea lui 
cea mare. 

Altfel lucrul nu se poate înţelege. Bine că am aflat asta. O să caut 
eu odată secretul acesta şi-l voi găsi. 

Peter simţi trebuinţa de-a da lui Veitel o explicaţie în privinţa 
refuzului său de a se chema autoritatea. 

— Vezi tu băiete, — începu dânsul alergând din răsputeri în vreme 
ce se uita în zadar încoace şi încolo după o birja, — iată de ce nu vreau 
să am poliţia în casa mea. Până acum toată lumea a crezut că la 
comorile mele nu poate să ajungă niciun hoţ. Acum dacă tâlharii vor 
afla că nişte camarazi de-ai lor au izbutit să pătrundă în pivniţă mea, 
îşi vor zice că treaba nu era aşa grea şi-şi vor face curaj să întreprindă 
şi dânşii afacerea cu mijloace mai mari poate; astfel renumele plăcilor 
mele de oţel fiind stricat, eu nu voi mai putea să fiu sigur de averile 
mele. Înţelegi acum? 

— Da, da, înţeleg, răspunse Veitel care nu credea nimic din cele ce 
auzise. El stătea la ideea lui cea dintâi. 

Ajunseseră acasă. 

— E tăcere adâncă, zise milionarul intrând în casă pe poarta de din 
dos; n-aud nimic. 

— Criminalii lucrează în pivniţă. Dar, domnule, o să te conjur de 
un singur lucru. Să-ţi scoţi ghetele când te vei cobori în pivniţă. 

Faţa lui Veitel se strâmbase de groază. Ştia el doar ce poate orbul 
Profesor şi câte n-auzise despre roşcatul cârn. 

Se urcară la etajul întâi. 

Peter se încercă să încurajeze pe Veitel. 

— Lasă, nu-ți fie frică, îi zise dânsul; ne coborâm amândoi în 
pivniţă; stai alături de mine să vezi că am să încing cu bandiții o 
adevărată bătălie. 

O sudoare rece acoperise fruntea lui Veitel; dânsul şi-o şterse cu 
mâna tremurătoare. 

— Ce, tu tremuri? întrebă Peter. 

— Cum să nu tremur, stăpâne, răspunse evreul deoarece trebuie să 
mă cobor cu dumneata în pivniţă şi tâlharii pot să ne omoare şi să ne 
îngroape pe loc. 

— Ce mişel eşti! exclamă Peter scoțând din sân un revolver 
strălucitor. lată cu ce am să fac hoţilor onorurile casei. Hai să pornim. 

Înainte de-a pleca însă, ascultă de sfatul ce-i dăduse Veitel; se 
descălţă. 

Veitel se văzu nevoit să se descalţe şi el şi plecară amândoi în 
ciorapi pe scări în jos. 

Însă pe la mijlocul scării se opriră căci Veitel rugă încă o dată pe 
stăpânul său de a renunţa să stea faţă în faţă cu hoţii. 

— Să vezi, zise dânsul, o să pierim amândoi. Nu mai ieşim îndărăt 
de-aici. Şi de ce?... N-am putea să chemăm poliţia, militarii, jandarmii 
sau ori pe cine vrei? N-auzi cum tâlharii lucrează jos, cum mânuiesc 
dălţile şi ciocanele? Na, auzi acum vorbesc. 

— Aud foarte bine, răspunse Peter, şi te rog să taci, altfel totul e 
pierdut. 

Îşi pregăti revolverul de foc, îl apucă bine în mâna dreaptă pe care 
o întinse înainte şi coborî mai multe trepte. Când mai avea numai o 
dată să înconjoare stâlpul (scara era în formă de melc) şi să se afle în 
faţa criminalilor, se opri din nou. 

Ştim că spărgătorii, simțind primejdia, se pregătiseră s-o întâmpine. 

— Ce trebuie să fac eu? întrebă Liliacul pe Profesor. Să bag cuțitul 
în pieptul aceluia care o să iasă acum de după stâlp? 

— Nu, nu, zise Thomson, să-l lăsăm să vină în pivniţă, la întuneric. 
Nu ştim încă cu câţi avem a face. 

În acelaşi moment, umbra lui Peter căzu înainte pe scară. 

După câteva secunde, milionarul intră cu curaj în pivniţă. 

— Hai, predaţi-vă! strigă dânsul făcând să scânteieze revolverul la 
lumină; predaţi-vă sau faceţi-vă închinăciunea cea din urmă. 

Profesorul şi Thomson se traseră îndărăt. Liliacul stătea cu cuțitul 

ridicat, gata să dea milionarului lovitura de moarte. 

Însă cu greu ar fi izbutit asta căci la cea mai mică mişcare a mâinii 
ei, glonțul revolverului ce stătea îndreptat asupră-i, ar fi culcat-o 
moartă. 

— Predaţi-vă, repetă Peter, orice împotrivire este de prisos. Aici sus 
se află o întreagă companie de soldaţi, toţi sunt gata să tragă cu 
puştile la cel dintâi ordin al meu. 

— Mii de trăsnete, strigă Peter, ce v-am spus eu? 

— Linişte, linişte, zise Profesorul, nu-i situaţia aşa rea... 

— Ba-i destul de rea, exclamă Thomson; de vom fi înconjurați de 
soldaţi, nu mai e nicio scăpare; trebuie să aruncăm armele. 

— Le aruncăm, zise Profesorul dând din umeri. 

— Ei, ce mai staţi la vorbă? continuă Peter. Niciun ajutor n-o să vă 
vină de nicăieri; aruncaţi drugii de fier ce ţineţi în mâini şi lungiţi-vă 
jos ca să fiţi legaţi. 

Veitel Ițic rămăsese după stâlp şi asculta toate vorbele. 

El se minuna de marele curaj al stăpânului său şi-şi zicea că de la 
dânsul o să ia el lecţii, că pe dânsul o să-l aibă de model. Nu făcea el 
acum să tremure pe teribilul Profesor şi pe uriaşul şi vânjosul roşcat? 

Milionarul văzu că o să poată face cu criminalii tot ce voia. Întoarse 
capul niţel ca să strige pe Veitel Ițic. 

În momentul acesta, Liliacul, care nu se mişcase din poziţia de la 
început, se repezi deodată asupra lui Peter şi numai o secundă lipsi ca 
să-i bage cuțitul în inimă. 

Milionarul auzind un foşnet, se întoarse la timp. 

— Mizerabilo, strigă dânsul şi numaidecât apăsă piedica armei. 

Detunătura făcu să răsune pivniţa, scara şi încăperile de sus, de 
sute de ecouri. 

Când fumul de praf se împrăştie, văzură toţi pe babă căzută jos. 

— Am fost rănită, m-a ucis! strigă dânsa. 

Îşi apăsa pieptul cu amândouă mâinile cătând să astupe o rană din 
care picura sânge. 

— Aţi văzut, zise Peter, că eu nu glumesc. Predaţi-vă sau strig 
soldaţii. 

Profesorul alergase în ajutorul scumpei sale soţii. Îşi scosese batista 
de mătase, voia să oprească curgerea sângelui. 

Thomson păşi înaintea lui Peter. 

— Nu vin cu duşmănie, zise dânsul, făcând o mişcare din mână. 
Văd foarte bine că suntem în puterea dumitale; iată mâinile mele; poţi 
să mă legi, să faci cu mine, ce vei pofti, însă iute. 

Peter zâmbi. 

— Aşa-mi place, zise dânsul, să vă văd cuminţi. Însă înainte de a vă 
lega vreau să vă fac o propunere. 

— O propunere? întreabă Thomson devenind băgător de seamă. 

Profesorul lăsă pe Liliac şi se apropie şi dânsul. 

— Ce vrea domnul să ne spună? întrebă dânsul. 

— Iată ce, continuă Peter stând mereu cu revolverul în apărare. Eu 
n-am niciun interes să vă trimit pe eşafod sau în temniţă pe viaţă; din 
contra, mi-ar plăcea să nu afle nimeni că s-a comis în noaptea asta o 
spargere în pivniţă, unde-mi ţin avuţia. Propunerea e asta: dacă-mi 
juraţi că n-o să spuneţi nimănui că aţi pătruns la casele mele de bani, 
dacă vă îndatoraţi să mă serviţi ori de câte ori voi avea o nevoie, eu aş 
fi dispus nu numai să vă dăruiesc viaţa, dar să vă garantez şi 
libertatea. 

— Libertatea? exclamă Profesorul. Cum s-ar putea una ca asta? 

— O să aflaţi îndată. Sus sunt soldaţii; stau ascunşi prin odăi; la un 
semnal al meu se vor afla lângă mine, în câteva clipe. Însă eu vreau să 
fiţi liberi; bineînţeles că trebuie să lăsaţi lucrurile şi hârtiile de 
valoare... 

— Iată, tot ce era să luăm e aici jos, zise Thomson. Ce ne mai pasă 
de bani, de lucruri de preţ, când libertatea ne e ameninţată? 

— Foarte bine; acum ascultați, vă dau drumul; pe sus nu puteţi 
trece, căci soldaţii v-ar apuca fără voia mea; dar e aici alături o uşă şi 
o altă scară secretă; apăsând un resort, uşa se deschise; urcați scara şi 
ieşiţi în stradă. Însă trebuie să lăsaţi, aici, vă repet, tot ce aţi luat din 
pivniţă mea. 

Cei doi bandiți schimbară câte o privire cu înţeles. 

Liliacul trase de pantaloni pe amantul său. 

Profesorul se plecă asupră-i. 

— Primiţi condiţiile, şopti dânsa; nu ne rămâne altceva de făcut. 

— Eşti greu rănită? întrebă orbul. 

— Aş! mai deloc; glontele s-a împiedicat de corset luând o bucată 
de carne; atâta tot. M-am prefăcut numai că sunt rănită de moarte, în 
scop de a vă fi într-ajutor tocmai când nici nu era să mă bage în 

seamă. 

Profesorul dădu din cap cu mulţumire. 

Amanta sa Liliacul, era înţeleaptă, ştia el. 

— Domnule, zise dânsul întorcându-se spre Peter, dumneata eşti 
nobil şi generos; primim cu mulțumire propunerea dumitale. Crede că 
oricât de răi suntem, nu vom uita niciodată binele ce ne-ai făcut, 
lăsându-ne să fugim. Totdeauna vom fi prietenii dumitale supuşi. 

— Da, cei mai supuşi prieteni, zise Thomson; dacă ne vei porunci 
vreodată să ucidem pe cel mai bun prieten al nostru, te vom asculta 
îndată. Nu-i aşa Profesore? 

Acesta îşi duse mâna la inimă în semn de confirmare. 

— Domnule, zise dânsul, şi noi criminalii avem o onoare şi când 
facem un jurământ ne ţinem de el. Şi e ştiut apoi că şi cel mai bogat 
om poate să aibă vreodată nevoie de o minte şireată şi de o mână 
sigură. Când vei avea un duşman de care vei vrea să-ţi cureţi calea, fă- 
ne un semn şi-l vom binecuvânta fără plată. 

— Vorbele astea îmi plac, zise Peter, ţinând mereu revolverul întins 
asupra tâlharilor. Poate voi avea odată o astfel de nevoie. Unde voi 
putea să vă găsesc? 

— Pe noi ne poţi găsi la „Capul tăiat”. 

— A! la „Capul tăiat”, în cârciuma aceea a criminalilor? Bine, am 
să vă caut acolo. Dar pe cine să întreb despre voi? 

— Pe cârciumar,; el dă informaţii. De altfel noi suntem acolo mai în 
toate nopţile. Domnul ne va găsi fără nicio greutate. 

— Aşadar, acum nu mai avem nimic de vorbit împreună? 

— Ba da, ba da, exclamă Liliacul sărind în sus; am vrea să facem 
domnului o rugăminte. 

— O rugăminte? Hai, s-aud. 

— Domnule, poţi să ne porunceşti să facem orice treabă, suntem 
prietenii dumitale. În schimb îţi cerem să ne dai pe trădător. 

— Pe trădător? întrebă Peter mirat. 

— Da, pe ticălosul de evreu, bolborosi Thomson cu turbare; acum 
că afacerea noastră e deocheată, putem mărturisi tot; evreul s-a unit 
cu noi ca să te jefuim; el ne-a adus aici; fără dânsul niciodată n-am fi 
găsit scara secretă; şi pe urmă câinele a fugit dintre noi ca s-aducă 
poliţia, să ne dea pe mâna ei. Domnule, vei fi având şi dumneata 
puţină fiere în trup; vei fi ştiind că toţi trădătorii trebuie pedepsiţi. 

— Da, trebuie pedepsiţi, zise şi Profesorul; pedeapsa pe care o s-o 
dăm noi evreului o să fie grozavă. 

— Şi ce, credeţi că eu o să vă dau pe Veitel Ițic? întrebă Peter. 

— Da, domnule, credem zise Liliacul. Pentru că la ce-ţi poate fi de 
folos stârpitura aceea? Ascultă să-ţi spun eu, evreul a aflat multe 
dintre secretele dumitale, le-a studiat; într-o zi o să devină duşmanul 
dumitale cel mai primejdios. 

Peter rămase gânditor. 

— V-a destăinuit vouă niscai secrete de-ale mele? întrebă dânsul. 

— Desigur, o mulţime, pe toate. Cine crezi că ne-a spus că o să te 
însori cu Adelaida Vanees? Cine mi-a dat mie idee ca să vin la biserică 
să fac scandal? Evreul. Prin urmare nu mai sta la îndoială, dă-ni-l pe 
mâini. 

Peter ridică încet capul. 

Nu era oare bine să se curețe de Veitel Ițic? Lui însuşi i se păruse în 
vremea din urmă că evreul devenise cam familiar, cam obraznic cu 
dânsul. Prea adânc se introdusese în secretele, în afacerile sale. Să se 
ducă dar dracului până nu devenea primejdios. 

Profesorul observă că milionarul era nehotărât şi adăugă: 

— Acest Veitel Ițic, domnule, seamănă cu şarpele care muşcă la 
picior şi prin rană îşi trimite veninul în tot corpul. Îţi spun că ai să te 
căieşti într-o zi că l-ai ţinut mai mult pe lângă dumneata. Cunosc pe 
puiul de evreu de la Berlin, domnule, ştiu ce este. Servitor credincios 
n-o să-ţi fie niciodată şi dacă în noaptea asta ne-a trădat şi te-a adus 
aici, n-a făcut asta pentru a-ţi fi de folos dumitale, ci numai lui, 
făcându-şi socoteală că o să dobândească mai mult încrederea 
dumitale. Când te va avea în palmă, atunci o să se deştepte ambiția 
într-însul... El va deveni stăpân iar dumneata... 

— Destul, destul, zise Peter van der Straaten; m-am hotărât... vă 
dau pe Veitel Ițic. 

Făcu doi paşi îndărăt şi strigă: 

— Ei, Veitel, auzi? 

Când auzise detunătura, Veitel fugise tocmai sus. 

— Aud, domnule, răspunse Veitel. 

— Vino jos; criminalii sunt biruiţi. 

— Adevărat, domnule? Adevărat? 

— Dacă-ţi spun, trebuie să mă crezi; eu nu mint. 

Se auzi pasul uşor al lui Veitel. 

Liliacul de abia îşi stăpânea bucuria. 

Ochii îi scânteiau, mâinile îi tremurau; vru s-apuce cuțitul însă 
Profesorul îi tinu braţul. 

— Ce, ai înnebunit? zise dânsul. Nu trebuie să-l omori; pedeapsa ar 
fi prea mică; am să-ţi spun eu pe urmă ce o să-i facem. 

Atrase lângă sine pe Liliac şi pe Thomson şi le şopti ceva. Semne de 
mare bucurie se arătară pe figura celor doi criminali. 

Veitel venea pe scară. 

— Hai, lungiţi-vă jos, zise Peter către criminali, şi staţi ca şi cum aţi 
fi legaţi. 

Cei trei se lungiră cu burţile la pământ. 

Veitel se apropie sfios. 

— Sunt morţi, domnule? întrebă dânsul pe Peter. O! să nu te 
încrezi deloc; bestiile astea ştiu să se prefacă. 

— Bestiile astea nu sunt aşa prefăcute ca tine, exclamă Peter van 
der Straaten. 

În acelaşi moment săriră în sus Thomson şi Profesorul şi-l apucară 
pe Veitel. 

— Trădare, strigă tânărul, sunt pierdut; Dumnezeule drept, am 
căzut în nenorocire. 

— Nici că se putea altfel, zise Profesorul; hai iute, Thomson, pune-i 
căluş; leagă-l. 

În două minute Veitel fu redus la neputinţa de a se mişca, de a 
scoate un sunet din gâtlej; fu trântit în sac. 

Thomson luă sacul la spinare. 

Uşa secretă care se deschise deodată într-una dintre casele de oţel, 
lăsă liberă scara ce ducea afară în stradă. 

Bandiţii dispărură după ce mai mulţumiră o dată lui Peter, 
asigurându-l despre devotamentul lor. 

Peter simţi o mare uşurare că scăpase de Veitel Ițic. 


Criminalii se duseră cu sarcina lor la vie la „Capul tăiat”, trecând 
prin locuri ştiute de dânşii. 

Acolo închiriară pentru o lună o pivniţă în care dădeau mai multe 
izvoare şi care prin urmare era plină de apă. 

Acolo depuseră pe Veitel Ițic, legându-l cu lanţuri. În pivniţă erau 
guzgani, şoareci, tot felul de gângănii. Veitel trebuia să doarmă după 
oboselile acelei nopţi; însă îndată un guzgan sau un gândac mare 
negru îl deştepta urcându-i-se pe faţă, încercând să-i roadă carnea. În 
afară de asta, cum stătea pe un brâu al pivniţei, îndată ce ar fi 
adormit, ar fi căzut în apă. 

Profesorul şi Thomson, după ce-l depuseseră acolo, plecaseră să se 
culce. 

Singură baba rămase pe scara pivniţei pentru ca să se bucure de 
chinurile nenorocitului Veitel. 

Acum, în disperare, tânărul evreu se gândi la nenorocita sa soră; 
ah! dacă dânsa ar fi fost atunci acolo l-ar fi scăpat desigur, ea singură. 
Dânsul blestemă pe chelul Schmuhl care-l adusese la Amsterdam; îşi 
blestemă ambiția şi dorul de bogăţie; blestemă ceasul în care se 
întâlnise cu criminalii. 

Din când în când se gândea la Peter van der Straaten. 

O! o! când va fi odată liber, avea să se răzbune teribil asupra lui. 


Capitolul XXXV - O casă de joc americană 


„— Domnule, eu sunt baroneasă, sunt fiică de 
prinţ; ai să fii răsplătit. ” 
Leonora 


Leonora şi Pumn-de-fier se opriseră pe o movilă la marginea 
codrului. 

— De ce te-ai oprit, prietene? întrebă dânsa. 

Pumn-de-fier e privi cu o adâncă compătimire. 

— Pentru că o să ne despărţim, răspunse dânsul. 

— Să ne despărţim?! exclamă Leonora speriată; chiar aici unde ne 
aflăm încă departe de locuinţe omeneşti? 

— O! locuinţele oamenilor civilizaţi sunt aproape, răspunse Pumn- 
de-fier. N-ai decât să urmezi două ceasuri drumul pe care o să ţi-l 
descriu şi ajungi la staţia de poştă unde diligenţa o să sosească 
diseară. Drumul e bun, nu e încurcat; n-ai să te rătăceşti. 

— Dar de ce nu vii cu mine? întrebă Leonora. Îţi sunt atât de 

îndatorată încât nu îndrăznesc să-ţi mai fac o nouă rugăminte. Însă 
mă cuprinde frica gândindu-mă să călătoresc singură prin această 
pustietate. 

— Ce pustietate? zise dânsul. Pe-aici umblă aproape numai oameni 
albi, să vezi că n-ai să mergi mult şi ai să te întâlneşti cu mulți. 

— Oricum, tot mă tem singură. 

Pumn-de-fier dădu din umeri. 

— Eu nu pot să merg mai departe, zise dânsul, chiar de-aş vrea, îmi 
e cu neputinţă. Crede-mă, copila mea, continuă dânsul cu un ton de 
înduioşare, aş simţi o mare bucurie să te însoțesc până la New York. 
Aş vrea ceva mai mult încă, să nu te părăsesc niciodată, să fiu mereu 
lângă dumneata ca un tată, ca un frate... Pentru că am prins iubire de 
dumneata, Leonora; acum când ştiu istoria dumitale, când am aflat 
cine eşti şi cât ai suferit, simt un adânc regret că mă despart de 
dumneata... Şi cu toate astea trebuie, nu pot să trec înainte de movila 
asta pe care ne aflăm. 

— Şi de ce? 

— De ce? Pentru că e un jurământ la mijloc, un jurământ pe care 
nu vreau să-l calc. Am ridicat mâna spre cer şi mi-am zis: „tu, omule, 
să nu te mai întorci în societatea omenească; movila asta să-ţi fie 
graniţă”. 

— Singur te-ai condamnat să trăieşti între indienii brutali, între 
fiarele şi monștrii codrului? Cum poţi să suferi aşa viaţă? Eu te cunosc 
de om cu judecată, cu simţire. 

— Tocmai pentru că sunt cu judecată, trebuie să sufăr, răspunse 
Pumn-de-fier. Câteodată îmi vine parcă dor de oameni. Însă aşa slab 
nu sunt ca să mă iau după doruri. Trebuie să-mi fac pedeapsa pe care 
mi-am impus-o. 

Leonora tăcu, nevrând să se arate curioasă. 

Pumn-de-fier însă îi citi în ochi dorinţa de a-i cunoaşte istoria. 

Îi puse mâna pe umăr şi zise: 

— Copila mea, ca o dovadă de iubire din parte-mi, am să-ţi spun de 
ce am făcut acel jurământ. Şezi aici pe bucata asta de muşchi şi 
ascultă. 

Leonora se lăsă jos. 

Pumn-de-fier tăcu un moment; ochii i se umpluseră de lacrimi. 

— Tot din Germania am venit şi eu, ca şi dumneata, începu omul. 


— 246 — 


Am venit în ţara asta unde poate deveni oricine bogat, unde dintr-o 
învârtitură de mână poate câştiga aur mult. Ha, ha! aşa se spunea cel 
puţin acolo la noi. Mie mi-a mers rău. Aveam doi fraţi aici în America, 
veniți mai dinainte. Erau stabiliţi în California, aproape de San 
Francisco, pe un câmp plin de gropi din care se scotea aur. Ajungând 
acolo, mi s-a dat o cazma în mână şi m-am pus pe lucru. Într-o zi dând 
alene cu cazmaua se desprinse deodată din mal un bolovan mare şi se 
rostogoli la picioarele mele. Mi le-ar fi sfărâmat desigur dacă nu mă 
păzeam la timp. Mă uitai; ce era? bolovanul era de aur curat. În 
bucuria mea, strigai pe fraţii mei ca să le arăt norocul meu. Fraţii îmi 
luară bolovanul zicând că dânşii l-au găsit, că e al lor. Le făcui 
propunere să-mi dea a treia parte din preţul lui; nu se învoiră. Atunci 
mă hotărâi să mă răzbun. Seara îi găsii la o cârciumă; împuşcai pe 
unul; celălalt voi să fugă, însă glontele meu îl ajunse şi-l culcă mort. 
Am fost legat, arestat şi dat în judecata unui tribunal ales dintre 
căutătorii de aur. Tribunalul, constatând că fusesem jefuit înainte de a 
pune mâna pe puşcă, m-a achitat. Eram liber. Însă libertatea asta îmi 
era urâtă. Îmi zisei în sinea mea: „Eşti ucigaşul fraţilor tăi, trebuie să- 
ți dai singur o pedeapsă care să ţină toată viaţa”. Atunci m-am jurat să 
mă retrag în codru, să trăiesc cu sălbaticii şi cu fiarele, să nu mă mai 
întorc niciodată printre oamenii civilizaţi. lată, asta e istoria mea. 

Pumn-de-fier se ridică şi-şi şterse obrajii uzi de lacrimi. 

— Nenorocit om, zise Leonora apucându-i amândouă mâinile; mult 
trebuie să fi suferit! Dar eu cred că e de ajuns pedeapsa ce ţi-ai dat 
până acum. Eu îţi zic: întoarce-te în lume, la bucuriile vieţii. 

— Bucuriile vieţii? exclamă Pumn-de-fier. Ce bucurii pot să mai am 
eu, o fiinţă blestemată de Dumnezeu? Abia sunt vrednic să am de 
tovarăşi fiarele pădurii. Te asigur, Leonora, că mă ruşinez să dau 
mâna şi cu pieile roşii; dânşii sunt oameni cinstiţi pe când eu... Însă e 
destul atâta, exclamă dânsul deodată; du-te, grăbeşte-te, ca să poţi 
ajunge la vreme la staţia de poştă. 

Descrise atunci drumul în amănunt. 

Leonora se plecă să-i sărute mâna aspră, însă dânsul nu primi. 

— Călătorie fericită, copila mea, Dumnezeu să te apere. Ţine-te tot 
pe marginea pădurii şi fii sigură că n-ai să te rătăceşti. 

Leonora îl privi încă o dată ca să-şi întipărească bine în minte 
trăsurile lui; îi datora doar viaţa. Pe urmă plecă singură, înainte, pe 

jos. 

Caii îi părăsiseră încă din ziua trecută căci trebuiseră să treacă 
peste nişte stânci, să se agaţe de vârfurile lor, pentru ca să iasă de-a 
dreptul spre drumul de poştă. 

Multă vreme Pumn-de-fier stătu pe vârful movilei, făcând cu puşca 
semne Leonorei care întorcea mereu capul. 

După călătorie de un ceas, dânsa pierdu din vedere movila şi pe 
mântuitorul său. 

Înainta mereu, având la dreapta pădurea, la stânga o prăpastie 
înfiorătoare. 

Deodată se întunecă. 

— Nu se poate să fie noapte, îşi zise Leonora; trebuie să fie o 
negură de ploaie. 

Într-adevăr, tot cerul se acoperise de nori negri. Trăsnetele se 
auziră în depărtare. Începu deodată o ploaie din acelea colosale cum 
se văd numai în America. 

Leonora o croi de fugă însă cu prea puţin spor căci pământul şi 
iarba deveniseră alunecoase. 

Nenorocita căzu de mai multe ori. În sfârşit, izbuti să ajungă la un 
loc unde prăpastia se încheia şi începea o câmpie. 

Dar atunci se înserase; întunericul deveni tot mai gros; la lumina 
fulgerelor Leonora recunoscuse că rătăcise drumul; nu mai văzu 
pădurea la dreapta. 

Şi ploaia curgea mereu şi trăsnetele nu mai conteneau. 

Leonora merse la întâmplare şi deodată zări o lumină în întuneric. 
Desigur era o casă. Se târî cum putu spre acea lumină. Era într-adevăr 
acolo o locuinţă omenească. 

Nenorocita deschise uşa şi căzu înăuntru leşinată de oboseală. Cât 
stătu acolo, nu se ştie. La deşteptare, se văzu tot acolo, tot singură, 
într-o baltă de apă care pătrunsese prin uşa deschisă. Ploaia şi 
fulgerele în loc să slăbească, se înteţiseră. Era în atmosferă o gălăgie 
înspăimântătoare. 

Leonora de abia izbuti să se ridice; picioarele îi erau înţepenite. 

Se apropie de o a doua uşă a casei şi bătu încetişor. 

Nu primi niciun răspuns. 

Bătu mai tare. 

De astă dată nu aşteptă mult. 

Uşa se deschise şi apăru pe prag un om cu o lumânare în mână. 

— Se poate să mă adăpostesc aici până o trece ploaia, şi apoi să-mi 
arătaţi drumul spre staţia de poştă? întrebă Leonora. 

Omul o privi din cap în tălpi, dădu din cap şi închise uşa. 

Leonora nu ştia acum dacă omul nu voia s-o primească sau nu-i 
înţelesese limba. 

După câteva minute uşa se deschise din nou şi apăru de astă dată o 
femeie groasă. 

— Poţi să intri în casă, zise dânsa Leonorei în englezeşte, însă azi şi 
mâine n-ai să poţi merge la staţia de poştă, căci se află de cealaltă 
parte a râului care se umflă după orice ploaie şi nu scade decât după 
24 de ceasuri. 

Leonora găsi în camera unde intră două fete, care stăteau întinse pe 
paturi cu picioarele pe pereţi şi trăgeau din ţigări; într-un colţ zări pe 
bărbatul care deschisese întâi uşa; dânsul îndreptă asupra ei o privire 
urâcioasă. 

În sobă ardea un foc bun. Leonora fu invitată să se apropie de foc 
ca să se usuce, i se dădu un scaun. 

Curând se puse masa; una dintre acele două fete aduse o bucată 
mare de friptură de berbec, pâine, rachiu şi apă. Leonorei i se dădu în 
mână o bucată de pâine şi friptură; dânsa mâncă încet, însă fără nicio 
poftă. 

O mare grijă o cuprinsese. 

În ce casă nimerise oare? Nimeni n-o întrebase de unde vine, unde 
se duce, cum o cheamă. În afară de asta simţea mereu îndreptată 
asupră-i privirea urâtă a bărbatului despre care femeia cea groasă îi 
spusese că şi el e musafir şi că e amploiat la serviciul poştal. 

Veni vremea de culcare. Fetele şi baba trecură într-o odaie 
alăturată. 

Leonora şi amploiatul poştal rămaseră unde se aflau. 


Trecuseră vreo două ceasuri; focul se stinsese; Leonora stătea tot pe 
scaun, hotărâtă să nu închidă ochii. Amploiatul poştal era lungit pe 
pat dar cu ochii deşchişi; nu dormea nici dânsul. 

Leonora încercase de câteva ori să lege vorbă cu dânsul; nu primise 
niciun răspuns. 

Deodată îl simţi că se scoală încetişor şi se apropie de dânsa. 

Ea puse mâna pe cuțitul ce i-l dăduse Pumn-de-fier la despărţire 
dimpreună cu o pungă cu bani. 

Individul se apropia mereu. 

Leonora se ridică, întinse cuțitul care străluci la lumina unui fulger 
Şi zise: 

— De te apropii, eşti mort. 

— Ah! de-astea mi-ai fost zise omul retrăgându-se. Lasă că am să 
aştept să oboseşti în noaptea asta şi mâine... vom vedea. 

Astea erau primele vorbe pe care individul le pronunţase de când 
Leonora intrase în casă. 

El se retrase pe pat. 

Urmă o nouă şi adâncă tăcere. 

Leonora o rupse într-un moment zicând: 

— Domnule, să fie uitat ce-a fost între noi; te rog, spune-mi, ce casă 
e asta, în ce loc am nimerit? 

— Te faci că nu ştii? răspunse amploiatul poştal. 

— Nu ştiu domnule, mă jur; am rătăcit drumul, am venit aici 
fiindcă am văzut lumină şi că ploaia mă udase de tot. 

— Aici e casă de fete, pentru trecătorii şi lucrătorii de la mine, 
răspunse amploiatul. 

— O, Dumnezeule, atunci scuza dumitale e lesnicioasă. Dumneata 
m-ai luat drept ceea ce nu sunt. Fac apel la sentimentele dumitale de 
onoare, domnule, scoate-mă din casa asta, condu-mă la staţia poştală 
şi o să câştigi bani mai mulţi decât poţi să-ţi închipui. 

— De la cine să câştig bani? De la tine? Tu n-ai pe cap o pălărie, 
sau o broboadă. Şi pe urmă chiar să ai, ce-mi pasă? Eu te vreau pe 
tine, nu banii tăi. 

Leonora tăcu. 

Individul se sculă din nou şi se apropie de tânăra femeie. 

La întâiul pas ce făcu Leonora sări de pe scaun şi se dădu cu spatele 
la perete. 

— Domnule, exclamă dânsa, te înştiințez să nu te joci cu 
disperarea!... 

Amploiatul se sculase crezând că ea îşi schimbase gândul. Acum 
începu să înjure. 

— Pasăre de noapte ce eşti, zise dânsul, n-ai să dormi odată? Las’ 

că am eu destule mijloace ca să te îmblânzesc. 

Omul se trântise iar pe pat şi se sucea mereu. 

Leonora încercă din nou, după câtva timp, să-i înmoaie inima cu 
vorba blândă. 

— Sir, exclamă dânsa împreunându-şi mâinile, dumneata nu ştii 
cine sunt; iată, să-ţi spun. Eu sunt o baroneasă germană, sunt fiică de 
prinţ; ai primi o mare răsplată dacă ai voi... 

— A! eşti baroneasă, eşti prințesă? exclamă individul şi sări din pat 
ca un turbat; ochii îi scânteiau în întuneric de patimă scârboasă. Ei 
bine, tocmai fiindcă eşti prinţesă eu te vreau pe tine. Hai, aici în 
braţele mele!... 

Se repezi s-o apuce; o şi apucă; o luptă grozavă se încinse. Deja 
buzele individului erau aproape de gura femeii; atunci printr-o 
sforţare supremă, Leonora îşi liberă mâna dreaptă, apucă pumnalul şi 
izbi în pieptul amorezatului. 

— Să cadă asupră-ţi sângele tău, exclamă dânsa. 

Îi băgase cuțitul în piept până la mâner. 

Amploiatul se împletici şi căzu jos şoptind: 

— Omor! Ucigaşa! Omor! 

Un moment tânăra femeie stătu ca tâmpită. 

Ce avea să facă ea acum, ca să abată de la sine urmările acestei 
fapte? 

Nu mai era nicio îndoială că bătrâna avea să vină acum s-o ucidă. 

Sau de n-o va ucide, o va da pe mâna judecătorilor. 

Nenorocita se uita cu rătăcire împrejur. 

Deodată se deschise uşa camerei de-alături şi apăru pe prag una 
dintre cele două fete. 

Leonora se cutremură. 

— Tânără lady, zise prostituata, ştiu tot ce s-a petrecut, am auzit 
tot, am ascultat la uşă. Ah! tot aşa, ca şi dumneata, am sosit odinioară 
în această casă, însă n-am putut să mă împotrivesc ca dumneata. Eram 
prea slabă, vai! 

Pronunţând vorbele astea, fata plângea. 

Leonora era uimită. 

— Precum văd, reluă fata, dumneata ai lovit de moarte pe omul 
acesta; acum trebuie să fugi dacă nu vrei să te pierzi cu desăvârşire. 
Rănitul e leşinat acum; dar o să se deştepte îndată şi o să tipe. Clipele 

sunt preţioase; fugi, nu pierde vremea. 

— Să fug? zise Leonora. Unde să fug? Nu cunosc drumul şi apoi uşa 
casei e încuiată. 

— Am să-ţi descui eu uşa cu o cheie potrivită; vreau să te scap. Şi 
când vei reintra în lume şi-ţi vei aduce vreodată aminte de mine în 
casa lui Dumnezeu, roagă-te şi pentru sufletul meu pierdut. Acum hai, 
iute. 

Zicând vorbele din urmă, apucă de mână pe Leonora şi o trase spre 
uşă. 

După câteva minute, Leonora se afla iar în câmp. 

Mulţumi încă o dată mântuitoarei sale şi se repezi pe drum înainte. 

Ploaia încetase; o tăcere, o linişte adâncă şi dătătoare de frică 
domnea în natură. 

Şi cu toate astea Leonora se simţea fericită că scăpase, că se depărta 
mereu de acea casă blestemată, unde trebuise să ridice mâna, să facă 
moarte de om. 

Merse ca un ceas şi deodată zări o lumină mişcătoare care nu putea 
să fie a unei lămpi ce lumina odaia unei case, ci mai curând s-ar fi 
crezut că e a felinarului unei trăsuri. 

Leonora se opri, îşi puse amândouă mâinile deoparte şi de alta a 
gurii şi strigă: 

— Hei, stai, opreşte! la-mă şi pe mine! Ajutor! 

Cei din căruţă n-auziseră se vede căci lumina se mişca mereu. 

Însă Leonora izbuti să se apropie de trăsură care ţinea un drum de- 
a curmezişul. Văzu bine roţile trăsurii învârtindu-se. 

Era o diligenţă. Pe capra vizitiului fâlfâia steagul cu stele al Statelor 
Unite. 

— Asta e căruţa de poştă! exclamă Leonora cu bucurie; sunt 
scăpată! 

Se opri şi strigă încă o dată: 

— Stai, ia-mă şi pe mine! Ajutor! 

Vizitiul o auzi de data asta; trase de hăţuri; caii se opriră. 

Conductorul sări jos şi se apropie de Leonora. 

— Hei, lady, zise dânsul, cum se face că te afli singură în pustiile 
astea? 

— Nu mă întreba acum, zise Leonora, am fost răpită de indieni; te 
rog, ia-mă în trăsură. 

— Unde vrei să mergi? 

— La New York. 

— Foarte bine, poţi să te urci; o să te lăsăm la cea mai apropiată 
staţie de cale ferată. Ai bani? 

Întrebarea asta e caracteristică pentru americani. 

— Da, am, răspunse Leonora scoțând din buzunar punga ce i-o 
dăduse Pumn-de-fier. Cât să-ţi dau? 

Conductorul ceru o sumă mică. 

Leonora îi numără banii cu o nespusă bucurie. 

După câteva minute se afla aşezată comod în cariolă, pe o perină 
moale. În faţa ei se afla un pasager care o privea cu aşa blândeţe şi 
prietenie încât tânăra femeie căpătă numaidecât încredere în el. 

Era un om mai mult bătrân, cu favorite, cu burtă mare. 

Curând începură să discute împreună. 

Leonora povesti din păţeniile sale atâta cât credea să mulţumească 
curiozitatea pasagerului. 

lar americanul, devenind din ce în ce mai prietenos, vorbăreţ şi 
compătimitor, îi punea mereu întrebări. 

— Aşadar, n-ai rude în America? întrebă dânsul mângâindu-şi 
favoritele; asta e greu, copila mea, foarte greu. De ce ai să te apuci în 
New York? 

— N-am decât să telegrafiez în Europa, în ţara mea, şi voi avea 
bani destui. 

— Aşa! atunci e bine. Dar dacă nu-ţi vine niciun ban? 

— Ah, atunci... tot o să am să fac... 

— Cunoşti vreo artă? Ai învăţat ceva? 

— Aş putea să fiu profesoară de limbi, domnule. Cunosc bine mai 
multe limbi. 

— Ai cunoştinţă de muzică? 

— Da, domnule. 

— Poţi să cânţi la pian? 

— O! perfect, domnule. 

Într-adevăr, Leonora era o pianistă distinsă. 

— Atunci norocul dumitale în New York este ca şi găsit, zise 
yankeul clipind din ochi în chip amical. Trebuie să ştii că noi 
americanii ne omorâm după muzică şi când ascultăm un cântec 
frumos, aruncăm cu plăcere dolarii. Poţi să te angajezi în vreun 

institut de concerte sau dacă nu s-o putea asta, poţi să cânţi prin 
localuri publice. 

— Cânt şi prin localuri, zise Leonora de Ilmenau până voi avea o 
sumă cu care să pot pleca din New York. Atunci voi fi scăpată, 
asigurată. 

— Scăpată, asigurată, astea sunt vorbe frumoase. Dar uite, eu nu ți- 
am spus măcar cum mă cheamă. Eu mă numesc, doamnă, Carel Bolton 
şi sunt rentier. Nu fac nimic, nu lucrez nimic; trăiesc, ha, ha, ca şi 
crinii pe câmp, nu-i aşa copila mea? Dar în New York unde o să tragi? 

— Îţi spusei că sunt cu totul străină în New York; nu ştiu încă unde 
o să trag. 

— Atunci vino acasă la mine. Ah! cum au să se bucure copii şi 
nevastă-mea când te vor vedea. O să fie în casa noastră o adevărată 
sărbătoare, scumpă domnişoară. O să ne cânţi la pian, copii au să 
joace... 

Pe figura omului apărură semnele unei bucurii copilăreşti. 

Leonora îi întinse mâna. 

— Nu ştiu cum să-ţi mulţumesc, domnule, pentru oferta asta; 
pentru că înţelegi cât mi-ar fi de greu să mă prezint singură la un 
hotel; mi-ar fi grozav de ruşine. Deoarece pot să fiu primită în sânul 
familiei dumitale, primesc oferta cu recunoştinţă. 

Vorbiră încă mult despre viaţa din New York; timpul trecu pe 
nesimţite. Rentierul scoase friptură, pâine, ouă şi alte mezeluri 
precum şi vin. 

Mâncară împreună. 

Leonora se simţea nespus de fericită că dăduse peste un aşa om 
bun. 

Ajungând la staţia căii ferate, se urcară în tren care era gata de 
plecare. După o jumătate de ceas fură în New York, marele oraş 
universal, a cărei mişcare uimi pe Leonora. 

Bolton luă o trăsură, se urcă în ea cu Leonora. 

Trăsura porni. 

— În ce stradă locuieşti? întrebă dânsa. 

— Ai să vezi îndată, copila mea; apucăm pe după colţul acela şi ai 
să zăreşti casa mea. 

Curând trăsura intră într-o înfundătură de un aspect ce dădea de 
bănuit. 


=I 


Se opri în sfârşit înaintea unei case înnegrită de vreme. Bolton ajută 
Leonorei să se coboare. 

Cum păşiră pragul uşii principale a casei, Bolton suci de două ori 
cheia în broască, o scoase şi o puse în buzunar. 

Leonorei îi trecu acum un fior rece prin spate, îi părea oarecum rău 
că se încrezuse în Bolton. Fusese o mare uşurinţă din partea ei, căci 
mai la urmă omul acela îi era cu totul străin. 

Îl întrebă de ce încuie uşa cu aşa grabă. 

— Aşa e obiceiul la noi americanii, răspunse dânsul. Casa noastră e 
un fel de cetate în care nu lăsăm bucuroşi pe oricine. Acum hai să te 
duc la nevasta mea. 

Urcară o scară şi intrară într-o cameră mare, mobilată cu oarecare 
eleganţă. Bolton rugă pe Leonora să se aşeze pe un fotoliu că el o să se 
întoarcă îndată. 

Tânăra femeie n-aşteptă mult; uşa se deschise şi Bolton intră însoţit 
de nevasta sa. Dânsul îşi lepădase hainele de călătorie şi luase pe cele 
de casă. Soţia lui era o femeie înaltă, urâtă, sulemenită, încărcată de 
găteli false. 

Leonora, cum zări pe femeie, pricepu îndată cu durere, că fusese 
trădată, înşelată. 

Bolton nu se mai osteni să-şi ţină pe faţă masca bunătăţii. 

— Stai în faţa mea, copilă, şi ascultă-mă! Eu nu sunt chiar întocmai 
aşa cum m-am prezentat dumitale. Nu sunt deloc rentier, ci am un birt 
în care vin mai mult bărbaţi. Aceşti oameni, ca să-şi treacă de 
plictiseala vieţii, fac câte-o partidă de cărţi; gurile rele numesc birtul 
meu o vizuină infernală. Te las să judeci... 

— Dumnezeule! exclamă Leonora sărind de pe scaun. 

— Linişte, copila mea, zise americanul; n-o să scapi aşa iute de-aici; 
eşti în casa mea şi fiindcă am cheltuit cu dumneata în călătorie, 
trebuie să lucrezi aici până-mi vei plăti. 

Îi cumpărase biletul de tren şi plătise birja. 

— Ce să lucrez? 

— Ai să fii chelneriţă în localul meu. Vei servi muşterii, le vei duce 
băuturile la masa de joc, vei fi foarte amabilă cu dânşii. Pentru cazul 
când te vei arăta îndărătnică ori posomorâtă cu vreunul dintre 
muşterii mei, sau vei povesti vreunuia o istorie din viaţa dumitale, ei 
bine, pentru acest caz îţi spun numai atâta: Am obicei de port 

totdeauna la mine un revolver; te împuşc pe loc. Un alt lucru iarăşi 
trebuie să nu-l uiţi. De vei încerca să fugi, te voi omorî acolo unde te 
voi ajunge. 

Leonora îşi apăsă amândouă mâinile pe inimă care-i zvâcnea tare. 

— O! om infam ce eşti! exclamă dânsa, m-ai atras în cursă şi eu m- 
am încrezut în dumneata. Ce să mă fac eu acum? 

Bolton se apropie de ea zâmbind. 

— Nu-ţi rămâne altceva de făcut, zise dânsul frecându-şi palmele, 
decât să te supui sorții, să primeşti lucru neevitabil. Şi încă să fii 
mulțumită, copila mea, că ai dat peste mine; ce-ai fi făcut singură în 
New York? Ai fi crăpat de foame pe străzi. 

— Nu-i adevărat, îndată ce voi putea să scap din casa asta, o să am 
bani mulţi la dispoziţie. 

Bolton spintecă aerul cu mâna. 

— Să nu vorbeşti de asta, strigă dânsul. Ţi-am spus că n-ai să mai 
pleci de-aici. Eu sunt iute la mână când e vorba să pedepsesc o trădare 
sau să-mi răzbun asupra cuiva. Dar, în sfârşit, am vorbit destul în 
privinţa asta, acum hai să te bag în funcţiune. 

Ce era să facă Leonora? Dânsa văzu că era în puterea acelui om 
mizerabil. Se hotărî să se supună pentru moment împrejurărilor, cu 
speranţă că într-una dintre zile o să găsească ocazie să fugă în stradă 
şi să înceapă a striga ajutor. Se prefăcu că-şi primeşte situaţia şi urmă 
pe Bolton pe o scară lungă tocmai în pivniţa casei. 

Pivniţa, în formă de sală largă, era iluminată şi decorată cu tapete 
reprezentând scene ce nu erau câtuşi de puţin cuviincioase. 

Mese lungi şi scurte erau înşirate pe lângă pereţi şi în mijlocul sălii. 
Scaune cioplite numai cu barda, pe jos o murdărie mare, arătau că nu 
era aleasă societatea ce se aduna acolo. 

Bolton conduse pe Leonora în dosul tejghelei lângă care se ridica 
un bufet. 

Îi arătă în ce chip să servească şi-i recomandă din nou să fie 
amicală cu fiecare. 

— Şi când vin muşterii? întrebă Leonora. 

— De obicei vin după miezul nopţii, răspunse Bolton. Ha, ha! până 
în vremea aceea au alte treburi. În afară de asta fiecare dintre ei se 
păzeşte de a fi observat intrând în localul meu. 

— Vasăzică cu adevărat localul dumitale este o gaură infernală de 

cărți de joc? 

— Poţi, s-o numeşti şi aşa, răspunse dânsul cu nepăsare. Eu îi zic 
salon de joc, sună mai bine. 

Conduse pe Leonora într-o odăiţă unde putea să se odihnească şi 
după ce dânsa îşi reveni dormind puţin, găsi la deşteptare, pe un 
scaun, o haină de o culoare bătătoare la ochi. 

În acelaşi moment intră şi femeia respingătoare a lui Bolton. 

— Scoală-te, copila mea, zise dânsa, spală-te, îmbracă-te cu haina 
asta; frumoasă eşti... ai să placi muşteriilor... Vrei să-ţi ajut să te 
îmbraci? 

Leonora refuză ajutorul. 

Se îmbrăcă singură şi când se privi în oglindă văzu că frumuseţea ei 
nu suferise mai deloc de ultimele primejdii şi dureri. 

Uşa se deschise şi intră şi Bolton. 

Cum văzu pe Leonora îmbrăcată, exclamă: 

— Ah! eşti frumoasă, ai să placi muşteriilor. Hai acum în sală, au 
sosit o mulţime de oameni. Când vei intra să zâmbeşti, ca să faci 
impresie de la început. Îţi făgăduiesc că n-o să-ţi facă nimeni niciun 
rău, ţin ca nimeni să nu se apropie prea mult de dumneata. Când te va 
supăra vreunul din cale afară să vii să-mi spui mie. Să nu favorizezi 
niciodată pe unul singur, căci ceilalţi s-ar ofensa. Poartă-te cu toţi tot 
la un fel. 

Intrară în sală unde se aflau deja vreo 30 de oameni, unii bine 
îmbrăcaţi, alţii în zdrenţe. 

Stăteau grupuri-grupuri la mese şi jucau cărţi. Era tăcere adâncă, 
numai din când în când se auzeau înjurăturile celor care pierduseră. 

La o masă, banca era ţinută de un om cu părul roşu care dădea 
cărți când la dreapta, când la stânga şi trăgea banii ce i se cuveneau. 

În faţa lui era un revolver încărcat cu care ameninţa mereu pe aceia 
ce-i făceau nedreptate, după părerea lui. 

Curând Leonora avu ocazie se afle că roşcatul era un irlandez cu 
numele O'Donell. 

O'Donell câştiga mereu. Grămada de bani ce avea dinainte, 
devenea tot mai mare. O mare lăcomie era zugrăvită pe figura lui. 

Bolton atrase băgarea de seamă a Leonorei asupra roşcatului. 

— E un om rău, sălbatic, zise dânsul. Să fii totdeauna cu băgare de 
seamă când vei vorbi cu el. Aş fi bucuros să nu vină în localul meu, 

însă nu îndrăznesc să i-o spun. Mi-e teamă să nu-mi trântească într-o 
zi un glonte în piept. Ah, dar iată acum o să se înceapă o istorie. 

Birtaşul se opri, cu ochii aţintiţi asupra grupului. Trebuia să se fi 
petrecut ceva deosebit, căci jucătorii se ridicau în picioare şi se 
grămădeau asupra celui care ţinea banca. 

— A jucat fals, strigă un tânăr cu mustaţa neagră şi cu ochii 
melancolici; ne-a jefuit; am văzut bine cum a făcut scamatoria. 

— Da, a făcut scamatoria, strigară toţi; ne-a prădat! 

— Să-l omorâm, strigă unul, să-l linşăm. 

— Ne-a tras pe sfoară săptămâni întregi. Să nu-l mai lăsăm să 
înşele. 

În momentul de pe urmă O'Donell fu în picioare cu revolverul în 
mână. 

Leonora încremenise de spaimă la tejghea. 

— Ce-o să se petreacă acum? întrebă dânsa pe Bolton. 

— Ei, mai nimic; roşcatul o să fie amuţit, atâta tot; şi pe drept, căci 
a înşelat. 

— Îndărăt, strigă O'Donell întinzând revolverul. Cel dintâi care va 
face un pas spre mine, primeşte un glonte în cap. 

— N-o să-ţi fie de niciun folos, O'Donell, zise tânărul cu mustaţa 
neagră; ai să omorî pe unul iar toţi ceilalţi vor răzbuna omorul. Lasă 
arma jos şi ascultă ce-o să hotărâm asupra ta. 

— Dă-i în cap câinelui, strigă un uriaş şi sări peste masă la roşcat. 

Acesta se apără, dar nu îndrăzni să tragă. 

În momentul de pe urmă revolverul era smuls şi irlandezul legat cu 
un curmei tare. 

Înşelătorul fu aşezat cu sila pe un scaun şi duşmanii lui luară loc în 
juru-i. 

— lată, n-am spus eu că au să-l judece? bolborosi Bolton la tejghea; 
totul o să se petreacă în regulă. 

Tânărul cu mustaţa neagră era avocat de meserie. Locuia într-una 
dintre mahalalele cele mai distinse ale New Yorkului. Se numea 
Welling şi era german de origine. 

Dânsul se ridică şi vorbi astfel: 

— Domnilor, sunt multe săptămâni de când ne întâlnim în toate 
nopţile ca să ne mai distrăm puţin. Am făcut asta în credinţa că ne 
aflăm între oameni cinstiţi şi că niciunul dintre noi nu e în stare să 

comită o înşelăciune. Nu-i aşa, domnilor? 

— Da, aşa este, strigară toţi; zi înainte. 

— Vin de-a dreptul la crimă, continuă Welling. Irlandezul acesta, 
numit O'Donell, ne-a jefuit săptămâni întregi, întrebuinţând o 
scamatorie pe care justiţia o pedepseşte cu închisoare. Deoarece ne 
lipseşte o sentinţă în privinţa acestei crime, şi deoarece cu greu am 
putea s-o dobândim căci ar trebui să ne dăm numele la autoritate, 
propun să linşăm pe ticălosul acesta de O'Donell. 

— Da, da, să-l linşăm, strigară toţi sărind de pe scaune. 

Făcură gesturi ca şi cum voiau să se arunce asupra vinovatului. 

Acesta se ridică iute de pe scaun. 

— Iertare, zise dânsul cu ton plângător, nu mă linşaţi. Daţi-mă în 
judecată. Cer să fiu predat justiţiei. 

— Taci, şarlatanule, strigă un uriaş şi lovi pe irlandez în faţă cu 
pumnul aşa că-i scoase sângele pe gură şi pe nas. 

— O să facem proces scurt cu dânsul, zise avocatul. vă rog numai, 
să staţi toţi pe scaune. 

— Ce gând ai? 

— Trebuie să moară. 

— Foarte bine; primim; dar cum să moară? 

— Împuşcă-l. 

— Nu, spânzură-l. 

— Da, da, spânzură-l, strigară toţi. 

— Sentința dumneavoastră o să fie îndată executată, zise avocatul. 
Însă deoarece n-avem niciun om care să ne servească de călău şi 
fiindcă niciunul din noi nu vrea să fie ucigaş, trebuie să se spânzure el 
însuşi de tocul acelei uşi. 

— Da, da, singur să se spânzure, exclamară toţi. 

— Dar dacă nu vreau? zise irlandezul. 

— Dacă nu vrei, îţi trântesc un glonte în cap din revolverul tău, zise 
iute Welling şi apucând revolverul, îl îndreptă asupra lui O'Donell. 

Acesta se trase îndărăt îngrozit. 

Vedea pe toate feţele o mare seriozitate. Ştiu că sentinţa lui de 
moarte e pronunţată. 

Unul dintre asistenţi făcuse toate pregătirile. Pusese un scaun lângă 
stâlpul uşii, legase bine de sus o frânghie căreia îi făcuse laţ. 

O'Donell primi ordin să se urce pe scaun, să îşi pună laţul de gât, să 

răstoarne scaunul cu piciorul. 

— Dacă e să fie aşa, zise irlandezul scrâşnind din dinţi, nici voi n-o 
să scăpaţi de judecători, căci aceasta nu e o execuţie, ci omor curat. 

— Zi-i cum vrei, strigă Welling. Lucrul de căpetenie este ca tu să nu 
mai fii în viaţă peste două minute. lată, scot ceasornicul;, dacă peste 
două minute nu vei fi cu laţul de gât, îţi trag un glonte în inimă; hai, 
grăbeşte-te. 

Irlandezului îi era aşa frică, încât îi ieşiseră ochii din cap; tremura 
aşa tare încât nu se putea urca pe scaun să-şi pună latul de gât. 

Bolton alergă atunci la el şi zgâlțâindu-l, îi zise: 

— Ce-ntârzii atâta, păcătosule? Hai, isprăveşte odată. O să-ţi ajut 
eu. 

Îl ajută într-adevăr să se urce pe scaun, să-şi pună laţul de gât, să-l 
strângă. 

Welling ordonă irlandezului să răstoarne scaunul cu piciorul. 

O'Donell întârzie; Welling ridică revolverul şi puse degetul pe 
trăgaci. 

— Răstoarnă scaunul, strigă dânsul. 

Irlandezul răsturnă scaunul şi rămase spânzurat. 

Numaidecât fata i se strâmbă îngrozitor; ochii i se zgâiră; bărbia i 
se lasă fâstâcită în jos. 

— A murit, zise Bolton apropiindu-se de spânzurat şi trăgându-l de 
limbă. 

— Acum rămâne să vă întreb, domnilor, zise Welling, dacă urmăm 
jocul, cine ia banca? 

Însă în seara aceea n-avu nimeni poftă să ia locul irlandezului 
înlăturat de la masa de joc într-un chip aşa de extraordinar. Societatea 
se sparse; toţi se duseră pe acasă. 

Leonora era aproape să leşine. 

Bolton o silise să privească scena înspăimântătoare, pentru a se 
obişnui, zicea dânsul. Acum el se dusese să dea drumul muşteriilor. 
După câteva minute se întoarse. 

— E gol peste tot? întrebă el pe Leonora. 

— Ce vrei să zici? 

— Dacă nu se mai află pe-aici vreun muşteriu. 

— Nu, nu-i nimeni, toţi au plecat. 

— Foarte bine, acum să dăm jos pe spânzurat; mă prind că e viu ca 

mine şi ca dumneata. E cuprins numai de amorţeală. Iute, un cuţit. 

Leonora alergă cu cuțitul şi Bolton tăie frânghia. 

Primi corpul în braţe şi-l duse pe o canapea ce se afla într-un colţ al 
sălii. 

Se uită cu grijă împrejur apoi porunci Leonorei să se retragă în 
camera ei şi să se culce. 

Înainte ca dânsa să iasă, Bolton îi şopti: 

— Să nu cumva să te împingă dracul să spui vreodată cuiva ceea ce 
ai văzut până aici, înţelegi? Acum lasă-mă singur, căci vreau să 
înapoiez viaţa acestui om. 

Leonora se duse bucuroasă. 

Grozăviile la care asistase erau prea îndestulătoare ca să-i umple 
sufletul de imagini înspăimântătoare. 

Bolton încuie uşa după dânsa. 

— Acum, mister O'Donell am să-ţi redau simţirile, am să te întorc 
în viaţa asta plăcută, însă nu degeaba, zise dânsul vorbind singur. 

Începu să-l scormonească prin buzunare; găsi o pungă cu aur, apoi 
din buzunarul de la piept al flanelei scoase un portofel plin cu 
bancnote. 

O mare mulţumire se zugrăvi pe figura birtaşului. 

— lată ce vasăzică o zi cu noroc, exclamă dânsul. 

Numărând banii găsi că câştigase 14 mii de dolari. 

— Banii aceştia i-a câştigat ştrengarul aici la mine, de câteva 
săptămâni încoace, îşi zise dânsul; m-aş prinde că n-avea nici zece 
dolari în buzunar când a venit aici. 

Ascunse banii, apoi alergă la tejghea, luă un pahar de apă rece şi-l 
vărsă pe figura spânzuratului. 

O'Donell începu să mişte. 

Trecu un sfert de ceas până să-şi vină în fire. 

Se uită uimit împrejur şi începu să tremure observând că se afla în 
localul lui Bolton. 

— Dumnezeule! gângăvi dânsul. Aşadar nu era un vis? 

— Nu era vis, mister, răspunse Bolton. Ai fost într-adevăr 
spânzurat. lată, atârnă încă acolo de stâlpul uşii un capăt de funie; să- 
mi mulțumeşti numai mie că te afli azi între vii. Dacă n-aş fi făcut un 
nod atunci când ţi-ai trecut lanţul pe după gât, acum ai fi pe cealaltă 
lume. 

— Aşadar, eu îţi datorez dumitale viaţa? întrebă O'Donell. 

— Da, mie, numai mie. 

Fostul spânzurat se ridică cu greutate. 

— Dacă-i aşa, zise dânsul, am să-ţi arăt recunoştinţa mea printr-o 
hârtie de o mie de dolari. 

Zicând aceste vorbe, îşi băgă mâna sub cămaşă, în buzunarul 
flanelei. 

Deodată, izbucni din pieptul lui un strigăt de turbare, văzând că 
buzunarul era gol. 

— Mii de blesteme! răcni dânsul în vreme ce ochii i se învârteau în 
cap într-un chip sălbatic, am fost jefuit; ticăloşii mi-au luat tot. 

— N-au luat decât ceea ce dumneata le-ai furat mai înainte, adăugă 
Bolton bătând cu mâna umărul înviatului. Nu mai face atâta gălăgie; 
fii vesel că ai scăpat cu zile; cu dibăcia dumitale în jocul de cărţi n-o 
să-ţi fie greu să-ţi faci altă avere. Însă te sfătuiesc să speli putina din 
New York că de te vei mai întâlni vreodată cu avocatul Welling, eu n- 
o să mai fiu poate ca să te scap. 

— Ah, câinele acesta de avocat! strigă fostul mort, să-l întâlnesc 
odată, îl ucid... 

— Numai de s-ar lăsa, ceea ce nu-mi vine să cred. Din partea mea, 
poţi să-l omori, poţi să fii prieten cu el ca mai înainte, prea puţin îmi 
pasă. Te rog numai ca prin localul meu să nu mă calci. De vei mai 
trece o dată pragul acestei case, mă voi vedea silit, cu toată părerea 
mea de rău, să te dau pe mâna autorităţilor. 

Irlandezul plecă capul pe piept. Era jefuit de tot, era redus la starea 
de cerşetor. Când şi ce fel ar fi mai putut să-şi redobândească averea 
în cărţi? 

— Foarte bine, zise dânsul, o să-mi încerc norocul în altă parte; 
rămâi cu bine, mister Bolton. 

— Du-te sănătos, mister O'Donell, fă-ţi curaj. 

Irlandezul strânse mâna mântuitorului său, apoi ieşi împleticindu- 
se. 

Cârciumarul îl conduse bucuros până sus la uşa casei. Acolo 
O'Donell, se întoarse şi zise iar: 

— Să vezi că avocatul o să-mi facă în curând cunoştinţa, cu tot 
altfel de cum o avea până acum. 


Capitolul XXXVI - Lunaticul 


„— Ce vrei să mă declari nebună, domnule. 
Dar eu sunt sănătoasă. ” 
Doamna Wally 


Întâmplarea a făcut ca Leonora să dea în prima noaptea a sosirii 
sale în New York, peste avocatul Welling, o cunoştinţă intimă a unuia 
dintre personajele noastre principale, anume a olandezului Peter van 
der Straaten. 

Într-adevăr Welling era reprezentantul intereselor marelui 
comerciant în New York; ştia despre toate afacerile acestuia, avea 
cunoştinţă de vânzarea fetelor, deoarece dânsul stăruia să se 
muşamalizeze afacerile când se ivea vreo reclamaţie; în schimb lua 
bune parale de la olandez. 

Soţia lui Peter, doamna Wally, sosind în New York, trăsese fireşte la 
corespondentul bărbatului său. Acesta o primise cu toate onorurile 
cuvenite unei doamne aşa mari, o găzduise în casa sa. 

Nu trecu multe zile la mijloc şi avocatul Welling primi din Europa, 
de la Peter, o scrisoare care suna astfel: 


„Scumpul meu corespondent, apelez din nou la energia şi isteţimea 
dumitale; sunt sigur că ai să duci treaba la capăt bun; răsplata o ştii. Iată 
despre ce e vorba: am cel mai mare interes ca nevasta mea să nu se mai 
întoarcă niciodată în Europa. Bătrânului ei tată dă-i câteva sute de dolari 
şi trimite-l în California, între căutătorii de aur. Cu femeia fă cum te-o 
duce capul, însă fără gălăgie, fără să inspiri cuiva bănuieli.” 


Dacă în Europa mai ţin oamenii la cinste, în America nu crede 
nimeni decât în bani. 

Welling avea o sută de mijloace de a o pune pe doamna Wally în 
neputinţă să se mai întoarcă în Lumea Veche; putea să găsească la 
primul semn, o mie de complici, care să-l ajute în executarea planului 
ce şi-ar fi făcut. 

Planul ce-şi făcuse în privinţa nenorocitei femei fu s-o închidă într- 

o casă de nebuni. 

Câţi nenorociţi nu lâncezesc şi-şi sfârşesc zilele sau chiar 
înnebunesc cu adevărat în astfel de case, unde-i aruncă lăcomia 
rudelor denaturate! 

Se vede că Welling mai făcuse astfel de treburi, căci era intim cu 
directorul unui balamuc, un doctor anume Newton. 

După o lungă consfătuire ce avu cu acesta, se dădu doamnei Wally 
într-o ceaşcă cu ceai un praf ameţitor. 

Femeia căzu în nesimţire. 

Fu învelită într-un cearşaf, pusă într-o trăsură şi transportată la 
balamuc. 

Când dânsa se deşteptă, văzu că se află într-o celulă întunecoasă ai 
cărei pereţi erau văruiţi simplu. 

Lumina slabă pătrundea înăuntru printr-o fereastră mică cu drugi 
groşi de fier. 

Doamna Wally vru să-şi amintească de întâmplările din urmă prin 
care trecuse, pentru ca să-şi explice cum ajunsese acolo. Dânsa crezu 
cu convingere că toate de care-şi aducea aminte fuseseră numai un vis 
urât, că în realitate se află în ţara sa, în Olanda, lângă bărbatul său, în 
casa sa. 

— Mulţumesc lui Dumnezeu, exclamă dânsa, că am trecut prin 
toate astea numai în somn; a fost un vis îngrozitor! Nu, nu, nu se 
poate ca soţul meu să fi devenit criminal faţă de mine. Nu sunt în 
America, sunt acasă, în Amsterdam, sunt... Dumnezeule puternice! 
strigă dânsa deodată sărind de pe patul sărăcăcios pe care se afla, nu, 
n-a fost un vis; mi-aduc bine aminte cum am debarcat pe pământul 
Americii, cum am fost ţinută prizonieră în casa acelui nevrednic 
avocat şi pe urmă... ce-a fost pe urmă?... da, am băut o ceaşcă de ceai 
şi capul, mâinile, picioarele mi-au devenit aşa grele, încât am adormit, 
n-am mai ştiut nimic. 

Uşa scârţii în ţâţâni şi doctorul Newton intră înăuntru. 

Doamna Wally se retrase sfioasă într-un colţ. Ce voia oare acel om 
cu privirea îngrozitoare, pe care nu-i mai văzuse niciodată? 

— Ah! eşti mai veselă acum, zise doctorul Newton, mă bucur că te 
găsesc bine. 

— Cine eşti dumneata, domnule? Dar înainte de a-mi spune numele 
dumitale, te conjur să-mi spui unde mă aflu, cum am venit aici? 

— Fii liniştită, zise doctorul punându-i mâna pe umăr; n-ai grijă, că 
toate au să fie iarăşi bune. 

— Ce să fie bune? 

— Vorbesc de sănătatea dumitale. 

— Eu sunt sănătoasă, domnule. Dumneata vrei să susţii că sunt 
bolnavă? 

— Mai înainte de a-ţi răspunde la întrebarea asta, trebuie să ştii că 
eu sunt doctorul Newton, proprietarul unei case de sănătate din New 
York. Te afli acum în stabilimentul meu şi mi-ai fost adusă sub cuvânt 
că eşti foarte rău bolnavă la minte. Când te-am văzut întâi, erai într-o 
stare de amorțeală aşa că s-ar fi zis că eşti moartă. Eu am constatat 
numaidecât că leşinul provenea dintr-o boală a creierului. 

Wally se uita cu ochii zgâiţi la acel om înspăimântător. 

— Eu ghicesc intenţia dumitale, domnule, zise dânsa cu glas aspru; 
dumneata vrei să mă declari de nebună. La asta vrei s-ajungi cu 
vorbele dumitale, nu-i aşa? 

— Şi dacă ar fi aşa? 

— În cazul acesta eu declar solemn că se comite asupra mea o 
crimă şi că-l cunosc pe criminalul al cărui complice te-ai înjosit a fi. 
Bărbatul meu e acela care a ordonat crima, bărbatul meu Peter van 
der Straaten, iar avocatul Welling a fost mijlocitorul care m-a adus în 
această casă. Însă eu te previn, domnule, de primejdia la care te 
expui. De eşti dumneata doctor sau nu, te invit să nu mă opreşti aici, 
să-mi dai drumul. Altfel, când voi izbuti odată să ies de-aici şi voi cere 
protecţia autorităţilor, vei înfunda o temniţă, îţi spun... 

Newton, fără să zică nicio vorbă, se întoarse şi apăsă un buton 
electric. 

Două femei grase, înalte, cu figuri brutale, cu ochi în care 
sentimentul milei nu strălucise niciodată, intrară înăuntru. 

Mâinile lor, ca nişte butuci, arătau o putere uriaşă. 

— Pacienta a fost din nou apucată de accese, zise doctorul arătând 
pe nevasta lui van der Straaten. Puneţi-o sub duşul cel mare ca să-şi 
vină puţin în fire. 

Mai înainte ca Wally să poată zice o vorbă, cele două femei 
tăbărâră pe ea şi o ridicară. Nenorocita vru să se apere, să scape; fu 
degeaba. 

Femeile o apucaseră cu mâinile lor de fier şi o duseră într-o celulă 

alăturată. Aici o lăsară singură. Mai înainte că Wally să ajungă la uşă, 
începu să cadă asupră-i din tavan o ploaie apă rece ca gheaţa. 

Wally începu să tipe, să strige ajutor, să se roage. Nimeni nu voia 
să audă. Apa curgea mereu; umplu curând celula ajungând până la 
gâtul pretinsei nebune. 

— Mă înec! Săriţi! strigă încă o dată nenorocita cu un glas slab. Mă 
apucă leşinul. 

— Destul! ordonă atunci doctorul Newton. 

Ploaia încetă şi celula se goli îndată de apă; se deschiseseră trapele 
de metal din podeală. 

Wally fu rechemată în celula ei. 

Cele două femei se duseră. 

— Ai văzut, zise doctorul către soţia lui van der Straaten care 
căzuse zdrobită pe pat, ai văzut cum mă port eu cu bolnavii? Te 
înştiinţez dar ca niciodată să nu pronunţi vreo vorbă de jeluire în faţa 
personalului stabilimentului. Să te porţi bine şi să nu încerci niciodată 
a fugi. În caz contrar te voi pedepsi aspru; văzuşi bine că ştiu să 
pedepsesc. De te vei purta bine însă, vei trăi aici foarte bine. 
Deocamdată nu vei ieşi din celulă. Ţi se va da aduce aici tot ce-ţi 
trebuie. Mai târziu, când voi vedea că eşti cuminte, îţi voi da voie să 
te preumbli prin curte. 

Wally nu răspunse. Închise ochii şi dori să moară. 


Zilele ce urmară fură triste pentru soţia lui Peter van der Straaten. 

Nenorocita fu tratată în chipul cel mai aspru. Cinstitul doctor 
Newton nu se dădea îndărăt chiar de a întrebuința pumnul şi 
ciomagul. 

Ca dânsul erau toţi angajaţii. Simţeau parcă o plăcere nespusă ca să 
chinuie pe bolnave. 

În stabiliment erau reglementate pedepse speciale care să sperie pe 
bolnave de a se jelui cuiva asupra sorții lor înspăimântătoare. 

Pentru Wally era un chin încă şi mâncarea. Mai întâi pâinea ce se 
dădea bolnavilor era mucegăită, mâncărurile miroseau greu căci se 
găteau cu tot ce era în piață putred, stricat şi prin urmare ieftin. Pe 
urmă nenorocita se temea să nu fie otrăvită într-o zi sau alta. Doctorul 
Newton nu se arăta a fi acela care să se dea îndărăt de la un omor. 

Cu toate astea, Wally trebuia să mănânce ca să trăiască; îşi biruia 
dezgustul şi băga mâncarea într-însa. 

Totuşi nenorocita se ruina văzând cu ochii, devenea tot mai 
galbenă şi mai slabă. 

În aparenţă, se împăcase cu soarta sa; niciodată nu răspundea 
îngrijitorilor printr-o vorbă aspră, niciodată nu lăsa să i se zărească o 
umbră de răzvrătire contra voinţei lui Newton. 

În chipul acesta ea dobândise încrederea personalului 
stabilimentului. 

Nimeni nu se mai temea că dânsa o să fugă. Uşa celulei sale nu se 
mai încuia noaptea; de altfel poarta era totdeauna încuiată şi acolo 
stătea de pază un portar. 

Era într-o duminică, după-amiază. În acea zi se dăduse mâncare 
mai bună. Pentru întâia oară de când se afla în stabiliment, soţia lui 
Peter van der Straaten mâncase cu oarecare poftă. 

Dânsa stătea acum pe patul ei tare, cu capul între mâini şi se 
gândea la trecut şi la viitor. Gândul de fugă devenise într-însa mai 
tare ca oricând. 

Deodată, uşa se deschise şi o formă întunecoasă apăru pe prag. 

Era un bărbat înalt, a cărui figură inteligentă era înconjurată peste 
tot de barbă mare. 

Faţa îi era de tot galbenă, ochii lui aveau o strălucire ciudată. 

Acest om se apropie încet şi se înclină cu respect înaintea doamnei 
Wally. 

Dânsa se uita tremurând la străin. 

Ce demon chinuitor mai apăruse înainte-i? Ce voia cu dânsa? Era 
trimis oare de doctorul Newton? 

Curând însă îi pieri frica. Străinul îi zise cu un ton de simpatie: 

— Doamnă, să nu te sperii de mine; eu nu sunt din aceia care au 
menirea de a chinui în această casă; din contră, eu sunt unul dintre 
chinuiţi... 

— Ce, şi dumneata eşti o victimă a doctorului Newton? exclamă 
doamna Wally sărind de pe pat. 

— Da, şi eu sunt una dintre victimele lui, răspunse omul. Am ieşit 
printr-o întâmplare din celula mea şi găsind uşa celulei dumitale 
deschisă, am intrat aici, căci simt o mare trebuinţă de a vorbi cuiva de 
nenorocirea mea şi sunt sigur că dumneata simţi aceeaşi trebuinţă. Mă 

numesc Waldau şi sunt german de naştere. 

— German? exclamă doamna Wally apucând mâna străinului; 
atunci fii binevenit, căci şi eu sunt germană şi numai prin căsătorie 
am devenit olandeză. Spune-mi, în care parte a Germaniei ai locuit, ce 
bucată încântătoare de pământ numeşti patria dumitale? Poate 
întâmplarea va fi voit, ca leagănele noastre să nu fi fost tocmai 
depărtate. 

Străinul dădu din cap zâmbind. 

— Eu sunt de loc din Pădurea Neagră, zise dânsul. Şi o ursită 
nenorocită m-a împins în America. 

— O ursită nenorocită? Care anume? 

— O! e o istorie lungă de suferinţe, răspunse străinul. Ţi-aş spune-o 
dar îmi e teamă să nu te obosesc. 

— Nu, nu mă oboseşti, vreau să-ţi cunosc întâmplările. Sunt sigură 
că e oarecare asemănare între istoria dumitale şi a mea. Şezi, domnule 
Waldau şi vorbeşte. 

Străinul luă loc, uitându-se mereu în ochii doamnei Wally. Voia 
parcă să se asigure dacă dânsa era o femeie căreia să se poată încrede 
un nenorocit ca dânsul. 

Se temea apoi ca nu cumva cineva să fie în apropiere să-l asculte. 

Când se asigură că era singur cu nevasta lui Peter van der Straaten, 
începu astfel: 

— Am venit în America ca mulţi alţii care-şi caută norocul în ţară 
străină. Făcusem o invenţie. Anume, descoperisem mijlocul prin care 
se putea deosebi îndată aurul curat de cel falsificat. M-am gândit că 
aici în ţara aurului, unde nobilul metal se ia din pământ iar nu din 
casele de bancă, descoperirea mea va fi de mai mare folos. Nu 
încredințasem nimănui secretul. Aş fi murit mai curând decât să spun 
cuiva un singur cuvânt. Am venit în California. Întâmplarea m-a 
aruncat la Sacramento, oraş zidit numai de căutătorii de aur. Multă 
vreme încă mi-am ţinut secretul. N-am pronunţat către nimeni nicio 
vorbă despre el. Însă îmi făcusem prieten pe un om anume Orlando. El 
se arăta cu mine aşa sincer, aşa iubitor încât i-am vorbit de lucrarea 
mea. Prin tot felul de tertipuri, dânsul m-a făcut să-i descriu în 
amănunt mica maşină cu ajutorul căreia aurul se putea cântări şi 
examina. Şi când era stăpân pe secretul meu... 

— Te-a trădat? Îi întrerupse doamna Wally? 

— Da, m-a trădat, mizerabilul, mi-a furat secretul. Dar nu s-a 
mulțumit cu atâta; m-a adus apoi în casa asta de nebuni unde stau de 
atunci... 

— Cât timp e de-atunci? 

— Sunt şapte ani, adaugă străinul cu glas înăbuşit. 

— Şapte ani! exclamă doamna Wally; e îngrozitor! Şi n-ai găsit, 
mijlocul de-a fugi, de a te elibera? 

— Niciodată, deşi mereu m-am gândit să scap din acest iad... Din 
casa asta nimeni nu poate fugi. Nici dumneata, nici eu n-o să ieşim de- 
aici decât atunci când va suna ceasul nostru din urmă; atunci vom fi 
aruncaţi aşezaţi în cosciuge înguste şi pământ. 

Wally plecă capul pe piept. 

Vorbele ce auzea i se păreau că sunt glasul clopotului pentru 
moartea ei. 

Dânsa vorbi încă mult cu străinul care la urmă făgădui să vină în 
celula ei mai des. 

Într-adevăr, dânsul se tinu de cuvânt. În aceeaşi seară se întoarse. 

Era pe la miezul nopţii. Celulele ar fi fost adâncite în întuneric dacă 
n-ar fi fost luna care-şi trimitea razele palide prin ferestrele înguste. 

Omul şi femeia discutară mult asupra sorții lor, asupra doctorului 
Newton, asupra acelor care-i dăduseră pe mâna lui. 

În sfârşit, Wally fu învinsă de oboseală şi rugă pe străin să se 
retragă. 

Dar, ce ciudăţenie! Dânsul nu răspunse nimic, ci stătea cu ochii 
aţintiţi spre mica fereastră albită de lună. 

— Pentru Dumnezeu, ce-ţi este? exclamă doamna Wally, vorbeşte, 
răspunde-mi! 

Degeaba, omul nu zicea nimic. 

Cu ochii zgâiţi, lucitori într-un mod supranatural, dânsul părea că 
nu se mai satură de privit razele lunii. 

Wally se dădu îndărăt împleticindu-se. 

Lucrul acesta nu putea să fie ceva firesc, nu, nu! Omul acela era 
desigur un lunatec pentru că deodată se sculă şi merse spre fereastra 
deschisă. 

În vremea asta vorbea singur zicând: 

— Vreau să mă urc la acestea; vreau să mă duc acolo îndată, fără 
întârziere. Hai, sus! sus! 

Făcu mişcări ca şi cum voia să se urce pe zid, lucru la care fireşte 
nu izbuti; începu atunci să se plimbe prin cameră cu privirea mereu 
îndreptată asupra lunii. 

Wally se înfioră de groază, însă n-avea nicio putere asupra omului 
care murmura neîncetat: 

— Sus! sus! 

Deodată dânsul se repezi asupra femeii. 

Ea se zbătu, voi să se elibereze; toate-i fură în zadar; lunaticul avea 
mâna ca de oţel. O ridică ca pe-o pană în braţe şi se repezi cu ea pe 
uşa ce era deschisă. 

Trecu prin ganguri, urcă o scară, apoi alta şi alta, ţinând mereu pe 
doamna Wally care amuţise de spaimă. 

Amploiaţii, supraveghetorii stabilimentului erau grămădiţi într-o 
sală de jos la o mică serbare. 

Se auzeau strigătele, cântecele, toasturile lor, ciocnirile de pahare. 

Lunaticul nu se sinchisea de asta; îşi continuă înainte calea până 
ajunse în podul casei. 

Mergea cu siguranţă; ştia toate cotiturile; se părea că făcuse de 
multe ori călătoria aceea. 

Wally încerca mereu să scape; plânse, se rugă; îşi redobândise 
glasul; totuşi nu strigă ajutor, ea ştia că atât omul cât şi dânsa ar fi 
pierit împreună dacă ar fi chemat atunci pe oamenii balamucului. 

Lunaticul o duse într-o mansardă unde lumina lunii pătrundea pe o 
ferestruie rotundă. 

De aici apucă pe o scară îngustă care ducea de-a dreptul pe 
acoperiş. Ajungând aici, nenorocita Wally scăpă o privire în jos şi 
văzu cu groază că se afla la înălțimea a cinci caturi. 

Şi lunaticul mergea înainte spre jgheabul acoperişului, neuitându-se 
la prăpastie, nebăgând de samă la netezimea plăcilor de ardezie pe 
care călca. 

Wally văzu că de astă dată era cu desăvârşire pierdută. Dacă 
Waldau ar fi păşit o singură dată greşit, amândoi nenorociţii s-ar fi 
prăvălit în adâncime şi ar fi rămas cu oasele sfărâmate de pavajul 
curții. 

Şi astfel dânsa nu putea măcar să mai încerce a scăpa, căci la cea 
mai mică mişcare, lunaticul ar fi pierdut echilibrul. 

— Ajutor, ajutor! strigă soţia lui Peter van der Straaten de pe vârful 

casei. 

Lunaticul o strânse mai tare la pieptul său. 

— Taci, taci, îi şopti dânsul; nu vezi că eu te duc la lună? Acolo o 
să fim liberi, ha, ha! acolo o să fac parale cu invenţia mea. 

Acum recunoscu Wally că nu pe nedrept nenorocitul acela fusese 
adus în casa de nebuni, că mintea lui era bolnavă cumsecade. 

Deodată se făcu o mare mişcare în curte. 

O mulţime de amploiaţi ai stabilimentului, auzind strigătul femeii, 
se repeziseră afară din casă. 

Se uitau în toate părţile. 

Câţiva strigară: 

— Uitaţi-vă sus, pe casă, sus! 

O exclamaţie de groază izbucni din toate piepturile văzând pe 
nebun mergând pe acoperişul casei ca şi într-un salon parchetat cu 
covoare şi ţinând o femeie în braţe. 

Oamenii se adunară ca să chibzuiască ce e de făcut. 

Deodată un om se repezi afară numai în cămaşă. Era doctorul 
Newton. 

— Împuşcaţi-i! strigă dânsul. Aduceţi o armă; trageţi! 

Un paznic alergă în casă şi se întoarse cu o puşcă. 

Se păru că în momentul acesta, bolnavul recunoaşte primejdia. 

Dânsul se puse jos pe acoperiş, se întinse, strânse la sânul său pe 
nevasta comerciantului din Amsterdam ca şi cum voia să-şi facă o 
pavăză din trupul ei. 

Doctorul Newton smuci puşca din mâna paznicului. 

— Să moară amândoi! strigă dânsul şi puse puşca la ochi. 

Wally îşi trimise spre cer ultima rugăciune. Ea nu se mai îndoia 
acum că în momentul următor avea să treacă din viaţa asta. 

Cu toate astea, doctorul stătea la îndoială. Mânia i se mai potolise; 
îşi zicea desigur că era cu neputinţă să comită un omor în faţa atâtor 
martori fără ca să aibă în urmă a da de dracu. 

Nici nu făcuse măcar încercarea să coboare pe lunatic într-un alt 
chip. 

— Dau o sută de dolari, zise dânsul, aceluia care se va urca pe 
acoperiş şi va aduce vii jos pe lunatic şi pe femeie. 

Doi paznici ieşiră din rânduri. 

Dânşii intrară în casă, alergară pe scări în sus şi după câteva minute 

apărură pe acoperiş. 

Începu acum o goană înspăimântătoare. 

Paznicii încercară, târându-se pe mâini şi picioare, să pună mâna pe 
lunatic. Acesta încrezător numai în picioarele sale, strângând mereu 
pe femeie în braţe, li se strecura printre degete, tocmai când să fie 
prins. 

Deodată se lăsă spre streaşină; instinctul de nebun îi spunea parcă 
că aici n-o să fie urmărit. 

— Câine de lunatic! strigă un paznic, vreau numaidecât să te am în 
palmă, vreau să câştig suta de dolari. 

Paznicul acesta, un tânăr înalt, sprinten, înaintă într-adevăr până 
deasupra streşinii. Lunatecul fugi înainte pe lângă jgheab. 

Deodată răsună în noapte un țipăt grozav. Paznicul îşi pierduse 
echilibrul şi se rostogoli la vale. 

De două-trei ori nenorocitul încercă să se apuce de colțurile plăcilor 
şi nu izbuti. Cu un vaiet sinistru se prăvăli în aer şi rămase cu ţeasta 
sfărâmată pe pietrele curţii. 

Acum Newton apucă din nou puşca. 

— Am drept să ucid pe nebunul acesta, zise dânsul, pentru că ar 
putea să pricinuiască încă mari nenorociri. 

Lunatecul stătea acum în picioare deasupra streşinii şi doamna 
Wally observă cu groază că strălucirea ochilor săi slăbea, că 
trăsăturile feţei lui se destindeau. În asta era primejdia, căci dacă 
lunatecul se deştepta din somnul magnetic, nu era să mai aibă dibăcia 
de a se întoarce pe unde venise şi căderea era inevitabilă. 

Însă înainte de asta se petrecu cu totul altceva. 

De jos răsună o detunătură. Waldau se împletici şi căzu îndărăt pe 
acoperiş. 

Din inima lui ţâşni un val de sânge, braţele i se desfăcură încet 
lăsând liberă pe doamna Wally. 

— M-am dus, bolborosi murindul, m-a omorât! 

Doamna Wally, fără să bage în samă primejdia de a luneca, se plecă 
scâncind asupra rănitului. 

— Nenorocit om, zise dânsa, ai de exprimat vreo dorinţă, de 
dezvelit vreun secret? 

Waldau făcu semn cu mâna că vrea să vorbească, însă glasul îi lipsi. 

Buzele i se mişcară însă în zadar; nu venea afară niciun sunet, nicio 


— 272 — 


şoaptă măcar. 

Un val de sânge izbucni din gura rănitului;, un tremur convulsiv îi 
zgudui trupul, apoi se arătă liniştea morţii. 

Lunaticul îşi dăduse sufletul. În momentul acesta luna apăru de 
după un nor şi-şi trimise razele asupra mortului; era ca şi cum aceste 
raze îi dădeau sărutarea de primire, ca şi cum ele formau o punte pe 
care sufletul lui să treacă în steaua dorită. 

În vremea asta paznicii, cu Newton în cap, se urcaseră pe acoperiş; 
ridicară cadavrul şi pe Wally şi-i coborâră jos. 

Waldau fu înmormântat într-o adâncă tăcere; nicio cruce nu arată 
locul unde se odihneşte; trupul lui a fost depus în micul cimitir al 
moşiei doctorului Newton, care se poate numi un loc al fericirii, căci 
toţi care se-ngroapă acolo au trecut în viaţă prin cele mai îngrozitoare 
suferinţe. 


Capitolul XXXVII — Aruncaţi de pe stânci 


„— Aşteptaţi numai un moment să ne facem 
rugăciunea din urmă. ” 
Hans von der Straaten. 


Marele orologiu aşezat în coridorul casei lui Peter van der Straaten, 
bătea ora opt seara. 

O vie mişcare se produse atunci deodată în toate contuarele. 

Contabilii îşi închiseră condicile, casierii îşi mai numărară o dată 
banii pentru ca să-i depună apoi în casele de fier. Toţi se repezeau la 
pălării şi la paltoane şi se grăbeau să iasă cât mai curând. 

Cel din urmă care ieşi fu contabilul Franz de Stein. Ajungând în 
stradă, se uită în toate părţile, apoi aruncă o privire asupra uneia 
dintre ferestrele casei de peste drum, unde ştim că locuia. 

Acea fereastră era întunecată. 

— Aşadar, el mă aşteptă la colţul ştiut, îşi zise Franz; am să mă duc 
să-l găsesc. 

Strâns învăluit în mantie, străbătu mai multe străzi şi apucă pe o 
ulicioară. 

După ce mai merse puţin, dădu peste lordul Osborne care stătea 


— 273 — 


rezemat de un felinar. 

Lordul, cum îl recunoscu, îi merse înainte, întinzându-i amândouă 
mâinile. 

— Să nu stăm în stradă, îl zise dânsul. Cred cu hotărâre că Peter 
van der Straaten a prins bănuială pe tine, Franz. 

— Cum se poate? exclamă contabilul. 

— O să-ţi spun toate îndată. E aici o cârciumă; să intrăm înăuntru. 
Deşi locul nu e potrivit cu noi, însă n-avem ce face, trebuie să ne 
comunicăm gândurile şi tot ce am aflat. 

Lordul deschise o uşă mică şi pofti pe Franz într-un local prost 
luminat. Cerură o sticlă de vin, două pahare şi se aşezară la o masă 
într-un colţ. 

Şi pe când paharele stătură pline înainte-le lordul luă cuvântul 
astfel: 

— Ştii tu, Franz, că de aproape 14 zile eu sunt cel mai distins 
musafir în casa lui Peter van der Straaten? 

— Tu?! exclamă Herbert. 

— Da, eu, reluă lordul. Am izbutit să mă introduc în casa marelui 
comerciant sub o mască ciudată. Mi-a venit în gând într-o zi să mă 
îmbrac cu o haină popească, cum poartă vicarii în ţara mea, şi m-am 
prezentat doamnei van der Straaten. Frumoasa femeie m-a primit 
destul de bine. I-am spus că sunt însărcinat de societatea misionară 
din Londra să adun ajutoare pentru reuşita silinţelor noastre în Africa, 
că aceste silinţe sunt de a lăţi creştinismul în continentul negru. I-am 
povestit de ignoranţa dobitocească a păgânilor din codrii africani, de 
viaţa lor mizerabilă, de crimele la care se dedau. Femeia m-a ascultat 
cu interes şi m-a rugat să aştept puţin căci vrea să mă recomande 
soţului său. La amiază comerciantul a sosit; m-a poftit la masă. De 
atunci, sub numele de vicarul Osborne, sunt în toate zilele unul dintre 
oaspeţii distinşi ai lui Peter van der Straaten. La orice oră din zi pot să 
intru la nevasta lui Peter pe care am izbutit s-o convertesc la milă şi 
evlavie. Ah! ce prefăcută, Dumnezeule nu cred să mai fie o alta pe 
lume aşa şireată ca dânsa. Vrea să joace pe binefăcătoarea, vrea să 
zică toţi că are o inimă bună, şi deoarece casele de bani ale bărbatului 
său îi sunt mereu deschise, îi vine foarte lesne să facă pomeni. Peter e 
amorezat de dânsa până peste urechi; face tot ce zice dânsa; n-o să 
treacă mult şi ea va fi stăpână, iar el rob. 

— Crezi una ca asta? întrebă Herbert. 

— Sunt sigur; mă măgulesc cu atâta, că sunt un cunoscător al 
oamenilor. 

— Dar în privinţa lui Peter ai făcut vreo observaţie? Crezi acum că 
dânsul e om ticălos? 

— Da, cred, răspunse Osborne cu hotărâre; individul acesta înşală 
lumea. Şi-a dobândit renume de om cinstit, virtuos, dar eu zic că nu e 
poate un alt criminal mai mizerabil decât dânsul. Într-una dintre 
nopţile trecute mă travestisem în cerşetor şi stăteam înaintea casei lui. 
Seara, la masă, îl văzusem neliniştit; stătea ca pe ghimpi. Mi-am zis că 
trebuie să fie ceva la mijloc. Într-adevăr, pe la ora unul după miezul 
nopţii, l-am văzut ieşind încet din casă... 

Herbert apucă braţul prietenului său. 

— Peter a ieşit noaptea din casă? întrebă dânsul emoţionat. Şi unde 
s-a dus? 

— A apucat spre canal. 

— Şi l-ai urmărit? 

— L-am urmărit cât mi-a fost cu putinţă; deodată s-a urcat într-o 
trăsură care se părea că-l aşteaptă la un loc anumit, şi aici şiretlicul 
meu a încetat. Caii au pornit în trapul cel mare şi eu am rămas pe loc. 

— Şi unde crezi că s-a dus? 

Lordul dădu din umeri. 

— Şi eu sunt numai un om, răspunse dânsul, şi nu pot să dezleg 
astfel de ghicitori. Că Peter van der Straaten e o problemă dintre cele 
mai grele, că nimic în el nu-i adevărat şi totul e prefăcătorie, despre 
asta nu mă mai îndoiesc. Am să-mi urmez însă cercetările şi cred că cu 
timpul voi descoperi multe lucruri... Iată, chiar pentru mâine la 
amiază sunt invitat la masă la Peter. Am să fac încercarea să 
dobândesc încrederea şi confidenţele Adelaidei Vanees. 

— Cum ai să izbuteşti la asta? 

— Într-un chip foarte simplu; am să declar amor soţiei lui Peter. 

Herbert clătină capul gânditor. 

— Mă tem să nu fie primejdioasă procedura, zise dânsul, să nu ni se 
strice toate treburile. 

— Se poate să fie primejdioasă, răspunse Osborne, dar iarăşi se 
poate să izbutim în chipul acesta mult mai curând la ţinta ce ne-am 
propus. Am observat la Adelaida pretenţia de a place oricui, ştiind că 

e frumoasă. Sunt convins dar că şi dacă dânsa nu mă va lua de amant, 
se va simţi măgulită văzând la picioarele ei un om sfânt, evlavios. 

— Ei bine, îţi doresc toate fericirile, hai acum să bem pentru 
izbânda planurilor noastre. 

Paharele se ciocniră. 

— Trăiască răzbunarea! zise lordul Osborne. 

— Da, răzbunarea! exclamă Herbert Dar uite, îmi adusei aminte. Ce 
se face cu vasul scufundător despre care mi-ai vorbit că se construieşte 
pentru tine şi căruia ziceai că o să-i dai numele de „Răzbunătorul”? 

— Vasul e terminat, răspunse lordul; mă aşteaptă într-un mic port 
ascuns. Poate, că zilele viitoare o să te invit să pleci cu mine din 
Amsterdam pentru ca să facem pe „Răzbunătorul” o mică călătorie de 
încercare. 

— Atunci va trebui să demisionez din postul meu de contabil? 

— Nu-i nevoie; îţi ceri un concediu; sunt sigur că o să ţi se acorde. 
În cazul cel mai rău, vei lua boala de pretext. 

Prietenii mai vorbiră mult încă şi trecuse deja de miezul nopţii 
când ei se despărţiră, în sfârşit. 


A doua zi, pe la ora trei după-amiază, Adelaida intră în sufragerie 
unde se întinsese o masă princiară. 

Ea se mai privi o dată într-o oglindă mare de cristal şi rămase 
mulţumită de sine. 

Era într-adevăr mai frumoasă, mai seducătoare ca oricând; căsnicia 
îi întărise farmecele. 

Un zâmbet de triumf zbură pe figura ei. 

— Azi vreau să fiu frumoasă, îşi zise dânsa. Azi vreau să-mi pun la 
probă toată puterea mea asupra lui Peter van der Straaten. Izbuti-voi 
oare în ceea ce mi-am propus? 

Răspunsul la întrebarea asta şi-l dădu tot ea singură printr-un hohot 
de râs. 

— Sărmanul e zăpăcit după mine. M-aş mira foarte mult să nu facă 
tot ce-i zic. 

De câteva zile Adelaida avea un secret în faţa bărbatului său. 

De multă vreme deja apăsa în chip urât asupră-i gândul că Berndt, 
fiul lui Peter, îi era duşman şi că din pricina sa avea să se producă 


— 276 — 


dezbinare între tată şi fiu. 

Berndt o submina cu mare grabă, căuta s-o dezonoreze în lume. 
Povestea la toţi că dânsa îmbrobodise pe tatăl său, îl prinsese în 
mrejele ei de şarlatancă cochetă, se lăuda că o să ridice vălul de pe tot 
trecutul ei. 

Un aşa duşman trebuia să devină primejdios mai curând sau mai 
târziu şi cu toate că Adelaida îl ura pe Berndt, dânsa se umili înaintea 
acestuia. Într-o zi se duse în locuinţa lui, închiriată într-o casă străină. 

Uimirea lui Berndt, văzând înainte-i pe soţia tatălui său, nu se 
poate descrie. Şi când Adelaida îşi ridică vălul de pe faţă şi-şi aţinti 
asupra tânărului ochii ei frumoşi, rugători, plini de lacrimi, atunci 
Berndt nu mai putu rezista. 

El avea slăbiciune pentru frumuseţea femeiască. Adelaida îl făcu 
prizonier în toată puterea cuvântului. 

Acum dânsul află pentru ce Peter luase pe Adelaida: pentru că focul 
ochilor ei era mistuitor. 

Întinse mâna mamei sale vitrege şi făgădui că din acel ceas n-o să 
mai fie duşmanul ei. 

Adelaida promise să împace pe tată cu fiu. 

Prin ce mijloace să ajungă aici? Adelaida alese calea surprinderii. 

Invită pur şi simplu pe tânăr la aceeaşi masă la care era deja poftit 
şi pretinsul vicar englez. 

Femeia îşi dădu cu socoteala că Peter nu va îndrăzni să facă 
gălăgie, să se apuce de ceartă în faţa omului sfânt, că din contra o să 
dea mâna cu fiul său; au să se împace, cel puţin în aparenţă. 

Odată treaba asta făcută, era o bagatelă să se despartă fiul de casa 
tatălui. 

Berndt avea să plece din nou în călătorie, iar Adelaida, în loc de 
duşman primejdios, ar fi avut un prieten. 

Pe când femeia se afla încă la oglindă, intră un servitor şi anunţă pe 
Berndt van der Straaten. 

— Să poftească! E binevenit. 

Ea pronunţă într-adins foarte tare vorbele astea pentru ca să fie 
auzite de tânăr. 

Acesta intră, înaintă înclinându-se spre mama sa, îi apucă mâna şi o 
duse cu galanterie la buze. 

— Vezi, Adelaida, zise dânsul, că am venit, am ascultat de semnul 

ce mi-ai făcut. M-am biruit pe mine însumi, căci voiam şi mă jurasem 
chiar să nu mai păşesc acest prag, să nu mai întind tatălui meu mâna, 
niciodată.. 

— Ce jurământ îngrozitor! întrerupse Adelaida aţintind asupra 
tânărului o privire fermecătoare. Cum poate cineva să facă un aşa 
jurământ? Nu e oare un păcat? 

— Poate că era un păcat, răspunse Berndt învăluind cu privirea 
corpul Adelaidei. Însă tatăl meu mă împinsese la mânie, la turbare, la 
disperare. 

— Uită toate astea, zise Adelaida cu ton rugător şi-şi puse mâinile 
pe umărul lui. 

La această atingere voinicul tânăr se zgudui. 

— Bine, am să uit, reluă dânsul; sunt silit să uit. Şi minunea asta ai 
făcut-o dumneata, Adelaida, numai dumneata. Dar unde e tatăl meu? 

— E în contuar; are treburi mari azi; o să întârzie; ne punem la 
masă fără dânsul. 

— Prea onoratul vicar, domnul Osborne! anunţă servitorul. 

— Ah! scumpul meu vicar! 

Adelaida alergă înaintea lui Osborne. 

Acesta se schimbase cu totul. 

O haină lungă, neagră îi acoperea trupul zvelt; părul lung ce purta 
frizat mai înainte, îi stătea acum ca lins pe cap; favoritele şi le răsese, 
numai pentru ca să poată bine juca rolul de preot. 

Dânsul întinse Adelaidei mâna. 

— Dă-mi voie să-ţi recomand pe fiul meu, zise femeia arătând pe 
Berndt. 

— Fiul dumitale? întrebă vicarul cu neîncredere. 

— Adică fiul bărbatului meu, îndreptă Adelaida. El era certat până 
acum cu tatăl său din cauza mea. Spune, domnule vicar, nu-i un mare 
păcat ca cineva să fie certat cu tatăl său? 

— Desigur, zise falsul popă. Copiii trebuie să iubească în orice caz 
pe părinţii lor. Niciodată, în niciun chip, dânşii nu vor putea întoarce 
jertfele ce părinţii au făcut pentru ei. 

— Ascultă de vorbele acestui om sfânt, zise Adelaida către Berndt. 
Acum să ne punem la masă, domnilor. 

Dădu braţul drept vicarului, pe cel stâng lui Berndt; fu condusă 
astfel de amândoi la masă. 

Luară loc pe scaune şi Adelaida se arătă cea mai veselă, cea mai 
amabilă stăpână de casă ce se poate închipui. 

Turnă şampanie în pahare şi ridicând paharul său, zise: 

— Ce să urăm? Nu-i aşa că vreţi să urăm repede împăcare între tată 
şi fiu? 

— Da, da, să bem pentru împăcare. 

Zicând vorbele astea, Berndt ciocni paharul cu al mamei sale 
vitrege. În acelaşi timp dânsul se uita la ea cu aşa patimă, cu atâtea 
dorinţe înfocate, încât lordul ghici îndată ce se petrecea în sufletul 
acelui om. 

Vorbiră apoi despre o mulţime de lucruri. Falsul vicar trebui să 
povestească din nou de Africa, de silințele misionarilor de a converti 
la creştinism pe sălbatici şi întrebuinţă în expunerea sa atâta fantezie 
încât semăna cu un scriitor care vrea să facă pentru cititorii săi o carte 
bună. 

Deodată, conversaţia se întrerupse. Adelaida întoarse capul cu grijă 
spre uşă; auzise pasul lui Peter van der Straaten. 

Acum venise momentul hotărâtor. 

Berndt se îngălbeni; se temea de mânia tatălui său. Niciodată n-ar fi 
intrat în acea casă dacă nu l-ar fi atras mama sa vitregă cu o putere 
magnetică. 

Uşa se deschise, Peter apăru pe prag. 

Privirea lui căzu cu o uimire nespusă asupra lui Berndt. 

— Ce-nseamnă asta? gângăvi dânsul cu o emoție ciudată, să fie cu 
putinţă? Tu aici? 

— Da, eu, tată, răspunse Berndt ridicându-se de pe scaun. 

Adelaida sări între tată şi fiu. 

— Nu mai zice nicio vorbă, Peter, până nu vei auzi ce am să-ţi 
spun, zise dânsa. Dacă mă iubeşti puţin, lasă-mă să vorbesc. 

Comerciantul se înroşise grozav la figură; împinse la o parte pe 
nevasta sa. 

— Nu te amesteca, Adelaida, între mine şi omul acesta, zise dânsul 
cu glas aspru. Am de reglat cu el lucruri vechi. Aşadar, te-ai întors în 
casa mea? continuă Peter adresându-se lui Berndt. Te-ai strecurat 
lângă mama ta vitregă! Îmi închipui că aveai nevoie de bani şi credeai 
să-i capeţi mai lesne în chipul acesta... 

— Tată, răspunse tânărul, nu întrebuința aşa vorbe, nu vorbi pe 

tonul acesta. Tu nu ştii... 

— Ştiu tot, reluă Peter. Ştiu că până acum am trăit fericit cu tânăra 
ta mamă şi că de-acum o să fiu nenorocit, fiindcă ai pătruns cu sila în 
casa mea... 

— Nu cu sila, interveni Adelaida. Eu l-am chemat, l-am silit să vină 
căci vreau să vă împac.. 

Peter îndreptă asupra nevestei sale o privire ce nu exprima câtuşi 
de puţină mulţumire. 

— Ai făcut rău, Adelaida, continuă dânsul; ai procedat pe 
nechibzuite, nebuneşte. Tu nu ştii ce-a zis omul acesta despre tine cu 
puţin înaintea cununiei noastre. Te-a ofensat, te-a târât în noroi; eu 
nu-l voi ierta, îi voi interzice casa mea chiar contra voinţei tale. Deci, 
Berndt, te invit să pleci de-aici şi să nu mai vii niciodată, sub niciun 
pretext. Dacă te afli în strâmtoare, îţi voi plăti lunar o mică pensie ca 
să poţi trăi... 

Berndt pufni de râs. 

— O! eşti foarte bun, foarte milos, tată, ai într-adevăr o inimă de 
părinte. Vrei să-ţi faci o pomană cu mine, să mă ajuţi să-mi târăsc 
zilele. Ei, eu dar sunt prea mândru ca s-o pot primi. M-am lăsat să fiu 
înduplecat de nevasta ta pe care o onorez şi o ador, să vin în casa ta, 
să-ţi ofer împăcarea. Văd c-am fost un nătărău sperând să pot a-ți 
înmuia inima. Ei bine, nu-i nevoie să mă dai afară din casa ta. Mă duc 
eu singur, însă de azi înainte, orice legături între noi sunt distruse; 
tatăl şi cu fiul nu se mai cunosc; sunt duşmani... duşmani de moarte. 

— Da, duşmani de moarte! exclamă Peter. 

— Pentru Dumnezeu, nu aşa, domnilor! exclamă. Adelaida. Nu, te 
rog, Berndt, stai, ascultă-mă. 

— Te rog, nu mă opri, zise tânărul. Nu ştii cât de mult urăsc pe 
acest om. 

— O! ce păcat de moarte este a uri! zise Osborne care în calitatea 
sa de vicar se crezu dator să intervină în ceartă. Şi cine să se urască 
apoi? Tatăl şi fiul? Dumnezeule, e ceva grozav. 

— Poate fi oricum, reluă Peter cu hotărâre, dar nu se poate altfel. 
Vorbesc sincer, urăsc pe băiatul acesta fiindcă îmi aminteşte de mama 
lui, aceea femeie cu care mi-am pierdut o jumătate din viaţă. 

— Ofensezi pe mama! exclamă Berndt; ai înjurat pe mama moartă! 
Asta n-am s-o uit până la ultima suflare. 

Întinse asupra tatălui său pumnii strânşi în vreme ce scântei de 
turbare îi izbucneau din ochi. 

După asta fugi pe uşă mai înainte ca Adelaida şi Osborne să-l poată 
opri. 

Câteşitrele persoanele rămase în sufragerie se priviră încurcate. 

Peter fu cel dintâi care-şi regăsi cuvântul. 

— De ce faci atâta caz de băiatul acesta, zise dânsul către Adelaida; 
lasă de-acum n-o să ne mai deranjeze; hai să ne punem la masă. 

Luă loc pe un scaun, îşi turnă într-un pahar şampanie pe care o 
dădu iute pe gât. 

Lordul Osborne simţea în inima sa o bucurie imensă. El ştia acum 
pe cine să-şi ia de tovarăş, de ajutor în demascarea lui Peter van der 
Straaten. Însuşi fiul acestuia avea să-i descopere multe taine, să-i dea 
în mână multe arme. 

Ah! şi cu câtă vigoare şi cu ce izbândă avea să lupte atunci contra 
celui mai primejdios hoţ de fete din Europa! 

Luat de gândurile astea, falsul popă stătea cu ochii aţintiţi pe taler; 
nu auzea, nu vedea nimic. 

— De ce ţi-ai pironit privirea în jos? îl întrebă deodată Adelaida; 
vrei oare să citeşti acolo viitorul? 

Lordul ridică iute capul. 

Se uita ca şi cum s-ar fi deşteptat dintr-un vis. 

— N-auzişi deloc întrebările ce-ţi făcurăm eu şi bărbatul meu? 
continuă Adelaida. 

— La ce te gândeai, scumpe vicar? întrebă Peter. 

Osborne dădu un răspuns care se cunoştea foarte bine că nu-i cel 
adevărat. 

— Nu, nu-i asta! exclamă Adelaida. La altceva te-ai gândit. Voiai să 
afli desigur ce-ţi va aduce zilele şi lunile ce vin... 

Vicarul clătină capul. 

— Asta nu e cu putinţă, zise dânsul, şi nici n-ar fi bine. Închipuie-ţi, 
câtă nenorocire ar fi în lume dacă oamenii ar şti ce au să păţească a 
doua zi sau peste o lună, sau peste un an. Mai bine e pentru dânşii să 
se bucure de moment, să nu caute a pătrunde tainele lui Dumnezeu. 
Când mizeria, boala, nenorocirile vor sosi, va fi destulă vreme vai! ca 
să le aflăm!... 

— Ai dreptate, zise Peter, nici eu n-aş vrea să ştiu ce-mi rezervă 

viitorul. Acum sunt fericit lângă soţia mea iubită, acum mă bucur în 
deplinătate de bogăţiile mele... Ce să mă îngrijesc... de necazurile de 
mâine?!... 

Fruntea lui Peter se posomoriî. 

— Văzuşi singur cum chiar copii mei nu mă cruţă de supărări, acei 
copii pentru care mi-am jertfit puterea tinereţii!... 

— Numai pe acest fiu îl ai? întrebă lordul care ştia foarte bine că 
mai are unul, nebun în balamuc. 

Peter oftă din adânc şi-şi ridică ochii spre cer cu o durere prefăcută. 

— Mai am unul, răspunse dânsul, unul mult mai cuminte, mai bun. 
Ah, dacă casa mea n-ar fi fost izbită de acea teribilă nenorocire, ce 
bine ar fi acum! Fiul cel mic ar sta împotriva celui mare, ar fi un 
apărător înfocat al mamei sale vitrege... 

— Ce, a murit fiul dumitale mai mic? întrebă falsul vicar. 

— N-a murit, murmură Peter, a dat peste ceva mult mai rău. 

— Aşadar, se află între vii? 

Adelaida dădea semn lui Osborne vrând să-l facă a înţelege că Peter 
nu vorbea bucuros despre lucruri de-astea. Însă falsul vicar se prefăcea 
că nu le vede. El voia să afle din gura lui Peter unde se află Hans. 

— Fiul dumitale e bolnav? 

— Foarte bolnav, răspunse Peter; nenorocitul a înnebunit şi am fost 
silit să-l aşez într-un balamuc. 

— Într-un balamuc? Un om bogat ca dumneata, domnule. Peter, ar 
fi îngrijit în casă pe fiul său... 

— Nu s-a putut, reluă milionarul. Hans are nebunie furioasă, e 
primejdios. După stăruinţele doctorului, l-am trimis la o casă de 
sănătate. Poţi să crezi însă că plătesc pentru dânsul o mare sumă de 
bani pe fiecare an, ca să fie bine îngrijit, să i se procure toate 
condiţiile vieţii. 

— Şi balamucul acesta se află în Olanda? 

Peter aruncă o privire de neîncredere asupra musafirului său. 

De ce arăta vicarul englez atâta compătimire pentru Hans? Nu 
cumva oare?... 

Peter nu termină gândul acesta. Era într-adevăr o prostie. Englezul 
nu putea să-i pună atâtea întrebări decât numai pentru că se interesa 
de familia sa. 

— Fiul meu, răspunse dânsul, se află într-o casă de sănătate din 

Germania, unde e foarte bine îngrijit. Însă destul am vorbit de asta. 
Nu poţi să-ţi faci idee, domnule, ce greu îmi vine să-mi amintesc de 
pacostea căzută asupra casei mele. 

Fruntea lui Peter se încreţi din nou; se păru că în ochii lui s-au ivit 
lacrimi. Milionarul era un comediant de rangul întâi. 

Osborne era cât p-aci să se înşele; dacă n-ar fi cunoscut dibăcia lui 
Peter de a se preface, ar fi jurat că dânsul plânge pe Hans. 

Cu toate astea, englezul voia să afle mai mult. 

— Şi cum s-a petrecut nenorocirea? întrebă dânsul. Avea fiul 
dumitale predispoziţii pentru această urâtă boală? 

— Nu, domnule, s-a comis asupra lui o crimă înspăimântătoare. Pe 
când mergea într-o seară pe chei, un ucigaş l-a izbit în cap cu un drug 
de fier şi i-a vătămat creierii. 

— Ce grozăvie!... murmură Osborne. 

Îşi tinu privirea aţintită asupra figurii lui Peter; i se păru că 
milionarul nu poate să susţină această privire, că-şi pleacă ochii. 

— Nu-i potriveală în toate, îşi zise lordul. Trebuie să fi fost şi el 
complice la încercarea de omor. 

Un servitor intră aducând sticle de şampanie într-un coş. 

Adelaida umplu paharele şi invită la băut. 

Cu cât înghiţea şampanie, Peter devenea tot mai vesel. 

Trecură apoi în budoarul japonez unde luară cafele. 

Stăpânul casei aduse ţigările cele mai bune din lume. Vicarul n- 
aşteptă să fie mult poftit; apuca o havană şi o aprinse. 

— O să te rog să mă scuzi pentru jumătate de ceas, zise milionarul 
către presupusul popă. Eu nu mai sunt acum în floarea vârstei; trebuie 
să mă retrag; obiceiul mă stăpâneşte. Sunt deprins să dorm puţin 
după-masă; însă singur nu te las; rămâi cu nevasta mea. 

Întinse lui Osborne mâna şi ieşi din budoar. 

Englezul rămase astfel singur cu Adelaida. 

— Vreau să-ţi reînnoiesc întrebarea pe care ţi-am făcut-o adineauri, 
zise dânsa. Crezi dumneata că nu stă în puterea omului să arunce o 
privire în viitor? 

— Cum s-ar putea asta? zise Osborne. Cine ar fi în stare să descurce 
firile sorții noastre? 

— Şi cu toate astea eu cred că e cu putință, reluă Adelaida 
privindu-l cu băgare de seamă; n-au fost înainte proroci care au 


— 283 — 


prevestit viitorul popoarelor? 

— Proroci mincinoşi, crede-mă, doamnă. 

— Prin urmare dumneata nu crezi nici în ghicirea viitorului prin 
cărţi de joc, prin bobi, prin liniile palmei? 

— Deloc. 

Adelaida se uită împrejur cu grijă. 

— Am să-ţi încredinţez ceva, zise dânsa scoțând din sân o scrisoare. 
Citeşte epistola asta pe care am primit-o azi de dimineaţă. 

Osborne privi hârtia fără s-o ia. Ce secret avea să-i descopere oare 
acea femeie? Se temea să nu fie atras în vreo cursă. 

— Hai, ia-o şi citeşte. 

— Cum se poate, doamnă, să mă introduci aşa deodată în tainele 
dumitale? 

— Domnule vicar, dumneata eşti preot, om al lui Dumnezeu, o să 
vezi despre ce e vorba şi o să mă sfătuieşti;, n-am nimic de ascuns faţă 
de dumneata. 

— Bine, dacă-i aşa, o să caut să mă arăt vrednic de încrederea 
dumitale. 

Osborne desfăcu scrisoarea şi citi aceste rânduri scrise de o mână 
femeiască: 


„Doamnă, 

Dumneata ai ajuns la culmea fericirii; ai devenit soţia celui mai puternic 
negustor din Olanda. Comori mari îţi stau la dispoziţie; n-ai decât să 
întinzi mâna ca să ai tot ce doreşti. 

Consideraţie, bogăţie, lux, toate bunurile vieţii te înconjoară. Singura 
grijă ce ai putea să ai ar fi asta: Ţine-va mult fericirea? 

Doamnă, dacă vrei să ridici vălul ce-ţi acopere viitorul, dacă vrei să ştii 
ce o să faci, ce o să devii peste un an, peste zece sau douăzeci de ani, vino 
deseară în amurg în aşa numita stradă a Matrozilor. Acolo ai să vezi la 
casa cu numărul 5 firma unei femei anume Eppens; bate la uşă, o să ţi se 
deschidă, şi intră înăuntru. 

Să nu te temi de nimic, n-o să ţi se facă niciun rău; să nu iei bani cu 
dumneata. 

O persoană o să-ţi citească viitorul pe liniile palmei; vei auzi, doamnă, 
lucruri de care vei fi uimită. Deci să nu stai la îndoială; vino negreşit. 

O persoană care simte cu dumneata.” 

Adelaida întrebă: 

— Ei, ce zici? 

Osborne privi zâmbind hârtia pe toate părţile. 

— Eu cred, răspunse dânsul, că n-ai să te duci la acea ghicitoare. 

— Ah! crezi că mă tem să nu mi se întindă o cursă? 

— O cursă nu cred să ţi se întindă, dar se poate să fii jefuită de 
pungă. 

— Nu văzuşi ce scrie aici, că nu trebuie să iau niciun ban? 

— O! tocmai acesta e mijlocul de a te face să iei mai mulţi bani. 
Cine şi-ar închipui că nevasta bogatului Peter van der Straaten să 
primească un aşa pretins serviciu, fără să-l plătească cu o sumă 
respectabilă? 

— Vasăzică crezi că e o şarlatanie la mijloc? 

— Asta e părerea mea. 

— Şi eu cred din contra. 

Adelaida se sculă şi se plimbă prin cameră. 

— Cred din contra, repetă dânsa. Sunt convinsă că au să mi se 
spună lucruri ce mă interesează, ce privesc poate pe bărbatul meu; 
cred că au să mi se descopere niscai primejdii apropiate... 

— Aşadar, ai să te duci în strada Matrozilor? 

— Am să mă duc. 

— Atunci te sfătuiesc să fii prevăzătoare, zise Osborne. Ai face bine 
să iei o armă la dumneata. 

— O! în privinţa asta sunt totdeauna îngrijită; priveşte aici un mic 
pumnal care nu mă părăseşte niciodată. 

Îşi ridică haina, nejenată de privirile omului, şi scoase din corset un 
pumnal scânteietor. 

— Trebuie să fie o nenorocită, îşi zise lordul. O femeie cumsecade 
nu poartă o asemenea armă. Numai cine se aşteaptă la o luptă umblă 
astfel înarmat. Şi cine se aşteaptă la luptă? Numai acela care are 
motiv să se teamă de urmărire. Să-l văd de aproape, zise dânsul tare, 
ridicându-se şi întinzând mâna spre armă. 

— Poftim, vezi-l. Dar bagă de seamă cum umbli cu el, că e otrăvit. 

— Drace! otrăvit? 

— Da; vârful a fost înmuiat în otravă indiană; o zgârietură cât de 
mică cu acest pumnal, dă moartea într-un ceas. 


— 285 — 


— Dacă-i aşa, zise Osborne, ţi-l înapoiez imediat. E primejdios să-l 
ţină cineva în mâini. 

— Se cunoaşte că eşti din tagma servitorilor bisericii. Dacă ai fi 
soldat, n-ai vorbi astfel. Priveşte, eu îl port numai în teaca asta subţire 
de piele, aproape de inima mea. 

— O! ce armă de pizmuit! exclamă Osborne. 

— Crezi? 

— Desigur, de vreme ce ea stă lângă inima dumitale. 

Adelaida îi întinse mâna. 

— Preot şi aşa galant! 

— De ce n-aş fi galant? Legile bisericii nu opresc pe nimeni de a 
onora frumuseţea. Din contră, preoţii ca şi ceilalţi muritori, nu adoră 
într-o femeie frumoasă decât o creatură a lui Dumnezeu, prin urmare 
pe Dumnezeu însuşi. 

Zicând aceste vorbe, apucă cu galanterie mica mână a tinerei femei 
şi o sărută. 

— Pentru Dumnezeu, exclamă Adelaida, ce faci? Dar dacă ar intra 
acum bărbatul meu? 

— Ce, e aşa de gelos Peter van der Straaten? 

— Îngrozitor de gelos; nu ştii cât sufăr din cauza asta. 

— Şi desigur, dumneata nu-i dai niciodată motiv să fie gelos. 

— Niciun din contra, niciun bărbat n-a fost iubit mai cu credinţă de 
nevasta sa, ca dânsul. 

— Îl iubeşti cu adevărat? 

Adelaida rămase cam încurcată, apoi răspunse dând din umeri: 

— O! cum să-ţi spun; îl iubesc aşa cum se poate iubi un om cu 
părul cărunt şi care poarta în spate o sarcină respectabilă de ani. 

— A! înţeleg. 

Lordul crezu că acum era momentul potrivit să-şi pună în execuţie 
proiectul ce-şi făcuse. 

Se introdusese în acea casă cu gând să declare amor Adelaidei. 

Nu simţea nimic în sine pentru acea femeie, cu toate că era foarte 
frumoasă. Însă îşi zicea că o să-i fie de folos în planurile sale, 
încrederea, confidenţele ei. 

Deodată îi apucă amândouă mâinile. 

Lordul era într-adevăr un om frumos; în haina popească părea şi 
mai impunător. 


— 286 — 


— Adelaida, şopti dânsul, dacă zici că nu-l iubeşti pe soţul 
dumitale, asta e o permisiune pentru acela care adoră să-şi reverse 
inima într-a dumitale. 

— Ce faci, pentru Dumnezeu? Vrei să ne prăvălim amândoi în 
prăpastie? 

— Ceea ce fac, trebuie să fac pentru că inima mea o cere. Ah! 
Adelaida, vreau să-ţi spun că te iubesc din primul moment în care te- 
am văzut. Ştiu că eşti proprietatea lui Peter van der Straaten şi de-aş fi 
sigur că declaraţia asta îmi va pricinui cea mai înspăimântătoare 
nenorocire, nu pot să mă împiedic de a ţi-o face, nu, nu, ar fi peste 
puterile omeneşti. Ascultă dar ce-ţi spun: te iubesc! 

— Nebunule! şopti dânsa. Se poate să-ţi găseşti pieirea în asta. 

— Pieirea? 

— Desigur; Peter van der Straaten te-ar ucide. 

— Ah! crezi că m-ar provoca la duel? 

Adelaida nu mai ştia ce spune; se afla într-o încurcătură nespusă. 

— Ce duel! zise dânsa. Te-ar ucide aici pe loc, cu sânge rece, dacă 
ar şti că mi-ai vorbit astfel. 

— Ar putea să facă asta Peter van der Straaten, el care e model de 
virtute pentru întreg Amsterdamul? 

— Ah! să nu te încrezi prea mult în el. gelozia lui nu mai cunoaşte 
margini. Ar comite un omor cu cea mai mare răceală pentru ca să-şi 
asigure posesia asupra persoanei mele. 

— Crezi asta? 

— Nu numai că cred, ştiu, sunt sigură. 

— Ştii?... 

— Destul, destul, zise Adelaida, nu-mi mai pune întrebări. Îţi spun 
atâta: păzeşte-te de Peter. 

— O! dacă-mi dai acest sfat, atunci am o dovadă că şi dumneata mă 
iubeşti puţin. 

— Şi dacă ar fi aşa, zise frumoasa femeie acoperindu-şi faţa cu 
amândouă mâinile, atunci am da amândoi de o nenorocire 
înspăimântătoare. 

— Nu de nenorocire, Adelaida, exclamă Osborne, ci de o nespusă 
fericire. 

Zicând aceste vorbe, apucă pe femeie în braţe şi-i căuta gura cu 
buzele. 

Dânsa nu tremură, nu se zbătu; se lăsă să fie strânsă, sărutată. O 
cuprinsese parcă o beţie a simţurilor. 

Cu Osborne se întâmplă însă ca şi cu Hamlet, nenorocitul prinţ al 
Danemarcei. Acesta se juca cu nebunia, se prefăcuse smintit pentru ca 
să tragă pe sfoară pe regele, tatăl său vitreg, şi curtea lui. S-a prefăcut 
într-atâta până ce într-adevăr a înnebunit. 

Lordul Osborne se jucă cu dragostea şi cu inima până ce în această 
îmbrăţişare, simţi într-adevăr ceva ca iubire, ca o dorinţă neînvinsă de 
a poseda pe acea femeie. 

Dânsul uită de răceală, de chibzuială; nu mai voi să ştie că cu un 
plan ticluit dinainte se aruncase în braţele acelei femei. În loc să caute 
a-i smulge acum secretele, mărturisirile, confidenţe, se lăsă dezarmat, 
slab ca un copil în braţele drăgostirile şi sărutările ei. 

Amândoi erau aşa răpiți de patimă încât nu auziră uşa deschizându- 
se încet. 

Peter van der Straaten apăru pe prag. 

Dintr-o singură privire văzu şi înţelese tot ce se petrece. 

În primul moment îl cuprinse o furie nepomenită; voia să se arunce 
asupra străinului care călcase în picioare, batjocorise ospitalitatea, şi 
să-l doboare cu o singură lovitură. 

Însă se vede că-i veni alt gând, mult mai teribil. 

Se retrase încet şi închise uşa, lăsând în pace pe cei doi amanți. 

Nici Osborne, nici Adelaida nu-l observaseră. 

Faţa milionarului se făcuse albă ca pânza; el merse prin coridor 
împleticindu-se, parc-ar fi fost beat. 

— Englezul acesta trebuie să moară, zise dânsul scrâşnind din dinţi, 
iar contra Adelaidei o să am de-aici înainte o armă în mâini. Mi-a fost 
mare necredincioasă, e cu totul în mâna mea. 

Tocmai după o jumătate de ceas lordul Osborne izbuti să se smulgă 
din braţele Adelaidei. Se despărţiră făgăduindu-şi să se întâlnească în 
toate zilele. Beat încă de îmbrăţişările înfocate ale amantei, lordul ieşi 
în stradă. 

Aerul rece îl făcu să-şi vină în fire. Osborne se lovi cu palma peste 
frunte şi se repezi spre casa sa, într-o mahala elegantă a oraşului. 

Intrând în budoarul său se aruncă pe un scaun şi stătu multă vreme, 
fără să zică nicio vorbă, cu ochii în tavan. 

În momentele astea nu era în stare să-şi facă o idee sănătoasă 


— 288 — 


despre situaţia sa; tot felul de gânduri îi jucau în cap ca bântuite de o 
vijelie înspăimântătoare. 

În sfârşit, uşa se deschise şi servitorul păşi pragul. Era un englez 
bătrân, cu favorite cărunte, foarte bine îngrijite, un om foarte deştept 
care înţelegea orice semn al stăpânului său. 

— Milord, zise dânsul, amicul dumitale, baronul german, e aici. 

— Herbert! Pofteşte-l iute înăuntru. 

După câteva momente Herbert intră. 

— Ei bine, întrebă dânsul, cum a mers treaba, ai învins? 

— Am pierdut bătălia, exclamă lordul apucând şi strângând mâna 
prietenului său. Suntem cu desăvârşire bătuţi; eu însumi, mizerabil 
vrednic de dispreţ, sunt acela care am trădat sfânta noastră cauză. 

— Ce spui, prietene, ce înseamnă asta? 

— Asta înseamnă că m-am amorezat până deasupra urechilor de 
acea femeie. 

— Dragoste serioasă? 

— Atât de serioasă cum poate să prindă un nătărău ca mine şi mi-e 
frică acum ca nu cumva această Adelaida să fie stânca de care să ne 
sfărâmăm. 

— Asta n-o să fie, prietene; avem un mijloc prin care să scăpăm de 
primejdie. 

— Care anume? 

Lordul se uită ţintă la baron. 

— Mijlocul acesta este, zise Herbert, să plecăm cât mai curând din 
Amsterdam. Ai spus că vaporul tău scufundător, „Răzbunătorul” este 
gata, ne aşteaptă în port. Ei bine, să ne urcăm pe el, să ne coborâm în 
fundul oceanului şi vom vedea dacă acolo nu vom fi în siguranţă 
contra acestei Adelaida. 

Osborne întinse lui Herbert mâna. 

— Da, aşa să facem, să fugim pe „Răzbunătorul”, răspunse dânsul. 
Însă tare mă tem că amintirea despre această femeie n-o să mă 
părăsească nici în fundul mării. 


În noaptea ce urmă după această zi, Peter van der Straaten se duse 
la vila tainică de pe stâncă. 
Voia să regleze la un fel cu Hans şi Cati Niwenhus. 


— 289 — 


Primejdia pentru dânsul era acum că mama fetei umbla pe la 
autorităţi făcând gălăgie, cerând pe fiica sa, învinovăţind de dispariţia 
ei pe Adelaida, fosta ei stăpână. Şi fiindcă Adelaida era acum soţia lui 
Peter van der Straaten, atenţia poliţiştilor era oarecum atrasă şi 
asupra acestui mare comerciant. 

Pescăreasa merse încă şi mai departe cu insinuările. În mai multe 
rânduri dânsa se exprimase că poate Peter van der Straaten întreţinuse 
relaţii de dragoste cu fiica sa şi că poate o ţinea ascunsă undeva din 
cauză de gelozie. 

Fireşte, nimeni nu dădea nici cea mai mică atenţie acestor 
presupuneri, dar poliţiştii dădeau în brânci căutând pe fată în tot 
Amsterdamul. 

Împrejurările astea hotărâseră pe Peter să termine la un fel cu 
nenorociţii închişi în turn. 

Ajungând la vilă, îşi puse barba falsă, roşie, se îmbrăcă cu hainele 
proaste în care de obicei se arăta în aceea casă. 

Apoi trecu în biroul său şi porunci să fie chemat Thomson. 

Cârnul intră îndată. 

— Aşadar, ai venit, flăcăule, zise Peter, te-ai ţinut de cuvântul ce 
mi-ai dat atunci în pivniţă că o să-mi fii de ajutor la vreo nevoie. 

— Criminalii îşi ţin totdeauna cuvântul dat, răspunse Thomson 
lovindu-se cu pumnul în piept. Am venit, domnule, şi aştept să-mi 
spui ce vrei de la mine. 

— Ai tu curaj, băiete? întrebă Peter apropiindu-se de Thomson. 

— Curaj? Hm, cred şi eu. Ar trebui să afli câteva întâmplări din 
viața mea, ca să-ţi faci o idee... 

— Lasă, că ştiu; ascultă acum bine ceea ce-ţi spun. Am să-ţi pun la 
dispoziţie un vaporaş, un iaht cu aburi. Pe vasul acesta se află un 
tânăr şi o fată pe care vreau să-i suprimi, înţelegi? 

— Dacă înţeleg ce vrea să zică a suprima? Cum dracu nu, zise 
Thomson râzând, doar între oameni am trăit şi eu. În privinţa asta 
poţi să te laşi în nădejdea mea; am să fac pe acele două persoane să 
dispară aşa ca şi cum n-ar fi existat niciodată în lume. Poate că voinţa 
dumitale este să-i arunc în mare de pe vapor? 

Peter afirmă din cap. 

— În mare să-i arunci, dar nu de pe vapor ci de pe vârful vreunei 
stânci din Scoţia. 

— Din Scoţia? Ei, bravo; apoi ţara asta o cunosc pe degete. Pot să 
mă învârt pe acolo cu ochii închişi. 

— Cu atât mai bine; ştii pe acolo niscai stânci înalte, singuratice? 

Thomson se gândi un moment. 

— Stâncile Dracului sunt tocmai potrivite pentru aşa treabă, zise 
dânsul. Acolo am avut odinioară şi aventura cu cadavrul. 

— Cu care cadavru? întrebă Peter curios. 

— A fost o istorie... în sfârşit, asta-i altă gâscă, răspunse cârnul 
care se temea că spusese deja prea mult. Am să plec cu vaporul, 
domnule. Când vrei să plec? 

— Chiar mâine, dacă vrei. Vasul stă gata în port. La miezul nopţii 
te îmbarci cu aceste două persoane şi cred că în zece zile ajungi în 
Scoţia. 

— O! desigur că ajung; numai dacă nu m-ar apuca vreo furtună. 

— În Scoţia o să găseşti vreun om căruia să te poţi încrede, căci tu 
singur n-o să birui pe bărbat şi pe femeie. 

— O! eu găsesc ajutoare ori încotro m-aş întoarce; n-am decât să 
fluier o dată şi-i am pe toţi grămadă. 

— Cu atât mai bine. 

— Însă ce am să câştig eu din treaba asta? Înţelegi bine că aşa 
degeaba... 

— Degeaba nu-ţi cer nici eu nimic, întrerupse Peter; am să-ţi 
plătesc bine. Deocamdată primeşte asta ca arvună. 

Peter trase sertarul, luă un fişic de aur şi-l dădu hoţului de cadavre. 

Acesta desfăcu fişicul ca să se convingă de ceea ce conţine, văzu 
aurul şi ochii îi străluciră. Dădu drumul banilor în buzunarul său larg, 
de piele. 

— Ai să vezi, domnule, zise dânsul apoi, că nu ţi-ai pus încrederea 
într-un nemernic. Amândouă persoanele au să se afunde în mare şi n- 
au să mai iasă niciodată la soare. 

— Foarte bine, băiete. Am să dau îndată ordinele necesare. 

Apăsă un buton electric şi numaidecât uşa se deschise şi trecu peste 
prag malaezul cocoşat. 

Acesta aruncă o privire neîncrezătoare asupra jefuitorului de 
cadavre. 

— Ce poruncește stăpânul? întrebă apoi dânsul adresându-se lui 
Peter. 

— Să ţii pe prizonieri gata de plecare pentru miezul nopţii, zise 
dânsul. Vreau să mă curăţ de dânşii. 

Un zâmbet de triumf strâmbă figura cocoşatului. 

În sfârşit, îşi ajunsese şi dânsul scopul. Putea să-şi satisfacă ura 
către acea femeie care i se împotrivise mereu. 

Ar fi putut să întrebuinţeze forţa contra ei. Însă Peter îi ordonase să 
nu facă asta sub pedeapsă grea. Acum avea să-şi răzbune pregătind 
încăpăţânatei un sfârşit grozav. 

— Şi ce-a hotărât domnul în privinţa prizonierilor? întrebă dânsul 
pe Peter. 

— De ce atâta curiozitate? zise Peter cu glas aspru. Dar hai, să te 
mulţumesc de data asta fiindcă meriţi... 

— Cred şi eu că merit, stăpâne. De n-aş fi avut eu ochii ăştia 
deştepţi în cap, păsărelele ar fi zburat din colivie, azi ar fi departe. 

— Vrei să afli ce am hotărât în privinţa prizonierilor? 

— Da, domnule, asta aş vrea să ştiu. 

— Ei bine, vor fi transportaţi amândoi în Scoţia şi acolo vor fi 
aruncaţi în mare de pe vârful unei stânci înalte. 

Cocoşatul sări odată în sus ceea ce arăta la dânsul o mare bucurie. 

— Asta-mi place! exclamă dânsul. Asta e ceva de gust! Să fie 
aruncaţi în mare de pe stâncă, legaţi fiind bineînţeles ca să nu scape 
înot, iată un plan care îmi umple inima de bucurie. De un singur lucru 
aş vrea să te rog, domnule, eu credinciosul servitor, care în curs de 
atâţia ani am dus greul alături cu dumneata. Să-mi dai voie să mă duc 
şi eu în Scoţia, să fiu de faţă la aruncarea în mare a fiului dumitale şi 
a acelei coţofene amorezată de dânsul. Voi ajuta la legarea lor şi voi 
simţi o mare bucurie, văzându-i pierind pentru vecie de la lumina 
soarelui. 

Peter stătu pe gânduri. 

Dorul de răzbunare al acelui pigmeu îl umplea de scârbă. 

Cunoştea motivul urii cocoşatului asupra prizonierilor. 

— Nu, Jim, zise dânsul. De astă dată nu-ţi fac pe voie. Trebuie să 
rămâi aici să păzeşti casa. 

— Dar, domnule, te rog din tot sufletul! 

— Cu neputinţă. Am vorbit, Jim; ştii că nu-mi întorc vorba. 

— Domnule, reluă malaezul cu încăpăţinare, de când sunt în 
serviciul dumitale n-am cerut nicio favoare. Adesea mi-ai spus că eşti 

mulțumit de mine, că nu vei mai găsi un om aşa deştept şi credincios. 
Azi îţi fac cea dintâi şi poate cea din urmă rugăminte şi dumneata mă 
refuzi... 

Privirea lui Peter exprima dezgust; dânsul era într-o aşteptare 
amenințătoare; îşi trăgea barba roşie, falsă. 

Cocoşatul simţi că în inima stăpânului său clocotea o furtună, totuşi 
nu cedă. 

— Domnul, reluă dânsul apropiindu-se de Peter aşa ca numai el să-i 
audă vorbele, de când sunt în slujba dumitale, am adunat o sumă 
bună de bani. Renunţ la ea, vreau să fiu iar sărac lipit dacă-mi dai 
voie să însoțesc pe prizonieri în Scoţia, să asist la aruncarea lor în 
mare. 

— Afară, câine ticălos, răcni Peter cu un glas detunător, afară, 
gânganie, pieri din ochii mei. Crezi că dacă urăşti pe fată fiindcă nu ți- 
a satisfăcut poftele, poţi să mă cumperi cu o mizerabilă sumă de bani? 
Caută să ieşi iute de-aici şi să nu te mai araţi în ochii mei dacă nu vrei 
să-mi pierd sărita şi să-ţi dau o pedeapsă grozavă. 

Cocoşatul se cutremură. 

În momentul de pe urmă ridică capul şi aţinti asupra lui Peter van 
der Straaten o privire înţepătoare. 

— Domnule, zise dânsul, ai să te căieşti amar că mi-ai refuzat 
această mulţumire. Ia închipuie-ţi, ce s-ar face casa asta dacă eu acum 
mi-aş lua calabalâcul şi aş pleca. 

Peter se repezi acum la cocoşat, îl apucă de piept şi-l zgâlţâi 
zdravăn. 

— Câine spurcat, vrei să mă ameninţi? strigă dânsul, crezi că o să- 
mi bagi tu frica în oase? Încearcă numai să-ţi părăseşti locul şi vei 
vedea dacă nu-ţi vei găsi cu asta sfârşitul zilelor tale negre. Mâna mea 
ajunge departe. Să te târăşti în cel mai ascuns colţ al pământului, te 
voi găsi şi te voi strivi. Hai, acum ieşi? leşi! 

Ridică piciorul şi izbi pe cocoşat în spate, aşa că acesta ajunse la 
uşă. 

Thomson, care privise scena zâmbind, uitându-se când la Peter, 
când în jos spre cocoşat, cu un dispreţ caraghios, se hotărî să joace o 
festă micului om. Cum căzuse în brânci lângă dânsul, îl luă de fundul 
pantalonilor, îl scoase în coridor, apoi se întoarse râzând cu poftă şi 
închise uşa. 

— Ai făcut foarte bine, domnule, zise lui Peter, dând afară 
stârpitura asta. Mă prind că a fost o chestie între el şi acea fată şi ar 
vrea să se bucure acum de tremurătura ei în faţa morţii. 

— Da, aşa este, ai ghicit, răspunse Peter. Acum pleacă şi la miezul 
nopţii să te întorci. Nădăjduiesc că n-o să audă nimeni de întâmplările 
astea. 

Thomson se înclină. 

— În privinţa asta, zise dânsul, domnul poate să se culce pe 
amândouă urechile. Dă ordin să se pună foc maşinii vasului; la ceasul 
hotărât voi fi aici. 

Peter făcu un semn din mână. Thomson ieşi. 


Unsprezece zile trecuseră de la discuţia asta a lui Peter cu 
Thomson. 

Stâncile Dracului, cele mai înalte ale Scoției, erau tăcute, pustii, 
înroşite de razele soarelui care tocmai dispăruse după undele 
oceanului. 

Un vaporaş se apropia cu o mare repeziciune de aceste stânci. 

Însă la un nod de mal, el se opri. O barcă fu coborâtă pe apă şi 
săriră în ea cinci oameni, dintre care doi s-ar fi părut din depărtare că 
sunt legaţi. 

Cârma luntrii o ţinea Thomson, jefuitorul de cadavre, care se uita 
cu băgare de seamă spre stânci. 

Lângă el stăteau doi vâslaşi care mişcau lopeţile cu tact. Jos pe 
podeaua bărcii stăteau trântiţi, aproape nemişcaţi, Hans şi Cati 
Niwenhus. Nenorociţii erau legaţi cu frânghii tari, aşa de strâns, încât 
legăturile le intraseră în carne, membrele le amorţiseră. 

Nu-şi mai făceau acum nicio iluzie; nicio lucire de speranţă nu mai 
străbătea inima lor; ştiau ce-i aşteaptă: moartea! 

— Mi se pare că nu se află pe stânci nicio suflare omenească, îşi 
zise Thomson lăsând ocheanul din mână. De altfel, revolverele îmi 
sunt bine încărcate. Voi culca la pământ pe acela care va îndrăzni să 
mă împiedice în operaţia mea. Hai, băieţi, adăugă dânsul tare 
adresându-se vâslaşilor; mânaţi din răsputeri, să isprăvim treaba, şi să 
ne întoarcem pe vapor înainte de a se înnopta de tot. 

Cei doi indivizi îşi întrebuinţară toate puterile şi curând barca se 

opri lângă stânci. 

Thomson se uita ţintă spre un loc anumit unde mai fusese el odată 
şi unde ştia că bătaia valurilor săpase ca un fel de scări în stânca 
dreaptă ca peretele. 

Găsi acel loc şi ordonă ca barca să fie trasă acolo. Sări dânsul 
înainte, apoi prizonierii îl urmară mânaţi dindărăt de către vâslaşi. 

Curând ceata ajunse în vârful stâncilor. 

— Dezlegaţi-i, ordonă Thomson. 

Frânghiile căzură îndată tăiate. 

Hans şi Cati putură acum pentru întâia oară de 11 zile, să-şi mişte 
mâinile şi picioarele. 

Thomson se apropie de dânşii. 

Acest criminal fără milă, fără lege, fără Dumnezeu simţi ca un fel 
de înduioşare uitându-se la cei doi tineri care trecuseră prin atâtea 
suferinţe şi care acum trebuiau să piară de o moarte aşa de crudă. 

De aceea, glasul lui nu fu aşa aspru şi brutal când apropiindu-se de 
Hans, îi zise: 

— Pregăteşte-te de moarte, domnule. Am însărcinare să vă omor, 
pe dumneata şi pe această fată care, după cum am auzit, trebuie să fie 
logodnica dumitale. Să nu încerci să mă îndupleci prin rugăminţi. Să 
nu-ţi intre deloc în gând că e cu putinţă să-ţi schimbi soarta. Acela 
care mi-a dat însărcinarea este neîndurat neclintit ca o stâncă în mare. 

— Ştii că tot ce spui e drept, răspunse Hans cunosc pe acela care ți- 
a dat misiunea asta sângeroasă; e tatăl meu. Blestem asupră-mi că 
datorez viaţa unui astfel de om şi că am pronunţat de-atâtea ori către 
dânsul cuvântul de tată! Mai bine nu m-aş fi născut sau, de nu se 
putea altfel, să fi fost crescut cel puţin de lupi, să fi trăit între fiarele 
pădurii. Mi-ar fi fost mult mai bine. 

Cati îi puse mâna pe umăr. 

— Hans, zise dânsa, de ce te înfurii asupra sorții? Eu zic că se 
cuvine, să nu acuzăm nimic şi pe nimeni. Oare viaţa n-a avut pentru 
noi bucurii, ceasuri de nespusă fericire? 

Hans privi cu o iubire negrăită pe tânăra fată ce stătea înainte-i 
mândră, cu capul sus, fără umbră de frică pe faţă. 

— Da, Cati, răspunse dânsul, ai dreptate, am trecut prin ceasuri de 
mare fericire; razele dragostei au pătruns cu tine în închisoarea mea şi 
alături cu mizeria am găsit momente sublime. Ah! dacă nu mi-a fost 


— 295 — 


dat să-mi sfârşesc viaţa cum am început-o!... Ai fi fost soţia mea, 
copilă generoasă, şi singura mea grijă în lume ar fi să te fac fericită. 

O apucă în braţe, o strânse cu foc şi buzele lor se lipiră. 

Thomson se retrase la o parte ordonând celor doi indivizi să facă 
tot aşa. 

— Să-i lăsăm să-şi vorbească, să se drăgostească zise dânsul. 
Acestea sunt momentele lor cele din urmă. 

— Cati, zise Hans, mă ierţi că te-am târât cu mine la pieire, că o să 
ţi se curme acum firul tinerelor tale zile? 

— Să te iert? răspunse fiica pescăresei cu ochii luminaţi de razele 
dragostei. Dar ce-ar fi fost viaţa mea fără tine? Dacă cineva mi-ar zice 
acum că sunt liberă, că pot să mă duc de-aici şi aş vedea că te aruncă 
pe tine singur în mare, eu m-aş arunca după tine. 

— Ce, ai fi gata să mori de bunăvoie, împreună cu mine? 

— Da, Hans, aş muri bucuroasă. 

— Atunci să fie binecuvântat ceasul morţii mele exclamă Hans, 
pentru că ştiu că nu mă duc neiubit în veşnicie. Însă de ce să mai 
aşteptăm, de ce să ne chinuim mai mult? Să rugăm pe călăi să termine 
odată; să le arătăm că nu ne e frică de moarte, că amorul ne dă putere 
s-o privim în faţă. 

— Da, aşa să facem, şopti Cati. Încă o sărutare, iubitule, încă una, 
cea din urmă. 

Căzu în braţele lui Hans şi buzele lor se împreunară din nou într-o 
lungă şi înfocată sărutare. 

Thomson se apropie acum. 

— E vreme, zise dânsul serios. 

— Suntem gata să murim, zise Hans. 

— Trebuie să vă leg pe amândoi. Aşa e ordinul. 

— Ce, nu ne laşi liberi nici în secunda morţii? 

— N-am ce face; eu mă conformez întocmai poruncii. 

— N-ar fi mai bine, zise Cati dacă am fi legaţi strâns unul de altul? 
aşa n-ar putea să ne despartă nici valurile mării. 

— Da, ai dreptate, răspunse Hans. Iată mâinile mele. 

Thomson legă mâinile celor doi amanți, apoi dimpreună cu un 
vâslaş, îi legă trup la trup, făcând, noduri tari. 

Fură apoi împinşi spre marginea prăpăstiei. În clipa de pe urmă 
Hans strigă: 

— Staţi! aşteptaţi puţin. Aveţi oare poruncă să nu ne lăsaţi a ne 
zice rugăciunea cea din urmă? 

Thomson se gândi puţin. 

— În privinţa asta n-am niciun ordin, răspunse dânsul. Nu văd de 
ce nu v-aţi ruga. Hai, închinaţi-vă; eu mă dau la o parte. 

Şi se retrase cu cei doi oameni. 

— Iubito, şopti Hans, nu pentru rugăciune i-am depărtat, ci pentru 
ca să ne aruncăm singuri în mare. Nu crezi că-i mai bine să ne dăm 
noi siguri moartea? 

Fata se strânse mai mult la pieptul lui. 

— Să nu fie oare niciun mijloc ca să scăpăm? întrebă dânsa. 
Trebuie oare într-adevăr să murim aşa de tineri? 

— Niciun mijloc, răspunse Hans cu un zâmbet amar; priveşte 
împrejur; nu se zăreşte niciun vas, nicio barcă de pescari, nimeni pe 
stânci, pustiu pretutindeni. Vrei tu, iubito, ca în loc să ne arunce călăii 
în mare, să sărim noi înşine? Vrei să mergem împreună de bunăvoie în 
veşnicie? Spune! 

— Vreau, vreau! exclamă fata. 

— Îţi mulțumesc! Acum puneţi mâinile într-ale mele, aţinteşte-ţi 
privirea în ochii mei şi Dumnezeu să ne primească sufletele. 

Hans ridică încă o dată ochii spre cer, privi pentru ultima oră norii, 
vârfurile munţilor şi văile. 

Deodată îşi făcu vânt şi două corpuri vii, omeneşti, se rostogoliră 
prin aer în prăpastia unde urlau valurile. 

Thomson scoase o înjurătură groaznică; alergă pe marginea stâncii 
şi văzu pe nenorociţi luptându-se cu valurile. 

— Drace, strigă dânsul, m-am lăsat să fiu tras pe sfoară ca un 
nătărău. 

Cei doi vâslaşi alergară lângă dânsul şi-şi zgâiră ochii în jos. 

Su sfârşit, eu cred că totuna e, că s-au aruncat ei singuri sau că 
le-am fi făcut noi vânt, zise unul dintre vâslaşi. Dumnezeu să-i ierte, 
căci cu zile n-au să scape. 

Hans, cum se văzu acoperit de valuri, simţi că i se deşteaptă în 
inimă, mai tare ca oricând, dorul de viaţă, că puterile i se răzvrătesc 
contra morţii. nu acceptă să fie atras în mormântul lichid fără să fi 
luptat mai întâi voiniceşte. 

Printr-o sforţare colosală, aşa că venele îi plesniră aproape, izbuti 

să-şi dezlege mâinile. 

Cati de asemenea nu-şi pierduse cunoştinţa; înconjură cu braţele 
corpul amantului său şi se ţinu strâns lipită de el. 

— Nu mă strânge aşa tare, exclamă dânsul vreau să-ncerc ca să 
scăpăm înot. 

— Crezi să fie cu putinţă una ca asta? 

— De ce nu? S-au mai văzut deja în lume astfel de minuni. Am să 
înot până vom pieri din vederea călăilor. Pe urmă ne vom lăsa în voia 
unui val care să ne arunce la mal. Dacă valul va fi bând, ne va depune 
uşor pe mal şi vom fi scăpaţi; iar dacă din contra va fi furios, atunci 
ne vom sfărâma de stânci; totuna ne este; ori să murim acum aici, ori 
după ce ne vom fi făcut datoria de-a voi să rămânem în viaţă. 

Tânăra fată zise, desprinzându-şi braţele de Hans. 

— Dacă e vorba să scăpăm, atunci află că ştiu şi eu să înot. 

Într-adevăr, ea era o înotătoare excelentă şi ajută mult pe Hans în 
momentele când un val neaşteptat le trecea pe deasupra capetelor. 

După atâta încordare a braţelor şi picioarelor, tânărul se simţi sleit 
de puteri. Cati se plânse asemenea că rochiile înmuiate o atrăgeau în 
jos ca plumbul. 

— Nu dispera, iubita mea, nu pierde nădejdea de viaţă. Ah! 
gândeşte-te ce fericiţi am fi pe lume! Viaţa e aşa dulce şi alături de 
tine ar fi un rai pentru mine!... 

Silinţele lor supraomeneşti aveau să rămână zadarnice. De câte ori 
izbuteau să se apropie puţin de stânci, venea un val mare, îi lua şi-i 
arunca mai departe de unde fuseseră. 

— N-o să izbutim oare să scăpăm? exclamă Hans cu glas plângător. 
O să trebuiască oare să murim în chip aşa ticălos? Te rog, Cati, 
răspunde-mi, nu tăcea. Pentru numele lui Dumnezeu, vorbeşte cu 
mine Cati, Cati!... 

Un țipăt de groază izbucni din pieptul lui. Fata îşi pierduse 
cunoştinţa, nu mai putea să ţină capul afară din apă. 

— Ei, dacă ne e dat să pierim, exclamă dânsul hai, fie aşa... Orice 
împotrivire este zadarnică, văd eu bine. 

Îşi lipi gura de buzele îngălbenite ale fetei, închise ochii şi se lăsă în 
voia valurilor. Se aştepta ca în minutul următor să ajungă în cealaltă 
lume. 

Dar deodată deschise iar ochii şi ridică capul tresărind. 

Ce era oare? I se păruse că atinsese cu picioarele un corp tare. 

Şi acest corp se ridica mereu în sus ca şi cum ar fi voit să readucă 
pe cei doi amanți la lumina roză a lumii, la aerul îmbălsămat, la viaţă. 

O Dumnezeule, într-adevăr corpul se mişca; curând Hans îşi simţi 
capul în aer şi putu să ridice pe al fetei. 

Se uită în jos şi văzu bine ce era; se afla cu picioarele pe un obiect 
negru, lunguieţ, ascuţit la capete, în forma unei ţigări de foi. 

Cu neputinţă să fi fost o bucată dintr-un vas sfărâmat de furtună; 
nu astfel se mişcă în mare sfărâmăturile. O! grozăvenie! Dar poate era 
un monstru de mare, o balenă, un delfin! Atunci scăpare tot nu era; un 
delfin i-ar fi sfâşiat şi înghiţit. O balenă s-ar fi lăsat curând în fundul 
mării dându-i din nou pradă valurilor. 

Cu toate astea corpul îi susţinea mereu în vreme ce se mişca într-o 
direcţie oarecare, ridicându-se tot în sus. 

Cati îşi veni deodată în simţiri şi întrebă pe Hans unde se află. 

— Nu ştiu răspunse dânsul, suntem morţi şi ne aflăm pe altă lume 
sau suntem tot în viaţă; nu sunt sigur. 

În câteva vorbe spuse fetei ce era. Deodată, acel corp ieşi pe 
jumătate din apă şi Hans observă bine deasupra lui o fereastră 
luminată. 

Încurcătura fu şi mai mare în spiritul nenorocitului. 

Dincolo de fereastră, în interiorul acelui corp, se vedeau doi oameni 
care păreau că se chibzuiesc. 

Fereastra se deschise şi unul dintre acei doi oameni îşi scoase 
trupul pe jumătate afară şi întinse amândouă mâinile către Hans. 
Acesta atrase pe fată după sine, se coborâră după acel om ieşit din 
fundul mării, fereastra se închise; corpul acela negru se afundă din 
nou şi începu să se mişte întocmai ca un vapor. 

— Iată că i-am scăpat! exclamă unul din oamenii ieşiţi din mare; 
nenorociţii mult trebuie să fi luptat cu valurile, căci şi-au pierdut 
cunoştinţa. Vino, Herbert, de-mi ajută să-i duc în cabină. 

Omul acesta care vorbea astfel nu era altul decât lordul Osborne, 
iar celălalt era prietenul său, Herbert de Markenstein. 

Dânşii întreprinseseră călătoria de încercare cu vaporul scufundător 
despre care a fost vorba. Curând Hans şi Cati se aflară pe saltele moi 
într-o cabină elegantă; lordul Osborne stătea plecat asupră-le dându-le 
ajutoare ca să-şi vină în simţiri. 

Capitolul XXXVIII — O legătură de afaceri 


„— Aşa, vă dau 5 mii de florini, să legaţi pe 
Peter, să-l trântiţi înaintea casei lui, având pe 
piept o țidulă astfel: «Acesta e marele hoţ de fete 
demult căutat». ” 

Jim cocoşatul 


Am lăsat pe Veitel Ițic într-o situaţie proastă de tot. 

Legat cu un lanţ gros în pivniţă unei cârciumi, cu picioarele în apă, 
supărat de guzgani, de coropişniţe, de tot felul de dihănii, neputând să 
închidă ochii, blestema pe Peter van der Straaten. 

— Ah! zicea dânsul, să scap eu odată de-aici şi am să mă răzbun... 
Va fi o răzbunare cum nu s-a mai văzut în lume. 

Speranţa asta i se tăia ori de câte ori îşi mişca o mână sau un 
picior; atunci îşi aducea aminte de lanţuri. Cum dracu să scape de 
acele legături? 

Trecuse un ceas de când evreul fusese depus în pivniţă şi Liliacul 
nu avea niciun gând să se retragă. Dânsa stătea acolo ca să se sature 
de răzbunare. Găsise o mulţime de mijloace ca să-l chinuie pe Veitel. 

Într-un moment se coborî în apă, se apropie de prizonier, scoase o 
hârtie lungă, o aprinse cu un chibrit şi o ţinu sub nasul tânărului. 

Acesta începu să se smucească încoace şi încolo, însă lanţurile-i 
erau aşa strânse încât nu putea să descrie decât cu capul un mic cerc. 

Pe urmă baba aruncă piper în ochi lui Veitel care de frica asta, 
ţinea ochii mereu închişi, temându-se să nu orbească. 

Dânsul se rugă de iertare. Degeaba, Liliacul nu voia să-l audă. 

—  Liliacule, zise el, într-un moment cu glas tremurător, îţi 
făgăduiesc să te fac bogată, aşa de bogată cum nu mai e altă femeie în 
Olanda. O să-ţi aduc la picioare comorile stăpânului meu Peter van 
der Straaten, o să te fac fericită, dacă îmi vei lăsa viaţa şi-mi vei da 
drumul de-aici. 

Baba dădu din umeri. 

— Nu mai trage nădejde, câine râios, zise dânsa, că o să scapi cu 
zile. În pivniţă asta ai să crapi. 

Veitel începu să urle de turbare. 

Se zvârcoli încă o dată ca să rupă lanţurile. 

Baba pufni de râs. 

— Mai încet, zise dânsa, să nu prăbuşeşti casa. Ha, ha! lighioană ce 
eşti, lanţuri nu poţi să rupi, dar te pricepi să vinzi pe aceia cărora le 
juraseşi credinţă? 

Tânărul oftă din adânc şi se lăsă să cadă în apă. 

Niciun ajutor, nicio scăpare, era condamnat la moarte! 

Trecu alt ceas. 

Deodată se auziră paşi pe scări. 

O rază de speranţă pătrunse în inima lui Veitel. Nu cumva venea un 
mântuitor, un om căruia să-i poată spune de chinul său? 

Drace, drace! era Profesorul orb, el singur. 

— Liliacule, zise acesta pipăind pereţii, aici eşti încă? Nu văd 
nimic. Întunericul acesta m-a orbit de tot. 

— Da, aici sunt, răspunse baba. În viaţa mea n-am petrecut aşa 
bine ca în noaptea asta. Să mă fi dus la cea mai frumoasă piesă de 
teatru n-aş fi râs atâta ca de acest câine care se tăvăleşte prin apă. 

— Să isprăvim odată cu evreul, zise Profesorul cu glas aspru. Uite, 
am adus un cuţit pe care l-am luat de pe tejgheaua cârciumarului, e 
ascuţit ca briciul, e de tăiat cârnaţi. O să putem măcelări cumsecade 
pe evreu. 

— Vrei să-l măcelăreşti, într-adevăr chiar acum? 

— Fireşte, răspunse Profesorul. Nu trebuie să amânăm treaba asta, 
căci se poate să vină cineva în pivniţă şi să dea drumul jigodiei. 

Veitel Ițic se ghemui în colţul pivniţei. 

Auzind că o să fie măcelărit, îi veni să leşine. 

Văzu foarte bine cum Profesorul scoase din sân un cuţit lung, lat, 
strălucitor. 

— Hai, condu-mă pe scară în jos, Liliacule, zise orbul cu glas 
rugător. 

Baba îl susţinu şi se coborâră împreună. 

— Ce dracu, m-am răcit deodată la picioare, zise orbul. 

— Se înțelege, dacă calci în apă răspunse baba. Pivniţa e plină de 
apă. 

— Aşa? Atunci e foarte bine. Sângele căţelului de evreu are să 
plutească acuşi pe deasupra. 

Veitel începu acum deodată să urle şi să plângă. 

— Ah! lăsaţi-mă să trăiesc, strigă dânsul. O să vă fiu cel mai 
credincios tovarăş şi niciodată... 

Un țipăt de durere şi groază izbucni deodată din pieptul lui. 
Profesorul îl înşfăcase cu mâinile lui lungi, uscate şi-l izbise de perete. 

Veitel se uita cu ochii zgâiţi, ieşiţi pe jumătate afară, la cuțitul 
teribil pe orbul îl ţinea numai la câteva degete de gâtul lui. 

— Taie-i beregata, bărbăţele, exclamă baba. O să stăm apoi să 
privim săriturile lui, întocmai ca şi cum am fi tăiat un porc. 

— Ţine-l bine, Liliacule, zise Profesorul. Apucă-i amândouă mâinile 
şi îndeasă-l în perete, pentru ca izbitura cuţitului să-l nimerească bine. 
Sau ce zici dacă i-am tăia mai întâi o ureche, pe urmă alta? Ştii, aşa se 
făcea mai înainte. 

— Nu, nu, omoară-l dintr-odată, zise baba, mi-e teamă să nu-i audă 
cineva ţipetele şi să vină să ne cadă pe cap. Taie-i beregata. 

În momentul de pe urmă dânsa se trânti pe mâinile legate ale lui 
Veitel şi apucându-i capul, i-l apăsă spre ceafă rămânând astfel 
gâtlejul la îndemână de a fi bine înjunghiat. 

Profesorul ridică cuțitul şi în clipa de pe urmă Veitel ar fi trecut din 
lumea asta dacă nu s-ar fi auzit deodată afară o chemare. 

Criminalii tresăriră. Profesorul abătu cuțitul, baba lăsă capul 
evreului. 

— Hei, Profesorule, Liliacule, aici sunteţi? Ieşiţi, iute! zicea glasul. 

Vrednicii soţi porniră în fugă pe scări în sus. Se aflară nas în nas cu 
stăpânul cârciumii. 

Acesta le făcu semn să vină mai la o parte şi le şopti: 

— Am să vă comunic ceva important. 

Criminalii crezură că e vreo afacere bună, căci cârciumarul avea 
obicei să facă pe mijlocitorul. 

— Ce este? întrebă Liliacul, de ce ne-ai deranjat? 

— Pentru că era nevoie să vă deranjez. E în cârciumă un om, un 
cocoşat, o pocitanie de malaez. El cere un om hotărât care se pricepe 
într-ale cuţitului. Se vede că vrea să expedieze pe cineva din lumea 
asta. 

— Atunci e o afacere pentru tine, şopti baba către amantul său. 

— Tocmai asta am gândit şi eu, reluă cârciumarul. Mi-am zis aşa: 
orbul nostru Profesor învârteşte de minune cuțitul şi tot n-are nicio 

ocupaţie pentru moment... 

— Asta nu mă împiedică să refuz afacerea de nu va fi plată 
cuviincioasă. 

— Eu cred că e plată mare, chiar foarte mare. Cocoşatul a luat loc 
într-o odaie deosebită pe un scaun şi a băut până acum mai multe 
sticle de şampanie. Hai, vino să te recomand. 

Câteşitrei porniră în cârciumă. 

Într-adevăr noul muşteriu era Jim, cocoşatul malaez, servitorul lui 
Peter. Figura lui era roşie ca jarul, ochii i se învârteau mereu în cap ca 
la un lup turbat. 

Fusese până aici un servitor credincios al lui Peter. Înfăptuise toate 
nelegiuirile ca să-i fie pe plac. Însă de când i se refuzase favoarea de a 
însoţi pe Cati în Scoţia, de a se bucura de chinurile ei din urmă, de 
atunci se dezgustase de slujbă. Injuria ce-i făcuse Peter, lovindu-l cu 
piciorul în partea dindărăt, îi umpluse inima de turbare. 

— O să se căiască, îşi zise malaezul care băuse mai mult decât îl 
ţinea cureaua. A voit să mă aibă de duşman? Foarte bine, duşmani să 
fim. O, milionar îngâmfat ce eşti, crezi oare că poţi să mă striveşti în 
picioare ca pe un vierme? Vei vedea cum te înşeli. Eu, Jim, malaezul, 
sunt un şarpe şi am să-mi vărs veninul în corpul tău. Îmi trebuie 
numai un om isteţ şi atunci Peter o să ştie cine sunt. 

În momentul acesta uşa se deşchise şi cârciumarul conduse înaintea 
cocoşatului pe Profesor şi pe Liliacul. 

— Prea onorate domnule, zise dânsul adresându-se cocoşatului într- 
o atitudine umilită cum se cuvenea pentru un muşteriu ce bea 
şampanie, iată, astea sunt cele două persoane despre care ţi-am vorbit. 

— Daţi-vă mai aproape, ordonă malaezul. 

Profesorul şi Liliacul făcură câte doi paşi înainte. Cârciumarul se 
grăbi să iasă şi închise uşa după dânsul. 

— Hai, şedeţi şi beţi cu mine. 

Profesorul şi Liliacul nu aşteptară să li se zică de două ori. 

Îşi umplură paharele ochi, cu şampanie, şi suflară apoi numaidecât 
în fundurile lor. 

Atunci malaezul începu vorba astfel: 

— E un om bogat şi foarte stimat aici în Amsterdam, căruia am 
poftă să-i fac un rău. Îmi trebuie dar un prieten care ştie să dea cu 
cuțitul şi e curajos. Trebuie să vă spun însă că omul e foarte puternic 

şi ne-ar prăpădi pe toţi într-o clipă dacă ar afla că-i suntem duşmani. 

Baba ridică capul şi rămase pe gânduri. 

— Cine poate să fie în Amsterdam aşa bogat, puternic şi stimat 
decât Peter van der Straaten? îşi zise dânsa. 

Vrând să s-arate cocoşatului ca femeie pătrunzătoare, se sculă şi 
zise: 

— Nu e nevoie să ne spui cum se cheamă acest om; am să-ţi spun 
eu numele lui. 

— Sunt curios să te ascult, zise cocoşatul râzând, cum ai putea să 
ştii secretele mele? 

— Omul acesta se numeşte Peter van der Straaten, continuă 
Liliacul. 

Cocoşatul sări în sus de pe scaun, şi rămase cu ochii zgâiţi asupra 
femeii. 

— Mii de fulgere! exclamă dânsul, dând cu pumnul în masă. Ai 
ghicit, babă; cum dracu ai făcut?... În sfârşit, nu mă mai ascund după 
deget. Acesta e omul meu. Îl cunoaşteţi? 

Baba râse în punga cu ghem care n-o părăsea niciodată, şi se uită 
lung la Profesor. 

— Ne întrebi dacă-l cunoaştem pe Peter van der Straaten? Hm, eu 
cred că-l cunoaştem ca pe buzunarele noastre. 

— Sunteţi de părere că o să vă puteţi apropia de el? 

— De ce nu, zise Profesorul; e nevoie numai ca treaba să fie bine 
începută. 

— Eu am un plan, zise malaezul. Mai întâi trebuie să ştiu dacă-mi 
pot pune nădejdea în dumneavoastră. 

— În noi? Ha, ha! Întreabă numai pe cârciumar. El ne cunoaşte de 
multă vreme. Ştie ce întreprinderi grele am luat asupră-ne, cum le-am 
scos la capăt bun şi cum toţi clienţii noştri au rămas nespus de 
mulţumiţi. 

— Şi câţi bani o să mă coste ca omul să moară? 

Profesorul se gândi puţin. 

— Vreo cinci mii de florini, zise dânsul, cred că nu-i mult. Înţelegi 
că trebuie să fugim numaidecât în străinătate. Când e ucis un om ca 
Peter van der Straaten, se face mare gălăgie... 

— Gălăgie îngrozitoare, întrerupse Liliacul. Asta e o afacere grea, 
bărbate; eu cred că cinci mii de florini n-au să ne fie de ajuns. 


E A e 


Cocoşatul izbi din nou masa cu pumnul. 

— Cinci mii de florini! strigă dânsul. Mii de draci! Pentru atâţia 
bani s-ar putea ucide o familie întreagă, şi dumneavoastră vreţi mai 
mult? În sfârşit, ce tura-vura, o să ne înţelegem noi, adăugă dânsul 
sorbind un nou pahar de şampanie. O să facem un contract după toate 
regulile şi o să-l iscălim... 

— Ceva arvună dai? 

— O mie de florini dacă vreţi. 

— Şi cum vrei să-l omorâm? Ai vreo dorinţă în privinţa asta? 

— Ce vrei să zici? întrebă Jim uitându-se ţintă la Profesor. 

— Vreau să ştiu cum doreşti să moară omul dumitale, prin cuţit, 
prin împuşcare, prin înec sau altfel... 

— Hm, sunteţi oameni cumsecade, zise Jim aveţi şi mostre de 
crime, ca să-şi aleagă fiecare pe care o pofti. Ei bine, eu mi-am 
schimbat gândul. Ascultaţi cu băgare de seamă. Peter van der Straaten 
pleacă adesea de-acasă, cam pe la miezul nopţii. Şi se duce într-o vilă 
ce e afară de oraş, pe marginea mării deasupra unor stânci. Eu vă cer 
asta: să-l prindeţi pe drumul acesta şi să-l legaţi... 

— Şi pe urmă, să-l răcim. 

— Nu, numai să-l legaţi bine, să-l duceţi şi să-l trântiţi înaintea vilei 
sale. Să-i lipiţi pe piept o hârtie cu aceste vorbe: 


„Acesta e mult căutatul hoţ de fete şi casa înaintea căreia se află este 
cuibul lui hoţesc.” 


Baba dădu din cap. 

— Înţeleg, zise dânsa. Peter van der Straaten este un criminal şi 
dumneavoastră vreţi să-l daţi pe faţă. 

— Da, aşa vreau, să-l dau pe faţă, strigă cocoşatul, să nu scape de 
pedeapsă, şarlatanul nerecunoscător... căruia i-am făcut... ba nu... în 
sfârşit, e destul atâta, adaugă cocoşatul uitându-se cu neîncredere 
împrejur ca şi cum s-ar fi temut să nu fi spus prea mult. Vreţi să faceţi 
treaba sau nu vreţi? Spuneţi! 

— Vrem s-o facem, zise Profesorul, ridicându-se. Învoiala poate fi 
privită ca încheiată. Nu ne rămâne decât să aducem hârtie, cerneală şi 
un condei. 

Baba, auzind astea, se repezi spre uşă să iasă în cârciumă, s-aducă 

cele cerute. 

Cocoşatul îi sări înainte.. 

— Stai pe loc, zise dânsa; am s-aduc eu tot ce trebuie; vreau numai 
să mă preumblu niţel la aer rece, afară. 

— La aer rece? întrebă Liliacul. Ce vrea să însemne asta? Nu cumva 
vei fi vrând să aduci niscai poliţişti ca să pună mâna pe noi? Hai, 
vorbeşte! 

Profesorul sărise şi el de pe scaun. 

— Să nu cumva să te încerci a ne atrage în vreo cursă, înţelegi? zise 
dânsul. 

— Vorbiţi prostii, curate dobitocii, răspunse cocoşatul clătinându-se 
rău pe picioare, căci se îmbătase turtă. Cum credeţi c-o să vă dau eu 
pe mâna albaştrilor, când vreau să vă am în ajutor? O să mă preumblu 
puţin pe afară, picioarele de abia mă mai ţin... nu pot să iscălesc aşa 
în contract... beat nu sunt... dar capul nu-mi e tocmai limpede... 
înţelegeţi? Atâta e tot... 

— Lasă-l să iasă, bărbate, zise Liliacul, să se răcorească, ca să nu 
zică pe urmă că noi i-am dus mâna la iscălirea contractului... Atunci o 
să tăgăduiască tot şi n-o să ne dea dreptul nostru. 

— Bine, du-te şi te plimbă niţel, zise Profesorul. Noi mai intrăm în 
cârciumă, să vedem poate au sosit niscai prieteni de-ai noştri... Peste 
jumătate de ceas ne întâlnim iar aici. 

Cocoşatul ieşi ţinându-se de pereţi. Abia ajunse afară şi se îndreptă 
spre dosul casei. Se plimbă câtva timp, parcă se mai răcorise. Deodată, 
pe când se afla în dreptul pivniţei casei, se opri. 

— Ce să fie? se întrebă dânsul. N-am auzit eu un om ţipând aici 
jos? 

Stătu de ascultă ţinându-şi răsuflarea. 

— Ajutor! Săriţi! Nu mă lăsaţi! se auzi din, nou strigând din 
pivniţă. 

— Ce dracu, îşi zise Jim, e acolo un om în primejdie de moarte. 
Vreau să cobor, să-l scap dacă s-o putea... nu doar pentru iubirea 
aproapelui, însă de unde ştii, aflu vreo taină care să-mi aducă folos... 
tot am eu acum mare nevoie de bani... trebuie să plătesc cinci mii de 
florini... o să mi se uşureze de tot capitalul... 

Ţinându-se cu mâinile de pereţi ca să nu cadă pe scări, coborî în 
pivniţă. 

Aerul rece al pivniţei îl izbi în faţă făcându-l să-şi vină mai mult în 
fire. 

— E vreun om acolo? întrebă un glas de jos. Ajutor! Scapă-mă, nu 
mă lăsa! Oricine ai fi, îţi făgăduiesc să te fac bogat, bogat ca un rege. 
Fă-ţi pomană, scapă-mă... vor să mă ucidă... 

— Să te ucidă?!... 

Cocoşatul se opri şi încercă să pătrundă întunericul cu privirea, ca 
să vadă ce soi de om se mişca acolo jos, încoace şi încolo. 

— Cine eşti tu? întrebă dânsul, şi cine vrea să te omoare? 

— Am să-ţi spun toate pe urmă, zise iarăşi glasul din fundul 
pivniţei. Hai, acum vino iute de mă dezleagă de lanţuri. Doi criminali, 
doi draci împeliţaţi cum nu mai sunt alţii în lume, s-au jurat să-mi 
răpună zilele şi dacă mai stai mult la gânduri, sunt pierdut. 

— Lasă ca o să tragem cu buretele peste socoteala acestor doi 
onorabili criminali, zise Jim coborându-se în pivniţă. lată-mă aici. Stai 
s-aprind un chibrit ca să văd cum stai. Drace, dar mi se pare că te 
cunosc! 

Cocoşatul rămase înlemnit în faţa lui Veitel pe care-l văzuse de 
atâtea ori în casa lui Peter van der Straaten. 

— Omule, zise dânsul, nu eşti dumneata sluga lui Peter van der 
Straaten? 

— Eu sunt, răspunse Veitel, adică vreau să zic că eram sluga lui. 
Dar acum nu mai sunt. Stăpânul meu m-a trădat, m-a vândut, m-a 
aruncat în nenorocire. 

— Zău, ce spui, vorbeşti drept? 

— De ce-aş minţi? 

Vorbele tânărului evreu sunară ca o muzică dulce în urechile 
malaezului. 

Jim căuta un instrument de răzbunare; întâmplarea îi dădea în 
mână unul minunat. 

Ce erau Profesorul şi Liliacul? Nişte oameni şireţi, puternici ce-i 
drept, dar care aveau să facă treaba cu răceală, numai pentru bani, 
fără prea mare tragere de inimă. 

Altfel era însă cu evreul pe care Jim îl ghicise demult ce poamă 
este. Acest tânăr vândut, disprețuit, batjocorit, călcat în picioare, 
purtând în piept o ura fierbinte asupra lui Peter, avea să devină în 
mâinile lui Jim cel mai primejdios duşman al marelui comerciant. 

— Hai, iute, iute, strigă Veitel, nu-i vreme de pierdut, altfel ne 
prăpădim amândoi. 

Cu vorbele astea, Veitel smulse pe cocoşat din gândurile lui. 

— Ce să fac? întrebă Jim repede. 

— Să mă dezlegi de lanţurile astea. 

— Grea treabă; lanţurile sună a oţel de cel tare... cum dracu să fac? 

— Fă cum ştii numai fă cât mai curând. 

Cocoşatul apucă lanţul, îl suci, îl smuci fără alt rezultat decât acela 
poate de a atrage prin zornăitul lui vreun om ce ar fi trecut prin curte. 

— Trudă de pomană, zise Jim. 

— Ah! vasăzică nu poţi să mă dezlegi? Săracul de mine, o să mă 
prăpădesc, exclamă evreul cu glas plângător. 

— Aşteaptă, omule nu te văita aşa, zise cocoşatul mânios; stai că te 
dezleg eu acuşi. 

Băgă mâna în buzunar şi scoase un instrument ciudat. Era un cosor 
cu cleşte de care malaezul ştia să se servească admirabil. 

După câteva minute nu se mai auzi în pivniţă decât lucrarea 
malaezului. 

Un belciug al lanţului fu tras aşa de mult şi cu aşa meşteşug încât 
se desfăcu. 

Veitel Ițic era liber. Dând un țipăt de bucurie, dânsul se repezi pe 
scară în sus. Cocoşatul îl urmă. 

— Nebunule, zise dânsul, vrei să cazi din nou în mâna duşmanilor 
tăi? Stai lângă mine; am să te scot eu afară. 

Veitel merse alături cu cocoşatul. 

Ajunseră cu bine la poarta casei. Veitel tremura ca nu cumva 
Profesorul şi Liliacul să se ia după dânsul, să-l prindă, să-l întoarcă în 
pivniţă. 

Cum ieşiră în stradă, apucară pe după un colţ şi avură noroc să 
întâlnească o trăsură. Săriră în trăsură şi caii porniră în direcţia 
arătată de cocoşat. 

— Unde mergem? întrebă Veitel cam neîncrezător. 

— Ce, ţi-e frică acum de mine? întrebă cocoşatul. N-ai grijă că am 
să te duc într-un loc unde o să-ţi fie bine. De altfel mi se pare că n-ai 
nimic de pierdut. Dacă-mi va veni poftă să asmut pe Profesor şi pe 
Liliacul după tine, te-ai dus dracului. 

Veitel afirmă din cap şi rămase cu privirea aţintită în jos. 

Înţelese că cel dintâi lucru ce trebuia să facă acum era să se ducă 
într-un loc unde să nu-l găsească duşmanii. 

În privinţa asta, se lăsă cu totul în nădejdea cocoşatului. 

Jim porunci acum birjarului să mâne afară din oraş, spre vila de pe 
stânci. 

În tot timpul călătoriei Veitel nu scoase nicio vorbă. 

Nici cocoşatul n-avea chef de conversaţie. Tocmai când trăsura se 
opri lângă vilă, Jim zise către Veitel: 

— Iată, aici suntem acasă; dă-te jos. 

Veitel se supuse mecaniceşte. 

După păţaniile grozave prin care trecuse, simţea ca un fel de 
nepăsare dacă o mai da sau nu de vreun pocinog. 

Rămase însă uimit de bogăţia cu care era mobilată vila. 

Merse după cocoşat pe scara cea mare. 

Fu introdus într-o odăiţă foarte elegantă. 

— Şezi pe un scaun, Veitel Ițic, porunci cocoşatul. Trebuie să fii 
obosit. O să ne întărim cu ceva mâncare şi cu băutură şi apoi vom 
vorbi despre treburile noastre. 

Veitel dădu din cap. Îi era şi lui foame. Sărmanul nu băgase nimic 
în gură o zi întreagă. În afară de asta îl durea fiecare membru, fiecare 
nerv; era cu desăvârşire zdrobit. 

Se lăsă pe un scaun şi rămase cu ochii aţintiţi într-un punct; nu 
băgă de samă când cocoşatul ieşi. 

Malaezul alergă la bătrâna Margo şi-i porunci să pregătească de 
mâncare. Se duse apoi în pivniţă şi scoase mai multe sticle de vin bun. 
Când se întoarse, se apropie de babă şi bătând-o pe umăr, îi zise: 

— Ascultă, bătrâno, să nu spui nimic omului cu barba roşie despre 
tânărul care se află în astă-seară în vizită la mine. Înţelegi? De nu-ţi 
vei stăpâni limba, am să dau şi eu la iveală oarecare lucruri ştii tu... 

Baba îi tăie vorba. 

— Destul, ajunge, zise dânsa; n-ai nicio grijă; poţi să te laşi în 
nădejdea mea. 

Curând Jim se întoarse mulţumit sus, la Veitel Ițic şi luă loc în faţa 
lui la o masă largă, acoperită cu o pânză foarte albă, încărcată de 
mâncăruri şi fripturi gustoase. 

Veitel n-aşteptă să fie rugat. Luă de aici, luă de colo cum putu mai 
bine şi simţea că de ce mănâncă, i se întoarce căldura şi puterea în 

vine. Bău şi vin îndestulător, un vin plăcut, mirositor, dătător de 
curaj. 

Pofta de viaţă se redeşteptă în el şi dimpreună cu ea, ambiția şi 
spiritul de speculație care umpleau şi mai înainte sufletul evreului. 

— Acum, hai să-ţi aud viersul, zise dânsul către cocoşat, să văd pe 
ce coardă cânţi. Sunt sigur că aşa degeaba nu m-ai scăpat de tâlharii 
care voiau să mă ucidă, sunt sigur că fără o intenţie oarecare nu m-ai 
ospăta acum ca pe un aristocrat de viţă. 

— Adevărat grăieşti, zise cocoşatul. 

— Ei bine, eu îţi spun că niciodată n-am să uit că m-ai scăpat din 
mâna acelor ucigaşi ticăloşi care voiau să mă amuţească şi să mă 
răcească. 

— Da, cred şi eu, tinere, că n-ai să uiţi asta. Într-adevăr, dacă 
veneam cu jumătate de ceas mai târziu, acum ai sta lungit mort în 
pivniţă aceea plină de apă. Dar ia spune-mi, cum dracu ai ajuns în 
acel loc, ce făcuseşi tu Profesorului şi Liliacului ca dânşii să voiască a 
te omori în aşa chip? 

Veitel îşi ridică umerii până în dreptul lungilor sale urechi. 

— Ştiu eu, zise dânsul. I-am împiedicat a prăda pe stăpânul meu, 
am dat de ştire lui Peter van der Straaten tocmai când dânşii intraseră 
în pivniţa cu comorile. Ca mulţumire, pentru asta, stăpânul meu m-a 
vândut lor. Acest îngâmfat milionar a avut mai mare nevoie de tâlhari 
decât de mine, care i-am făcut atâtea servicii. 

— Da, e un om foarte nerecunoscător acest Peter van der Straaten, 
zise Jim. 

În acelaşi timp dânsul observa pe evreu să vadă ce impresie fac 
asupră-i cuvintele astea. 

Ochii lui Veitel ieşiră aproape de tot din văgăunile capului. 

— O! da, e adevărat, foarte nerecunoscător, exclamă Veitel. E un 
şarlatan care poartă o mască cu care trage pe sfoară toată lumea. Toţi 
îl consideră de cel mai cinstit şi mai blând şi mai virtuos sub soare, 
dar eu îţi spun, omule — îmi pare rău că nu-ţi cunosc încă numele — că 
Peter van der Straaten e cel mai rău om din tot Amsterdamul, ce zic 
eu din Amsterdam! din toată Olanda, din toată lumea! 

— Vorbele astea-mi plac, băiete, exclamă Jim; cred că o să ne 
înțelegem foarte lesne. Omul pe care-l urăşti şi pe care vrei să te 
răzbuni, are şi cu mine o socoteală grea. Eu zic să mergem amândoi 

mână în mână pentru ca să izbutim mai curând la cea ce vrem 
amândoi. 

— Mână în mână? zise Veitel. Aşadar, cunoşti şi dumneata pe Peter 
van der Straaten? 

— Se-nţelege că-l cunosc. 

— Poate să eşti în serviciul lui? întrebă evreul cu bănuială, căci se 
temea să nu i se fi întins o cursă a doua oară. 

— Da, sunt în serviciul lui, răspunse Jim coborând glasul, sculându- 
se, apropiindu-se de evreu şi punându-şi amândouă mâinile osoase pe 
umerii lui, — vreau să zic că am fost până acum în serviciul lui. L-am 
slujit cu credinţă, n-am fost şi n-am voit să fiu altceva decât creatura 
lui, i-am făcut slujbe grele, pe care altul nu i le-ar fi făcut, cum a spus 
el singur... Ah! dar când a venit un moment, singurul de când cunosc 
pe acest om ca să îi cer şi eu o favoare neînsemnată, pe care putea să 
mi-o dea aşa lesne cum suflu eu o dată aici în aer... iată... ei bine, 
atunci el m-a respins, mi-a dat cu piciorul... Asta n-am s-o uit 
niciodată cât voi fi. Eu o să fiu piatra de care dânsul o să se împiedice 
în drumul fericirii... 

— Peter van der Straaten nu se mai află pe drumul fericirii, îl 
întrerupse Veitel. Şi iarăşi nu trebuie să ne facem nicio iluzie, scumpe 
domnule. Peter e un om puternic; e de ajuns ca el să întindă mâna 
pentru ca să fim amândoi biruiţi şi lungiţi jos... 

— Da, aşa ar fi dacă dânsul ar avea înăuntru ceea ce pare a avea pe 
dinafară, reluă Jim. Însă dânsul nu e altceva decât un criminal... 
Ascultă ce-ţi spun... un criminal... mai rău decât Profesorul şi Liliacul 
care se duc mereu la „Capul tăiat”, da, domnule, el e de o mie de ori 
mai rău decât dânşii, pentru că dânsul face în mare ceea ce Profesorul 
face în mic. De altfel, orice om ale cărui secrete se cunosc, se poate 
învinge, adăugă cocoşatul zâmbind ironic. Eu cred că cunosc câteva 
secrete care vor face pe acest Peter să se dea de-a berbeleacul. 

Veitel îşi netezi cu degetul bărbia ascuţită. 

— Secrete? zise dânsul. Asta e bine. Când cineva cunoaşte secrete şi 
ştie cum să umble cu ele, poate să scoată sume frumoase de bani. 

— Ha, ha! evreule, tu nu te gândeşti decât la câştig. Bine, eu n-o să 
mă împotrivesc ca tu să câştigi şi ceva parale din afacere. Dar eu 
vreau mereu altceva; eu nu vreau să mă odihnesc până nu voi vedea 
pe Peter van der Straaten în genunchi înaintea mea, rugându-mă să 

încetez cu lucrarea distrugătoare. Însă în privinţa asta o să vorbim 
mâine mai pe larg. Văd că eşti obosit acum şi ai nevoie de odihnă. Dă 
mâna, evreule, şi făgăduieşte-mi că ai să fii cinstit. 

— De ce n-aş fi cinstit? zise Veitel. Dacă voi fi bine plătit, voi fi 
cinstit, iar dacă nu... ei! tot cinstit voi fi, pentru că vezi aici, adaugă 
dânsul bătându-se cu pumnul în piept, aici arde flacăra răzbunării 
care trebuie stinsă... 

— Adă mâna, băiete, exclamă cocoşatul, să ţi-o strâng ca unui 
tovarăş credincios. Şi apucându-i mâna dreaptă, i-o strânse cum putu 
mai bine. De vom fi împreună, continuă cocoşatul, sunt sigur că Peter 
van der Straaten se duce dracului: ştiu că eşti foarte deştept. 

— Da, da, o să se ducă dracului, întări nepotul lui Schmuhl. 

— Acum vino, reluă cocoşatul şi apucând pe Veitel de mâna stângă, 
îl conduse printr-o mulţime de odăi, într-un iatac de dormit, aranjat 
cu gust, care avea numai o singură fereastră şi asta avea drugi groşi de 
fier. 

Veitel stătu la îndoială înainte de a trece pragul acestui iatac. 

Cu gâtul său de gâscă întins înainte, cu privirea scrutătoare, se uită 
încoace şi încolo, prin camera de dormit. 

— Mi se pare că aş fi intrat aici într-o temniţă, zise dânsul către 
malaez. 

— Prostii! răspunse cocoşatul. Eşti liber şi poţi să te duci unde 
pofteşti. Ai să vezi că eu sunt cinstit cu tine. Mâine am să-ţi dau bani 
destui ca să pleci să pun la cale îndată opera de răzbunare. 

— Bani destui? zise dânsul, vorba asta-mi place. 

Veitel păşi cu hotărâre în cameră. 

După câteva minute cocoşatul îi zise noapte bună şi ieşi închizând 
uşa. 

Veitel începu să se dezbrace. În vremea asta vorbea cu sine însuşi; 
adesea îi veneau pe buze numele de Peter, Profesorul, Liliacul şi 
dorințele ce-şi punea în legătură cu aceste persoane nu erau deloc 
blânde şi drăgălaşe. 

În sfârşit, se aruncă în pat zdrobit de oboseală. Salteaua, perinele 
erau aşa de moi, cum dânsul demult nu mai avusese cub coaste. 

Închise ochii şi încercă să adoarmă. 

Fie că întâmplările zilei trecute îi zguduiseră prea tare nervii, fie că 
vinul cel tare îi înfierbântase prea mult sângele, somnul nu se prinse 

de genele lui. 

Trecură mai multe ceasuri şi zgomotul aparatului pentru ceaţă sau 
aburul ce sufla puternic pe mare de pe coşul unul vapor, făcea pe 
Veitel să tresară speriat, să-şi ridice capul de pe perină şi să se uite 
împrejur. 

I se părea atunci că uşa se deschide încet şi că Profesorul şi Liliacul 
intră la dânsul cu cuțitul acela mare care-l făcuse să se înfioare de 
atâtea ori. 

Toate însă erau numai închipuiri şi fantasmagorii. 

— Nu, nu, sunt singur şi sunt bine, îşi zicea dânsul la urmă; pot să 
dorm în linişte. 

Închidea din nou ochii şi gândurile începeau să i se încurce. 

Într-un moment era cât p-aci s-adoarmă când deodată sări sus în 
pat şi privi tremurând împrejur. 

— Nu, nu, îşi zise dânsul, asta nu era o închipuire, am auzit bine un 
țipăt de fiinţă omenească, căreia i s-ar face un mare rău. Dumnezeule 
puternice, zise Veitel sărind jos din pat aşa cum era numai în cămaşă. 
Am căzut oare într-o vizuină de ucigaşi? Vreau s-ascult, să mă 
conving. 

Porni pe întuneric, împleticindu-se, şi-şi lipi de uşă figură 
arzătoare. 

Afară era tăcere adâncă. 

Deja Veitel credea că s-a înşelat şi voia să se întoarcă în pat, când, 
deodată răsuflă a doua oară acel țipăt sfâşietor de milă şi groază. 

De data asta, evreul putu să distingă lămurit că ţipătul era al unei 
femei. 

Voi să aprindă lumânarea, dar se gândi că lumina l-ar da de gol 
îndată? 

Se îmbrăcă pe întuneric cum putu mai bine. 

Pe urmă porni spre uşă cu hotărâre să strice broasca. Credea că 
cocoşatul l-a încuiat pe dinafară. 

Mare-i fu mirarea văzând că presupunerea nu i se întăreşte deloc; 
uşa era descuiată. 

Veitel păşi uşor în coridorul întunecat. 

Curiozitatea, frica, groaza şi pe lângă asta un oarecare instinct că o 
să afle o taină care să-i fie de folos, îl împingeau înainte. 

Merse în vârful picioarelor până la parmaclâcul scării, aici se opri şi 

se uită în jos. 

O mulţime de forme ciudate se mişcau jos. 

Văzu bine cum o femeie tânără şi desigur frumoasă, era împinsă de 
mai mulţi oameni pe scară în jos; femeia se prinsese cu mâinile de 
drugul parmaclâcului şi se părea că n-o să se lase decât moartă. 

Deodată, lumina fu ridicată mai sus şi Veitel, care până aici nu 
putuse să zărească faţa femeii, îi văzu bine trăsăturile. 

Atunci un țipăt înăbuşit îi izbucni din piept şi apucându-se cu 
amândouă mâinile de frunte se întoarse în fugă la odaia sa. Se temea 
ca nu cumva oamenii să-i fi auzit ţipătul. 

Însă indivizii aveau treburi mai mari decât aceea de a se ocupa de 
dânsul. 

— Am înnebunit oare? zise Veitel rezemându-se de uşorul uşii şi 
zgâlțâindu-şi capul cu mâinile. M-am smintit aşa deodată? Ce am 
văzut? Fata acea nu era Marta, nu era sora mea?... 


Capitolul XXXIX - Un roman în casa lui Schmuhl 


„— Să fiu soţia ta, unchiule? Mai bine mă 
omor, mă arunc în fluviu.” 
Marta. 


Într-adevăr ea era, Marta, nenorocita soră a lui Veitel. 

În câteva cuvinte vom spune cum dânsa ajunsese la Amsterdam. 

Schmuhl pleşuvul se căznise mult ca să-i capete iubirea, dar îi 
fusese în zadar. 

— Însă nu vreau să-i fiu mai mult rob, îşi zise dânsul o dată mânios 
pe sine însuşi. Nu, nu, vreau să fiu stăpân de-ar trebui să întrebuinţez 
forța. 

Smuci uşa odăii de alături şi intră înăuntru. 

În mijlocul camerei era întinsă o masă; bucatele se aduseseră deja. 

Într-un colţ şedea Marta. 

Mâhnirea, durerea, ce erau zugrăvite pe figura ei o făceau şi mai 
frumoasă, şi mai de dorit, de cum era. Lumina ciudată ce domnea în 
cameră lăsa raze blânde pe obrajii ei albi pe care se întipărise 
răbdarea, dându-le o lucire suprapământească. 


Ea e 


Sfioasa feciorie a fetei încânta, zăpăcea de tot pe chelul Schmuhl. 
Dânsul se puse la masă şi invită pe Marta să facă tot aşa. 

— Îţi mulțumesc, nu-mi e foame, răspunse dânsa. 

— Sau mai bine zi că nu vrei să stai cu mine la masă. Am observat 
că totdeauna faci aşa ca să nu stai în apropierea mea. O! Marto, 
adăugă dânsul cu o moliciune de voce pe care nu şi-o cunoştea el 
însuşi, cum nu înţelegi ce gânduri am eu pentru tine? Aş vrea să te 
pun la masă de aur, să ai blide de aur înainte-ţi. Dorinţa mea este să-ţi 
îndulcesc viaţa, să te fac fericită, înţelegi? Fericită. 

— La asta n-ai să ajungi niciodată, răspunse fata încrucişându-şi 
braţele pe pieptu-i virginal. 

— De ce niciodată? întrebă pleşuvul Schmuhl privind, cu ochii 
zgâiţi. N-aş putea eu oare să îngrijesc de tine, să-ţi fac viaţa fericită ca 
unei regine? Marta, tu n-ai aflat încă ce bogat sunt eu; crezi poate că 
dacă fac meseria asta, am nevoie s-adun gologan cu gologan? Te 
înşeli, fată, dacă crezi asta. Eu sunt om cu dare de mână, ba încă chiar 
bogătaş... dacă mi-ar plăcea... şi uite, să-ţi spun, am un scop şi anume 
pe acesta; să părăsim mahalaua asta sărăcăcioasă, să ne cumpărăm o 
vilă într-o stradă frumoasă, să avem trăsuri, cai, slugi, ca bancherii. 

— N-ai decât să faci aşa dacă-ţi place. 

— Da, am să fac, exclamă chelul Schmuhl încercând să apuce mâna 
fetei, însă nu izbuti fiindcă Marta, îşi ascunse mâinile sub sorțul ei 
negru. Am să fac dacă vrei să fii a mea. Da, îţi jur, aşa precum eu 
vreau să trăiesc şi să fiu sănătos, n-ai să te căieşti dacă vrei să-mi dai 
mâna ta şi să-mi fii soţie. 

— Eu soţia ta? strigă Marta; mai bine mă omor, mă arunc în fluviu. 

Schmuhl se apropie mai mult şi ochii începură să arunce scântei ca 
ai unei fiare. 

— Acesta e cuvântul tău cel din urmă? întrebă dânsul cu glas 
răguşit de patima ce clocotea în el. Aşadar, mă respingi, ai vrea mai 
bine să te duci în mormânt decât să te laşi în braţele mele pentru ca să 
te duc pe patul nupţial? 

— Da, mai bine în mormânt, repetă sora lui Veitel cu glas hotărât. 

Schmuhl o privi ca şi cum nu-i înţelegea vorbele. Pe urmă alergă pe 
uşă, suci de două ori cheia în broască, o scoase şi o puse în buzunar. 

Marta se înfioră văzând toate pregătirile astea. 

Însă, ca şi cum s-ar fi aşteptat la aşa ceva, dânsa alergă la fereastră 

şi o deschise. 

— Nu te trudi degeaba, unchiule, zise dânsa; dacă vei întrebuința 
puterea tot n-ai să izbuteşti la ceva; sunt pregătită pentru orice. În 
secunda în care mă vei atinge sar pe fereastră în stradă. 

— N-ai să faci nebunia asta, zise dânsul apropiindu-se încet de fată 
pe care o vedea aşa hotărâtă. Ai să te păzeşti de a-ţi jertfi viaţa care 
poate să-ţi aducă o mulţime de plăceri. Vino, vino! continuă dânsul cu 
un glas tremurător. lubeşte-mă puţin şi n-ai să te căieşti. 

— Îndărăt! strigă dânsa cu ochii fulgerători de hotărâre; îndărăt, 
sau de unde nu, va cădea asupră-ţi moartea mea. 

Într-adevăr, dânsa se urcase cu picioarele pe fereastră; se părea că- 
şi face vânt să se arunce. 

Însă într-un moment când dânsa s-aştepta mai puţin, Schmuhl se 
repezi la ea cu iuţeala unui tigru, o apucă în braţe şi o trase jos cu o 
putere extraordinară pe care i-o dădea patima. 

— Jos! strigă dânsul, jos aici lângă mine; trebuie să trăieşti... 
trăieşte pentru mine; nebuno, nu vreau să mori, nu vreau. 

Se începu atunci o luptă crâncenă, o tăvăleală ciudată pe covorul 
camerei. 

Marta voia cu orice preţ să se elibereze din strânsoare, însă nu-i fu 
cu putinţă. 

Figura lui Schmuhl devenise cărămizie; patima făcuse înverşunat pe 
unchiaşul amorezat. 

Marta dădu un strigăt de ajutor şi în momentul de pe urmă se află 
lungită jos pe covor, redusă la neputinţă. 

Bătrânul îşi apropie gura de figura ei aşa că-i trimise suflarea în 
nas. 

Dânsa închise ochii cu groază; ştia doar că acum avea să dea peste 
ceva înspăimântător. 

Schmuhl nu ştia de milă, nici de rezervă; când îşi punea ceva în cap 
şi când se emoţiona, trebuia să scoată treaba la capăt. 

— Iată, acum eşti în puterea mea, zise dânsul cu glas răguşit. Vezi 
bine că nu-ţi rămâne altceva de făcut decât să te învoieşti să-mi fii 
nevastă. 

— Dar dacă nu vreau? întrebă Marta gâfâind încercându-se să se 
ridice. 

Însă braţele puternice ale lui Schmuhl o trântiră din nou pe covor. 

— Dacă nu vrei, exclamă dânsul ridicând pumnul strânse deasupra 
capului ei, atunci o să se petreacă ceva înspăimântător, atunci eşti 
pierdută cu trup şi suflet. Încă o dată te rog, fii cuminte, Marto; iată, 
eu îţi stau aici în genunchi... fii a mea, chiar acum îndată. 

Drept orice răspuns, fata încercă din nou să se ridice. 

Izbuti să ţină la o distanţă oarecare pe unchiul său, însă nu putu 
opri ca dânsul să-şi lipească buzele de gura ei. 

Un sentiment de greață era cât pe-aici s-o facă să leşine. 

Schmuhl o strângea tot mai tare la pieptul său. 

— Ce vrei să faci? întrebă Marta abia suflând. 

— Vreau să iau cu sila ceea ce n-ai voit să-mi dai după atâtea 
rugăminţi. Da, strigă dânsul, poţi să roşeşti cât pofteşti. Ai să fii a 
mea, fără să fi mers împreună la altar. 

— Aşadar, vrei să întrebuinţezi forța? Nu ştii că se poate să mergi 
în temniţă pentru asta? 

— Pot să mă duc la spânzurătoare, nu pot altfel; te iubesc şi ceea ce 
se petrece e din cauza ta. 

Schmuhl devenise dintr-un om o bestie; ochii îi ieşiseră mai mult de 
jumătate din orbite, venele gâtului i se umflaseră, din gura sa deschisă 
îi curgeau bale. 

Un dezgust de nedescris o cuprinse pe fată. Deodată îi trecu prin 
cap un singur gând de scăpare şi strigă: 

— Aşteaptă numai un moment. 

Pleşuvul se opri. 

— Ce vrei? întrebă dânsul cu un glas tremurător. 

— Am să-ţi spun ceva, unchiule, trebuie să mă asculţi. 

— Ah! poate că vrei să fii cuminte? 

— Poate, însă mai întâi trebuie să mă laşi să mă ridic; vreau să mă 
odihnesc. 

Pleşuvul se gândi un moment. 

Nu risca nimic dacă lăsa pe fată din braţe. 

Pe uşă nu putea să fugă, căci uşa era încuiată; lângă fereastră n- 
avea s-o lase. 

Poate că dânsa îşi făcuse socoteala, îşi luase seama că trebuie să fie 
blândă; era de o sută de ori mai bine să-i dea ea singură de voie ceea 
ce dânsul voia să ia cu sila. 

Gândindu-se astfel, se ridică de jos. Fata se ridică asemenea şi căzu 

pe un scaun răsuflând lung. Dânsa simţi că puterile îi erau pe sfârşite, 
că n-ar fi putut să mai reziste niciun moment. 

Schmuhl păşi înaintea ei; nu voia să-i dea vreme multă de gândit. 

— Ce vrei? Ce ai să-mi spui? întrebă dânsul. Hai, vorbeşte iute; să 
nu crezi că poţi să mă opreşti cu minciuni. 

— Ascultă, zise dânsa ridicându-se hotărâtă şi privindu-l drept în 
ochi. Dacă ţii să mă sileşti la iubire, să mă faci nenorocită, ai să ai în 
mine pe cea mai primejdioasă duşmană. 

— Duşmană? întrebă Schmuhl; cum ai putea tu să-mi fii de 
primejdie, ce ştii tu despre mine? 

— O! poate ştiu mai multe decât crezi. 

Pleşuvul îşi ascuţi urechile. 

— Şi ce anume? întrebă dânsul. Eu nu făptuiesc nimic strâmb. 
Nimeni nu poate să mă acuze de o crimă sau de o faptă rea. Trăiesc 
foarte bine cu poliţia. 

— Şi cu toate astea eu aş pronunţa numai o vorbă şi tu ai fi mâine 
în temniţă. 

Pleşuvul se îngălbeni puţin, însă el nu voia să arate cât de mult îl 
atingeau vorbele astea. 

— Spui palavre, zise dânsul, vrei să mă sperii; n-ai să izbuteşti; 
viaţa mea e curată; îmi conduc afacerile în linişte şi în cinste şi dacă 
poliţia ar veni mâine să-mi răsfoiască condicile, n-ar găsi nimic de 
bănuit. 

— Se poate ca în condici să nu găsească nimic; totuşi eu îţi repet că 
dacă m-aş duce mâine la poliţie să spun numai o vorbă, ai fi îndată 
luat de-acasă între baionete. Dar ce să te mai ţin atâta în nesiguranţă; 
ascultă să-ţi spun şi să te convingă că ştiu mai multe decât ti-ar 
plăcea. 

Pleşuvul Schmuhl oftă din greu. 

O mare frică îl cuprinsese deodată. O afacere pe care o înscrisese de 
curând în registrul său cel negru îi stătea în gât. 

Să fi ascultat oare fata la uşă? Să fi ştiind mai multe decât credea 
dânsul? 

Voi să facă lumină în privinţa asta. 

Picior peste picior, cu mâinile încrucişate pe piept, se întoarse spre 
Marta şi zise cu un glas liniştit: 

— Hai, spune; ştiu că nu-i nimic, dar îmi face plăcere să aflu cât 

eşti de isteaţă la scornituri. 

— Nu e scornitură, reluă Marta, uitându-se ţintă în ochii lui ca şi 
cum ar fi voit să-i citească în suflet. Ai să-mi dai dreptate, ai să 
recunoşti că spun adevărat îndată ce-ţi voi aduce aminte de noaptea 
de-acum şapte zile. 

— De noaptea de-acum şapte zile? exclamă Schmuhl şi în acelaşi 
timp sări deodată de pe scaun ca şi cum l-ar fi muşcat o năpârcă. Ce- 
am făcut eu în noaptea aceea? Voi fi dormit desigur ca în toate 
celelalte nopţi. 

— Nu, n-ai dormit în acea noapte, cel puţin în vremea de la miezul 
nopţii până la o oră dinspre ziuă. 

Schmuhl se şterse cu mâna pe ochi. 

— Hai, zi înainte, exclamă dânsul să văd ce ştii. 

=— iin noaptea aceea nu puteam să dorm, continuă Marta. De altfel 
eu mai niciodată nu dorm liniştită în casa asta; mi se pare mereu că 
uşa o să se deschidă, deşi e încuiată pe dinăuntru, şi că tu ai să intri la 
mine... Deci, în noaptea aceea nu puteam să închid ochii; m-am 
îmbrăcat şi am ieşit din camera mea. Am trecut prin camera asta şi am 
ajuns la uşa contuarului tău. 

— Şi ai ascultat la uşă? 

Figura chelului Schmuhl deveni roşie-neagră. 

— Poate că am ascultat, întâmpină Marta. Poţi să-ţi închipui, 
unchiule, că am rămas uimită auzind un glas străin, pe la miezul 
nopţii, în contuarul tău. 

— Un glas străin; asta nu se poate, nu-i adevărat. În noaptea aceea 
n-a venit nimeni la mine. Minciuni, toate minciuni, vrei să mă 
calomniezi, să mă împingi în nenorocire. 

— Ai să afli îndată, unchiule, dacă eu îţi vreau sau nu răul; îţi spun 
atâta că pot să dovedesc tot ce spun. 

— Ce-ai auzit? întrebă chelul. Vorbeşte! 

— Am auzit că stăteai la conversaţie cu un tânăr. 

— De unde ştii că era un tânăr? 

— Se cunoştea după ceea ce spunea. 

— Ce spunea? aşadar ai auzit toate vorbele? 

Schmuhl se uită ca un nebun împrejur. 

— Toate vorbele, unchiule, şi mi le-am întipărit aşa bine în minte, 
că pot să le repet. Mai întâi tu ai ţinut de rău pe tânăr pentru că a 

venit noaptea la tine. 

— „Se poate să te vadă cineva”, ziceai tu, „şi iată beleaua pe capul 
meu. Dumneata nu-ţi închipui că deja ai dat ceva de bănuit poliţiei?” 

— „Deloc”, răspunse tânărul; „hoţul e căutat cu totul în altă parte; 
cui dracu i-ar da în gând că eu, fiul marelui berar Palzow să fi furat o 
sută de mii de mărci de la tatăl meu?” 

— „Mai încet, mai încet”, ai zis tu, şi tânărul a coborât atunci 
glasul. „Da”, continuă dânsul, „eu sunt hoţul, cu tine vreau să fiu 
sincer, scumpul meu Schmuhl. Eu am luat suta de mii de mărci; hoţul 
e căutat pretutindeni; tatăl meu a făcut mare gălăgie în toate părţile. 
Toţi se miră cum s-a putut deschide şi jefui casa ce bani. Nimeni nu 
poate să ghicească măcar că eu am luat cheia de sub căpătâiul tatălui 
meu.” 

— Ai auzit toate astea şi n-ai plecat de la uşă, mizerabilo, exclamă 
evreul către fată. 

— Ştiu că ascultarea la uşă este o faptă urâtă, răspunse tânăra fată, 
însă în cazul acesta eram datoare să comit această faptă urâtă. Mă 
gândeam să fiu în ajutorul vreunui nenorocit care ar fi acuzat şi pus la 
temniţă pe nedrept pe când adevăratul tâlhar s-ar plimba destrăbălat, 
nesupărat prin oraş... 

— Şi ce-ai mai auzit? întrebă Schmuhl. 

— Am să-ţi spun îndată. Din discuţia dumneavoastră am înțeles că 
nu vă întâlneaţi atunci pentru întâia oară. Vorbeaţi despre afaceri de 
mai înainte. În loc de o sută de mii de mărci îi dădeai patruzeci de 
mii, nu-i aşa? 

Schmuhl se zgudui de turbare. 

O! dacă ar fi putut s-o omoare atunci cu mâinile lui, ce bine i-ar fi 
fost! Ar fi scăpat de o denunţătoare. Însă se înfiora numai gândindu-se 
la un omor; cu vărsarea de sânge nu se putea împăca niciodată. 

De orice crimă era capabil, numai de a stinge o viaţă nu, cel puţin 
cu mâinile lui. Îi era frică şi pentru asta, nu pentru altceva. 

— Târgul a fost lung, continuă Marta. Tânărul Palzow voia să-i dai 
pentru hârtiile ce adusese 80 de mii de mărci. Dumneata îi răspundeai 
că dacă-i aşa, renunţi la afacere. Palzow voi atunci să-şi ia hârtiile 
îndărăt şi-ţi aduci aminte ce-ai făcut tu atunci, unchiule? Ai comis o 
ticăloşie care nu cred să se fi pomenit vreodată. Te-ai dus înaintea 
tânărului şi i-ai zis: 

— „Dacă nu-mi laşi hârtiile pentru 40 de mii de mărci, am să-mi 
fac datoria, te voi denunța.” 

Urmă o adâncă tăcere. Auzeam parcă cum tânărul se lupta cu el 
însuşi. În sfârşit, dânsul aruncă hârtiile pe masă şi curând auzii cum tu 
îi numărai banii şi-i socoteai bancnotele. M-am uitat pe gaura 
broaştei, am văzut figura galbenă a tânărului, am văzut cum dânsul, 
întinzându-şi mâna tremurătoare, a luat prada şi a băgat-o în buzunar. 
Pe urmă dânsul ţi-a spus pentru ce-a comis faptul. O! nenorocitul şi 
orbul! E amorezat de o dansatoare de la operă care-i cere mereu bani, 
bijuterii, toalete, şi dânsul, ca s-o mulţumească, de frică să nu fie 
părăsit, s-a apucat să jefuiască pe tatăl său. Când era gata de plecare, 
s-a apropiat de tine şi ţi-a şoptit: 

— „Dacă în curând voi mai pune mâna pe hârtii bune, vrei să 
facem din nou târgul?” 

Tu ai afirmat din cap zicând că se poate însă cu condiţie ca să-ţi 
dea hârtiile foarte ieftin căci azi se desfac foarte cu greu hârtiile de 
valoare furate. N-a fost aşa, unchiule? De ce taci? Mărturiseşte cel 
puţin că am o bună memorie. 

— Foarte bună memorie, bolborosi Schmuhl. Însă nu mi-ai spus, 
reluă dânsul după o pauză, în ce chip vrei să te foloseşti de secretul 
acesta al meu. Vrei să te duci la poliţiei să mă denunţi, să mă arunci 
în nenorocire? 

Marta clătină capul. 

— Eu urgisesc astfel de fapte ale tale, zise dânsa, însă nu pot să uit 
că-ţi sunt rudă. Sângele ce curge în venele tale curge şi într-ale mele. 
M-aş dispreţui pe mine însămi dacă aş lua pe lângă tine rolul de 
trădătoare. Însă pentru tăcerea mea pun o condiţie. 

— O condiţie? Care anume? 

— lată asta: să nu îndrăzneşti niciodată să mă atingi cu degetul 
măcar; altfel voi striga în gura mare secretul tău pe stradă sau, de nu 
se va putea astfel, îl voi şopti cu ultimele forţe după ce mă voi fi 
aruncat pe fereastră. 

Schmuhl plecă capul pe piept. Patima şi prudenţa se luptau acum în 
inima lui. 

Prudenţa îl sfătuia să primească propunerea. Patima îi şoptea să nu 
lase din mâini acea pradă frumoasă, voluptoasă. 

În sfârşit, sări deodată în sus. Se hotărâse la un fel. 

— Bine, zise dânsul, din momentul acesta poţi să fii sigură că n-am 
să mă mai ating de tine, dacă vei păstra tăcerea. Jură-mi că ai să taci. 

— Dacă-mi dai voie, zise dânsa ducându-şi mâna la inimă, să mă 
mărit cu acela pe care-l iubesc, jur că nimeni şi niciodată n-o să afle 
ceea ce am văzut şi am auzit în acea noapte. 

— Eşti liberă să faci ce-ţi place, zise evreul. Poţi să te duci unde 
vrei; poţi să pleci chiar îndată. 

Zicând aceste vorbe, se duse şi descuie uşa. 

— Uşa e deschisă, reluă dânsul. Hai, du-te, părăseşte casa mea. 

— Acum, noaptea? 

— Ce, ţi-e frică? Adineauri voiai să ieşi de aici sărind pe fereastră şi 
acum nu vrei să te duci pe scară? 

— Aş fi voit să-mi iau lucrurile mele! Sau poate mă dai afară fără 
mijloace, fără haine? 

— Tu n-ai nicio haină, niciun lucru: tot ce era al tău până acum 
este proprietatea mea. Ai venit într-o fustă subţire în casa mea, du-te 
aşa cum ai venit. 

Marta stătu la gânduri un moment. 

Să plece în lume aşa cu ce are pe dânsa, fără bani, fără o 
îmbrăcăminte cuviincioasă? 

Ştia că o să treacă printr-un şir lung de lupte, dar mândria ei fu mai 
tare decât perspectiva mizeriei. 

Acel om mizerabil nu trebuia să zică în urmă că făcuse nepoatei 
sale un bine cât de mic. 

— Foarte bine, zise dânsa, săracă am venit în casa ta, săracă mă 
duc, deşi multă vreme ţi-am muncit şi aş avea şi eu dreptul la o 
despăgubire. Rămâi cu bine, unchiule! Să dea Dumnezeu să nu te 
căieşti niciodată că prin prigonirile tale m-ai aruncat între străini, pe 
mine, copila surorii tale. 

Deschise uşa smucind o, păşi pe scară în întuneric şi ieşi în stradă. 

Schmuhl se puse la fereastră şi se uită după dânsa. 

Un zâmbet de ironie triumfătoare îi încreţi figura urâtă. 

— N-ai să te bucuri mult de libertatea asta, zise dânsa. Dacă n-ai 
voit să fii a mea, ai să fii în curând a tuturor. Vânzătorul de suflete din 
Amsterdam are o nouă victimă. Am să-i dau în mână pe propria mea 
nepoată. 

Se duse imediat în contuarul său şi începu să scrie către Peter o 

scrisoare în care-i spunea că a găsit încă o fată frumoasă, curată, 
virgină, fără rude, fără nicio protecţie şi că în curând o să pună mâna 
pe dânsa, prin înşelăciune sau prin forţă, şi o să i-o trimită. 

Terminând scrisoarea, o sigilă scrise adresa lui Peter van der 
Straaten şi ieşi de o puse el însuşi la cutie. 

— Mi s-a lăsat parcă ceva greu pe inimă, murmură dânsul după ce 
se întoarse acasă, pentru că am iubit pe fata asta. Da, într-adevăr am 
iubit-o, însă ea însăşi a voit şi a meritat ca s-o nimicesc şi s-o împing 
în nenorocire... De altfel şi siguranţa mea personală îmi comanda să 
fac asta; prea multe auzise şi văzuse Marta în casa mea; trebuia 
înlăturată. 

Intrând în iatacul său ca să se culce, simţea parcă că se află într-un 
pustiu, într-un întuneric adânc ori de câte ori îşi amintea că Marta nu 
mai era sub acelaşi acoperiş. 


Capitolul XL - O scrisoare anonimă 


„— Văd şi eu acum că Peter van Der Straaten 
este un criminal...” 
Van Dyk. 


Primarul Amsterdamului, van Dyk, care prin blândeţe, dreptate şi 
bunătate, se bucura de iubirea şi stima tuturor orăşenilor, stătea la 
birou în camera sa de lucru şi-şi pleca capul gânditor încoace şi 
încolo. 

Pe masă, înainte-i, era o scrisoare cu litere mărunte şi rânduri dese. 

Dânsul tot citea această scrisoare şi iar cădea pe gânduri; se părea 
că nu-i înţelege conţinutul. 

— Nu, nu, aşa e mai bine, zise deodată dânsul sărind de pe scaun. 
Să iau scrisoarea asta în serios, m-aş considera totdeauna ca un 
trădător de amiciţie. Însă iarăşi să n-o iau... n-aş comite oare o 
încălcare a legii, a datoriilor mele? O! o! reluă dânsul după o pauză, 
ce e o scrisoare anonimă? Chiar nimic. Am văzut de mai multe ori că 
judecătorii nici nu le citesc, deci o arunc şi eu în foc şi iată-mă scăpat 
de grijă!... 

Luă scrisoarea, se apropie de sobă, însă când s-o arunce în foc, se 

opri. 

— Nu, nu, zise dânsul, scrisoarea poate să stea şi în fundul unui 
sertar. Nu trebuie să împing prietenia prea departe... Ah! dar de unde 
ştiu eu că nu e ceva adevărat în rândurile astea?... Ceva adevărat? 
Oare s-ar putea? reluă dânsul după o altă pauză. Cum ar fi cu putinţă 
ca un om să se prefacă până într-atâta, să poarte o mască aşa de 
bine?... lată, să-mi amintesc încă o dată cum mi-a sosit scrisoarea. Mă 
sculasem azi-dimineaţă, după obicei, la ora şapte şi îmi luam dejunul 
la lumina lămpii. Deodată aud o zornăitură de geam; sării în sus 
speriat; deşi am mulţi prieteni în Amsterdam, m-am gândit că sunt şi 
oameni răi care vor poate să-mi ia viaţa. Mă uit jos să văd ce se 
aruncase în odaia mea; mă aşteptam la o explozie, la o bombă de 
dinamită, la un glonte de revolver cel puţin. Aş! era o scrisoare, legată 
de o piatră. Am luat hârtia, am desfăcut-o şi iată ce am citit... 

Bătrânul se apropie de masă şi citi din nou epistola, rar, cu băgare 
de seamă. 


„Lui van Dyk, 

Primarul Amsterdamului. 

Prea stimate domnule, 

E cunoscut că dumneata ai administrat totdeauna cu dreptate oraşul 
Amsterdam. 

Ai dat săracilor dreptatea ce li se cuvenea şi sunt sigur că n-ai să stai la 
îndoială să pedepseşti pe un criminal, chiar când ar fi cel mai bun prieten 
al dumitale. ” 


— Nu, nu, desigur că n-am să stau la îndoială, se întrerupse van 
Dyk. 
După câteva momente continuă cu citirea: 


„De vreo trei ani, Amsterdamul e tulburat de crime mari şi tainice. 

Cu deosebire, dispariţia de fete şi femei tinere şi frumoase a aruncat în 
consternare pe cetăţenii acestui oraş comercial, odinioară atât de fericit. 

Cazurile s-au înmulţit; poliția a făcut totul ca să pună mâna pe 
criminali; toate au fost în zadar. 

Nu se ştie în ce parte au ajuns nenorocitele. Nicio urmă a crimei n-a 
rămas. E ca şi cum fetele şi femeile ar fi fugit de bunăvoie din sânul 

familiilor. 

Asta e aparenţa, însă realitatea e cu totul altfel. 

Prea stimate domnule primar, scriitorul acestor rânduri e în stare să-ți 
descopere pe adevăratul criminal. 

Nenorocitele fete şi femei au fost seduse prin vicleşug, au fost atrase în 
curse şi sunt reţinute azi cu forța. 

Dacă autorul acestor rânduri ar sta să-ţi înşire tot ce sărmanele creaturi 
au suferit, ai crede într-adevăr că-ţi spun poveşti, fantasmagorii după altă 
lume. De aceea renunţ deocamdată. 

Când voi începe a istorisi cazurile în parte, voi da şi dovezi, aşa de 
temeinice, de palpabile încât oricine se va convinge. 

Însă eu cred că un oraş ca Amsterdamul se cuvine să răsplătească cu 
ceva pe acela care-l scapă de un mare criminal, de nişte crime aşa 
monstruoase. 

Eu cer ca răsplată suma de o sută de mii de florini olandezi. 

Îndată ce voi primi banii, voi începe să dau dovezi că criminalul nu este 
altul decât unul dintre cei mai onoraţi şi stimaţi cetăţeni ai Amsterdamului. 

Numele criminalului pot să ţi-l spun chiar aici; probele le voi da după 
primirea banilor. 

Vânzătorul de suflete din Amsterdam, neruşinatul hoţ de fete şi 
seducător de femei nu este altul decât Peter van der Straaten. 

Da, domnule primar, chiar de-i clătina din cap cu neîncredere citind 
acest nume, chiar de-i arunca scrisoarea, zicând că e o nebunie ceea ce 
scriu, îţi spun cu toate astea că aşa e... 

Peter van der Straaten, stimatul comerciant, milionarul respectat, face 
un comerţ bine organizat cu femei pe care le vinde în ţări străine sau le dă 
chiar aici în braţele destrăbălaţilor. 

Dacă eşti dispus, domnule primar, să-mi dai suma sus menţionată, fă-mi 
cunoscut în chipul următor: pune la fereastra camerei dumitale de lucru o 
ramură de o plantă oarecare; atunci eu voi şti că ai primit condiţia şi voi 
căuta să intru în tratative mai amănunțite cu dumneata. 

Dacă, din contra, spiritul de economie sau prietenia dumitale faţă de 
Peter van der Straaten îţi va comanda să nu împingi lucrurile mai departe, 
atunci să nu faci nimic, să nu te îngrijeşti de ramură. Orice osteneală ţi-ai 
da să găseşti pe scriitorul acestor rânduri îți va fi de prisos. 

Totuşi autorul acestei scrisori, nu va găsi linişte şi odihnă până nu va 
demasca pe neruşinatul şi mizerabilul hoţ de fete. 

Atunci desigur ai să fii considerat ca un complice al lui Peter van der 
Straaten şi părinţii oraşului au să te blesteme ca pe un criminal.” 


Van Dyk fusese din nou cuprins în timpul citirii, de o tulburare 
înspăimântătoare. 

— Să fie cu putinţă, zise dânsul îndoind scrisoarea, ca cineva să 
inventeze astfel de minciuni? Cu greu îmi vine să cred că autorul 
acestei scrisori n-a urmărit altceva decât smulgerea unei sume de 
bani. Ticăloşia ar fi prea mare, de neînchipuit. Dar în sfârşit, iată-mă 
hotărât la un fel. Însuşi Peter van der Straaten să spună ce este de 
făcut. Am să-i dau scrisoarea în mână şi pe când o va citi, am să-l 
observ bine să văd ce schimbare se face pe figura lui. 

Chemă un servitor şi-i porunci să-l ajute să se îmbrace cât se poate 
mai curând. 

Porni de-acasă şi străbătu străzile având în mână bastonul spaniol 
cu gămălie mare în capăt, iar pe cap pălăria de pâslă moale, cu 
borduri largi. 

Toţi trecătorii îl salutau cu respect. 

În sfârşit, primarul ajunse la casa lui Peter van der Straaten. 

Urcă scara încet. 

Niciodată nu i se întâmplase încă să se apropie cu aşa mare 
greutate de acel prieten bun. 

Nu doar că credea cele spuse în scrisoare, dar în vremea din urmă 
nici lui nu-i mai plăcea aşa mult prietenia lui Peter. 

— Pe când mai înainte, Peter blama aşa de rău uşurinţele 
oamenilor, îşi zise primarul, acum a comis el însuşi una foarte mare, 
însurându-se cu o tânără femeie despre al cărei trecut se şoptesc tot 
felul de lucruri rele. Asemenea nu-mi place că Peter s-a însurat aşa 
curând după moartea nevestei sale. Petrecerile, serbările cele multe 
din casa sa nu-mi inspiră deloc stimă. Ori de câte ori am fost invitat, 
am refuzat de a lua parte la serbările ce dă; astea nu mai sunt 
petreceri, sunt orgii. 

Cu gândurile astea ajunse înaintea uşii contuarului cel mare al lui 
Peter. 

Fu condus imediat în cabinetul marelui comerciant şi acesta îl sili 
să ia loc pe sofa. 

Porunci apoi vin şi ţigări, nedând voie primarului să zică o vorbă 

până ce nu goli un pahar de vin excelent. 

— Acum spune-mi, prietene, zise Peter, ce te aduce la mine? 

Van Dyk se uită serios la dânsul. 

— Am o treabă foarte neplăcută, răspunse dânsul, şi tocmai pentru 
că am venit la dumneata să-ţi arăt ceea ce am primit, trebuie să 
înţelegi că-ţi sunt prieten bun. Da, scumpul meu Peter, înainte de a-ţi 
da să citeşti această denunţare, făcută de un nemernic te asigur că nu 
cred niciun cuvânt din toate câte se spun. 

Peter se gândi puţin. 

— O denunţare? zise dânsul, contra mea? 

— Da, contra dumitale. Citeşte şi ai să te convingi câte ticăloşii se 
pot pune pe hârtie. 

Zicând vorbele astea scoase epistola şi o întinse lui Peter. 

Acesta o desfăcu şi o citi. 

Van Dyk îşi ţinea ochii fixaţi asupra figurii lui ca să-i citească 
impresiile. 

— Desigur că are s-o citească cu nepăsare, îşi zise primarul. 

Cu toate astea, după câteva momente rămase încremenit. 

Ce însemna asta? 

Peter de-abia îşi aruncase ochii pe scrisoare şi deodată se tulbură, 
se îngălbeni. 

Fruntea i se posomori, ochii i se zgâiră. În acelaşi timp, mâinile 
începură să-i tremure încet. 

— Ei, ce zici? întrebă van Dyk mai pe urmă. 

— Aşteaptă să termin. 

După un minut dânsul sări de pe scaun, mototolind scrisoarea în 
mână şi aruncând-o departe. 

— Asta e o mişelie, o ticăloşie, strigă dânsul cu un glas tremurător 
care-i arăta foarte bine emoția puternică de care fusese cuprins. 

— Nu-i aşa, că e o faptă de mizerabil? zise van Dyk. Dumneata poţi 
să mă asiguri, scumpul meu Peter, că niciun cuvânt din toate câte se 
spun aici, nu-i adevărat. 

Peter se îndreptă mândru. 

Într-o clipă redevenise stăpân pe sine, îşi alungase tulburarea, îşi 
compusese din nou figura de om sobru şi demn. 

— Scumpul meu van Dyk, zise dânsul cu un glas metalic, dumneata 
mă cunoşti de multă vreme; totdeauna te-am considerat ca pe cel mai 

bun prieten al meu, cum ai şi fost. Spune drept, aş avea eu trebuinţă 
să câştig bani într-un chip aşa de ruşinos? Vino de vezi contuarele, 
magaziile, halele mele şi te vei convinge că afacerile mele prosperă 
mai mult ca oricând, că azi mă aflu în culmea fericirii şi că sunt 
precum totdeauna am fost departe de a-mi păta renumele cel bun. 

— Cunosc toate, zise van Dyk. Eram convins de mai înainte că ai să 
râzi de aşa prostie. Îţi mărturisesc că mă mir de supărarea dumitale. 
Dacă într-adevăr tot ce se spune aici sunt minciuni, atunci lucrul cel 
mai bun ce ai de făcut este să faci ca mine, să râzi. 

— Nu pot să râd, reluă Peter. Sunt furios că se găseşte un mizerabil 
care să mă calomnieze tocmai când credeam să mă bucur de stima 
generală. Ah! dacă nu cunosc pe acest mişel!... Cine-o fi oare, cine-o 
i area 

— Tocmai asta voiam să te întreb; nu cunoşti să ai vreun 
duşman?... 

Peter se trântise din nou pe scaun. 

Îşi luă capul în mâini, îşi puse coatele pe masă şi se gândea să 
ghicească pe denunţător. Avea într-adevăr mare nevoie să-l găsească, 
să-l prăpădească, momentan. 

Îşi trecu prin minte pe toţi aceia cărora le făcuse vreun rău, a căror 
existenţă o nimicise. 

Căci într-adevăr numai un duşman al său trebuise să fi scris acele 
rânduri, numai un om care-i jurase luptă pe viaţă sau pe moarte. 

Deodată îi veni un gând. 

Nu cumva era fiul său acel duşman? 

Ridică capul şi zise către van Dyk: 

— Spune-mi, primarule de Amsterdam, ce pedeapsă se dă acelora 
care calomniază pe un om cinstit? 

— Toţi aceştia se pedepsesc cu munca silnică foarte grea şi lungă, 
răspunse van Dyk. 

— Ei bine, eu cer dar să se aplice mizerabilului întreaga pedeapsă 
dictată de lege. 

— Dar cunoşti deja pe calomniator? întrebă van Dyk, sau crezi cel 
puţin că-l cunoşti? 

— Da, îl ştiu, l-am ghicit... Ah! mizerabilul, nemernicul, voia să mă 
împingă în nenorocire, să-mi nimicească existenţa. 

— Cum se numeşte? Spune-i numele şi te asigur că o să fac totul 

pentru ca să-l trag la răspundere. 

— E fiul meu. 

Van Dyk se cutremură. 

— Fiul dumitale? bolborosi dânsul! Crezi într-adevăr că el a scris 
scrisoarea? 

— O! banditul acesta, da, van Dyk, nu pot să-i zic altfel, banditul 
acesta e capabil de orice infamie!... Nu s-a introdus el în casa mea pe 
furiş ca să se facă plăcut nevestei mele aşa încât dânsa stăruia ca să 
mă împac numaidecât cu el? Însă nu m-am înduplecat câtuşi de puţin, 
am alungat pe nemernic precum merita... 

— Şi crezi că scrisoarea asta a făcut-o pentru ca să se răzbune? 

— Da, ca să se răzbune, dar să-i iasă cu rău. Ascultă, scumpe 
prietene, vrei să-mi fii într-ajutor ca să pedepsesc pe ştrengarul 
acesta? 

— Din toată inima, scumpul meu Peter. 

— Ei bine, atrage-l într-o cursă. 

— În ce chip? 

— Foarte simplu. Dânsul cere o sută de mii de florini că să spună 
tot ce pretinde că ştie despre mine. Prefă-te că te învoieşti să-i dai 
această sumă. Când va veni să ia banii, punem mâna pe el şi-l 
aruncăm în temniţă. 

Van Dyk se gândi puţin. 

— Nu intră în obiceiul meu să ajung la un scop oarecare pe căi 
dosnice, zise dânsul! Însă în cazul acesta cred că-mi e permis să fac o 
excepţie. Am să-i dau semnalul pe care-l cere, am să pun o ramură la 
fereastra camerei mele de lucru. 

— Şi când o să aflu rezultatul? 

— Sper că mişelul o să se prezinte curând, după ce voi pune semnul 
la fereastră. Poate chiar mâine o să-l putem trimite la temniţă. 

Cei doi prieteni se despărţiră. Van Dyk se întoarse iute acasă ca să 
pună semnul la fereastră. Puțin mai târziu o ramură verde, pusă într- 
un vas de flori, era aşezată pe o masă împinsă până lângă fereastra 
camerei de lucru a primarului. 

După două ceasuri sosi primarului cu poşta această nouă scrisoare: 


„Domnule Primar, 
Am văzut c-ai pus semnul la fereastră, că te învoieşti prin urmare să dai 

suma cerută. 

Ei bine, vino la noapte, la ora 12 punc, la cârciuma numită „Capul 
tăiat”. 

Acolo vei fi condus într-o cameră deosebită. 

Să nu te temi de nimic; n-o să ţi se facă niciun rău. Din contră, binele 
dumitale este dorit. 

Încrede-te fără frică în cârciumar; el o să te conducă. 

Vei fi aşteptat într-o cameră separată cum am spus şi vei afla lucruri 
ciudate şi înspăimântătoare în acelaşi timp care toate sunt întemeiate pe 
dovezi. Mai întâi vei aduce bineînţeles, suta de mii de florini. Să nu crezi 
că scopul urmărit de autorul acestei scrisori este numai de a pune mâna pe 
bani; nu, scopul cel mai mare este de a demasca pe criminal. 

Dacă vei încerca să mă prinzi printr-o năvălire de soldaţi sau de poliţişti 
în cârciumă, n-o s-ajungi la niciun capăt; nu mă vei prinde; sunt luate 
toate măsurile. În schimb mă voi răzbuna asupră-ți; am mijloace pentru 
asta. 

Însă cred că n-au s-ajungă lucrurile aici. Te aştept la miezul nopţii; la 
revedere.” 


De data asta scrisoarea n-avea nicio iscălitură. Van Dyk stătu mult 
pe gânduri. 

Să se ducă oare în această cârciumă, la „Capul tăiat”, neînsoţit de 
nimeni? N-ar fi fost o absurditate? 

Ştia doar că acel local era o vizuină de tâlhari şi ucigasi. 

— Desigur, scopul acestui om este numai să pună mâna pe bani, îşi 
zise van Dyk. Poate vrea să mă jefuiască, să mă omoare chiar, ca să nu 
ajut în urmă la prinderea lui. Trebuie să fiu prevăzător, trebuie să mă 
asigur. În acelaşi timp voi face ca tainicul denunţător să nu observe că 
sunt însoţit de cineva. 

Primarul începu să-şi facă pregătirile în cea mai adâncă tăcere. 

Chemă zece poliţişti secreţi şi le ordonă să se afle la miezul nopţii 
în cârciuma la „Capul tăiat”. 

Doi aveau să intre în cârciumă, deghizați. Ceilalţi aveau să stea 
împrejur gata de năvală. 

Pe urmă van Dyk se puse în legătură cu însuşi Peter. 

Acesta rugă pe primar să permită a merge şi el travestit la „Capul 
tăiat”. 

— Vreau să fiu aproape de dumneata, zise milionarul, ca să te apăr. 
Sunt sigur că o să se comită asupră-ţi o încercare de jefuire. Vrei să iei 
cu dumneata suta de mii florini? 

— Desigur că am s-o iau, răspunse van Dyk, criminalii au să ceară 
să vadă mai întâi banii. 

— Şi ai de gând să le dai în mână banii? 

— Voi vedea ce voi face; dumneata numai să te afli în acea 
cârciumă fix la miezul nopţii. 

Peter făgădui că o să fie exact; astfel toate erau pregătite pentru 
prinderea smulgătorilor de bani. 


În cârciuma la „Capul tăiat” era mare veselie în seara acelei zile; 
localul era plin; cârciumarul nu-şi mai vedea capul de treburi. 

Însă dânsul era cam distrat; servea mai neglijent ca niciodată. Din 
când în când dădea fuga în curte şi intra într-o odaie, menită pentru 
muşterii mai deosebiți. 

În odaia asta se aflau acum doi oameni, stând la o masă. 

Erau Jim, cocoşatul malaez, şi Veitel Ițic. 

Aveau înainte-le o sticlă de vin şi două pahare pline. Stăteau cap 
lângă cap şi convorbeau încet când auzeau pe cârciumar intrând, se 
retrăgeau deodată. 

— Ei, n-a venit încă? întrebă cocoşatul văzând pe cârciumar 
intrând din nou. 

— Încă nu! Mai e ceva vreme până la miezul nopţii. 

— Îndată ce va veni, adu-l aici, porunci Jim. Apoi să încui uşa pe 
dinafară ca să fie cu totul în puterea noastră. 

— Nu cumva veţi fi vrând să-i faceţi vreun rău? zise cârciumarul. 
Hei, băieţi, să ştiţi dinainte că eu nu voi accepta una ca asta. Nu vreau 
să mă pun nici în clin, nici în mânecă cu primarul Amsterdamului, nu 
am poftă să înfund o temniţă. 

— N-ai nicio grijă, zise Jim. N-o să facem niciun rău primarului. 
Vrem numai să vorbim în linişte cu dânsul. Fii sigur că atunci când 
primarul o să plece de-aci, o să-ţi fie recunoscător căci noi o să-i dăm 
în palmă pe cel mai primejdios criminal din oraş. Cât timp mai e până 
la miezul nopţii? 

Cârciumarul îşi trase ceasornicul din buzunar. 

— Mai sunt cinci minute, răspunse dânsul; acum scuzaţi-mă căci 
trebuie să-mi caut de muşterii. 

Dispăru pe uşă lăsând pe cei doi iarăşi singuri. 

Veitel nu era deloc liniştit; sărea deodată de pe scaun, se aşeza din 
nou, se sucea, se învârtea. Se părea că nu-i deloc sigur de afacerea pe 
care la început o crezuse aşa de strălucită. 

— Pe toţi dracii, evreule, ce ai de nu te astâmperi? Ar zice cineva 
că eşti o păpuşă legată cu un fir de aţă subţire şi că te joacă cineva de 
sus. 

Veitel se opri, îşi băgă mâinile în buzunarul pantalonilor şi privi 
țintă pe cocoşat. 

— Vrei să-ţi spun ce am? întrebă dânsul. 

— Da, sunt curios să aflu. Însă spune iute căci se poate ca primarul 
să intre dintr-un moment în altul. 

— Ei bine, uite, mie afacerea asta mi-a stricat tot cheful. 

Jim sări în sus. 

— Mii de bombe, evreule, dacă îţi va fi frică, o să-ţi sfărâm 
coastele; ai dumicat pâine în supă, trebuie s-o mănânci. 

— Da, nu-mi rămâne altceva de făcut, însă ia spune-mi, cine a scris 
epistola către primar? Eu sau tu? 

— Eu am scris-o, însă tu mi-ai dat idee. 

Veitel confirmă din cap. 

— Adevărat, oftă dânsul; sincer vorbind, Jim, eu cred că o să fim 
amândoi ridicaţi de-aici şi aruncaţi în temniţă. 

Cocoşatul dădu din umeri. 

— Fi, şi dacă ne aruncă; ce-i cu asta? întrebă dânsul. Nu vom 
putea, şi de acolo să vorbim, să acuzăm, să zdrobim pe mândrul Peter 
van der Straaten? Primarul va trebui să creadă tot ce-i vom spune, 
căci putem să-i dăm sute, chiar mii de dovezi. Însă trebuie să 
procedăm cu hotărâre, cu tărie; dacă te vei arăta sfios, dacă te vei da 
îndărăt, suntem pierduţi. 

Veitel amuţise. 

Nu mai putea să facă nicio obiecţiune. 

Cocoşatul, ca să-l readucă în bune dispoziţii, îi puse mâna pe umăr 
Şi-i şopti: 

— Veitel Ițic, gândeşte-te că sunt de câştigat bani din afacerea asta. 
Primarul va trebui să ne numere o sută de mii de florini mai înainte ca 

noi să pronunţăm o vorbă. Eu cred că o sută de mii de florini nu sunt 
de disprețuit. Sau poate că tu respingi partea ta de 50 de mii?... 

Veitel sări în sus. 

— Să resping partea mea? zise dânsul. Cum ai crede una ca asta? 
Eu aş vrea s-o am deja în mână şi s-o şterg pe vreo uşă dosnică. Şi 
iată, tocmai de asta mi-e frică mie, cocoşatule. Dacă n-am fi cerut suta 
de mii de florini, poate că am fi fost crezuţi. Dar aşa o să se zică că 
suntem nişte mizerabili şarlatani care nu căutăm altceva decât să 
smulgem o sumă de bani, şi pentru asta se poate să ne trimită legaţi în 
temniţă şi chiar să ne dea pe mâna călăului. 

— O! o! exclamă cocoşatul, nu merg treburile aşa repede cum îţi 
închipui. Să ne dea pe mâna călăului? Dar de ce? Ce-am făcut? Pentru 
că am încercat să smulgem masca unui criminal ce trăieşte printre 
oameni cinstiţi, a unui lup îmbrăcat în piele de oaie? Hei, evreule, 
pentru asta nu s-a spânzurat încă nimeni. Primarul e un om cinstit, 
bun, de treabă. Dânsul vrea numai binele şi niciodată răul. 

— Însă e bun prieten cu Peter van der Straaten zise Veitel; cred 
chiar că atârnă de Peter. 

— Atârnă de Peter? Ce vrei să zici cu asta? 

— Van Dyk este primar al Amsterdamului şi vrea să facă o casă 
mare. Nu i-au ajuns însă bani şi a luat cu împrumut de la Peter. 

— Eşti sigur de asta? întrebă cocoşatul. 

— Foarte sigur. Într-o zi, pe când fostul meu stăpân dormea, i-am 
răsfoit condica secretă. Am văzut înscrise acolo mai multe nume mari 
din Amsterdam cu sume colosale. Împrumutările astea sunt făcute fără 
dobândă, fără niciun interes. 

Cocoşatul deveni acum şi el gânditor. 

— Dacă Van Dyk este datornicul lui Peter, zise dânsul, atunci avem 
motive să ne temem. Totuşi eu am să silesc pe bătrân să ne creadă 
vorbele. 

— Să-l sileşti? exclamă Veitel. Cum s-ar putea asta? Eu îţi spun 
atâta: să nu faci vreo prostie ca să dăm apoi de dracu. 

— Mişelule, murmură Jim; tu nu ştii ce efect face un revolver 
încărcat. Priveşte aici; sunt înarmat. Aşa lesne n-o să ne lege! Ne vom 
vinde scump viaţa. 

Veitel începu să tremure. 

Ochii îi ieşiseră pe jumătate din cap; figura i se strâmbase. 

— Pentru Dumnezeu, cocoşatule, zise dânsul cu glas tremurător, 
crezi tu că o să ajungă treaba la luptă? Crezi într-adevăr? 

— De ce nu... dar ia taci... s-aud paşi la uşă. Mi se pare că vine 
primarul. 

Se auziră trei bătăi în uşă. 

— Primarul e aici, zise cocoşatul. Acum să te văd, Veitel, ce poţi... 
să dea dracu să faci o boroboaţă, că uite, unul dintre gloanţele astea e 
pentru tine.. 

— Ai să fii mulţumit de mine, şopti Veitel Ițic galben ca ceara; vei 
vedea. 

Uşa se deschise şi primarul Amsterdamului apăru pe prag. 

Cocoşatul aruncă o privire afară ca să vadă dacă nu cumva van Dyk 
venise însoţit de cineva. Nevăzând pe nimeni, îşi redobândi din 
siguranţă. 

Primarul se opri lângă uşă după ce o închisese. 

— Care dintre dumneavoastră, întrebă dânsul privind pe cocoşatul 
şi pe Veitel Ițic, mi-a trimis azi-dimineaţă scrisoarea asta pe care o ţin 
aici în mână? 

În acelaşi timp arăta scrisoarea ce primise prin geamul spart. 

— Noi amândoi am trimis-o, domnule, răspunse cocoşatul. 

— Bine, zise bătrânul, spuneţi-mi secretul şi vă plătesc. 

— Dar dacă noi ţinem să fie cu totul din contra? 

— Atunci plec de-aici aşa cum am venit, fără să fi aflat nimic. Vă 
fac cunoscut dinainte că nu veţi putea comite asupră-mi o crimă, căci 
în curte şi în cârciumă sunt mai mulţi poliţişti care vor pătrunde aici 
la cel mai mic zgomot. Dacă secretele ce-mi veţi împărtăşi vor fi aşa 
importante cum spuneţi în scrisoare, vă voi număra imediat suta de 
mii de florini. 

Cocoşatul îşi încrucişă braţele pe piept şi vorbi astfel: 

— Ei bine, află că hoţul de fete şi vânzătorul de suflete din 
Amsterdam este Peter van der Straaten. Şi ca să ai dovezi trebuie să 
mergi cu mine un ceas, şi vei ajunge în casa unde Peter van der 
Straaten şi-a ţinut şi-şi ţine victimele închise. Ai să te afli în faţa 
victimelor, ai să vezi acea casă care e ca un fel de temniţă şi ai să te 
convingi că n-am minţit. Tot acolo am să-ţi arăt hârtii, domnule, de 
care când le vei citi, ai să te înfiori, o să ţi se zburlească părul. Vei 
rămâne încremenit, domnule, că un criminal aşa mare a putut să joace 

atâta vreme rolul de om cinstit. 

Van Dyk stătu la gânduri. Cine-i spunea că n-o să fie atras într-o 
cursă? 

Criminalii văzuseră deja la dânsul o sută de mii de florini. Suma 
asta putea să-i împingă la o crimă. 

— Scumpul meu zise el, refuz de a merge cu dumneata la acea 
casă, afară dacă vrei să mă laşi să iau cu mine câţiva poliţişti. 

— Asta nu se poate, răspunse dânsul! Numai pe dumneata pot să te 
conduc în acea casă. 

Veitel Ițic atrase pe tovarăşul său într-un colţ. 

— De ce nu ne-am învoi să ia cu sine poliţiştii? zise dânsul. Ce ar fi 
cu asta? Nu înţelegi că e firesc lucru să nu voiască a merge singur 
noaptea, afară din oraş? Eu zic că putem foarte bine să-i permitem ca 
să ia cu sine doi gardişti. Noi vrem să facem o treabă bună; n-avem de 
ce să ne temem de poliţişti. 

Astfel se învoiră să ia cu el câţiva agenţi şi să plece. 

Primarul se întoarse în localul cel mare al cârciumii, se apropie de 
o masă la care stătea un om îmbrăcat ca lucrătorii cu ziua şi schimbat 
la faţă. 

Omul acesta nu era altul decât Peter van der Straaten care îl 
aşteptase într-o tulburate de nedescris. 

— Ei bine, întrebă dânsul pe Van Dyk, ce ai să-mi spui? 

— Vrei să-ţi spun numele celor cu care am vorbit?... Unul dintre ei 
e un malaez scurt cocoşat, şi se numeşte Jim; celălalt... 

Peter se cutremură tare, se lăsă deodată în jos; era ca şi cum casa 
avea să se dărâme, să-l îngroape în ruine. 

Acum afacerea lua o întorsătură înspăimântătoare. 

Jim, cocoşatul malaez, avea îndrăzneala să-l denunțe, el care-i 
cunoştea toate tainele, care putea să-l arunce în prăpastie cu un singur 
cuvânt?... 

— Te ai îngălbenit, prietene, ce ai? întrebă van Dyk. 

— Nimic, răspunse milionarul; de căldură, de mirosul acesta greu 
mă doare capul. 

— Celălalt este un evreu anume Veitel Ițic. 

Din nou simţi Peter ca o împunsătură de sabie prin inimă. Al doilea 
denunţător, Veitel Ițic, era tot aşa de primejdios ca şi cel dintâi. Şi 
dânsul îi cunoştea o mulţime de secrete. 


— 33b — 


Vasăzică aceşti doi oameni, singurii pe pământ care puteau să-i 
facă rău, se uniseră să-l distrugă. Şi nu mai rămânea nicio îndoială că 
aveau să izbutească. 

Peter se consideră în momentul acesta ca pierdut şi nu se gândi la 
altceva decât să fugă. 

— Închipuie-ţi continuă iar Dyk, că cocoşatul s-a oferit să mă ducă 
într-o casă unde, zice dânsul, o să am toate dovezile despre acele 
pretinse crime ale dumitale. 

Acum părul lui Peter se zbârli de tot. 

Malaezul îşi încheia trădarea ca un maistru. Dânsul voia să conducă 
pe primar în acea casă de pe stânci unde lâncezeau atâtea victime! 
Îndată ce primarul avea să pună piciorul în acea casă, Peter era cu 
desăvârşire pierdut. 

— Primarule, reluă dânsul tare, dumneata nu observi că eşti atras 
într-o cursă? Să iau măsuri ca criminalii să nu-şi ajungă scopul. 

— Dânşii s-au învoit ca eu să iau cu mine însoțitori. 

— Aşadar, vrei să introduci şi pe alţii în secretul acesta? 

— Altfel nu se poate deoarece trebuie să mă îngrijesc pentru 
siguranţa mea. 

— Dacă-i aşa, zise Peter oftând o dată lung, te însoțesc eu. 

— O să te cunoască cocoşatul. 

— Nu, căci sunt deghizat bine şi sunt bine înarmat. 

— Şi să nu iau niciun poliţist? 

— Niciunul, poliţiştii nu vor putea să te apere aşa bine la momentul 
potrivit. Ascultă ce-ţi spun: mergem numai amândoi; vom putea foarte 
lesne să confruntăm pe şarlatani şi totdeodată aventura va rămâne 
secretă. 

Van Dyk se gândi un moment. 

Propunerea lui Peter i se părea ciudată de tot; să ia cu sine tocmai 
pe acela contra căruia se aducea acuzaţia? 

Dar în sfârşit, poate că era bine tocmai aşa. 

Dacă criminalii aveau să susțină niscai absurdităţi, marele 
comerciant era să fie acolo aproape să-i confrunte, să-i demaşte. 

— Bine, zise van Dyk vom merge împreună. 

Se sfătui cu Peter să-l aştepte în stradă. Primarul se întoarse în 
camera unde îl aşteptau cocoşatul şi Veitel, îi invită să pornească şi 
ieşiră câteşitrei. 

La colțul unei străzi se întâlniră cu lucrătorul şi câteşipatru se 
urcară într-o trăsură. 

Cocoşatului nici prin gând nu-i dădu că acela putea să fie stăpânul 
său. 

Caii mergeau foarte iute. 

Peter avea un revolver cu şase focuri, şi să gândi: 

— Să-mpuşc pe aceşti doi trădători şi pe primar, mi-ar fi foarte 
lesne. Aş scăpa de această nouă belea şi pe viitor aş şti eu cum să mă 
păzesc de a nu mă mai certa cu servitorii mei. Însă lucru dracului e că 
se poate să audă detunăturile vreun trecător şi pe urmă va trebui să 
omor şi pe birjar; prea multe cadavre deodată: şi cine ştie dacă-mi vor 
ajunge focurile. Poate nu izbutesc să amuţesc pe fiecare cu câte un 
glonte. 

Planul acesta nu era bun. După un moment figura i se lumină, ochii 
îi străluciră. 

— În vila de pe stânci o să-şi găsească bătrânul primar sfârşitul 
zilelor, îşi zise dânsul iarăşi. De asemenea cocoşatul şi Veitel Ițic nu 
vor mai ieşi de acolo. Aşa să piară toţi care vor lucra la pierzania mea. 

Ajunseră în sfârşit la vilă. 

Se coborâră toţi şi intrară după ce Jim descuie uşa cu o cheie 
potrivită. 

Dar Peter stătu în urmă așteptând să intre ceilalţi şi cum îi văzu 
trecând pragul se repezi la uşă, suci cheia de două ori în broască, o 
scoase şi o băgă în buzunar. 

Cei trei inşi erau prizonierii săi. 

Intră apoi pe o altă intrare, alergă pitit prin coridor, apucă în sus pe 
o scară în formă de melc şi se opri înaintea unei uşi. Apăsă un resort şi 
uşa se deschise singură. În acea odăiţă nu era nicio mobilă afară de o 
ladă plină de praf de puşcă. Un fitil subţire ieşind din fundul lăzii, se 
întindea afară pe lângă covor şi se termina tocmai la capătul 
coridorului după un stâlp. 

Peter văzând toate în regulă, ieşi din odaie şi se duse încet la 
stâlpul unde se termina fitilul. 

Apropie chibritul de iască care luă îndată foc. După asta Peter porni 
la fugă pe scară în jos şi alergă până la poalele stâncilor unde se opri 
tremurând şi privindu-şi vila. 

Deodată izbucni o detunătură ca aceea a o sută de tunuri trase 

dintr-odată. În acelaşi timp o parte din acoperişul vilei sări în aer. 

Un stâlp gros de fum se înălţă până la cer şi un pic mai târziu 
întreaga casă fu în flăcări. 

Deodată se auziră strigăte îndărătul lui. 

— Foc! săriţi! foc! 

Era o ceată de pescari care veneau de-a lungul canalului! Ei 
auziseră detunătura şi văzuseră flăcările. 

Oamenii aceştia înconjurară pe Peter van der Straaten şi începură 
să-i pună întrebări. 

— Vila mea! strigă dânsul, arde de tot! Săriţi, scăpaţi ceva. Sunt 
înăuntru lucruri scumpe de artă. Cine are interes ca să-mi nimicească 
avutul? 

— O, domnule, adesea se poate cineva înşela, zise un pescar, 
gândeşte-te că sunt oameni răi şi că un bogătaş ca dumneata nu este 
lipsit de duşmani, de pizmaşi. 

— Vasăzică crezi că nimic nu se mai poate scăpa? 

— Nimic, domnule. 

— Şi oare oamenii care se aflau în casă să fie deja morţi? 

— Eu cred că da. 

Morti! arşi! nimiciţi! îngropaţi! Ce cuvinte fermecătoare! 

Deodată, mulţimea fu cuprinsă de o mare emoție. Toate braţele se 
ridicară în sus spre acelaşi punct. 

— Ia vedeţi ce formă ciudată s-a arătat acolo sus! strigă 
comandantul pompierilor. 

Peter ridică şi el ochii, văzu, se cutremură şi se împletici pe 
picioare. 

Ceea ce văzuse îi îngheţase sângele în vine. 

— Viu încă, bolborosi dânsul, aşadar e încă viu! 

Pe vârful acoperişului casei, care era cuprins deja de flăcări, se ivise 
cocoşatul malaez. 

Dânsul se urca cu îndemânarea unei pisici, proprie tuturor 
oamenilor din ţara lui, pe un coş înalt şi se ghemuia făcându-şi poziţie 
să sară jos. 

— Ajutor! scăpaţi-mă, striga cocoşatul şi glasul lui se ridica pe 
deasupra pârâiturilor de lemne şi a murmurului mulțimii. 

Deodată mulţimea fu despărțită în două de un tânăr care strigă: 

— Eu vreau să-l scap pe omul acela! 

Peter se întoarse. 

Crezu că visează, c-a înnebunit deodată. Oare toţi şi toate se 
uniseră în ziua aceea ca să-l împingă la pierzanie? 

Cel ce se oferea pentru scăparea cocoşatului nu era altul decât fiul 
său Berndt. 

Peter se gândi îndată cum să împiedice pe fiul său de a-şi ajunge 
scopul. 

Îşi făcu un plan; se repezi după el şi apucându-i amândouă mâinile, 
exclamă: 

— Berndt, scumpul meu fiu, nu te las să te urci, nu vreau, nu se 
poate. 

Berndt îl privi cu răceală şi zise: 

— Lasă-mă, nu te mai preface înaintea mulţimii. Ştim amândoi cum 
stăm împreună... dă-te în lături. Vreau să scap viaţa acestui om... 
Dacă dumitale nu-ţi pasă de pieirea unei fiinţe omeneşti, mie îmi pasă, 
să ştii... 

Însă Peter îl ţinea strâns de mâini, nu îl lăsa deloc. 

— Nu, nu, nu te urca, exclamă dânsul din nou. Cum poţi tu să-mi 
pui la o încercare aşa grea inima de părinte? Deşi te-am respins din 
casa mea, totuşi eşti fiul meu; nu te las să te urci... 

Peter voia să ţină cu vorba pe Berndt măcar atât până ce peretele 
cu scara, care pocnea întruna, se va dărâma. Câteva minute încă şi 
acoperişul şi peretele erau să se prăbuşească. 

Însă Berndt se smuci o dată din mâinile tatălui său, îmbrâncindu-l 
în acelaşi timp la o parte. 

— Lasă-mă în pace, zise dânsul, mi se pare că tu ai motive serioase 
ca să vrei pieirea acelui om. Tocmai pentru asta simt acum în mine 
mai multă râvnă ca să-l scap. 

Şi se repezi de apucă o scară ca să se urce pe acoperiş. 

Cocoşatul observase pe mântuitorul ce-i venea. Întinse braţele spre 
dânsul şi-şi plecă figura schimonosită de groază. 

— Mai iute! mai iute! strigă dânsul. Mă înăbuş! 

— Susţine-te acolo numai puţin încă, strigă Berndt; în jumătate de 
minut sunt lângă dumneata. 

— Mai iute, mai repede, s-auzi din nou de sus. Îmi pierd cunoştinţa, 
nu pot... 

— Apucă capătul frânghiei, strigă Berndt. 

Dezlegând frânghia ce-şi înfăşurase în jurul corpului şi în ale cărei 
capăt era un cocoloş de plumb, o aruncă cocoşatului, căci nu putea s- 
ajungă chiar în locul unde se afla deoarece se deschisese o gaură între 
dânşii. Jim prinse capătul frânghiei şi întrebă: 

— Ce să fac acum? 

— Ţine-te cu amândouă mâinile de frânghie şi dă-ţi drumul în jos, 
am să te trag apoi în sus, lângă mine. 

— Nu, nu, nu se poate, strigă malaezul; nu vezi cum ies flăcările 
din gaura asta? De voi cădea acolo, m-am prăpădit. 

— N-ai să cazi. Altfel nu-i alt chip de scăpare şi nu-i vreme de stat 
la gânduri. Dă-ţi drumul iute; iată, eu trag. 

Malaezul căzu deodată, cu voie sau fără, şi rămase atârnat deasupra 
deschizăturii în fundul căreia ardeau o mulţime de scânduri. Berndt îşi 
întrebuinţă acum toate puterile, îşi încordă groaznic muşchii braţelor 
şi picioarelor însă îi fu degeaba; simţi foarte bine că singur n-o să 
poată face nimic. Cocoşatul era prea greu. 

Întoarse capul spre cel de jos şi strigă: 

— Hai, veniţi de-mi ajutaţi să-l trag în sus. 

Câţiva inşi alergară pe scară. 

— Prea târziu, prea târziu! zise Berndt adânc mişcat când ajunseră 
oamenii lângă dânsul. 

Malaezul scăpase frânghia — se vede că se înăbuşise şi-şi pierduse 
cunoştinţă; căzuse jos. 

Când Berndt ajunse jos fără cocoşat, Peter oftă o dată uşurat. 

Era în sfârşit complet scăpat. Duşmanul său, cel mai primejdios 
fusese mistuit de flăcări. 

Se repezi înaintea lui Berndt întinzându-i amândouă mâinile. 

— Berndt, zise dânsul, această faptă de curaj pe care te-ai încercat 
s-o săvârşeşti, m-a împăcat cu tine; dă mâna, fiule, şi să fim iarăşi bine 
ca mai înainte. 

Tânărul măsură de la o parte pe tatăl său cu o privire rece. 

— Ştii ce-a strigat în momentul în care a căzut în flăcări? zise el; a 
strigat: „Blestem asupra lui Peter van der Straaten, hoţul de fete.” 

Berndt întoarse spatele fără să mai arunce o privire asupra tatălui 
său. 

Peter căzuse pe gânduri auzind acel blestem al unui om în agonie; 
pe urmă se îndreptă liniştit. 

— Poate să fi vorbit cocoşatul orice, îşi zise dânsul! Dacă nu l-a 
auzit decât Berndt, nu-i nicio primejdie, e ca şi cum nu l-ar fi auzit 
nimeni, declaraţia e fără valoare. 

Acum singurul om care ar fi putut să mă acuze a dispărut. Nu mai 
am nicio grijă. 

Cu vorbele astea, porni să se întoarcă în oraş. 

Nimeni în Amsterdam nu ştia că nobilul bătrân van Dyk, care 
administrase oraşul atâta vreme cu o mare înţelepciune, se aflase în 
casa arsă. 


* * 


Într-o mahala sărăcăcioasă din New York, într-o odaie dintr-o casă 
colosală, locuiau de câteva săptămâni Heinrich Weigelt şi Eva Fromm. 

Acum Eva devenise soție legitimă a lui Heinrich care având banii 
săi, nu se grăbi să schimbe la bancă cecul pe care i-l dăduse Peter van 
der Straaten. Într-o zi Weigelt observă că i se uşurase de tot punga şi 
se gândi să ia banii cu cecul, îl căută şi nu-l găsi la locul ştiut; căută în 
toată casa, în zadar. Nemaiavând cu ce plăti fu dat afară din casă şi 
nu-i rămase decât să vândă din lucruri, să ia odaie în acea casă de fier 
unde vara crăpa cineva de căldură până ce, în sfârşit, într-o zi când 
nevoia apucase mai îndrăcit pe tinerii soţi cu ghearele ascuțite., 
Heinrich citi într-un ziar un anunţ prin care se cerea un doctor 
german pentru un stabiliment de sănătate. 

Stabilimentul nu era chiar în New York, ci în apropiere de oraş şi 
era un spital particular de nebuni al doctorului Newton. Se duse şi fu 
primit; i se oferi 40 de dolari pe săptămână. 

Se apucă de treabă cu râvnă şi cu veselie, însă dispoziţia asta bună 
nu ţinu mult. Într-o seară se întoarse acasă aproape disperat. Se 
aruncă pe un scaun şi exclamă frângându-şi mâinile: 

— Nu, nu! nu mai merge! Nu mă mai duc la acel mizerabil om, îmi 
e cu neputinţă să privesc ce se petrece acolo, absolut cu neputinţă! 
Stabilimentul în care m-am angajat nu e o casă de sănătate, ci un 
infern în care nenorociţii bolnavi sunt torturați într-un chip 
înspăimântător, într-o casă singuratică, neavând în juru-i măcar o 
colibă în care la un caz dat, o nenorocită să poată găsi refugiu. De 
astfel e aproape cu neputinţă unei femei să iasă din acel iad. Casa e 

înconjurată de un zid înalt. Curtea are o singură poartă de fier care e 
mereu păzită de doi oameni ce se schimbă. La uşa casei sunt iarăşi doi 
paznici. Toţi servitorii sunt creaturile lui Newton. Ah! mizerabilul! 
văzându-l cineva ar zice că e un savant, şi el nu face altă meserie 
decât asta: ia femei sănătoase şi le înnebuneşte; ia nebune şi le 
omoară; toate astea numai pentru bani. Şi cu toate astea mai bine să 
stau acolo ca să scap, când pe una, când pe alta din acele nenorocite 
de rele tratamente, de brutalităţi, de lovituri... 

Tânărul se ridică şi figura i se înflăcărase de o lumină sfântă. 

Eva îl privi cu admiraţie. 

— Da, da zise dânsa, ai dreptate, mai bine e să stai acolo, să fii 
îngerul mântuitor al acelor sărmane femei. Şi când îţi va fi cu putinţă 
să smulgi pe vreuna din puterea demonilor, să nu stai la îndoială 
Heinrich; scap-o, ad-o aici, s-o îngrijim noi în ascuns, s-o vindecăm... 
Să vezi că fapta asta o să ne aducă fericire. 

A doua zi Heinrich se duse reîmputernicit la casa de sănătate. 

Ajungând în coridorul etajului întâi auzi plânsete vaiete, scânciri şi 
se opri uimit. Două îngrijitoare ale stabilimentului târau o femeie care 
tremura ca varga şi se ruga de iertare, căutând să scape din ghearele 
ce o strângeau. 

— Ce vreţi să-i faceţi? întrebă Heinrich pe îngrijitoare. 

— Vrem să-i dăm o baie, răspunse femeile! 

— Şi cum o să-i daţi baia? 

— O să vezi îndată; vino cu noi. 

Îngrijitoarele şi cu doctorul se urcară în etajul de deasupra şi 
intrară într-o cameră ce se afla chiar deasupra aceleia în care fusese 
băgată femeia. 

Punând în lucrare un mecanism, podeaua odăii se desfăcu deodată. 
Heinrich se uită în camera de jos şi văzu pe femeie stând în genunchi 
cu mâinile împreunate, se ruga. Una dintre îngrijitoare suci atunci un 
robinet şi deodată se deschise în pereţii gol ai odăii de jos o mulţime 
de găuri prin care apa rece ca gheaţa începu să ţâşnească. 

— lertaţi-mă, n-am făcut nimic, nu sunt vinovată, fie-vă milă, strigă 
nenorocita fugind încoace şi încolo. 

În sfârşit apa ajunse până la gâtul femeii. Nenorocitei îi venise 
leşin; de-abia se mai putea ţine pe picioare. 

— Mă înec, mor! zicea dânsa cu un glas slab. 

— Ajunge! strigă Heinrich către îngrijitoare. 

Şi se repezi şi îmbrânci pe îngrijitoare la o parte. Închise robinetul 
care ţinea găurile destupate şi deschise canalul de scurgere. Într-un 
sfert de minut camera de jos fu golită de apă. Uitându-se în jos tânărul 
văzu pe femeie lungită leşinată, pe lespezile odăii. Alergă să-i dea 
ajutor să-şi vină în fire. Trebui să aştepte mult până ce îngrijitoarea îi 
aduse cheia. În sfârşit, putu să intre înăuntru, se repezi la femeie şi se 
plecă asupră-i. 

Însă numaidecât se dădu îndărăt galben la faţă şi tremurând. 

— Să fie cu putință? exclamă dânsul, sau e o rătăcire. Aşa 
asemănare!... dar nu, nu se poate, ea este... 

Recunoscuse pe soţia lui Peter van der Straaten cu care călătorise 
pe vapor. 

— Dar cum a ajuns aici? continuă dânsul. Cum se poate ca soţia 
celui mai bogat comerciant din Olanda să se afle într-un balamuc 
american? Să fi înnebunit oare într-adevăr? Însă în cazul acesta 
bărbatul său trebuia s-o fi întors demult în Europa. Ah! dacă n-ar fi în 
toate astea vreo faptă criminală... cine ştie dacă Peter van der 
Straaten nu s-a înţeles cu doctorul Newton... Ce grozăvie!... 

Gândurile tânărului începeau să se încurce. Atunci el le respinse pe 
toate în speranţa unor lămuriri viitoare şi se apucă să readucă femeia 
în simţiri. 

Izbuti curând la asta. Femeia era aşa slăbită că nu putea să 
vorbească, însă dânsa privi pe Weigelt cu recunoştinţă. 

Heinrich ar fi invitat bucuros pe cele două îngrijitoare să plece de 
acolo, însă era dinainte sigur că n-o să fie ascultat. 

Luă pe femeie în braţe şi o duse la singura ferestruie a camerei, 
zicând că-i trebuie lumină. 

Aici putu s-o întrebe în şoaptă şi află că ea era şi că fusese dusă 
acolo din ordinul bărbatului său, din ordinul lui Peter van der 
Straaten, care vrea să se curețe de ea. 

— Nu dispera, şopti Heinrich plecându-se spre urechea sărmanei 
femei. Îţi făgăduiesc că am să te scap. 

Se întoarse şi făcu semn îngrijitoarelor să se apropie. 

— Sprijiniţi pe bolnavă, le zise dânsul, şi să mergem cu ea la 
doctorul Newton. 

Îngrijitoarele crezură că puteau s-asculte de acest ordin. 

Doctorul Newton era tocmai la dejun. Dânsul veni cu cele două 
îngrijitoare şi cu doamna Wally. 

— Doamna asta e pensionara casei dumitale de sănătate? întrebă 
Heinrich. 

— Cu ce drept îmi faci întrebarea asta? întrebă Newton ridicându- 
se şi aruncând asupra tânărului o privire veninoasă. 

— Am să-ţi spun pe urmă cu ce drept; repet întrebarea: dama asta 
se află aici ca bolnavă? 

Şi tânărul se apropie de doctorul nebunilor pentru ca, dacă se 
putea, numai acesta să-i audă vorbele. 

— Eşti un mizerabil, doctore Newton, reluă dânsul în şoaptă. 
Femeia asta nu-i nebună; ai adus-o aici prin înşelăciune şi o ţii cu 
forţa; toate astea le faci din ordinul lui Peter van der Straaten. 

Doctorul Newton se făcuse alb ca varul. Un strigăt de turbare îi 
izbucni din piept şi întinzând mâna apăsă un buton de argint. 

Uşa fu deodată smucită de din afară şi trei găligani ţepeni se 
repeziră înăuntru. 

— Omul acesta a înnebunit, zise dânsul arătând spre Heinrich, 
apucaţi-l, legaţi-l şi duceţi-l în casa de fier ca să nu scape. 

Generosul tânăr fu trântit la pământ. 

— Hai, duceţi-l în casa de fier, ordonă Newton şi trei zile să nu i se 
dea de mâncare. 

Weigelt simţea că-i ies parcă ochii din cap de turbare. Toate 
sforţările de care era capabil le întrebuinţă în zadar pentru ca să rupă 
legăturile. Se gândi încă o dată la Eva, apoi căzu într-o zăpăceală 
grozavă într-un fel de nesimţire de ceea ce-l înconjura. 


Eva aşteptase în zadar pe bărbatul său; se duse în cele din urmă la 
casa de nebuni a lui Newton care îi spuse că doctorul nu dăduse pe 
acolo. De aici se duse la poliţie unde se plânse şi spuse că crede că 
bărbatul său va fi fost închis de doctorul de nebuni şi denunţă şi cele 
ce s-au petrecut în stabilimentul său. Şeful poliţiei îi răspunse că va 
face cercetări, dar în realitate el scrise următoarele câteva rânduri 
doctorului Newton. 


„Scumpul meu doctor Newton. 

Adineauri îmi sosi un nou denunţ contra dumitale. De astă dată e vorba 
de dispariția unul tânăr doctor ce avea serviciul în stabilimentul dumitale. 

Deoarece suntem înţeleşi ca toate plângerile de soiul acesta să se 
muşamalizeze îți comunic şi despre asta, căci e bine să cunoşti pe deplin 
serviciul ce-ţi fac. 

Fii absolut liniştit, să n-ai nicio grijă. Am să port pe femeie cu vorba aşa 
că nimic neplăcut n-o să rezulte pentru dumneata din toată istoria. 

Trimite-mi cele o sută de lire sterline pe care mi le-ai făgăduit la ultima 
noastră întâlnire. 

Primeşte salutările devotatului dumitale. 

Henry Morris.” 

În locul lui van Dyk, Peter van der Straaten, cel mai mare şi mai 
cinstit comerciant al Amsterdamului, era învestit cu greaua funcție de 
părinte al marelui oraş, dânsul primi funcţia şi ţinu un discurs în care 
spuse că toate silinţele sale vor fi pentru ridicarea acelui oraş 
comercial. Seara veniră la el să-l felicite mulţime de corporaţii. Strada 
era plină şi muzicile cântau. 

— Să trăiască noul nostru primar! strigă mulțimea. 

Urmă o tăcere care fu întreruptă îndată de strigătul acesta al unui 
individ: 

— Jos ucigaşul Peter van der Straaten! Jos vânzătorul de suflete din 
Amsterdam. 

— Cine să fi fost cel care a strigat? se întrebă Van Dyk când rămase 
singur. Desigur Berndt. Omul care-mi datorează viaţa şi, care cu toate 
astea caută să mi-o răpună pe a mea. Ce să fac, ce să fac? 

Corpul plin de sânge al lui Hans, atacat şi izbit în cap cu un drug de 
fier, pe cheiul Amsterdamului îi trecu pe dinainte. Să facă oare tot aşa 
şi cu acest al doilea fiu? 

Deodată se cutremură. 

— Nu, nu mai vărs sânge, murmură dânsul. Am să-i dau bani mulţi, 
să plece din Europa, să nu se mai întoarcă niciodată... îi dau orice 
numai sânge să nu se verse. 

Vorbele astea din urmă trebuie să le fi pronunţat destul de tare, 
deoarece deodată răsună îndărătul său un glas care zise: 

— Da, da, bine zici, tată. Sânge să nu se verse, căci mai curând sau 
mai târziu vei avea să plăteşti toate relele ce ai comis; va cădea 
asupră-ţi pedeapsa de care nu sunt cruțați nici cei mai puternici 
oameni. 

Peter tresări şi se întoarse iute ca muşcat de o viperă. Un strigăt 
răguşit îi scăpă din gâtlej. 

În faţa sa se afla omul pe care-l ura atât de mult, acela de care 
tocmai vorbise, adică fiul său Berndt, duşmanul său de moarte. 

— Da, eu sunt tată, în carne şi oase, zise Berndt înclinându-se uşor. 
Am venit aici chiar cu primejdia de a nu mai ieşi viu îndărăt. 
Dumneata eşti convins acum că eu îţi cunosc toate crimele. Ştii că 
dacă aş sta să zic numai o vorbă, poporul care te-a sărbătorit s-ar 
întoarce să te ucidă cu pietre. Ştiu că dumneata ai dat să omori pe 
Hans şi că ai vrut să mă ajuţi să mor şi eu prin plăceri pentru care îmi 
dădeai bani mulţi. Dar acum îţi cunosc taina, acum cunosc izvorul 
bogățiilor tale. Vorbele pe care le-a pronunţat cocoşatul în agonie îmi 
sună încă în urechi, şi am venit să-ţi vând taina, nu însă pe bani. Tată, 
în schimbul tăcerii mele vreau să-mi dai pe Adelaida. 

Urmă o tăcere adâncă; se auzea numai răsuflarea grea a lui Peter. 

Pe urmă, deodată, marele comerciant izbucni într-un râs răguşit, 
zgomotos, nebunesc. 

Figura lui se făcuse albă ca hârtia, râsul nu mai contenea, ţinea 
întruna. Se părea că s-a ridicat deodată un cadavru şi s-a apucat de 
râs. 

— Admit şi eu că vorbele pe care le pronunţaşi au nevoie de 
explicaţie, zise el. 

— Te-ai însurat cu o femeie tânără, frumoasă, arzătoare după 
dragoste, continuă Berndt. E cu neputinţă să-ţi închipui că femeia asta 
simte câtuşi de puţină iubire pentru tine. Tu eşti un om îmbătrânit, şi 
încă de timpuriu, între condici şi în mii de afaceri. Dânsa are farmecul 
tinereţii şi, prin urmare, şi trebuinţele tinereţii. Cheamă pe Adelaida 
ca s-aleagă singură între tine şi mine... Că-ţi cer nevasta, că ţi-o smulg 
chiar deoarece te afli în puterea mea, de asta n-ai să te miri... De câte 
ori n-ai smuls tu oare fetele şi nevestele altora fără să ai amorul ca 
scuză, ci numai dorinţa de bani. 

Comerciantul se vedea în puterea fiului său, dar el credea că 
Adelaida tot pe el îl va alege, de aceea se învoi. O chemă şi îi spuse 

despre ce era vorba. 

Adelaida îl iubea pe Berndt din momentul în care-l văzuse, murea 
de dorul lui; toate sentimentele-i zburau spre el, zi şi noapte. Trebuia 
să fi simţit o mare bucurie, că i se prezenta acum ocazia de a spune lui 
Peter ce dezgust îi inspira. Şi spuse curat: 

— Peter, eu niciodată nu te-am iubit. Din contra, pe fiul tău l-am 
iubit din primul moment când mi-am aruncat ochii asupra lui. Lasă- 
mă să mă duc cu el, Peter. Voi fi fericită dacă îmi vei da libertatea. 

Peter se uită o dată lung la Adelaida, caută să-şi sature încă o dată 
ochii de frumuseţea ei. 

— Du-te cu bine, zise dânsul apoi întinzând mâna. Ai voit să te 
desparti de mine, hai, pleacă în calea ta, părăseşte casa mea în care nu 
ţi-ai putut găsi fericirea. Însă să ştii că cu asta mi-ai dat lovitura de 
moarte. lar tu, omule, ia-o şi du-o de-aici. Un lucru să nu uitaţi 
amândoi; din momentul acesta suntem duşmani de moarte şi lupta ce 
vom susţine, va merge până la cuţit. 

Şi după ce dânsa dispăruse cu seducătorul, cu acela cu care 
întreţinuse relaţii ascunse de multă vreme, omul de fier rămase 
împietrit şi stătu multă vreme aşa cu ochi aţintiţi într-un loc. 

În sfârşit, amorţeala-i fugi cu încetul. Se sculă atunci, smuci uşa şi 
ieşi în balcon. 

— N-ar fi bine oare să-mi pun capăt la atâtea chinuri? îşi zise 
dânsul. Sar odată de-aici şi iată-mă cu ţeasta sfărâmată, în odihna de 
veci. Atunci toate vor fi trecute, pe toate le voi uita... Dar nu, ce 
zăpăceală! Ce slăbiciune mă cuprinde oare? Sunt tare încă, sunt tot de 
fier şi oţel, şi vă chem pe voi, toţi duşmanii mei, la luptă cruntă pe 
viaţă sau pe moarte! 

Cinci săptămâni trecuseră de la dispariția lui Heinrich Weigelt. 
Nicio rază de lumină nu venea să străbată întunericul acestei afaceri. 
Nicio mângâiere, nicio speranță nu se arăta tinerei şi nenorocitei 
femei, care nu mai ştia cum să-şi țină viața. 

Află din întâmplare că e în New York o casă mare al cărei 
proprietar e foarte bogat. Dânsul dă femeilor sărace prima marfă, 
chiar cu primejdia de a fi înşelat. Îndată ce femeile vând marfa, se 

întorc de iau alta cu bani, plătind pe cea dintâi cu încetul. Multe femei 
harnice şi econoame au ajuns să-şi facă bani cu această meserie. 

Eva îşi începu meseria cu vânzarea de jucării pentru copii. Umblă 
din casă în casă oferindu-şi marfa şi vedea cu bucurie că câştigul său 
creşte din zi în zi, cu cât căpăta deprindere. Pe urmă începu a vinde 
portrete mai mari şi mai mici de-ale noului preşedinte al Statelor 
Unite umblând mai cu seamă pe la hoteluri, birturi, cafenele. 

Într-o zi închisă de martie, cam spre seară, dânsa intră într-o 
cârciumă care era în acelaşi timp o vizuină de joc de cărţi. 

Deschise uşa unei camere şi văzu înăuntru o tânără femeie stând 
singură gânditoare la o fereastră zăbrelite cu drugi groşi de fier. 

— Vrei să cumperi, lady, portretul noului preşedinte? întrebă Eva 
în englezeşte. 

— Nu, n-am nevoie răspunse femeia în nemţeşte. 

Eva tresări de plăcere auzind limba ţării sale pronunţată de un glas 
aşa dulce. În acelaşi timp simţi că i se sfâşie inima de adâncă mâhnire 
ce vedea în ochii femeii. 

— Dumneata eşti germană? o întrebă în nemţeşte. 

— Da, sunt germană răspunse dânsa. 

Şi deodată se ridică, îi apucă mâinile şi-i zise, în vreme ce lacrimi 
fierbinţi îi izbucnea din ochii. 

— Dacă eşti şi dumneata germană, atunci sunt sigură că Dumnezeu 
te-a trimis aici. Dumneata eşti, dumneata trebuie să fii îngerul meu 
mântuitor. Ah! am credinţă că n-ai să laşi o biată nenorocită închisă în 
vizuina asta, ţinută aici prizonieră contra legii şi a dreptului. 

Şi Leonora căci ea era, îi spuse cum ajunsese acolo unde o ţinea 
închisă din ordinul lui Peter van der Straaten. 

Eva scăpă un țipăt. 

— Peter van der Straaten, repetă dânsa tremurând O! dar eu îl 
cunosc, Dumnezeule! niciodată n-aş fi bănuit că el e capabil de o aşa 
faptă. 

Heinrich Weigelt evitase de a spune tinerei sale soţii ce taină-l lega 
de Peter van der Straaten, taina cu fabricarea dinamitei. 

— Peter van der Straaten e un ticălos, zise Leonora cu hotărâre! 
Dânsul m-a aruncat în nenorocire. 

— Fi, bine, zise Eva, eu am să te scap, te îmbraci cu hainele mele, 
iei în mână coşul meu cu portretele preşedintelui republicii şi ieşi pe 

poartă nesupărată. Ai să treci pe lângă portar fără se te recunoască. 

Ochii Leonorei înotau în lacrimi. 

— Dar nu vreau să te las singură, zise ea, în această vizuină. Şi 
dumneata eşti frumoasă, tânără, şi dumneata ai să fii chinuită şi 
brutalizată. 

— Voi încerca să ies şi eu după dumneata. Cu niţică dibăcie se fac 
lucrurile. 

Şi îi dădu ceva bani, îi spuse numărul străzii şi casa unde locuia, şi 
soţia lui Herbert de Markenstein care tremura de groază să nu fie 
descoperită în fugă, izbuti să iasă în stradă.* 

(* Deşi am pus această notă la sfârşitul acestui capitol, ea a fost 
realizată după ce am corectat întregul roman. Faptul că am inserat-o 
în acest loc şi nu la sfârşitul romanului am făcut-o din dorinţa ca 
cititorul să înțeleagă mai bine cele ce urmează în capitolele 
următoare. 

În acest moment cred că am înţeles ce s-a petrecut cu această 
ediţie prescurtată. Practic nu e vorba de o „ediţie prescurtată” în 
înțelesul obişnuit, în care fiecare capitol este restructurat şi 
prescurtat, ci e vorba de cu totul altceva. 

Dintr-un motiv pe care doar editura Ig. Hertz l-a ştiut, romanul a 
fost tradus şi editat în mod obişnuit până în acest punct, aproximativ 
2/3 din roman, după care s-a renunțat, iar ultima treime a fost 
condensată într-un rezumat care se ocupă în special de personajul 
Peter van der Straaten şi anturajul său. Despre celelalte personaje — 
cum ar fi cele care se aflau în America — apare doar câte o referire 
foarte scurtă din care aflăm că ele au ajuns în Europa, dar nu aflăm 
nimic din evoluţia lor de la momentul în care au fost amintite în 
carte ultima dată. Practic capitolele XLI-XIV nu sunt capitole 
obişnuite, ci doar o împărţire a acestui rezumat — Nota ediţiei 
electronice.) 


Capitolul XLI — Casa răzbunării 


Peter van der Straaten, de când îl părăsise Adelaida, femeia iubită, 
slăbise într-atât că rămăsese numai umbra de el. Se gârbovise, albise; 
Tătăcea mereu trist şi singuratic pe malul mării sau pe străzile 
Amsterdamului. Pierduse pofta de muncă; se cam zdruncinase, se 

şoptea că afacerile marelui comerciant merg rău. 

În timpul acesta, se prezentă la Peter un arhitect englez şi se oferi 
să cumpere stâncile pe care se ridica mai înainte vila ştiută, pentru un 
lord englez Osborne care după ce clădi acolo o casă şi o bisericuţă, 
veni de se statornici în casă. 

Curând după ce se mută, Peter primi de la englez o invitaţi la o 
serată în care va evoca toate spiritele ce vor cere cei prezenţi. 

Peter citi şi răsciti invitaţia. El nu credea deloc în spiritism, însă 
deodată îi veni în gând, că lordul poate era să se ţină de cuvânt în 
vreun chip oarecare. Ce fericire atunci de a cere şi de a vedea pe 
Adelaida. 

Se duse. 

Osborne părea un fel de vrăjitor, căci lucra toată ziua încuiat într-o 
cameră unde n-aveau voie să intre nici servitorii. E locul de spus aici 
că Osborne, deja cunoscut nouă, era un inginer mecanic distins şi un 
electrician de frunte. 

Cu o zi înainte, englezul avusese diferite conferințe cu nişte 
persoane venite pe ascuns în casa lui. 

Pe urmă vorbise mult cu prietenul său Herbert de Markenstein, de 
asemenea şi cu Cati Niwenhus şi cu Hans van der Straaten care 
aşişderea se aflau la vilă. 

Într-un moment al acestei zile hotărâte pentru pretinsa şedinţă 
spiritistă, găsim toate persoanele acestea strânse în jurul unei mese 
într-o încăpere foarte elegant mobilată. 

— Şi crezi, scumpe Hans, întrebă Osborne pe tânărul fiu al lui 
Peter, că fratele dumitale şi amanta sa au să vină? 

— Fără umbră de îndoială, răspunse Hans. l-am făcut o vizită: a 
rămas înmărmurit când m-a văzut. Spunându-i că şi eu sunt duşmanul 
tatălui nostru şi că nimeni altul decât el, autorul zilelor mele, a fost 
acela care a ridicat asupră-mi mâna ucigaşă, Berndt a fost cuprins de o 
furie nebună; mi-a întins mâna şi a zis că pot să contez pe dânsul. 

— Mă prind, reluă lordul Osborne, că noi am izbuti să smulgem lui 
Peter van der Straaten, toate secretele, dacă amanta fratelui dumitale 
ar vrea să ne vină în ajutor. 

Ea singură poate să deschidă gura acestui om, să-l facă să 
vorbească. 

— Fratele meu mi-a făgăduit că se va afla aici la ceasul hotărât cu 

amanta sa. I-am spus că Adelaida nu va păţi nimic mărturisind crimele 
lui Peter şi dânsul mi-a răspuns că femeia n-a luat parte la niciuna 
dintre crimele lui; din contră, ea a prins groază de dânsul de când a 
aflat că e un ucigaș şi un vânzător de suflete. 

Într-adevăr ei veniră la vreme şi englezul le spuse ce aştepta de la 
ei, vrând să afle între altele ce s-a făcut Leonora. 

— De-i vei făgădui că o să te întorci în casa lui, zise englezul 
Adelaidei, e în stare să mărturisească în contra sa însuşi. 

Şedinţa spiritistă începu, şi invitaţii stăteau cu mâinile pe masă 
care curând începu a se mişca. 

Pe lângă astea se făcea tot mai întuneric în casă. Deodată mişcările 
încetară. 

— Acum să evocăm spiritele, continuă lordul. Pe cine vreţi să 
chemăm? 

— Ei bine, zise un glas bărbătesc, în momentul acesta toţi cetăţenii 
Amsterdamului jelesc pe iubitul lor primar van Dyk... 

În mintea cea vicleană pentru toate lucrurile a lui Peter nu 
străbătea deloc acum gândul că acea înscenare nu era decât o cursă, o 
comedie ce se juca numai pentru dânsul. Găsea lucru foarte firesc ca 
una dintre persoanele prezente să vrea a vedea pe simpaticul şi mult 
regretatul primar al Amsterdamului. 

— Ei bine, să apară van Dyk, fostul primar al Amsterdamului, zise 
lordul. 

Bătu de trei ori în masă şi în acelaşi moment se auzi un zgomot 
înăbuşit sub podeala camerei şi în aer se împrăştie un miros ciudat, 
înecător, răpitor de simţuri. 

Peter van der Straaten voi să scuture vraja ce apăsa asupra capului 
său, însă nu izbutea; un aer greu îl înconjura; trebui să-şi pună toată 
puterea de care era capabil ca să nu adoarmă. 

Deodată se lumină unul dintre pereţii camerei, chiar acela care se 
afla în faţa marelui comerciant. Era o lumină spălăcită ce nu semăna a 
fi de pe lumea asta. Fâşiile acestei lumini se mişcară apropiindu-se 
până ce formară în mijlocul peretelui o statură bărbătească. Peter 
recunoscu cu groază în această formă pe van Dyk, primarul omorât de 
dânsul. Nebun de spaimă îşi duse mâna la buzunarul interior al hainei 
unde de câtva timp purta mereu un pumnal cu vârful înveninat. 

Era hotărât ca îndată ce spiritul va vorbi — credea că e un duh — 

îndată ce-l va acuza, să-şi bage pumnalul în inimă. 

Lordul se ridicase. 

— Cine eşti tu, duhule? întrebă dânsul. 

— Am fost primar al Amsterdamului, mă numeam van Dyk. 

— Dacă eşti van Dyk, spune-mi cum ai dispărut aşa deodată? 

Peter făcu o mişcare ca şi cum voia să scoată pumnalul. Se opri 
deodată văzând duhul clătinând capul în chip negativ. 

— La întrebarea asta nu pot să răspund, zise fantoma, dispariţia 
mea a fost o taină şi taină va rămâne. 

— Mai ai de spus ceva, duhule; ce-ţi stă pe inimă? 

Fantoma făcu semn cu mâna. 

— Locul meu de primar nu e ocupat cu vrednicie, zise spiritul. 
Acela care-l ocupă este un... 

Deodată duhul dispăru fără să zică vorba. 

Peter van der Straaten se sprijini sleit, pe jumătate leşinat, de 
spatele scaunului. 

Ceea ce auzise era înspăimântător prea din cale afară. 

Totuşi dânsul respiră o dată uşurat. Duhul nu spusese nimic din 
ceea ce l-ar fi putut compromite. 

— Mai vrea cineva să cheme vreo persoană moartă? întrebă lordul. 

O femeie se ridică. 

— Aş vrea să văd un tânăr pe care l-am cunoscut odinioară, zise 
dânsa cu un glas care păru cu totul străin lui Peter van der Straaten. 
Se numea Hans van der Straaten, el era fiul marelui comerciant din 
Amsterdam. 

Peter se înfioră din nou până în măduva oaselor; acum avea să 
apară o altă victimă a lui: nenorocitul său fiu Hans, aruncat în mare 
din ordinul său. 

Dungile de lumină începură din nou să joace şi curând apăru Hans 
pe perete: era întocmai el, cu hainele pe care le avusese pe el în 
momentul morţii. 

Peter se zgudui o dată tare. 

Îşi apăsă mai mult masca pe obraji lui îngălbeniţi, pe fruntea-i plină 
de sudoare rece. 

— Cine eşti tu, duhule? întrebă Osborne. 

— Mă numeam Hans van der Straaten când eram în viaţă. 

— Ce erai tu în lume? 

— Eram fiul unui om bogat şi foarte stimat. 

— Cum ai murit? 

— Am fost omorât, răspunse fantoma. 

Peter sări de pe scaun cu pumnii strânşi, cu părul zburlit. Voi să 
păşească, însă în momentul acela fu trântit îndărăt pe scaun de o 
putere nevăzută. 

Dacă n-ar fi fost aşa de zăpăcit, ar fi observat că puterea care-l 
ţinea pe loc nu era alta decât aceea a electricităţii. Pe sub scaunul său 
şi până aproape de picioarele sale se întindeau fire de sârmă, lordul 
Osborne, prin apăsarea unui buton, putea să-l ţină în voia sa. 

— Cine te-a ucis? întrebă lordul. 

Spiritul tăcu. 

— Mă-nţelegi, duhule? Vreau să ştiu cine a comis omorul asupră-ţi. 

— Asta nu pot s-o spun, zise spiritul cu un glas în care Peter 
recunoscu pe acela al fiului său. Pentru că dacă aş vorbi, atunci s-ar 
nimici o casă şi eşafodul s-ar stropi cu sângele unui om căruia i-am 
datorat mult în viaţă până în momentul când el mi-a scurtat zilele. 

— Şi cum ai fost ucis? 

— Am fost aruncat în mare. 

— În ce loc anume? 

Duhul făcu un semn cu mâna. 

— Destul cu întrebările, zise dânsul, miroase aer de dimineaţă; 
trebuie să mă întorc de unde am ieşit.. 

— Stai, fantomă, exclamă Osborne, vreau să aflu încă numai un 
lucru. 

Însă arătarea de pe perete slăbi cu încetul şi deodată se distruse. 

Sala se ilumină acum din nou. 

Peter van der Straaten stătea pe scaun ca un mort, ca o momâie, nu 
se mişca deloc. Îşi ţinea ochii închişi sub mască. 

Deodată auzi un glas chiar lângă dânsul. 

Ridică capul, se uită şi văzu pe lordul Osborne, singurul care nu 
purta mască, între toţi din sală. 

— Ei bine, domnule, ce zici de meşteşugul meu? îl întrebă dânsul. 
Dar mai am şi altul; aduc şi persoane vii care ar fi cât de departe. 

— Atunci aş vrea să văd o femeie, pe Adelaida, zise Peter, dar 
numai între patru ochi; să fiu numai eu cu ea. 

Lordul îl duse prin întuneric într-altă odaie. 

Curând de după un paravan se ivi figura Adelaidei. 

După cap urmă corpul, acel corp răpitor de simţuri. 

Peter îşi desfăcu braţele. 

— Adelaida, exclamă dânsul cu glas tremurător, Adelaida, tu eşti 
într-adevăr? 

Răspunsul fu un râs argintiu. Peter se apucă cu amândouă mâinile 
de cap; nu îi venea să creadă ceea ce vedea. Cum era cu putință să 
stea în puterea lui Osborne a aduce în casa sa pe acea femeie mândră, 
care desigur nu s-ar fi învoit să servească la jucarea unei comedii, s-o 
aducă şi s-o facă a îmbrăca un aşa costum? 

Căzu în genunchi şi ridică braţele. 

— Adelaida, zise dânsul, dacă ai şti cât te-am dorit, câte nopţi fără 
somn am petrecut de când m-ai părăsit! Chipul tău stătea mereu 
înainte-mi în veghere şi în visuri, întocmai cum stă acum, însă nu aşa 
frumos, nu, nu!... atât de întinsă nu era imaginaţia mea... 

— Într-adevăr, ţi-a fost dor de mine? întrebă Adelaida. 

— O Doamne, ce-ntrebare! Pentru tine aş da tot ce am. M-aş face 
ucigaş, dă-mi un cuţit în mână şi voi deveni ucigaş numai pentru tine. 
Zi-mi numai atât: „pe acela îl urăsc, pe acela zdrobeşte-l!” şi să vezi 
cum o să mă strecor noaptea ca un bandit, ca o hienă, şi cum o să 
distrug pe vrăjmaşul tău şi o să stau să mă bucur apoi de tresăltările 
lui de moarte. 

Adelaida se ridică mai mult de după paravan şi-şi întinse braţele ei 
minunate. 

Peter scăpă o exclamaţie de încântare. 

— Braţele astea, zise dânsul, să mă cuprindă, şi o să-ți fiu 
recunoscător toată viaţa mea. 

Adelaida îşi întrebuinţă toate meşteşugurile de seducere pe care le 
cunoştea. 

Ea îşi încrucişă braţele pe piept şi se uită la Peter cu un zâmbet 
ameţitor. 

— E serioasă iubirea ta? întrebă dânsa, căci tânărul pentru care am 
făcut prostia de a te părăsi pe tine, adică fiul tău, n-are nimic din 
patima mistuitoare pe care o găsesc la tine. Din cauza asta eram gata 
să mă întorc, dar m-a oprit frica. Am crezut că niciodată n-ai să mă 
ierți că am părăsit casa ta ca să mă duc după altul. 

— Foarte rău ai crezut. Îţi declar că totul e uitat, şters. Să nu ne 


=g 


mai gândim la asta. Vino, vino, Adelaida, hai să fugim din casa asta, 
să mergem acasă la noi, să gustăm din fericirea lunii de miere. 

— O! cum m-aş îmbăta şi eu de fericirea asta. Ascultă, Peter, ia-mi 
mâna, sărută-mi-o. 

Dânsul se apropie, îi apucă mâna şi i-o acoperi de sărutări. 

Însă nemulţumindu-se cu atâta, îşi duse buzele mai departe pe braţ 
în sus şi depuse, o sărutare lungă în îndoitura moale din dreptul 
cotului. 

Adelaida îşi retrase iute braţul. 

— Ce neprevedere pe mine, îşi zise dânsa, iubirea mă orbeşte; nu 
trebuie să-ţi acord nicio favoare până nu-mi vei face un jurământ. 

— Ce jurământ? 

— Trebuie să am şi eu un mijloc ca să mă pot apăra de tine pentru 
orice caz. Trebuie să te am în mâna mea, pentru ca niciodată să nu-ţi 
treacă măcar prin gând de a-mi face o imputare. Vreau să-mi 
mărturiseşti că tu eşti vânzătorul de suflete al Amsterdamului, să-mi 
faci spovedania tuturor crimelor tale. Se înţelege de la sine că pe cât 
timp voi trăi nicio vorbă n-o să iasă din gura mea. 

Peter se dădu îndărăt, împleticindu-se. 

— Ce vrei? întrebă dânsul cu un glas răguşit. 

— Nu-ţi cer altceva decât siguranţă, şi dacă nu mi-o dai, ne 
despărțim acum, aici, pentru totdeauna. Dar nu mai sta la îndoială, 
iubitul meu, zise Adelaida, plecându-se din nou spre dânsul. 
Mărturiseşte-mi toate crimele tale şi sunt a ta. 

Ea îl momi mereu cu mângâieri care îl ameţiră. 

Privind cu rătăcire pe Adelaida, Peter îi spuse. 

— Leonora de Ilmenau era fiica nevestei mele, zise el în sfârşit. Ce, 
te prinde mirarea? Aşa e cum îţi spun. Nevasta mea Wally, acea 
femeie în aparenţă virtuoasă, care purta aşa de bine masca evlaviei, 
făcuse o greşeală în tinereţe. Se lăsase a fi sedusă de un prinţ şi 
Leonora era fructul amorului nelegiuit. Am vrut de la început chiar să 
suprim pe bastardă. Însă niciodată agenţii mei n-au izbutit să pună 
mâna pe dânsa. Tocmai după ce s-a făcut mare şi tatăl ei a măritat-o 
după Herbert de Markenstein, tocmai atunci oamenii mei au izbutit s- 
o fure în noaptea nunţii. 

Nişte şoapte cam tari se auziră în cameră. 

Peter nu auzi nimic de data asta; prea mare-i era emoția. Adelaida 

îi atrăsese capul pe sânul ei şi-i acoperea obrazul de sărutări; apoi îl 
întrebă: 

— Ai mai auzit pe urmă ceva despre Leonora? 

Peter şovăi; se părea că nu vrea să mai spună şi restul tainei, dar în 
sfârşit răspunse: 

— A murit. Am auzit că s-a găsit în America pe malul unei bălți 
resturile unui tânăr nepot al plantatorului, care o cumpărase; el fusese 
mâncat de fiare; prin urmare şi dânsa a pierit în acelaşi chip. Şi acum 
când ţi-am spus tot, când am îndeplinit toate condiţiile ce mi-ai pus, 
eşti a mea, nu-i aşa? 

Ochii îl scânteiau de patimă; apucă cu amândouă mâinile pe 
Adelaida şi voi s-o tragă după sine. Fa se lipi de dânsul ca şi cum ar fi 
voit să-l urmeze. Îl şi urmă câţiva paşi. Deodată însă, printr-o mişcare 
neaşteptată, îi scăpă din mâini şi fugi într-un colţ. Când Peter se- 
ntoarse ca să alerge după dânsa, rămase împietrit. O draperie se 
rădicase şi în cadrul uşii stăteau câteva persoane. Înainte era lordul 
Osborne, la spatele lui un tânăr şi o fată. Lordul ţinea un revolver în 
mână. 

Peter, din roşu la faţă cum era, din cauza dragostei, se făcu galben 
apoi vânăt şi în sfârşit negru. Toţi fiorii iadului îi trecură prin trup şi-l 
zguduiră ca pe o trestie. După o adâncă tăcere, ieşiră aceste vorbe din 
gâtlejul lui Peter, aşa înăbuşite, că se păreau venite de sub pământ: 

— Hans! Cati Niwenhus! 

Acum Peter se îndreptă şi un fulger îngrozitor îi trecu prin ochi. 

— Aşadar, sunt trădat, zise dânsul cu glas răguşit. 

— Nu trădat, răspunse lordul, ci demascat şi prizonier. 

— Prizonier? cine ar avea drept să mă facă prizonier? 

— Eu, în numele dreptăţii. 

— Tu? Cine eşti tu? 

— Un om care a suferit în viață atâtea mizerii şi nenorociri încât 
poate să ia asupră-şi sarcina de a pedepsi pe cel rău oriunde îl găseşte. 
Tu singur, Peter van der Straaten, eşti vinovat de mizeriile mele, de 
aceea te-am atras în casa mea, am jucat o comedie în faţa ta şi acum 
te declar prizonier. 

— Îmi bat joc de tine, eu sunt primul cetăţean al Amsterdamului; te 
voi pedepsi cum vei îndrăzni să mă atingi. 

— Mai încet, mai încet, Peter van der Straaten, zise rece lordul 

făcând un pas înainte. Onoarea şi puterea ta s-au trecut, n-a mai 
rămas nimic din ele! 

Pe când vorbea englezul, Peter cu o săritură de tigru, se repezi spre 
colțul în care se retrăsese Adelaida. Pumnalul luci în aer şi se lăsă cu 
greutate. N-o atinse însă decât puţin la braţ, căci englezul se repezise 
şi el îl dăduse într-o parte cu o lovitură de picior în pântece care-l 
culcă leşinat. După aceea îl duseră aşa fără simţiri într-o odaie închisă 
cu maşinărie şi al cărei balcon dădea spre mare. Se gândiseră toţi că 
de l-ar putea face să se sinucidă în loc de a-l da pe mâna justiţiei ar fi 
fost mai bine pentru numele copiilor lui. 

Când se deşteptă din leşin şi se văzu acolo, rămase întâi pe gânduri, 
cum să facă să scape. Apoi izbucni deodată într-un râs răguşit, 
triumfător: 

— Am ucis-o încaltea pe Adelaida, zise dânsul. Îmi aduc aminte 
cum am rănit-o la braţ cu pumnalul meu şi vârful pumnalului era 
otrăvit, scăpare nu mai poate fi; veninul o să-i ajungă până la inimă. 

Deodată se auzi o scârţâitură de fiare; uşa se deschise şi trecu 
pragul un om cu o lampă în mână în vreme ce alt om trânti uşa în 
țţâţâni şi fugi pe scară îndărăt. Peter recunoscu pe fiul său Berndt şi 
aruncă asupra lui o privire de ură şi turbare. 

— Ai venit să-mi vesteşti sentinţa de moarte? îi zise dânsul cu glas 
răguşit. 

— Nu, răspunse Berndt, ci să-ţi spun ce s-a hotărât. 

Şi îi spuse planul lor de a-l face să se sinucidă. 

Dar nici o singură clipă marele comerciant nu s-ar fi gândit să 
ridice mâna asupră-şi; era prea mult înrădăcinat în sine dorul de viaţă. 

Socoteala lui era acum cum să doboare pe Berndt şi apoi să fugă. În 
capul său criminal schiţase deja un plan întreg. 

Plecă capul pe piept şi zise: 

— Bine, am să fac ce cereţi: voi sări în mare de pe balconul acesta 
şi voi scăpa astfel de sarcina vieţii care mi se pare aşa grea. 

Tânărul se întoarse spre uşă ca să plece. 

Peter se repezi după el şi ridică mâna în care ţinea un sfeşnic greu. 
Berndt ajunsese lângă uşa de fier. 

Peter izbi sfeşnicul în capul fiului său cu atâta putere încât tânărul 
căzu grămadă leşinat, cu un gemăt înăbuşit. 

Criminalul puse atunci urechea la uşă şi ascultă. Nimic nu se auzea 

pe scară. Se apucă imediat să dezbrace pe fiul său. Cu ocazia asta se 
convinse că inima tânărului bătea încă. 

— N-a murit, murmură Peter. Trebuie să-l pun în neputinţă de a 
strigă, dacă cumva şi-o veni în fire. 

Îşi scoase batista de mătase, o făcu mototol şi o băgă până în 
gâtlejul lui Berndt. 

Acesta era dezbrăcat cu totul. Peter îşi smulse hainele de pe dânsul 
şi se îmbrăcă cu ale fiului său. Îşi puse până şi gulerul şi cravata lui. 

Se apropie de oglindă şi trebui să-şi mărturisească că figura sa era 
întocmai ca a fiului său. 

În buzunarul acestuia găsi o batistă; o luă şi şi-o ţinu apăsată pe 
faţă ca să-şi ascundă trăsurile când va coborî scara. 

Mai găsi încă ceva în buzunarul lui Berndt, ceva care-i pricinui o 
mare bucurie. Era un revolver încărcat, cu şase focuri. 

Tânărul îl luase ca să-l dea tatălui său în cazul când acesta ar fi 
primit să-şi tragă un glonţ în cap. 

Arma asta era acum în mâna criminalului. 

Vai de acela care i s-ar fi pus în cale; moartea era a lui. 

Se uită încă o dată la fiul său lungit jos. 

— Să moară! murmură dânsul; îl uram, nu puteam să-l sufăr. 
Acum, pe fugă, repede; momentul e nepreţuit. 

Împinse uşa care era numai rezemată uşor şi ieşi pe scară. Un 
singur bec de gaz ardea pe platforma scării. Peter se plecă deasupra 
balustradei şi se uită în jos. Nu văzu pe nimeni. Porni pe scară în jos 
călcând cât se putea mai uşor. Inima-i bătea de părea că o să-i spargă 
pieptul. Acum doar era să i se hotărască scăparea sau pierzanie. 
Ajunse în etajul întâi, unde se afla salonul lui Osborne. Trecu încet pe 
lângă uşă. Deodată se opri cutremurându-se. Văzuse uşa mişcându-se 
în ţâţâni. 

— Berndt! strigă dinăuntru un glas bărbătesc. 

Viclenia lui van der Straaten îşi atinsese ţinta; dânsul era luat drept 
Berndt. Acum el îşi iuți pasul ca să iasă din casă. 

Fiindcă însă interpelatul nu răspundea şi nu se oprea, Osborne ieşi 
şi strigă cu un glas detunător: 

— Stai mizerabile! văd că m-am înşelat. Însă viclenia n-o să îţi fie 
de niciun folos. 

— Hai, vino, strigă Peter, dacă vrei ca iadul să te primească îndată. 

Lordul se repezi pe scară. Revolverul străluci în mâna criminalului. 
O detunătură răsună în toată casa; în aceeaşi clipă lordul ţipă o dată şi 
căzu îndărăt pe spate. 

Peter izbucni într-un râs batjocoritor, apoi continuă a fugi înainte. 

Servitorii alergară din toate părţile. Uşile se deschiseră şi se 
închiseră, ţipete şi chemări răsunau în noapte. 

Peter ajunse la uşa cea mare a casei. Apăsă mânerul şi trebui să-şi 
întrebuinţeze toată forţa de care era capabil spre a învârti în ţâţâni 
colosala uşă de fier. Izbuti în sfârşit s-o deschidă. Aerul rece şi 
mirositor îl izbi în faţă, dându-i forţă şi curaj. 

Deodată auzi îndărătul său un glas cunoscut: 

— Stai! 

Peter se cutremură. Recunoscuse glasul lordului. Vasăzică englezul 
nu fusese nimerit bine? Criminalul nu se uită împrejur, nici îndărăt, ci 
numai înainte. Sări scările, stâncile, apoi o luă la fugă pe malul mării. 
Şi fugi cât îl ţineau picioarele; situaţia din care scăpa îi dădea aripi! 
picioarele de-abia îi atingeau pământul. Sudoarea îi ieşea pe frunte, 
măcar că n-avea nici pălărie pe cap. 

Curând se ridică de pe mare un vânt rece şi se jucă prin părul 
marelui comerciant care clănţănea de frig. Însă ce îi păsa lui acum de 
aşa bagatele; scopul lui era înainte, tot înainte. Deja se vedeau 
sclipind în depărtare luminile Amsterdamului. Peter îndoi iuţeala. 
Îndărătul său erau urmăritorii: îi auzi strigând, încurajându-se unii pe 
alţii. 

— Lordul a pus preţ pe capul lui, strigă un glas bărbătesc. 

El se ţinea tot pe malul mării. 

La câţiva paşi de el zări deodată o luntre legănându-se pe valurile 
spumoase. În luntre era un băiat şi ţinea lopeţile. 

Peter făcu o săritură şi se află în luntre care se zgudui aşa tare de 
părea că o să se răstoarne. 

— Hai, mână la larg, şopti Peter la urechea băiatului. Mână iute 
dacă ţii la viaţa ta. 

În acelaşi timp arătă băiatului revolverul. 

Luntraşul se supuse tremurând: mână din răsputeri. 

— Sunt scăpat! îşi zise dânsul. 

Luntrea ajunse la mal. 

Peter se cobori şi porni prin oraş, călcând mândru, cu fruntea sus, 

ca şi cum n-avea să se teamă de nimic. 

Străbătu străzi, străzi care de care mai întortocheate, păzindu-se 
însă de a atinge mahalaua în care se afla locuinţa sa. 

Ştia că în casa sa n-avea să mai calce dacă nu voia să fie pierdut şi 
se duse să găsească pe Profesor şi pe Liliac. 

Când intră la ei, căzu pe un scaun şi zise cu un glas slab: 

— Apă, apă, sau ceva vin, sunt sleit. 

După ce se mai împuternici puţin, spuse fără ocol celor doi ticăloşi 
ce i se întâmplase şi cum vrea cu orice preţ să se facă nevăzut. Numele 
lui Osborne făcuse mare impresie asupra Profesorului, dar nu arăta 
nimic. 

— Bani ai, ori ai ajuns sărac lipit? îl întrebă el pe Peter. 

Peter se bătu cu mâna în coastă. 

— Am aici, zise dânsul, atâţia bani câţi mi-ar fi de ajuns să trăiesc 
mai mult de zece ani. 

În clipa de pe urmă se căi că spusese vorbele astea. 

— Mă aflu între doi criminali, se gândi dânsul, care pot foarte bine 
să mă omoare, să mă jefuiască, fără ca eu să pot măcar striga după 
ajutorul poliţiei. 

Însă Profesorul şi Liliacul nu se gândeau cu adevărat în momentul 
acesta decât cum să-i vină în ajutor, căci dânşii contau mult pe viitor 
în societatea lui Peter şi îi propuseră să se facă hoţ cu ei la Berlin unde 
aveau de gând să lucreze. Ca să scape de urmăriri mai uşor îl învăţară 
să se îmbrace femeieşte. 

Planul de fugă îl făcură în grabă a doua zi, căci Liliacul ieşise prin 
oraş şi aflase că Peter era urmărit, ba şi că Veitel Ițic intrase la 
Osborne servitor, ceea ce primejduia şi pe cei doi noi tovarăşi al lui 
Peter. 

Câteşitrei criminalii începură să-şi facă pregătirile de plecare. 

Profesorul rase pe Peter ca cel mai desăvârşit bărbier. Cum Peter 
era cam spân şi părul figurii era moale şi rar, rămase după operaţie cu 
pielea aproape aşa de albă ca a unei femei. Pe urmă Liliacul îl 
sulemeni la faţă de gândeai că e curat femeie. 

Profesorul se schimbase şi el; îşi pusese favorite, îşi răsese barba şi 
mustăţile, se îmbrăcase cu un rând de haine curate, îşi pusese un 
cilindru. 

Plecară apoi cu gândul să se ducă o bucată pe apă cu luntrea ca să 

ia trenul dintr-o gară mică, căci cele din Amsterdam erau pline de 
agenţi polițienești şi într-adevăr izbutiră cu mijlocul acesta să scape şi 
să ajungă la Paris unde se hotărâră în cele din urmă să se ducă. 

Aici profesorul duse pe Peter la un doctor cunoscut al lui, doctorul 
Edmond Deville care nu ţinea altceva decât un fel de spital în care se 
primea oricine plătea gros, căci putea primi pe oricine, fără să-l poată 
cineva trage la răspundere, căci bolnavii nu se resping oricine ar fi 
ein 

Doctorul le dădu o odaie care era într-adins făcută pentru cei ce se 
tem de urmărire. Dacă se apăsa pe un punct oarecare al tocului, se 
lăsa deasupra uşii o tablă groasă de oțel care de-abia cu tunul s-ar fi 
putut sparge. Într-un colț era un dulap care ajungea în sus până în 
podul camerei; orice străin ar fi jurat că dulapul era pentru păstrat 
hainele. În realitate el servea la altceva. În interiorul lui era un 
ascensor. Când criminalul ar fi simțit poliţia la uşă n-avea decât să se 
repeadă în dulap şi să apese un resort. Într-o clipă şi fără cel mai mic 
zgomot ascensorul se ridica şi-l depunea în podul casei. De aici 
fugarul putea să se coboare de-a dreptul în stradă pe o scară secretă. 

Profesorul care cunoştea toate astea, îşi frecă palmele. Dânsul dădu 
lui Peter toate explicaţiile necesare, ca să ştie cum să se servească de 
mecanismele camerei la un caz de fugă. 

— E foarte cu greu să fie prins un criminal în casa asta, zise dânsul. 
Portarul pe care-l văzuşi e un credincios al doctorului Deville; cum 
primeşte un musafir, dă de veste doctorului chiar din loja lui. 
Musafirul apoi e condus într-o anticameră ai cărei pereţi au în toate 
părţile o mulţime de ferestrui. Clienţii aflători în casă se grămădesc la 
aceste găuri şi privesc pe noul venit ca să vadă dacă nu-i vreun 
duşman al lor. În cazul din urmă, cel ce are motiv a se teme de 
vizitator, fuge în camera lui, se pune în dulap şi se urcă în pod. Din 
pod ajunge în stradă cum îţi spusei. 

— Dar dacă casa va fi înconjurată? întrebă Peter. 

— În cazul acesta nu-i rămâne decât să se deghizeze; podul e plin 
de haine de tot felul, costume femeiești, costume soldăţeşti, 
polițienești, de cerşetori sau de marinari; sunt acolo foarfeci, brice, ca 
să-şi taie părul, să şi-l radă; sunt tot felul de vopsele pentru boieli. 

După aceea se sfătuiră să intre într-o societate de hoţi în care dacă 
un membru al societăţii cade în mâinile poliţiştilor şi e condamnat la 

închisoare fie chiar de 20 ani şi mai mult, câştigă tot aşa ca şi cum ar 
fi lucrat dimpreună cu ceilalţi; sumele ce i se cuvin pe luni, pe ani, se 
capitalizează şi i se înmânează o dată toate. 

— Eu am văzut oameni care la ieşirea lor din temniţă au primit 
până la o sută de mii de franci partea lor, zise Profesorul. 

Până să se hotărască, profesorul spuse lui Peter că vrea să-l ducă la 
un prieten al lui numit Bondin€ care se ocupă cu un soi ciudat de 
industrie, dar foarte bănoasă, dar îl sfătui să nu spună nimic 
doctorului, fiind mari vrăşmaşi amândoi. 

Pe la orele zece de dimineaţă a doua zi cei doi prieteni ajunseră la 
ținta drumului lor; era o căsuţă curăţică care n-ar fi dat nimănui de 
bănuit crimele îngrozitoare ce se petreceau într-însa. Temelia ei de 
bolovani mari de piatră era bătută în cadență de valurile fluviului. 

Profesorul trase clopotul de la uşa cea mare. 

Bondin6 condusese pe musafiri într-o încăpere mobilată ca un 
contuar să le arate o canapea ca să stea. 

— Poate cineva să se lase fără grijă pe divanul acesta? întrebă 
Profesorul. 

— Ce vrei să zici? 

— Hm, mă tem că aşezându-mă pe sofa să nu mă trezesc în fundul 
fluviului. 

— Să n-aveţi nicio grijă; în camera asta n-am aşa maşinării. 

— Vasăzică, îţi urmezi treaba înainte. 

— Precum vezi. Sunt foarte mulțumit. De-aş putea să lucrez încă 
vreo jumătate de an măcar, m-aş retrage din afaceri cu un capital 
frumos. 

În momentul acesta se auzi clopotul tras de-afară. 

— Un muşteriu, exclamă Bondine sărind în sus. 

Pe urmă se uită lung la Peter şi la profesor. 

— Vreţi să auziţi o discuţie? întrebă dânsul. 

— Cum nu; suntem curioşi să aruncăm şi noi o privire în comerţul 
tău, am vrea să vedem cum primeşti pe musafiri. 

— Dacă-i aşa, atunci băgaţi-vă iute în dulapul acesta. Nu-i dulap, ci 
o unealtă făcută într-adins pentru observaţie. Înăuntru sunt nişte 
clape; dacă le apăsaţi rămân nişte găuri cu sticlă prin care puteţi să 
vedeţi tot; prin găurile cele mari de sus făcute pentru intrarea aerului 
puteţi să auziţi tot. De abia se închisese uşa dulapului după cei doi 

criminali, când iată şi Bondin€ se întorcea în cameră cu musafirul. 

— Dumneata eşti domnul Bondin€? întrebă străinul cu un accent 
englez. 

— Da domnule. 

— Ei bine e pentru dumneata o sumă mare de câştigat. 

În dulap se mişcă ceva. Peter se cutremurase, se împleticise se 
dăduse îndărăt, apucase mâna tovarăşului său şi o strângea tare. 

— Ce-ţi este, ai înnebunit? întrebă Profesorul supărat. 

— E lordul Osborne. 

— Ce, duşmanul tău? 

— Da duşmanul meu de moarte, omul pe care vreau să mă răzbun. 

— Şi se află aici la Bondin€! O! Peter, steaua ta luceşte încă, pentru 
că dacă englezul o mai călca o dată în casa asta nu mai iese. 

Inima lui Peter zvâcnea grozav; se părea că o să-i spargă pieptul. 
Ţinându-se cu amândouă mâinile de dulap, Peter îşi apropie din nou 
ochii de gaură. Voia să vadă, să afle ce are de spus englezul unui om 
de teapa lui Bondin€. 

— Mi s-a spus domnule, reluă lordul, că dumneata eşti foarte bine 
cunoscut şi în cercurile criminale. 

Bondin€ rămase pe gânduri; nu ştia ce să răspundă. 

— În cercurile criminale, zise dânsul. Cine ţi-a spus asta domnule? 

— O! lasă, numai face marafeturi; e cunoscut lucru că dumneata 
mijloceşti adesea învoieli între unele persoane şi criminali. Dacă ţii să 
afli cine m-a informat pot să-ţi spun; e domnul Rouperon, şeful poliţiei 
criminale din Paris. 

Bondin€ rămase cu ochii zgâiţi de mirare. Se înclină adânc. 

— Acesta trebuie să fie un muşteriu bun, îşi zise dânsul. 

Apoi reluă tare. 

— Ei bine, domnule, ai dreptate, sunt în legătură cu toţi criminalii; 
cu ce pot să te servesc? 

— Auzit-ai de numele Peter van der Straaten? 

— Peter van der Straaten, exclamă dânsul în vreme ce un zâmbet 
deosebit îi îndoia buzele. Da, am auzit pronunţându-se numele acesta 
şi mi se pare că nu-i multă vreme de-atunci. 

— Atunci ascultă, acest Peter van der Straaten era comerciantul cel 
mai mare şi mai stimat din Amsterdam. În realitate însă era un ticălos, 
un hoţ şi vânzător de fete, un negustor de carne omenească. Pe omul 

acesta eu îl urmăresc. Vreau să-l prind şi să-l predau poliţiei. Am 
motiv să presupun că Peter van der Straaten se află în Paris însoţit de 
un alt mare criminal căruia i se zice Profesorul. 

— Şi ce o să-mi dai, domnule, dacă-ţi voi da în palmă pe criminal? 

Peter se cutremură grozav în dulap. 

— Dar dacă m-o trăda? şopti dânsul la urechea Profesorului. 

— Ai vreo armă la tine? întrebă acesta. 

— Am revolver. 

— Şi eu îl am pe al meu. Vai de el de va voi să se joace de-a 
trădătorul; ne repezim fără de veste din dulap şi-i răcim pe amândoi. 
Dar ia să mai ascultăm. 

— Mă întrebi ce-ţi plătesc, zise lordul gânditor, ei bine ascultă. 
Dacă afli cu siguranţă că Peter van der Straaten e în Paris, primeşti o 
mie de franci. Dacă mă pui pe urma lui, aşa ca să mă pot duce cu 
poliţiştii să-l arestez, primeşti cinci mii de franci. Dacă mi-l dai singur 
în palmă, legat gata, îți dau 20 de mii de franci. 

Prin ochii lui Bondin€ trecu un fulger de lăcomie, pentru dânsul 
suma asta era un câştig dintr-un an. 

Şi ce uşor ar fi căpătat această sumă! Peter era în dulapul său. 

Însă după un moment îşi schimbă gândul. 

Tot ce-i prea pripit nu-i bine. Poate că Peter plătea mai mult ca să 
nu fie predat; poate că englezul ar fi dat de două ori mai mult. 

Nu era nevoie să grăbească lucrurile. 

Cu gândurile astea, zise cu un ton dispreţuitor: 

— 20 de mii de franci e prea puţin. Dă-mi 40 de mii. 

— 40 de mii? Asta e colosal. 

— Deloc, când e vorba de o viaţă de om. 

— Şi când ai putea să mi-l dai în palmă? 

Bondin€ se gândi puţin. 

— Mâine-seară, răspunse dânsul... Eu am să-ţi dau în mână pe 
Peter van der Straaten legat, ca să nu poată face nicio mişcare, şi aşa 
dumneata o să poţi face cu el ce ţi-o place. Dumneata să stai cu o 
luntre de cealaltă parte a fluviului. Când o să-ţi fac la fereastră un 
semn cu lumânarea, să vii cu luntrea; aruncăm în barcă pe prizonier 
legat şi te poţi duce apoi la poliţie şi unde pofteşti.” 

— Dar n-o să-mi dai voie să iau cu mine însoțitori? 

— Poţi să iei, dar să-i laşi pe celălalt mal; aici în casa mea n-ai să 


— 364 — 


vii decât dumneata. 

— Pe la ce oră să sosesc? 

— Seara pe la ora 12. Ai să găseşti aici pe Peter van der Straaten, 
domnule; vino numai şi ai să rămâi mulțumit. 

Lordul plecă. Peter care ieşise din dulap zise lui Bondin€: 

— Ce ţi-am făcut, îi zise dânsul cu un glas moale de vrei să mă 
trădezi? Poate că te ispitesc cei 40 de mii de franci; atâta nu pot să-ţi 
dau, dar ţin să-ţi plătesc dacă vei săvârşi lucrul cu totul din contră, 
adică, în loc să mă dai pe mine în mâna acelui om, să-l dai pe el în 
mâna mea. 

— Ce, moartea lordului face şi pentru dumneata parale? 

— Parale multe, zise Peter van der Straaten; crezi oare că eu n-am 
bani? Am pe piept o mică avere. Îţi număr pe masă 10.000 franci 
dacă-mi dai în mână pe acel om. Pentru că şi eu îl urăsc pe lord, şi eu 
am să-l urmăresc, cred că va veni ceasul de socoteală. 

Bondin€ se învoi deoarece avea a face cu tovarăşi de-ai lui, apoi 
zise. 

— Acum ascultați să vă desfăşor planul meu. Cum va veni lordul o 
să-i spun că am chemat la mine pe Peter van der Straaten şi că dânsul 
a făgăduit să vină. O să-l bag în dulapul în care aţi stat voi. Îi dau un 
revolver în mână ca să nu se sperie. Cum va intra, încui uşa dulapului 
care e destul de solid şi iată-l prins pe englez; luaţi apoi dulapul cu 
totul şi vă duceţi de-l aruncaţi în fluviu după ce-i veţi fi legat nişte 
pietroaie. 

Peter se dădu aproape de profesor şi-l întrebă în şoaptă: 

— Crezi că o să se poarte cinstit cu noi? 

— Se înţelege, pentru că primeşte de la noi zece mii de franci. 

— Apoi de la englez ar lua de patru ori atâta. 

— O! englezul e englez şi noi suntem altceva. Bondin€ e un 
înşelător, ce-i drept, un ticălos fără margini, un trădător, asta-i 
adevărat. Însă ştie că cu mine nu poate să se joace de-a păpuşile. 


Capitolul XLII — O noapte de spaimă 


Într-unul dintre cele mai elegante hoteluri din Paris găsim mai 
mulţi dintre vechii noştri cunoscuţi pe care i-am lăsat în Amsterdam. 
De câteva zile lordul Osborne ţine închiriate mai multe odăi de la 

etajul întâi. El e însoţit de Berndt, fiul lui Peter, de Adelaida Vanees şi 
de Veitel Ițic. 

Lordul tocmai s-a sculat şi-şi soarbe ceaiul de dimineaţă. În faţa sa 
stă Berndt şi-l priveşte ca şi cum i-ar aştepta o vorbă din gură. Cât de 
mult s-a schimbat Berndt. Încreţituri adânci îi brăzdează fruntea, ochii 
îi sunt tulburi. În figura lui se citeşte o mare durere. Dânsul n-a venit 
la Paris cu acelaşi scop ca lordul; el nu se gândeşte să pună mâna pe 
vânzătorul de suflete. Nu, el a venit numai ca să ceară ajutorul ştiinţei 
pentru o nenorocită. Această nenorocită nu este alta decât iubita sa 
Adelaida. Dânsa înnebunise din otrava ce-i lăsase în sânge pumnalul 
lui Peter. Acum se afla într-o casă de sănătate. 

Deodată se auzi o bătaie în uşă. Veitel Ițic intră în cameră. Berndt 
ieşi. 

Evreul se schimbase mult; se îngrăşase din lipsă de griji; purta o 
livrea strălucită care-l prindea de minune. 

— Apropie-te, Veitel Ițic, zise lordul. 

Evreul se apropie. 

— Diseară vei avea ocazia să-mi dovedeşti că ai curaj, reluă 
englezul. 

— Bine, domnule. 

— Dar dacă ţi-aş spune că Peter van der Straaten o să fie diseară în 
puterea noastră, ce ai zice Veitel? 

— Domnule lord, zise dânsul, dacă văd asta cu ochii mei, vreau să 
mor pe loc. Măria ta, cere de la mine ce pofteşti; voi face tot numai să 
ştiu că Peter van der Straaten nu se mai plimbă liber în lume. 

— Foarte bine. Vezi tu hainele acelea de pe scaun? Hainele mele?... 
Ia încearcă-le. 

Era acelaşi costum cu care lordul fusese îmbrăcat când vizitase pe 
Bondin€. 

Lordul zâmbi cu mulțumire privind pe Veitel în hainele sale. 
Deschise un sertar, scoase o barbă false şi o perucă, şi îi zise să le 
pună. 

După ce Veitel îşi pusese barba şi peruca semăna foarte bine cu 
lordul; nasul îl cam da de gol, însă într-o cameră mai întunecoasă, nu 
se băga bine de seamă nici acela. 

— Ai să te duci îmbrăcat aşa în casa unui om care te va pune faţă 
în faţă cu Peter van der Straaten. 

Veitel rămase pe gânduri. 

— Măria ta, zise dânsul, apropiindu-se de lord o să-mi dai voie să 
iau la mine un revolver? 

— Da, şi să nu-ţi fie deloc frică, eu merg cu tine, vom fi alături. 
Atât că eu o să mă îmbrac cu livreaua ta. 

Lordul se puse apoi şi încunoştinţă pe evreu în amănunt de rolul ce 
trebuia să-l joace. Îl trimise apoi să-i aducă o trăsură. Se urcă în birje 
şi ordonă vizitiului să-l ducă la direcţia poliţiei Parisului. 

Câţiva poliţişti trebuiau să se afle punct la miezul nopţii în 
apropiere de casa lui Bondin€. 

Peter van der Straaten şi Profesorul se aflară cam pe la ora nouă în 
casa lui Bondin€. Acesta-i primi cu dragoste şi le ceru înainte cele 
10.000 de franci. 

Mai era un sfert de ceas până la momentul hotărât pentru sosirea 
lordului. 

— Căruţul de mână e la îndemână aici, ca să ducem dulapul? 
întrebă Profesorul. 

— Da, răspunse Bondin€. 

O nespusă emoție cuprinse pe criminali. 

Profesorul dădu cu cotul în Peter van der Straaten şi-i şopti la 
ureche: 

— Pregăteşte-ţi revolverul; dacă Bondin€ ne va trage pe sfoară, îl 
împuşcăm mai înainte de a cădea în mâinile poliţiştilor. 

— Hai ascundeţi-vă colea în pupitru, porunci stăpânul casei. 

Ei se supuseră şi Bondin€ alergă la uşa cea mare ca s-o deschidă. 

Afară era lordul sau cel puţin un om care semăna cu dânsul. Ştim 
că Veitel Ițic luase hainele şi întru câtva figura englezului. După 
dânsul venea un alt om; acesta era într-adevăr lordul, îmbrăcat în 
haine de servitor. 

Bondin€ ieşi afară cu lampa în mână, se uită bine şi adresându-se 
aceluia pe care-l lua drept lord întrebă: 

— Pe cine aduci cu dumneata? 

— Pe servitorul meu, zise Veitel Ițic cu glasul schimbat. 

— E sigur omul acesta? 

— Cel mai sigur; garantez pentru el. 

— Însă o să trebuiască să laşi afară pe servitorul dumitale. 

— Nu, nu, eu vreau să meargă cu mine înăuntru. 

— Ne-am învoit, domnule lord, ca să vii singur; te rog să-ţi laşi 
sluga afară. 

Veitel Ițic făcu un semn însoţitorului său şi lordul se retrase îndărăt 
cu o adâncă înclinare. 

Bondin€ pofti înăuntru pe falsul lord. Lui Veitel îi zvâcnea inima de 
se părea că o să facă explozie. Într-adevăr, situaţia asta dădea evreului 
foarte mult de gândit. 

Pe câtă vreme se aflase împreună cu lordul, avusese curaj destul. 
Dar din momentul în care englezul rămasul ceva mai departe... Se 
gândea dacă n-ar fi cu putinţă să se întoarcă şi s-o croiască de fugă. 

Însă deodată îşi aduse aminte de Peter van der Straaten şi fu 
cuprins de dorul nestins de a se răzbuna asupra lui. 

— Cel puţin o să-mi vând viaţa cât se va putea mai scump, se gândi 
dânsul la urmă. 

Bondin€ îl conduse în camera luminată à giorno unde Peter şi 
Profesorul stăteau sub pupitru cu urechile ascuţite. 

— Acum să terminăm afacerea bănească, zise Bondin€. 

Veitel scoase portofelul şi numără. Ochii lui Bondin€ scânteiau. 
Băgă bani cu grăbire în buzunar şi zise: 

— Acum e trebuinţă să te ascunzi. Vrei să te bagi în dulapul acesta? 

Zicând acestea, Bondin€ trase uşa dulapului. 

— Peter van der Straaten trebuia să fi sărit de bucurie în 
ascunzătoarea lui. 

Veitel intră în dulap şi văzu uşa venind după el. Însă de-abia începu 
să ia un loc convenabil în dulap, când auzi cheia broaştei întorcându- 
se de două ori. 

— Ce faci? strigă dânsul. De ce încui uşa? 

— Să nu te miri de nimic; tot ce se face acum se face pentru binele 
dumitale. 

Peter van der Straaten nu mai putu să rabde; ridică pupitrul în sus 
şi sări la iveală. Profesorul sări după dânsul. 

— Acum vreau să-l văd şi să-i spun în faţă că-l urăsc şi că am ieşit 
deasupră-i, zise Peter. Vreau să-l privesc drept în ochi, să mă bucur de 
umilirea lui. 

— Ar putea tipa şi atrage prin gălăgie pe poliţişti. 

— Ce adică, să fie poliţişti primprejur? 

— Poliţişti poate că nu: dar servitorul lui e afară la uşă. 

— Să-i omorâm pe amândoi dacă nu se poate altfel, zise Profesorul. 

Veitel Ițic nu scăpase niciuna dintre vorbele astea. 

Se considera ca pierdut. Dacă criminalii ar pune în execuţie planul 
de care vorbeau, atunci dânsul ar avea să piară de o moarte 
îngrozitoare. 

Când auzi că dulapul o să fie deschis, îi răsări o speranţă în inimă. 
Poate va izbuti să înduplece pe criminali prin rugăminţi. Poate că va fi 
iar liber. Însă cum să ajungă la aceasta? Ce avea să spună, ce motiv să 
dea? Niciunul. Cheia se răsuci în broască, momentul hotărâtor se 
apropia. 

Deodată îi veni în gând că tocmai în împrejurarea asta ar putea găsi 
scăparea. Criminalii aveau dar să pună mâna pe lord; ce ar face cu 
dânsul? Uşa dulapului fu smucită şi Veitel văzu trei revolvere 
îndreptate asupra lui. 

— Să nu crâcneşti, strigă Bondin€, sau eşti mort. Hai, ieşi din 
dulap. 

Veitel ieşi şi zise: 

— Eu am ţinut numai un rol de lord, dar eu nu sunt decât un 
simplu evreu nevinovat. 

Criminali se dădură uimiţi îndărăt. Peter rămase ca înțepenit cu 
ochii aţintiţi asupra lui Veitel. Bondin€ fu cel dintâi care-şi veni în 
fire. Se lovi o dată cu mâna peste frunte. 

— Prost ce sunt, exclamă dânsul, acum înţeleg ce este. Lordul ne-a 
tras pe sfoară; n-a venit în persoană; a vrut să ne pună la probă. 

Acesta e servitorul său îmbrăcat cu hainele lui şi pe când noi ne 
pierdem vremea aici, cu acest evreu, el stă poate afară deghizat ca 
servitor. 

— Da, aşa este, zise Veitel cu un ton plângător, lăsaţi-mă să plec. 

— Să te las să fugi? exclamă Peter van der Straaten apucând cu 
mâna gâtlejul lui Veitel Ițic; nu ştii că avem de reglat împreună o 
socoteală grozavă? 

Şi Peter smulse lui Veitel barba falsă de pe faţă şi peruca de pe cap 
şi rămase atunci la iveală figura neagră şi plină de pistrui a evreului. 

Atunci Peter vru să-l împuşte, îndată însă Bondin€ spuse că are un 
plan. Zise să pună pe evreu să-l strige pe lord pe fereastră. La 
chemarea servitorului său o să vină negreşit. 

— Vrei să scapi cu zile? îl întrebă Profesorul. 

Veitel împreună mâinile în semn de mulţumire. 

— Ascultă, reluă Profesorul serios, atârnă de tine să-ţi dai sufletul 
peste cinci minute sau să trăieşti înainte. Să ne spui adevărul. Cine te- 
a pus să te deghizezi? 

— Lordul Osborne. 

Şi unde se află acum lordul? 

— Aproape de casa asta, deghizat cu haine de valet. 

— A venit lordul cu mai mulţi oameni sau numai cu tine? 

Veitel nu ştia că stăpânul său fusese la poliţie şi ceruse agenţi. 

— Numai cu mine, răspunse dânsul. 

— Acum du-te la fereastră, evreule. Deschide fereastra, scoate 
capul afară şi fă lordului semnul cuvenit. 

Deschise fereastra şi scoase capul afară. 

Îndărătul lui stăteau trei revolvere gata să-l detune. 

— Hai, strigă evreule, zise Peter. 

— Ei, Jean n-auzi? pronunţă Veitel afară, în noapte. 

— Aud, milord, răspunse cel de-afară. 

— Vino înăuntru că am să-ţi dau de treabă. 

Glasul lui Veitel tremura. 

— Nu te arăta aşa de speriat, îi şopti Profesorul sau îţi bag un cuţit 
între coaste. 

— Vin milord. 

Profesorul şi Peter îşi frecau palmele de bucurie. 

Lordul vine în laţ? 

Profesorul arătă pe Veitel; Bondin€ înţelese semnul. Tăbărâră toţi 
pe nenorocitul evreu şi-l legară strâns de-i plesniră oasele. Îi puseră un 
căluş în gură. Apoi fu dus în odaia de alături. Lui Veitel îi ieşiseră 
ochii din cap. Aşadar, fusese tras pe sfoară, fusese trădat! Ce folos 
avea că atrăsese pe lord în cursă? 

Cei doi criminali dispărură în dulap. 

Lordul intră nebănuitor în odaie. 

— Stăpânul m-a chemat, zise dânsul; iată am venit; unde e lordul? 

În momentul însă în care lordul îi întorcea spatele ca să intre, 
Bondin€ îl apucă cu amândouă mâinile de gât şi începu să-l strângă 
tare. 

Lordul voia să strige însă nu putea. Respiraţia-i lipsea! I se făcuse 
negru pe dinaintea ochilor. Înţelese atunci că era victima bandiţilor. 

Bondin€ îl trânti cu mare forță la pământ. Deodată se deschise dulapul 
şi cei doi criminali se repeziră afară. În momentul de pe urmă lordul 
era legat ţeapăn. Peter îngenunche lângă dânsul. 

— Câine de englez, îi strigă dânsul, aşadar ai încăput în mâna mea. 
Voiai să ne joci o festă, dar ţi-am jucat-o noi la urmă. 

Lordul Osborne ştia acum la ce avea să se aştepte. 

Se întâmplă însă un lucru ciudat; lordul făgădui o sumă mare dacă 
îl cruţă, şi Profesorul şi Bondin€ vrură să-l facă scăpat din lăcomie. 
Peter nu vru cu niciun preţ şi din vorbă în vorbă, se luară la ceartă şi 
Peter slobozi un foc de revolver în Profesor, rănindu-l grav. 

Poliţia care auzi intră în casă. Peter şi Bondin6 auzindu-i fugiră 
lăsând viu pe lord. Poliţiştii îi căutară mult pe amândoi, dar amândoi 
scăpară deşi Bondine€ fuse rănit de un poliţist în noapte. 


Peter ajunse într-un sat şi bătu la uşa unei case. 

— Cine-i acolo? Cine umblă prin sat aşa târziu noaptea? întrebă un 
glas. 

— Sunt un călător, răspunse Peter, apucat pe drum de noapte. Mi- 
am făcut socoteală că nu mai pot s-ajung azi la Paris. 

O femeie deschise uşa. Peter se află înaintea stăpânei casei. Fa ţinea 
o lampă în mână. Stătu de se uită cu băgare de seamă la străin, apoi 
zise cu glas blând: 

— Intră înăuntru, domnule şi dacă ai venit cu gânduri bune, atunci 
fii binevenit. Îţi voi da să mănânci şi te vei putea odihni un ceas, mai 
mult nu, căci sunt văduvă şi nu pot ţine bărbat în casă noaptea. 

Şi femeia adusese o farfurie cu friptură rece, alta cu brânză, şi le 
puse pe masă. 

— Trebuie să-ţi mărturisesc, zise Peter că mă mir de curajul 
dumitale, căci desigur locuieşti singură aici, fără niciun bărbat. 

— Eu nu ştiu ce-i frica, răspunse femeia pe care o chema Madelena 
întinzând amândouă braţele sale vânjoase. S-ar uita pe sineşi până 
într-atâta încât să abuzeze de ospitalitatea ce i se dă. 

Peter mâncă cu o poftă nespusă. Tânăra femeie îl privea mereu în 
vremea asta cu ochii ei mari, întrebători. După ce mâncă Peter zise că 
va dormi un ceas căci era obosit. 

După ce adormi femeia se ridică, se duse în camera alăturată şi se- 
ntoarse cu un jurnal. 

Deodată se cutremură şi se dădu îndărăt împleticindu-se. Era cât p- 
aci să scoată un țipăt dacă nu se stăpânea la vreme. Văzuse în jurnal 
portretul unui om deasupra căruia era tipărit aceste cuvinte cu litere 
groase: semnalmente. Pentru numele lui Dumnezeu, să fi fost oare cu 
putinţă, portretul acela, avea o mare asemănare cu figura omului care 
dormea atât de liniştit acolo pe scaun. Trăsătură cu trăsătură, toate se 
potriveau. 

Şi de ce crime înfiorătoare era acuzat acel om!... 

Femei, fete fără apărare, le atrăsese în cursă şi le împinsese la 
pierzanie! I se zicea vânzător de suflete, ucigaş. 

Puse mâna pe umărul străinului şi îl deşteptă. 

— lacă îi zise ea, ce am văzut, şi îi arată jurnalul. Ştiu cine eşti dar 
eu n-am inimă să te dau pe mâna călăului, pleacă! 

Peter se plecă şi vru să-i apuce mâna, să i-o sărute. Dânsa se feri. 

— Lasă, nu-mi săruta mâna, zise dânsa. Mi-e teamă să nu rămână 
pe ea o pată de sânge; lucru cu care poţi să-ţi arăţi recunoştinţa, este 
să pleci din casa mea, să-ţi urmezi drumul căci acolo unde eşti 
dumneata nu poate fi pace. Spune-mi, e adevărat tot ce se spune în 
ziarul acesta? 

Peter îşi lăsă capul pe piept. La ce i-ar fi folosit să mai tăgăduiască? 
N-avea curajul să mai zică nu. Era prea obosit de atâtea lupte. 

— Toate sunt adevărate, răspunse el. 

— Şi cu conştiinţa aşa încărcată rătăceşti tu în lume? 

— N-am ce să fac, nu pot altfel, răspunse Peter scâncind. 

Atunci pentru întâia oară, de când plecase ca vagabond în lume, 
ochii i se umplură de lacrimi. 

Urmă o scurtă tăcere. Nimic nu se mişca în cameră. 

Tot Peter vorbi întâi. 

— Îţi mulţumesc, zise dânsul, o! tu femeie bună. Dă-mi voie să-mi 
arăt recunoştinţă într-un fel. 

Îşi scoase portofelul, luă o hârtie de o sută de franci şi o puse pe 
masă. 

— Nu, nu, exclamă femeia, nu-mi trebuie banii tăi, nu-mi trebuie 
nimic de la tine. Mi-ar aduce nenorocire. Du-te, pleacă, Dumnezeu să 
te ierte şi să te apere. 

— Odinioară, zise Peter, eram bogat şi stimat. Toţi se plecau 
înainte-mi, eram puternic. Acum însă nu sunt altceva decât un fugar, 

un cerşetor, un vagabond. Tu ai fost singura fiinţă pe care am întâlnit- 
o în cale-mi, binevoitoare. N-am să te uit; când voi fi odată spălat de 
păcate, îmi voi aduce aminte de tine şi te voi ajuta cum voi putea. 
Atunci n-o să-ţi mai fie groază să primeşti ceva de la mine. Rămâi cu 
bine. 

— Du-te cu Dumnezeu. 

— Dar sfătuieşte-mă, mă rog, pe unde aş putea să călătoresc pentru 
ca să nu cad în mâna acelora care mă urmăresc? 

— Ţine marginea pădurii. Să nu mergi pe drumul mare, căci trec pe 
acolo mulţi jandarmi care se poate să te recunoască îndată după 
semnalmentele publicate în gazete. 

— Îţi mulțumesc! 

Aflându-se afară, în noaptea neagră, avu parcă aşa un sentiment ca 
şi cum nu mai era tot atât de ticălos ca mai înainte. Văzu pe femeie 
stând mult în uşă, uitându-se după el. Însă dânsul se zori să iasă din 
sat ca să nu fie zărit de cineva. 

Se tot duse înainte pe marginea pădurii. Noaptea era tot atât de 
tăcută cât şi neagră. Vremea era călduţă. În sfârşit, cerul începu să se 
albească la răsărit; se făcea ziuă. Peter dădu peste un pârâiaş cu apă 
limpede. Coborî malul şi se aşeză lângă apă. 

Îşi spală mâinile, pe urmă faţa. 

— Ah! exclamă dânsul, de ce nu-mi pot spăla păcatele cum spăl 
murdăria asta?! Ce n-aş da pentru aşa ceva! 

Îşi întoarse fără voie capul îndărăt. 

Ce înţelesese din atâtea crime pe care le făptuise, ce-i rămăsese lui? 
Nimic decât ura oamenilor, frica de a fi spânzurat, îndatorirea de a tot 
fugi, de a se ascunde. Aceea pe care o iubise în tinereţea sa, o 
împinsese şi pe ea la pierzanie, o trimisese în îndepărtata Americă. 
Mai trăia oare dânsa? Murise? Stătu astfel multă vreme lângă pârâu, 
luat de gânduri, privind în chip mecanic undele zglobii. Deodată auzi 
îndărătul său o pocnitură de bici. Întoarse capul şi văzu mai multe 
căruţe venind pe şosea. Dintr-una din ele se ridica un coş de sobă şi 
din coş ieşea fum. Peter înţelese îndată că în căruţe trebuia să fi fost 
artişti ambulanti, care se duceau să dea reprezentații în vreunul dintre 
satele de primprejur. Se ascunse în tufişul de pe mal şi observă 
caravana. Căruţele se opriră aproape de pârâu. Uşile lor se deschiseră 
şi săriră jos pe iarbă mai mulţi bărbaţi, femei şi fete. 

— O, ce frumos e aici! exclamă o fată fermecătoare de frumuseţe şi 
care era îmbrăcată într-un chip cam fantastic. Ce fericire să ne putem 
coborî din aceste colivii pe roţi. Aici pe iarbă, sub cer liber, lângă 
pârâul care murmură, între pasările ce se rotesc în aer, înţelege cineva 
cât de frumoasă e lumea lui Dumnezeu! 

— Julieta, zise în momentul acesta o femeie bătrână, ia urciorul, 
du-te jos la pârâu şi adu apă să facem cafeaua. 

Julieta luă urciorul pe cap şi semăna atunci cu o statuie antică. 
Uşoară ca o gazelă, se cobori la râu şi se plecă să ia apă. Lui Peter van 
der Straaten îi trecu prin cap un gând: 

— Ce-ar fi, îşi zise dânsul, dacă aş putea să intru şi eu în societatea 
asta de artişti ambulanți? Între comedianţi, nimeni n-o să mă caute. 
Chestia e ca să conving pe aceşti oameni că sunt cinstit. Ei, dar dacă 
vor avea în mână vreun afurisit de jurnal cu semnalmentele mele? 
Oricum, o să-mi încerc norocul; trebuie să intru iar în societatea 
omenească: nu mai pot să umblu aşa ca o fiară. 

În vremea asta, artiştii întinseră pe iarbă o pânză foarte albă. 
Curând li se aduseră ceştile de cafea şi câte o franzelă. Mirosul plăcut 
al cafelei ajunse până la nările lui Peter care se sculă hotărât din tufiş 
şi înainta spre artişti. 

— Bună dimineaţa! le zise dânsul de departe. 

— Vino, domnule, zise unul dintre bărbaţi care trebuie să fi fost 
şeful trupei, căci figura lui era înconjurată de o barbă mare, căruntă; 
vino, poţi să bei cu noi o ceaşcă de cafea. 

— Primesc cu mulţumire, zise Peter. 

Şi din vorbă în vorbă, el croind un roman făcu pe şeful circului să-l 
angajeze ca şef al grajdului adică să stea în mijlocul manejului, la circ; 
şi să pocnească din bici în vreme ce ceilalţi călăreau pe cai fără şa. 

Se prezentă cu numele de Bondin€. 

După ce mâncară se mai odihniră şi plecară în satul care fusese 
ţinta călătoriei lor din acea zi. Era o adunătură de case plăcută la 
vedere. Căruţele se opriră înaintea hanului satului. Cârciumarul simţi 
o mare bucurie; acolo unde sunt artişti călăreţi şi comedianţi, este şi 
mult aliş-veriş, căci vin o mulţime de oameni de prin alte sate şi beau 
zdravăn. 

Peter intră în cârciumă şi se puse pe gânduri cu capul între mâini. 
Privirea-i era posomorâtă. Pentru moment era în siguranţă. Dar oare 

va fi mereu aşa? Îşi pipăi pieptul ca să se convingă de mai sunt acolo 
sub haine banii pe care-i avea. O, de-ar presupune artiştii călăreţi ce 
bogății ascundea haina lui! 

Peter ieşi afară şi văzu că îndărătul casei era o grădiniţă de toată 
frumuseţea. Intră în grădină ca să se plimbe niţel. Apucă spre un 
chioşc de scânduri subţiri vopsite cu verde, în jurul căruia era sădită 
viţă. Pe când mergea încet cu capul în piept, simţi deodată o mână 
punându-i se pe umăr. Se zgudui de spaimă şi se-ntoarse. Însă se 
linişti îndată nevăzând pe nimeni altul îndărătul său, decât pe 
frumoasa Julieta, fata stăpânului circului. 

— Nu te speria, domnule, îl zise dânsa cu glas blând. 

— O! dar de ce m-aş speria? 

— Ştiu eu, poate crezi că eşti urmărit. 

Peter încremeni. Intonaţia fetei era aşa ciudată încât dânsul nu 
găsea nicio explicaţie. 

— Eu te cunosc pe tine, pronunţă dânsa rar, ştiu cine eşti. De 
curând mi-a căzut un ziar în mână; acolo am citit semnalmentele unui 
mare criminal, un om care a trăit în lumea cea mare, în sferele înalte 
unde eu aş vrea să mă aflu. M-am interesat fără voie de acest criminal. 
Mi l-am închipuit de zeci de ori în momente de singurătate; mă 
gândeam la rolul însemnat ce-a jucat în societatea prinților şi a 
baronilor. Când te-am văzut azi-dimineaţă ieşind din stufiş, am ştiut 
îndată cine eşti. Nu-i aşa că nu te numeşti Bondin6 cum ai spus, ci că 
numele tău este Peter van der Straaten? Nu tăgădui, mie poţi să-mi 
spui adevărul; crede că eu nu sunt spioană poliţienească. 

— Fi bine zise Peter, dă-mi voie să-ţi spun şi eu că îndată ce-am 
zărit figura dumitale pentru întâia oară am avut o impresie ciudată. 
Mi se părea că naturile noastre erau de acelaşi soi, că sufletele noastre 
se înrudesc, se cunosc. 

— Mi-am pus în gând, adăugă dânsa după o pauză, să fiu îngerul 
dumitale păzitor. 

El se aplecă, îi apucă mâna şi i-o sărută. 

Julieta se apropie de dânsul cu ochii scânteietori. 

— O! dacă ai şti, Peter van der Straaten, zise dânsa, ce dorinţă 
nebună am de-a scăpa de societatea asta în care mă aflu! Nu sunt 
născută să trăiesc între mojici. Eu care am avut o educaţie mai bună, 
ştiu că e ceva mai bun în lume. Dacă m-ar scoate cineva din societatea 

asta păcătoasă, o, pot să-ţi spun drept că aş fi a lui, l-aş adora. 

Peter zâmbi, îi venise un gând ciudat. 

Ce-ar fi dacă ar lua el acea fetişoară ambițioasă, făcându-se 
salvatorul ei? Cu dânsa ar putea începe o nouă viaţă. 

Era deja bătrân, asta n-o uita, însă avea destulă putere spirituală 
pentru a ţine legată de el o fată care nu cunoscuse în viaţa ei decât 
jucători pe funie. 

Se hotărî să câştige iubirea fetei. Apoi când va fi sigur că dânsa i-a 
dat inima, să fugă împreună. 

Avea să treacă în America şi acolo să înceapă, un trai de fericire. 

Peter simţi acum în el destulă putere ca cu banii ce avea să înceapă 
un comerţ care să-i readucă milioanele pierdute. 

Ciudată soartă! 

Tocmai în societatea unor comedianţi trebuise să mai simtă dânsul 
o dragoste în inimă, poate pe cea din urmă. 

Julieta se apropie şi mai mult de el şi-i şopti: 

— Să nu cumva să laşi a se observa vreodată că noi amândoi 
suntem înțeleşi. Sunt păzită cu o gelozie nemaipomenită. 

— Ah! desigur, de către tatăl tău. 

— Tata e gelos numai pentru că-i aduc câştig; să vreau să plec m-ar 
omorî. Tocmai dânsul face ca eu să plec într-o zi pe un drum 
primejdios. O! tata e un egoist, care nu se gândeşte decât la dânsul. 
Însă e un altul în fruntea noastră de care sunt păzită cu mai mare 
străşnicie încă şi de care te rog să te păzeşti. 

— Care-i acela? 

— E domnul Dupont cu care ai făcut deja cunoştinţă. Omul acesta 
crede că are drepturi asupra mea. Şi la el ţine mult tatăl meu, tot 
pentru câştig şi ca să-l facă să nu ne părăsească, vrea să mi-l dea de 
bărbat. 


Capitolul XLIII - Un mort înviat 


Trei luni au trecut de când Peter, Bondin€ şi Julieta fugiseră de la 
circ şi două luni şi ceva de când Bondin€ fusese arestat. 

Peter şi Julieta scăpaseră probabil cu bine de la Monte Carlo, căci 
nu se mai auzise nimic de dânşii, deşi telegraful bătuse în toate 
părţile. 

Să ne întoarcem puţin la celelalte personaje care nu sunt mai puţin 
interesante.. 


Cititorii îşi amintesc că Adelaida Vanees, amanta fiului lui Peter 
van der Straaten, fusese internată într-un balamuc. Aici Adelaida 
deveni mai liniştită şi doctorii se gândeau la o operaţie hotărâtoare, 
care consta în aceasta: să introducă în corpul bolnavei sânge de la o 
persoană sănătoasă. 

Berndt găsi o cerşetoare care se hotărî să primească a face ce 
trebuința cerea. Această cerşetoare era o fată de familie bună care 
ajunsese a cere, căci nimeni nu-i dădea de lucru şi avea pe mamă-sa 
bolnavă greu. 

Sacrificiul i se păru cu atât mai frumos cu cât în afară de o sumă 
mare ce era să primească, îi intrase în cap şi faptul că va putea să 
scape o viaţă de om şi nu se gândea că chiar ea putea fi în primejdie 
de moarte. 

Operaţiunea izbutise de minune căci doctorul zisese lui Berndt 
după ce o făcu, cu toate că cerşetoarea leşinase: 

— Operația a izbutit pentru soţia dumitale şi nobila ființă care s-a 
jertfit nu e în nicio primejdie... 

După câtva timp găsim pe unele din personajele acestei povestiri în 
satul Saint-Cloud de lângă Paris. Adelaida s-a vindecat pe deplin; ea 
străluceşte iar în toată splendoarea frumuseţii ei. 

Berndt, ca să se ţină de cuvântul ce-i dăduse, o duse înaintea 
altarului. Cununia se săvârşi între prieteni. 

Dar Berndt nu era fericit. El se amorezase de fata care se jertfise 
pentru soţia lui, de cerşetoarea cea frumoasă. 

Lucrul acesta îl spuse lui Osborne şi îl băgă de seamă curând şi 
Adelaida. Urmă atunci o scenă furtunoasă în care el mărturisi că aşa 
era, iar ea îl ameninţă cu ura ei. 

Irina, frumoasa cerşetoare şi ea îl iubea. 

Curând după nuntă trebui să se ducă să facă o călătorie. Adelaida 
uitase ceva sus. Se duse să ia, dar nu se mai întoarse. Osborne se duse 
în cele din urmă să vadă şi curând după ce ajunse sus deschise 
fereastra şi strigă: 

— Ajutor! ajutor! S-a făcut omor! 

O mare spaimă cuprinse pe toţi cei de-afară. 

— Un omor? întrebară dânşii. 

— Da, un omor, răspunse englezul; vino iute, Berndt, nevasta 
dumitale a fost omorâtă. 

Într-adevăr, în mijlocul camerei, Adelaida stătea nemişcată, cu 
ochii ieşiţi din orbite, cu gura deschisă în chip înfiorător. 

Era moartă, fusese ucisă. 

La gât avea urme de strânsoare. Neorânduiala din cameră arăta că 
fusese o luptă scurtă, dar înspăimântătoare. 

Bănuielile nu aveau asupra cui cădea. Berndt nu ştia ce să creadă. 
Osborne bănui însă că va fi fost tatăl lui Berndt, care avea ură pe el 
amândoi. 

Când veni însă primarul să facă cercetarea, lucrurile luară altă 
întorsătură, căci când avusese ceartă Berndt cu soţia sa în privinţa 
Irinei, lucru se întâmplase în grădina hotelului de unde plecau acum şi 
unde locuiau; mai mulţi invitaţi şi slugi auziseră cearta şi fiind aduşi 
ca martori, dintr-una în alta primarul bănui că chiar Berndt îşi 
omorâse soţia şi îl arestă cu toate protestele lui şi ale lui Osborne... 


e 
x 


Între Peter van der Straaten şi Julieta se întări o prietenie bazată 
din partea ei pe interes, căci vrea să scape din mijlocul acela de circ şi 
de Dupont care o plictisea cu dragostea, din partea lui iar pe interes 
căci ea descoperise cine era el şi era ţinut să facă ce dorea ea şi din 
iubire pentru ea căci era aşa de frumoasă. 

Fugiră şi mai târziu găsim la Paris pe Peter van der Straaten. Se 
schimbase acum în australian putred de bogat, el se numea acum 
James Halifax şi se afla la Paris cu Julieta. 

Voia să ia un servitor şi să plece apoi din Paris. 

Într-o zi după prânz i se anunţă unul. Cum intră în casă, Peter sări 
de pe scaun şi rămase cu ochii zgâiţi asupra străinului. Se părea că 
vede o fantomă, un strigoi. 

Printr-o sforţare grozavă izbuti a se stăpâni să nu tipe. 

— Cine eşti? întrebă dânsul pe noul venit. 

— Domnule, am venit după anunţul domnule. Cauţi un servitor. 

— Crezi că eşti potrivit pentru meseria asta? Ai mai servit undeva? 

— Trebuie să-ţi spun deschis, domnule, că n-am mai fost servitor. 

Eram cârmaci pe un vas şi am dat peste nenorocire. Vasul s-a spart, s- 
a scufundat. Eu am fost aruncat pe o insulă pustie. Mulţi ani am dus o 
viaţă înspăimântătoare. 

— Cum te numeşti? 

— Numele meu este Gregor Vanees. 

— Ah! vasăzică eşti olandez? 

— Sunt de loc din Amsterdam, domnule. 

— Şi vrei să mergi cu mine în Australia? 

— Bucuros. 

— Ce leafă ceri? 

— Hotărăşte dumneata. 

— Însă trebuie să mergi pentru cinci ani, înţelegi? 

— Merg şi pentru mai mulţi. 

— Ei bine, te angajez; o să facem un contract pentru bună 
rânduială. 

— Scrie contractul, domnule; am să-i iscălesc. 

Peter se puse la masă şi scrise aceste rânduri: 


„Angajez prin acesta pe Gregor Vanees din Amsterdam, fostul cârmaci 
al vasului «Elisabeta» şi care până astăzi fusese considerat ca mort; 
angajamentul este pe cinci ani; numitul va fi în serviciul meu personal. De 
nu mă va servi cu credinţă îl voi pedepsi făcând a ajunge la urechea 
autorităţilor oarecare taine, ce i-ar pricinui nenorocire pe viață.” 


Citind aceste rânduri, Gregor Vanees se împletici şi se dădu îndărăt. 

— Mă cunoşti? bolborosi dânsul. 

James se apropie de străin şi-i puse mâna pe umăr. 

— Te cunosc, Gregor Vanees, ştiu ce viaţă ai dus. Tu eşti singurul 
care ai scăpat din scufundarea „Elisabetei”! Ei bine eu îţi dau ocazie 
să-ţi reîncepi o nouă viaţă. 

— Cine eşti dumneata? exclamă marinarul cu ochii zgâiţi, cu glas 
nesigur. De unde ştii că am fost cârmaci pe vasul „Elisabeta”? 

— Gregor Vanees, zise australianul cu glasul înăbuşit, te afli acum 
pe pragul unei noi vieţi. De-mi vei fi credincios şi devotat, n-ai să mai 
ai griji, am să te protejez, n-ai să mai fii singur pe lume; vei sta alături 
de mine ca un bun prieten; am să mă pun pentru tine la ori şi ce 
ocazie; însă trebuie să îmi dai cuvântul de marinar că n-ai să stai 

niciodată la îndoială să-ţi jertfeşti viaţa de va fi cândva nevoie. 

Zicând acestea, întinse mâna. Marinarul n-ar fi avut nevoie decât să 
întindă pe a sa pentru ca ciudata legătură să fie încheiată. 

Însă dânsul stătea la îndoială. 

— Cine eşti tu, omule, care cunoşti aşa bine viaţa mea şi pe care 
nu-mi aduc aminte să te fi întâlnit vreodată? 

— Sunt Peter van der Straaten. 

Vanees rămase înmărmurit, apoi din vorbă în vorbă destăinui lui 
Peter că era criminal, că-şi ucisese nevasta. 

— Întorcându-mă la Paris, zise el m-am întâlnit cu nevasta mea din 
întâmplare la un balamuc. 

— Ce, Adelaida a fost la balamuc? A! da, înţeleg otrava... Ei, zi 
înainte. 

Însuşi Peter fu cuprins acum de o nespusă emoție. El simţea încă 
ceva în inimă pentru Adelaida; amorul pentru dânsa nu i se stinsese 
de tot; iubea încă pe acea femeie care-l trădase, avea încă înaintea 
sufletului chipul ei. 

— După ce Adelaida a ieşit vindecată din balamuc continuă 
Vanees, Berndt a luat-o de nevastă. Pe urmă stăteau la un hotel, aici 
m-am ascuns sub pat în odaia ei şi când Adelaida a intrat în odaie să 
ia un lucru pe care-l uitase, eu am sărit din ascunzătoare. Văzându-mă 
a dat un țipăt înfiorător. M-am repezit la dânsa, am apucat-o de gât şi 
am strâns-o tare, tot mai tare. N-a mai ieşit niciun sunet de pe buzele 
ei. A început să tremure din tot trupul. Îţi mărturisesc deschis, Peter, 
că atunci am sărutat-o pe buze. Căzurăm jos şi eu şi dânsa. Ea se sucea 
în convulsii de moarte; eu mă desfătam la această privelişte. Dar 
curând fugii ca să nu fiu prins. Pe urmă am aflat că justiţia a bănuit pe 
Berndt de omorâtor. Uimit de remuşcare că ucisesem fiinţa pe care am 
iubit-o mai mult pe lume, plecasem să mă duc să mă dau singur pe 
mâna justiţiei, să scap pe Berndt. 

— Lasă pe blestematul Berndt să-şi verse sângele pe eşafod, zise 
Peter cu ură. 

În sfârşit Vanees rămase ca servitor al lui Peter. 

Curând după acestea Julieta ieşind să se plimbe şi se pomeni cu 
Dupont lângă ea. 

— Ei bine îngeraşule, zise el, unde dracu ai stat ascunsă atâta 
vreme? Unde ai lăsat pe iubitul tău Peter van der Straaten? 

Şi vru să o ia cu sila să o ducă la poliţie ca o martoră în procesul ce 
se judeca în lipsa lui Peter, dar în care el juca rolul de căpetenie. Ca să 
scape de el, Julieta trebuia să se prefacă şi îl amăgi că vrea să meargă 
cu el acasă ca să se înţeleagă ce e de făcut. Pe drum trecând pe lângă 
un gardist deodată Julieta se opri şi zise arătând pe Dupont. 

— Domnule vezi pe domnul acesta, el este ucigaşul femeii găsită 
strangulată la Saint-Cloud, e ucigaşul acelei nenorocite Adelaida 
Vanees. 

Gardistul fu aşa de speriat încât nu putu să zică nicio vorbă în 
primele momente. 

— Fă-ţi datoria, domnule, zise Julieta; te somez să arestezi pe omul 
acesta. 

Gardistul apucă numaidecât de mână pe artistul călăreț. 

— Afacerea trebuie cercetată, zise dânsul. Te rog vino cu mine la 
biroul polițienesc cel mai apropiat. 

Julieta trebui să meargă şi dânsa la poliţie. 

Din zisele Julietei comisarul se încredinţă că Dupont era ucigaşul şi 
porunci să-l închidă deocamdată. 

După o jumătate de ceas Julieta se afla în faţa prefectului de poliţie 
care o rugă să spună tot de la început. Pe urmă fu adus Dupont. 
Julieta trebui să-şi repete spusele în faţa lui; zise că Dupont i-a 
mărturisit că dânsul e ucigaşul din Saint-Cloud, că fusese tocmit de 
Herbert van der Straaten să comită crima. Prefectul ordonă ca Dupont 
să fie pus într-o celulă până a doua zi când trebuia să fie confruntat cu 
arestatul Herbert. 

Julietei i se dădu drumul după ce-şi iscăli declaraţiile. 

Dânsa se întoarse îndată la hotelul unde trăsese cu Peter, găsi pe 
acesta în grijă de moarte asupra întârzierii ei. 

— Trebuie să plecăm, acestea fură primele ei cuvinte îndată ce 
intră în cameră, să părăsim Parisul. 

Şi atunci dânsa povesti în grabă ceea ce se petrecuse şi în ce chip se 
curățase de Dupont. 

— Nu mai rămâne nicio îndoială, adăugă dânsa că Dupont o să 
vorbească, o să spună tot: încetul cu încetul o să inspire prefectului 
bănuială contra mea. 

Scrise îndată o scrisoare Irinei Degenbrod, cerşetoarea pe care o 
iubea Berndt şi care se angajase ca guvernantă ca să se depărteze de el 

căci era însurat, îi zise să vină repede la Marsilia şi plecară îndată în 
acest oraş. 

Irina primind această epistolă, simţi în inima ei născându-se o lume 
de îndoieli. 

Ce să facă? Ce să înceapă? Se simţea legată de Paris, de soarta 
nenorocitul Berndt care stătea mereu închis. 

— Va fi eliberat? Va fi condamnat ca ucigaş? se întreba dânsa. 

De mama sa nu mai avea nicio grijă, că izbutise s-o aşeze într-un 
azil de femei nobile sărace. 

Irina se hotărî în sfârşit să se ducă, dar să facă o vizită lui Berndt în 
închisoare, şi se duse iar după aceea spuse că se duce şi la Osborne. 

Peter şi soţia sa primiră minunat de bine pe Irina. Îi dădură o 
cameră cuviincioasă în hotel. 

Peter nu-i spuse că nu spre Australia, ci spre Madera avea să 
călătorească. 

— Odată pe vapor, în puterea noastră, zise dânsul către Julieta, va 
trebui să ne urmeze oriunde. 

Julieta simţi mare plăcere în societatea Irinei; aceasta de asemenea 
rămase încântată de amabilitatea doamnei Halifax. 

Făceau împreună multe excursii prin oraş; Julieta cumpăra lucruri 
scumpe cheltuind sume mari aşa că Irina se convinsese acum că avea 
a face cu oameni bogaţi. 

Peter se arăta de o bunătate extraordinară către fată ceea ce atrase 
atenţia Julietei. 

Gregor Vanees stătea departe în planul al doilea, părând a nu avea 
altceva mai scump decât îndeplinirea ordinelor stăpânului. 

Într-o zi Irina se afla singură în camera stăpânilor săi. Stătea la 
fereastră, perdelele o ascundeau cu totul. Îi era bine că se afla încă o 
dată singură. Străbătea cu gândul distanţa dintre Marsilia şi Paris; îşi 
închipuia pe mama sa plângând; i se sfâşia inima, dar n-avea ce să 
facă; trebuia să-şi caute un viitor. 

Deodată auzi glasuri în cameră; stăpânii ei se întorseseră pe 
nesimţite şi nu o vedeau. 

Peter şi Julieta se certau în şoaptă, totuşi destul de tare că să se 
audă de la fereastră. 

— Eu spun că eşti o nebună cu gelozia asta, zise Halifax, cu 
pretinsa ta milă. 

— Nu, nu, răspunse Julieta, să-i dai banii ce i se cuvin şi să-i spui 
că nu mai ai nevoie de serviciile ei. 

— Eu nu mă învoiesc; odată ce-a venit aici, — tu eşti cea care ai 
chemat-o — să rămână. 

— Mi-am luat seama, omule; gândeşte-te la un moment dat poate 
să ne fie primejdie. De multe ori s-a întâmplat că poliţia a dat de urma 
unor criminali deghizați ca noi, numai prin astfel de persoane 
angajate. 

Irina auzind cuvântul de criminali, se sperie de moarte. Acum 
dânsa pricepu că încăpuse pe mâna unor criminali, că James Halifax şi 
soţia sa nu erau persoanele drept care se dăduseră. 

— Eu doresc, reluă Peter ca fata să rămână cu noi şi trebuie să 
asculţi de ordinul meu; eu sunt stăpânul. 

— Stăpân?... zise fosta comediantă. Ei, scumpul meu, află că eu nu- 
ţi sunt roabă, că nu primesc ordine de la tine. Îmi pare că nu pe mine 
mă caută poliţia, ci pe tine. E de ajuns să zic o singură vorbă ca să fii 
arestat. 

— Mizerabilo, exclamă Peter, bagă bine de seamă că de vei scăpa o 
vorbă, eşti a morţii, măcar că te iubesc. 

În clipa asta se auzi un suspin în cameră; Irina îl scăpase. 
Nenorocita leşinase; gândurile i se încâlciseră, i se făcuse negru pe 
dinaintea ochilor, astfel căzuse la pământ. 

Peter, cu urechea lui experimentată, auzi zgomotul suspinului. 

— Ce vrea să însemne asta? zise dânsul, nu suntem singuri aici. 

Printr-o singură mişcare fu lângă fereastră; dădu în lături perdelele 
grele şi văzu pe Irina întinsă jos. 

Întorcându-se spre Julieta, zise: 

— Vezi prea bine că nu mai putem lăsa pe fata asta să se întoarcă: a 
auzit tot ce am vorbit. Trebuie să moară sau cel puţin să fie făcută 
neofensivă. 

— Ai dreptate, răspunse Julieta; a ascultat cu sau fără intenţie, nu 
contează. Nu mai e chip să-i dăm drumul. 

Peter se plecă asupra Irinei. 

— Să ne folosim de moment, zise dânsul; încuie uşa Julieta. 

Fosta artistă se supuse. 

Peter scoase o batistă de mătase din buzunar, o făcu ghem şi o băgă 
în gura fetei în chip de căluş. 

După aceasta neavând ce face mai bun, se duse la un doctor sărac 
de care auzise că pentru parale nu se dă în lături de la nimic, îi plăti 
bine, şi deoarece a doua zi plecau, doctorul îi însoţi până la vapor, 
unde se urcară împreună cu Irina, tot cu căluş la gură şi legată de 
mâini, spunând că e nebună, pe care o duce la un loc de cură în 
Madeira; iar doctorul confirmând, căpitanul vaporului nu avu nimic 
de zis. Lucrul fu mai greu însă în urmă, deoarece venea vaporul 
poliţiei să facă revizie şi persoana care venea să facă revizie văzu pe 
Irina în cabină şi întrebă cine era şi de ce era legată; căci căluşul din 
gură i-l luaseră nemaiavând de ce o opri a vorbi, căpitanul vaporului 
ştiind-o nebună. 

— Este nebună, răspunse căpitanul. 

— Nu sunt nebună, domnule, strigă Irina păşind spre poliţist. Însă 
omul acesta m-a luat cu forţa de pe pământul francez. Aveţi a face aici 
cu un criminal de rând. 

— Domnule, zise Peter apropiindu-se cu o demnitate prefăcută de 
ofițerul polițienesc, poţi să te mai îndoieşti acum? Uite-te în faţa 
acestei fete, vezi cum i se rotesc ochii. Ai înainte o nebună, nimic mai 
mult. 

— Nu crede nicio vorbă din câte spune; m-a luat cu forţa de lângă 
mama; sunt pariziană; datoria dumitale este să mă protejezi. 

— Domnule, zise căpitanul, să nu crezi nicio vorbă din câte spune 
nenorocita asta. Am fost martor când un doctor din Marsilia a declarat 
că e apucată de o nebunie care nu se mai poate vindeca. Se crede 
mereu urmărită, persecutată şi pe cel mai bun prieten al său, pe 
cumnatul său care-i vrea numai binele, îl consideră de criminal. 

— Ai putea să susţii oricând afirmaţiile astea ale dumitale? 

— Oricând, domnule. 

— Bine, te cred. Domnişoară, îmi pare rău că nu pot face nimic 
pentru dumneata. Sper şi-ţi urez să te vindeci în ţara îndepărtată, 
unde te duci. 

Irina se repezi la poliţist, îl apucă de braţ şi-l ţinu pe loc. 

— Vrei să te duci fără mine, strigă dânsa. Ştii ce înseamnă asta? 
înseamnă că înfăptuieşti un omor! În momentul acesta, domnule, 
dumneata mă ucizi, mă împingi la pierzanie. 

Irina era ca ieşită din fire. Ea nu bănuia că tocmai în chipul acesta 
dădea poliţistului o dovadă că e nebună. 


RA 


— O! te rog, te conjur, te implor, reluă dânsa suspinând, ia-mă de- 
aici. 

Polițistul sări iute în vaporaşul său şi dădu ordin maşinistului să 
întoarcă şi să mâne iute. Irina fu dusă de căpitan şi mai mulţi matrozi, 
la locul ei în cabină. 

— Poate să ne împingă pe toţi în nenorocire, exclamă Peter van der 
Straaten; trebuie să ne purtăm altfel cu dânsa. 


Herbert şi Leonora ajunseră cu fericire în casa de ţară, unde era 
bunicul  Leonorei inspector de moşie pus de prinţ. Căpitanul 
Swendborg era cu ei. 

Ministrul îşi aştepta copiii; îi îmbrăţişă pe amândoi cu căldură. 
Apoi începu să vorbească cu dânşii de multe şi mărunte. 

Nebunul căpitan văzu că era a cincea roată la car în acea discuţie. 
În afară de asta, avea de schimbat câteva vorbe cu acel om bătrân 
care se recomandase de inspector. 

Credea că-l cunoaşte. 

Se coborî şi intră în grădină. Dădu peste inspector stând într-un 
tufiş, cu privirea aţintiră asupra ferestrelor casei. Părea aşa dus pe 
gânduri, că nu observa aproprierea căpitanului. 

Acesta îşi făcuse un plan; păşi în vârful degetelor şi când fu chiar la 
spatele inspectorului, strigă deodată: 

— Peter van der Straaten! 

Bătrânul se cutremură ca lovit de trăsnet. 

— Peter van der Straaten, repetă dânsul întorcându-se. 

Rămase cu privirea aţintită în ochii căpitanului. 

— Ei, ce, nu mă mai recunoşti? întrebă Swendborg pătrunzându-l şi 
dânsul cu ochii. 

— Eu, pe dumneata, domnule? Nu te cunosc. 

— Dar eu te recunosc ca pe un cal breaz; adu-ţi numai aminte. Ne- 
am întâlnit adesea într-o casă din Amsterdam, proprietatea unui om 
bogat, considerat, respectat ca un prinţ şi care era înrudit cu 
dumneata; acest om se numea Peter van der Straaten. 

— N-am auzit niciodată de acest nume; nu cunosc aşa om. 

— De ce vrei să joci comedie cu mine, reluă căpitanul. Vrei oare să 

tăgăduieşti a fi tatăl nevestei lui Peter van der Straaten? Dar ia spune, 
cum ai ajuns pe-aici, cum se face că te găsesc inspector pe moşia asta? 

— Nu cred că-ţi sunt dator vreo explicaţie în privinţa asta. 

— De ce nu? de unde ştiu că nu te-ai introdus pe locurile astea sub 
un nume fals. Îmi pare bine că am sosit la vreme ca să te demasc. Mi- 
aduc foarte bine aminte că Peter van der Straaten, se plângea mereu 
de dumneata că eşti un beţiv, un om prăpădit. 

— De ceea ce-a vorbit şi ce-a făcut Peter van der Straaten, nu-mi 
amintesc. Însă păzeşte-te de a te atinge în casa asta de un punct care 
trebuie să rămână acoperit cu vălul misterului. 

— Cu vălul misterului? întrebă căpitanul. Cine ar avea interes să te 
pună pe dumneata în legătură cu o taină? 

— Poate chiar acela care e în drept să vorbească aici mai mult şi 
mai tare. 

— Ah! vrei să zici, Herbert de Markenstein. 

— Nu Herbert, ci tatăl său, răspunse Reinecke cu asprime. 

— Ministrul? Ei bine, dacă-i aşa, n-am să mă ating de acea taină. 

— Află însă că eu voi veghea asupra tinerei baronese, reluă 
inspectorul cu un ton ciudat; n-am s-o scap niciodată din vedere. Vai 
de acela care-i va face vreun rău. 

În momentul acesta îi veni un gând căpitanului. 

Avea motiv să trăiască bine cu acel bătrân, căci dacă dânsul se afla 
mereu pe lângă Leonora lesne ar fi putut observa ceva deosebit, ceea 
ce ar fi fost neplăcut atât pentru dânsa cât şi pentru Swendborg căci ei 
începuseră a se iubi cu patimă mare. 

— Ei bine, reluă căpitanul, cred că va fi bine să trăim ca prieteni, 
am să stau mai multă vreme aici la moşie. 

A doua noapte chiar căpitanul şi Leonora erau să aibă o întâlnire 
într-un pavilion din grădină. 

Pe când ei se aflau în cele mai fericite momente, deodată Leonora 
tresări. 

Uşa se deschise încet; un om stătu înaintea ei. Leonora sări în sus 
îngrozită de moarte. 

— Cine-i acolo? Tu eşti, Swendborg? tu? 

Auzi un râs ironic. 

— Sunt eu, răspunse Hubert Reinecke; dacă credeţi că n-aţi avut 
martori la drăgostirea voastră, vă înşelaţi amar. Aşadar, doamna 

baroneasă îşi înşală soţul, continuă bătrânul cu un ton de batjocură. 
Ei, iată ce vasăzică o căsătorie fericită. Îmi pare bine, îţi fac 
complimentele mele. Ştiu acum care-mi este datoria. Cel dintâi drum 
al meu va fi spre tânărul baron; o să-i spun tot ce s-a petrecut în 
noaptea asta aici în pavilion, o să-i deschid ochii asupra prietenului de 
casă şi a drăgălaşei sale neveste; o să afle apoi şi ministrul. 

— Pentru numele lui Dumnezeu, ce vrei să faci? vrei să distrugi 
fericirea vieţii noastre? Te rog, te conjur să nu spui nimic; îţi plătesc 
tăcerea; spune-mi preţul. 

Bătrânul auzind de plată, zâmbi. 

— Să spun preţul? zise dânsul! Atunci e altceva; aşa ne putem 
înţelege. 

Şi rămase învoiala la o sută de mii de mărci pe care Leonora vru să- 
i capete vânzându-şi giuvaericalele, adică colanul de diamante dat de 
prinţ. 

Iar după aceea făcând bătrânul plan să se ducă în lume cu suma ce 
i-o dădu, şi vrând să aibă şi mai mult, trădă taina soţului înşelat, 
dându-i ca dovadă lipsa colanului. 

După cercetările soţului, soţia vinovată chiar mărturisi totul şi soțul 
se omorî, după ce scrise o scrisoare plină de iubire soţiei 
necredincioase, prin care o ierta de suferinţa cumplită ce îndurase. 

După aceea Leonora se duse cu căpitanul în străinătate. 

Ministrul, într-o bună dimineaţă, fu găsit mort izbit de apoplexie. 

Nu mai putuse trăi după fiul său. 


Cu Peter şi cu Julieta se întâmplase un lucru ciudat: vaporul lor se 
întâlnise cu o corabie cu pirați negri, care omorâseră pe căpitan, pe 
Julieta şi pe Irina. Numai Peter scăpase, mulţumită unei stratageme: 
pe când lupta era mai crâncenă între marinari şi pirați şi după ce văzu 
pe Julieta căzând, el şi cu Vanees se duseră de partea cealaltă a 
vaporului şi sărind într-o luntre se ascunseră cu ea în nişte stufişuri 
ale unei insule apropiate. Combatanţii nu băgară de seamă nimic în 
furia luptei, şi apropiindu-se seara ei avură noroc să scape. 

Plutiră câtăva vreme singuri, iar norocul le ajută de zăriră pe mal 
mai departe un corp de cinci marinari europeni înarmaţi. Traseră 

lângă ei şi curând putură izbuti cu ajutorul lor să se întoarcă în 
Europa. 


Capitolul XLIV -— Jertfă voluntară 


Într-un han mizerabil al Amsterdamului, care avea de muşterii mai 
mult lucrători, sosi într-o seară de noiembrie un om care trezea 
atenţia tuturor celor care-l vedeau. Era un om ce părea foarte decăzut. 
Hainele de pe el erau mai mult decât proaste, purtând urmele unei 
călătorii îndelungate. Barba-i lungă era de tot încâlcită, părul zbârlit, 
vârsta-i părea a fi ca de 60 de ani. Nenorocitul părea zdrobit de tot, 
abătut. Băţul pe care se rezema nu semăna a fi fost tăiat din vreo 
pădure a Europei. Era ora 11 din noapte când străinul bătu la uşa 
hanului. 

A doua zi, seara, străinul ieşi încet şi apucă pe o stradă luminată de 
lună. Trecu prin mai multe străzi şi apucă pe una dintre cele mai 
elegante ale Amsterdamului. 

Aici se ridica o casă mare, solidă. Străinul se opri înaintea ei. Se 
păru cuprins deodată de o emoție ciudată. Rezemat în băț, se uita 
lung la casă. Un alt plimbător nocturn, un om bine îmbrăcat, se 
apropie de dânsul. 

— Ia spune-mi, domnule, a cui e casa asta? îl întrebă el. 

— Casa asta, răspunse întrebatul, are o istorie foarte ciudată. 
Odinioară era proprietatea celui mai bogat şi onorat om din 
Amsterdam. N-ai auzit cumva vreodată de Peter van der Straaten? Dar 
desigur că nu ştii nimic; se cunoaşte că eşti străin. Însă aici în 
Amsterdam ştiu şi copii de acest Peter. El era un negustor foarte bogat 
şi stimat. Într-o zi a dispărut. Atunci s-a descoperit că dânsul făcea 
comerţ cu femei şi fete şi că avea pe conştiinţă o mulţime de alte 
crime. Afurisit să fie oriunde s-ar fi aflând. Dumnezeu să-l trăsnească 
căci mari nenorociri a mai adus asupra Amsterdamului. 

Străinul nu răspunse nimic. Îşi ţinea mereu privirea aţintită asupra 
casei. 

— Şi a cui e acum casa? întrebă dânsul după o pauză. 

— Iată şi aici am să-ţi spui ceva ciudat; după ce Peter a dispărut, 
judecata a voit să dea fiilor lui averea rămasă. Însă niciunul dintre cei 
doi tineri n-a vrut să primească ceva din averea tatălui, adunată prin 

crime. Atunci judecătorii, continuă omul, au dat casa primăriei iar 
primarul a instalat în ea un azil pentru femei şi fete sărace, astfel casa 
şi-a găsit întrebuinţarea cea mai nimerită. Aici înăuntru femeile şi-au 
găsit mizeria şi pierzania, tot aici acum ele îşi găsesc alinarea 
suferințelor, scăparea de foame. 
Uite citeşte colo sus inscripţia: 
„Pentru ispăşirea răului, consacrat binelui. ” 


— Pentru ispăşirea răului, consacrat binelui, repetă bătrânul 
trăgându-şi barba lungă. 

Deodată începu să suspine şi să plângă ca un copil; porni în fugă şi 
se pierdu pe o stradă laterală. 

Bătrânul se tot duse înainte, ieşi din oraş şi apucă pe malul mării. 
Curând se opri lângă o movilă de stânci deasupra căreia se afla o casă. 

Pe acele stânci fusese şi vila lui Peter van der Straaten. Se uită lung 
în sus apoi se duse spre malul mării şi se uită la jocul valurilor. 

— Peter van der Straaten, îşi zise dânsul cu glas înăbuşit, ce ai 
devenit tu? În locul acesta stăteai odată mare, puternic, bogat, ca un 
stejar măreț. A venit însă viermele care te-a ros şi te-a otrăvit. Peter 
van der Straaten, cum ai ajuns tu acum, nu-ţi rămâne altceva decât să 
te dai pe mâna călăului. Drumul tău în lume te-a adus până aici! 
Acum sfârşeşte, sfârşeşte. 

Îşi întoarse fata spre cer şi lumina lunii depuse pe ea o lucire 
magică, suprapământească. Luă drumul îndărăt şi se întoarse la hanul 
unde trăsese. 

Cititorii au priceput desigur că acest bătrân mizerabil nu era altul 
decât Peter van der Straaten. 

Ajungând la han, intră în camera sa, se trânti pe patul mizerabil, 
îmbrăcat cum era; adormi adânc. Conştiinţa că avea să ispăşească 
acum toate crimele ce făcuse, îi dădea linişte. A doua zi se sculă şi se 
duse la primar care era acum van Dyk fiul celui pe care-l omorâse. 

— Dumneata eşti primarul Amsterdamului, van Dyk? întrebă 
dânsul. 

— Da, eu sunt; ai să-mi spui ceva? 

— Aş vrea să-ţi comunic ceva numai între patru ochi. 

— Atunci vino înăuntru. 

Primarul deschise o uşă şi făcu semn bătrânului să intre într-o sală 

în mijlocul căreia se afla o masă acoperită cu postav verde. 

Peter se uită gânditor de jur-împrejur. De câte ori nu stătuse dânsul 
la acea masă, ca senator, de câte ori colegii săi de atunci nu-i 
ascultase acolo discursurile şi părerile în diferite chestiuni! 

Totul trecuse, dispăruse! 

— Şezi, omule, zise primarul luând loc la masa verde. Ce vrei? 

— Dă-mi voie, domnule primar, să-ţi spun mai întâi numele meu, 
răspunse străinul cu glas sonor. Numele meu o să-ţi explice tot, o să-ţi 
spună ce vreau. Însă te vestesc că acest nume o să producă asupră-ţi o 
impresie teribilă, să nu te temi, să nu-ţi fie frică de nimic. Uite am 
numai acest băț la mine. Îl arunc. Îţi jur pe puternicul Dumnezeu că n- 
am în buzunar nicio armă. 

Primarul rămase încremenit auzind astfel de vorbe. 

— Pentru Dumnezeu, omule, ce ai? Ochii îţi strălucesc ca ai unui 
nebun. Dacă ai venit să ceri ceva bani de pomană, n-ai decât să-mi 
spui; am să-ţi dau ceva bani; văd bine că ai mare nevoie... 

— Ascultă-mă, îl întrerupse străinul. Numele meu îţi este cunoscut; 
mă numesc Peter van der Straaten. 

Dacă în momentul acesta marea, rupând malurile, şi-ar fi repezit 
undele în camera primarului, n-ar fi speriat pe acesta mai tare ca 
vorbele străinului. 

Van Dyk făcu câţiva paşi îndărăt şi se sprijini de marginea mesei. 

— Peter van der Straaten, zise dânsul; nu, nu e cu neputinţă, nu te 
cred; îmi aduc aminte de Peter van der Straaten, el era altfel la figură, 
nu ca dumneata. 

— Barba asta lungă mă schimbă foarte mult, reluă străinul; şi pe 
urmă şi zdrenţele astea fac să te rătăceşti în amintire. Eu sunt Peter 
van der Straaten; însă n-am venit să mai adaug o crimă la grămada 
celor vechi, ci ca să te rog a mă pune la arest. 

— Te predai singur justiţiei? 

— Da, eu singur mă predau judecătorilor. Destul am făcut crime, 
destul am păcătuit. Dă-mă pe mâna călăului. O singură rugăminte am 
să-ţi fac; să nu mă ţii multă vreme închis. Viermele căinţei îmi roade 
inima; ucide acest vierme odată cu viaţa mea. 

Tocmai acum van Dyk îşi mai veni în fire. 

— Te-ai întors Peter van der Straaten, zise dânsul cu un glas 
tremurător de emoție, te pui de bunăvoie la dispoziţia justiţiei? 

— M-am întors ca păcătos căit, eram aşa departe de braţul 
dreptăţii, că niciodată nu m-ar fi putut ajunge. Însă iată, căinţa m-a 
împins îndărăt aici unde am păcătuit ca să-mi ispăşesc fărădelegile. 
Dumitale, van Dyk, ţi-am făcut mai mare rău ca ori cui; dumitale ți- 
am răpit părintele. 

— Ce, vasăzică e adevărat? întrebă Van Dyk cu o mişcare de durere 
tatăl meu a fost şi dânsul victima dumitale? 

— Da, l-am încuiat în casa care a ars şi căreia eu însumi i-am dat 
foc; acolo a pierit. lată mâinile mele; pune-mi cătuşe; aruncă-mă în 
cea mai adâncă pivniţă a Amsterdamului. Atât numai te rog să nu mă 
laşi să-mi aştept mult mântuirea. 

Primarul se apropie încet de uşă şi trecu în anticameră. 

Apoi se întoarse. 

— Peter van der Straaten, fii asigurat că am să fac tot ce voi putea 
spre a-ţi uşura ultimele zile, zise dânsul. Negreşit că pe grațiere nu 
trebuie să-ţi pui nădejdea. Dacă cumva te-ai întors cu gândul că 
predarea dumitale de bunăvoie o să-ţi atragă oarecare indulgență, îţi 
declar că te-ai înşelat amar. Capul dumitale o să cadă sub iataganul 
călăului. 

— Dar aş vrea să vorbesc cu fiii mei, zise Peter van der Straaten; 
spune-le să vină să asiste la moartea tatălui lor. Vreau să mă împac cu 
dânşii. 

— Bine, eu însumi am să-i vestesc; am să-i chem de la Paris unde se 
află. 

Peter se apropie de primar. 

— Cum să-ţi mulţumesc pentru atâta bunătate? 

Se plecă şi voi să sărute mâna lui van. Dyk. Acesta se apără. 

— Du-te, om nenorocit, zise dânsul. Drumul tău e înspăimântător. 

— Deloc, reluă Peter; eu nu cunosc frica de moarte. Daţi-mi 
mântuire, daţi-mi linişte. 


Capitolul XLV - Pe eşafod 


În aceeaşi zi, van Dyk convocă pe senatori. 

După ce dânşii se adunară, se îmbrăcară în mantii lungi negre de 
şedinţe şi luară loc în jurul mesei verzi; simțeau că parcă a sosit un 
moment de mare importanţă pentru întreg Amsterdamul. 

Rar avuseseră o chibzuite aşa serioasă. 

Ca şi fulgerul se lăţise în Amsterdam vestea că marele criminal 
Peter van der Straaten se întorsese singur din ţări depărtate şi ceruse 
să fie pedepsit. 

Mii de oameni se adunaseră în piaţă înaintea primăriei unde 
senatorii îşi ţineau şedinţa. 

Van Dyk deschise şedinţa cu un mic discurs. 

Povesti cum venise la dânsul Peter van der Straaten. 

— Prietenilor, zise dânsul pe urmă, niciodată n-am simţit mai bine 
ca azi că în faţa unui vinovat care se căieşte, ura nu mai are nicio 
putere. Dumneavoastră ştiţi că tocmai eu sunt acela care am mai mare 
motiv să urăsc pe Peter van der Straaten, pentru că dânsul a omorât 
pe tatăl meu, singur mi-a mărturisit. L-a aruncat în flăcările 
incendiului şi astfel bătrânul, pe care toţi l-aţi iubit a pierit de cea mai 
groaznică moarte. 

Senatorii făcură o mişcare de spaimă. 

— Vasăzică bănuiala noastră s-a adeverit? Şi van Dyk a pierit de 
mâna lui Peter? 

— Da, domnilor, însă dacă aţi vedea acum pe criminal, dacă aţi 
auzi cuvintele lui de căinţă aţi fi tot de părerea mea, aceea adică de a- 
i da o moarte grabnică, fără chinuri. Moartea asta el însuşi o doreşte 
ca o mântuire: de ce i-am refuza-o? Îndată ce vor sosi fiii săi din Paris, 
vom dispune să fie executat. Execuţia se va face în cea mai adâncă 
tăcere. Vom tocmi pe cel mai bun călău din Amsterdam, care printr-o 
singură lovitură de sabie, să dea moartea lui Peter van der Straaten. 
Vă rog să hotărâți dar ca să nu se întrebuinţeze chinuri la omorârea 
lui Peter van der Straaten: nu mai vorbesc apoi că acele chinuri care 
se obişnuiesc asupra condamnaților la moarte, nu mai corespund 
umanităţii secolului al XIX-lea şi că lumea civilizată ne-ar arăta cu 
degetul ca pe nişte oameni înapoiaţi. 

Senatorii hotărâră aşa cum li se cerea. Peter van der Straaten să fie 
executat cu paloşul, să nu fie deloc chinuit; însă execuţia să se facă în 
piaţă, în faţa întregului popor, pentru ca poporul să se convingă că 
este dreptate în Olanda şi că acela care comite atâtea crime trece 
negreşit prin mâinile călăului. 

Sentința fu iscălită în aceeaşi zi. 

Van Dyk fu însărcinat să aducă la cunoştinţa condamnatului, 

sentinţa şi dispoziţiile ei. 

El se duse seara la închisoare. 

Peter auzi deodată scârţâind uşa celulei sale. 

Se întoarse şi văzu pe Van Dyk stându-i înainte. 

Primarul avea în mână o hârtie. 

— Ştiu ce-mi aduci, exclamă Peter; îmi aduci condamnarea. 

— Aşa e, într-adevăr. 

— Dar nu-i aşa că sentinţa hotărăşte moartea? Nu vor fi făcut 
senatorii vreo glumă proastă de a mă graţia cu închisoarea pe viaţă. 
Numai moartea e mântuirea mea; o doresc. Ea singură poate să mă 
uşureze de suferinţele ce îndur. 

— Am venit, zise Van Dyk cu un glas metalic, să-ţi spun că dorinţa 
ţi s-a împlinit. Ai fost condamnat la moarte, Peter van der Straaten. 

În loc de răspuns, Peter căzu în genunchi şi-şi împreună mâinile. 

Buzele lui se mişcară; o rugăciune fierbinte izbucnea dintre ele. 

— Mii de mulţumiri, bolborosi dânsul; graţie dumitale am ceea ce 
doresc, moartea în locul unde am păcătuit. Dar când o să se facă? 

— Îndată ce vor fi sosiți fiii dumitale care se află pe drum venind 
de la Paris. Pentru că nu-i aşa, Peter van der Straaten, vrei să-ţi mai 
vezi o dată copiii? 

— Da, da, aşa aş vrea să-mi văd fiii; însă încă o întrebare îmi 
pluteşte deja demult pe buze; n-aţi auzit cumva ceva despre 
nenorocita mea nevastă? Am trimis-o în America, am dat-o acolo pe 
mâna unor demoni. 

— S-a auzit ceva de nevasta dumitale, întâmpină van Dyk. O 
pereche casnică care a venit de peste ocean, un german anume 
Weigelt şi soţia sa, mi-au raportat că au asistat pe nevasta dumitale, în 
momentul morţii. 

— Vasăzică a murit? 

— Da, nu se mai află între cei vii. 

— Şi cum a murit? 

— Despre asta o să-ţi povestească mai bine Weigelt şi nevasta lui, 
răspunse van Dyk. 

— Vrei să permiţi ca aceşti tineri să mă viziteze? 

— De ce nu? 

După un ceas Heinrich Weigelt şi Eva intrară la prizonier. Îi 
întinseră mâinile. 

— Vasăzică aţi văzut pe nevasta mea murind? întrebă Peter. 

— Da, am văzut-o murind, răspunse Heinrich. Şi-a dat sufletul în 
New York de o boală înspăimântătoare; fusese atacată de vărsatul 
negru. Am dat muribundei ultimele mângâieri, am găsit-o 
schimonosită la faţă; întreaga ei frumuseţe era nimicită; scăpase dintr- 
un balamuc numai după ce doctorul care o ţinuse acolo cu sila, 
înnebunise. Ne-a însărcinat să-i aducem ultimele salutări fiilor săi. Nu 
ne-am mişcat de lângă căpătâiul ei până ce nu şi-a încheiat 
suferinţele. 

— Şi despre mine n-a zis nicio vorbă? întrebă prizonierul. 

— Niciuna. 

— Am s-o regăsesc în cer, zise Peter aruncând în sus o privire de 
credință. Acolo n-o să-mi refuze iertarea sa. Dar să nu mai vorbim 
despre morţii cu care curând o să fiu unit. Spuneţi-mi cum vă merge 
vouă, sunteţi fericiţi? O! dar ce vă mai întreb eu asta. Dumneata 
Heinrich ai dobândit femeia pe care o iubeai; cum n-ai fi fericit! 

— Suntem fericiţi, întâmpină Weigelt cu mare hotărâre. 

Eva se strânse lângă soţul său. 

— Dumnezeu să vă păstreze fericirea; pe mine însă iertaţi-mă de 
răul ce v-am făcut. Vreţi să-mi faceţi încă un ultim bine? Ei bine, să 
mă conduceţi în drumul ultim, să asistați la moartea mea pe eşafod. 

— Demult eşti iertat, zise Heinrich. 

— Da, da, vom face asta. 

Când soţii ieşiră de la arestant, îşi ziseră că într-adevăr căinţa lui 
Peter van der Straaten era adâncă şi sinceră. 


Gregor Vanees se despărţise de Peter când ajunseră în Europa. El se 
dusese la Paris; a doua zi după ce sosi într-un mic hotel, un om îşi 
pusese capăt zilelor: dimineaţa fusese găsit cu beregata tăiată. 

Pe masa de noapte era o scrisoare purtând adresa prefectului de 
poliţie. 

Prefectul deschizând scrisoarea asta, citi aceste cuvinte: 


„Domnule, 
Pe când scriu aceste rânduri am de gând să-mi curm viaţa care a 
devenit pentru mine o sarcină prea grea. Mă numesc Gregor Vanees şi am 

fost mulţi ani cârmaci de vas în serviciul olandez. Aveam o nevastă 
scumpă, o femeie pe care o iubeam din toată puterea sufletului meu. După 
ce am avut un naufragiu, după ce am trăit mai mulţi ani pe o insulă pustie, 
am izbutit, cu voia lui Dumnezeu, a ajunge din nou la Paris. 

Aici mi-am regăsit nevasta. Era pe punctul de a se căsători cu un altul. 

Am ameninţat-o, am rugat-o în genunchi să nu mă părăsească. Cu toate 
astea dânsa s-a cununat cu Berndt van der Straaten. 

Într-o seară m-am strecurat în camera unde locuia, la Saint-Cloud, m- 
am ascuns sub pat; când Adelaida a intrat din nou în acea cameră, m-am 
repezit la ea şi am sugrumat-o. În locul meu a fost arestat un nevinovat. 
Berndt van der Straaten nu e vinovat; am izbutit să duc în rătăcire 
cercetările poliţieneşti; însă remuşcarea m-a adus îndărăt. Eliberaţi, pe 
Berndt van der Straaten; reparaţi tot răul pe care i l-aţi făcut pe nedrept. 
În fața morţii, jur că tot ce am scris aici e adevărat curat. 

Gregor Vanees.” 


Prefectul înştiinţă numaidecât pe lordul Osborne care se duse la 
închisoare la Berndt de îi aduse fericita veste. 

În dimineaţa următoare, Berndt primi o telegramă. 

Primarul Amsterdamului, Van Dyk comunica lui Berndt că tatăl lui 
fusese găsit şi că dorea să-şi vadă fiii încă o dată, înainte de moarte. 

Berndt porni îndată la Amsterdam. 

În Amsterdam, Berndt se întâlni cu fratele său Hans care se însurase 
cu Niwenhus şi cu care se duse la primar şi de aici în celula lui Peter. 

Se aşteptau să găsească un disperat, un om care se împotrivea de a 
fi îmbrâncit în groapă înainte ca natura să-i fi scurtat zilele. 

Însă ce găsiră? Un om resemnat, aşteptându-şi în linişte sfârşitul şi 
care-i primi cu o blândeţe îngerească. 

— Aţi venit, copiii mei? zise dânsul întinzându-le amândouă 
mâinile. Vă mulţumesc. Nu, nu, vă supăraţi de atingerea acestor 
mâini. Puteţi să le apucaţi în toată liniştea. Nu mai sunt acelea care 
am fost. Din contra, sper să devin un suflet fericit, să scutur de pe 
mine această greutate pământească. Hai veniţi, îmbrăţişaţi pe 
sărmanul vostru tată. 

Berndt îşi trecu în tăcere braţele după gâtul tatălui său. 

Hans căzu asemenea plângând la pieptul lui. 

— Toate ar fi fost altfel, zise Peter cu glasul înăbuşit, însă 

Dumnezeu n-a voit: altfel ar fi trimis mai dinainte soarele care să-mi 
lumineze mintea, să mă oprească în drumul crimelor. 

Zicând aste vorbe, lacrimile îi izbucniră din ochii şi-i curseră şiroaie 
pe obraji în barbă. 

— Acum ascultați ultima mea voinţă. O s-o îndepliniţi nu-i aşa? 

— Da, tată, răspunse amândoi fraţii. 

— Nu mai plecaţi din Amsterdam, din oraşul în care am călcat 
numele vostru în picioare. Semănaţi ceva pe pământul pe care-l voi 
uda cu sângele meu. Va ieşi o recoltă frumoasă. Fondaţi o nouă casă 
de afaceri; banii nu vă lipsesc. Faceţi prin muncă, prin stăruinţă o 
nouă avere. Însă nu numai pentru voi, ci şi pentru săracii şi 
mizerabilii din acest oraş. Astfel veţi face să se ierte, să se uite 
păcatele tatălui vostru. 

— Şi să nu fie oare niciun mijloc să scăpăm pe tatăl nostru? 
exclamă Hans biruit de emoție. N-am putea dobândi o grațiere de la 
rege? 

Primarul dădu din umeri. 

— Am propus asta tatălui dumneavoastră, zise dânsul, dar a 
refuzat, n-a voit să apeleze la graţia regelui, vrea numai să moară. 

— Lăsaţi-mă să mor, copii, se rugă Peter van der Straaten; acesta e 
cel mai bun lucru pentru voi şi pentru mine. 

Împinse afară din celulă, cu putere blândă, pe fii săi, spre a rămâne 
iar singur. 

Toată noaptea o petrecu în rugăciuni; nu închise deloc ochii. 

Când veni a doua zi călăul în celula lui, spre a-l pregăti pentru 
ultima călătorie, găsi un om resemnat, vesel chiar. 

— Vasăzică dumneata eşti acela care ai să săvârşeşti asupră-mi 
funcţia înspăimântătoare? zise Peter. Ei bine, îţi spun că nu comiţi cu 
asta niciun păcat. Din contră, îmi dovedeşti o dragoste trimiţându-mă 
în lumea cealaltă care e mult mai bună. Cum te numeşti omule? 

— Samuel Golden. 

— Mi se pare că am auzit de numele acesta. N-ai fost mereu călău, 
nu-i aşa? 

Omul dădu din cap. 

— Nu, domnule, răspunse dânsul; mai înainte am fost măcelar şi 
dumitale am a-ţi mulţumi foarte mult. Când mi-am început comerțul, 
m-ai ajutat cu un mic capital. De atunci afacerile mi-au mers minunat; 

adesea când auzeam vorbindu-se rău de dumneata îmi ziceam: „A 
făcut şi bine”. 

— Şi de ce te-ai făcut călău? 

— Din cauza dumitale, răspunse Golden cu mare hotărâre. 

— Cum din cauza mea? 

— Se-nţelege; nu se găsea un călău bun ca să-ţi taie capul; atunci a 
venit la mine şi s-a ţinut de capul meu să fac treaba asta. Astfel am 
primit. M-am însărcinat să-ţi retez gâtul dintr-odată ca să nu te chinui. 
În privinţa asta să n-ai nicio grijă. 

— Îţi mulţumesc, Samuel Golden, zise Peter şi strânse mâna 
călăului. Şi cu ce armă o să-mi tai gâtul? 

Călăul ridică un obiect lung de care se sprijinise până atunci, îl 
dezveli de postavul negru şi dădu la iveală un paloş puternic. 

— Ce, exclamă Peter, nu e acelaşi paloş cu care s-a comis odinioară 
un ruşinos omor judiciar? 

— Acelaşi e, răspunse Golden. 

— Aşadar, omorul judiciar o să fie ispăşit prin mine, zise Peter: nu 
mor degeaba. 

Acum Peter luă loc pe un scaun şi suferi să i să facă o toaletă 
pentru eşafod. I se tăia părul foarte scurt la ceafă. I se tăie gulerul 
cămăşii şi hainei. Execuţia avea să se facă în piaţa principală a 
Amsterdamului. Peter se ridică. 

— Vin Julieta, zise dânsul cu un zâmbet, vin. 

Apoi păşi afară din celulă unde-l aşteptau fii săi. 

Fiii îmbrăţişară încă o dată pe tatăl lor; apoi Peter se smulse de 
lângă dânşii. 

— Iute, iute, zise el, să vină sfârşitul. 

Privirea sa căpătase o fixitate ciudată. Era ca şi cum îi treceau 
atunci pe dinaintea ochilor minţii, toate victimele sale. 

Pe străzile pline de lume era o tăcere adâncă. Peter nu plecă capul; 
mergea cu paşi hotărâți, cu fruntea sus. Nimeni nu îndrăzni să-l 
ofenseze, nimeni nu-i aruncă nicio vorbă de insultă, de batjocură. În 
sfârşit, ajunseră la eşafod pe care se urcă mai întâi călăul. 

Clopotul păcătoşilor începu să sune. 

Primarul van Dyk îşi acoperi faţa ca să nu vadă spectacolul de 
groază. 

Peter urcă curajos treptele. 

Îşi puse liniştit capul pe butuc şi exclamă: 

— Vreau să-mi ispăşesc păcatele, să mor cu aceste cuvinte: 
Dumnezeu să aibă milă de mine păcătosul. 

Călăul făcu vânt paloşului pe deasupra capului condamnatului. Un 
strigăt de groază izbucni din piepturile numeroşilor asistenţi. 

Paloşul căzu cu o putere colosală şi desprinse, iute ca un fulger, 
capul de trup. În momentul de pe urmă călăul se plecă şi apucă de păr 
capul lui Peter spre a-l arăta poporului, după vechiul obicei. 

Publicul văzu cu mirare că figura executatului nu arăta vreo groază 
ultimă, cum se întâmpla mai totdeauna. Din contra, trăsăturile lui 
exprimau blândeţe, pace, resemnare, căinţă; ochii îi erau închişi; pe 
buze îi rămăsese un zâmbet dulce. 

— Dumnezeu să aibă milă de păcătoşi, murmură publicul şi se 
împrăştie în toate direcţiile. 


— Sfârşitul romanului — 


o 

